
[bookmark: _GoBack]Осы Заңда мынадай негізгі ұғымдар пайдаланылады: 
1. айналдырылатын бағалы қағаздар – шығару шарттары оларды міндетті тәртіппен не оларды ұстаушының және (немесе) эмитенттің талабы бойынша не шығару шарттарында айқындалған мән-жайлар туындаған кезде:
эмиссиялық бағалы қағаздарға және (немесе) эмитенттің сол түрдің басқа түріне және (немесе) басқа шығарылымына жататын өзге де қаржы құралдарына;
эмиссиялық бағалы қағаздарға және (немесе) басқа тұлғаның өзге де қаржы құралдарына айырбастауды (айналдыруды) көздейтін эмиссиялық бағалы қағаздар. 
Айналдырылатын бағалы қағаздарды шығару шарттарында олардың эмитентінің ақша баламасын толық не айналдыру кезінде эмиссиялық бағалы қағаздарды және (немесе) өзге де қаржы құралдарын берудің орнына оның бір бөлігінде төлеуі де көзделуі мүмкін;
2) ақшаны, эмиссиялық бағалы қағаздарды және (немесе) өзге де қаржы құралдарын бұғаттау – осындай ақша не осындай бағалы қағаздарға және (немесе) өзге де қаржы құралдарына құқықтар ескерілетін есепке алу жүйесінде көрсетілетін және Қазақстан Республикасының заңнамасында, орталық депозитарий қағидаларының жиынтығында және (немесе) клирингтік ұйымның ішкі құжаттарында айқындалған тәртіп пен негіздерде ақшаға, эмиссиялық бағалы қағаздарға және (немесе) өзге де қаржы құралдарына салынатын билік етуге уақытша тыйым салу;
3)	андеррайтер – мыналарға: 
      эмитентке – инвесторлардың өтінімдерін жинау мен есепке алуды (өтінімдер кітабын қалыптастыруды) қоса алғанда, оның эмиссиялық бағалы қағаздарын не капитал нарығының объектілері болып табылатын өзге де қаржы құралдарын орналастыруды және (немесе) жария ұсынуды ұйымдастыруға байланысты қызметтер;
      оферентке – өзіне тиесілі эмиссиялық бағалы қағаздарды не капитал нарығының объектілері болып табылатын өзге де қаржы құралдарын жария ұсынуды ұйымдастыруға байланысты қызметтер көрсететін дилер немесе бірінші санаттағы брокер;
4) ашық сауда-саттық әдісі – ұйымдастырылған капитал нарығындағы эмиссиялық бағалы қағаздарды, өзге де қаржы құралдарын және (немесе) капитал нарығының объектілері болып табылатын өзге де активтерді сатып алуға және (немесе) сатуға арналған өтінімді қанағаттандыру немесе қанағаттандырмау өзге де теңдей жағдайларда сауда-саттыққа қатысушылардың әлеуетті шектеусіз санының арасында бәсекелестікті қамтамасыз ету шартымен сауда-саттыққа қай қатысушының өтінім бергеніне байланысты болмайтын сауда-саттық әдісі;
5) «әлеуметтік» жоба – осы Заңның 36-бабының 3-тармағында көзделген салаларға жататын, жалпы халық және (немесе) халықтың белгілі бір нысаналы топтары, оның ішінде осал немесе жеткіліксіз қамтамасыз етілген топтар үшін әлеуметтік проблемаларды шешуге немесе жеңілдетуге және (немесе) өзге де оң әлеуметтік нәтижелерге қол жеткізуге бағытталған жоба;
6) әлеуметтік облигациялар – оларды орналастырудан түскен барлық ақшаны не оларға балама соманы эмитент  бір немесе бірнеше «әлеуметтік» жобаны қаржыландыруға және (немесе) толығымен немесе ішінара қайта қаржыландыруға ғана жіберетін облигациялар;
7)	баға  белгілеу – ұйымдастырылған сауда-саттыққа қатысушы не сауда-саттықты ұйымдастырушының интеграцияланған ақпараттық жүйесін пайдаланушы жариялаған эмиссиялық бағалы қағазға, өзге қаржы құралына және (немесе) капитал нарығының объектісі болып табылатын өзге де активке қатысты уақыттың белгілі бір сәтіндегі жағдай бойынша сұраныстың және (немесе) ұсыныстың бағасы;
8)	бақылау – мынадай шарттардың бірі:
бір тұлғаның дауыс беретін акциялардың, қатысу үлестерінің, пайлардың не заңды тұлғадағы немесе заңды тұлға болып табылмайтын ұйымдағы үлестік қатысудың басқа да нысандарының елу пайызынан астамын тікелей және (немесе) жанама иеленуі және (немесе) пайдалануы және (немесе) оларға билік етуі;
бір тұлғада заңды тұлғаның немесе заңды тұлға болып табылмайтын ұйымның басқару органы немесе атқарушы органы құрамының кемінде жартысын тікелей немесе жанама сайлау мүмкіндігінің болуы;
заңды тұлғаның немесе заңды тұлға болып табылмайтын ұйымның қаржылық есептілігін (Қазақстан Республикасының жобалық қаржыландыру және секьюритилендіру туралы заңнамасына сәйкес құрылған арнайы қаржы компаниясының қаржылық есептілігін қоспағанда) аудиторлық есепке сәйкес басқа заңды тұлғаның немесе заңды тұлға болып табылмайтын ұйымның қаржылық есептілігіне қосу;
шартқа (растайтын құжаттарға) байланысты немесе уәкілетті орган белгілеген жағдайларда өзге түрде бір тұлғада  өз бетінше не бір немесе бірнеше тұлғамен бірлесіп заңды тұлғаның немесе заңды тұлға болып табылмайтын ұйымның шешімдерін айқындау мүмкіндігінің болуы кезінде туындайтын заңды тұлғаның немесе заңды тұлға болып табылмайтын ұйымның шешімдерін айқындау мүмкіндігі;
9)	бас қаржылық келісім – үлгілік (стандартталған) шарттарын кәсіби  қауымдастық не осы Заңда рұқсат етілген жағдайларда шетелдік кәсіптік қауымдастық әзірлеген, оның шарттарына сәйкес ұйымдастырылмаған капитал нарығында эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен мәмілелер (операциялар), оның ішінде туынды қаржы құралдарымен мәмілелер (операциялар) және эмиссиялық бағалы қағаздармен және (немесе) өзге де қаржы құралдарымен қаржыландыру жөніндегі мәмілелер (операциялар) жасалуы мүмкін келісім;
10)	басқару органы – акционерлік қоғамның директорлар кеңесі не заңды тұлғада не заңды тұлға болып табылмайтын ұйымда тұрақты әрекет ететін, құзыреті бойынша ұқсас өзге де орган;
11) бастапқы капитал нарығы – құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін эмиссиялық бағалы қағаздар мен өзге де қаржы құралдарын орналастыру кезінде қалыптасатын құқықтық қарым-қатынастардың жиынтығы;
12)	биржалық ноттар (Exchange Traded Notes (Эксчейндж Трэйдед Ноутс)) – оларды шығару шарттары эмитент осындай облигацияларды ұстаушыларға төлеуге тиіс ақшаның және (немесе) өзге мүліктік баламаның мөлшерінің базалық көрсеткішті шығару шарттарында айқындалған құнның (мәннің) құнының (мәнінің) өзгеру құнына (мәніне) не серпініне сүйене отырып айқындалатынын көздейтін және осындай базалық көрсеткішке немесе оның құрамдас бөліктеріне қатысты осындай облигацияларды ұстаушылардың құқықтарын куәландырмайтынын мемлекеттік емес облигациялар; 
13)	биржалық ноттардың базалық көрсеткіші – эмиссиялық бағалы қағаздар, өзге де қаржы құралдары, индекстер, валюталық жұптар, тауарлар, пайыздық мөлшерлемелер және (немесе) биржалық ноттар  шығару шарттарымен айқындалған және олар бойынша төлемдер мөлшерін есептеу үшін ғана пайдаланылатын өзге де көрсеткіштер;
14)	бөлшек инвестор – білікті инвестор мәртебесі берілмеген Қазақстан Республикасының жеке тұлға-резиденті бейрезиденті болып табылатын дара инвестор;
15) брокер – бірінші санаттағы брокер не екінші санаттағы брокер;
16) бұйрық – кәсіби қатысушыға және (немесе) инфрақұрылымдық ұйымға ұсынылатын, құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін эмиссиялық бағалы қағаздарға және (немесе) өзге де қаржы құралдарына қатысты заңды маңызы бар әрекеттер жасау туралы өкімді қамтитын, оның ішінде электрондық немесе цифрлық нысандағы құжат;
17)	білікті инвестор – эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге  эмиссиялық бағалы қағаздарға инвестициялау тәуекелдерін дербес түрде бағалауға және инвестициялық шешімдер қабылдауға мүмкіндік беретін тәжірибесінің, білімінің және (немесе) қаржылық мүмкіндіктерінің болуын негізге ала отырып, осы Заңға сәйкес күшімен білікті инвесторларға жатқызылған не уәкілетті органның нормативтік құқықтық актісінде белгіленген тәртіппен ондай деп танылған инвестор;
18)	біліктілігі жоқ инвестор – білікті инвестор болып табылмайтын инвестор, сондай-ақ эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге және (немесе) оларға қатысты мұндай инвестор  білікті инвестор мәртебесінен бас тартқан қызметтерге қатысты білікті инвестор; 
19) бірінші санаттағы брокер – уәкілетті органның тиісті лицензиясы негізінде клиенттің номиналды ұстаушы ретінде жеке шоттарын жүргізу құқығымен эмиссиялық бағалы қағаздармен және (немесе) капитал нарығының объектілері болып табылатын өзге де қаржы құралдарымен мәмілелер (операциялар) жасайтын кәсіби қатысушы;
20)	валюталық жұп – базалық валютаның бір бірлігінің құны туынды қаржы құралының базалық активі ретінде пайдаланылатын және (немесе) шетел валютасымен мәміленің (операцияның) бағасын айқындау үшін пайдаланылатын баға белгіленетін валюта бірліктерінде көрсетілетін екі валюта (базалық және баға белгіленетін) құнының арақатынасы;
21)	дара инвестор – өз атынан және өз мүддесі үшін мәмілелер (операциялар) жасайтын және институционалдық инвестор болып табылмайтын инвестор;
22)	делистинг – эмиссиялық бағалы қағаздарды қор биржасының ресми тізімінен алып тастау;
23)	депонент – орталық депозитарийдің құқықтары орталық депозитарийдің есепке алу жүйесінде ескерілетін эмиссиялық бағалы қағаздарды және (немесе) өзге де қаржы құралдарын номиналды ұстауды не номиналды ұстаудың функцияларына ұқсас функцияларды жүзеге асыратын клиенті;
24)	депозитарлық қолхаттар – үлестік бағалы қағаздар базалық бағалы қағаздары болып табылатын туынды бағалы қағаздар;
25)	депозитарлық қызмет  – орталық депозитарийдің өз клиенттеріне құқықтары орталық депозитарийдің есепке алу жүйесінде ескерілетін эмиссиялық бағалы қағаздарды және өзге де қаржы құралдарын номиналды ұстау бойынша қызметтер көрсетуі, сондай-ақ осындай бағалы қағаздармен және өзге де қаржы құралдарымен мәмілелер (операциялар) бойынша есеп айырысуларды жүзеге асыруы;
26) дилер – уәкілетті органның тиісті лицензиясы негізінде өз мүддесі үшін және өз есебінен эмиссиялық бағалы қағаздармен және (немесе) капитал нарығының объектілері болып табылатын өзге де қаржы құралдарымен мәмілелер (операциялар) жасайтын кәсіби қатысушы;
27)	дефолт – мыналардың:
эмитенттің эмиссиялық бағалы қағаздар және (немесе) өзге қаржы құралдары бойынша; 
клирингтік қатысушының клирингтік қызмет көрсетуге қабылданған мәмілелер (операциялар) бойынша;
тараптың капитал нарығында жасалатын өзге де мәміле (операция) бойынша міндеттемелерді орындамауы немесе тиісінше орындамауы;
28)	екінші санаттағы брокер – уәкілетті органның тиісті лицензиясы негізінде клиенттің номиналды  ұстаушы ретінде жеке шоттарын жүргізу құқығынсыз эмиссиялық бағалы қағаздармен және (немесе) капитал нарығының объектілері болып табылатын өзге де қаржы құралдарымен мәмілелер (операциялар) жасайтын кәсіби қатысушы;
29)	еншілес ұйым – басқа заңды тұлға не заңды тұлға болып табылмайтын ұйым оларға қатысты бақылауды жүзеге асыратын заңды тұлға не  заңды тұлға болып табылмайтын ұйым;
30)	жанама иелену – заңды тұлғаның немесе заңды тұлға болып табылмайтын ұйымның, заңды тұлғаның немесе заңды тұлға болып табылмайтын ұйымның ірі қатысушысының және (немесе) бірлесіп заңды тұлғаның немесе заңды тұлға болып табылмайтын ұйымның ірі қатысушысы болып табылатын тұлғалардың шешімдеріне дауыс беретін акцияларға, қатысу үлестеріне, пайларға не заңды тұлғаға немесе заңды тұлға болып табылмайтын ұйымға үлестік қатысудың басқа да нысандарына иелік ету арқылы ықпал ету мүмкіндігі;
31) жария ұсыныс – кез келген нысанда және кез келген коммуникация құралдарымен, оның ішінде жарнаманы пайдалана отырып белгісіз тұлғалар тобына жолданған эмиссиялық бағалы қағаздарды не капитал нарығының объектілері болып табылатын өзге де қаржы құралдарын сатып алу туралы, инвесторға оларды сатып алу туралы дұрыс шешім қабылдауға мүмкіндік беретін осындай ұсыныстың шарттары туралы және осындай бағалы қағаздар не өзге де қаржы құралдары туралы жеткілікті мәліметтерді қамтитын ұсыныс.
Егер мұндай орналастыру белгісіз тұлғалар тобына бағытталған болса, көрсетілген эмиссиялық бағалы қағаздарды не өзге де қаржы құралдарын кәсіби қатысушы арқылы орналастыру да жария ұсыныс деп танылады;
32)	«жасыл» жоба – қолданыстағы табиғи ресурстарды пайдалану тиімділігін арттыруды, қоршаған ортаға теріс әсер ету деңгейін азайтуды, энергия тиімділігін арттыруды, энергия үнемдеуді, климаттың өзгеру салдарын жұмсартуды және (немесе) Қазақстан Республикасының экологиялық заңнамасына және (немесе) осы Заңның 63-бабының 2-тармағында көзделген салаларға қатысты танылған халықаралық стандарттарға сәйкес климаттың өзгеруіне бейімделуді қоса алғанда, оң экологиялық әсерге қол жеткізуге бағытталған жоба;
33) «жасыл» облигациялар – орналастырудан түскен барлық ақшаны не оларға балам  соманы эмитент бір немесе бірнеше «жасыл» жобаны қаржыландыруға және (немесе) толығымен немесе ішінара қайта қаржыландыруға ғана жіберетін облигациялар;
34) жеке шот – орталық депозитарийдің есепке алу жүйесінде (цифрлық қаржы активтерін ұстаушылардың тізілімін қоспағанда) не номиналды ұстауды есепке алу жүйесінде қалыптастырылатын, тіркелген тұлғаны сәйкестендіруге, эмиссиялық бағалы қағаздарға, өзге қаржы құралдарына не осындай тұлғаға және (немесе) оның клиенттеріне тиесілі цифрлық активтерге құқықтарды, сондай-ақ осындай тұлғаға және (немесе) оның клиенттеріне тиесілі цифрлық активтерге құқықтарды, сондай ақ осындай бағалы қағаздарға немесе өзге де қаржы құралдарына ауыртпалықтарды тіркеуге және ескеруге мүмкіндік беретін жазбалар жиынтығы;
35)	жеке шоттан не қосалқы шоттан үзінді көшірме (бұдан әрі – үзінді көшірме) – қағаз болып табылмайтын, осындай құжатта көрсетілген күн мен уақыттағы жағдай бойынша тіркелген тұлғаның жеке шоты не қосалқы шоты бойынша эмиссиялық бағалы қағаздарға, өзге де қаржы құралдарына не цифрлық активтерге (цифрлық қаржы активтерін қоспағанда) тіркелген құқықтар мен ауыртпалықтар туралы мәліметтерді қамтитын, оның ішінде электрондық немесе цифрлық нысандағы құжат;
36)	жүйелік маңызы бар инфрақұрылымдық ұйым – Қазақстан Республикасының Ұлттық Банкі уәкілетті органмен келісу бойынша қабылданған Қазақстан Республикасы Ұлттық Банкінің нормативтік құқықтық актісінде айқындалған тәртіппен жүйелік маңызы бар қаржы ұйымдарының тізіміне енгізген,  тұтастай қаржы жүйесінің тұрақтылығы оның тұрақты жұмыс істеуіне байланысты болатын инфрақұрылымдық ұйым;
37)	жіберуге бастамашы – олардың бастамасы бойынша эмиссиялық бағалы қағаздар қор биржасының ресми тізіміне енгізілетін эмитент, қор биржасының эмитент болып табылмайтын мүшесі не қор биржасы;
38) заңды тұлға болып табылмайтын ұйым – шет мемлекеттің заңнамасына сәйкес құрылған (тіркелген), азаматтық айналымла өз атынан не шет мемлекетте заңды тұлға мәртебесіне ие болуына немесе болмауына байланыссыз олардың мүддесі (сенімгерлік басқарушының) үшін әрекет ететін тұлға арқылы әрекет ететін қор, серіктестік, траст, әріптестік не өзге де құрылым;
39) инвестициялық консультант – уәкілетті органның есептік тіркеуі негізінде эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен жеке инвестициялық ұсынымдар беру арқылы мәмілелер (операциялар) жасауға қатысты инвестициялық консультацияны жүзеге асыратын кәсіби қатысушы;
40)	инвестициялық комитет – трансфер-агентті және инвестициялық консультантты қоспағанда, инфрақұрылымдық ұйымның меншікті активтеріне, кәсіби қатысушыға және (немесе) олардың басқаруындағы активтерге қатысты инвестициялық шешімдер қабылдауды жүзеге асыратын инфрақұрылымдық ұйымның, кәсіби қатысушының алқалы органы;
41) инвестициялық портфель – адамға тиесілі және (немесе) оның (сенімгерлік) басқаруындағы ақша, эмиссиялық бағалы қағаздар және (немесе) өзге де қаржы құралдары, сондай-ақ капитал нарығының объектілері болып табылатын өзге де активтер жиынтығы;
42) инвестициялық портфельді басқарушы – уәкілетті органның тиісті лицензиясы негізінде, ал Қазақстан Республикасының заңдарында белгіленген жағдайларда – лицензиясыз, өз атынан, бірақ клиенттің мүддесі мен есебінен инвестициялық портфельді басқару жөніндегі қызметті жүзеге асыратын кәсіби қатысушы;
43) инвестициялық портфельді басқарушының немесе клирингтік ұйымның ірі қатысушысы – уәкілетті органның жазбаша келісіміне сәйкес:
инвестициялық портфельді басқарушының немесе клирингтік ұйымның дауыс беретін акцияларының он немесе одан да көп пайызын, оның ішінде Қазақстан Республикасының немесе шет мемлекеттің заңнамасына сәйкес шығарылған, инвестициялық портфельді басқарушының немесе клирингтік ұйымның дауыс беретін акциялары базалық бағалы қағаздары болып табылатын туынды бағалы қағаздар арқылы тікелей және (немесе) жанама түрде иеленуге, пайдалануға және оларға билік етуге;
шартқа (растайтын құжаттарға) байланысты не уәкілетті орган белгілеген жағдайларда өзде түрде инвестициялық портфельді басқарушы немесе клирингтік ұйым қабылдайтын шешімдерге дауыс беретін акциялардың он немесе одан да көп пайызымен тікелей және (немесе) жанама ықпал етуге (дауыс беруге) құқылы жеке немесе заңды тұлға;
«Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасының Заңы 9-5-бабының 19-тармағында көрсетілген тұлғалар инвестициялық портфельді басқарушының немесе клирингтік ұйымның ірі қатысушысы болып танылмайды;
44) инвестор – кіріске қол жеткізу, салымдар құнының өсуі және (немесе) өзге де мүліктік мүддеге қол жеткізу мақсатында дербес түрде не осындай адамның мүддесінде әрекет ететін кәсіби қатысушының қызметтерін пайдалана отырып, эмиссиялық бағалы қағаздарды, өзге де қаржы құралдарын және (немесе) капитал нарығының объектілерін болып табылатын өзге де активтерді иеліктен шығару жөнінде мәмілелер (операциялар) жасайтын не жасауға ниеттенетін (немесе) осындай бағалы қағаздарға, өзге қаржы құралдарына және (немесе) өзге де активтерге иелік ететін адам;
45)	ипотекалық облигациялар – олар бойынша міндеттемелердің орындалуы олардың шығарылым талаптарына сәйкес ипотекалық қарыз шарттары бойынша құқықтардың (талаптардың), оның ішінде ипотекалық куәліктердің кепілі түріндегі кепілімен және (немесе) тізбесі уәкілетті органның нормативтік құқықтық актісінде белгіленетін өзге де өтімділігі жоғары активтердің кепілімен қамтамасыз етілген мемлекеттік емес облигациялар;
46) инсайдер – инсайдерлік ақпаратқа қол жеткізе алатын не дауыс беретін акцияларға, қатысу үлестеріне, пайларға не эмитентке (иеленушіге) үлестік қатысудың өзге де нысандарына билік етуіне, атқаратын лауазымына, кәсіптік (қызметтік) міндеттерді атқаруға, эмитентпен (иеленушімен) жасалған шартқа байланысты не өзге де тәсілмен инсайдерлік ақпаратқа ие тұлға, сондай-ақ ақ инсайдерлік ақпаратты алған және оның инсайдерлік сипаты туралы білген немесе білуге міндетті өзге де тұлға;
47) инсайдерлік ақпарат – коммерциялық, банктік, қызметтік немесе заңмен қорғалатын өзге де құпияны құрайтын ақпаратты қоса алғанда, оны ашу (тарату) көрсетілген бағалы қағаздардың, өзге де қаржы құралдарының, тауарлардың және (немесе) өзге де активтердің бағасына (құнына) елеулі әсер етуі мүмкін эмиссиялық бағалы қағаздар, өзге де қаржы құралдары, тауарлар және (немесе) өзге де активтер, олармен жасалатын мәмілелер (операциялар), сондай-ақ олардың эмитенті (иесі) және ол жүзеге асыратын қызмет туралы дәлме-дәл, нақты және жария түрде жария ашылмаған ақпарат;
48)	институционалдық инвестор – лицензия (өзге де рұқсат) негізінде не өз қызметінің негізгі түрі ретінде өз атынан эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге меншікті және (немесе) тартылған ақшаны және (немесе) өзге де активтерді, оның ішінде инвестициялық портфельді басқару арқылы, өз инвесторларының, салымшыларының, акционерлерінің (қатысушыларының) және (немесе) өзге де пайда алушылардың мүддесі үшін не олардың алдындағы міндеттемелерді орындау мақсатында инвестициялауды жүзеге асыратын заңды тұлға не заңды тұлға болып табылмайтын ұйым;
49)	инфрақұрылымдық облигациялар – олар бойынша міндеттемелерді орындау олардың шығарылым талаптарына сәйкес мемлекет пен көрсетілген облигациялардың эмитенті арасында жасалған инфрақұрылымдық жобаны іске асыру жөніндегі мемлекеттік-жекешелік әріптестік шарты шеңберінде берілген мемлекет кепілгерлігімен қамтамасыз етілген  (мемлекетке берілуге тиіс объектінің құны мөлшерінде) мемлекеттік емес облигациялар;
50)	исламдық арнайы қаржы компаниясы – исламдық бағалы қағаздарды шығару және осындай бағалы қағаздарды шығару шарттарында көзделген мәмілелерді жүзеге асыру үшін ғана құрылатын (құрылған) заңды тұлға;
51)	исламдық арнайы қаржы компаниясының бөлінген активтері – исламдық арнайы қаржы компаниясы сатып алған не исламдық бағалы қағаздар шығару шарттарына сәйкес оған иелік етуге, пайдалануға және (немесе) билік етуге берілген құқықтар (талаптар) және (немесе) өзге де активтер, сондай-ақ осындай құқықтарды (талаптарды) пайдаланудан алынған кірістер, ақшалай түсімдер және өзге де мүліктік құқықтар, сондай-ақ өзге де исламдық бағалы қағаздар бойынша міндеттемелердің орындалуын қамтамасыз етуге арналған мүлік;
52)	исламдық бағалы қағаздар – эмиссиялық бағалы қағаздар, ал Қазақстан Республикасының заңдарында көзделген жағдайларда – егер оларды шығару шарттары осы Заңның 42-бабында белгіленген исламдық қаржыландыру қағидаттарына сәйкес келсе және олар оларды ұстаушылардың мынадай құқықтарының бірін немесе бірнешеуін:
	активтердегі және (немесе) оларды пайдаланудан түсетін кірістердегі үлеске құқықты;
	исламдық қаржыландыру қағидаттарына сәйкес келетін өтеулі мәмілелерден туындайтын құқықтарды (талаптарды);
	осындай бағалы қағаздарды орналастырудан алынған ақша есебінен қаржыландырылатын мүлікке, көрсетілетін қызметтерге және (немесе) жобаларға байланысты өзге де құқықтарды куәландыратын болса, өзге де бағалы қағаздар;
53) исламдық бағалы қағаздың номиналды құны – исламдық бағалы қағаздарды шығару шарттарымен айқындалған, оның негізінде осындай бағалы қағаз бойынша төлемдер мөлшері есептелетін және ол куәландыратын құқықтардың көлемін көрсететін ақшалай шама;
54)	исламдық бағалы қағаздарды өтеу – егер бұл шығару шарттарында көзделсе, ақшаны және (немесе) өзге мүлікті ұстаушылар арасында оларға тиесілі бағалы қағаздар санына пропорционалды бөлуді қоса алғанда, шығару шарттарына сәйкес осындай бағалы қағаздармен куәландырылған құқықтардың тоқтатылуына алып келетін исламдық бағалы қағаздар бойынша міндеттемелерді орындау;
55)	исламдық бағалы қағаздар оригинаторы – исламдық арнайы қаржы компаниясына сатып алу-сату шарты негізінде және (немесе) исламдық бағалы қағаздарды шығару талаптарында көзделген өзге де негізде құқықтарды (талаптарды) және (немесе) өзге мүлікті беретін тұлға;
56)	исламдық бағалы қағаздардың резервтік қоры – осы Заңның 42-бабында белгіленген исламдық қаржыландыру қағидаттарына сәйкес исламдық бағалы қағаздар эмитенті оқшаулайтын және осындай бағалы қағаздарды және (немесе) бөлінген активтерді орналастырудан алынған ақшаны пайдалануға байланысты туындайтын шығындарды өтеуге (ақша ағындарының жеткіліксіздігіне өтемақы төлеуге) арналған ақша;
57)	исламдық бағалы қағаздарды шығаруға негіз болған мәмілелер – оригинатор, исламдық арнайы қаржы компаниясы және (немесе) ислам инвестициялық қорының инвестициялық портфелін басқарушы исламдық бағалы қағаздар шығару шарттарына сәйкес жасасатын, мүлікті сатып алуға, жасауға, дайындауға, жеткізуге (беруге), оны жалға (пайдалануға) беруге, қызметтер көрсетуге, тауарлар өндіруге, кәсіпкерлік қызметті бірлесіп жүзеге асыруға не осы Заңның 42-бабында белгіленген исламдық қаржыландыру қағидаттарына сәйкес исламдық бағалы қағаздарды шығару шарттарында көзделген өзге де мақсаттарға бағытталған шарттар;
58)	капитал нарығы – осындай объектілермен мәмілелер (операциялар) жасасуды, осындай мәмілелер (операциялар) бойынша клиринг пен есеп айырысуды, ал құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін эмиссиялық бағалы қағаздар мен өзге де қаржы құралдарына қатысты сондай-ақ, оларды орналастыру, айналысқа жіберу, оларға құқықтар мен ауыртпалықтарды есепке алу мен өтеуді, ал шығарылым Қазақстан Республикасының заңнамасына сәйкес жүзеге асырылса, олардың шығарылымын және олардың шығарылымының күшін жоюды қоса алғанда, капитал нарығының объектілеріне қатысты құқықтарды иелену мен жүзеге асыруға және міндеттемелерді орындауға байланысты құқықтық қарыс-қатынастардың жиынтығы;
59)	капитал нарығында айла-шарғы жасау – эмиссиялық бағалы қағаздардың, өзге де қаржы құралдарының және (немесе) капитал нарығының объектілері болып табылатын өзге де активтердің бағасына, сұранысына, ұсынысына немесе олармен сауда-саттық көлеміне қатысты жалған не жаңылыстыратын сигналдар беретін немесе беруі мүмкін, оның ішінде олар белсенді сауданың көрінісін көрсететін не осындай бағалы қағаздардың, өзге де қаржы құралдарының және (немесе) өзге де активтердің бағасын мұндай әрекеттер (әрекетсіздік) болмайтын кезде қалыптастырылуы мүмкін болған деңгейден елеулі түрде ерекшеленетін деңгейде белгілеуді не сақтауды қамтамасыз ететін немесе қамтамасыз ете алатын мәмілелер (операциялар) жасау, бұйрықтар (өтінімдер) беру, ақпарат тарату және (немесе) өзге де әрекеттер (әрекетсіздік)  жасау;
60)	капитал нарығындағы мүдделер қақтығысы (бұдан әрі – мүдделер қақтығысы) – ол уақытта: 
кәсіби қатысушының, инфрақұрылымдық ұйымның, олардың үлестес тұлғаларының мүдделілігі не олардың қызметкерлерінің және (немесе) лауазымды тұлғаларының жеке мүдделілігі кәсіби қатысушының, инфрақұрылымдық ұйымның өз клиенттерінің адал, ақылға қонымды және дұрыс мүддеде әрекет ету міндетіне қайшы келуге алып келетін немесе алып келуі мүмкін;
кәсіби қатысушы, инфрақұрылымдық ұйым қызмет көрсеткен кезде осындай кәсіби қатысушының, осындай инфрақұрылымдық ұйымның әртүрлі клиенттерінің мүдделері арасында қайшылық туындайтын немесе туындауы мүмкін жағдай;
61)	капитал нарығына кәсіби қатысушы (бұдан әрі – кәсіби қатысушы) – капитал нарығында кәсіби  қызметтің бір немесе бірнеше түрін жүзеге асыратын инфрақұрылымдық ұйым болып табылмайтын ұйым;
62)	капитал нарығындағы кәсіби қызмет – капитал нарығында қызметтер көрсету және (немесе) эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен түрлері осы Заңда айқындалған мәмілелер (операциялар) жасау жөніндегі тұрақты негізде жүзеге асырылатын және осы Заңмен немесе Қазақстан Республикасының өзге де заңдарына сәйкес мұндай қызмет лицензиясыз жүзеге асырылатын жағдайларды қоспағанда, уәкілетті орган лицензия беруге тиіс қызмет;
63) капитал нарығындағы төлем агенті (бұдан әрі – төлем агенті) – эмиссиялық бағалы қағаздар және (немесе) капитал нарығының объектілері болып табылатын  өзге де қаржы құралдары бойынша ақшалай міндеттемелерді орындауға байланысты төлемдерді жүзеге асыратын банк, Қазақстан Республикасы бейрезидент банкінің  филиалы немесе банк операцияларының жекелеген түрлерін жүзеге асыратын ұйым;
64) капитал нарығының инфрақұрылымдық ұйымы (бұдан әрі  – инфрақұрылымдық ұйым) – капитал нарығында кәсіби қызметтің мынадай түрлерінің бірін немесе бірнешеуін жүзеге асыратын ұйым:
орталық депозитарийдің қызметі;
эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен сауда-саттықты ұйымдастыру жөніндегі қызмет (қор биржасы ретінде қызметті жүзеге асыру құқығымен немесе құқығынсыз);
клирингтік қызмет, оның ішінде орталық контрагент функциясын жүзеге асыру;
65) кастодиан – крипто-кастодианды қоспағанда, Қазақстан Республикасының заңнамасы мен кастодиандық қызмет көрсету шартын көзделген жағдайлар мен тәртіппен уәкілетті органның лицензиясы негізінде, ал Қазақстан Республикасының заңдарында көзделген жағдайларда лицензиясыз ақшаны, эмиссиялық бағалы қағаздарды, өзге де қаржы құралдарын және (немесе) клиенттердің өзге де активтерін олардың сақталуын қамтамасыз ете отырып сақтау және есепке алу, осындай активтерге клиенттердің құқықтарын есепке алу және растау, сондай-ақ осындай активтерге клиенттердің құқықтарын жүзеге асыруға байланысты өзге әрекеттер жасау жөніндегі қызметті жүзеге асыратын ұйым;
66)	кәсіби қауымдастық – қауымдастықтың (одақтың) ұйымдық-құқықтық нысанында, оның ішінде Қазақстан Республикасы бейрезидент банктерінің филиалдарын, Қазақстан Республикасы бейрезидент сақтандыру (қайта сақтандыру) ұйымдарының филиалдарын және Қазақстан Республикасы бейрезидент сақтандыру брокерлерінің филиалдарын қоса алғанда, Қазақстан Республикасының резидент-қаржы ұйымдары қатысушылары (мүшелері) болып табылатын (бола алатын) капитал нарығындағы қызметтің бірыңғай қағидалары мен стандарттарын белгілеу мақсатында құрылған заңды тұлға;
67)	клиент – кәсіби қатысушының және (немесе) инфрақұрылымдық ұйымның қызметтерін пайдаланатын немесе пайдалануға ниеті бар  тұлға;
68) клиринг – осындай мәмілелер (операциялар) бойынша тараптардың орындауға жататын міндеттемелері мен талаптарын, оның ішінде нетто-міндеттемелер мен нетто-талаптарды айқындау, сондай-ақ клирингтік ұйымның осындай міндеттемелер мен талаптар бойынша есеп айырысуды жүзеге асыруға негіз болып табылатын ақпаратты дайындауы және беруі мақсатында клирингтік қызмет көрсетуге қабылданған мәмілелер (операциялар) туралы ақпаратты жинау, салыстырып тексеру және өңдеу процесі;
69) клирингтік қатысушы – клирингтік ұйыммен клирингтік қызмет көрсету туралы шарт жасасқан тұлға; 
70)	клирингтік қатысушының дефолтын реттеу – орталық контрагенттің функциясын жүзеге асыратын клирингтік ұйым клирингтік қатысушының дефолты орын алған кезде жүзеге асыратын, дефолтқа жол берген клирингтік қатысушының міндеттемелерін, оның ішінде позицияларды беру және (немесе) позицияларды жою арқылы орындауға және (немесе) тоқтатуға бағытталған іс-шаралар кешені;
71) клирингтік қатысушының клиенті – мүдделері үшін және (немесе) оның есебінен клирингтік қатысушы клирингтік ұйыммен клирингтік ұйым мен осындай тұлға арасында жасалған шарт негізінде өзара іс-қимыл жасайтын тұлға;
72)	клирингтік қатысушының қамтамасыз етуі – клирингтік ұйымның ішкі құжаттарына сәйкес клирингтік қатысушы ұсынатын маржалық қамтамасыз ету, толық қамтамасыз ету, төлем жүйесінің қамтамасыз етуі және (немесе) өзге де қамтамасыз ету;
73)	клирингтік қатысушының маржалық қамтамасыз етуі (бұдан әрі – маржалық қамтамасыз ету) – клирингтік қатысушының клирингтік қызметті жүзеге асыру үшін шоттарға енгізілген және (немесе) клирингтік қатысушының банктік және (немесе) дербес шоттарында бұғатталған, клирингтік қатысушы дефолт болған жағдайда клирингтік ұйымның ықтимал залалдарын жабуға арналған ақшасы, эмиссиялық бағалы қағаздары, өзге де қаржы құралдары және (немесе) өзге де активтері;
74)	клирингтік қатысушының толық қамтамасыз етуі (бұдан әрі  – толық қамтамасыз ету) – клирингтік қатысушының клирингтік қызметті жүзеге асыру үшін шоттарға енгізілген және (немесе) осындай клирингтік қатысушының клирингтік ұйым алдындағы барлық ағымдағы және әлеуетті міндеттемелеріне балама көлемде клирингтік қатысушының банктік және (немесе) дербес шоттарында бұғатталған ақшасы, эмиссиялық бағалы қағаздары, өзге де қаржы құралдары және (немесе) өзге де активтері;
75)	клирингтік қатысушының позицияларын тарату (бұдан әрі – позицияларды тарату) – орталық контрагенттің функциясын жүзеге асыратын клирингтік ұйым клирингтік қатысушының дефолты орын алған кезде жүзеге асыратын дефолтқа жол берген клирингтік қатысушының міндеттемелерін тоқтатуға бағытталған іс-шаралар кешені;
76)	клирингтік қатысу сертификаты – орталық контрагенттің функциясын жүзеге асыратын клирингтік ұйым шығаратын, оны ұстаушының құқығын (талабын) куәландыратын, көлемі мен жүзеге асыру шарттары ақшаның, эмиссиялық бағалы қағаздардың, өзге де қаржы құралдарының және (немесе) клирингтік ұйымның осындай бағалы қағазды шығару мақсаттары үшін қалыптастырылған кепілдік қорына енгізілген өзге де активтердің құнын негізге ала отырып, клирингтік ұйымның ішкі құжаттарында айқындалатын эмиссиялық емес бағалы қағаз;
77) клирингтік қызметті жүзеге асыруға арналған банктік шот – клирингтік ұйымның атына ашылған, мыналар:
клирингтік қатысушының қамтамасыз етуі;
клирингтік қатысушының клирингтік ұйымның кепілдік қорына жарналары;
клирингтік ұйымның резервтік қорының бір бөлігі; 
төлем жүйесінің қамтамасыз етуі;
клирингтік ұйымның резервтік қорына немесе клирингтік ұйымның кепілдік қорына кіретін не клирингтік қатысушының қамтамасыз етуі болып табылатын ақшаны және (немесе) өзге де активтерді инвестициялау нәтижесінде алынған ақша болып табылатын ақшаны есепке алуға арналған банктік шот;
78) клирингтік қызметті жүзеге асыруға арналған жеке шот – клирингтік ұйымның атына ашылған, мыналар:
клирингтік қатысушының қамтамасыз етуі;
клирингтік қатысушының клирингтік ұйымның кепілдік қорына жарналары;
клирингтік ұйымның резервтік қорының бір бөлігі;
төлем жүйесінің қамтамасыз етуі;
клирингтік ұйымның резервтік қорына немесе клирингтік ұйымның кепілдік қорына кіретін не клирингтік қатысушының қамтамасыз етуі болып табылатын ақшаны және (немесе) өзге де активтерді инвестициялау нәтижесінде сатып алынған активтер (ақшаны қоспағанда) болып табылатын эмиссиялық бағалы қағаздарды, өзге де қаржы құралдарын және (немесе) өзге де активтерді (ақшаны қоспағанда) есепке алуға арналған жеке шот; 
79)	клирингтік қызметті жүзеге асыруға арналған шот – клирингтік қызметті жүзеге асыруға арналған банктік шот және (немесе) клирингтік қызметті жүзеге асыруға арналған жеке шот;
80)	клирингтік қызмет көрсетуге қабылданған мәмілелер (операциялар) бойынша позициялар (бұдан әрі – позициялар) – клирингтік қатысушының клирингтік қызмет көрсетуге қабылданған мәмілелер (операциялар) туралы ақпарат негізінде клирингтік ұйым айқындаған талаптары және (немесе) міндеттемелері, оның ішінде нетто-талаптар мен нетто-міндеттемелер;
81)	клирингтік қызмет көрсетуге қабылданған мәмілелер (операциялар) бойынша позицияларды беру (бұдан әрі – позицияларды беру) – клирингтік ұйымның клирингтік қызмет көрсетуге қабылданған мәмілелер (операциялар) бойынша позицияларды және тиісті қамтамасыз етуді бір клирингтік қатысушыдан екінші клирингтік қатысушыға аударуы;
82) клирингтік ұйым – уәкілетті органның тиісті лицензиясының негізінде клирингтік қызмет көрсетуге қабылданған мәмілелер (операциялар) бойынша клирингті, сондай-ақ Қазақстан Республикасының заңнамасына сәйкес клирингтік ұйым рұқсат берген өзге де қызметті жүзеге асыратын инфрақұрылымдық ұйым;
83) клирингтік ұйымның кепілдік қоры – клирингтік қатысушылар клирингтік қызметті жүзеге асыру үшін шоттарға жарналар ретінде енгізген және клирингтік қатысушылардың клирингтік ұйымның алдындағы міндеттемелерін орындауды қамтамасыз етуге арналған ақша, эмиссиялық бағалы қағаздар, өзге де қаржы құралдары және (немесе) өзге де активтер;
84) клирингтік ұйымның резервтік қоры – клирингтік ұйымның клирингтік қызметті жүзеге асыру үшін шоттарында оқшаулаған және клирингтік ұйымның қызмет көрсетуге қабылданған мәмілелер (операциялар) бойынша міндеттемелерді орындауын қамтамасыз етуге арналған ақша, эмиссиялық бағалы қағаздар, өзге де қаржы құралдары және (немесе) өзге де активтері;
85)	ковенанттар – эмиссиялық бағалы қағаздарды не өзге де қаржы құралдарын шығару талаптарында не осындай бағалы қағаздар не өзге қаржы құралдары (бас қаржылық келісімді қоса алғанда) бойынша құқықтар және (немесе) міндеттемелер туындайтын, өзгертілетін немесе қамтамасыз етілетін шартта көзделген табылатын эмитенттің, осындай шарт тарапының, сондай-ақ кепілгердің, кепіл берушінің, кепіл болушының және (немесе) қамтамасыз ету ұсынған не осындай бағалы қағаздар не өзге қаржы құралдары бойынша өзіне міндеттемелер қабылдаған өзге де тұлғаның осындай бағалы қағаздарды не өзге де қаржы құралдарын ұстаушылардың және (немесе) олар бойынша кредиторлардың құқықтары мен заңды мүдделерін қорғауға бағытталған белгілі бір әрекеттер жасау, белгілі бір әрекеттер жасаудан тарту және (немесе) белгіленген қаржылық және (немесе) өзге де көрсеткіштердің (қаржылық және қаржылық емес шектеулер) сақталуын қамтамасыз ету жөніндегі міндеттемелері;
86) қазақстандық депозитарлық қолхаттар – «Астана» халықаралық қаржы орталығының қолданыстағы құқығына не шет мемлекеттің заңнамасына сәйкес шығарылған үлестік бағалы қағаздар базалық бағалы қағаздары болып табылатын Қазақстан Республикасының заңнамасына сәйкес шығарылған депозитарлық қолхаттар;
87)	Қазақстан Республикасының Ұлттық Банкі операторы болатын төлем жүйесіне қатысушының міндеттемелерін қамтамасыз ету (бұдан әрі – төлем жүйесінің қамтамасыз етуі) – клирингтік қатысушының клирингтік қызметті жүзеге асыру үшін шоттарға енгізілген және (немесе) клирингтік қатысушының орталық депозитарийді есепке алу жүйесінде және (немесе) номиналды ұстауды есепке алу жүйесінде  осындай клирингтік қатысушының және (немесе) оның клиенттерінің операторы Қазақстан Республикасының Ұлттық Банкі болып табылатын төлем жүйесінің және (немесе) осындай төлем жүйесінің қатысушыларының алдындағы міндеттемелерін қамтамасыз ету үшін бұғатталған ақшасы, эмиссиялық бағалы қағаздары, өзге де қаржы құралдары және (немесе) өзге де активтері;
88)	қайталама капитал нарығы – эмиссиялық бағалы қағаздардың не капитал нарығының объектілері болып табылатын өзге де қаржы құралдарының айналысы процесінде қалыптасатын, сондай-ақ Қазақстан Республикасының заңнамасында көзделген оларды өтеу жағдайларындағы құқықтық қарым-қатынастардың жиынтығы;
89)	қамтамасыз етілген облигациялар – олар бойынша эмитенттің міндеттемелері оларды шығару шарттарына сәйкес толығымен немесе ішінара эмитенттің және (немесе) үшінші тұлғаның мүлік  кепілімен, кепілдікпен, кепілгерлікпен немесе Қазақстан Республикасының заңнамасында немесе шартта көзделген міндеттемелердің орындалуын қамтамасыз етудің өзге де тәсілімен не «Жобалық қаржыландыру және секьюритилендіру туралы» Қазақстан Республикасының Заңына сәйкес арнайы қаржы компаниясының бөлінген активтерімен толығымен немесе ішінара қамтамасыз етілген облигациялар;
90)	қаржы нарығы мен қаржы ұйымдарын реттеу, бақылау және қадағалау жөніндегі уәкілеті орган (бұдан әрі – уәкілетті орган) – қаржы нарығы мен қаржы ұйымдарын мемлекеттік реттеуді, бақылауды және қадағалауды жүзеге асыратын Қазақстан Республикасының мемлекеттік органы;
91)	қаржы консультанты – қор биржасы қаржы консультанттарының тізіміне енгізген және эмитентке, оферентке не жіберуге бастамашыға проспектіні дайындауға және онда ашылатын ақпаратты тексеруге байланысты қызметтерді, сондай-ақ мемлекеттік емес бағалы қағаздардың қор биржасының ресми тізіміне енгізілуін және болуын сүйемелдеу қызметтерін көрсететін дилер, брокер не өзге де ұйым;
92)	қаржы құралдарын ұстаушылардың тізілімі – орталық депозитарий үздіксіз негізде қалыптастыратын және жүргізетін, уақыттың кез келген белгілі бір сәтінде:
оларға қатысты құқықтар мен ауыртпалықтар осындай тізілімде ескерілетін эмитенттер, олардың эмиссиялық бағалы қағаздары және (немесе) өзге де қаржы құралдары;
осындай бағалы қағаздарға және (немесе) өзге де қаржы құралдарына қатысты тіркелген құқықтар мен ауыртпалықтар, оның ішінде осындай құқықтар және (немесе) ауыртпалықтар тиесілі болатын (олардың пайдасына тіркелген) тұлғалар (ұстаушылар);
уәкілетті органның нормативтік құқықтық актісіне және орталық депозитарий қағидаларының жиынтығына сәйкес өзге де мәліметтер туралы ақпаратты айқындауға мүмкіндік беретін мәліметтер жиынтығы (жүйесі);
93) қаржы құралдары шығарылымдарының тізілімі – орталық депозитарий қалыптастыратын, құқықтары орталық депозитарийдің есепке алу жүйесінде ескерілетін эмиссиялық бағалы қағаздардың және өзге де қаржы құралдарының тіркелген шығарылымдары туралы, тіркелген шығарылым бағдарламалары туралы, сондай-ақ осындай бағдарламалардың шегінде жүзеге асырылатын шығарылымдардың түпкілікті шарттары туралы мәліметтер жиынтығы; 
94) қор биржасы – листингті, сондай-ақ қор биржасының ресми тізіміне енгізілген эмиссиялық бағалы қағаздардың және олардың эмитенттерінің қор биржасының ішкі құжаттарында белгіленген талаптарға сәйкестігін бақылауды жүзеге асыратын сауда-саттықты ұйымдастырушы;
95)	қор биржасының ресми тізімі – оған енгізу және онда болу үшін мұндай бағалы қағаздар, сондай-ақ олардың эмитенттері қор биржасының ішкі құжаттарына сәйкес келуге тиіс болатын эмиссиялық бағалы қағаздардың қор биржасы жасайтын тізімі;
96)	қосалқы шот – эмиссиялық бағалы қағаздарға не тіркелген тұлғаға және (немесе) оның клиенттеріне тиесілі өзге де қаржы құралдарына құқықтарды, сондай-ақ осындай бағалы қағаздарға не өзге де қаржы құралдарына ауыртпалықтарды тіркеу және есепке алу үшін дербес шот шеңберінде қалыптастырылатын жазбалар жиынтығы;
97) қысқа мерзімді облигациялар – айналыс мерзімі он екі айдан аспайтын мемлекеттік емес облигациялар;  
98) листинг – эмиссиялық бағалы қағаздарды қор биржасының ресми тізіміне енгізу;
99)	маркет-мейкер – сауда-саттықты ұйымдастырушының ішкі құжаттарына сәйкес өзіне эмиссиялық бағалы қағаздар, өзге қаржы құралдары және (немесе) капитал нарығының объектілері болып табылатын өзге де активтер бойынша баға белгілеулерді жариялау және қолдау жөніндегі міндеттемені қабылдаған сауда-саттықты ұйымдастырушының мүшесі;
100)	мемлекеттік исламдық арнайы қаржы компаниясы – мемлекеттік мүлік жөніндегі уәкілетті орган Қазақстан Республикасы Үкіметінің шешімі бойынша құратын (құрған), мемлекеттік исламдық бағалы қағаздарды шығаруды жүзеге асыратын исламдық арнайы қаржы компаниясы;
101)	мемлекеттік исламдық бағалы қағаздар – мемлекеттік исламдық арнайы қаржы компаниясы шығаратын (шығарған) исламдық бағалы қағаздар;
102)	мемлекеттік мүлікті есепке алу саласындағы бірыңғай оператор – Қазақстан Республикасының Мемлекеттік мүлік туралы заңнамасына сәйкес мемлекеттік мүлікті есепке алу саласындағы бірыңғай оператор болып айқындалған заңды тұлға;
103) мемлекеттік эмиссиялық бағалы қағаздар – эмитенті:
Қазақстан Республикасының Үкіметі не бюджетті атқару жөніндегі орталық уәкілетті орган арқылы Қазақстан Республикасы;
Қазақстан Республикасының Ұлттық Банкі;
астананың, республикалық маңызы бар қаланың, облыстың жергілікті атқарушы органы арқылы Қазақстан Республикасының әкімшілік-аумақтық бірлігі;
мемлекеттік исламдық арнайы қаржы компаниясы (мемлекеттік исламдық бағалы қағаздар шығару кезінде) болатын эмиссиялық бағалы қағаздар;
104)	негіздемелік проспект – шығарылым бағдарламасына қатысты дайындалатын және осындай бағдарлама шегінде жүзеге асырылатын барлық шығарылымдар үшін ортақ мәліметтерді қамтитын проспект;
105)	неттинг – ақшалай міндеттемелерді, эмиссиялық бағалы қағаздарды, өзге де қаржы құралдарын және (немесе) өзге де активтерді беру (жеткізу) жөніндегі міндеттемелерді, сондай-ақ қамтамасыз ету ақысын және (немесе) өзге де қамтамасыз етуді беру (енгізу) және (немесе) қайтару жөніндегі міндеттемелерді қоса алғанда, есепке жатқызу, новация арқылы не бас қаржылық келісімде не клирингтік ұйымның ішкі құжаттарында көзделген өзге де тәсілмен жүзеге асырылатын, нәтижесінде әрбір тарап үшін нетто-міндеттеме және (немесе) нетто-талап айқындалатын бас қаржылық келісімнің шеңберінде жасалған және (немесе) клирингтік қызмет көрсетуге қабылданған бір немесе бірнеше мәміле (операция) бойынша тараптардың міндеттемелерін толығымен немесе ішінара тоқтату;
106)	нетто-міндеттеме – тараптың (нетто-борышкердің) нысанасы ақша төлеу және (немесе) эмиссиялық бағалы қағаздарды, өзге де қаржы құралдарын және (немесе) өзге де активтерді беру (жеткізу), ал тарату неттингі кезінде - тек қана ақша төлеу жөніндегі бірыңғай міндеттемесі болып табылатын, неттинг нәтижесінде айқындалған бірыңғай міндеттемесі; 
107)	нетто-талап – тараптың (нетто-кредитордың) нысанасы ақша төлеу және (немесе) эмиссиялық бағалы қағаздарды, өзге де қаржы құралдарын және (немесе) өзге де активтерді беру (жеткізу), ал тарату неттингі кезінде - тек қана ақша төлеу жөніндегі бірыңғай міндеттемесі болып табылатын, неттинг нәтижесінде айқындалған бірыңғай талабы;
108)	номиналды ұстау – эмиссиялық бағалы қағаздарға және (немесе) капитал нарығының объектілері болып табылатын өзге де қаржы құралдарына үшінші тұлғалардың құқықтарын және ауыртпалықтарын есепке алу жөніндегі, сондай-ақ тапсырма бойынша, осындай тұлғалардың атынан, мүдделері үшін және олардың есебінен осындай бағалы қағаздарға және (немесе) өзге де қаржы құралдарына қатысты заңды маңызы бар іс-әрекеттер жасау жөніндегі қызмет;
109)	номиналды ұстауды есепке алу жүйесі – мыналарды: 
депозитарлық қызметті;
осы Заңның 20-тарауына сәйкес номиналды ұстау функцияларын;
шетелдік есепке алу ұйымы не «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді жүзеге асыратын ұйым жүзеге асыратын номиналды ұстау функцияларына ұқсас функцияларды жүзеге асыру шеңберінде қалыптастырылатын мәліметтер жиынтығы (жүйесі);
110)	облигациялар – оларды ұстаушылардың эмитенттен шығару шарттарында көзделген тәртіппен және мерзімдерде ақша және (немесе) өзге де мүлік түріндегі баламаны, оның ішінде егер ол шығару шарттарында көзделген болса, номиналды құнды (негізгі борыш сомасын) және (немесе) сыйақыны алу құқығын куәландыратын борыштық эмиссиялық бағалы қағаздар;
111)	облигациялар бойынша сыйақы – эмитент облигацияларды ұстаушыға осындай облигация шығарылымы  шарттарында көзделген тәртіппен және мерзімдерде төлейтін (беретін) пайыз (купондық сыйақы), дисконт және (немесе) өзге мүліктік балама түріндегі облигациялар бойынша кіріс;
112)	облигацияларды өтеу – облигациялар бойынша шығару шарттарына сәйкес осындай облигациялармен куәландырылған құқықтардың тоқтатылуына алып келетін міндеттемелерді орындау;
113)	облигациялар ұстаушылардың өкілі – облигациялар ұстаушылардың мүдделерін білдіретін, осындай облигациялар эмитентімен жасалған шарт негізінде әрекет ететін заңды тұлға;
114)	облигациялардың номиналды құны – облигациялар шығарылымының шарттарында айқындалған, оның негізінде облигация бойынша сыйақы (ол болған кезде) есептелетін және егер ол шығару шарттарында көзделсе, эмитент облигацияларды ұстаушыға оны ақшамен және (немесе) өзге де мүлік түріндегі баламамен, бөліктермен не біржолғы өтеген кезде төлеуге жататын ақшалай шама (негізгі борыш сомасы);
115)	облигациялық бағдарлама – облигациялар шығару бағдарламасы;
116)	орналастырылған эмиссиялық бағалы қағаздар не өзге де қаржы құралдары – эмитент капиталдың бастапқы нарығында сатқан немесе өзге де тәсілмен иеліктен шығарған, құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін эмиссиялық бағалы қағаздар не өзге де қаржы құралдары;
117)	орнықты даму облигациялары – оны орналастырудан түскен барлық ақшаны не оларға балама соманы эмитент бір немесе бірнеше «жасыл» жоба мен бір немесе бірнеше «әлеуметтік» жобаның жиынтығын қаржыландыруға және (немесе) толығымен немесе ішінара қайта қаржыландыруға ғана жіберетін облигациялар;
118)	орнықты дамуға байланысты облигациялар – эмитенттің орнықты даму саласында белгілі бір көрсеткіштерге (мақсаттарға) қол жеткізуіне немесе қол жеткізбеуіне байланысты эмитенттің сыйақы мөлшерін және (немесе) міндеттемелерін орындаудың өзге де шарттарын қоса алғанда, шығару шарттары олардың сипаттамаларының өзгеруін көздейтін облигациялар;
119)	орнықты дамудың негіздемелік бағдарламасы – эмитенттің орнықты даму мақсаттарына қол жеткізу жөніндегі жалпы стратегиясын, ол шығаратын «жасыл» облигациялардың, әлеуметтік облигациялардың, орнықты даму облигацияларының және (немесе) орнықты дамуға байланысты облигациялардың орнықты даму саласындағы танылған халықаралық стандарттарға, оның ішінде осы облигацияларды орналастырудан алынған ақшаны нысаналы пайдалану, осындай ақшаны басқару (есепке алу), сыртқы баға алу, верификациялау және кейіннен ақпаратты ашу бөлігінде стандарттарға сәйкестігін айқындайтын құжат;
120)	орталық депозитарий –  мынадай қызмет түрлерін жүзеге асыратын инфрақұрылымдық ұйым: 
құқықтары орталық депозитарийдің есепке алу жүйесінде ескерілетін мемлекеттік емес эмиссиялық бағалы қағаздар мен өзге де қаржы құралдарының шығарылымдарын тіркеу және қаржы құралдары шығарылымдарының тізілімін жүргізу жөніндегі қызмет; 
депозитарлық қызмет; 
қаржы құралдарын ұстаушылардың тізілімін жүргізу жөніндегі қызмет;
«Қазақстан Республикасындағы цифрлық активтер туралы» Қазақстан Республикасының Заңы 5-бабының 2) және 3) тармақшаларында көзделген  цифрлық қаржы активтерін ұстаушылардың тізілімін жүргізу жөніндегі қызмет;
сауда репозиторийінің қызметі;
«Қазақстан Республикасындағы цифрлық активтер туралы» Қазақстан Республикасының Заңына сәйкес цифрлық активтерді, оның ішінде ұлттық стратегиялық крипторезервтің құрамына кіретін активтерді есепке алу және сақтау жөніндегі қызмет;
Қазақстан Республикасының заңнамасына сәйкес орталық депозитарийге рұқсат етілген өзге де қызмет;
121)	орталық депозитарийдің есепке алу жүйесі – орталық депозитарий қызметтің мынадай түрлерін:
қаржы құралдары шығарылымдарының, қаржы құралдарын ұстаушылардың және цифрлық қаржы активтерін ұстаушылардың тізілімдерін жүргізуді; 
депозитарлық қызметті; 
цифрлық активтерді, оның ішінде Ұлттық стратегиялық крипторезервтің құрамына кіретін активтерді есепке алу және сақтауды; 
кастодиандық қызмет шеңберінде эмиссиялық бағалы қағаздарды, өзге де қаржы құралдарын және (немесе) капитал нарығының объектілері болып табылатын өзге де активтерді есепке алу мен сақтауды (уәкілетті органның тиісті лицензиясы болған кезде) жүзеге асырған кезде материалдық-техникалық құралдар кешенін және оның ішкі құжаттарын пайдалана отырып қалыптастыратын эмиссиялық бағалы қағаздар, өзге де қаржы құралдары мен өзге де активтер, сондай-ақ оларға тіркелген құқықтар мен ауыртпалықтар туралы мәліметтердің жиынтығы (жүйесі);
122)	орталық депозитарий қағидаларының жиынтығы – орталық депозитарийдің ішкі құжаттары;
123) орталық контрагент – осындай клирингтік ұйымның ішкі құжаттарына сәйкес клирингтік қызмет көрсетуге қабылданған мәмілелер (операциялар) бойынша тарап болып табылатын, әрбір сатушы үшін сатып алушы және әрбір сатып алушы үшін сатушы ретінде әрекет ететін және осындай мәмілелер (операциялар) бойынша клирингті жүзеге асыратын клирингтік ұйым;
124)	омнибус-қосалқы шот – әрбір жекелеген клиенттің құқықтарын жеке есепке алмай, құқықтары тіркелген тұлғаның клиенттеріне тиесілі эмиссиялық бағалы қағаздарды не өзге де қаржы құралдарын біріктірілген есепке алуға арналған қосалқы шот;
125)	оферент – эмитент болып табылмайтын, эмиссиялық бағалы қағаздарды не капитал нарығының объектілері болып табылатын өзге де қаржы құралдарын жария ұсынуды жүзеге асыратын тұлға;
126)	өзге де активтер – осы Заңда және (немесе) Қазақстан Республикасының өзге де заңдарында көзделген жағдайларда онымен мәмілелер (операциялар) капитал нарығында жасалуы мүмкін эмиссиялық бағалы қағаздар, туынды қаржы құралдары, цифрлық қаржы активтері немесе өзге де қаржы құралдары болып табылмайтын мүлік, оның ішінде мүліктік құқықтар;
127)	сауда репозитарийінің қызметі – орталық депозитарийдің туынды қаржы құралдарымен мәмілелер (операциялар), бағалы қағаздармен қаржыландыру мәмілелері және (немесе) капитал нарығының объектілерімен мәмілелер (операциялар) туралы мәліметтерді орталықтандырылған жинау, өңдеу және сақтау жөніндегі, сондай-ақ орталық депозитарийдің көрсетілген мәліметтерді Қазақстан Республикасының заңнамасында көзделген жағдайлар мен тәртіппен уәкілетті органға, Қазақстан Республикасының Ұлттық Банкіне және өзге де тұлғаларға ұсынуы жөніндегі қызметі;
128)	сауда-саттықты ұйымдастырушы – эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен оның сауда жүйесін пайдалана отырып, осындай сауда-саттықты тікелей өткізу арқылы ұйымдастырылған сауда-саттықты өткізуді ұйымдастырушылық және техникалық қамтамасыз ету жөніндегі қызметті жүзеге асыратын инфрақұрылымдық ұйым;
129)	сауда-саттықты ұйымдастырушының интеграцияланған ақпараттық жүйесі – сауда-саттықты ұйымдастырушының материалдық-техникалық құралдары мен ішкі құжаттарының кешені, олардың көмегімен баға белгілеумен алмасу жүргізіледі және оны пайдаланушылары арасында мәмілелер жасасу мүмкіндігі қамтамасыз етіледі;
130)	сауда-саттықты ұйымдастырушының сауда жүйесі (бұдан әрі  – сауда жүйесі) – эмиссиялық бағалы қағаздарға, өзге де қаржы құралдарына және (немесе) ұйымдасқан сауда-саттықта мәмілелер (операциялар) жасалатын капитал нарығының объектілері болып табылатын өзге де активтерге қатысты сауда-саттықтың көптеген қатысушыларының өтінімдерін біріктіруді қамтамасыз ететін сауда-саттықты ұйымдастырушының материалдық-техникалық құралдарының, ішкі құжаттарының және өзге де қажетті рәсімдерінің кешені;
131)	тарату неттингі – бас қаржылық келісімде не клирингтік ұйымның ішкі құжаттарында көзделген оқиға орын алған кезде қолданылатын неттинг түрі, оның нәтижесінде осындай бас қаржылық келісімнің шарттарында жасалған барлық мәмілелер (операциялар) бойынша не осындай клирингтік ұйымның клирингтік қызмет көрсетуіне қабылданған мәмілелер (операциялар) бойынша жасалған барлық мәмілелер (операциялар) бойынша осындай оқиғаның туындау уақытында оларды орындау мерзімінің басталуы не басталмауына байланыссыз қамтамасыз ету ақысын және (немесе) өзге де қамтамасыз етуді беру (енгізу) және (немесе) қайтару жөніндегі міндеттемелерді қоса алғанда, нәтижесінде барлық ақшалай міндеттемелер, сондай-ақ эмиссиялық бағалы қағаздарды, өзге де қаржы құралдарын және (немесе) өзге де активтерді беру (енгізу) және (немесе) қайтару жөніндегі міндеттемелер автоматты түрде не тараптардың бірінің таңдауы бойынша есепке жатқызу, новация арқылы не бас қаржылық келісімде не клирингтік ұйымның ішкі құжаттарында айқындалған өзге де тәсілмен орындау мерзімі орын алған болып есептелетін, бірыңғай валютада көрініс берген бірыңғай ақшалай нетто-міндеттемемен тоқтатылады және ауыстырылады;
132)	трансфер-агент – уәкілетті органның тиісті лицензиясы негізінде өз клиенттерінің құжаттарын, ақпаратын және (немесе) бұйрықтарын (өкімдерін) қабылдау, өңдеу және беру жөніндегі қызметті жүзеге асыратын, сондай-ақ олардың инфрақұрылымдық ұйымдармен және (немесе) капитал нарығының өзге де субъектілерімен өзара іс-қимылын қамтамасыз ететін кәсіби қатысушы;
133)	трейдер – сауда жүйесін пайдалана отырып, сауда-саттықты ұйымдастырушы мүшесінің атынан мәмілелер (операциялар) және өзге де әрекеттер жасауға уәкілетті жеке тұлға;
134)	туынды бағалы қағаздар – туынды бағалы қағаздар эмитентінен базалық бағалы қағаздарды беруді және (немесе) ұстаушылардың базалық бағалы қағаздармен куәландырылған құқықтарды жүзеге асыруы үшін қажетті өзге де әрекеттерді жасауды талап ету құқығын қоса алғанда, басқа да бағалы қағаздардың (базалық бағалы қағаздардың) белгілі бір санына қатысты оларды ұстаушылардың құқықтарын куәландыратын эмиссиялық бағалы қағаздар;
135)	тіркелген тұлға – атына жеке шот не қосалқы шот ашылған тұлға;
136)	ұйымдастырылған капитал нарығы – эмиссиялық бағалы қағаздармен, өзге қаржы құралдарымен және (немесе) капитал нарығының объектілері болып табылатын өзге де активтермен мәмілелер (операциялар) ұйымдастырылған сауда-саттықта жасалатын капитал нарығындағы құқықтық қарым-қатынастардың жиынтығы;
137)	ұйымдастырылған сауда-саттық – сауда-саттықты ұйымдастырушының осындай сауда-саттыққа қатысуға рұқсат беру тәртібін және мәмілелер (операциялар) жасау үшін сауда-саттыққа қатысушылардың өтінімдерін біріктіруде көздейтін ішкі құжаттарына сәйкес сауда-саттық жүйесінде тұрақты негізде жүргізілетін эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен сауда-саттық;
138)	ұйымдастырылмаған капитал нарығы – эмиссиялық бағалы қағаздармен, капитал нарығының объектілері болып табылатын өзге де қаржы құралдарымен және (немесе) өзге де активтермен мәмілелер (операциялар) ұйымдастырылған сауда-саттықтан тыс жасалатын капитал нарығындағы құқықтық қатынастардың жиынтығы;
139)	халықаралық сәйкестендіру нөмірі (ISIN код) – эмиссиялық бағалы қағазға не капитал нарығының объектісі болып табылатын өзге қаржы құралына ISO 6166 халықаралық стандартына сәйкес тиісті мемлекеттің ұлттық нөмірлеу агенттігі не көрсетілген стандартқа сәйкес осындай кодтарды беруге уәкілетті өзге де ұйым беретін бірегей әріптік-цифрлық код;
140)	цифрлық қаржы активтерін ұстаушылардың тізілімі – орталық депозитарий үздіксіз негізде қалыптастыратын және жүргізетін (цифрлық қаржы активтері платформасының операторлары ұсынатын мәліметтер негізінде) уақыттың кез келген белгілі бір сәтінде:
«Қазақстан Республикасындағы цифрлық активтер туралы» Қазақстан Республикасының Заңы 5-бабының 2) және 3) тармақшаларында көзделген цифрлық қаржы активтерінің эмитенттері және олар шығарған цифрлық қаржы активтері;
осындай цифрлық қаржы активтеріне тіркелген құқықтар мен ауыртпалықтар, оның ішінде осындай құқықтар және (немесе) ауыртпалықтар тиесілі болатын (олардың пайдасына тіркелген) тұлғалар (ұстаушылар) туралы;
уәкілетті органның нормативтік құқықтық актісіне және орталық депозитарий қағидаларының жиынтығына сәйкес өзге де мәліметтер туралы ақпаратты айқындауға мүмкіндік беретін мәліметтер жиынтығы (жүйесі);
141)	шетелдік есепке алу ұйымы – өзі резиденті болып табылатын мемлекеттің заңнамасына сәйкес осы Заңда көзделген номиналды ұстау функцияларына ұқсас функцияларды жүзеге асыратын шетелдік ұйым;
142)	шетелдік кәсіби қауымдастық – уәкілетті органның нормативтік құқықтық актісінде бекітілген тізбеге кіретін халықаралық және (немесе) шетелдік капитал нарықтарында бірыңғай қағидаларды және (немесе) стандарттарды белгілейтін халықаралық ұйым, шетелдік заңды тұлға немесе заңды тұлға болып табылмайтын ұйым;
143)	шығарылған эмиссиялық бағалы қағаздар – шығарылымын орталық депозитарий тіркеген не осы Заңның 14-бабына сәйкес тіркелген облигациялық бағдарлама шегінде жүзеге асырылған мемлекеттік емес эмиссиялық бағалы қағаздар, сондай-ақ шығарылымы  Қазақстан Республикасының заңнамасында айқындалған тәртіппен жүзеге асырылған мемлекеттік эмиссиялық бағалы қағаздар;
144)	шығарылым бағдарламасы – құқықтары орталық депозитарийдің есепке алу жүйесінде ескерілетін, оның шегінде жүзеге асырылатын барлық шығарылымға қолданылатын облигацияларды не өзге де қаржы құралдарын шығарудың жалпы (негіздемелік) шарттарын айқындайтын құжат;
145)	шығарылымның түпкілікті шарттары – осындай бағдарламада көзделген шарттардың (шарттар нұсқаларының) шеңберінде шығарылым бағдарламасы шегінде жүзеге асырылатын облигациялардың жекелеген шығарылымының не өзге де қаржы құралдарының шарттарын (өлшемдерін) айқындайтын құжат;
146)	ірі қатысушы – дауыс беретін акциялардың, қатысу үлестерінің, пайлардың не заңды тұлғадағы немесе заңды тұлға болып табылмайтын ұйымдағы үлестік қатысудың басқа да нысандарының он немесе одан да көп пайызына тікелей және (немесе) жанама иелік ететін және (немесе) пайдаланатын және (немесе) оларға билік ететін заңды тұлға болып табылмайтын жеке тұлға, заңды тұлға, ұйым.
Мыналар: 
Қазақстан Республикасының Үкіметі;
Қазақстан Республикасының Ұлттық Банкі және оның еншілес ұйымдары;
ұлттық басқарушы холдинг;
зейнетақы активтерінің есебінен дауыс беретін акцияларға, қатысу үлестеріне, пайларға не заңды тұлғаға немесе заңды тұлға болып табылмайтын ұйымға үлестік қатысудың басқа да нысандарына ие бірыңғай жинақтаушы зейнетақы қоры, инвестициялық портфельді басқарушы заңды тұлғаның немесе заңды тұлға болып табылмаймын ұйымның ірі қатысушы деп танылмайды.
147)	ішкі құжаттар – кәсіби қатысушы, инфрақұрылымдық ұйым немесе эмитент осы Заңның талаптарына сәйкес не осы Заңның 116-бабында көзделген жағдайларда қабылдаған (бекіткен), кәсіби қатысушының, инфрақұрылымдық ұйымның немесе эмитенттің осы Заңмен реттелетін қызметін жүзеге асырудың шарттары мен тәртібін, оның ішінде кәсіби қатысушыға және инфрақұрылымдық ұйымға қатысты қызметтерді көрсету және ақы төлеу, операциялар жүргізу шарттары мен тәртібін, кәсіби қатысушының, инфрақұрылымдық ұйымның және олардың клиенттерінің құқықтары, міндеттері мен жауаптылығын, сондай-ақ кәсіби қатысушының, инфрақұрылымдық ұйымның клиенттермен және олардың қызметтерін пайдаланатын өзге де тұлғалармен өзара іс-қимыл жасау тәртібін айқындайтын құжаттар. 
Осы Заңның мақсаттары үшін ішкі құжаттарға бұйрықтар, өкімдер және жеке қолданылатын өзге де актілер, сондай-ақ көрсетілген шарттар мен тәртіпті айқындамайтын кадр, әкімшілік-шаруашылық және өзге де ұйымішілік мәселелер жөніндегі құжаттар жатпайды;
148) эмиссиялық бағалы қағаздар болып табылмайтын қаржы құралдарын шығару (бұдан әрі – өзге де қаржы құралдарын шығару)  –эмитенттің депозитарийдің шығарылымды тіркеуі не тіркелген шығарылым бағдарламасы шегінде жүзеге асырылатын қаржы құралының жеке шығарылымы үшін орталық депозитарийге осындай шығарылымның түпкілікті шарттарын ұсыну арқылы құқықтары орталық депозитарийдің есепке алу жүйесінде ескерілетін қаржы құралдарын (эмиссиялық бағалы қағаздар болып табылмайтын) шығаруға бағытталған әрекеттерінің жиынтығы;
149) эмиссиялық бағалы қағаздар  болып табылмайтын шығарылған қаржы құралдары (бұдан әрі – шығарылған өзге де қаржы құралдары) – құқықтары орталық депозитарийдің есепке алу жүйесінде ескерілетін, шығарылымын орталық депозитарийде тіркелген не Қазақстан Республикасының заңнамасында айқындалған тәртіппен өзге де түрде жүзеге асырылған қаржы құралдары (эмиссиялық бағалы қағаздар болып табылмайтын);
150) эмиссиялық бағалы қағаздарды не өзге де қаржы құралдарын айналысқа жіберу – бұрын орналастырылған эмиссиялық бағалы қағаздармен не оларға құқықтардың ауысуына алып келетін капитал нарығының объектілері болып табылатын өзге де қаржы құралдарымен азаматтық-құқықтық мәмілелер жасау, осындай бағалы қағаздарға не өзге қаржы құралдарына ауыртпалықтар белгілеу, сондай-ақ кепіл не өзге де ауыртпалық нысанасы болып табылатын осындай бағалы қағаздарды не өзге де қаржы құралдарын өндіріп алу; 
Мыналар:
бағалы қағаздарды не кепіл не өзге де ауыртпалық нысанасы болып табылатын өзге де қаржы құралдарын өндіріп алуды қоспағанда, әмбебап құқықтық мирасқорлық (мұраға өту, заңды тұлғаның қайта ұйымдастырылуы) тәртібімен және құқықтардың өтуінің азаматтық-құқықтық мәмілелер жасауға байланысты емес өзге де жағдайларында эмиссиялық бағалы қағаздарға не капитал нарығының объектілері болып табылатын өзге де қаржы құралдарына құқықтардың өтуі; 
эмиссиялық бағалы қағаздарды не капитал нарығының объектілері болып табылатын өзге де қаржы құралдарын айналдыру, бөлшектеу, шоғырландыру, күшін жою және өтеу немесе барлық бағалы қағаздарға не тиісті шығарылымның өзге де қаржы құралдарына қатысты, олармен азаматтық-құқықтық мәмілелер жасамай, орталық депозитарийдің есепке алу жүйесінде және (немесе) номиналды ұстауды есепке алу жүйесінде жүргізілетін және (немесе) көрсетілетін өзге де операциялар ауыртпалыққа жатпайды.
151) эмиссиялық бағалы қағаздарды не өзге де қаржы құралдарын шығару шарттары (бұдан әрі – шығару шарттары) – құқықтары орталық депозитарийдің есепке алу жүйесінде ескерілетін эмиссиялық бағалы қағаздарды не өзге де қаржы құралдарын шығару шарттарын (өлшемдерін), оның ішінде эмитенттің атауын, осындай бағалы қағаздардың не өзге де қаржы құралдарының саны мен түрін, олар куәландыратын құқықтардың көлемі мен мазмұнын, сондай-ақ егер тиісті шарттарды белгілеу (тиісті мәліметтерді енгізу) бағалы қағаздардың не өзге де қаржы құралдарының осы түрі үшін Қазақстан Республикасының заңнамасында көзделсе немесе рұқсат етілсе:
оларды орналастыру және айналысқа жіберу кезіндегі, оның ішінде сатып алушылардың шеңбері және (немесе) ұйымдастырылған не ұйымдастырылмаған капитал нарығы бойынша шектеулерді;
олардың айналыс мерзімін;
номиналды құнды, кіріс мөлшерін не оны айқындау тәртібін, оны төлеу тәртібі мен мерзімдерін, сондай-ақ өтеу тәртібі мен шарттарын;
өзге шарттарды және (немесе) мәліметтерді айқындайтын электрондық немесе цифрлық нысандағы құжат; 
152) эмиссиялық бағалы қағаздардың не өзге де қаржы құралдарының проспектісі (бұдан әрі – проспект) – осы Заңда және (немесе) Қазақстан Республикасының өзге де заңдарында белгіленген жағдайларда эмитент, оферент не жіберуге бастамашы  дайындайтын және жариялайтын, эмитент, оның қызметі мен қаржылық жағдайы туралы, тиісті эмиссиялық бағалы қағаздар не өзге де қаржы құралдары бойынша қамтамасыз етуді ұсынған тұлға туралы (мұндай тұлға болған кезде), оларды шығару шарттары және олар куәландыратын құқықтар, оларды иеленуге байланысты тәуекелдер туралы мәліметтерді, сондай-ақ инвестордың осындай бағалы қағаздарды не өзге де қаржы құралдарын иелену туралы дұрыс шешім қабылдауына қажетті өзге де ақпаратты қамтитын құжат;
153) эмиссиялық бағалы қағаздарды не өзге де қаржы құралдарын орналастыру – эмитенттің өзі шығарған эмиссиялық бағалы қағаздарды не құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін өзге де қаржы құралдарын олардың бірінші ұстаушыларына (бірінші сатып алушыларына), оның ішінде айналдыру арқылы сатуы не иеліктен шығарудың өзге де тәсілі;
154) эмиссиялық бағалы қағаздар не өзге де қаржы құралдары шығарылымының күшін жою – орталық депозитарийдің есепке алу жүйесінде және (немесе) номиналды ұстауды есепке алу жүйесінде осындай бағалы қағаздарды не өзге де қаржы құралдарын есепке алуды (есептен шығаруды) тоқтату, сондай-ақ егер мұндай шығарылым туралы мәліметтер көрсетілген тізбеге енгізілген болса, шығарылым туралы мәліметтерді қаржы құралдары шығарылымдарының тізілімінен алып тастау арқылы жүзеге асырылатын эмиссиялық бағалы қағаздардың не Қазақстан Республикасының заңнамасына сәйкес шығарылған өзге де қаржы құралдарының азаматтық құқықтар объектілері ретінде қолданылуын тоқтатуы;
155) эмиссиялық бағалы қағаздар шығару – эмитенттің орталық депозитарийдің шығарылымды тіркеуі не тіркелген облигациялық бағдарлама шегінде жүзеге асырылатын мемлекеттік емес облигациялардың жеке шығарылымы үшін орталық депозитарийге осындай шығарылымның түпкілікті шарттарын ұсыну және орталық депозитарийдің олар туралы мәліметтерді қаржы құралдары шығарылымдарының тізіліміне енгізу, ал мемлекеттік эмиссиялық бағалы қағаздарды шығару үшін Қазақстан Республикасының заңнамасында айқындалған тәртіппен шығару шарттарын бекіту арқылы эмиссиялық бағалы қағаздарды шығаруға бағытталған әрекеттерінің жиынтығы;    
156) эмиссиялық бағалы қағазды және (немесе) өзге де қаржы құралын ұстаушы (бұдан әрі – қаржы құралын ұстаушы) – орталық депозитарийдің есепке алу жүйесінде және (немесе) номиналды ұстауды есепке алу жүйесінде эмиссиялық бағалы қағазға және (немесе) өзге қаржы құралына қатысты меншік иесі немесе өзге құқық иесі ретінде тіркелген тұлға;
157) эмиссиялық консорциум – эмиссиялық бағалы қағаздарды не капитал нарығының объектілері болып табылатын өзге де қаржы құралдарын шығаруды, жария ұсынуды және (немесе) орналастыруды ұйымдастыру мақсатында олардың арасында жасалған шарт негізінде әрекет ететін андеррайтерлердің заңды тұлға болып табылмайтын бірлестігі;
158) эмитент – Қазақстан Республикасының заңнамасына сәйкес эмиссиялық бағалы қағаздар шығаруды не құқықтары орталық депозитарийдің есепке алу жүйесінде ескерілетін өзге де қаржы құралдарын шығаруды жүзеге асыратын (жүзеге асырған) және өзіне олардың ұстаушылары алдында осындай міндеттемелер қабылдайтын (қабылдаған) Қазақстан Республикасы, Қазақстан Республикасының әкімшілік-аумақтық бірлігі, заңды тұлға немесе заңды тұлға болып табылмайтын ұйым.   

1. Қазақстан Республикасының капитал нарығы туралы заңнамасы Қазақстан Республикасының Конституциясына негізделеді және Қазақстан Республикасының Азаматтық кодексінен, осы Заңнан және капитал нарығында қалыптасатын қатынастарды реттейтін Қазақстан Республикасының өзге де нормативтік құқықтық актілерінен тұрады. 
2. Қазақстан Республикасының аумағында халықаралық шарттардың қолданылу тәртібі заңдарда айқындалады.
[bookmark: SUB20300]3. Осы Заңның нормалары Қазақстан Республикасының аумағында туындайтын, мыналарға:
1) эмиссиялық бағалы қағаздарды, өзге де қаржы құралдарын және (немесе) капитал нарығының объектілері болып табылатын өзге де активтерді шығару, орналастыру, айналысқа жіберу және өтеу, олардың шығарылымының күшін жою (капитал нарығының тиісті объектісінің түріне байланысты), сондай-ақ олар бойынша құқықтарды жүзеге асыру және міндеттемелерді орындауға;
2) эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге құқықтар мен ауыртпалықтарды тіркеу, есепке алу және растауға;
3) капитал нарығының объектілерімен мәмілелер (операциялар) жасау, сондай-ақ осындай мәмілелер (операциялар) бойынша клиринг пен есеп айырысуға;
4) кәсіби қатысушылардың және инфрақұрылымдық ұйымдардың өз қызметін жүзеге асыруы, оның ішінде олардың өз клиенттеріне қызметтер көрсетуіне;
5) капитал нарығында ақпаратты ашуға;
6) инсайдерлік ақпаратты заңсыз пайдалануға және капитал нарығында айла-шарғы жасауға қарсы іс-қимылға;
7) капитал нарығындағы қызметті мемлекеттік реттеу, бақылау және қадағалауға қатысты құқықтық қарым-қатынастарға қолданылады.  
Осы Заңның инсайдерлік ақпаратты заңсыз пайдалануға және капитал нарығында айла-шарғы жасауға қарсы іс-қимыл туралы талаптары эмиссиялық бағалы қағаздарға, өзге де қаржы құралдарына және Қазақстан Республикасының ұйымдастырылған капитал нарығында айналысқа жіберілген өзге де активтерге қатысты, сондай-ақ «Қазақстан Республикасындағы цифрлық активтер туралы» Қазақстан Республикасының Заңы 5-бабының 2) және 3) тармақшаларында көзделген, айналыста болатын, цифрлық қаржы активтері платформасы операторының цифрлық платформасында және (немесе) цифрлық активтердің сауда-саттық платформасы операторының сауда жүйесінде сауда-саттыққа жіберілген не жіберуге мәлімделген циырлық қаржы активтеріне қатысты Қазақстан Республикасынан тыс жерлерде жасалған әрекеттерге (әрекетсіздікке) де қолданылады. 
Осы Заң қолданылатын тұлғалар тобы осы Заңның 172-бабында айқындалады.
4. Эмиссиялық бағалы қағаздардың, өзге де қаржы құралдарының немесе капитал нарығының объектілері болып табылатын өзге де активтердің жекелеген түрлерін реттеу ерекшеліктері Қазақстан Республикасының кодекстерінде және заңдарында, оның ішінде: 
мемлекеттік эмиссиялық бағалы қағаздарға; 
цифрлық қаржы активтеріне; 
банк, банк операцияларының жекелеген түрлерін жүзеге асыратын ұйым, сақтандыру (қайта сақтандыру) ұйымы, инвестициялық қор, бірыңғай жинақтаушы зейнетақы қоры шығаратын эмиссиялық бағалы қағаздар және (немесе) капитал нарығының объектілері болып табылатын өзге де қаржы құралдарына қатысты белгіленуі мүмкін. 
Осы тармақтың бірінші бөлігінде көрсетілген эмиссиялық бағалы қағаздарға, өзге де қаржы құралдарына және (немесе) өзге де активтерге осы Заңның ережелері Қазақстан Республикасының кодекстерінде және өзге де заңдарында реттелмеген бөлігінде қолданылады.
5. Эмиссиялық бағалы қағаздарды, өзге де қаржы құралдарын және «Астана» халықаралық қаржы орталығының аумағында капитал нарығының объектілері болып табылатын өзге де активтерді айқындау және олардың түрлері, сондай-ақ олардың шығарылуын, орналастырылуын, айналысқа жіберілуін, өтелуін және шығарылымының күшін жоюды реттеу «Астана» халықаралық қаржы орталығының қолданыстағы құқығына сәйкес жүзеге асырылады.
6. Егер осы Заңда өзгеше белгіленбесе, осы Заңның мақсаттары үшін тұлғаның Қазақстан Республикасының резиденті немесе бейрезиденті ретіндегі мәртебесі Қазақстан Республикасының валюталық реттеу және валюталық бақылау туралы заңнамасына сәйкес айқындалады. 

[bookmark: _Toc229136320][bookmark: _Toc229648202][bookmark: _Toc238456487]3-бап. Капитал нарығындағы мемлекеттік реттеу, бақылау мен қадағалаудың негізгі мақсаты, міндеттері және қағидаттары

1. Капитал нарығындағы қызметті мемлекеттік реттеу, бақылау мен қадағалаудың негізгі мақсаты қаржылық тұрақтылықты, капитал нарығының әділ, тиімді және ашық жұмыс істеуін және оның орнықты дамуын қамтамасыз ету, сондай-ақ инвесторлар мен кәсіби қатысушылар және инфрақұрылымдық ұйымдардың клиенттерінің құқықтары мен заңды мүдделерін қорғау болып табылады.
2. Капитал нарығындағы қызметті мемлекеттік реттеу, бақылау мен қадағалаудың негізгі міндеттері:
1) капитал нарығының тиімді, әділ, ашық, тұрақты және орнықты жұмыс істеуі үшін құқықтық негіздерді қалыптастыру және дамыту, оның ішінде:
кәсіби қатысушылар мен инфрақұрылымдық ұйымдардың қызметін құруға және жүзеге асыруға қойылатын талаптарды белгілеу;
капитал нарығында кәсіби қызметті жүзеге асыру стандарттарын белгілеу;
инфрақұрылымдық ұйымдарды қалыптастыруға, дамытуға және тиімділігін арттыруға жәрдемдесу;
[bookmark: SUB2010203]2) кәсіби қатысушылар мен инфрақұрылымдық ұйымдардың қызметін оның сипатына, ауқымына, күрделілігі мен жүйелік маңыздылығына, сондай-ақ онымен байланысты тәуекелдер деңгейіне сәйкес реттеу, бақылау және қадағалау; 
3) инвесторлардың, сондай-ақ кәсіби қатысушылар мен инфрақұрылымдық ұйымдардың клиенттерінің құқықтары мен заңды мүдделерін қорғаудың тиісті деңгейін, оның ішінде кәсіби қатысушылар мен инфрақұрылымдық ұйымдардың қызметі туралы ақпараттың толықтығы мен қолжетімділігін қамтамасыз ету;
4) халықтың қаржылық сауаттылық деңгейін және қаржылық қызметтердің қолжетімділігін арттыру;
5) капитал нарығында адал бәсекелестікті қамтамасыз етуге жәрдемдесу.
[bookmark: SUB2010300]3. Капитал нарығындағы қызметті мемлекеттік реттеу, бақылау мен  қадағалаудың негізгі қағидаттары: 
1) капитал нарығындағы қызметті тиімді және пропорционалды (тепе-тең) реттеу;
2) кәсіби қатысушылар, инфрақұрылымдық ұйымдар және капитал нарығының өзге де субъектілері қызметінің ашықтығы;
3) кәсіби қатысушылардың, инфрақұрылымдық ұйымдардың және капитал нарығының өзге де субъектілерінің жауаптылығы; 
4) мемлекеттің, инвесторлардың, кәсіби қатысушылардың және инфрақұрылымдық ұйымдардың жауаптылығын бөлу;
5) капитал нарығындағы жауапты және адал іс-қимыл. 

[bookmark: _Toc229136321][bookmark: _Toc229648203][bookmark: _Toc238456488]2-тарау. КАПИТАЛ НАРЫҒЫНЫҢ ОБЪЕКТІЛЕРІ МЕН СУБЪЕКТІЛЕРІ

[bookmark: _Toc229136322][bookmark: _Toc229648204][bookmark: _Toc238456489]4-бап. Капитал нарығының объектілері

Мыналар: 
1) шығарылымы мемлекеттік эмиссиялық бағалы қағаздарды қоса алғанда, Қазақстан Республикасының заңнамасына сәйкес жүзеге асырылған эмиссиялық бағалы қағаздар;
2) шығарылымы «Астана» халықаралық қаржы орталығының қолданыстағы құқығына, шет мемлекеттің заңнамасына сәйкес жүзеге асырылған эмиссиялық бағалы қағаздар – олар Қазақстан Республикасының ұйымдастырылған капитал нарығында орналастыруға және (немесе) айналысқа жіберілген не оларға құқықтар мен ауыртпалықтар орталық депозитарийдің есепке алу жүйесінде және (немесе) номиналды ұстауды есепке алу жүйесінде есепке алынған жағдайда;
3) туынды қаржы құралдары; 
4) «Қазақстан Республикасындағы цифрлық активтер туралы» Қазақстан Республикасының Заңы 5-бабының 2) және 3) тармақшаларында көзделген цифрлық қаржы активтері; 
5) осы Заңмен және (немесе) Қазақстан Республикасының өзге де заңдарымен капитал нарығының объектілеріне тікелей жатқызылған өзге де қаржы құралдары мен өзге де активтері Қазақстан Республикасы капитал нарығының объектілері болып табылады.

5-бап. Капитал нарығының субъектілері

1. Мыналар: 
1) эмитенттер; 
2) инвесторлар; 
3) кәсіби қатысушылар; 
4) инфрақұрылымдық ұйымдар; 
5) кәсіби қатысушылар мен инфрақұрылымдық ұйымдардың клиенттері капитал нарығының субъектілері болып табылады. 
2. Өз қызметін үйлестіру, ортақ мүдделерді қорғау және білдіру, капитал нарығы субъектілерінің қызметін стандарттау және өзін-өзі реттеу, сондай-ақ бірлескен жобаларды жүзеге асыру және өзге де ортақ міндеттерді шешу үшін капитал нарығының субъектілері Қазақстан Республикасының заңнамасына сәйкес қауымдастықтар (одақтар) құруға құқылы. 
Капитал нарығының субъектілері қатысатын қауымдастықтарды (одақтарды) капитал нарығындағы бәсекелестікті шектеу мақсатында пайдалануға болмайды.
3. Инвесторлар: 
1) жүзеге асырылатын инвестициялық қызметтің сипаты бойынша –  институционалдық инвесторларға және жеке инвесторларға; 
2) эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге және кәсіби қатысушылардың қызметтеріне қолжетімділік көлемі бойынша – білікті инвесторларға және біліктілігі жоқ инвесторларға бөлінеді.
Инвесторды институционалдық инвесторларға не жеке инвесторларға жатқызудың өзі мұндай инвестордың білікті инвестор мәртебесінің болуына не болмауына әкеп соқпайды. 
4. Инвесторлар инвестицияларды капитал нарығында дербес және (немесе) кәсіби қатысушылардың қызметтерін пайдалана отырып, Қазақстан Республикасының заңнамасында белгіленген тәртіппен және шарттармен жүзеге асырады. 
5. Брокер, инвестициялық портфельді басқарушы қызмет көрсету басталғанға дейін клиентті осы баптың 3-тармағында көзделген инвесторлардың тиісті санаттарына жатқызады және оны осындай санаттарға жатқызу туралы және осыған байланысты талаптар мен шектеулер туралы, сондай-ақ осы Заңның 6-бабына сәйкес білікті инвестор деп тану туралы не білікті инвестор мәртебесінен бас тарту туралы өтінішпен жүгіну құқығы туралы хабардар етеді.

6-бап. Білікті инвестор. Білікті инвестор деп тану
1. Мыналар: 
1) Қазақстан Республикасының Үкіметі, бюджетті атқару жөніндегі орталық уәкілетті орган атынан Қазақстан Республикасы, сондай-ақ астананың, республикалық маңызы бар қаланың, облыстың жергілікті атқарушы органдары атынан Қазақстан Республикасының әкімшілік-аумақтық бірліктері; 
2) Қазақстан Республикасының Ұлттық Банкі және оның еншілес ұйымдары; 
3) өздерінің үкіметтері, орталық банктері, уәкілетті мемлекеттік органдар немесе мемлекеттік борышты және (немесе) мемлекеттік (егеменді) қорлар мен активтерді басқаруды жүзеге асыратын ұйымдар атынан шет мемлекеттер; 
4) халықаралық қаржы ұйымдары; 
5) Қазақстан Республикасының резидент қаржы ұйымдары, сондай-ақ Қазақстан Республикасының бейрезидент банктерінің филиалдары, Қазақстан Республикасының бейрезидент сақтандыру (қайта сақтандыру) ұйымдарының филиалдары және Қазақстан Республикасының бейрезидент сақтандыру брокерлерінің филиалдары;
6) «Жобалық қаржыландыру және секьюритилендіру туралы» Қазақстан Республикасының Заңына сәйкес құрылған арнайы қаржы компаниялары; 
7) «Астана» халықаралық қаржы орталығының қолданыстағы құқығына сәйкес қаржылық қызметтер көрсету жөніндегі қызметті жүзеге асыратын ұйым; 
8) оларды құру мемлекетінің заңнамасына сәйкес қаржылық қызметтер көрсету жөніндегі қызметті жүзеге асыруға құқығы бар шетелдік заңды тұлғалар немесе заңды тұлғалар болып табылмайтын ұйымдар; 
9) мәндері уәкілетті органның нормативтік құқықтық актісінде белгіленетін мынадай өлшемшарттардың кемінде екеуіне сәйкес келетін ұйымдар (Қазақстан Республикасының резиденттері және бейрезиденттері):
активтер мөлшері; 
жылдық кірістің (айналымның) мөлшері; 
меншікті капиталдың мөлшері; 
10) осы баптың 6, 7 және 11-тармақтарының ережелеріне сәйкес білікті инвесторлар деп танылған өзге де инвесторлар (Қазақстан Республикасының резиденттері және бейрезиденттері) білікті инвесторлар болып табылады.
2. Білікті инвестор брокерге және (немесе) инвестициялық портфельді басқарушыға білікті инвестор мәртебесінен толық не эмиссиялық бағалы қағаздардың жекелеген түрлеріне, капитал нарығының объектілері болып табылатын өзге де қаржы құралдарына және (немесе) өзге де активтерге не брокер және (немесе) инвестициялық портфельді басқарушы көрсететін қызметтердің жекелеген түрлеріне қатысты бас тарту туралы өтінішпен жүгінуге құқылы. 
Көрсетілген өтінішті алған жағдайда брокер, инвестициялық портфельді басқарушы осындай инвесторға осы Заңда және уәкілетті органның нормативтік құқықтық актілерінде біліктілігі жоқ инвесторларға қатысты белгіленген талаптар мен шектеулерді сақтай отырып, өтініште көрсетілген көлемде қызметтер көрсетеді. 

3. Эмиссиялық бағалы қағаздар түрлерінің, өзге де қаржы құралдарының және (немесе) сатып алуға тек қана білікті инвесторларға және (немесе) олардың есебінен рұқсат етілген өзге де активтердің тізбесін, сондай-ақ брокер және (немесе) инвестициялық портфельді басқарушы тек қана білікті инвесторларға көрсетуге жол беретін қызметтердің жекелеген түрлерінің тізбесін уәкілетті орган белгілейді. 
4. Біліктілігі жоқ инвестордың және (немесе) осындай инвестордың есебінен эмиссиялық бағалы қағаздарды, өзге де қаржы құралдарын және (немесе) сатып алуға тек қана білікті инвесторларға және (немесе) олардың есебінен рұқсат етілген өзге де активтерді сатып алуы, сондай-ақ брокердің және (немесе) инвестициялық портфельді басқарушының біліктілігі жоқ инвесторға тек қана көрсетуге рұқсат етілген қызметтердің жекелеген түрлерін көрсетуі білікті инвесторларға жол берілмейді.
5. Осы баптың 4-тармағында белгіленген шектеулер: 
1) инвестициялық портфельді басқарушы эмиссиялық бағалы қағаздарды, өзге де қаржы құралдарын және (немесе) сатып алуға тек қана білікті инвесторларға және (немесе) олардың есебінен, инвестициялық басқарудағы біліктілігі жоқ инвестордың активтері есебінен рұқсат етілген өзге де активтерді сатып алған кезде; 
2) уәкілетті органның нормативтік құқықтық актісінде көзделген өзге де жағдайларда қолданылмайды.
 Осы тармақтың 2) тармақшасында көзделген жағдайлар біліктілігі жоқ инвестордың тәуекелдерді түсіну және қабылдау туралы өтініші не шартта немесе өзге құжатта көзделген осындай инвестордың көрсетілген тәуекелдермен келісімі негізінде осы баптың 4-тармағында белгіленген шектеулерді қолданбауды көздей алмайды.
6. Біліктілігі жоқ инвестор уәкілетті орган белгілеген өлшемшарттарға (шарттарға) сәйкес келген кезде эмиссиялық бағалы қағаздардың және (немесе) өзге де қаржы құралдарының және (немесе) сатып алуға тек қана білікті инвесторларға және (немесе) олардың есебінен рұқсат етілген өзге де активтердің бір, бірнеше немесе барлық түрлеріне сондай-ақ  тек білікті инвесторларға көрсетілетін қызметтердің жекелеген түрлеріне қатысты білікті инвестор деп танылуы мүмкін. 
7. Инвесторды білікті инвестор деп тануды брокер, инвестициялық портфельді басқарушы осындай инвестор ұсынған өтініш пен мәліметтер негізінде жүзеге асырады. 
Өзін білікті инвестор деп тану туралы өтініш берген инвестор Қазақстан Республикасының заңдарына сәйкес өзі ұсынған мәліметтердің толықтығы мен дұрыстығына жауапты болады. 
Брокер, инвестициялық портфельді басқарушы эмиссиялық бағалы қағаздардың, өзге қаржы құралдарының және (немесе) өзіне қатысты білікті инвестор деп танылған өзге де активтер мен көрсетілетін қызметтердің түрлері туралы білікті инвестор деп танылған инвесторды жазбаша нысанда хабардар етеді. 
Сондай-ақ брокер, инвестициялық портфельді басқарушы бөлшек инвесторды білікті инвестор деп танығанға дейін оны жазбаша нысанда білікті инвестор деп тану қаржылық шығындардың, оның ішінде инвестициялар сомасынан асатын жоғары тәуекелдермен байланысты мәмілелер (операциялар) жасасуға және күтілетін кірістерді алмауға мүмкіндік беретіні туралы хабардар етеді.
8. Брокер, инвестициялық портфельді басқарушы:
осы баптың 2-тармағының бірінші бөлігінің ережелеріне сәйкес олар білікті инвесторлар деп таныған инвесторлардың, сондай-ақ білікті инвестор мәртебесінен бас тарту туралы өтініш берген инвесторлардың тізілімін жүргізуге; 
жылына кемінде бір рет олар білікті инвесторлар деп таныған инвесторлардың білікті инвестор деп тану өлшемшарттарына (шарттарына) сәйкестігін тексеруді жүзеге асыруға міндетті.
Инвесторды білікті инвесторлар тізілімінен шығару осындай инвестордың білікті инвестор мәртебесінен бас тарту туралы өтініші бойынша не инвестор білікті инвестор деп тану өлшемшарттарына (талаптарына) сәйкес келмеген жағдайда, сондай-ақ брокермен және (немесе) инвестициялық портфельді басқарушымен жасалған шартта көзделген өзге де негіздер бойынша жүзеге асырылады. 
9. Инвесторды өзі ұсынған толық емес және (немесе) анық емес мәліметтер негізінде білікті инвестор деп тану, сондай-ақ осы баптың                              4-тармағында белгіленген шектеулерді бұза отырып мәміле (операция) жасасу осындай инвестордың мүддесінде және (немесе) есебінен жасалған мұндай мәміленің (операцияның) жарамсыздығына әкеп соқпайды.
Егер инвестор өзі ұсынған толық емес және (немесе) анық емес мәліметтер негізінде білікті инвестор болып танылса, осындай тану негізінде мәмілелер (операциялар) жасасуға байланысты туындаған залалдар тәуекелін осындай инвестор көтереді. Брокер және (немесе) инвестициялық портфельді басқарушы, егер мұндай инвесторды білікті инвестор деп таныған және кейіннен оған қызметтер көрсеткен кезде олар осы баптың және уәкілетті органның нормативтік құқықтық актісінің талаптарына сәйкес инвестордың ұсынылған мәліметтері мен мәртебесін тексеру жөнінде тиісті шаралар қабылдағанын дәлелдесе, мұндай залалдар үшін жауапты болмайды.
Егер мәмілені (операцияны) брокер және (немесе) инвестициялық портфельді басқарушы осы баптың 4-тармағында белгіленген шектеулерді бұза отырып, біліктілігі жоқ инвестордың мүдделерінде және (немесе) оның есебінен жасаса, мұндай инвестор брокерден және (немесе) инвестициялық портфельді басқарушыдан:
мұндай инвестордан тиісті эмиссиялық бағалы қағаздарды, өзге де қаржы құралдарын және (немесе) брокердің және (немесе) инвестициялық портфельді басқарушының есебінен өзге де активтерді оларды сатып алу кезінде осындай инвестор төлеген баға бойынша, не егер мәміленің (операцияның) сипаты мұндай инвестордың көрсетілген активтерді сатып алуын көздемесе – мұндай мәмілені (операцияны) бұзуды және оны жасағанға дейін болған жағдайды қалпына келтіруді; 
көрсетілген мәмілелерді (операцияларды) жасасуға байланысты келтірілген шығыстар мен өзге де залалдарды өтеуді талап етуге құқылы.
Осы тармақтың үшінші бөлігінде көзделген талап тиісті мәміле (операция) жасалған күннен бастап бір жыл ішінде мәлімделуі мүмкін. 
Егер залалдардың туындауына инвестордың бір мезгілде толық емес және (немесе) анық емес мәліметтерді ұсынуы және брокердің және (немесе) инвестициялық портфельді басқарушының тексеру жөніндегі міндеттерді орындамауы не тиісінше орындамауы ықпал еткен болса, жауаптылық көлемі  Қазақстан Республикасының азаматтық заңнамасына сәйкес тараптардың әрқайсысының кінәсін ескере отырып айқындалады. 
Осы тармаққа сәйкес залалдарды өтеген брокердің және (немесе) инвестициялық портфельді басқарушының толық емес және (немесе) анық емес мәліметтерді ұсынған инвесторға осындай инвестордың кінәсінің дәрежесіне сәйкес мөлшерде кері талап қоюға (регресс) құқығы бар.
10. Инфрақұрылымдық ұйым эмиссиялық бағалы қағаздарға, өзге де қаржы құралдарына және (немесе) капитал нарығының объектілері болып табылатын өзге де активтерге құқықтарды және (немесе) ауыртпалықтарды инвестордың мүддесінде және (немесе) есебінен тіркеуді жүзеге асыру кезінде мұндай инвесторда осындай мәртебенің болуы осы баптың 4-тармағында белгіленген шектеулерге сәйкес талап етілетін жағдайларда мұндай инвестордың білікті инвестор мәртебесінің болуын тексеруге міндетті емес. 
Инвестордың білікті инвестор мәртебесінің болуын тексеру жөніндегі міндетті клиенті осындай инвестор болып табылатын брокер және (немесе) инвестициялық портфельді басқарушы көтереді.
11. Брокердің, инвестордың инвестициялық портфелін басқарушының білікті инвестор деп тану тәртібі уәкілетті органның нормативтік құқықтық актісінде айқындалады және оған мыналар кіреді: 
1) инвесторды білікті инвестор деп тану өлшемшарттары (шарттары); 
2) осы баптың 1-тармағының 9) тармақшасында көрсетілген ұйымның активтері, жылдық кірісі (айналымы) және меншікті капиталы мөлшерінің шекті мәндері;
3) брокердің, инвестициялық портфельді басқарушының білікті инвесторлар тізілімін жүргізу тәртібі; 
4) инвестордың білікті инвестор мәртебесінен бас тарту тәртібі; 
5) брокердің, инвестициялық портфельді басқарушының біліктілігі жоқ инвесторға қызметтер көрсету ерекшеліктері; 
6) эмиссиялық бағалы қағаздардың, өзге де қаржы құралдарының және (немесе) сатып алуға тек қана білікті инвесторларға және (немесе) олардың есебінен рұқсат етілген өзге де активтердің тізбесі немесе түрлері; 
7) брокер және (немесе) инвестициялық портфельді басқарушы тек қана білікті инвесторларға көрсететін қызметтердің жекелеген түрлері;
8) осы баптың 4-тармағында белгіленген талаптар қолданылмайтын жағдайлар; 
9) білікті инвестор деп танылған инвестордың тану өлшемшарттарына (шарттарына) сәйкестігін растаудың тәртібі мен кезеңділігі; 
10) инвесторды эмиссиялық бағалы қағаздардың, өзге де қаржы құралдарының және өзі білікті инвестор ретінде танылған (немесе) өзге де активтер мен көрсетілетін қызметтердің түрлері туралы және олармен байланысты тәуекелдер туралы хабардар ету тәртібі.
12. Осы баптың 11-тармағының 1) тармақшасында көзделген инвесторды білікті инвестор деп тану өлшемшарттары (шарттары) инвесторды «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерін сатып алуға қатысты цифрлық активтер нарығында білікті инвестор деп тану үшін қолданылады. 
Цифрлық активтер нарығында инвесторды білікті инвестор деп тануды цифрлық қаржы активтері платформасының операторы, цифрлық активтерінің сауда-саттық платформасының операторы жүзеге асырады. 
Инвесторды цифрлық активтер нарығында білікті инвестор деп тану, білікті инвесторлар деп танылған инвесторлардың тізілімін жүргізу, осындай инвесторлардың білікті инвестор мәртебесін тану, одан бас тарту өлшемшарттарына (шарттарына) сәйкестігін тексеру, сондай-ақ осындай инвесторларды оларға қатысты білікті инвесторлар деп танылған цифрлық қаржы активтері мен көрсетілетін қызметтердің түрлері туралы және олармен байланысты тәуекелдер туралы хабардар ету тәртібі осы тармақтың ережелерін ескере отырып, Қазақстан Республикасындағы цифрлық активтер туралы Қазақстан Республикасының заңнамасында айқындалады.


2-БӨЛІМ.  ЭМИССИЯЛЫҚ БАҒАЛЫ ҚАҒАЗДАР, ӨЗГЕ ДЕ ҚАРЖЫ ҚҰРАЛДАРЫ ЖӘНЕ КАПИТАЛ НАРЫҒЫНДА АЙНАЛЫСТА БОЛАТЫН ӨЗГЕ ДЕ АКТИВТЕР 
3-тарау. ЭМИССИЯЛЫҚ БАҒАЛЫ ҚАҒАЗДАР МЕН ӨЗГЕ ДЕ ҚАРЖЫ ҚҰРАЛДАРЫ ТУРАЛЫ ЖАЛПЫ ЕРЕЖЕЛЕР 

7-бап. Мемлекеттік және мемлекеттік емес эмиссиялық бағалы қағаздар

1. Шығарылуы Қазақстан Республикасының заңнамасына сәйкес жүзеге асырылатын эмиссиялық бағалы қағаздар: 
мемлекеттік эмиссиялық бағалы қағаздар; 
мемлекеттік емес эмиссиялық бағалы қағаздар болып табылады. 
2. Мемлекеттік эмиссиялық бағалы қағаздардың түрлері, оларды шығарудың, олардың шығарылымын өтеудің және жоюдың шарттары мен тәртібі, сондай-ақ оларды орналастыру мен айналысқа жіберу ерекшеліктері Қазақстан Республикасының Бюджет кодексінде,  «Қазақстан Республикасының Ұлттық Банкі туралы» Қазақстан Республикасының Заңында, сондай-ақ өз құзыреті шегінде Қазақстан Республикасы Үкіметінің және Қазақстан Республикасы Ұлттық Банкінің нормативтік құқықтық актілерінде айқындалады.
Мемлекеттік исламдық бағалы қағаздарын шығарудың, орналастырудың, айналысқа жіберудің, өтеудің және шығарудың күшін жоюдың ерекшеліктері осы Заңның 8-тарауында, кодекстерде және Қазақстан Республикасының өзге де заңдарында белгіленеді. 
Мемлекеттік эмиссиялық бағалы қағаздардың эмитенттері: 
Қазақстан Республикасының Үкіметі не бюджетті атқару жөніндегі орталық уәкілетті орган атынан Қазақстан Республикасы; 
Қазақстан Республикасының Ұлттық Банкі; 
астананың, республикалық маңызы бар қаланың, облыстың жергілікті атқарушы органы атынан Қазақстан Республикасының әкімшілік-аумақтық бірлігі; 
мемлекеттік исламдық арнайы қаржы компаниясы (мемлекеттік исламдық бағалы қағаздарды шығару кезінде).
3. Мемлекеттік емес эмиссиялық бағалы қағаздардың түрлері және оларды шығару, орналастыру, айналысқа жіберу, өтеу және олардың шығарылымын жою тәртібі осы Заңда осы Заңның 2-бабының 4 және                                    5-тармақтарының, осы баптың 4-тармағының және 171-бабының 2-тармағының ережелерін ескере отырып айқындалады. 
Егер осы Заңның 7-тарауында не осы Заңның 8-тарауында және (немесе) Қазақстан Республикасының өзге де заңдарында өзгеше көзделмесе, осы Заңның 4, 5 және 6-тарауларының ережелері мемлекеттік емес эмиссиялық бағалы қағаздардың жекелеген түрлерінің шығарылуына, орналастырылуына, айналысына, өтелуіне және жойылуына, сондай-ақ осы Заңның 8-тарауында көзделген исламдық бағалы қағаздардың шығарылуына, орналастырылуына, айналысына, өтелуіне және шығарылымы күшінің жойылуына қолданылады.
4. Қазақстан Республикасының Азаматтық кодексінде белгіленген эмиссиялық бағалы қағаздар айқындамасына сәйкес келген және осы Заңның шығару шарттарына қойылатын талаптары сақталған жағдайда, түрлері осы Заңда тікелей аталмаған мемлекеттік емес эмиссиялық бағалы қағаздарды шығаруға жол беріледі. Осындай бағалы қағаздар шығарылымының, орналастырудың, айналысының, өтеудің және шығарылымның күшін жоюдың ерекшеліктері уәкілетті органның нормативтік құқықтық актісінде белгіленуі мүмкін.
5. Шығарылуы «Астана» халықаралық қаржы орталығының қолданыстағы құқығына, шет мемлекеттің заңнамасына сәйкес жүзеге асырылған эмиссиялық бағалы қағаздар орталық депозитарийдің есепке алу жүйесінде және (немесе) номиналды ұстаудың есепке алу жүйесінде оларға құқықтар мен ауыртпалықтар есепке алынған жағдайда, осы Заңның ережелеріне сәйкес Қазақстан Республикасының ұйымдастырылмаған капитал нарығында, ал Қазақстан Республикасының ұйымдастырылған капитал нарығында сондай-ақ олар осы Заңда және сауда-саттықты ұйымдастырушының ішкі құжаттарында белгіленген тәртіппен және шарттармен ұйымдастырылған капитал нарығында айналысқа жіберілген жағдайда орналастырылады және (немесе) айналысқа түседі. 
6. Эмиссиялық бағалы қағаздардың не өзге де қаржы құралдарының айналысы, оларды Қазақстан Республикасының ұйымдастырылған капитал нарығында орналастыруға және (немесе) айналысқа жіберу туралы, сондай-ақ оларға эмитенттің құқықтар мен ауыртпалықтарды есепке алуы туралы осы Заңның ережелерін қолдану мақсаттары үшін егер осындай бағалы қағаздарға және (немесе) өзге де қаржы құралдарына құқықтар орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілсе, эмиссиялық бағалы қағаздарды не «Астана» халықаралық қаржы орталығының қолданыстағы құқығына не шет мемлекеттің заңнамасына сәйкес өзге де қаржы құралдарын шығарған тұлға да танылады.

8-бап. Қаржы құралдары шығарылымдарының тізілімі

1. Қаржы құралдары шығарылымдарының тізілімін орталық депозитарий уәкілетті органның нормативтік құқықтық актісінде және осы баптың                              5-тармағында көрсетілген орталық депозитарийдің қағидалар жинағында айқындалған тәртіппен жүргізеді. 
2. Орталық депозитарий уәкілетті органның нормативтік құқықтық актісінде және осы баптың 5-тармағында көрсетілген орталық депозитарийдің қағидалар жинағында айқындалған тәртіппен уәкілетті органға қаржы құралдары шығарылымдарының тізіліміне кедергісіз қол жеткізуді қамтамасыз етеді. 
3. Қаржы құралдары шығарылымдарының тізіліміне енгізілген мәліметтерді, сондай-ақ олардың негізінде енгізілген (өзгертілген) құжаттарды орталық депозитарий уәкілетті органның нормативтік құқықтық актісінде және осы баптың 5-тармағында көрсетілген орталық депозитарийдің қағидалар жинағында белгіленген мерзімдер ішінде сақтайды.
 4. Қаржы құралдары шығарылымдарының тізіліміне енгізілмеген және (немесе) шығарылымының күші жойылған эмиссиялық бағалы қағаздар мәмілелердің (операциялардың) объектісі бола алмайды. 
Осы тармақтың бірінші бөлігінің қаржы құралдары шығарылымдарының тізілімінде мәліметтердің болмауына қатысты ережелері: 
мемлекеттік эмиссиялық бағалы қағаздарға; 
шығарылымы «Астана» халықаралық қаржы орталығының қолданыстағы құқығына не шет мемлекеттің заңнамасына сәйкес жүзеге асырылған эмиссиялық бағалы қағаздарға қолданылмайды.
5. Қаржы құралдары шығарылымдарының тізілімін қалыптастыру тәртібі уәкілетті органның нормативтік құқықтық актісінде белгіленеді және оған мыналар: 
1) қаржы құралдары шығарылымдарының тізілімін қалыптастыру және жүргізу тәртібі; 
2) уәкілетті органның қаржы құралдары шығарылымдарының тізіліміне қол жеткізуін қамтамасыз етуге қойылатын талаптар; 
3) қаржы құралдары шығарылымдарының тізіліміне енгізілген мәліметтерді, сондай-ақ олардың негізінде енгізілген (өзгертілген) құжаттарды сақтау мерзімдері кіреді.

9-бап. Мемлекеттік емес эмиссиялық бағалы қағаздар туралы ережелерді өзге де қаржы құралдарына қолдану 

Егер осы заңда, Қазақстан Республикасының өзге де заңдарында өзгеше көзделмесе және тиісті қаржы құралының мәнінен туындамаса, құқықтары орталық депозитарийдің есепке алу жүйесінде ескерілетін және эмиссиялық бағалы қағаздар болып табылмайтын өзге де қаржы құралдарын шығаруға, шығаруды тіркеуге, орналастыруға, айналысқа жіберуге, өтеуге және шығарылымының күшін жоюға осы Заңның мемлекеттік емес эмиссиялық бағалы қағаздар үшін белгіленген ережелері қолданылады. 
Осындай өзге де қаржы құралдарының жекелеген түрлерін шығару, шығаруды тіркеу, орналастыру, айналысқа жіберу, өтеу және шығарудың күшін жою ерекшеліктері Қазақстан Республикасының заңдарында, уәкілетті органның нормативтік құқықтық актілерінде, орталық депозитарийдің қағидалар жинағында, сондай-ақ сауда-саттықты ұйымдастырушының және (немесе) клирингтік ұйымның ішкі құжаттарында белгіленуі мүмкін. 
Егер осы Заңда және (немесе) «Қазақстан Республикасындағы цифрлық активтер туралы» Қазақстан Республикасының Заңында өзгеше тікелей көзделмесе, осы баптың ережелері цифрлық қаржы активтеріне қолданылмайды.

10-бап. Цифрлық қаржы активтерінің құқықтық режимі

1. Цифрлық қаржы активтерінің шығарылымын тіркеуді цифрлық қаржы активтері платформасының операторы «Қазақстан Республикасындағы цифрлық активтер туралы» Қазақстан Республикасының Заңына сәйкес жүзеге асырады. 
Орталық депозитарий цифрлық қаржы активтерінің шығарылымын қайта немесе қосымша тіркеуді жүзеге асырмайды. 
Осы Заңда тікелей көзделген жағдайларды қоспағанда, цифрлық қаржы активтері платформасының операторлары және цифрлық активтердің сауда-саттық платформасының операторлары қызметті «Қазақстан Республикасындағы цифрлық активтер туралы» Қазақстан Республикасының Заңына сәйкес жүзеге асырады. 
2. Цифрлық қаржы активтеріне құқықтар мен ауыртпалықтарды тіркеу, есепке алу және растау осы Заңның 56-бабына және «Қазақстан Республикасындағы цифрлық активтер туралы» Қазақстан Республикасы Заңының ережелеріне сәйкес жүзеге асырылады 
Орталық депозитарийдің цифрлық қаржы активтерін ұстаушылар тізілімін жүргізуі осы Заңның 103 және 105-баптарына сәйкес жүзеге асырылады.
Цифрлық қаржы активтері номиналды ұстауға берілмейді.
3. Цифрлық қаржы активтері эмитенттерінің «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген ақпаратты ашуы осы Заңның 137-бабының 13-тармағына сәйкес жүзеге асырылады. 
4. Осы Заңның 141, 142 және 143-баптарының ережелері «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтеріне және олармен жасалатын мәмілелерге (операцияларға) цифрлық активтер туралы заңнамада белгіленген ерекшеліктерді ескере отырып қолданылады. 
5. «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтері олар куәландыратын құқықтардың мазмұны бойынша эмиссиялық бағалы қағаздар, туынды қаржы құралдары не өзге де қаржы құралдары ретінде сараланады және оларға осы Заңда және «Қазақстан Республикасындағы цифрлық активтер туралы» Қазақстан Республикасының Заңында белгіленген ерекшеліктерді ескере отырып, тиісті қаржы құралының құқықтық режимі қолданылады.
6. Осы баптың 5-тармағында көрсетілген және олар куәландыратын құқықтардың мазмұны бойынша эмиссиялық бағалы қағаздар болып табылатын цифрлық қаржы активтерінің ұйымдастырылған капитал нарығында жария ұсынысқа, біліктілігі жоқ инвесторларға ұсынысқа және (немесе) айналысқа жіберуге осы Заңның 16-бабының 4-тармағында көрсетілегн уәкілетті органның нормативтік құқықтық актісінде белгіленген ерекшеліктерді ескере отырып қолданылатын, осы Заңның 16, 17, 18, 19, 20 және 21-баптарының талаптары сақталған кезде жол беріледі. 
Мұндай цифрлық қаржы активтерін тек қана білікті инвесторларға ұсыну Қазақстан Республикасының цифрлық активтер туралы заңнамасында көзделген шығару шарттарының негізінде проспект жасамай жүзеге асырылады. 
Осы Заңның мақсаттары үшін цифрлық қаржы активтерін шығару шарттары проспектімен танылмайды. 
7. Осы баптың 6-тармағының екінші бөлігінің мақсаттары үшін, сондай-ақ осы Заңға және (немесе) Қазақстан Республикасының цифрлық активтер туралы заңнамасына сәйкес «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерін сатып алу және (немесе) олармен мәмілелер (операциялар) жасасуға тек қана білікті инвесторларға және (немесе) олардың есебінен рұқсат етіледі не мұндай цифрлық қаржы активтерін ұсыну тек қана білікті инвесторларға ғана жүзеге асырылады, білікті инвестордың мәртебесі осы Заңның 6-бабына сәйкес айқындалады.

4-тарау. МЕМЛЕКЕТТІК ЕМЕС ЭМИССИЯЛЫҚ 
БАҒАЛЫ ҚАҒАЗДАР ШЫҒАРЫЛЫМЫ  

11-бап. Мемлекеттік емес эмиссиялық бағалы қағаздар шығарылымын тіркеу

1. Ерекшеліктері осы Заңның 14-бабында белгіленген, тіркелген облигациялық бағдарлама шегінде жүзеге асырылатын мемлекеттік емес облигациялардың жекелеген шығарылымдарын қоспағанда, мемлекеттік емес эмиссиялық бағалы қағаздар шығарылымы, сондай-ақ осындай бағалы қағаздар шығарылымының шарттарына енгізілген өзгерістер және (немесе) толықтырулар орталық депозитарийдің тіркеуіне жатады. 
Мемлекеттік емес эмиссиялық бағалы қағаздар шығарылымын тіркеу осындай бағалы қағаздар шығарылымы туралы және оларды шығару шарттары туралы мәліметтерді қаржы құралдары шығарылымдарының тізіліміне енгізу арқылы жүзеге асырылады. 
Мемлекеттік емес эмиссиялық бағалы қағаздар шығару шарттарына өзгерістерді және (немесе) толықтыруларды тіркеу қаржы құралдары шығарылымдарының тізіліміне осындай өзгерістер және (немесе) толықтырулар туралы мәліметтерді енгізу арқылы жүзеге асырылады. Шығарылым шарттарына өзгерістерді және (немесе) толықтыруларды тіркеу тіркелген өзгерістерді және (немесе) толықтыруларды ескере отырып, осындай шарттарды қолдануға әкеп соғады. 
2. Мемлекеттік емес эмиссиялық бағалы қағаздар шығарылымын тіркеу, осындай бағалы қағаздарды шығару шарттарына өзгерістерді және (немесе) толықтыруларды тіркеу уәкілетті органның нормативтік құқықтық актісінде және осы баптың 6-тармағында көрсетілген орталық депозитарийдің қағидалар жинағында көзделген эмитенттің өтініші мен құжаттарының негізінде жүзеге асырылады. 
Эмитент мемлекеттік емес эмиссиялық бағалы қағаздар шығарылымын тіркеу, Қазақстан Республикасының заңдарында белгіленген осындай бағалы қағаздар шығару шарттарына өзгерістерді және (немесе) толықтыруларды тіркеу үшін өзі ұсынған құжаттар мен мәліметтердің толықтығы мен дәйектілігіне жауапты болады.
3. Мемлекеттік емес эмиссиялық бағалы қағаздар шығарылымын тіркеу, осындай бағалы қағаздарды шығару шарттарына өзгерістерді және (немесе) толықтыруларды тіркеу мыналарды қамтиды: 
1) орталық депозитарийдің эмитент ұсынған өтініш пен құжаттардың уәкілетті органның нормативтік құқықтық актісінде және осы баптың                              6-тармағында көрсетілген орталық депозитарийдің қағидалар жинағында белгіленген талаптарға сәйкестігі тұрғысынан осындай нормативтік құқықтық актіде және қағидалар жинағында айқындалған тәртіппен қарауы; 
2) орталық депозитарий осындай бағалы қағаздарға берген халықаралық сәйкестендіру нөмірі (ISIN коды) туралы мәліметтерді не осындай мәліметтерге өзгерістер және (немесе) толықтыруларды қоса алғанда, эмитент және оның мемлекеттік емес эмиссиялық бағалы қағаздары туралы мәліметтерді қаржы құралдары шығарылымдарының тізіліміне енгізу; 
3) мемлекеттік емес эмиссиялық бағалы қағаздар шығарылымын электрондық немесе цифрлық нысанда тіркеу туралы куәлікті эмитентке (мемлекеттік емес эмиссиялық бағалы қағаздар шығарылымын тіркеу кезінде) жіберу; 
4) эмитентке мемлекеттік емес эмиссиялық бағалы қағаздар шығарылымын электрондық немесе цифрлық нысанда тіркеу туралы жаңа куәлікті не уәкілетті органның нормативтік құқықтық актісінде және осы баптың 6-тармағында көрсетілген орталық депозитарийдің қағидалар жинағында көзделген жағдайларда және тәртіппен – шығару шарттарына өзгерістердің және (немесе) толықтырулардың тіркелгенін растайтын өзге де құжатты жіберу.
Мемлекеттік емес эмиссиялық бағалы қағаздарды шығару тіркелген, ал осындай бағалы қағаздарды шығару шарттарына өзгерістер және (немесе) толықтырулар қаржы құралдары шығарылымдарының тізіліміне тиісті мәліметтер енгізілген күннен бастап тіркелген болып есептеледі. 
Тіркелген облигациялық бағдарлама шегінде жүзеге асырылатын мемлекеттік емес облигациялардың жекелеген шығарылымы орталық депозитарий осы Заңның 14-бабының 6-тармағына сәйкес қаржы құралдары шығарылымдарының тізіліміне осындай шығарылымның түпкілікті шарттары туралы мәліметтерді енгізген күннен бастап жүзеге асырылды деп есептеледі.
Осы тармақтың бірінші бөлігінің 3) және 4) тармақшаларында көзделген құжаттар шығарылымды, шығарылым шарттарына өзгерістер (немесе) толықтыруларды тіркеу фактісін растайды. 
Облигациялық бағдарлама шегінде жүзеге асырылатын мемлекеттік емес облигацияларды шығарудың түпкілікті шарттары туралы мәліметтерді қаржы құралдары шығарылымдарының тізіліміне енгізу фактісі осы Заңның 14-бабы 6-тармағының үшінші бөлігіне сәйкес орталық депозитарий эмитентке жіберетін құжатпен расталады.
4. Мемлекеттік емес эмиссиялық бағалы қағаздар шығарылымын тіркеуден, осындай бағалы қағаздар шығарылымының шарттарына өзгерістерді және (немесе) толықтыруларды тіркеуден бас тарту үшін негіздер осы Заңның 15-бабының 1-тармағында белгіленеді.
5. Мемлекеттік емес эмиссиялық бағалы қағаздар шығарылымын тіркеу, осындай бағалы қағаздарды шығару шарттарына өзгерістерді және (немесе) толықтыруларды тіркеу осы Заңда, осы баптың 6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында белгіленеді. 
Егер уәкілетті органның нормативтік құқықтық актісінде және (немесе) осы баптың 6-тармағында көрсетілген орталық депозитарийдің қағидалар жинағында неғұрлым қысқа мерзім белгіленбесе, мемлекеттік емес эмиссиялық бағалы қағаздар шығарылымын тіркеу, осындай бағалы қағаздарды шығару шарттарына енгізілген өзгерістерді және (немесе) толықтыруларды тіркеу эмитент құжаттардың толық топтамасын ұсынған күннен бастап жеті жұмыс күнінен аспайтын мерзімде, ал осы Заңның 18-бабының 2-тармағында көзделген жағдайларда орналастырылатын мемлекеттік емес эмиссиялық бағалы қағаздарға қатысты үш жұмыс күнінен аспайтын мерзімде жүзеге асырылады. 
Осы тармақтың екінші бөлігінде көзделген мерзімдердің өтуі осы Заңның 15-бабының 2-тармағына сәйкес эмитентке ескертулер жіберілген күннен бастап эмитент осындай ескертулерді жою туралы құжаттарды және (немесе) мәліметтерді ұсынған күнге дейін тоқтатыла тұрады.
6. Мемлекеттік емес эмиссиялық бағалы қағаздарды шығаруды, өтеуді және жоюды тіркеу тәртібі уәкілетті органның нормативтік құқықтық актісінде белгіленеді және мыналарды қамтиды:
1) мемлекеттік емес эмиссиялық бағалы қағаздарды шығаруды, өтеуді және олардың күшін жоюды тіркеу, осындай бағалы қағаздарды шығару шарттарына өзгерістерді және (немесе) толықтыруларды тіркеу тәртібі; 
2) жеке орналастыруға жататын мемлекеттік емес эмиссиялық бағалы қағаздарды шығару шарттарына және мәліметтер тізбесіне қойылатын талаптар;
3) облигациялық бағдарламаны тіркеу, оның шегінде мемлекеттік емес облигациялардың жекелеген шығарылымдарының түпкілікті шарттары туралы мәліметтерді ұсыну, сондай-ақ облигациялық бағдарламаға өзгерістерді және (немесе) толықтыруларды тіркеу тәртібі, оның ішінде: 
облигациялық бағдарламаға қойылатын талаптар және осындай облигацияларды шығару шарттарына өзгерістер және (немесе) толықтырулар енгізу; 
облигациялық бағдарламаны тіркеу үшін эмитент ұсынатын құжаттар мен мәліметтердің тізбесі; 
облигациялық бағдарлама шегінде мемлекеттік емес облигациялар шығарудың түпкілікті шарттары туралы эмитент ұсынатын тәртіп, мерзімдер және мәліметтер; 
облигациялық бағдарламаға өзгерістерді және (немесе) толықтыруларды тіркеу үшін эмитент ұсынатын мәліметтер;
4) «жасыл» облигацияларды, әлеуметтік облигацияларды, орнықты даму облигацияларын және орнықты дамуға байланысты мемлекеттік емес облигацияларды шығару шарттары мен тәртібі; 
5) биржалық ноталар шығаруды жүзеге асыратын эмитенттерге қойылатын талаптар;
 6) қазақстандық депозитарлық қолхаттарды шығару және орналастыру шарттары мен тәртібі; 
7) осы Заңның 20-бабының 1-тармағында көзделген жағдайда мемлекеттік емес эмиссиялық бағалы қағаздар шығарылымын тіркеу аяқталғанға дейін халықаралық сәйкестендіру нөмірін (ISIN кодын) беру (резервтеу) тәртібі;
8) мемлекеттік емес эмиссиялық бағалы қағаздардың күшін жою тәртібі, оның ішінде: 
осындай бағалы қағаздарды ұстаушыларға оларды төлеуге алынған ақшаны және (немесе) өзге мүлікті қайтару тәртібі мен мерзімдері; 
акциялар шығарылымының күшін жою тәртібі; 
мемлекеттік емес облигациялар шығарылымының күшін жою үшін ұсынылатын құжаттардың тәртібі, шарттары мен тізбесі; 
9) танылған халықаралық қаржы ұйымдарының эмиссиялық бағалы қағаздарын шығару, орналастыру, өтеу, оның ішінде мерзімінен бұрын өтеу және олардың шығарылымының күшін жою шарттары мен тәртібі; 
10) эмиссиялық бағалы қағаздардың мемлекеттік тізілімінде қамтылған мәліметтерді беру және осындай беру аяқталғанға дейін эмиссиялық бағалы қағаздардың мемлекеттік тізілімін жүргізу тәртібі.
7. Инвестициялық пай қорларының пайларын шығаруды тіркеу тәртібі мен шарттарының ерекшеліктері «Инвестициялық және венчурлік қорлар туралы» Қазақстан Республикасының Заңында айқындалады.
8. Мемлекеттік емес эмиссиялық бағалы қағаздарды шығарудың тіркелген шарттары туралы, сондай-ақ осындай бағалы қағаздарды шығару шарттарына тіркелген өзгерістер және (немесе) толықтырулар туралы мәліметтер, тізбесі осы баптың 6-тармағында көрсетілген уәкілетті органның нормативтік құқықтық актісінде белгіленетін, жеке орналастыруға жататын мемлекеттік емес эмиссиялық бағалы қағаздарды шығару шарттарын қоспағанда, орталық депозитарийдің қағидалар жинағында айқындалған тәртіппен орталық депозитарийдің өзінің интернет-ресурсында жариялауына жатады. 
Осы тармақтың ережелері қаржы құралдары шығарылымдарының тізіліміне енгізілген облигациялық бағдарлама шегінде жүзеге асырылатын мемлекеттік емес облигациялар шығарылымының түпкілікті шарттары туралы мәліметтерге де қолданылады. 
Орталық депозитарийдің осы тармақта көзделген мәліметтерді жариялауы шығарылымның тиісті шарттарын, шығарылым шарттарына өзгерістерді және (немесе) толықтыруларды тіркеу фактісін не шығарылымның түпкілікті шарттары туралы мәліметтерді қаржы құралдары шығарылымдарының тізіліміне енгізу фактісін растайды және эмитент ұсынған құжаттардағы мәліметтердің дәйектілігін не эмитенттің және ол шығарған мемлекеттік емес эмиссиялық бағалы қағаздардың Қазақстан Республикасы заңнамасының талаптарына сәйкестігін растау болып табылмайды. Көрсетілген мәліметтердің толықтығы мен дәйектілігі үшін эмитент осы баптың                                2-тармағына сәйкес жауапты болады.

12-бап. Акциялар шығарылымын тіркеу

1. Акционерлік қоғам орталық депозитарийге акциялар шығарылымын тіркеу үшін өтініш пен құжаттарды:
1) акционерлік қоғам заңды тұлға ретінде мемлекеттік тіркелген; 
2) егер бұрын акциялар шығарылымы соттың тиісті шешімінің негізінде күші жойылған жағдайда, акционерлердің жалпы жиналысы (жалғыз акционердің шешімімен) акциялар шығару туралы шешім қабылдаған күннен бастап күнтізбелік бір ай ішінде ұсынуға міндетті.
2. Осы баптың 1-тармағында көрсетілген акциялар шығарылымы акционерлік қоғам заңды тұлға ретінде мемлекеттік тіркелген күннен бастап бір жыл өткен соң не акциялар шығарылымын тіркеуді жарамсыз деп тану туралы сот шешімі негізінде акционерлік қоғам акциялары шығарылымының күші жойылған күннен бастап тіркелуге жатпайды. 
3. Егер акционерлік қоғам акцияларының шығарылымын тіркеу осы баптың 1-тармағында көрсетілген тиісті күннен бастап бір жыл өткеннен кейін жүзеге асырылмаса, акционерлік қоғам ерікті таратуды жүзеге асыруға не басқа ұйымдық-құқықтық нысанға қайта ұйымдастыруға міндетті. 
4. Осы Заңда белгіленген акциялар шығарылымын тіркеу мерзімдерінің сақталуын бақылау мақсатында «Азаматтарға арналған үкімет» мемлекеттік корпорациясы және (немесе) әділет органдары уәкілетті органға оның сұрау салуы бойынша акционерлік қоғамның ұйымдық-құқықтық нысанында тіркелген заңды тұлғалар туралы ақпарат ұсынады.

13-бап. Мемлекеттік емес облигациялар шығару, облигациялық бағдарламаны тіркеу және оларды шығару шарттарына өзгерістер және (немесе) толықтырулар енгізу кезінде эмитентке қойылатын талаптар

Эмитент мемлекеттік емес облигациялар шығаруды, оның ішінде облигациялық бағдарлама шегінде жүзеге асыруға, облигациялық бағдарламаны тіркеуге, сондай-ақ осы Заңның 11-бабының 6-тармағында көрсетілген, мемлекеттік емес облигациялардың түрін, эмитенттің санатын және олар ұсынылатын инвесторлар тобын ескере отырып, уәкілетті органның нормативтік құқықтық актісінде белгіленген талаптарға сәйкес келген жағдайда ғана осындай облигациялар шығару шарттарына және облигациялық бағдарламаға өзгерістер және (немесе) толықтырулар енгізуге құқылы. 
Эмитенттің көрсетілген талаптарға сәйкестігі оның орталық депозитарийге:
мемлекеттік емес облигациялар шығарылымын тіркеуге не оларды шығару шарттарына өзгерістер мен (немесе) толықтыруларды тіркеуге арналған өтініштер мен құжаттар; 
облигациялық бағдарламаны тіркеуге не облигациялық бағдарламаға өзгерістерді және (немесе) толықтыруларды тіркеуге арналған құжаттар;
облигациялық бағдарлама шегінде жүзеге асырылатын мемлекеттік емес облигациялар шығарудың соңғы шарттарын ұсынған күні айқындалады.

14-бап. Облигациялық бағдарламаны тіркеу және оның шегінде мемлекеттік емес облигациялар шығару

1. Эмитент орталық депозитарий тіркеген облигациялық бағдарлама шегінде мемлекеттік емес облигациялардың бір немесе бірнеше шығарылымын жүзеге асыруға құқылы. 
Облигациялық бағдарлама шегінде жүзеге асырылатын мемлекеттік емес облигацияларды шығару шарттары облигациялық бағдарламада көзделген жалпы (негіздемелік) шарттардан және осындай шығарылымның түпкілікті шарттарынан тұрады. 
Бір облигациялық бағдарлама шегінде жүзеге асырылатын мемлекеттік емес облигациялардың шығарылымдары өзінің түпкілікті шарттары бойынша, оның ішінде айналыс мерзімі, валютасы және сыйақыны айқындау тәртібі бойынша ерекшеленуі мүмкін. 
Шығарылымның түпкілікті шарттары тиісті шығарылымға қатысты және облигациялық бағдарламада көзделген жалпы (негіздемелік) шарттар (шарттар нұсқалары) шегінде айқындалатын мәліметтерді ғана қамтуы мүмкін.
Шығарылымның түпкілікті шарттары облигациялық бағдарламаны өзгерту және (немесе) толықтыру үшін, сондай-ақ түрі және (немесе) шарттары онда көзделмеген мемлекеттік емес облигациялар шығару үшін пайдаланыла алмайды. Мұндай облигацияларды шығаруға облигациялық бағдарламаға өзгерістер және (немесе) толықтырулар енгізілгеннен кейін жол беріледі не осы Заңда белгіленген тәртіппен облигациялық бағдарламаның шегінен тыс жүзеге асырылады.
Облигациялық бағдарламада және (немесе) шығарылымның түпкілікті шарттарында облигациялық бағдарлама шегінде әр түрлі шығарылымдардың облигацияларын ұстаушылардың талаптарын өзара да, эмитенттің өзге де міндеттемелеріне қатысты да, оның ішінде міндеттемелерін орындау тиісті облигациялар бойынша міндеттемелермен бірдей қамтамасыз етумен қамтамасыз етілетін шарттар бойынша да бағыныстылық (қанағаттандыру кезектілігі) көзделуі мүмкін. 
Әр түрлі шығарылымдардың облигацияларын ұстаушылардың талаптарын реттеу (қанағаттандыру кезектілігі) шарттарында тікелей көзделген мемлекеттік емес облигациялардың шығарылымдарына ғана қолданылады. 
Егер мемлекеттік емес облигацияларды шығару шарттарында өзгеше белгіленбесе, облигацияларды ұстаушылардың талаптарын реттеу (қанағаттандыру кезектілігі), оның ішінде осындай облигацияларды мерзімінен бұрын және (немесе) ішінара өтеу кезінде, сондай-ақ берілген қамтамасыз ету есебінен осындай облигациялар бойынша міндеттемелерді орындау кезінде қолданылады. 
Өзге шығарылымдардың облигацияларын ұстаушылардың талаптарына және (немесе) эмитенттің өзге міндеттемелеріне қатысты мемлекеттік емес облигацияларды ұстаушылардың талаптарын реттеу (қанағаттандыру кезектілігі) сондай-ақ облигациялық бағдарламаның шегінен тыс шығарылатын мемлекеттік емес облигацияларды шығару шарттарында көзделуі мүмкін.
2. Облигациялық бағдарламаны тіркеу үшін эмитент орталық депозитарийге облигациялық бағдарламаның негіздемелік проспектісін, сондай-ақ осы Заңның 11-бабының 6-тармағында көрсетілген, тізбесі уәкілетті органның нормативтік құқықтық актісінде және орталық депозитарийдің қағидалар жинағында белгіленетін өзге де құжаттар мен мәліметтерді ұсынады. 
3. Облигациялық бағдарламаны орталық депозитарий ол туралы мәліметтерді қаржы құралдары шығарылымдарының тізіліміне енгізу арқылы: 
теңгемен не шетел валютасымен көрсетілген шекті көлемді (осындай бағдарлама шегінде орналастырылған және өтелмеген мемлекеттік емес облигациялардың ең жоғары жиынтық номиналды құнын);
егер мұндай мерзім облигациялық бағдарламада айқындалса, облигациялық бағдарламаның қолданылу мерзімін көсете отырып, тіркейді. 
Облигациялық бағдарламаның қолданылу мерзімі оның шегінде мемлекеттік емес облигацияларды шығару жүзеге асырылуы мүмкін кезеңді айқындайды. Облигациялық бағдарламаның қолданылу мерзімін эмитент айқындайды. Егер облигациялық бағдарламада оның қолданылу мерзімі айқындалмаса, мұндай бағдарлама мерзімі шектелмей қолданылады. 
Егер облигациялық бағдарламада өзгеше көзделмесе, жекелеген шығарылымның мемлекеттік емес облигацияларының айналыс мерзімі облигациялық бағдарламаның қолданылу мерзімінен асып кетуі мүмкін. Облигациялық бағдарламаның қолданылу мерзімінің аяқталуы бұрын орналастырылған мемлекеттік емес облигациялардың айналысына және өтелуіне әсер етпейді.
4. Осы Заңның 18-бабының 1-тармағында көзделген жағдайларда облигациялық бағдарлама тіркелгенге дейін облигациялық бағдарламаның негіздемелік проспектісі осы Заңның 20-бабында белгіленген тәртіппен уәкілетті органның мақұлдауына ұсынылады.
Уәкілетті орган облигациялық бағдарламаның негіздемелік проспектісін мақұлдаудан бас тартқан жағдайда, орталық депозитарий эмитентке облигациялық бағдарламаны тіркеуден бас тартады. 
Уәкілетті органның облигациялық бағдарламаның негіздемелік проспектісін мақұлдаудан бас тартуы бас тартуға негіз болған себептер жойылғаннан кейін эмитенттің құжаттарды қайта ұсынуына кедергі болмайды. 
5. Облигациялық бағдарламаның негіздемелік проспектісі облигациялық бағдарлама шегінде шығарылатын мемлекеттік емес облигацияларды жария түрде ұсыну , оларды біліктілігі жоқ инвесторлар арасында орналастыру және (немесе) қор биржасының ресми тізіміне енгізу мақсаттары үшін ол жарияланған күннен бастап он екі ай ішінде, ал уәкілетті органның мақұлдауы талап етілетін жағдайларда – осындай мақұлданған күннен бастап жарамды.
Облигациялық бағдарлама шегінде мемлекеттік емес облигациялардың жаңа шығарылымдарын жүзеге асыруға және оларды негіздемелік проспектінің қолданылу мерзімі өткеннен кейін орналастыруға онда қамтылған ақпаратты өзектендіретін негіздемелік проспектіге өзгерістер және (немесе) толықтырулар енгізілгеннен не сол облигациялық бағдарламаға қатысты жаңа негіздемелік проспект жарияланғаннан кейін жол беріледі. 
Облигациялық бағдарламаның негіздемелік проспектісіне, сондай-ақ жаңа негіздемелік проспектіге өзгерістер және (немесе) толықтырулар осы Заңның 18-бабының 1-тармағында көзделген жағдайларда уәкілетті органның мақұлдауына және осы Заңның 21-бабында белгіленген тәртіппен жариялануға жатады. 
Егер облигациялық бағдарламада өзгеше көзделмесе, негіздемелік проспектінің қолданылу мерзімінің аяқталуы облигациялық бағдарламаны тоқтатпайды және көрсетілген мерзім өткенге дейін басталған шығарылымдарды орналастыруды, сондай-ақ бұрын орналастырылған мемлекеттік емес облигациялардың айналысы мен өтелуін қозғамайды.
6. Эмитент тіркелген облигациялық бағдарлама шегінде мемлекеттік емес облигациялардың жеке шығарылымын орталық депозитарийге шығарылымның түпкілікті шарттарын ұсыну және орталық депозитарий олар туралы мәліметтерді қаржы құралдары шығарылымдарының тізіліміне енгізу арқылы жүзеге асырады. Тіркелген облигациялық бағдарлама шегінде мемлекеттік емес облигациялар шығарылымын жеке тіркеу талап етілмейді. 
Эмитент шығарылымның түпкілікті шарттарын осы Заңның 11-бабының 6-тармағында көрсетілген, уәкілетті органның нормативтік құқықтық актісінде және орталық депозитарийдің қағидалар жинағында белгіленген тәртіппен және мерзімдерде мемлекеттік емес облигацияларды орналастыру басталғанға дейін орталық депозитарийге ұсынады. 
Орталық депозитарий эмитент шығарылымның түпкілікті шарттарын ұсынған күннен бастап екі жұмыс күнінен кешіктірмей қаржы құралдары шығарылымдарының тізіліміне шығарудың осындай шарттары туралы және осындай шығарылымға берілген халықаралық сәйкестендіру нөмірі (ISIN коды) туралы мәліметтерді енгізеді, мұндай шығарылымды орталық депозитарийдің есепке алу жүйесінде көрсетеді, эмитентке электрондық немесе цифрлық нысанда құжатты жібереді, көрсетілген мәліметтердің енгізілгенін растайтын және шығарылымға берілген халықаралық сәйкестендіру нөмірін (ISIN коды) қамтитын (шығарудың түпкілікті шарттары туралы мәліметтерді енгізу туралы растау) және көрсетілген мәліметтердің осы Заңның 11-бабының 8-тармағында көзделген тәртіппен жариялануын қамтамасыз етеді.
Эмитенттің қалауы бойынша облигациялық бағдарлама шегінде мемлекеттік емес облигациялардың бірінші шығарылымы осы Заңның                         18-бабының 1-тармағында көзделген жағдайларда облигациялық бағдарламаның негіздемелік проспектісін уәкілетті органға мақұлдауға жіберуді қоса алғанда, осы баптың 2, 3 және 4-тармақтарында көзделген тәртіпті сақтай отырып, облигациялық бағдарламаның өзін тіркеумен бір мезгілде жүзеге асырылуы мүмкін. Облигациялық бағдарламаны тіркеумен бір мезгілде жүзеге асырылатын шығарылымның түпкілікті шарттары уәкілетті органның жеке мақұлдауына жатпайды.
7. Орталық депозитарий облигациялық бағдарлама шегінде мемлекеттік емес облигациялар шығарһылымының түпкілікті шарттары туралы мәліметтерді қаржы құралдары шығарылымдарының тізіліміне мынадай негіздер бойынша енгізуден бас тартады: 
1) облигациялық бағдарламаның шекті көлемінің артуы: егер мемлекеттік емес облигациялардың тиісті шығарылымын жүзеге асыру нәтижесінде облигациялық бағдарлама шегінде орналастырылған және өтелмеген облигациялардың жиынтық номиналды құны оның шекті көлемінен асып кетсе;
Облигациялық бағдарламаның шекті көлемінің сақталуын бақылау мақсатында шекті көлем айқындалған валютадан өзгеше валютада номинирленген мемлекеттік емес облигациялардың номиналды құны тиісті шығарылымның түпкілікті шарттарын орталық депозитарийге ұсынған күнге валюта айырбастаудың нарықтық бағамы бойынша шекті көлем валютасында ескеріледі. Осылайша ескерілген жүзеге асырылған шығарылымдардың облигацияларының номиналды құны айырбастау бағамдарының өзгеруіне байланысты кейіннен қайта есептелуге жатпайды. Облигациялық бағдарламада оның шекті көлемін есептеудің өзге тәртібі айқындалуы мүмкін. 
2) шығарылымның түпкілікті шарттарының осы баптың 1-тармағының төртінші және (немесе) бесінші бөліктерінің талаптарына сәйкес келмеуі. 
Осы тармақтың бірінші бөлігінде белгіленген жағдайларда, облигациялық бағдарлама шегінде мемлекеттік емес облигациялар шығару орталық депозитарийдің есепке алу жүйесінде көрсетілмейді және оған халықаралық сәйкестендіру нөмірі (ISIN коды) берілмейді.
Облигациялық бағдарламаның шекті көлемін ұлғайтуға орталық депозитарий облигациялық бағдарламаға тиісті өзгерістерді тіркегеннен кейін, сондай-ақ облигациялық бағдарламаның негіздемелік проспектісіне өзгерістер және (немесе) толықтырулар енгізгеннен кейін, ал осы Заңның 18-бабының 1-тармағында көзделген жағдайларда – осындай өзгерістер және (немесе) толықтырулар уәкілетті орган мақұлдағаннан кейін жол беріледі. 
8. Облигациялық бағдарламаға және (немесе) облигациялық бағдарламаның негіздемелік проспектісіне өзгерістер және (немесе) толықтырулар осындай өзгерістер және (немесе) толықтырулар тіркелгеннен кейін түпкілікті шарттары орталық депозитарийге ұсынылған мемлекеттік емес облигациялардың шығарылымдарына қолданылады және осы сәтке дейін жүзеге асырылған шығарылымдардың шарттарын қозғамайды. 
Облигациялық бағдарлама шегінде жүзеге асырылған шығарылым шарттарын өзгерту шығарылым шарттарына өзгерістер және (немесе) толықтырулар енгізу үшін осы Заңда белгіленген тәртіппен жүргізіледі.
9. Осы баптың ережелері, егер осы Заңда өзгеше белгіленбесе, құқықтары орталық депозитарийдің есепке алу жүйесінде ескерілетін өзге де қаржы құралдарын шығару бағдарламаларына және осындай бағдарламалардың негіздемелік проспектілеріне қолданылады.

15-бап. Мемлекеттік емес эмиссиялық бағалы қағаздар шығарылымын тіркеуден бас тарту

1. Орталық депозитарий мемлекеттік емес эмиссиялық бағалы қағаздар шығарылымын тіркеуден, осындай бағалы қағаздарды шығару шарттарына өзгерістерді және (немесе) толықтыруларды тіркеуден мынадай негіздер бойынша бас тартады: 
1) уәкілетті органның нормативтік құқықтық актісінде және (немесе) орталық депозитарийдің қағидалар жинағында көзделген құжаттардың толық емес топтамасын ұсыну; 
2) ұсынылған құжаттардың уәкілетті органның нормативтік құқықтық актісінде және (немесе) орталық депозитарийдің қағидалар жинағында белгіленген олардың нысанына және (немесе) мазмұнына қойылатын талаптарға сәйкес келмеуі; 
3) ұсынылған құжаттарда қамтылған мәліметтер арасында қайшылықтардың болуы; 
4) эмитенттің осы Заңның 13-бабына сәйкес уәкілетті органның нормативтік құқықтық актісінде белгіленген талаптарға сәйкес келмеуі, – мемлекеттік емес облигациялар шығарылымын тіркеу, облигациялық бағдарламаны тіркеу, сондай-ақ мемлекеттік емес облигациялар шығару шарттарына не облигациялық бағдарламаға өзгерістерді және (немесе) толықтыруларды тіркеу кезінде; 
5) осындай мақұлдау осы Заңның 18-бабы 1-тармағының ережелеріне сәйкес талап етілетін жағдайларда уәкілетті органның облигациялық бағдарламаның негіздемелік проспектісін мақұлдаудан бас тартуы; 
6) мемлекеттік емес эмиссиялық бағалы қағаздарды шығару шарттарының, осындай бағалы қағаздарды шығару шарттарына енгізілген өзгерістердің және (немесе) толықтырулардың Қазақстан Республикасының капитал нарығы туралы заңнамасында белгіленген талаптарға сәйкес келмеуі;
7) эмитенттің осы түрдегі мемлекеттік емес эмиссиялық бағалы қағаздарды Қазақстан Республикасының заңдарына сәйкес шығаруға жол бермеуі; 
8) эмитенттің орталық депозитарийдің ескертулерін осы баптың 2-тармағына сәйкес белгіленген мерзімде жоймауы. 
2. Осы баптың 1-тармағының 1), 2), 3) және 6) тармақшаларында көрсетілген мән-жайлар анықталған кезде орталық депозитарий тіркеуден бас тарту туралы шешім қабылданғанға дейін анықталған кемшіліктерді көрсете отырып, эмитентке ескертулер жібереді және оларды жою үшін орталық депозитарийдің қағидалар жинағында айқындалатын мерзімді ұсынады. 
Осы баптың 1-тармағының 1), 2), 3) және 6) тармақшаларында көрсетілген негіздер бойынша тіркеуден бас тартуға эмитент анықталған кемшіліктерді белгіленген мерзімде жоймаған жағдайда ғана жол беріледі. 
3. Орталық депозитарийдің мемлекеттік емес эмиссиялық бағалы қағаздар шығарылымын тіркеуден, осындай бағалы қағаздарды шығару шарттарына өзгерістерді және (немесе) толықтыруларды тіркеуден бас тарту туралы шешімі дәлелді болуға және осы баптың 1-тармағының тиісті тармақшасына сілтеме жасай отырып, бас тарту негіздемесін қамтуға тиіс.
4. Мемлекеттік емес эмиссиялық бағалы қағаздар шығарылымын тіркеуден, осындай бағалы қағаздарды шығару шарттарына өзгерістерді және (немесе) толықтыруларды тіркеуден бас тартуға осындай бағалы қағаздардың инвестициялық тартымдылығын не оларды шығарудың экономикалық орындылығын бағалауға байланысты негіздер бойынша жол берілмейді. 
5. Эмитент орталық депозитарийдің мемлекеттік емес эмиссиялық бағалы қағаздар шығарылымын тіркеуден, осындай бағалы қағаздар шығару шарттарына өзгерістерді және (немесе) толықтыруларды тіркеуден бас тарту туралы шешіміне, сондай-ақ осындай тіркеуге байланысты орталық депозитарийдің әрекеттеріне (әрекетсіздіктеріне) Қазақстан Республикасының заңдарында айқындалған тәртіппен шағымдануға құқылы. 
6. Осы баптың ережелері орталық депозитарийдің облигациялық бағдарламаны тіркеуден, облигациялық бағдарламаға өзгерістерді және (немесе) толықтыруларды тіркеуден бас тартуына, сондай-ақ осы Заңның                        14-бабының 7-тармағында көзделген негіздер бойынша мемлекеттік емес облигацияларды шығарудың түпкілікті шарттары туралы мәліметтерді қаржы құралдары шығарылымдарының тізіліміне енгізуден бас тартуға қолданылады.

5-тарау. МЕМЛЕКЕТТІК ЕМЕС ЭМИССИЯЛЫҚ БАҒАЛЫ ҚАҒАЗДАРДЫ ОРНАЛАСТЫРУ 

16-бап. Мемлекеттік емес эмиссиялық бағалы қағаздарды орналастырудың жалпы шарттары

1. Мемлекеттік емес эмиссиялық бағалы қағаздарды орналастыру олардың шығарылымы тіркелгеннен кейін, ал шығарылуы облигациялық бағдарлама шегінде жүзеге асырылатын мемлекеттік емес облигацияларға қатысты – орталық депозитарий осы Заңда және (немесе) Қазақстан Республикасының өзге де заңдарында белгіленген ерекшеліктер мен шектеулерді ескере отырып, қаржы құралдарын шығару тізіліміне шығарудың түпкілікті шарттары туралы мәліметтерді енгізгеннен кейін жүзеге асырылады.
 2. Эмитент, сондай-ақ эмитенттің атынан және оның тапсырмасы бойынша әрекет ететін андеррайтер (эмиссиялық консорциум) инвесторлар эмитентке және (немесе) андеррайтерге (эмиссиялық консорциумға) ұсынған жазбаша өтінімдер негізінде аукцион не жазылым өткізу арқылы капиталдың ұйымдастырылмаған нарығында мемлекеттік емес эмиссиялық бағалы қағаздарды орналастыруды жүзеге асыруға құқылы. 
Аукцион не жазылым өткізу шарттары мен тәртібі эмитенттің ішкі құжаттарында және (немесе) мемлекеттік емес эмиссиялық бағалы қағаздар шығару шарттарында белгіленеді және орналастырылатын бағалы қағаздар ұсынылатын инвесторларға қойылатын талаптарды қамтуы мүмкін. 
Ұйымдастырылмаған капитал нарығында мемлекеттік емес эмиссиялық бағалы қағаздарды орналастыруға ақпаратты ашуға және инвесторлар құрамына қойылатын талаптарды қоса алғанда, орналастырудың тиісті тәсілі үшін белгіленген осы Заңның талаптары қолданылады. 
Уәкілетті орган мемлекеттік емес эмиссиялық бағалы қағаздардың жекелеген түрлерін ұйымдастырылмаған капитал нарығында орналастыру ерекшеліктерін белгілейді.
3. Ұйымдастырылған капитал нарығында мемлекеттік емес эмиссиялық бағалы қағаздарды орналастыру орналастыру туралы ақпаратқа тең қолжетімділікті қамтамасыз ете отырып, тиісті санаттағы барлық инвесторлар үшін тең шарттарда жүзеге асырылады. 
Ұйымдастырылған капитал нарығында мемлекеттік емес эмиссиялық бағалы қағаздарды орналастыру және айналысқа жіберу осы Заңның, уәкілетті органның нормативтік құқықтық актілерінің және сауда-саттықты ұйымдастырушының ішкі құжаттарының талаптарына сәйкес жүзеге асырылады. 
4. Мемлекеттік емес эмиссиялық бағалы қағаздарды ұйымдастырылған капитал нарығына орналастыру тәртібі, проспектіге қойылатын талаптар, сондай-ақ оны мақұлдау тәртібі уәкілетті органның нормативтік құқықтық актісінде белгіленеді және мыналарды қамтиды: 
1) мемлекеттік емес эмиссиялық бағалы қағаздарды ұйымдастырылған капитал нарығында орналастыру тәртібі, оның ішінде жария ұсыныстың, біліктілігі жоқ инвесторларға ұсыныстың ерекшеліктері және (немесе) олар куәландыратын құқықтардың мазмұны бойынша эмиссиялық бағалы қағаздар болып табылатын цифрлық қаржы активтерінің ұйымдастырылған капитал нарығында айналысқа жіберілуі; 
2) проспектінің көлемі, оны жасау тіліне және мазмұнына қойылатын талаптар және ондағы ақпаратты нақтылау дәрежесі, сондай-ақ проспектіге өзгерістер және (немесе) толықтырулар енгізудің негіздері мен тәртібі;
3) оңайлатылған проспектінің көлемі мен мазмұнына қойылатын талаптар; 
4) эмитенттердің және оны қолдануға құқығы бар өзге де адамдардың санаттарын қоса алғанда, оңайлатылған проспектіні қолданудың қосымша жағдайлары, сондай-ақ мұндай проспектінің көлеміне, мазмұнына және оны ашу тәртібіне қойылатын талаптар; 
5) проспектіні мақұлдау тәртібі, құжаттарды қарау мерзімдері, уәкілетті органның, қор биржасының және орталық депозитарийдің өзара іс-қимыл жасау тәртібі; 
6) осы Заңның 30-бабында көзделген жеке меморандумның мазмұнына қойылатын талаптар; 
7) біліктілігі жоқ инвесторларға мемлекеттік емес эмиссиялық бағалы қағаздарды орналастыру және (немесе) жария ұсыныс арқылы, сондай-ақ осындай бағалы қағаздарды ұйымдастырылған капитал нарығында айналысқа жіберу ерекшеліктері, оның ішінде: 
білікті инвесторлар мен осындай бағалы қағаздарды сатып алуға басым құқығы бар тұлғаларды есепке алмағанда, мемлекеттік емес эмиссиялық бағалы қағаздарды сатып алу ұсынылатын адамдардың алдын ала белгіленген ең көп саны;
бір мемлекеттік емес эмиссиялық бағалы қағаздың ең төменгі номиналды құны; 
әрбір инвестордың мемлекеттік емес эмиссиялық бағалы қағаздарды сатып алуының ең аз сомасы; 
қатарынан он екі айдағы мемлекеттік емес эмиссиялық бағалы қағаздар ұсынысының шекті жиынтық мөлшері; 
осы баптың 1-тармағының талаптарын сақтамай, қатарынан он екі ай ішінде ұйымдасқан капитал нарығында айналысқа жіберілетін мемлекеттік емес эмиссиялық бағалы қағаздардың шекті саны; 
8) біліктілігі жоқ инвесторлар арасында биржалық ноттарды орналастыру және айналысқа жіберу шарттары мен жағдайлары.
5. Шығарылым шарттарында олардың ұйымдастырылған капитал нарығында не бір мезгілде ұйымдастырылған және ұйымдастырылмаған капитал нарықтарында айналысы көзделген облигациялар тек қана ұйымдастырылған капитал нарығында орналастырылуға жатады. 
6. Эмитентке, андеррайтерге (эмиссиялық консорциумға) облигацияларды орналастыру кезінде облигациялардың жекелеген ұстаушыларына облигациялар шығару шарттарында белгіленбеген қосымша құқықтар беруге тыйым салынады. 
7. Мемлекеттік емес эмиссиялық бағалы қағаздарды орналастыру тәртібін бұзғаны үшін эмитент, андеррайтер (эмиссиялық консорциум), сондай-ақ қаржы консультанты – олар қабылдаған міндеттер шегінде Қазақстан Республикасының заңдарында көзделген жауаптылықта болады. 
Орталық депозитарий мемлекеттік емес эмиссиялық бағалы қағаздарға құқықтар мен ауыртпалықтарды тіркеу кезінде эмитенттің, андеррайтердің (эмиссиялық консорциумның), қаржы консультантының және (немесе) өзге де адамдардың мемлекеттік емес эмиссиялық бағалы қағаздарды орналастыру тәртібін сақтауын тексеруді жүзеге асырмайды.

17-бап. Қаржы консультанты  

1. Қаржы консультантының қызметтерін оның ішкі құжаттарына сәйкес қор биржасы қаржы консультанттарының тізіміне енгізген брокер, дилер не өзге ұйым (бұдан әрі осы бапта – қаржы консультанттарының тізімі) көрсетуге құқылы. 
Қаржы консультанттарының тізіміне енгізілетін ұйымдарға қойылатын талаптар, оларды қаржы консультанттарының тізіміне енгізу және одан шығару тәртібі, оның ішінде осы бапта көзделген міндеттерді орындамағаны не тиісінше орындамағаны үшін алып тастау жағдайлары қор биржасының ішкі құжаттарында белгіленеді. 
Қаржы консультанттарының тізімін қор биржасы өзінің интернет-ресурсында жариялайды және өзекті күйде ұстайды.
2. Эмитенттің, оференттің, рұқсат беру бастамашысының қаржы консультантын тартуы мынадай жағдайларда міндетті болып табылады: 
1) бұрын қор биржасының ресми тізіміне енгізілмеген, оның ішінде егер мұндай жария ұсыныс ұйымдастырылмаған капитал нарығында жүзеге асырылса, акцияларды (акциялар базалық бағалы қағаздар болып табылатын туынды бағалы қағаздарды) жария түрде ұсынған кезде; 
2) мемлекеттік емес эмиссиялық бағалы қағаздар қор биржасының ресми тізіміне енгізілген кезде, сондай-ақ осындай енгізілгеннен кейін қор биржасының ішкі құжаттарында айқындалған кезең ішінде – уәкілетті органның нормативтік құқықтық актісінде және (немесе) қор биржасының ішкі құжаттарында белгіленген жағдайларда.
3. Осы баптың 2-тармағының талаптары эмитенті қаржы ұйымы болып табылатын мемлекеттік емес эмиссиялық бағалы қағаздарға қолданылмайды. 
4. Осы баптың 2-тармағында көзделмеген жағдайларда эмитент, оферент не рұқсат беру бастамашысы қаржы консультантын өз бастамасы бойынша тартуға құқылы. 
Эмитенттің, оференттің не рұқсат беру бастамашысының өз бастамасы бойынша тартылған қаржы консультантына осы баптың ережелері қолданылады. 
5. Қаржы консультанты эмитентпен, оферентпен не рұқсат беру бастамашысымен (бұдан әрі осы бапта – клиент) жасалатын шарт негізінде қызметтер көрсетеді. 
Қаржы консультанты өз атынан әрекет етеді.
Қаржы консультантымен жасалған шартқа Қазақстан Республикасының ақылы қызметтер көрсету туралы азаматтық заңнамасының жалпы ережелері қолданылады. 
Бір қаржы консультанты бір мезгілде бірнеше клиентке, оның ішінде эмитент орналастыратын да, оферент ұсынатын мемлекеттік емес эмиссиялық бағалы қағаздарды да қамтитын және осы баптың 7-тармағының 5) тармақшасы сақталған жағдайда бірыңғай проспект негізінде жүзеге асырылатын бірыңғай жария ұсыныс шеңберінде қызметтер көрсетуге құқылы. 
6. Қаржы консультантының:
1) өзінің мемлекеттік емес эмиссиялық бағалы қағаздарына қатысты; 
2) қаржы консультантының үлестес тұлғасы болып табылатын клиентке; 
3) эмитенті не ол бойынша қамтамасыз етуді ұсынған тұлға қаржы консультантының үлестес тұлғасы болып табылатын мемлекеттік емес эмиссиялық бағалы қағаздарға қатысты қаржы консультантының қызметтерін көрсетуге құқығы жоқ. 
Қаржы консультантының сол мемлекеттік емес эмиссиялық бағалы қағаздарға қатысты андеррайтер қызметтерін көрсетуіне осы баптың 7-тармағының 5) тармақшасы сақталған жағдайда жол беріледі.
7. Қаржы консультанты: 
1) адал, ақылға қонымды және тиісті сақтықпен әрекет етуге; 
2) клиентке проспектіні дайындауға жәрдем көрсетуге, сондай-ақ проспектке енгізілетін ақпараттың толықтығын, анықтығын және дәйектілігін, сондай-ақ проспектінің осы Заңда, уәкілетті органның нормативтік құқықтық актілерінде, ал мемлекеттік емес эмиссиялық бағалы қағаздарды қор биржасының ресми тізіміне енгізу (жоспарланып отырған енгізу) кезінде – сондай-ақ қор биржасының ішкі құжаттарында (бұдан әрі осы бапта – проспектіні тексеру) белгіленген оның мазмұнына қойылатын талаптарға сәйкестігін тексеруді жүзеге асыруға; 
3)  клиенттен қаржы консультанты анықтаған клиенттің, мемлекеттік емес эмиссиялық бағалы қағаздардың не проспектінің осы Заңның, уәкілетті органның нормативтік құқықтық актілерінің, қор биржасының ішкі құжаттарының талаптарына сәйкес келмеу фактілерін жоюды, сондай-ақ  проспектіде (бұдан әрі осы бапта –  сәйкессіздіктер мен кемшіліктер) қамтылған ақпараттың толық еместігі, анық еместігі не қарама-қайшылығы фактілерін жоюды талап етуге, ал оларды клиент жоймаған жағдайда – олар туралы уәкілетті органға, ал мемлекеттік емес эмиссиялық бағалы қағаздар қор биржасының ресми тізіміне енгізілген (жоспарланған енгізілген) кезде – сондай-ақ қор биржасына, оның ішінде егер сәйкессіздіктер мен кемшіліктер проспект мақұлданғаннан кейін анықталса, хабарлауға; 
4) осы баптың 2-тармағының 2) тармақшасында көзделген жағдайларда клиентке мемлекеттік емес эмиссиялық бағалы қағаздардың қор биржасының ішкі құжаттарында айқындалған көлемде ақпаратты ашу жөніндегі міндеттерді қоса алғанда, қор биржасының ресми тізімінде болуына байланысты міндеттерді орындауға жәрдем көрсетуге;
5) қызметтер көрсету кезінде, оның ішінде бір мезгілде бірнеше клиенттерге қызметтер көрсету кезінде және қаржы консультантының қызметтерін сол жария ұсынысқа не мемлекеттік емес эмиссиялық бағалы қағаздарды қор биржасының ресми тізіміне енгізуге (жоспарланып отырған енгізуге) байланысты көрсетілетін өзге де қызметтермен ұштастыру кезінде туындайтын мүдделер қақтығысын анықтауға, болғызбауға және реттеуге;
6) қор биржасының ішкі құжаттарында белгіленген мерзім ішінде проспектіге тексеру жүргізілгенін растайтын құжаттар мен мәліметтерді сақтауға; 
7) уәкілетті органды, ал мемлекеттік емес эмиссиялық бағалы қағаздар қор биржасының ресми тізіміне енгізілген (жоспарланып отырған енгізілген) кезде – сондай-ақ қор биржасын клиентпен шарттың тоқтатылу себептерін көрсете отырып, оны тоқтату туралы шарт тоқтатылған күннен кейінгі үш жұмыс күнінен кешіктірмей хабардар етуге міндетті.
8. Проспектіні тексеру нәтижелері бойынша қаржы консультанты оның проспектіде қамтылған ақпарат толық, анық және дәйекті болып табылады, ал проспект оның мазмұнына қойылатын талаптарға сәйкес келеді деп пайымдауға негізді негіздердің болуын растауды ұсынады. 
Көрсетілген растау осы Заңның 20-бабының 1-тармағына сәйкес проспектіні мақұлдау үшін ұсынылатын құжаттар құрамында, ал эмиссиялық бағалы қағаздар қор биржасының ресми тізіміне енгізілген (жоспарланып отырған енгізілген) жағдайда-сондай-ақ қор биржасына ұсынылады. 
Уәкілетті органның мақұлдауына жатпайтын проспектіге қатысты растау тек қор биржасына ұсынылады. 
Қаржы консультанты клиент жоймаған сәйкессіздіктер мен кемшіліктер болған кезде растауды ұсынуға құқылы емес. 
Растау нысаны қор биржасының ішкі құжаттарымен белгіленеді.
9. Осы баптың 7 және 8-тармақтарында көзделген қаржы консультантының міндеттерін ол клиенттің нұсқауларына қарамастан орындайды және шартпен шектелуге немесе алып тастауға болмайды. 
10. Қаржы консультантымен шарт тоқтатылған жағдайда, оның ішінде қаржы консультантын қаржы консультанттарының тізімінен шығару салдарынан осы баптың 2-тармағына сәйкес қаржы консультантын тарту міндетті болып табылатын кезеңде клиент қор биржасының ішкі құжаттарында белгіленген мерзімде басқа қаржы консультантымен шарт жасасуға міндетті. 
Қор биржасының ресми тізіміне енгізілген мемлекеттік емес эмиссиялық бағалы қағаздарға қатысты көрсетілген міндетті орындамаудың салдары, оның ішінде осындай бағалы қағаздармен сауда-саттықты тоқтата тұру және оларды қор биржасының ресми тізімінен шығару қор биржасының ішкі құжаттарымен айқындалады. 
18-бап. Мемлекеттік емес эмиссиялық бағалы қағаздарды біліктілігі жоқ инвесторларға және (немесе) жария ұсыныс арқылы ұсыну және орналастыру, сондай-ақ осындай бағалы қағаздарды қор биржасының ресми тізіміне енгізу ерекшеліктері

1. Мемлекеттік емес эмиссиялық бағалы қағаздарды біліктілігі жоқ инвесторлар арасында және (немесе) жария ұсыныс арқылы орналастыруға, сондай-ақ мемлекеттік емес эмиссиялық бағалы қағаздарды қор биржасының ресми тізіміне енгізуге мынадай шарттар сақталған кезде жол беріледі: 
1) эмитенттің, ал осы Заңда көзделген жағдайларда – оференттің не рұқсат беру бастамашысының, проспектіні (облигациялық бағдарламаның негіздемелік проспектісін) (бұдан әрі осы баптың мақсатында – проспект) жасасуы. 
Проспектіні дайындау осы Заңның 17-бабында көзделген жағдайларда қаржы консультантының қатысуымен жүзеге асырылады; 
2) уәкілетті органның проспектіні мақұлдау туралы шешім қабылдауы; 
3) осы Заңның 21-бабында белгіленген тәртіппен проспектіні жариялау. 
Осы тармақтың талаптары капиталдың қайталама нарығында бұрын орналастырылған мемлекеттік емес эмиссиялық бағалы қағаздардың жария ұсынысына да қолданылады.
Мемлекеттік емес эмиссиялық бағалы қағаздарды ұйымдастырылған сауда-саттыққа оларды қор биржасының ресми тізіміне енгізбей жіберу сауда-саттықты ұйымдастырушының ішкі құжаттарында белгіленген жағдайларда және тәртіппен осы Заңның 114-бабының 1-тармағына сәйкес уәкілетті орган белгілеген талаптарды және осы баптың 5-тармағында көзделген шектеулерді сақтай отырып жүзеге асырылады.
2. Осы баптың 1-тармағының талаптары мынадай жағдайларда қолданылмайды: 
1) мемлекеттік емес эмиссиялық бағалы қағаздар тек қана білікті инвесторларға ұсынылады; 
2) мемлекеттік емес эмиссиялық бағалы қағаздар білікті инвесторларды және осындай бағалы қағаздарды сатып алуға басым құқығы бар адамдарды есепке алмағанда, олардың саны уәкілетті орган белгілеген саннан аспайтын адамдардың алдын ала белгіленген тобына ұсынылады; 
3) бір мемлекеттік емес эмиссиялық бағалы қағаздың номиналды құны уәкілетті орган белгілеген мөлшерден төмен емес; 
4) мемлекеттік емес эмиссиялық бағалы қағаздар әрбір инвестордың осындай бағалы қағаздарды уәкілетті орган белгілеген мөлшерден төмен емес сомаға сатып алуын көздейді; 
5) мемлекеттік емес эмиссиялық бағалы қағаздар «Акционерлік қоғамдар туралы» Қазақстан Республикасының Заңына сәйкес орналастырылатын акцияларды және (немесе) акцияларға айналдырылатын мемлекеттік емес эмиссиялық бағалы қағаздарды сатып алуға басым құқығы бар адамдарға ғана ұсынылады; 
6) мемлекеттік емес эмиссиялық бағалы қағаздар эмитенттің қайта ұйымдастырылуына байланысты орналастырылады не орналастырылуға жатады;
		7) акциялар дивидендтер төленетін акциялар және орналастырылатын акциялар бір түрдегі акциялар болып табылса, акциялар бойынша дивидендтер төлеу есебіне орналастырылады не акционерлер арасында орналастырылуға жатады; 
		8) мемлекеттік емес эмиссиялық бағалы қағаздарды эмитент эмитенттің жұмыс істейтін және (немесе) бұрынғы қызметкерлері және (немесе) лауазымды адамдары және (немесе) эмитенттің үлестес тұлғасының қызметкерлері және (немесе) лауазымды адамдары болып табылатын адамдар арасында орналастырады не орналастыруға тиіс; 
		9) акциялар эмитенттің сол түрдегі бұрын орналастырылған акцияларының орнына, оның ішінде оларды бөлу, шоғырландыру не ауыстыру кезінде эмитенттің жарғылық капиталының мөлшерін ұлғайтпай орналастырылады; 
		10) қатарынан он екі ай үшін есептелген мемлекеттік емес эмиссиялық бағалы қағаздар ұсынысының жиынтық мөлшері уәкілетті орган белгілеген мөлшерден аспайды; 
		11) орналастырылатын мемлекеттік емес эмиссиялық бағалы қағаздар қысқа мерзімді облигациялар болып табылады; 
		12) мемлекеттік емес эмиссиялық бағалы қағаздар «Қазақстан Республикасындағы банктер және банк қызметі туралы» Қазақстан Республикасының Заңына сәйкес реттеу режиміндегі банктің міндеттемелерін мәжбүрлеп қайта құрылымдау шеңберінде орналастырылады. 
		Осы тармақтың 1) тармақшасында көзделген жағдайда мемлекеттік емес облигацияларды жария ұсыныссыз орналастыру осы Заңның 30-бабында белгіленген тәртіппен жеке меморандум жасай отырып, жеке орналастыру нысанында жүзеге асырылады.
		3. Осы баптың 2-тармағының 5), 6), 7) және 8) тармақшаларында көзделген жағдайларда эмитент орталық депозитарийдің интернет-ресурсында орналастырылатын мемлекеттік емес эмиссиялық бағалы қағаздардың саны мен түрі туралы, сондай-ақ оларды орналастырудың негіздері мен шарттары туралы мәліметтерді қамтитын құжатты осындай бағалы қағаздарды орналастыру басталған күннен кешіктірмей жариялауды қамтамасыз етеді. Эмитенттің көрсетілген құжатты жариялау үшін ұсыну тәртібі орталық депозитарийдің қағидалар жинағында айқындалады. Эмитент Қазақстан Республикасының заңдарында белгіленген көрсетілген құжаттағы мәліметтердің толықтығы мен дәйектілігіне жауапты болады. 
4. Осы баптың 1-тармағының мемлекеттік емес эмиссиялық бағалы қағаздарды қор биржасының ресми тізіміне енгізу бөлігіндегі талаптары:
1) осы баптың 2-тармағының 5), 6), 7), 8, 9) және 11) тармақшаларында көзделген жағдайларда;
2) егер қатарынан он екі ай ішінде енгізілетін бағалы қағаздардың саны уәкілетті орган белгілеген мөлшерден аспаса, эмитенттің осы қор биржасының ресми тізіміне енгізілген бағалы қағаздар түріндегі мемлекеттік емес эмиссиялық бағалы қағаздар қор биржасының ресми тізіміне енгізілген кезде;
3) қор биржасының ресми тізіміне эмитенттің бұрын енгізілген эмиссиялық бағалы қағаздарын айырбастау нәтижесінде орналастырылған мемлекеттік емес эмиссиялық бағалы қағаздар енгізілген кезде; 
4) осы Заңның 30-бабының 5-тармағына сәйкес жеке орналастыруға жататын мемлекеттік емес облигациялар қор биржасының ресми тізіміне енгізілген кезде қолданылмайды.
5. Осы баптың 2-тармағының 1) тармақшасында көзделген жағдайда проспект жасамай және (немесе) оны уәкілетті орган мақұлдамай  орналастырылған мемлекеттік емес эмиссиялық бағалы қағаздар, егер мұндай ұсынысқа, сатуға не өзге де иеліктен шығаруға дейін осындай бағалы қағаздарға қатысты проспект осы Заңның талаптарына және уәкілетті органның нормативтік құқықтық актілеріне сәйкес мақұлданбаса, кейіннен біліктілігі жоқ инвесторларға ұсыныла, сатыла не өзге де жолмен иеліктен шығарыла алмайды. 
Осы тармақтың бірінші бөлігінің ережелері заңды күшіне енген сот актісінің негізінде заңды тұлғаны қайта ұйымдастыру кезінде мұрагерлік, әмбебап құқықтық мирасқорлық тәртібімен мемлекеттік емес эмиссиялық бағалы қағаздарға құқықтардың ауысуына, сондай-ақ осындай бағалы қағаздарды иеліктен шығару жөнінде мәміле (операциялар) жасасуға байланысты емес құқықтардың ауысуының өзге де жағдайларында қолданылмайды. 
6. Орталық депозитарий және номиналды ұстаушылар қаржы құралдары шығарылымдарының тізіліміне енгізілген бағалы қағаздардың айналысын шектеу туралы мәліметтер негізінде осы баптың 5-тармағының бірінші бөлігін бұза отырып, мемлекеттік емес эмиссиялық бағалы қағаздарға құқықтардың біліктілігі жоқ инвесторларға ауысуын тіркеуден бас тартады. Бағалы қағаздар айналысын шектеу туралы мәліметтерді орталық депозитарий осындай бағалы қағаздар шығарылымын тіркеу кезінде қаржы құралдары шығарылымдарының тізіліміне енгізеді. Құқықтардың ауысуын тіркеу кезінде осы шектеулердің сақталуын бақылау тәртібі орталық депозитарийдің қағидалар жинағында және номиналды ұстаушының ішкі құжаттарында белгіленеді.
Осы баптың 5-тармағының бірінші бөлігін қолдану мақсаттары үшін мемлекеттік емес эмиссиялық бағалы қағаздарды сатып алушының мәртебесін тексеруді сатып алушының тапсырмасы бойынша әрекет ететін және (немесе) номиналды ұстаушы ретінде сатып алушының құқықтарын есепке алуды жүзеге асыратын кәсіби қатысушы, оның ішінде білікті инвестордың мәртебесін тексеру үшін осы Заңның 6-бабында көзделген тәртіппен жүзеге асырады. Орталық депозитарий құқықтардың ауысуын тіркеу кезінде қаржы құралдары шығарылымдарының тізіліміне енгізілген бағалы қағаздар айналысының шектеулері туралы мәліметтерді, сондай-ақ кәсіби қатысушылар ұсынған мәліметтер мен растамаларды басшылыққа алады және мемлекеттік емес эмиссиялық бағалы қағаздарды сатып алушының мәртебесін тексеруді жүзеге асырмайды және оған ұсынылған мәліметтер мен растамалардың анық еместігі үшін жауап бермейді. 
7. Осы баптың 5-тармағының бірінші бөлігін бұза отырып жасалған мемлекеттік емес эмиссиялық бағалы қағаздарды иеліктен шығару жөніндегі мәміле (операция) даулы болып табылады және оны мүдделі тұлғаның не уәкілетті органның талап қоюы бойынша сот жарамсыз деп тануы мүмкін. Мұндай мәмілені (операцияны) жарамсыз деп тану және оның жарамсыздығының салдарын қолдану осы Заңның 70-бабы 9-тармағының ережелері ескеріле отырып жүзеге асырылады және есептеулердің толықтығын (түпкіліктілігін) қозғамайды.
 Осы баптың 5-тармағының бірінші бөлігінде көзделген шектеу осындай шектеуді бұза отырып иеліктен шығарылған мемлекеттік емес эмиссиялық бағалы қағаздарға қатысты қолданысын сақтайды.
Мәмілені (операцияны) жасасу және (немесе) тіркеу кезінде аталған бұзушылыққа жол берген адамдар Қазақстан Республикасының заңдарында белгіленген жауаптылықта болады.
8. Уәкілетті орган осы баптың 5-тармағының бірінші бөлігінде көрсетілген мемлекеттік емес эмиссиялық бағалы қағаздарға қатысты проспектіні мақұлдаған жағдайда, орталық депозитарий орталық депозитарийдің қағидалар жинағында айқындалған тәртіппен және мерзімдерде қаржы құралдары шығарылымдарының тізілімінен осындай бағалы қағаздар айналысының шектеулері туралы мәліметтерді алып тастайды.
 9. Осы баптың 2-тармағының 1), 2), 3) және 4) тармақшаларында көзделген жағдайларда эмитент, мемлекеттік емес эмиссиялық бағалы қағаздар ұсынысын жүзеге асыратын тұлға, сондай-ақ олардың атынан әрекет ететін өзге де тұлғалар мемлекеттік емес эмиссиялық бағалы қағаздар ұсынысы туралы ақпаратты жарнама не адамдардың белгісіз тобына бағытталған ақпаратты өзге де жария тарату арқылы таратуға құқылы емес. 
Осы тармақтың талаптары мемлекеттік емес эмиссиялық бағалы қағаздарды шығару шарттарына қатысты инвесторлардың ақпаратқа қол жеткізуін қамтамасыз ету мақсатында эмитенттің, орталық депозитарийдің, сауда-саттықты ұйымдастырушының және осындай бағалы қағаздарды орналастыруға (ұсынуға) қатысатын кәсіби қатысушының интернет-ресурстарында орналастырылатын ақпаратқа қолданылмайды. Осы баптың                   2-тармағының 2) тармақшасында көзделген, алдын ала белгіленген шеңберге кіретін білікті инвесторлар мен тұлғаларды, оның ішінде жеке шақырулар бойынша өткізілетін презентациялар барысында, сондай-ақ аталған тұлғалар мен кәсіби қатысушылар қол жеткізуі шектелген ақпараттық жүйелер арқылы ақпаратты жария түрде тарату да ақпаратты жария түрде тарату болып табылмайды. 
10. Уәкілетті орган мұндай проспектіні мақұлдауды талап етпейтін жағдайларда, эмитент, оферент не рұқсат беру бастамашысы өз бастамасы бойынша проспект дайындауға құқылы.
Эмитент, оферент не рұқсат беру бастамашысы оны мақұлдау үшін жүгінген жағдайды қоспағанда, көрсетілген проспект уәкілетті органның мақұлдауына жатпайды. Мұндай өтініш жасалған жағдайда, осы Заңның                     20-бабының ережелері, ал мақұлданған проспектіге қатысты мақұлданған проспект үшін белгіленген осы Заңның барлық талаптары қолданылады. 
11. Осы баптың 1-тармағының капиталдың қайталама нарығында бұрын орналастырылған мемлекеттік емес эмиссиялық бағалы қағаздардың жария ұсынысына қатысты талаптары сақталды деп есептеледі және мынадай шарттардың бірі сақталған кезде жеке проспект жасасу талап етілмейді:
 1) осындай бағалы қағаздарға қатысты уәкілетті орган мақұлдаған, қолданылу мерзімі аяқталмаған осы Заңның 21-бабында айқындалған тәртіппен жарияланған проспект бар; 
2) мұндай бағалы қағаздар қор биржасының ресми тізіміне енгізілген және оларды ұсыну осы қор биржасының ұйымдастырылған сауда-сапттықтарында жүзеге асырылады; 
3) мұндай жария ұсынысқа осы баптың 2-тармағында көзделген ерекше жағдайлардың бірі қолданылады. 
Осы тармақтың бірінші бөлігінің ережелері осы баптың 5-тармағында белгіленген шектеулер ескеріле отырып қолданылады.
12. Біліктілігі жоқ инвесторларға және (немесе) жария ұсыныс арқылы мемлекеттік емес эмиссиялық бағалы қағаздарды орналастыру, сондай-ақ осындай бағалы қағаздарды қор биржасының ресми тізіміне енгізу ерекшеліктері осы Заңның 16-бабының 4-тармағында көрсетілген уәкілетті органның нормативтік құқықтық актісінде белгіленеді.

19-бап. Проспект 

1. Проспект эмитент, оның қызметі және қаржылық жағдайы, мемлекеттік емес эмиссиялық бағалы қағаздарды шығару шарттары, оларды сатып алуға байланысты тәуекелдер туралы ақпаратты, сондай-ақ инвесторға осы Заңда, уәкілетті органның нормативтік құқықтық актілерінде және (немесе) қор биржасының ішкі құжаттарында көзделген, осындай бағалы қағаздарды сатып алу туралы ақпараттандырылған шешім қабылдау үшін қажетті өзге де елеулі ақпаратты, оның ішінде: 
эмитенттің активтері мен міндеттемелеріне, пайдасы мен залалдарына, қаржылық жағдайы мен қызметінің перспективаларына, сондай-ақ (егер қолданылса) кепілгерге және (немесе) бағалы қағаздар бойынша міндеттемелердің орындалуын өзге де қамтамасыз етуді ұсынған адамға; 
эмиссиялық бағалы қағаздармен куәландырылатын мүліктік құқықтарға;
мемлекеттік емес эмиссиялық бағалы қағаздар шығарылымының мақсаттарына және мұндай шығарылымның эмитентке әсеріне қатысты ақпаратты қамтуға тиіс. 
Шағын, орта және ірі кәсіпкерлік субъектілерін қоса алғанда, проспектіні жасасу тіліне және оның мазмұнына қойылатын талаптар және ондағы ақпаратты нақтылау дәрежесі эмитент қызметінің түрін, эмиссиялық бағалы қағаздардың түрін, эмитент санатын, сондай-ақ инвесторлардың мемлекеттік емес эмиссиялық бағалы қағаздарды бағалау үшін мәні бар өзге де мән-жайларды ескере отырып, осы Заңның 16-бабының 4-тармағында көрсетілген уәкілетті органның нормативтік құқықтық актісінде және (немесе) қор биржасының ішкі құжаттарында белгіленеді.
2. Осы Заңның 16-бабының 4-тармағында көрсетілген уәкілетті органның нормативтік құқықтық актісінде және (немесе) қор биржасының ішкі құжаттарында көзделген жағдайларда, проспект эмитент және оның мемлекеттік емес эмиссиялық бағалы қағаздары, эмитентке және оның бағалы қағаздарын сатып алуға байланысты негізгі тәуекелдер туралы жалпы түсінік жасауға мүмкіндік беретін ақпарат қысқаша баяндалатын түйіндемені (қысқаша мазмұнын), ал акциялар және (немесе) акцияларға айналдырылатын мемлекеттік емес эмиссиялық бағалы қағаздар орналастырылған жағдайда, сондай-ақ оларды орналастырудың негізгі шарттары туралы ақпаратты қамтуға тиіс.
 Проспектінің түйіндемесі (қысқаша мазмұны) біліктілігі жоқ инвесторлардан капитал нарығы саласындағы арнайы білімді талап етпейтін түсінікті, қысқаша және түсінікті нысанда баяндалуға тиіс. 
3. Қысқартылған, бірақ инвестордың мемлекеттік емес эмиссиялық бағалы қағаздарды сатып алу туралы шешім қабылдауы үшін жеткілікті ақпараты бар проспект оңайлатылған проспект болып табылады.
Оңайлатылған проспектінің көлемі мен мазмұнына қойылатын талаптар , осы Заңның 16-бабының 4-тармағында көрсетілген уәкілетті органның нормативтік құқықтық актісінде және (немесе) қор биржасының ішкі құжаттарында белгіленеді.
4. Оңайлатылған проспект мынадай тұлғаларға: 
1) акциялары оңайлатылған проспектіні мақұлдауға ұсыну күнінің, ал егер мұндай мақұлдау талап етілмесе, оның жарияланған күнінің тікелей алдындағы кемінде он сегіз ай ішінде қор биржасының ресми тізіміне енгізілген және мемлекеттік емес облигациялар шығаруды жүзеге асыратын эмитентке;
2) мемлекеттік емес эмиссиялық бағалы қағаздары қор биржасының ресми тізіміне оңайлатылған проспект мақұлдауға ұсынылған күннің алдындағы кемінде он сегіз ай ішінде, ал егер мұндай мақұлдау талап етілмесе, оның жарияланған күні үздіксіз енгізілген эмитентке және (немесе) оферентке;
3) осы баптың 5-тармағының талаптары сақталған кезде – мемлекеттік емес эмиссиялық бағалы қағаздардың, оның ішінде «Астана» халықаралық қаржы орталығының қор биржасының не уәкілетті органның нормативтік құқықтық актісімен бекітілген шетелдік сауда-саттықты ұйымдастырушылардың тізбесіне енгізілген шетелдік сауда-саттықты ұйымдастырушының талаптарына сәйкес оларға қатысты проспект дайындалған және жарияланған туынды бағалы қағаздардың эмитентіне, оферентіне және (немесе) рұқсат беру бастамашысына қатысты мемлекеттік емес эмиссиялық бағалы қағаздарды жария түрде ұсынған, оларды біліктілігі жоқ инвесторлар арасында орналастырған және (немесе) қор биржасының ресми тізіміне енгізген кезде қолданылуы мүмкін.
Оңайлатылған проспектіні қолдану осы Заңның 18-бабының                                     1-тармағында белгіленген талаптарды сақтаудан босатпайды.
5. Осы баптың 4-тармағының 3) тармақшасында көзделген жағдайда оңайлатылған проспектіні қолдануға мемлекеттік емес эмиссиялық бағалы қағаздарды ұсынуды жүзеге асыратын адам жасаған және ол проспектінің түйіндемесін (қысқаша мазмұнын) жариялаған жағдайда жол беріледі. 
Проспектінің түйіндемесі (қысқаша мазмұны) осы баптың 2-тармағында белгіленген талаптарды сақтай отырып жасалады және мыналар:
сауда-саттықты шетелдік ұйымдастырушының талаптарына сәйкес дайындалған және жарияланған проспектінің толық мәтіні; 
тиісті шетелдік нарықта ақпаратты ашу жөніндегі міндеттерді орындау шеңберінде эмитент ашатын қаржылық және өзге де ақпарат қолжетімді (не қолжетімді болатын) интернет-ресурсқа нұсқауды қосымша қамтиды. 
Проспектінің түйіндемесі (қысқаша мазмұны) проспектіні жариялау үшін осы Заңның 21-бабында белгіленген тәртіппен жариялануға тиіс. 
6. Эмитенттердің және оны қолдануға құқығы бар өзге де тұлғалардың санаттарын, сондай-ақ осындай проспектінің көлеміне, мазмұнына және оны ашу тәртібіне қойылатын талаптарды қоса алғанда, оңайлатылған проспектіні қолданудың қосымша жағдайлары осы заңның 16-бабының 4-тармағында көрсетілген уәкілетті органның нормативтік құқықтық актісінде белгіленеді.
Қор биржасының ішкі құжаттарында оңайлатылған проспектіні  қолданудың қосымша жағдайлары тек осы баптың 10-тармағының екінші бөлігіне сәйкес жасалатын проспектіге қатысты ғана белгіленуі мүмкін.
7. Эмитент, оферент не рұқсат беру бастамашысы, сондай-ақ проспектіні дайындауға қатысқан жағдайда қаржы консультанты Қазақстан Республикасының заңнамасына және қор биржасының ішкі құжаттарына сәйкес проспектіде қамтылған ақпараттың толықтығы, дәйектілігі және өзектілігі үшін жауапты болады. 
Осы тармақтың бірінші бөлігінде көрсетілген адамдар мемлекеттік емес эмиссиялық бағалы қағаздарды сатып алушыға проспектіге анық емес, толық емес не жаңылыстыратын ақпаратты енгізу салдарынан, сондай-ақ проспектіде осы Заңға және уәкілетті органның нормативтік құқықтық актілеріне сәйкес оған енгізілуге жататын ақпараттың болмауы салдарынан келтірілген залалдарды өтеуге міндетті. 
8. Инвесторлардың мемлекеттік емес эмиссиялық бағалы қағаздарды бағалауына әсер етуі мүмкін проспектіде қамтылған ақпаратта жаңа мән-жай пайда болған, қате не дәлсіздік анықталған жағдайда эмитент, оферент не рұқсат беру бастамашысы осы Заңның 20-бабында белгіленген тәртіппен проспектіге өзгерістер және (немесе) толықтырулар енгізуге міндетті.
Проспектіге өзгерістер және (немесе) толықтырулар енгізудің негіздері мен тәртібі осы Заңның 16-бабының 4-тармағында көрсетілген уәкілетті органның нормативтік құқықтық актісінде белгіленеді және осы тармақтың бірінші бөлігінде көзделген жағдайдан басқа, проспектке өзгерістер және (немесе) толықтырулар енгізу талап етілетін негіздерді қамтиды.
9. Мемлекеттік емес эмиссиялық бағалы қағаздардың жекелеген түрлерінің проспектісіне қойылатын қосымша талаптар Қазақстан Республикасының заңдарында белгіленуі мүмкін. 
10. Қор биржасының ішкі құжаттарында осы Заңның және уәкілетті органның нормативтік құқықтық актілерінің талаптарына осындай қор биржасының ресми тізіміне енгізілетін (енгізілген) мемлекеттік емес эмиссиялық бағалы қағаздарға қатысты, оның ішінде уәкілетті органның проспектіні жасасуы және (немесе) мақұлдауы осы Заңға сәйкес талап етілмейтін жағдайларда, қосымша талаптар белгіленуі мүмкін.
Осындай мақұлдау осы Заңның 18-бабының 1-тармағына сәйкес талап етілетін жағдайларды қоспағанда, қор биржасының ішкі құжаттарының талаптарына сәйкес ғана жасалатын проспект уәкілетті органның мақұлдауына жатпайды. 
Қор биржасының ішкі құжаттарының талаптарына сәйкес ғана жасалатын проспектіге осы баптың 7-тармағының ережелері қолданылады. 
11. Осы баптың ережелері осы Заңның 14-бабында көзделген ерекшеліктерді ескере отырып, облигациялық бағдарламаның негіздемелік проспектісіне қолданылады.

20-бап. Проспектіні мақұлдау 

1. Проспектіні мақұлдау үшін эмитент, оферент не рұқсат беру бастамашысы (бұдан әрі осы бапта – өтініш беруші) уәкілетті органға орталық депозитарийдің интернет-ресурсы арқылы проспектіні және осы Заңның 16-бабының 4-тармағында көрсетілген уәкілетті органның нормативтік құқықтық актісінде және (немесе) қор биржасының ішкі құжаттарында көзделген өзге де құжаттарды ұсынады. 
Уәкілетті органның проспектіні қарауы және орталық депозитарийдің өзіне қатысты осындай проспект жасалған мемлекеттік емес эмиссиялық бағалы қағаздар шығарылымын тіркеуі осы Заңның 16-бабының 4-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында белгіленген тәртіппен қатар жүзеге асырылуы мүмкін. 
Проспектіде халықаралық сәйкестендіру нөмірін (ISIN кодын) көрсету мақсатында орталық депозитарий мемлекеттік емес эмиссиялық бағалы қағаздарға осы Заңның 11-бабының 6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында белгіленген тәртіппен оларды шығаруды тіркеу аяқталғанға дейін осындай нөмір береді (резервке қояды).
2. Мемлекеттік емес эмиссиялық бағалы қағаздар қор биржасының ресми тізіміне енгізілген (жоспарлы түрде енгізілген) жағдайда, осындай бағалы қағаздар проспектісі және проспектіні мақұлдау үшін өтініш беруші ұсынатын өзге де құжаттар оларды уәкілетті орган қарағанға дейін қор биржасының ақпаратты ашудың толықтығы және қор биржасының ішкі құжаттарының талаптарына сәйкестігі тұрғысынан алдын ала қарауға жатады. 
Проспектіні алдын ала қарау барысында қор биржасы осы Заңның 17-бабына сәйкес өтініш беруші тартқан өтініш берушіге, сондай-ақ қаржы консультантына оны пысықтау жөнінде ескертулер мен ұсыныстар жіберуге құқылы. Өтініш беруші мен қаржы консультанты осындай ескертулер мен ұсыныстарды ескере отырып, проспектіні пысықтауды жүзеге асырады не уәкілетті орган проспектіні қарағанға дейін қор биржасына олармен келіспеу себептері туралы уәжді түсініктемелер береді.
Алдын ала қарау нәтижелері бойынша қор биржасы уәкілетті органға және өтініш берушіге ақпаратты ашудың толықтығы туралы және проспектінің және эмитенттің өзге де құжаттарының қор биржасының ішкі құжаттарының талаптарына сәйкестігі не сәйкес еместігі туралы хабарлама жібереді. 
Қор биржасының хабарламасы уәкілетті органның проспектіні мақұлдау туралы не оны мақұлдаудан бас тарту туралы шешімін алдын ала белгілемейді. 
Қор биржасының проспектіні алдын ала қарау мерзімдері мен тәртібі қор биржасының ішкі құжаттарында белгіленеді.
 3. Уәкілетті орган проспектіні және өтініш беруші ұсынған өзге де құжаттарды олардың Қазақстан Республикасының капитал нарығы туралы заңнамасының талаптарына сәйкестігі тұрғысынан қарайды және проспектіні мақұлдау не оны мақұлдаудан бас тарту туралы шешім қабылдайды.
4. Уәкілетті органның проспектіні мақұлдаудан бас тартуы үшін негіздер: 
1) осы Заңның 16-бабының 4-тармағында көрсетілген уәкілетті органның нормативтік құқықтық актісінде көзделген құжаттар топтамасын толық ұсынбау; 
2) проспектінің және (немесе) мемлекеттік емес эмиссиялық бағалы қағаздар шығару шарттарының Қазақстан Республикасының капитал нарығы туралы заңнамасының талаптарына сәйкес келмеуі; 
3) ұсынылған құжаттарда анық емес, толық емес не жаңылыстыратын ақпаратты анықтау; 
4) мемлекеттік емес эмиссиялық бағалы қағаздарды орналастыру кезінде ақпаратты ашуға қойылатын талаптарды бұзу; 
5) осы Заңның 17-бабына сәйкес оны тарту міндетті болып табылатын жағдайларда қаржы консультантын тартпау не осы Заңның 17-бабының 8-тармағында көзделген растауды ұсынбау;
6) өтініш берушінің уәкілетті органның ескертулерін осы баптың                           5-тармағына сәйкес белгіленген мерзімде жоймауы болып табылады. 
Проспектіні мақұлдаудан бас тартуға бағалы қағаздардың инвестициялық тартымдылығын не оларды шығарудың экономикалық орындылығын бағалауға байланысты негіздер бойынша жол берілмейді.
5. Осы баптың 4-тармағының 1), 2), 3), 4) және 5) тармақшаларында көрсетілген мән-жайлар анықталған кезде уәкілетті орган проспектіні мақұлдаудан бас тарту туралы шешім қабылданғанға дейін анықталған кемшіліктерді көрсете отырып, өтініш берушіге ескертулер жібереді және оларды жою үшін осы Заңның 126-бабының 4-тармағында көрсетілген уәкілетті органның нормативтік құқықтық актісінде айқындалатын мерзімді ұсынады. 
6. Уәкілетті органның проспектіні мақұлдаудан бас тарту туралы шешімі уәжді болуға және осы баптың 4-тармағының тиісті тармақшасына сілтеме жасай отырып, бас тарту негіздемесін қамтуға тиіс. 
7. Проспектіні мақұлдау тәртібі, құжаттарды қарау мерзімдері, уәкілетті органның, қор биржасының және орталық депозитарийдің өзара іс-қимыл жасау тәртібі осы Заңның 126-бабының 4-тармағында көрсетілген уәкілетті органның нормативтік құқықтық актісінде белгіленеді.
Уәкілетті органның проспектіні және өзге де құжаттарды қарау мерзімі оларды өтініш беруші уәкілетті органға ұсынған күннен бастап он бес жұмыс күнінен, ал егер өтініш берушінің мемлекеттік емес эмиссиялық бағалы қағаздары қор биржасының ресми тізіміне енгізілген жағдайда – бес жұмыс күнінен (қор биржасының алдын ала қарау мерзімін есепке алмағанда) аспауға тиіс. Көрсетілген мерзімнің өтуі осы баптың 5-тармағына сәйкес өтініш беруші ескертулерді жою кезеңіне тоқтатыла тұрады.
8. Осы баптың ережелері мыналарды: 
1) мемлекеттік емес эмиссиялық бағалы қағаздар проспектісініе енгізілген өзгерістер және (немесе) толықтыруларды; 
2) облигациялық бағдарламаның негіздемелік проспектісін, сондай-ақ облигациялық бағдарламаның негіздемелік проспектісіне өзгерістер және (немесе) толықтыруларды мақұлдауға қолданылады. 
9. Өтініш беруші уәкілетті органның проспектіні мақұлдаудан бас тарту туралы шешіміне, сондай-ақ осындай мақұлдауға байланысты уәкілетті органның әрекеттеріне (әрекетсіздігіне) Қазақстан Республикасының заңдарында айқындалған тәртіппен шағымдануға құқылы.

21-бап. Проспектіні жариялау және оның қолданылу мерзімі

1. Эмитент, оферент не рұқсат беру бастамашысы уәкілетті орган мақұлдаған проспектінің өзінің интернет-ресурсында (бар болса), сондай-ақ орталық депозитарийдің интернет-ресурсында орталық депозитарийдің қағидалар жинағында айқындалған тәртіппен проспектіге еркін және өтеусіз қол жеткізуді қамтамасыз ететін электрондық немесе цифрлық нысанда жариялануын қамтамасыз етеді. 
Мемлекеттік емес эмиссиялық бағалы қағаздар қор биржасының ресми тізіміне енгізілген (жоспарлы түрде енгізілген) жағдайда орталық депозитарий проспектіні қор биржасының интернет-ресурсында қосымша жариялау үшін оның интернет-ресурсында, қор биржасында жарияланған проспектіні беруді қамтамасыз етеді.
2. Мемлекеттік емес эмиссиялық бағалы қағаздарды жария түрде ұсыну, оларды біліктілігі жоқ инвесторлар арасында орналастыру, сондай-ақ осындай бағалы қағаздарды қор биржасының ресми тізіміне енгізу проспект орталық депозитарийдің интернет-ресурсында жарияланған күннен ерте жүзеге асырыла алмайды. 
3. Оған енгізілген өзгерістері және (немесе) толықтырулары бар проспект осы баптың 1-тармағында белгіленген тәртіппен жариялануға тиіс. 
4. Жарияланатын проспектінің, оның ішінде оған енгізілген өзгерістердің және (немесе) толықтырулардың мәтіні уәкілетті орган мақұлдаған және (немесе) қор биржасы сәйкестік туралы хабарлама жіберген проспектінің мәтініне сәйкес келуге тиіс.
5. Эмитент, оферент не рұқсат беру бастамашысы тек қор биржасының ішкі құжаттарының талаптарына сәйкес қана жасалған және уәкілетті органның мақұлдауына жатпайтын проспектінің, сондай-ақ осы Заңның 18-бабының 10-тармағында көрсетілген тұлғалардың бастамасы бойынша дайындалған проспектінің эмитенттің, орталық депозитарийдің және (немесе) қор биржасының интернет-ресурстарында қор биржасының ішкі құжаттарында және (немесе) орталық депозитарийдің қағидалар жинағында айқындалған тәртіппен жариялануын қамтамасыз етеді. 
Осындай проспект жасалған мемлекеттік емес эмиссиялық бағалы қағаздарды орналастыруға, сондай-ақ оларды қор биржасының ресми тізіміне енгізу мұндай проспект жарияланған күннен ерте емес жол беріледі. 
6. Проспект мемлекеттік емес эмиссиялық бағалы қағаздарды жария түрде ұсыну, оларды біліктілігі жоқ инвесторлар арасында орналастыру және (немесе) қор биржасының ресми тізіміне енгізу мақсаттары үшін ол жарияланған күннен бастап он екі ай ішінде, ал уәкілетті органның мақұлдауы талап етілетін жағдайларда – оған өзгерістер енгізілген және (немесе) толықтырулар осы Заңның 19-бабының 8-тармағында көзделген жағдайларда енгізілген жағдайда қолданылады.
Мемлекеттік емес эмиссиялық бағалы қағаздарды жария түрде ұсынуға, оларды біліктілігі жоқ инвесторлар арасында орналастыруға және (немесе) осындай бағалы қағаздарды проспектінің қолданылу мерзімі өткеннен кейін қор биржасының ресми тізіміне енгізуге ондағы ақпаратты өзектендіретін проспектіге не осындай бағалы қағаздарға қатысты жаңа проспектіге өзгерістер және (немесе) толықтырулар жарияланғаннан кейін жол беріледі. 
Проспектінің қолданылу мерзімінің өтуі көрсетілген мерзім өткенге дейін басталған мемлекеттік емес эмиссиялық бағалы қағаздарды орналастыруды, сондай-ақ айналысқа жіберуді, оның ішінде ұйымдастырылған капитал нарығында айналысқа жіберуді және бұрын орналастырылған мемлекеттік емес эмиссиялық бағалы қағаздарды өтеуді қозғамайды. 
Мемлекеттік емес эмиссиялық бағалы қағаздарды проспектінің қолданылу мерзімі өткенге дейін жүзеге асырылған қор биржасының ресми тізіміне енгізу күшін сақтайды. Проспектінің қолданылу мерзімінің аяқталуы осындай бағалы қағаздардың ұйымдастырылған капитал нарығында айналысын тоқтата тұру не тоқтату үшін, оның ішінде оларды қор биржасының ресми тізімінен алып тастау үшін негіз болып табылмайды. 
7. Проспект, сондай-ақ оған енгізілген өзгерістер және (немесе) толықтырулар олар жарияланған күннен бастап кемінде он жыл ішінде олар жарияланған интернет-ресурстарда қолжетімді болып қалады. 
8. Осы баптың ережелері облигациялық бағдарламаның негіздемелік проспектісін жариялауға қолданылады.

22-бап. Мемлекеттік емес эмиссиялық бағалы қағаздарды
орналастыруды тоқтата тұру

1. Уәкілетті орган мынадай жағдайларда мемлекеттік емес эмиссиялық бағалы қағаздарды орналастыруды тоқтата тұру туралы шешім қабылдауға құқылы: 
1) мемлекеттік емес эмиссиялық бағалы қағаздарды шығару және (немесе) орналастыру шарттарын бұзу; 
2) бұрын шығарылған мемлекеттік емес эмиссиялық бағалы қағаздарға сыйақы төлеу және (немесе) оларды өтеу жөніндегі міндеттемелерді орындамаудың немесе тиісінше орындамаудың жойылмаған фактілері болған кезде; 
3) проспектіде анық емес, толық емес не жаңылыстыратын ақпарат анықталған, сондай-ақ мемлекеттік емес эмиссиялық бағалы қағаздарды орналастыру кезінде осы Заңның ақпаратты ашуға қойылатын талаптарын бұзу. 
2. Мемлекеттік емес эмиссиялық бағалы қағаздарды орналастыруды тоқтата тұру туралы шешімді уәкілетті орган оны қабылдаған күннен кейінгі жұмыс күнінен кешіктірмей эмитентке, орталық депозитарийге, сондай-ақ мұндай бағалы қағаздар ұйымдастырылған капитал нарығында орналастырылған жағдайларда сауда-саттықты ұйымдастырушыға жібереді. 
Уәкілетті орган мемлекеттік емес эмиссиялық бағалы қағаздарды орналастыруды тоқтата тұру туралы шешім қабылданған күннен кейінгі жұмыс күнінен кешіктірмей өзінің интернет-ресурсында осындай бағалы қағаздарды орналастыруды тоқтата тұру туралы ақпаратты орналастырады.
Орталық депозитарий, ал мемлекеттік емес эмиссиялық бағалы қағаздарды ұйымдастырылған сауда-саттыққа жіберген жағдайда – сондай-ақ сауда-саттықты ұйымдастырушы осындай бағалы қағаздарды орналастыруды тоқтата тұру туралы ақпаратты уәкілетті органның осы баптың 1-тармағында көзделген шешімін алған күннен кейінгі жұмыс күнінен кешіктірмей өзінің интернет-ресурстарында орналастырады. 
3. Уәкілетті органның мемлекеттік емес эмиссиялық бағалы қағаздарды орналастыруды тоқтата тұру туралы шешімін алған сәттен бастап орталық депозитарий осындай бағалы қағаздарды орналастыру жөніндегі мәмілелер (операциялар) бойынша туындайтын құқықтар мен ауыртпалықтарды тіркеуді, ал сауда-саттықты ұйымдастырушы осындай бағалы қағаздарды орналастыру жөніндегі сауда-саттықты жүргізуді тоқтата тұрады. 
4. Эмитент, андеррайтер (эмиссиялық консорциум), қаржы консультанты (өздері қабылдаған міндеттер шегінде) уәкілетті орган белгілеген мерзімде мемлекеттік емес эмиссиялық бағалы қағаздарды орналастыруды тоқтата тұру үшін негіз болып табылатын бұзушылықтарды жоюға міндетті. 
Мемлекеттік емес эмиссиялық бағалы қағаздарды орналастыруды уәкілетті органның орналастыруды қайта бастау туралы шешімі негізінде эмитент және (немесе) андеррайтер (эмиссиялық консорциум), қаржы консультанты аталған бұзушылықтарды жойғаннан кейін қайта бастайды. 
Мемлекеттік емес эмиссиялық бағалы қағаздарды орналастыруды қайта бастау туралы шешімді уәкілетті орган жібереді, ал мұндай бағалы қағаздарды орналастыруды қайта бастау туралы ақпарат жарияланады және осы баптың                           2-тармағында айқындалған тәртіппен беріледі.

23-бап. Мемлекеттік емес эмиссиялық бағалы қағаздарға ақы төлеу

1. Акцияларға ақы төлеудің шарттары мен ерекшеліктері Қазақстан Республикасының заңнамалық актілерінде белгіленеді. 
2. Облигациялар мен исламдық бағалы қағаздарды орналастыру кезінде оларға ақы төлеу реттеу режиміндегі банктің облигацияларына ақы төлеу жағдайларын қоспағанда, тек ақшамен жүзеге асырылады.
3. Егер осы Заңда және (немесе) Қазақстан Республикасының өзге де заңдарында өзгеше белгіленбесе, эмитент орналастырылатын облигация не исламдық бағалы қағаз толық төленгенге дейін оны ұстаушының (сатып алушының) қаржы құралдарын ұстаушылар тізіліміндегі (номиналды ұстауды есепке алу жүйесіндегі) дербес шотына оларды есепке жатқызу туралы бұйрық беруге құқылы емес. 
4. Осы баптың 3-тармағының талаптары «Қазақстан Республикасындағы банктер және банк қызметі туралы» Қазақстан Республикасының Заңына сәйкес қабылданған реттеу режимін банкке қолдану туралы шешімде көзделген ерекшеліктерді ескере отырып, реттеу режиміндегі банкке қолданылады.

6-тарау. МЕМЛЕКЕТТІК ЕМЕС ЭМИССИЯЛЫҚ БАҒАЛЫ ҚАҒАЗДАРДЫ АЙНАЛЫСҚА ЖІБЕРУ, ӨТЕУ ЖӘНЕ  ШЫҒАРЫЛЫМЫНЫҢ КҮШІН ЖОЮ 

24-бап. Мемлекеттік емес эмиссиялық бағалы қағаздарды айналысқаа жіберу

1. Мемлекеттік емес эмиссиялық бағалы қағаздардың капиталдың қайталама нарығында айналысы капитал нарығы субъектілерінің осындай бағалы қағаздармен ұйымдастырылған және (немесе) ұйымдастырылмаған капитал нарықтарында азаматтық-құқықтық мәмілелер (операциялар) жасасу арқылыталап жүзеге асырылады. 
2. Мемлекеттік емес эмиссиялық бағалы қағаздармен мәмілелер (операциялар) жасасу шарттары мен тәртібі осы Заңда және осы Заңның 88-бабының 16-тармағында көрсетілген уәкілетті органның нормативтік құқықтық актісінде белгіленеді. 
Эмиссиялық бағалы қағаздарға құқықтар мен ауыртпалықтарды тіркеу, есепке алу және растау тәртібі осы Заңның 54, 55, 57 және 58-баптарының ережелеріне сәйкес айқындалады.
3. Осы Заңның мақсаттары үшін шығарылуы Қазақстан Республикасының заңнамасына сәйкес жүзеге асырылған эмиссиялық бағалы қағаздардың және (немесе) өзге де қаржы құралдарының айналыс кезеңі деп:
акциялар үшін – акциялар орналастырылған күннен бастап және акциялардың осы шығарылымы жойылған күнге дейінгі кезең, оның барысында акциялармен мәмілелер (операциялар) жасалуы мүмкін; 
облигациялар үшін – облигациялар орналастырылған күннен бастап олардың толық өтелген күніне дейінгі кезең, оның барысында облигациялармен мәмілелер (операциялар) жасалуы мүмкін; 
өзге эмиссиялық бағалы қағаздар және (немесе) өзге қаржы құралдары үшін – егер Қазақстан Республикасының заңдарында өзгеше белгіленбесе, олармен мәмілелер (операциялар) жасалуы мүмкін оларды шығару шарттарымен айқындалған кезең танылады.

25-бап. Мемлекеттік емес эмиссиялық бағалы қағаздар бойынша төлемдерді жүзеге асыру. Капитал нарығындағы төлем агенті

1. Эмитент акциялар бойынша дивидендтерді, облигациялар бойынша сыйақыны, мемлекеттік емес облигацияларды өтеу (ішінара өтеу, мерзімінен бұрын өтеу) кезінде олардың номиналды құнын, сондай-ақ шығару шарттарында (бұдан әрі осы тараудың мақсаттары үшін – төлемдер) көзделген өзге де төлемдерді Қазақстан Республикасының заңнамасында және осындай бағалы қағаздарды шығару шарттарында белгіленген тәртіппен және мерзімдерде төлеуге міндетті. 
2. Төлемдер шығару шарттарымен айқындалатын тіркеу күніндегі жағдай бойынша оларды алуға құқығы бар адамдарға, ал егер шығару шарттарымен мұндай күн белгіленбесе – төлем жүзеге асырылатын кезеңнің соңғы күнінің басында жүзеге асырылады. 
Төлем алуға құқығы бар адамдардың тізімін орталық депозитарий орталық депозитарийдің қағидалар жинағында айқындалған тәртіппен жасайды. 
3. Төлемдерді эмитент дербес немесе төлем агентінің қызметтерін пайдалана отырып, осы баптың 7 және 9-тармақтарында белгіленген ерекшеліктерді ескере отырып жүзеге асырады.
4. Мемлекеттік емес эмиссиялық бағалы қағаздар бойынша төлемдерді жүзеге асыру үшін төлем агентін сайлау туралы шешімді эмитент дербес қабылдайды.
5. Төлем агентінің қызметтерін пайдаланған жағдайда мемлекеттік емес эмиссиялық бағалы қағаздарды шығару шарттарында төлем агентінің толық атауы, орналасқан жері және деректемелері болуға тиіс.
6. Төлем агентінің қызметін жүзеге асыру тәртібі мен шарттары уәкілетті органның нормативтік құқықтық актісінде айқындалады және мыналарды:
1) төлем агентінің қызметін жүзеге асыру тәртібі мен шарттарын;
2) ақша аударымын жүзеге асыру тәртібі мен мерзімдерін;
3) аударым операцияларын жүзеге асыруға арналған лицензиясы бар эмитенттердің өздері шығарған мемлекеттік емес эмиссиялық бағалы қағаздар бойынша төлемдерді дербес жүзеге асыру тәртібі мен мерзімдерін қамтиды.
7. Мемлекеттік емес эмиссиялық бағалы қағаздарды сәйкестендірілмеген (жоғалған) ұстаушыларға тиесілі ақша сомаларын төлем агенті осы Заңның 
107-бабына сәйкес талап етілмеген активтерді есепке алуға арналған шоттарға есепке жатқызу үшін орталық депозитарийге аударады.
8. Осы Заңның осы бабының 7-тармағына және 107-бабына сәйкес ақша аударуды және аударымын жүзеге асыру тәртібі мен мерзімдері осы баптың 
6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.
9. Аударым операцияларын жүзеге асыруға арналған лицензиясы бар эмитенттер өздері шығарған мемлекеттік емес эмиссиялық бағалы қағаздар бойынша төлемдерді дербес жүзеге асыруға құқылы.
Мемлекеттік емес эмиссиялық бағалы қағаздардың сәйкестендірілмеген (жоғалған) ұстаушыларына тиесілі сомаларды аталған эмитенттер осы Заңның 104-бабына сәйкес талап етілмеген активтерді есепке алуға арналған шотқа есепке жатқыза отырып, орталық депозитарийге аударады.
Көрсетілген эмитенттер мемлекеттік емес эмиссиялық бағалы қағаздар ұстаушыларының және әрбір ұстаушыға төленген сомалардың тізімін қоса бере отырып, жүзеге асырылған төлемдер туралы хабарламаны тиісті төлеу күнінен кейін үш жұмыс күнінен кешіктірмей орталық депозитарийге ұсынуға міндетті.
Аударым операцияларын жүзеге асыруға арналған лицензиясы бар эмитенттердің өздері шығарған мемлекеттік емес эмиссиялық бағалы қағаздар бойынша төлемдерді дербес жүзеге асыру тәртібі мен мерзімдері осы баптың 
6-тармағында көрсетілген уәкілетті органның нормативтік құқықтық актісінде айқындалады.
10. Орталық депозитарий осы баптың 9-тармағының үшінші бөлігінде көзделген хабарлама мен тізімді орталық депозитарийге ұсынғанға дейін орталық депозитарийдің есепке алу жүйесінде облигацияларды өтеуді (ішінара өтеуді, мерзімінен бұрын өтеуді) көрсетпейді және өтелетін облигацияларды (олардың өтелетін бөлігін) ұстаушылардың дербес шоттарынан есептен шығаруды жүзеге асырмайды.
11. Эмитент мемлекеттік емес эмиссиялық бағалы қағаздарды ұстаушылар алдындағы ақшалай міндеттемелерді (акциялар бойынша дивидендтер төлеу жөніндегі міндеттемелерді қоспағанда) орындамаған немесе тиісінше орындамаған жағдайда эмитент мұндай ұстаушыларға мерзімі өткен міндеттеменің сомасын, сондай-ақ Қазақстан Республикасы Ұлттық Банкінің ақшалай міндеттеменің немесе оның тиісті бөлігінің нақты орындалған күнгі қолданыстағы базалық мөлшерлемесін негізге ала отырып, мерзімі өткен әрбір күн үшін өсімпұл төлеуге міндетті.
Егер мемлекеттік емес эмиссиялық бағалы қағаздарды шығару шарттарында өсімпұлдың неғұрлым жоғары мөлшері көзделмесе, осы қағида қолданылады.

26-бап. Мемлекеттік емес облигацияларды өтеу (ішінара өтеу, мерзімінен   бұрын өтеу) 

1. Мемлекеттік емес облигацияларды өтеу облигацияларды ұстаушыларға облигациялардың номиналды құнын (оның өтелмеген бөлігін) және оны төлеу жүзеге асырылатын соңғы кезең үшін сыйақы төлеу арқылы не эмитенттің шығарылым шарттарында көзделген міндеттемелерін орындаудың өзге тәсілімен шығарылым шарттарында белгіленген мерзімдерде жүзеге асырылады
Мемлекеттік емес облигациялар шығарылымының шарттарында облигациялардың номиналды құнын оларда белгілеген мерзімдерде, оның ішінде мемлекеттік емес амортизациялық облигациялар бойынша бөліктермен төлеу (ішінара өтеу) көзделуі мүмкін. Ішінара өтеу шығарылым шарттарында белгіленген тәртіппен және мерзімдерде жүзеге асырылады және эмитенттің облигациялар бойынша өтелмеген бөліктегі міндеттемелерін тоқтатпайды.
Мемлекеттік емес облигацияларды ішінара мерзімінен бұрын өтеу осы баптың 3, 4, 5 және 6-тармақтарында көзделген жағдайларда және тәртіппен жүзеге асырылады.
2. Мемлекеттік емес облигацияларды өтеу, ішінара өтеу және мерзімінен бұрын өтеу кезіндегі төлемдер осы Заңның 25-бабына сәйкес жүзеге асырылады.
Егер шығарылым шарттарында неғұрлым қысқа мерзім белгіленбесе, көрсетілген төлемдер тиісті өтеу (ішінара өтеу, мерзімінен бұрын өтеу) күнінен кейінгі бірінші жұмыс күнінен кешіктірмей жүзеге асырылады.
3. Эмитент мемлекеттік емес облигацияларды толық немесе ішінара мерзімінен бұрын өтеуге құқылы:
1) осындай облигацияларды олармен келісім бойынша олардың ұстаушыларынан, оның ішінде ұйымдастырылған капитал нарығында сатып алу арқылы жүзеге асырылады.
Осы тармақшаға сәйкес эмитент сатып алған облигациялар орталық депозитарийдің есепке алу жүйесіндегі эмитенттің жеке шотына есепке жатқызылған күннен бастап сатып алған облигациялар санына тең мөлшерде өтелген болып саналады және кейіннен иеліктен шығарылмауға тиіс;
2) облигацияларды ұстаушыларға және орталық депозитарийге шығарылым шарттарында белгіленген мерзімде хабардар ете отырып, шығарылым шарттарында көзделген жағдайларда және тәртіппен жүзеге асырылады.
4. Осы баптың 3-тармағының 2) тармақшасында көзделген жағдайда ішінара мерзімінен бұрын өтеу тиісті шығарылымның әрбір облигациялар ұстаушысына тиесілі облигациялар санына пропорционалды жүзеге асырылады.
5. Эмитент органы мемлекеттік емес облигацияларды делистингтеу туралы шешім қабылдаған жағдайда эмитент өзінің мемлекеттік емес облигацияларын мерзімінен бұрын өтеуге міндетті.
Қор биржасы эмитенттің мемлекеттік емес облигацияларын делистингтеу туралы шешімді эмитенттің қор биржасының ішкі құжаттарында белгіленген талаптарды орындамағандықтан қабылдаған жағдайда және (немесе) эмитент облигацияларды ұстаушылардың өкілімен шартты облигацияларды ұстаушылардың бұрынғы өкілімен жасалған шарт бұзылған немесе қолданылуы тоқтатылған күннен бастап күнтізбелік алпыс күн ішінде орындамаған жағдайда, егер мұндай шартты жасасу міндеті осы Заңның талаптарында және (немесе) мемлекеттік емес облигациялар шығарылымының шарттарында көзделсе, мұндай облигацияларды ұстаушылар оларды мерзімінен бұрын өтеуді талап етуге құқылы. Мерзімінен бұрын өтеу туралы талап эмитентке шығарылым шарттарында белгіленген мерзімде, бірақ тиісті негіз туындаған күннен бастап кемінде күнтізбелік отыз күн ішінде қойылады. Эмитент өздеріне қатысты осындай талап қойылған мемлекеттік емес облигацияларды мерзімінен бұрын өтеуді шығарылым шарттарында белгіленген тәртіппен және мерзімдерде жүзеге асыруға міндетті.
Осы тармақтың ережелері шығарылым шарттары қамтамасыз етілмеген борыштық міндеттемені «Қазақстан Республикасындағы банктер және банк қызметі туралы» және «Сақтандыру нарығы туралы» Қазақстан Республикасының заңдарына сәйкес реттелген борышқа және (немесе) мерзімсіз қаржы құралына жатқызу шарттарына сәйкес келетін, өздері шығарған (шығаратын) мемлекеттік емес облигацияларға қатысты банкке, сақтандыру (қайта сақтандыру) ұйымына қолданылмайды.
6. Мемлекеттік емес облигациялар шығарылымының шарттарында не эмитент және (немесе) қамтамасыз етуді ұсынған тұлға мен облигацияларды ұстаушылар және (немесе) облигацияларды ұстаушылар өкілі арасында жасалған шартта ковенанттар белгіленуі мүмкін.
Ковенанттарды бұзу (сақтамау) міндеттемелерді мерзімінен бұрын орындау міндетінің туындауын, міндеттемелерді мерзімінен бұрын тоқтатуды не эмитенттің осы баптың 3-тармағы 1) тармақшасының екінші бөлігінде көзделген салдармен оларды өтей отырып, тиісті мемлекеттік емес облигацияларды сатып алуды қоса алғанда, шығарылым шарттарында не шартта көзделген құқықтық салдарға әкеп соғады.
Осы тармақтың екінші бөлігінің ережелері шығарылым шарттары қамтамасыз етілмеген борыштық міндеттемені «Қазақстан Республикасындағы банктер және банк қызметі туралы» және «Сақтандыру нарығы туралы» Қазақстан Республикасының заңдарына сәйкес реттелген борышқа және (немесе) мерзімсіз қаржы құралына жатқызу шарттарына сәйкес келетін өздері шығарған (шығаратын) мемлекеттік емес облигацияларға қатысты банкке, сақтандыру (қайта сақтандыру) ұйымына қолданылмайды. Мұндай облигацияларды мерзімінен бұрын өтеу көрсетілген заңдарда белгіленген шарттарды сақтай отырып, эмитенттің бастамасымен ғана жүзеге асырылады.
7. Мемлекеттік емес облигацияларды мерзімінен бұрын өтеу: 
1) осы баптың 3-тармағының 1) тармақшасында көзделген жағдайда тараптардың келісімімен айқындалған;
2) осы баптың 3-тармағының 2) тармақшасында көзделген жағдайда шығарылым шарттарында айқындалған баға бойынша;
3) осы баптың 5 және 6 - тармақтарында көзделген жағдайларда мына бағалардың ең үлкені бойынша:
жинақталған, бірақ төленбеген сыйақыны есептегенде мемлекеттік емес облигациялардың номиналды құнына сәйкес келетін баға;
сауда-саттықты ұйымдастырушының сауда жүйесінде айналысқа жіберілген қаржы құралдарын бағалау әдістемесіне сәйкес айқындалған мемлекеттік емес облигациялардың нарықтық бағасы (мұндай баға болған кезде);
Қазақстан Республикасының бағалау қызметі туралы заңнамасына сәйкес бағалаушы айқындаған баға (егер эмитенттің облигациялары ұйымдастырылған капитал нарығында айналыста болмаса) бойынша жүзеге асырылады.

27-бап. Мемлекеттік емес эмиссиялық бағалы қағаздар шығарылымын тіркеуді жарамсыз деп тану 

1. Мемлекеттік емес эмиссиялық бағалы қағаздар шығарылымын тіркеу сот тәртібімен жарамсыз деп танылуы мүмкін.
Мемлекеттік емес эмиссиялық бағалы қағаздар шығарылымын тіркеуді жарамсыз деп тану туралы талаппен уәкілетті орган, сондай-ақ құқықтары мен заңды мүдделері осындай тіркеумен бұзылған өзге де тұлғалар жүгінуге құқылы.
2. Мыналар:
1) эмитенттің осы Заңда, осы Заңның 11-бабының 6-тармағында көрсетілген уәкілетті органның нормативтік құқықтық актісінде және (немесе) орталық депозитарийдің қағидалар жинағында белгіленген мемлекеттік емес эмиссиялық бағалы қағаздар шығарылымын тіркеу тәртібі мен шарттарын бұзуы, егер мұндай бұзушылық жоюға келмейтін сипатта болса;
2) эмитентті заңды тұлға ретінде мемлекеттік тіркеуді жүзеге асыруға негіз болған құжаттарда анық емес ақпараттың анықталуы;
3) мемлекеттік емес эмиссиялық бағалы қағаздар шығарылымын тіркеуді жүргізуге негіз болған құжаттарда анық емес ақпараттың анықталуы мемлекеттік емес эмиссиялық бағалы қағаздар шығарылымын тіркеуді жарамсыз деп тану үшін негіз болып табылады.
3. Соттың мемлекеттік емес эмиссиялық бағалы қағаздар шығарылымын тіркеудің заңда белгіленген тәртіппен жарамсыз деп тануы тиісті бағалы қағаздар шығарылымының күшін жою үшін негіз болып табылады.
4. Осы баптың 3-тармағында көзделген негіз бойынша акциялар шығарылымың күші жойылған күннен бастап үш ай ішінде акционерлік қоғам артықшылықты акциялар шығарылымының күшін жоюды қоспағанда, акциялардың жаңа шығарылымын тіркеу, қоғамды қайта ұйымдастыру не тарату туралы шешім қабылдайды.
5. Осы баптың 3-тармағында көзделген негіз бойынша мемлекеттік емес эмиссиялық бағалы қағаздар шығарылымының күші жойылған жағдайда, эмитент осындай бағалы қағаздарды ұстаушыларға оларды төлеу үшін алынған ақшаны және (немесе) өзге мүлікті осы баптың 6-тармағында көрсетілген  уәкілетті органның нормативтік құқықтық актісінде белгіленген тәртіппен және мерзімдерде қайтаруға міндетті.
6. Осы баптың ережелері облигациялық бағдарламаны тіркеуге, 
сондай-ақ орталық депозитарийдің қаржы құралдары шығарылымдарының тізіліміне облигациялық бағдарлама шеңберінде жүзеге асырылатын мемлекеттік емес облигациялар шығарылымының түпкілікті шарттары туралы мәліметтерді енгізуіне қолданылады.

28-бап. Акциялар шығарылымының күшін жою

1. Акционерлік қоғам акциялар шығарылымының күшін жою үшін орталық депозитарийге
1) акциялар шығарылымын тіркеуді жарамсыз деп тану туралы сот шешімі заңды күшіне енген;
2) ерікті түрде таратылатын акционерлік қоғамның тарату балансы бекітілген;
3) акционерлік қоғамды мәжбүрлеп тарату туралы сот шешімі заңды күшіне енген;
4) акционерлік қоғамды шаруашылық серіктестікке немесе өндірістік кооперативке қайта құру кезінде беру актісіне қол қойылған;
5) акционерлік қоғамды «Ғылым және технологиялық саясат туралы» Қазақстан Республикасының Заңына сәйкес жоғары ғылыми ұйым нысанындағы коммерциялық емес ұйымға, «Назарбаев Университеті», «Назарбаев Зияткерлік мектептері» және «Назарбаев Қоры» мәртебесі туралы» Қазақстан Республикасының Заңына сәйкес дербес білім беру ұйымына, сондай-ақ «Астана Хаб» инновациялық кластері туралы» Қазақстан Республикасының Заңына сәйкес дербес кластерлік қорға қайта құру кезінде беру актісіне қол қойылған;
6) беру актісіне қол қойылған (біріктіру арқылы қайта ұйымдастырылатын акционерлік қоғамдар үшін);
7) беру актісіне қол қойылған (осы тармақтың екінші бөлігінде көрсетілген қосылатын акционерлік қоғамды қоспағанда, қосылатын акционерлік қоғам үшін қосылу арқылы қайта ұйымдастырылған жағдайда);
8) бөлу балансына қол қойылған (бөлу арқылы қайта ұйымдастырылған жағдайда бөлінетін акционерлік қоғам үшін) күннен бастап күнтізбелік отыз күннен кешіктірмей жүгінуге міндетті.
Қосылу арқылы қайта ұйымдастырылған жағдайда қаржы ұйымы болып табылатын қосылатын акционерлік қоғам лицензияның қолданылуын тоқтату туралы уәкілетті органның хатын алған күннен бастап бес жұмыс күнінен кешіктірмей акциялар шығарылымының күшін жою үшін орталық депозитарийге жүгінуге міндетті.
2. Таратылатын акционерлік қоғам таратылатын қоғамның тарату балансы бекітілген күннен бастап күнтізбелік отыз күн ішінде акциялар шығарылымының күшін жою мақсатында орталық депозитарийге жүгінеді.
3. Орталық депозитарий акциялар шығарылымының күшін жою үшін қажетті құжаттарды ұсынбай, таратылуы немесе қайта ұйымдастырылуы (осы акционерлік қоғамға басқа заңды тұлға қосылған немесе осы акционерлік қоғамнан жаңа акционерлік қоғам бөлінген жағдайларды қоспағанда) туралы мәліметтер Бизнес-сәйкестендіру нөмірлерінің ұлттық тізілімінде қамтылған акционерлік қоғам акциялары шығарылымының күшін жоюға құқылы.
Осы тармаққа сәйкес акциялар шығарылымының күшін жою орталық депозитарийдің есепке алу жүйесінде осы шығарылымның акцияларына тіркелген ауыртпалықтар, тыйым салулар не осындай акцияларға билік етуге өзге де шектеулер туралы мәліметтер болған кезде, сондай-ақ орталық депозитарийде осындай акцияларға қатысты сот дауы туралы мәліметтер болған кезде тиісті ауыртпалықтар және шектеулер тоқтатылғанға (алынғанға) дейін немесе дауды шешу туралы мәліметтер алғанға дейін жүзеге асырылмайды.
4. Сот не сот орындаушылары акциялар шығарылымын тіркеуді жарамсыз деп тану немесе заңды күшіне енген мәжбүрлеп тарату туралы сот шешімін орталық депозитарийге ұсынған жағдайда орталық депозитарий акциялар шығарылымының күшін жояды және бұл туралы эмитентке хабарлайды.
Орталық депозитарий сауда-саттықты ұйымдастырушыны және клирингтік ұйымды орталық депозитарийдің қағидалар жинағында айқындалған тәртіппен бұрын ұйымдастырылған сауда-саттыққа жіберілген және (немесе) клирингтік қызмет көрсетуге қабылданған акциялар шығарылымы күшінің жойылғаны туралы да хабарлайды.
5. Акциялар шығарылымының күшін жою тәртібі осы Заңның 11-бабының 6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.

29-бап. Мемлекеттік емес облигациялар шығарылымының күшін жою 

1. Мемлекеттік емес облигациялар шығарылымының күшін жоюды орталық депозитарий мыналардың:
1) мынадай шарттардың бірі сақталған кезде:
осы шығарылымның бірде-бір облигациясы осындай облигациялар шығарылымы тіркелген күннен бастап он екі ай ішінде, ал облигациялық бағдарлама шеңберінде жүзеге асырылатын шығарылым үшін орталық депозитарий қаржы құралдары шығарылымдарының тізіліміне осындай шығарылымның түпкілікті шарттары туралы мәліметтерді енгізген күннен бастап орналастырылмаса;
осы шығарылымның барлық орналастырылған облигацияларын эмитент сатып алған және осы Заңның 26-бабы 3-тармағының 1) тармақшасына сәйкес өтелген болып саналса;
облигациялардың эмитенті реттеу режиміндегі банк болып табылатын жағдайларды қоспағанда, осы шығарылымның облигациялары толық өтелген жағдайда олардың айналыста болу мерзімі өткеннен кейін эмитент органының мемлекеттік емес облигациялар шығарылымының күшін жою туралы шешімінің; 
2) мәжбүрлеу тәртібімен таратылатын эмитенттің тарату комиссиясының тарату процесінің аяқталғанын растайтын құжаттарды ұсынуы негізінде жүзеге асырады.
2. Орталық депозитарий таратылуы туралы мәліметтер Бизнес-сәйкестендіру нөмірлерінің ұлттық тізілімінде қамтылған эмитенттің мемлекеттік емес облигациялары шығарылымының күшін мемлекеттік емес облигациялар шығарылымын жою үшін қажетті құжаттарды ұсынбай жоюға құқылы.
3. Облигациялар эмитенті реттеу режиміндегі банк болып табылатын жағдайларды қоспағанда, міндеттемелері орындалмаған немесе міндеттемелері айналыста болу мерзімі өткеннен кейін толық көлемде орындалмаған мемлекеттік емес облигациялар эмитент шығарылым шарттарында көзделген міндеттемелерді толық орындағанға дейін не Қазақстан Республикасының заңдарында көзделген эмитентті қайта құрылымдау немесе тарату рәсімдері аяқталғанға дейін тиісті шығарылымның облигациялары ретінде орталық депозитарийдің есепке алу жүйесінде есепке алуды жалғастырады.
Мұндай облигациялар шығарылымының күші айналыста болу мерзімінің өтуіне байланысты жойылмауға тиіс және мұндай облигацияларға қатысты құқықтар мен ауыртпалықтарды тіркеу, сондай-ақ осы Заңға, Қазақстан Республикасының басқа да заңдарына және орталық депозитарийдің қағидалар жинағына сәйкес корпоративтік әрекеттерді (төлемдер, айналдыру және өзге де әрекеттер) жүзеге асыру жалғастырылады.
4. Егер құжаттарды қарау процесінде олардың уәкілетті органның нормативтік құқықтық актісінде және орталық депозитарийдің қағидалар жинағында белгіленген шарттар мен тәртіпке сәйкес келмеу фактілері анықталса, орталық депозитарий мемлекеттік емес облигациялар шығарылымының күшін жоюдан бас тартуға құқылы.
5. Егер мемлекеттік емес облигацияларды ерікті түрде тарату туралы шешім қабылданған күні эмитент шығарған мемлекеттік емес облигациялар толық көлемде өтелмесе, эмитенттің ондай шешім қабылдауына жол берілмейді.
6. Орталық депозитарий сауда-саттықты ұйымдастырушыға және клирингтік ұйымға орталық депозитарийдің қағидалар жинағында айқындалған тәртіппен бұрын ұйымдастырылған сауда-саттыққа жіберілген және (немесе) клирингтік қызмет көрсетуге қабылданған мемлекеттік емес облигациялар шығарылымы күшінің жойылғаны туралы хабарлайды.
7. Мемлекеттік емес облигациялар шығарылымының күшін жою тәртібі, шарттары және ол үшін ұсынылатын құжаттардың тізбесі осы Заңның 
11-бабының 6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.

7-тарау. МЕМЛЕКЕТТІК ЕМЕС ЭМИССИЯЛЫҚ БАҒАЛЫ ҚАҒАЗДАРДЫҢ ЖЕКЕЛЕГЕН ТҮРЛЕРІН ШЫҒАРУ, ОРНАЛАСТЫРУ, АЙНАЛЫСҚА ЖІБЕРУ ЖӘНЕ ӨТЕУ ЕРЕКШЕЛІКТЕРІ 

30-бап. Жеке орналастырылуға тиіс мемлекеттік емес облигациялар

1. Осы Заңның мақсатында ғана білікті инвесторлар арасында орналастырылатын мемлекеттік емес облигациялар жеке орналастырылуға тиіс мемлекеттік емес облигациялар деп танылады.
2. Мемлекеттік емес облигацияларды жеке орналастырған кезде проспектіні жасау және мақұлдау талап етілмейді, бұл эмитенттің осы Заңның 18-бабының 10-тармағына сәйкес проспектіні өз бастамасымен дайындау құқығын шектемейді.
Эмитент туралы, жеке орналастырылуға тиіс мемлекеттік емес облигацияларды шығару және орналастыру шарттары туралы, оларды сатып алуға байланысты тәуекелдер туралы ақпарат, сондай-ақ инвесторларға осындай облигацияларды сатып алу туралы ақпараттандырылған шешім қабылдау үшін қажетті өзге ақпарат мазмұнына қойылатын талаптар осы Заңның 16-бабының 4-тармағында көрсетілген уәкілетті органның нормативтік құқықтық актісінде белгіленетін жеке меморандумда ашып көрсетіледі.
Жеке меморандумды уәкілетті орган мақұлдауға тиіс емес.
Эмитент осы Заңның 18-бабының 10-тармағына сәйкес өз бастамасымен проспект жасаған жағдайда жеке меморандум жасау талап етілмейді. Осы баптың жеке меморандум туралы ережелері мұндай жағдайда көрсетілген проспектіге қолданылады.
3. Жеке орналастырылуға тиіс мемлекеттік емес облигацияларды біліктілігі жоқ инвесторлар арасында орналастыруға тыйым салынады.
Жеке орналастырылуға тиіс мемлекеттік емес облигациялардың айналысына қатысты осы Заңның 18-бабының 5, 6, 7, 8 және 9-тармақтарының ережелері қолданылады.
4. Жеке меморандумды, сондай-ақ оған енгізілген өзгерістерді және (немесе) толықтыруларды эмитент орталық депозитарийге орталық депозитарийдің қағидалар жинағында белгіленген тәртіппен ұсынады және эмитент, андеррайтер (эмиссиялық консорциум) облигацияларды сатып алу туралы шешім қабылдағанға дейін осындай облигациялар ұсынылатын инвесторларға береді.
5. Жеке орналастырылуға тиіс мемлекеттік емес облигацияларды осы баптың 3-тармағында белгіленген шектеулер сақталған жағдайда қор биржасының ресми тізіміне енгізуге жол беріледі.
Қор биржасының ішкі құжаттарында қор биржасының ресми тізіміне енгізілетін (енгізілген) облигацияларға қатысты жеке меморандумның мазмұнына қосымша талаптар белгіленуі мүмкін. Жеке меморандумды ақпаратты толық ашылуы және осындай талаптарға сәйкестігі тұрғысынан тексеруді қор биржасы өзінің ішкі құжаттарында белгіленген тәртіппен жүзеге асырады.

31-бап. Мемлекеттік емес амортизациялық облигациялар

1. Шығарылым шарттарында облигациялардың номиналды құнын олардың айналыста болу мерзімінде бөліктермен өтеу көзделген мемлекеттік емес облигациялар мемлекеттік емес амортизациялық облигациялар деп танылады.
2. Мемлекеттік емес амортизациялық облигациялар шығарылымының шарттарында мыналар да қамтылуға тиіс:
1) номиналды құнын өтеу кестесі не оны айқындау тәртібі; 
2) өтеудің әрбір күнінде өтелуге тиіс номиналды құнның бір бөлігінің мөлшері немесе мөлшерін айқындау тәртібі;
3) облигациялар бойынша сыйақыны есептеу және төлеу тәртібі.
3. Егер шығарылым шарттарында өзгеше көзделмесе, мемлекеттік емес амортизациялық облигациялар бойынша сыйақы олардың номиналды құнының өтелмеген бөлігіне есептеледі.
Мемлекеттік емес амортизациялық облигациялардың номиналды құнының бір бөлігін өтеу мемлекеттік емес амортизациялық облигациялар шығарылымының шарттарында көзделген мерзімдерде және мөлшерде жүзеге асырылады.

32-бап. Шетел валютасындағы мемлекеттік емес облигациялар 

Номиналды құны шетел валютасында көрсетілген мемлекеттік емес облигациялар шетел валютасындағы мемлекеттік емес облигациялар деп танылады.

33-бап. Қысқа мерзімді облигациялар 

1. Қысқа мерзімді облигацияларды орналастыру және айналысқа жіберу ұйымдастырылған капитал нарығында ғана жүзеге асырылады.
2. Осы Заңның 18-бабының 2-тармағына сәйкес осы Заңның 18-бабы 
1-тармағының талаптары қысқа мерзімді облигацияларды орналастыруға және оларды ұйымдастырылған капитал нарығында айналысқа жіберуге қолданылмайды.
Осы Заңның 19-бабының 10-тармағына сәйкес қор биржасының ішкі құжаттарында қысқа мерзімді облигацияларды қор биржасының ресми тізіміне енгізу және (немесе) оларды осындай қор биржасындағы ұйымдастырылған сауда-саттыққа жіберу шарты ретінде проспектіні не осындай облигациялар шығарылымының шарттары және олардың эмитенті туралы мәліметтерді қамтитын өзге құжатты жасау жағдайлары мен олардың мазмұнына қойылатын талаптар белгіленуі мүмкін.

34-бап. Мемлекеттік емес айналдырылатын облигациялар 

1. Акционерлік қоғам ұйымдық-құқықтық нысанында құрылған эмитент мемлекеттік емес айналдырылатын облигацияларды шығаруды жүзеге асыруға құқылы.
Мемлекеттік емес айналдырылатын облигацияларды шығару мүмкіндігі эмитенттің жарғысында көзделуге тиіс.
2. Мемлекеттік емес айналдырылатын облигацияларды акционерлік қоғамның акцияларына айналдыру осындай облигациялар шығарылымының шарттарына және (немесе) Қазақстан Республикасы заңдарының талаптарына сәйкес жүзеге асырылады.

35-бап. Инфрақұрылымдық облигациялар

1. Инфрақұрылымдық облигациялар акцияларға айналдырылмауға тиіс. 
2. Инфрақұрылымдық облигациялардың айналыста болу мерзімінде облигацияларды ұстаушылардың құқықтары мен заңды мүдделерінің бұзылуына алып келуі мүмкін мемлекеттік-жекешелік әріптестік шартының талаптарын өзгертуге инфрақұрылымдық облигациялардың барлық ұстаушысының келісімімен ғана жол беріледі.

36-бап. «Жасыл» облигациялар, әлеуметтік облигациялар, орнықты даму облигациялары және орнықты дамуға байланысты мемлекеттік емес облигациялар 

1. «Жасыл» облигацияларды, әлеуметтік облигацияларды, орнықты даму облигацияларын және орнықты дамуға байланысты мемлекеттік емес облигацияларды шығару шарттары мен тәртібі осы Заңның 11-бабының 
6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.
2. Осы Заңның мақсаттары үшін «жасыл» жобаларға: 
1) жаңартылатын энергетика;
2) энергетикалық тиімділік (қолданыстағы және салынып жатқан өнеркәсіп объектілерінің, үйлердің, құрылыстардың, ғимараттардың, энергетикалық тиімділігін арттыру);
3) қоршаған ортаның ластануын болдырмау және бақылау;
4) су мен қалдықтарды орнықты пайдалану (суды үнемдеу, қалдықтар мен ағынды сулар, су ресурстарын сақтау және қалпына келтіру);
5) ауыл шаруашылығы мен орман шаруашылығын тұрақты жүргізу, жерді пайдалану, биологиялық әртүрлілікті сақтау;
6) экологиялық туризм;
7) экологиялық таза көлік (оның ішінде төмен көміртекті көлік құралдары, экологиялық таза көлік инфрақұрылымы);
8) климаттың өзгеруіне бейімделу (инфрақұрылымның климаттың өзгеру салдарына орнықтылығын арттыру, климаттың өзгеруін бақылау және мұндай өзгерістердің ерте алдын алу жүйелері) саласындағы жобалар;
9) мына сыныптауыштардың біріне сәйкес келетін өзге де жобалар жатады:
қоршаған ортаны қорғау саласындағы уәкілетті орган әзірлеген және Қазақстан Республикасының Үкіметі бекіткен «жасыл» облигациялар арқылы қаржыландырылуға тиіс «жасыл» жобалардың сыныптауыштары (таксономиялары);
орнықты даму саласында танылған халықаралық стандарттарда, оның ішінде Халықаралық капитал нарықтары қауымдастығының (International Capital Market Association (Интернэшнл Кэпитал Маркет Ассосиэйшн) «жасыл» облигациялар стандартында көзделген сыныптауыштар. 
3. Осы Заңның мақсаттары үшін «әлеуметтік» жобаларға:
1) қолжетімді инфрақұрылым құру (халықты таза ауыз сумен қамту, ағынды суларды тазарту, санитарлық жағдайды жақсарту, көлік, энергетика);
2) денсаулық сақтау, білім беру, оның ішінде кәсіптік оқыту, қаржыландыру алу және қаржылық көрсетілетін қызметтерге қолжетімділікті қамтамасыз ету;
3) қолжетімді тұрғын үй салу;
4) халыққа көмек көрсету, жұмыссыздыққа қарсы күрес бағдарламалары; 
5) азық-түлік қауіпсіздігі (оның ішінде ауыл шаруашылығы тауарларын өндірушілердің еңбек өнімділігін арттыру саласында);
6) қолайлы әлеуметтік-экономикалық жағдайлар жасау және дамыту (активтерге, көрсетілетін қызметтерге, ресурстарға және оларды бақылауға тең құқылы қолжетімділік, нарыққа тең құқылы шығу және мүліктік теңсіздікті қысқартуды қоса алғанда, қоғам өміріне қатысу, мүмкіндігі шектеулі адамдарды қолдау бағдарламалары, әйелдер кәсіпкерлігі, гендерлік теңдік саласындағы жобалар);
7) орнықты даму саласындағы танылған халықаралық стандарттармен, оның ішінде Халықаралық капитал нарықтары қауымдастығының (International Capital Market Association (Интернэшнл Кэпитал Маркет Ассосиэйшн)) әлеуметтік облигациялар стандартымен айқындалған өзге де «әлеуметтік» жобалар жатады.
4. «Жасыл» облигацияларды орналастырудан алынған ақша бір немесе бірнеше «жасыл» жобаны қаржыландыруға және (немесе) толық немесе ішінара қайта қаржыландыруға ғана жұмсалады.
Әлеуметтік облигацияларды орналастырудан алынған ақша бір немесе бірнеше «әлеуметтік» жобаны қаржыландыруға және (немесе) толық немесе ішінара қайта қаржыландыруға ғана жұмсалады.
Орнықты даму облигацияларын орналастырудан алынған ақша бір немесе бірнеше «жасыл» жоба мен бір немесе бірнеше «әлеуметтік» жобаның жиынтығын қаржыландыруға және (немесе) толық немесе ішінара қайта қаржыландыруға ғана жұмсалады.
5. Орнықты дамуға байланысты мемлекеттік емес облигацияларды шығарған кезде эмитент болашақта алдын ала белгіленген мерзімде орнықты даму саласындағы қызметтің нақты нәтижелерін жақсартуға міндеттенеді.
Эмитенттің орнықты даму саласындағы қызметінің көрсетілген нәтижелері сандық бағалауға, салыстырмалы талдауға және сыртқы бағалауға жататын тиімділіктің өлшенетін негізгі көрсеткіштері түрінде көрсетілуге тиіс.
Эмитенттің тиімділіктің негізгі көрсеткіштеріне қол жеткізу нәтижелеріне қарай сыйақы мөлшерін, айналыста болу мерзімін, өтеу тәртібін және (немесе) осындай облигациялар шығарылымының шарттарында көзделген эмитент міндеттемелерін орындаудың өзге де шарттарын қоса алғанда, орнықты дамуға байланысты мемлекеттік емес облигациялардың қаржылық және (немесе) құрылымдық сипаттамалары өзгереді.
Эмитент орнықты даму саласындағы қызмет тиімділігінің негізгі көрсеткіштері, сондай-ақ эмитент осындай көрсеткіштерге қол жеткізген немесе қол жеткізбеген жағдайда қолданысқа енгізілетін орнықты дамуға байланысты мемлекеттік емес облигациялардың қаржылық және (немесе) құрылымдық сипаттамалары осы облигациялар шығарылымының шарттарында және (немесе) орнықты дамудың негіздемелік бағдарламасында айқындалуға тиіс.
6. «Жасыл» облигацияларды, әлеуметтік облигацияларды, орнықты даму облигацияларын және орнықты дамуға байланысты мемлекеттік емес облигациялар шығарылғанға дейін эмитенттер осындай шығарылуға жоспарланған облигациялардың, сондай-ақ орнықты дамудың негіздемелік бағдарламасының орнықты даму саласындағы танылған халықаралық стандарттардың негізгі қағидаттарына сәйкестігі тұрғысынан сыртқы баға алу үшін тәуелсіз сарапшыға жүгінеді.
7. «Жасыл» және (немесе) әлеуметтік облигациялар және (немесе) орнықты даму облигациялары және (немесе) орнықты дамуға байланысты мемлекеттік емес облигациялар шығарылғаннан және орналастырылғаннан кейін эмитенттер ақшаны пайдалану мен бөлуді және олардың орнықты дамудың негіздемелік бағдарламасында және (немесе) облигациялар шығарылымының шарттарында мәлімделген мақсаттарға сәйкестігін (верификация) бағалап, талдау жүргізу үшін сыртқы аудиторлық ұйымды немесе уәкілетті органның нормативтік құқықтық актісінде айқындалған өзге де ұйымдарды тартады.
8. Эмитент өзінің интернет-ресурсында «жасыл» облигациялар, әлеуметтік облигациялар, орнықты даму облигациялары және орнықты дамуға байланысты мемлекеттік емес облигациялар шығарылымына жүргізілген тәуелсіз сыртқы бағалау және (немесе) верификациялау нәтижелері туралы ақпаратты ашады және тәуелсіз сыртқы бағалау және (немесе) верификациялау нәтижесін алғаннан кейін он жұмыс күні ішінде оны орталық депозитарийдің интернет-ресурсында ашуды қамтамасыз етеді.
Эмитент жыл сайын осы тармақтың бірінші бөлігінде көрсетілген облигациялардың айналыста болу мерзімі ішінде осындай облигацияларды орналастырудан алынған ақшаны пайдалану қорытындысы туралы, сондай-ақ орнықты даму саласындағы мәлімделген мақсаттарға қол жеткізу нәтижелері туралы ақпаратты өзінің интернет-ресурсында ашуды жүзеге асырады және оны орталық депозитарийдің интернет-ресурсында ашуды қамтамасыз етеді.
Көрсетілген облигациялар ұйымдастырылған капитал нарығында орналастыруға және (немесе) айналысқа жіберілген жағдайда орталық депозитарий сауда-саттықты ұйымдастырушының интернет-ресурсында қосымша жариялау үшін осы тармақта көрсетілген ақпаратты сауда-саттықты ұйымдастырушыға беруді қамтамасыз етеді.

37-бап. Биржалық ноттар 

1. Биржалық ноттар шығарылымын осы Заңның 11-бабының 
6-тармағында көрсетілген уәкілетті органның нормативтік құқықтық актісінде белгіленген талаптарға сәйкес келетін эмитенттер жүзеге асырады.
2. Биржалық ноттар бойынша төлемдердің мөлшері оларды шығару шарттарына сәйкес базалық көрсеткіштің құнына (мәніне) қарай айқындалады.
Биржалық ноттар шығарылымының шарттары базалық көрсеткішті, төлемдердің мөлшерін есептеу тәртібін, оның ішінде төлемдердің мөлшері орналастыру бағасынан аз не нөлге тең болуы мүмкін жағдайларды, сондай-ақ базалық көрсеткіштің құны (мәні) туралы жалпыға қолжетімді ақпарат көздерін айқындауға тиіс.
3. Биржалық ноттарды орналастыру және айналысқа жіберу ұйымдастырылған капитал нарығында ғана жүзеге асырылады.
Биржалық ноттарды орналастыруға және біліктілігі жоқ инвесторлар арасында айналысқа жіберуге осы Заңның 16-бабының 4-тармағында көрсетілген уәкілетті органның нормативтік құқықтық актісінде белгіленген жағдайларда және шарттарда жол беріледі.

38-бап. Өтеу мерзімі жоқ мемлекеттік емес облигациялар 

1. Шығарылым шарттары оларды өтеу мерзімін көздемейтін мемлекеттік емес облигациялар өтеу мерзімі жоқ мемлекеттік емес облигациялар деп танылады.
Өтеу мерзімі жоқ мемлекеттік емес облигацияларды шығаруды акционерлік қоғам ұйымдық-құқықтық нысанында құрылған эмитент қана жүзеге асырады. Мұндай шығарылым мына талаптар сақталған:
1) орталық депозитарийге эмитент заңды тұлға ретінде мемлекеттік тіркелген күннен бастап өтеу мерзімі жоқ мемлекеттік емес облигациялар шығарылымын тіркеу үшін құжаттарды ұсынған күнгі жағдай бойынша  кемінде бес жыл өткен кезде жүзеге асырылады.
Қайта ұйымдастыру нәтижесінде құрылған эмитент үшін көрсетілген мерзімге эмитент құқықтық мирасқоры болып табылатын заңды тұлғаның (заңды тұлғалардың) қызмет мерзімі қосылады;
2) өтеу мерзімі жоқ мемлекеттік емес облигациялар шығарылымын тіркеу үшін құжаттарды ұсынудың алдындағы соңғы бес жылдың қорытындысы бойынша эмитентте өзі шығарған эмиссиялық бағалы қағаздар бойынша дефолт жағдайлары болмаған кезде жүзеге асырылады.
2. Өтеу мерзімі жоқ мемлекеттік емес облигацияларды біліктілігі жоқ инвесторлар арасында орналастыруға тыйым салынады.
3. Өтеу мерзімі жоқ мемлекеттік емес облигациялар акцияларға айналдырылмауға тиіс.
4. Өтеу мерзімі жоқ мемлекеттік емес облигацияларды шығару шарттарын айқындауды қоса алғанда, ол туралы шешімді эмитент акционерлерінің жалпы жиналысы қабылдайды. Бұл шешім эмитенттің дауыс беретін акцияларының жалпы санының жай көпшілік даусымен қабылданады.
Эмитент акционерлері жалпы жиналысының эмитенттің директорлар кеңесіне өтеу мерзімі жоқ мемлекеттік емес облигациялар шығарылымының және орналастырудың түпкілікті шарттарын айқындау өкілеттіктерін беру туралы шешімін қабылдауына жол беріледі. Мұндай жағдайда акционерлердің жалпы жиналысының шешімі шығарылымның ең жоғары көлемін және директорлар кеңесі шығарылымның және орналастырудың түпкілікті шарттарын айқындайтын өзге шарттардың шекті мәндерін айқындауға тиіс.
5. Өтеу мерзімі жоқ мемлекеттік емес облигациялар шығарылымының көлемі акционерлік қоғамның меншікті капиталы мөлшерінің он пайызынан аспауға тиіс.
6. Өтеу мерзімі жоқ мемлекеттік емес облигацияларды ұстаушылар мұндай облигацияларды, оның ішінде осы Заңның 26-бабының 5 және 
6-тармақтарында көзделген негіздер бойынша мерзімінен бұрын өтеуді талап етуге құқылы емес.
7. Осы баптың 1, 3 және 5-тармақтарында белгіленген талаптар өтеу мерзімі жоқ мемлекеттік емес облигациялардың эмитенті банк, сақтандыру (қайта сақтандыру) ұйымы болып табылатын жағдайларға қолданылмайды.
8. Осы баптың 2-тармағында белгіленген талап, сондай-ақ осы баптың 
4-тармағында көзделген ережелер шығарылым шарттары қамтамасыз етілмеген борыштық міндеттемені «Қазақстан Республикасындағы банктер және банк қызметі туралы» және «Сақтандыру нарығы туралы» Қазақстан Республикасының заңдарына сәйкес реттелген борышқа және (немесе) мерзімсіз қаржы құралына жатқызу шарттарына сәйкес келетін өздері орналастыратын мемлекеттік емес облигацияларға қатысты банкке, сақтандыру (қайта сақтандыру) ұйымына қолданылады.

 
39-бап. Туынды бағалы қағаздар және қазақстандық депозитарлық қолхаттар 

1. Туынды бағалы қағаздарға құқықтар мен ауыртпалықтардың туындауын, өзгеруін және (немесе) тоқтатылуын тіркеуді, сондай-ақ олар бойынша құқықтарды растауды орталық депозитарий мен номиналды ұстаушылар осы Заңның 54, 55, 57 және 58-баптарында белгіленген тәртіппен жүзеге асырады.
2. Туынды бағалы қағаздарды ұстаушылар осындай бағалы қағаздарды шығару шарттарында, уәкілетті органның нормативтік құқықтық актісінде және орталық депозитарийдің қағидалар жинағында айқындалған тәртіппен осындай бағалы қағаздармен куәландырылған мүліктік құқықтарды жүзеге асырады.
3. Туынды бағалы қағаздар туынды қаржы құралдары болмайды, бірақ туынды қаржы құралының базалық активі болуы мүмкін.
4. Қазақстандық депозитарийлік қолхаттарды шығаруды орталық депозитарий жүзеге асырады. 
Қазақстандық депозитарлық қолхаттарды шығару және орналастыру шарттары мен тәртібі осы Заңның 11-бабының 6-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.
5. Осы баптың ережелері құқықтары орталық депозитарийдің есепке алу жүйесінде есепке алынатын туынды бағалы қағаздарға қолданылады.
Шет мемлекеттің заңнамасына сәйкес шығарылатын (шығарылған) туынды бағалы қағаздарды (депозитарлық қолхаттарды) шығару, орналастыру және айналысқа жіберу ерекшеліктері осы Заңның 40-бабының талаптары ескеріле отырып, осындай шет мемлекеттің заңнамасында айқындалады.

40-бап. Шет мемлекеттің аумағында мемлекеттік емес эмиссиялық бағалы қағаздарды орналастыру және (немесе) сату 

1. Қазақстан Республикасының резиденттері болып табылатын эмитент және (немесе) оферент шет мемлекеттің аумағында осы баптың 2-тармағында көрсетілген бағалы қағаздарды орналастыру және (немесе) сату кезінде осындай орналастыру және (немесе) сату басталған кезде орналастырылатын және (немесе) сатылатын бағалы қағаздарды осы Заңның 116-бабының 
1-тармағында көрсетілген қор биржасында және (немесе) және (немесе) «Астана» халықаралық қаржы орталығының қор биржасында шет мемлекеттің аумағында орналастыру шарттарымен бірдей шарттармен мынадай көлемде сатып алуға ұсынуға міндетті:
2028 жылғы 1 қаңтарға дейін – орналастыруға жоспарланған жалпы көлемнің кемінде отыз пайызы;
2028 жылғы 1 қаңтардан бастап – орналастыруға жоспарланған жалпы көлемнің кемінде елу пайызы.
Бұл ретте орналастыруға және (немесе) сатуға жоспарланатын жалпы көлемнің кемінде жиырма пайызы осы Заңның 116-бабының 1-тармағында көрсетілген қор биржасында және (немесе) «Астана» халықаралық қаржы орталығының қор биржасында сатылуға тиіс.
2. Осы баптың 1-тармағының талабы мынадай бағалы қағаздарды орналастыруға және (немесе) сатуға қолданылады:
1) Қазақстан Республикасының заңнамасына сәйкес шығарылған мемлекеттік емес эмиссиялық бағалы қағаздар;
2) Қазақстан Республикасының резидент эмитенті шет мемлекеттің заңнамасына сәйкес шығарған борыштық эмиссиялық бағалы қағаздар;
3) базалық бағалы қағаздары Қазақстан Республикасының заңнамасына сәйкес шығарылған мемлекеттік емес эмиссиялық бағалы қағаздар болып табылатын шет мемлекеттің заңнамасына сәйкес шығарылған туынды бағалы қағаздар.
3. Егер мұндай қағаздар борыштық бағалы қағаздар болса және мынадай шарттардың бірі сақталған:
1) мұндай бағалы қағаздарды шет мемлекеттің аумағында орналастыру осы Заңның 116-бабының 1-тармағында көрсетілген қор биржасындағы және (немесе) «Астана» халықаралық қаржы орталығының қор биржасындағы шарттармен салыстырғанда эмитент үшін неғұрлым тиімді шарттармен жүзеге асырылады; 
2) осы Заңның 116-бабының 1-тармағында көрсетілген қор биржасында және (немесе) «Астана» халықаралық қаржы орталығының қор биржасында мұндай бағалы қағаздарға жеткілікті сұраныс болмаған жағдайда, осы баптың 1-тармағының екінші бөлігінің талабы осы баптың 2-тармағының 1) және 
2) тармақшаларында көрсетілген бағалы қағаздарды орналастыруға қолданылмайды.
Шет мемлекеттің аумағында орналастырудың эмитент үшін неғұрлым тиімді шарттарын және (немесе) осы Заңның 116-бабының 1-тармағында көрсетілген қор биржасында және (немесе) «Астана» халықаралық қаржы орталығының қор биржасында жеткілікті сұраныстың болмауын айқындау тәртібі мен өлшемшарттары уәкілетті органның нормативтік құқықтық актісінде белгіленеді.
4. Осы баптың 2-тармағында көрсетілген бағалы қағаздарды шет мемлекеттің аумағында орналастыруды және (немесе) сатуды жүзеге асырған эмитент және (немесе) оферент уәкілетті органның нормативтік құқықтық актісінде белгіленген нысан бойынша және мерзімдерде осы баптың 1 және 
3-тармақтарының талаптарын ескере отырып, осындай орналастырудың және (немесе) сатудың қорытындысы туралы уәкілетті органға хабарлайды.
5. Осы баптың 2-тармағының 3) тармақшасында көрсетілген туынды бағалы қағаздарды шығару және айналысқа жіберу шарттары орталық депозитарийдің қағидалар жинағында айқындалған тәртіппен осындай туынды бағалы қағаздарды ұстаушылар туралы ақпаратты орталық депозитарийге ұсынуды көздеуге тиіс.
6. Осы баптың талаптары Қазақстан Республикасының аумағында филиалдары бар Қазақстан Республикасының бейрезидент банкіне, Қазақстан Республикасының бейрезидент сақтандыру (қайта сақтандыру) ұйымына, Қазақстан Республикасының бейрезидент сақтандыру брокеріне қолданылмайды.

41-бап. Халықаралық қаржы ұйымдарының шығарылымы Қазақстан Республикасының заңнамасына сәйкес жүзеге асырылатын эмиссиялық бағалы қағаздары

1. Халықаралық қаржы ұйымдары эмиссиялық бағалы қағаздарды шығаруды Қазақстан Республикасының заңнамасына сәйкес жүзеге асыруға және оларды инвесторлардың кез келген санаттары арасында жария ұсыну арқылы және (немесе) өзге де тәсілмен орналастыруға құқылы.
Осы тармақтың ережелері инвесторлардың жекелеген санаттарының эмиссиялық бағалы қағаздарды сатып алуына Қазақстан Республикасының заңнамасында белгіленген шектеулерді қозғамайды.
2. Уәкілетті органның нормативтік құқықтық актісімен бекітілген халықаралық қаржы ұйымдарының тізбесіне енгізілген халықаралық қаржы ұйымдары (бұдан әрі – танылған халықаралық қаржы ұйымдары) Қазақстан Республикасының заңнамасына сәйкес шығаратын эмиссиялық бағалы қағаздарға және олардың эмитенттеріне:
1) осы Заңның мемлекеттік емес эмиссиялық бағалы қағаздарды шығаруға және орналастыруға байланысты талаптары;
2) осы Заңның мемлекеттік емес эмиссиялық бағалы қағаздар эмитенттерінің ақпаратты ашуына қойылатын талаптары;
3) осы Заңның мемлекеттік емес облигацияларды өтеу және мерзімінен бұрын өтеу туралы, мемлекеттік емес эмиссиялық бағалы қағаздар шығарылымының күшін жою туралы, облигацияларды ұстаушылардың жалпы жиналысын шақыру және өткізу және олардың шешімдер қабылдау тәртібі туралы, облигацияларды ұстаушылардың өкілі туралы, сондай-ақ мемлекеттік емес эмиссиялық бағалы қағаздардың жекелеген түрлерін шығару, орналастыру, айналысқа жіберу және өтеу ерекшеліктері туралы ережелері қолданылмайды.
Көрсетілген тізбеге енгізілмеген халықаралық қаржы ұйымдары Қазақстан Республикасының заңнамасына сәйкес шығаратын эмиссиялық бағалы қағаздарға және олардың эмитенттеріне осы тармақтың бірінші бөлігінде көзделген алып қоюсыз мемлекеттік емес эмиссиялық бағалы қағаздар мен олардың эмитенттері үшін белгіленген осы Заңның ережелері қолданылады.
3. Сауда-саттықты ұйымдастырушының ішкі құжаттарында танылған халықаралық қаржы ұйымдарының эмиссиялық бағалы қағаздарын орналастыру және ұйымдастырылған капитал нарығында айналысқа жіберу ерекшеліктері белгіленуі мүмкін.
4. Танылған халықаралық қаржы ұйымдарының эмиссиялық бағалы қағаздарын шығару, орналастыру, өтеу, оның ішінде мерзімінен бұрын өтеу және олардың шығарылымының күшін жою тәртібі мен шарттары осы Заңның 11-бабының 6-тармағында көрсетілген уәкілетті органның нормативтік құқықтық актісінде айқындалады.
Танылған халықаралық қаржы ұйымдарының эмиссиялық бағалы қағаздары туралы ақпараттың құрамы, ашу тәртібі мен мерзімдері осы Заңның 137-бабының 3-тармағында көрсетілген уәкілетті органның нормативтік құқықтық актісінде, ал ұйымдастырылған капитал нарығында айналысқа жіберілген осындай бағалы қағаздарға қатысты қор биржасының ішкі құжаттарында айқындалады.


8-тарау. ИСЛАМДЫҚ БАҒАЛЫ ҚАҒАЗДАРДЫ ШЫҒАРУ, ОРНАЛАСТЫРУ, АЙНАЛЫСҚА ЖІБЕРУ, ӨТЕУ ЖӘНЕ ШЫҒАРЫЛЫМЫНЫҢ КҮШІН ЖОЮ ЕРЕКШЕЛІКТЕРІ 

42-бап. Исламдық қаржыландыру қағидаттары 

Исламдық қаржыландырудың негізгі қағидаттары:
1) исламдық бағалы қағаздарды шығарған кезде эмитент исламдық қаржыландыру қағидаттарына сәйкес келетін өтеулі мәмілелер (операциялар) бойынша кіріс төлеу жөніндегі міндеттемелерді қоспағанда, исламдық бағалы қағаздар құнының проценті түріндегі сыйақыны есептеуге, сондай-ақ исламдық бағалы қағаздар бойынша кіріске кепілдік беруге құқылы емес;
2) адалдық, инвесторлардың құқықтары мен заңды мүдделерін қорғау, сондай-ақ исламдық бағалы қағаздар орналастырылғанға дейін кірістерді бөлу тәртібінің ашықтығы мен міндетті түрде ашылуы;
3) исламдық бағалы қағаздарды орналастыру нәтижесінде алынған қаражат темекі, алкоголь өнімдерін, қару-жарақ пен оқ-дәрілерді өндіруге және (немесе) сатуға, ойын бизнесіне, сондай-ақ исламдық қаржыландыру қағидаттары жөніндегі кеңес қаржыландыруға тыйым салған кәсіпкерлік қызметтің өзге де түрлеріне байланысты қызметті қаржыландыруға жұмсалмауға тиіс.

43-бап. Исламдық бағалы қағаздардың түрлері, оларды шығару және ұйымдастырылған сауда-саттыққа жіберу 

1. Исламдық бағалы қағаздарға:
1) исламдық инвестициялық қорлардың акциялары мен пайлары;
2) исламдық жалдау сертификаттары;
3) исламдық қатысу сертификаттары;
4) исламдық кейінге қалдырылған төлем сертификаттары; 
5) мүлікті дайындауды (жеткізуді) қаржыландырудың исламдық сертификаттары; 
6) исламдық агенттік сертификаттар; 
7) исламдық аралас сертификаттар;  
8) Қазақстан Республикасының заңнамасына сәйкес исламдық бағалы қағаздар деп танылған өзге де бағалы қағаздар жатады.
2. Исламдық инвестициялық қор пайларының эмитенті исламдық инвестициялық қордың инвестициялық портфелін басқарушы болып табылады.
Исламдық инвестициялық қор исламдық инвестициялық қор акцияларының эмитенті болып табылады.
Егер Қазақстан Республикасының заңдарында өзгеше белгіленбесе, осы баптың 1-тармағының 2)–7) тармақшаларында көрсетілген исламдық бағалы қағаздардың эмитенттері исламдық арнайы қаржы компаниялары болып табылады.
3. Исламдық бағалы қағаздарды шығаруға, сондай-ақ исламдық бағалы қағаздар шығарылымының шарттарына өзгерістер және (немесе) толықтырулар енгізуге исламдық қаржыландыру қағидаттары жөніндегі кеңестің шығарылым шарттарының не оларға енгізілетін өзгерістер мен (немесе) толықтырулардың осы Заңның 42-бабында белгіленген исламдық қаржыландыру қағидаттарына сәйкестігі туралы оң қорытындысы болған кезде жол беріледі.
4. Мемлекеттік емес исламдық бағалы қағаздардың шығарылымын тіркеуді, осындай бағалы қағаздар шығарылымының шарттарына өзгерістерді және (немесе) толықтыруларды тіркеуді орталық депозитарий эмитент осы баптың 3-тармағында көзделген оң қорытындыны ұсынған жағдайда жүзеге асырады.
5. Мемлекеттік емес исламдық бағалы қағаздар шығарылымын тіркеу, орналастыру және өтеу тәртібі уәкілетті органның нормативтік құқықтық актісінде айқындалады және мыналарды:
1) исламдық жалдау сертификаттарын шығару, орналастыру және өтеу шарттарын;
2) исламдық кейінге қалдырылған төлем сертификаттарын шығару, орналастыру және өтеу шарттарын;
3) мүлікті дайындауды (жеткізуді) қаржыландырудың исламдық сертификаттарын шығару, орналастыру және өтеу шарттарын;
4) исламдық агенттік сертификаттарды шығару, орналастыру және өтеу шарттарын;
5) бөлінген активтердің құрамын айқындау тәртібін қоса алғанда, исламдық аралас сертификаттарды шығару, орналастыру және өтеу шарттарын қамтиды.
6. Егер Қазақстан Республикасының заңдарында өзгеше көзделмесе, мемлекеттік исламдық бағалы қағаздар шығарылымының шарттары, осындай бағалы қағаздар шығарылымының шарттарына өзгерістер және (немесе) толықтырулар Қазақстан Республикасы Үкіметінің осындай бағалы қағаздарды шығару туралы және (немесе) олардың шығарылым шарттарына өзгерістер және (немесе) толықтырулар енгізу туралы шешімімен бекітіледі.
7. Исламдық қаржыландыру қағидаттары жөніндегі кеңестің исламдық бағалы қағаздар шығарылымы шарттарының, (оларға енгізілетін өзгерістердің және (немесе) толықтырулардың) исламдық қаржыландыру қағидаттарына сәйкестігі туралы қорытындысын дайындау үшін қажетті құжаттардың тізбесі,  сондай-ақ мұндай қорытындыны растау тәртібі мен қолданылу мерзімі осы Заңның 44-бабының 9-тармағында көрсетілген уәкілетті органның нормативтік құқықтық актісінде белгіленеді.
8. Исламдық бағалы қағаздарды орналастыру және (немесе) айналысқа жіберу мақсаттары үшін осы Заңның ережелеріне сәйкес проспект жасау талап етілетін немесе жол берілетін жағдайларда уәкілетті органның мақұлдауына (осы Заңға сәйкес талап етілетін жағдайларда) және мұндай проспектіні жариялауға исламдық қаржыландыру қағидаттары жөніндегі кеңестің проспектінің осы Заңның 42-бабында белгіленген исламдық қаржыландыру қағидаттарына сәйкестігі туралы оң қорытындысы болған кезде ғана жол беріледі.
Осы қағида осы Заңның 30-бабына сәйкес исламдық бағалы қағаздарды жеке орналастыру кезінде жасалатын жеке меморандумға да қолданылады.
9. Проспект, жеке меморандум, ислам бағалы қағаздар шығарылымының шарттары исламдық қаржыландыру қағидаттары жөніндегі кеңес және оның осы баптың 3 және 7-тармақтарында көзделген қорытындылары, бөлінген активтер туралы, сондай-ақ исламдық бағалы қағаздарды қайталама капитал нарығына айналысқа жіберу туралы мәліметтерді қоса алғанда, осындай бағалы қағаздардың ерекшеліктері туралы мәліметтерді қамтуға тиіс.
Исламдық бағалы қағаздардың ерекшеліктері туралы мәліметтер тізбесі және оларды ашу тәртібі осы Заңның 137-бабының 3-тармағында көрсетілген уәкілетті органның нормативтік құқықтық актісінде және (немесе) қор биржасының ішкі құжаттарында белгіленеді.
10. Исламдық бағалы қағаздарды қор биржасының ресми тізіміне енгізу исламдық қаржыландыру қағидаттары жөніндегі кеңестің шығарылым шарттарының осы Заңның 42-бабында белгіленген исламдық қаржыландыру қағидаттарына сәйкестігі туралы оң қорытындысы болған кезде жүзеге асырылады. Аталған қорытынды қор биржасының ұйымдастырылған сауда-саттығында исламдық бағалы қағаздар айналыста бола басталғанға дейін бес жұмыс күнінен кешіктірмей қор биржасының интернет-ресурсында орналастырылады.
Исламдық қаржыландыру қағидаттары жөніндегі кеңестің қорытындысы кері қайтарып алынған немесе қолданылу мерзімі аяқталған жағдайда қор биржасы исламдық бағалы қағаздармен сауда-саттықты тоқтата тұрады. Исламдық бағалы қағаздардың ұйымдастырылған сауда-саттығын тоқтата тұру және қайта бастау тәртібі қор биржасының ішкі құжаттарында белгіленеді.

44-бап. Исламдық қаржыландыру қағидаттары жөніндегі кеңес 

1. Исламдық қаржыландыру қағидаттары жөніндегі кеңесті қалыптастыру не тарту міндеті исламдық бағалы қағаздар оригинаторына, ал исламдық инвестициялық қорлардың акциялары мен пайлары шығарылған жағдайда исламдық инвестициялық қордың инвестициялық портфелін басқарушыға жүктеледі.
2. Исламдық қаржыландыру қағидаттары жөніндегі кеңес тәуелсіз орган болып табылады және мынадай тәсілдердің бірімен қалыптастырылады не тартылады:
1) егер оригинатор ислам банкі немесе исламдық банк операцияларын жүзеге асыратын әмбебап банк лицензиясы бар банк болса – исламдық қаржыландыру қағидаттары жөніндегі кеңестің функцияларын Қазақстан Республикасының банк заңнамасында белгіленген тәртіппен қалыптастырылған осындай банкті исламдық қаржыландыру қағидаттары жөніндегі кеңес орындайды;
2) егер оригинатор Қазақстан Республикасының резидент өзге заңды тұлғасы болса, исламдық қаржыландыру қағидаттары жөніндегі кеңесті оригинатор мен исламдық қаржыландыру қағидаттары жөніндегі кеңес арасында жасалған шарт негізінде оригинатор тартады;
3) егер мемлекеттік мүлік жөніндегі уәкілетті орган мемлекеттік исламдық арнайы қаржы компаниясының құрылтайшысы болса, исламдық қаржыландыру қағидаттары жөніндегі кеңес мемлекеттік мүлік жөніндегі уәкілетті орган мен исламдық қаржыландыру қағидаттары жөніндегі кеңес арасында жасалған шарт негізінде тартылады;
4) исламдық инвестициялық қорлардың акциялары мен пайларына қатысты исламдық қаржыландыру қағидаттары жөніндегі кеңес исламдық инвестициялық қордың инвестициялық портфелін басқарушы мен исламдық қаржыландыру қағидаттары жөніндегі кеңес арасында жасалған шарт негізінде тартылады.
3. Исламдық қаржыландыру қағидаттары жөніндегі кеңестің басшысы мен мүшелері талаптары Қазақстан Республикасының банк заңнамасына сәйкес белгіленетін ислам банкінің, исламдық банк операцияларын жүзеге асыратын әмбебап банк лицензиясы бар банктің, Қазақстан Республикасының бейрезидент ислам банкі филиалының, исламдық банк операцияларын жүзеге асыратын, әмбебап банк лицензиясы бар Қазақстан Республикасының бейрезидент банкі филиалының исламдық қаржыландыру қағидаттары жөніндегі кеңесінің басшысы мен мүшелерін қоспағанда, уәкілетті органның нормативтік құқықтық актісінде белгіленген талаптарға сәйкес келуге тиіс.
4. Исламдық қаржыландыру қағидаттары жөніндегі кеңес шешімдерді тәуелсіз қабылдайды.
Оригинатор, эмитент, исламдық инвестициялық қордың инвестициялық портфелін басқарушы және өзге де тұлғалар исламдық қаржыландыру қағидаттары жөніндегі кеңеске қысым жасауға немесе оның қорытындысына ықпал етуге құқылы емес.
Кеңестің қарауына шығарылған мәселеге мүдделі (мүдделер қақтығысы бар) исламдық қаржыландыру қағидаттары жөніндегі кеңес мүшесі бұл туралы кеңеске хабарлауға және осы мәселе бойынша қорытынды дайындауға қатыспауға міндетті.
5. Исламдық қаржыландыру қағидаттары жөніндегі кеңес осы Заңның 42-бабында белгіленген исламдық қаржыландыру қағидаттарына сәйкестігі туралы қорытындыны:
1) исламдық бағалы қағаздарды шығару және орналастыру нәтижесінде алынған қаражат есебінен қаржыландыру объектілеріне;
2) исламдық бағалы қағаздар шығарылымының шарттары, проспектісі және исламдық бағалы қағаздарды шығаруға және орналастыруға байланысты өзге де құжаттарды;
3) исламдық бағалы қағаздарды шығару шеңберінде исламдық арнайы қаржы компаниясы, оригинатор немесе исламдық инвестициялық қордың инвестициялық портфелін басқарушы жасасатын шарттарды береді.
6. Осы Заңның 42-бабында белгіленген исламдық қаржыландыру қағидаттарына қосымша исламдық қаржыландыру қағидаттары жөніндегі кеңес: 
1) исламдық бағалы қағаздар эмитентінің қызметіне қойылатын сақтау үшін міндетті өзге де талаптарды айқындауға;
2) исламдық бағалы қағаздар арқылы тартылған қаражат есебінен қаржыландыру үшін жіберілмейтін қызмет түрлерінің тізбесін бекітуге міндетті.
7. Исламдық бағалы қағаздарды шығару шеңберінде мәмілелердің осы Заңның 42-бабында белгіленген қағидаттарға сәйкес келмеуі анықталған жағдайда исламдық қаржыландыру қағидаттары жөніндегі кеңес эмитентке, оригинаторға және уәкілетті органға дереу хабарлауға міндетті.
Эмитент исламдық бағалы қағаздарды ұстаушыларға анықталған сәйкессіздік туралы ақпаратты исламдық қаржыландыру қағидаттары жөніндегі кеңестің хабарламасын алған күннен кейін үш жұмыс күнінен кешіктірмей орталық депозитарийдің интернет-ресурсында жариялауды қамтамасыз ету арқылы ашады.
Исламдық бағалы қағаздарды ұйымдастырылған капитал нарығында орналастыруға және (немесе) айналысқа жіберуге рұқсат берілген жағдайда орталық депозитарий сауда-саттықты ұйымдастырушының интернет-ресурсында қосымша жариялау үшін көрсетілген ақпаратты сауда-саттықты ұйымдастырушыға беруді қамтамасыз етеді.
Мәмілелерді (операцияларды) исламдық қаржыландыру қағидаттарына сәйкес келмейді деп танудың салдары осы Заңның 45-бабында айқындалады.
8. Исламдық қаржыландыру қағидаттары жөніндегі кеңестің қорытындылары осы баптың 2-тармағына сәйкес осындай кеңес қалыптастырылған не тартылған исламдық бағалы қағаздар шығарылымына (исламдық инвестициялық қорға) қатысты эмитент, оригинатор және исламдық инвестициялық қордың инвестициялық портфелін басқарушы үшін міндетті.
Исламдық қаржыландыру қағидаттары жөніндегі кеңес пен эмитент, оригинатор немесе исламдық инвестициялық қордың инвестициялық портфелін басқарушы арасында туындайтын, осы Заңның 42-бабында белгіленген исламдық қаржыландыру қағидаттарына сәйкестік мәселелері жөніндегі келіспеушіліктер исламдық қаржыландыру қағидаттары жөніндегі кеңестің тиісті мәселені қайта қарауы арқылы, оның ішінде исламдық қаржыландыру саласындағы сыртқы сараптаманы тарта отырып, уәкілетті органның нормативтік құқықтық актісінде айқындалған тәртіппен реттеледі.
Осы баптың 2-тармағында көрсетілген шарттардан туындайтын дауларды, сондай-ақ осы Заңның 45-бабында көзделген салдарды қолдануға байланысты дауларды сот немесе төрелік Қазақстан Республикасының заңнамасына сәйкес шешеді.
9. Исламдық қаржыландыру қағидаттары жөніндегі кеңестің капитал нарығындағы қызметіне қойылатын жалпы талаптар уәкілетті органның нормативтік құқықтық актісінде белгіленеді және мыналарды:
1) исламдық қаржыландыру қағидаттары жөніндегі кеңестің қызметіне қойылатын жалпы талаптарды;
2) исламдық бағалы қағаздар шығарылымы шарттарының, (оларға енгізілетін өзгерістердің және (немесе) толықтырулардың) исламдық қаржыландыру қағидаттарына сәйкестігі туралы исламдық қаржыландыру қағидаттары жөніндегі кеңестің қорытындысын дайындау үшін қажетті құжаттардың тізбесін, мұндай қорытындыны дайындау мерзімін, сондай-ақ мұндай қорытындыны растау тәртібі мен қолданылу мерзімін;
3) капитал нарығындағы исламдық қаржыландыру қағидаттары жөніндегі кеңестің басшысына және мүшелеріне қойылатын талаптарды;
4) исламдық қаржыландыру қағидаттарына сәйкестік мәселелері бойынша дауларды реттеу үшін исламдық қаржыландыру саласындағы сыртқы сараптаманы тарту тәртібін қамтиды.

45-бап. Исламдық бағалы қағаздарды орналастырудан алынған ақшаның есебінен қаржыландырылатын мәмілелерді (операцияларды) исламдық қаржыландыру қағидаттарына сәйкес келмейтін мәмілелер деп танудың салдары

1. Исламдық бағалы қағаздарды орналастырудан алынған ақша есебінен қаржыландырылатын мәмілелер (операциялар) осындай мәмілелердің (операциялардың) осы Заңның 42-бабында белгіленген исламдық қаржыландыру қағидаттарына сәйкестігі туралы исламдық қаржыландыру қағидаттары жөніндегі кеңестің оң қорытындысы болған кезде жасалады.
2. Исламдық қаржыландыру қағидаттары жөніндегі кеңес исламдық бағалы қағаздарды орналастырудан алынған ақша есебінен қаржыландырылатын, жасасу сатысындағы мәмілені (операцияны) осы Заңның 42-бабында белгіленген қағидаттарға сәйкес келмейді деп таныған жағдайда мұндай мәміле (операция) жасалмайды және орындалмайды.
3. Исламдық қаржыландыру қағидаттары жөніндегі кеңес исламдық бағалы қағаздарды орналастырудан алынған ақша есебінен қаржыландырылатын жасалған, бірақ орындалмаған немесе ішінара орындалған мәмілені осы Заңның 42-бабында белгіленген қағидаттарға сәйкес келмейтін мәміле деп таныған жағдайда, мұндай мәміле (операция) оригинатордың не исламдық инвестициялық қордың инвестициялық портфелін басқарушының талап етуі бойынша Қазақстан Республикасының азаматтық заңнамасында белгіленген тәртіппен мерзімінен бұрын бұзылуы мүмкін.
Осы тармақтың бірінші бөлігінде көрсетілген орындалған немесе ішінара орындалған мәмілелер (операциялар) бойынша оригинатор не исламдық инвестициялық қордың инвестициялық портфелін басқарушы алған кіріс  қайырымдылыққа жұмсалуға тиіс.
4. Шығарылымы исламдық қаржыландыру қағидаттары жөніндегі кеңестің оң қорытындысы болған кезде тіркелген исламдық бағалы қағаздардың эмитенті және (немесе) оригинаторы шығарылымның жарамдылығын даулау не исламдық бағалы қағаздар бойынша міндеттемелерді орындаудан бас тарту мақсатында мұндай шығарылымның осы Заңның 
42-бабында белгіленген исламдық қаржыландыру қағидаттарына сәйкес келмеуіне сілтеме жасауға құқылы емес. Мұндай сәйкессіздік туралы мәлімдеме эмитентті және (немесе) оригинаторды исламдық бағалы қағаздар шығарылымының шарттарында көзделген міндеттемелерді орындаудан босатпайды.

46-бап. Исламдық жалдау сертификаттары 

1. Исламдық арнайы қаржы компаниясы шығаратын, шығару кезінде алдын ала белгіленген айналыс мерзімі бар, ұстаушылары жалға алу (қаржы лизингі) шарты бойынша кірістер алу құқығын иеленетін бөлінген активтерді құрайтын мүліктегі үлеске ұстаушыларының құқығын куәландыратын исламдық бағалы қағаздар исламдық жалдау сертификаттары болып табылады.
2. Исламдық жалдау сертификаттары оларды ұстаушыларға:
1) жалдау (қаржы лизингі) шарты бойынша кірістер алу; 
2) егер ислам арнайы қаржы компаниясы мемлекеттік ислам арнайы қаржы компаниясы болған жағдайда, бөлінген активтерді мемлекеттік исламдық арнайы қаржы компаниясы мемлекеттік мүлік жөніндегі уәкілетті органға кері сатудан кіріс алу;
3) бөлінген активтерді құрайтын мүліктің үлесіне сәйкес келетін ақша сомасын ұстаушыға тиесілі исламдық жалдау сертификаттары санының орналастырылған исламдық жалдау сертификаттарының жалпы санына қатынасына пропорционалды мөлшерде алу;
4) эмитенттің (оригинатордың) қызметі туралы ақпарат алу, оның ішінде эмитенттің (оригинатордың) қаржылық есептілігімен исламдық жалдау сертификаттары шығарылымының шарттарында айқындалған тәртіппен танысу;
5) орталық депозитарийден немесе номиналды ұстаушыдан ұстаушылардың исламдық жалдау сертификаттарына құқықтарын растайтын үзінді көшірмелер алу құқықтарын;
6) осы Заңда және Қазақстан Республикасының өзге де заңдарында, сондай-ақ исламдық бағалы қағаздар шығарылымының шарттарында көзделген өзге де құқықтарды береді.
3. Исламдық арнайы қаржы компаниясы исламдық жалдау сертификаттарын шығару, оларды орналастыру нәтижесінде алынған ақшаға мүлікті сатып алу, сондай-ақ осы мүлікті жалдау (қаржы лизингі) шарты бойынша түскен төлемдерді исламдық жалдау сертификаттарын ұстаушылар арасында бөлу үшін құрылады.
Мемлекеттік исламдық арнайы қаржы компаниясы мемлекеттік исламдық бағалы қағаздарды шығару және осыған байланысты мемлекеттік мүлікті, мүліктік құқықтарды немесе өзге де активтерді сатып алу және осы мүлікті (активтерді) жалға, сенімгерлік басқаруға беру үшін немесе тиісті саланың уәкілетті органына исламдық қаржыландыру қағидаттарына сәйкес келетін мәмілелер шеңберінде пайдалану үшін, сондай-ақ мемлекеттік исламдық бағалы қағаздарды мемлекеттік исламдық бағалы қағаздар шығарылымының шарттарына сәйкес өтеу үшін ғана құрылады.
Мемлекеттік исламдық арнайы қаржы компаниясы мемлекеттік мүлік жөніндегі уәкілетті органмен немесе тиісті саланың өзге де уәкілетті органымен мемлекеттік исламдық бағалы қағаздар шығарылымының шарттарына сәйкес оларды кері сатып алу (кері беру) міндеттемесімен және тиісті саланың уәкілетті органымен осы бөлінген активтерді жалдау немесе өзге де пайдалану шартын (кепіл шартын қоспағанда, осы Заңның 42-бабында белгіленген исламдық қаржыландыру қағидаттарына сәйкес келетін сатып алу-сату, басқаруға беру немесе өзге мәміле (операция)) жасайды. 
Мүлікті мемлекеттік исламдық арнайы қаржы компаниясының бөлінген активтерінің құрамына сатуды (беруді) мемлекеттік мүлік жөніндегі уәкілетті орган Қазақстан Республикасы Үкіметінің мемлекеттік исламдық бағалы қағаздарды шығару туралы шешімінің негізінде жүзеге асырады.
Бөлінген активтерді мемлекеттік исламдық арнайы қаржы компаниясынан кері сатып алуды (кері беруді) мемлекеттік исламдық бағалы қағаздар шығарылымының шарттарына сәйкес мемлекеттік мүлік жөніндегі уәкілетті орган жүзеге асырады.
Егер мемлекеттік исламдық арнайы қаржы компаниясының бөлінген активтерін құрайтын мүлікті басқа мүлікке ауыстыру мемлекеттік ислам бағалы қағаздарын шығару шарттарына сәйкес жүзеге асырылса, мұндай ауыстыруға Қазақстан Республикасы Үкіметінің шешімімен жол беріледі.
4. Исламдық арнайы қаржы компаниясының бөлінген активтеріне кіретін мүлікті жалдау (қаржы лизингі) шартын жасасқаннан кейін исламдық жалдау сертификаттарын айналысқа жіберуге болады.
5. Оригинатор мүлікті исламдық арнайы қаржы компаниясынан сатып алған жағдайда исламдық жалдау сертификаттары шығарылымының шарттарында исламдық жалдау сертификаттарын мерзімінен бұрын өтеу шарты көзделуі мүмкін.
6. Исламдық жалдау сертификаттарын шығарудың, орналастырудың және өтеудің өзге де шарттары сондай-ақ мұндай қорытындыны растау тәртібі мен қолданылу мерзімі осы Заңның 43-бабының 5-тармағында көрсетілген уәкілетті органның нормативтік құқықтық актісінде айқындалады.

47-бап. Исламдық қатысу сертификаттары 

1. Исламдық арнайы қаржы компаниясы шығару кезінде алдын ала айналыста болу мерзімі белгіленген, шығарудың мақсаты жаңа инвестициялық жобаны ұйымдастыру, қолданыстағы инвестициялық жобаны дамыту немесе жай серіктестік шартының негізінде не акционерлік қоғам немесе жауапкершілігі шектеулі серіктестік ұйымдық-құқықтық нысанында заңды тұлға құра отырып, кәсіпкерлік қызметті қаржыландыру үшін тартылған қаражатты пайдалану болып табылатын исламдық бағалы қағаздар исламдық қатысу сертификаттары болып табылады.
2. Оригинатор инвестициялық жобаға мүлікті енгізу және (немесе) исламдық арнайы қаржы компаниясына тиесілі акцияларды (қатысу үлестерін) сенімгерлік басқаруды жүзеге асыру арқылы инвестициялық жобаға қатысады.
3. Исламдық қатысу сертификаттарын инвестициялық жобаны іске асыру басталғаннан кейін айналысқа жіберуге болады. Исламдық қатысу сертификаттарын орналастыру нәтижесінде алынған қаражаттың кемінде он пайызын инвестициялау инвестициялық жобаны іске асырудың басталуы болып табылады.
Эмитент инвестициялық жобаны іске асыру басталған күннен бастап үш жұмыс күні ішінде исламдық қатысу сертификаттары шығарылымының шарттарында көзделген бұқаралық ақпарат құралдарында хабарлама жариялау арқылы исламдық қатысу сертификаттарын ұстаушыларға олардың айналыста болу мүмкіндігі туралы хабарлауға міндетті.
4. Инвестициялық жоба бойынша кіріс исламдық арнайы қаржы компаниясы мен оригинатор арасында исламдық қатысу сертификаттары шығарылымының шарттарына сәйкес бөлінеді.
5. Оригинатор исламдық қатысу сертификаттары шығарылымының шарттарында белгіленген мөлшерде комиссиялық сыйақы алуға құқылы.
6. Оригинатор исламдық қатысу сертификаттарын:
1) исламдық қатысу сертификаттары шығарылымының шарттарында белгіленген жағдайларда;
2) исламдық қатысу сертификаттары бойынша дефолт болған жағдайда;
3) ислам арнайы қаржы компаниясын тарату туралы шешім қабылданған жағдайда сатып алады.
7. Оригинатор инвестициялық жобаны іске асыратын заңды тұлға оның бастамасымен таратылған жағдайда исламдық қатысу сертификаттарын мерзімінен бұрын өтеуді жүзеге асыруға міндетті.
8. Оригинатор таратылған жағдайда жай серіктестік шарты өзінің қолданылуын тоқтатады. Осы инвестициялық жобаны құрайтын мүлікті сатудан алынған ақшаны төлей отырып, аталған мүлікті исламдық қатысу сертификаттарын ұстаушылардың өкілі исламдық қатысу сертификаттарын шығару көлеміндегі үлестеріне сәйкес исламдық қатысу сертификаттарын ұстаушыларға сатуға тиіс.
9. Исламдық қатысу сертификаттарын ұстаушылар исламдық қатысу сертификаттары шығарылымының шарттарында көзделген жағдайларда инвестициялық жобаларды іріктеу кезінде оригинатормен бірге қаржыландыру үшін шешімдер қабылдауға құқылы.
Ескертпе: осы баптың мақсаттары үшін инвестициялық жоба инвестициялаудан белгілі бір нәтижелерге қол жеткізуге бағытталған және инвестицияларды көздейтін, сондай-ақ инвестициялық жобаны іске асыру шарттарында көзделген мерзім ішінде іске асырылатын іс-шаралар кешені болып табылады.

48-бап. Исламдық кейінге қалдырылған төлем сертификаттары 

1. Исламдық кейінге қалдырылған төлем сертификаттарын ұстаушының осы Заңның 42-бабында белгіленген исламдық қаржыландыру қағидаттарына сәйкес төлемді кейінге қалдыру шартымен жасалған мүлікті сатып алу-сату мәмілелері бойынша талап ету құқықтарындағы үлесін, сондай-ақ көрсетілген бағалы қағаздар шығарылымының шарттарында көзделген өзге де құқықтарды куәландыратын, оларды шығару кезінде алдын ала айналыста болу мерзімі белгіленген, исламдық арнайы қаржы компаниясы шығаратын исламдық бағалы қағаздар исламдық кейінге қалдырылған төлем сертификаттары болып табылады.
2. Исламдық кейінге қалдырылған төлем сертификаттары оларды ұстаушыларға:
 	1) кейінге қалдырылған төлеммен мүлікті сатып алу-сату мәмілелері бойынша ақшалай түсімдер есебінен кірістер алу;
2) тиісті талап ету құқықтарын өтеуден түскен ақшаны ұстаушыға тиесілі исламдық кейінге қалдырылған төлем сертификаттары санының исламдық кейінге қалдырылған төлем сертификаттарының жалпы санына қатынасына пропорционалды мөлшердегі сомасын алу;
3) исламдық кейінге қалдырылған төлем сертификаттары шығарылымының шарттарында айқындалған тәртіппен эмитенттің (оригинатордың) қызметі туралы ақпарат алу, оның ішінде эмитенттің (оригинатордың) қаржылық есептілігімен танысу;
4) ұстаушылардың исламдық кейінге қалдырылған төлем сертификаттарына құқықтарын растайтын орталық депозитарийден немесе номиналды ұстаушыдан үзінді көшірмелер алу құқықтарын;
	5) осы Заңда және (немесе) Қазақстан Республикасының өзге де заңдарында және (немесе) исламдық бағалы қағаздар шығарылымының шарттарында көзделген өзге де құқықтарды береді.
3. Исламдық кейінге қалдырылған төлем сертификаттары осы Заңға сәйкес оларды исламдық аралас сертификаттардың құрамына енгізілген жағдайларды қоспағанда, капиталдың қайталама нарығында айналысқа жіберілмейді.
4. Исламдық кейінге қалдырылған төлем сертификаттарын мерзімінен бұрын өтеу осындай сертификаттар шығарылымының шарттарында белгіленген жағдайларда және тәртіппен жүзеге асырылады.
5. Исламдық кейінге қалдырылған төлем сертификаттарын шығару, орналастыру және өтеу шарттары осы Заңның 43-бабының 5-тармағында көрсетілген уәкілетті органның нормативтік құқықтық актісінде айқындалады.

49-бап. Мүлікті дайындауды (жеткізуді) қаржыландырудың исламдық сертификаттары 

1. Исламдық бағалы қағаздарды ұстаушылардың құқықтардағы, мүліктегі, ақшалай талаптардағы не мүлікті жасау және (немесе) беру, қызметтер көрсету, тауарлар өндіру немесе болашақта жұмыстарды орындау жөніндегі ұзақ мерзімді жобаны қаржыландыруға бағытталған мәмілелер нәтижелеріндегі үлесіне құқығын куәландыратын, оларды шығару кезінде алдын ала айналыста болу мерзімі белгіленген, исламдық арнайы қаржы компаниясы шығаратын исламдық бағалы қағаздар мүлікті дайындауды (жеткізуді) қаржыландырудың исламдық сертификаттары болып табылады.
2. Мүлікті дайындауды (жеткізуді) қаржыландырудың исламдық сертификаттары оларды ұстаушыларға:
1) исламдық бағалы қағаздар шығарылымының негізінде жатқан мәмілелердің мәнің болып табылатын мүлікті сатудан, беруден, жеткізуден не пайдаланудан түсетін түсімдер есебінен кірістер алу;
2) мәмілелерді орындау нәтижесінде түсетін мүліктің бір бөлігін және (немесе) ақша сомасын ұстаушыға тиесілі мүлікті дайындауды (жеткізуді) қаржыландырудың исламдық сертификаттары санының орналастырылған мүлікті дайындауды (жеткізуді) қаржыландырудың исламдық сертификаттарының жалпы санына қатынасына пропорционалды мөлшерде алу;
3) эмитенттің (оригинатордың) қызметі туралы ақпарат алу, оның ішінде мүлікті дайындауды (жеткізуді) қаржыландырудың исламдық сертификаттары шығарылымының шарттарында айқындалған тәртіппен эмитенттің (оригинатордың) қаржылық есептілігімен танысу, сондай-ақ мүлікті дайындауды (жеткізуді) қаржыландырудың исламдық сертификаттарын орналастырудан алынған ақша есебінен қаржыландыруға байланысты өзге де ақпаратты алу;
4) орталық депозитарийден немесе номиналды ұстаушыдан ұстаушылардың мүлікті дайындауды (жеткізуді) қаржыландырудың исламдық сертификаттарына құқықтарын растайтын үзінді көшірмелер алу құқықтарын;
5) осы Заңда және (немесе) Қазақстан Республикасының өзге де заңдарында және (немесе) исламдық бағалы қағаздар шығарылымының шарттарында көзделген өзге де құқықтарды береді.
3. Мүлікті дайындауды (жеткізуді) қаржыландырудың исламдық сертификаттарын шығару, орналастыру және өтеу шарттары осы Заңның 
43-бабының 5-тармағында көрсетілген уәкілетті органның нормативтік құқықтық актісінде айқындалады.
Мүлікті дайындауды (жеткізуді) қаржыландырудың исламдық сертификаттары, оларды осы Заңға сәйкес исламдық аралас сертификаттардың құрамына енгізу жағдайларын қоспағанда, капиталдың қайталама нарығында айналысқа жіберілмейді.

50-бап. Исламдық агенттік сертификаттар 

1. Осы Заңның 42-бабында белгіленген исламдық қаржыландыру қағидаттарына сәйкес агентке басқаруға берілген, исламдық бағалы қағаздарды ұстаушының бөлінген активтердегі үлесін куәландыратын, оларды шығару кезінде алдын ала айналыста болу мерзімі белгіленген исламдық арнайы қаржы компаниясы шығаратын эмиссиялық исламдық бағалы қағаздар исламдық агенттік сертификаттар болып табылады.
Исламдық арнайы қаржы компаниясы осы Заңның 42-бабында белгіленген исламдық қаржыландыру қағидаттарына сәйкес келетін активтерге және мәмілелерге (операцияларға) инвестициялау мақсатында инвесторлар не исламдық арнайы қаржы компаниясы агентке ақшаны және өзге де активтерді немесе инвестициялық портфельді басқаруды тапсыратын шарт негізінде исламдық агенттік сертификаттарды шығаруды жүзеге асырады.
Агент осындай инвестициялау нәтижесінде сатып алған және (немесе) оның басқаруындағы мүліктің жиынтығы агенттің басқаруына берілген бөлінген активтерді құрайды.
Оригинатордың арнайы банктік шотында исламдық агенттік сертификаттар шығарылымының шарттарына сәйкес орналастырылған ақша, құқықтар (талаптар) және өзге де мүлік агенттің басқаруына берілген бөлінген активтердің құрамына кіреді. Мұндай арнайы банктік шотты ашу, жүргізу және бақылау тәртібі осы Заңның 53-бабының 2-тармағында көрсетілген уәкілетті органның нормативтік құқықтық актісінде белгіленеді.
2. Исламдық агенттік сертификаттар оларды ұстаушыларға:
1) активтерді басқару, инвестициялық қызмет нәтижелері не бөлінген активтердің құрамына кіретін активтер бойынша кірістер есебінен қалыптастырылатын кірісті алу; 
2) сертификаттарды өтеу кезінде ақшаның, активтердің бір бөлігін не активтерді сатудан түскен түсімді алу; 
3) активтердің құрамы, инвестициялық портфельдің құрылымы, бөлінген активтердің құрамына кіретін активтерді басқару нәтижелері туралы, сондай-ақ эмитенттің (оригинатордың) және агенттің қызметі туралы ақпарат алу;
4) орталық депозитарийден немесе номиналды ұстаушыдан ұстаушылардың исламдық агенттік сертификаттарға құқықтарын растайтын үзінді көшірмелер алу құқықтарын;
5) осы Заңда және (немесе) Қазақстан Республикасының өзге де заңдарында және (немесе) исламдық бағалы қағаздар шығарылымының шарттарында көзделген өзге де құқықтарды береді.
3. Осы Заңның 42-бабында белгіленген исламдық қаржыландыру қағидаттарына сәйкес исламдық арнайы қаржы компаниясымен жасалған шарттың талаптарына сәйкес ақшаны, өзге де активтерді және (немесе) инвестициялық портфельді басқаруға уәкілетті тұлға исламдық агенттік сертификаттар жөніндегі агент болып табылады.
Агент қызметті жүзеге асыру кезінде исламдық агенттік сертификаттар шығарылымының шарттарында белгіленген инвестициялық шектеулер мен стратегияны сақтауға міндетті.
4. Агент исламдық агенттік сертификаттарды шығару шарттарында белгіленген міндеттерді тиісінше орындамаған жағдайда, агент уәкілетті органның нормативтік құқықтық актісінде айқындалған тәртіппен ауыстырылуға тиіс.
5. Исламдық агенттік сертификаттарды шығару, орналастыру және өтеу шарттары осы Заңның 43-бабының 5-тармағында көрсетілген уәкілетті органның нормативтік құқықтық актісінде айқындалады.

51-бап. Исламдық аралас сертификаттар 

1. Исламдық арнайы қаржы компаниясы шығарған кезде алдын ала айналыс мерзімі белгіленген, оларды ұстаушылардың активтердің, мүліктік құқықтардың, ақшалай талаптардың және (немесе)исламдық қаржыландыру қағидаттарына сәйкес келетін мәмілелердің екі және одан да көп түрінің үйлесімі негізінде қалыптастырылған инвестициялық қызмет нәтижелерінің жалпы көлеміндегі үлеске құқықтарын куәландыратын эмиссиялық исламдық бағалы қағаздар аралас исламдық сертификаттар болып табылады. 
Исламдық аралас сертификаттар исламдық қаржыландырудың түрлі тетіктерінің, оның ішінде жалдау, қатысу, агенттеу, төлемді кейінге қалдыра отырып сатып алу-сату, мүлікті дайындауды (жеткізуді) қаржыландыру, сондай-ақ исламдық қаржыландыру қағидаттарына сәйкес келетін мәмілелердің өзге де түрлерінің үйлесімінен тұрады.
2. Бөлінген активтер құрамындағы материалдық активтердің, материалдық активтерге құқықтардың немесе өзге де ақшалай емес активтердің үлесі шығарылымның жалпы құнының кемінде үштен бірін құраған жағдайда исламдық аралас сертификаттарды шығаруға және айналысқа жіберуге жол беріледі.
Бөлінген активтердің құрамын айқындау тәртібі осы Заңның 43-бабының 5-тармағында көрсетілген уәкілетті органның нормативтік құқықтық актісінде белгіленеді.
3. Исламдық аралас сертификаттарды шығару, орналастыру және өтеу шарттары осы Заңның 43-бабының 5-тармағында көрсетілген уәкілетті органның нормативтік құқықтық актісінде айқындалады.

52-бап. Исламдық бағалы қағаздарды ұстаушылардың өкілі 

1. Акцияларды қоспағанда, исламдық бағалы қағаздарды шығару және айналысқа жіберу кезінде эмитент пен үшінші тұлғалардың алдында исламдық бағалы қағаздарды ұстаушылардың мүдделерін білдіруді исламдық бағалы қағаздарды ұстаушылардың өкілі жүзеге асырады.
Исламдық бағалы қағаздарды ұстаушылардың өкіліне, оны таңдауды, функцияларын, міндеттері мен құқықтарын қоса алғанда, осы бапта белгіленген ерекшеліктер ескеріле отырып, осы Заңның 146-бабының ережелері қолданылады.
Бұл ретте осы Заңның 146-бабында көрсетілген облигациялар мен облигацияларды ұстаушылар деп осы баптың мақсаттары үшін тиісінше исламдық бағалы қағаздар және осындай бағалы қағаздарды ұстаушылар түсініледі.
Осы Заңның 146-бабы 3-тармағының ережелері исламдық бағалы қағаздарға қолданылмайды.
2. Исламдық бағалы қағаздарды ұстаушылардың өкілі осы Заңның 
146-бабының 4-тармағында көзделген функциялармен қатар мынадай функцияларды жүзеге асырады:
1) қаржыландыру объектілерінің исламдық бағалы қағаздар шығарылымының шарттарына сәйкестігін бақылайды;
2) исламдық бағалы қағаздарды орналастырудан алынған ақша есебінен сатып алынған мүлікке, сондай-ақ активтеріне көрсетілген ақша инвестицияланған эмитенттің және заңды тұлғалардың исламдық бағалы қағаздарды орналастырудан алынған ақша есебінен қаржыландыру жөніндегі мәмілелер жасау бөлігінде қаржылық есептілігін мониторингтеуді жүзеге асырады; 
3) егер бұл оларды шығару шарттарында көзделген жағдайда, исламдық қатысу сертификаттарын шығару кезінде исламдық арнайы қаржы компаниясының мүдделерін білдіреді.
3. Осы Заңның 146-бабының 6-тармағында көзделген міндеттермен қатар, исламдық бағалы қағаздарды ұстаушылардың өкілі уәкілетті органға және исламдық бағалы қағаздарды ұстаушыларға исламдық бағалы қағаздарды орналастырудан алынған ақша есебінен сатып алынған мүліктің жай-күйі туралы хабарлауға міндетті.
4. Жиынтығында исламдық арнайы қаржы компаниясының исламдық бағалы қағаздар шығарылымының жалпы номиналды құнының жиырма бес және одан да көп пайызын иеленетін исламдық бағалы қағаздарды ұстаушылар исламдық бағалы қағаздарды ұстаушылардың жалпы жиналысын шақыруға және исламдық бағалы қағаздарды ұстаушылардың өкіліне эмитенттің  шығарылым шарттарында белгіленген, исламдық бағалы қағаздарды ұстаушылардың алдындағы оригинатордың бөлінген активтерді кері сатып алу туралы міндеттемені орындауы бойынша, бөлінген активтерді өндіріп алу бойынша немесе исламдық бағалы қағаздарды мерзімінен бұрын өтеу бойынша міндеттемелерді орындауы бойынша шаралар (осындай бағалы қағаздар шығарылымының шарттарына қайшы келмейтін) қабылдауды тапсыруға құқылы.
Исламдық бағалы қағаздарды ұстаушылардың жалпы жиналысын шақыру және өткізу, сондай-ақ олардың шешімдер қабылдауы исламдық бағалы қағаздар шығарылымының шарттарында көзделген ерекшеліктер ескеріле отырып, облигацияларды ұстаушылардың жалпы жиналысы үшін осы Заңда белгіленген тәртіппен жүзеге асырылады.
5. Исламдық бағалы қағаздарды ұстаушылар өкілінің осы баптың 2 және 3-тармақтарында айқындалған функциялар мен міндеттерді орындау тәртібі осы Заңның 146-бабының 2-тармағында көрсетілген уәкілетті органның нормативтік құқықтық актісінде белгіленеді.
6. Осы баптың ережелері мемлекеттік исламдық бағалы қағаздарды шығару кезінде қолданылмайды.

53-бап. Исламдық арнайы қаржы компаниясы 

1. Исламдық арнайы қаржы компаниясын исламдық арнайы қаржы компаниясының мүлкін және (немесе) бөлінген активтерін беретін оригинатор құрады.
2. Мемлекеттік исламдық арнайы қаржы компаниясын қоспағанда, исламдық арнайы қаржы компаниясын құруға және оның қызметіне қойылатын талаптар уәкілетті органның нормативтік құқықтық актілерінде белгіленеді және мыналарды:
1) мемлекеттік исламдық арнайы қаржы компаниясын қоспағанда, исламдық арнайы қаржы компаниясын құруға және оның қызметіне қойылатын талаптарды;
2) мемлекеттік мүлік жөніндегі уәкілетті органды қоспағанда, оригинаторға қойылатын талаптарды; 
3) исламдық арнайы қаржы компаниясының жарғылық капиталына, басқару органдарына және операциялық тәуелсіздігіне оригинатордан қойылатын ең төмен талаптарды; 
4) исламдық арнайы қаржы компаниясының бөлінген активтерінің құрамы туралы ақпаратты ашу нысаны мен тәртібін қамтиды.
3. Исламдық арнайы қаржы компаниясының жарғылық капиталы тек қана ақшадан құралады.
Исламдық арнайы қаржы компаниясының жарғылық капиталына, басқару органдарына және оригинатордан операциялық тәуелсіздігіне қойылатын ең төмен талаптар осы баптың 2-тармағында көрсетілген уәкілетті органның нормативтік құқықтық актісінде белгіленеді.
4. Исламдық бағалы қағаздарды бастапқы орналастыру кезіндегі олардың номиналды құны бір шығарылым шеңберіндегі барлық исламдық бағалы қағаздар үшін бірдей болып табылады және исламдық бағалы қағаздарды шығару проспектісінде айқындалады.
5. Исламдық арнайы қаржы компаниясының атауында «исламдық арнайы қаржы компаниясы» деген сөздер болуға тиіс.
6. Мемлекеттік исламдық арнайы қаржы компаниясының атауында «мемлекеттік исламдық арнайы қаржы компаниясы» деген сөздер болуға тиіс.
7. Исламдық бағалы қағаздардың алдыңғы шығарылымын өтеу аяқталғанға дейін исламдық бағалы қағаздардың кейінгі шығарылымына тыйым салынады.
8. Исламдық арнайы қаржы компаниясы жылдық қаржылық есептілік аудитін жүргізуге міндетті.
9. Исламдық қаржыландыру қағидаттары жөніндегі кеңес исламдық арнайы қаржы компаниясының қызметін исламдық қаржыландыру қағидаттарына, сондай-ақ исламдық бағалы қағаздардың, бөлінген активтер мен исламдық бағалы қағаздарды орналастыру шеңберінде жасалған мәмілелердің сәйкестігін жыл сайынғы бағалауды, сондай-ақ мұндай міндеттемелердің исламдық қаржыландыру қағидаттарына сәйкестігі бөлігінде оригинатордың исламдық бағалы қағаздарды нақты шығару жөніндегі міндеттемелерді орындауын бағалауды жүргізеді.
Исламдық қаржыландыру қағидаттары жөніндегі кеңестің бағалау нәтижелері туралы есебі уәкілетті органға және ресми тізіміне исламдық арнайы қаржы компаниясының исламдық бағалы қағаздары енгізілген қор биржасына есепті жылдан кейінгі жылғы 30 сәуірден кешіктірмейтін мерзімде ұсынылады.
10.  Исламдық арнайы қаржы компаниясын ерікті түрде қайта ұйымдастыру немесе тарату исламдық арнайы қаржы компаниясы шығарған исламдық бағалы қағаздар шығарылымын өтеудің қорытындысы туралы есеп бекітілгеннен кейін жүзеге асырылуы мүмкін.
11. Мемлекеттік исламдық арнайы қаржы компаниясын тарату тәртібі Қазақстан Республикасы Үкіметінің нормативтік құқықтық актісінде айқындалады.
12. Исламдық арнайы қаржы компаниясы бөлінген активтер бойынша түсімдерді өзі шығарған исламдық бағалы қағаздар бойынша міндеттемелерді орындауға, оның ішінде исламдық бағалы қағаздар бойынша тиісті резервтік қорлар құруға ғана пайдаланады.
13. Исламдық арнайы қаржы компаниясының исламдық бағалы қағаздар шығарылымының шарттары тіркелген күннен бастап осы Заңға сәйкес исламдық арнайы қаржы компаниясының исламдық бағалы қағаздарының осы шығарылымын қамтамасыз ету болып табылатын бөлінген активтерін өндіріп алу бөлінген активтерден басқа өзге активтер есебінен исламдық арнайы қаржы компаниясының міндеттемелері орындалғаннан кейін ғана қолданылуы мүмкін.
14. Қазақстан Республикасы Үкіметінің шешімі негізінде мемлекеттік исламдық арнайы қаржы компаниясына сатылған (берілген) активтер мемлекеттік исламдық жалдау сертификаттары бойынша қамтамасыз ету болып табылмайды.
15. Исламдық арнайы қаржы компаниясы бухгалтерлік есепті жүргізеді және Қазақстан Республикасының заңнамасында белгіленген тәртіппен өз қаражаты және бөлінген активтер бойынша бөлек қаржылық есептілікті ұсынады.
16. Исламдық арнайы қаржы компаниясы тоқсан сайын, есепті тоқсан аяқталғаннан кейін он бес жұмыс күні ішінде орталық депозитарийдің интернет-ресурсында исламдық бағалы қағаздардың тиісті түрі үшін осы Заңда және (немесе) уәкілетті органның нормативтік құқықтық актісінде белгіленген бөлінген активтердің құрамына қойылатын талаптарды ескере отырып, материалдық активтердің үлесін, материалдық активтерге құқықтарды, ақшаны және құқықтарды (талаптарды) көрсете отырып, тиісті шығарылымның бөлінген активтерінің құрамы туралы ақпараттың жариялануын қамтамасыз етеді.
Исламдық бағалы қағаздарды ұйымдастырылған капитал нарығында орналастыруға және (немесе) айналысқа жіберген жағдайда орталық депозитарий өзінің интернет-ресурсында жарияланған бөлінген активтердің құрамы туралы ақпаратты сауда-саттықты ұйымдастырушының интернет-ресурсында қосымша жариялау үшін сауда-саттықты ұйымдастырушыға беруді қамтамасыз етеді.
Көрсетілген ақпаратты қосымша осы тармақтың бірінші бөлігінде белгіленген мерзімде, егер оның мақсаты осындай бағалы қағаздар шығарылымының шарттарында көзделсе, исламдық арнайы қаржы компаниясы исламдық бағалы қағаздарды ұстаушылардың өкіліне ашады.
Егер бөлінген активтер құрамындағы материалдық активтердің, материалдық активтерге құқықтардың, ақшаның және (немесе) құқықтардың (талаптардың) үлесі исламдық бағалы қағаздардың тиісті түрі үшін осы Заңда және (немесе) уәкілетті органның нормативтік құқықтық актісінде белгіленген ең төмен мөлшерден төмен болған жағдайда, исламдық арнайы қаржы компаниясы бұл туралы уәкілетті органға, сондай-ақ исламдық бағалы қағаздарды ұстаушылардың өкіліне (егер қолданылса)  және (немесе) сауда-саттықты ұйымдастырушыға дереу хабарлайды.
Бөлінген активтердің құрамы туралы ақпараттың нысаны мен ашу тәртібі осы баптың 2-тармағында көрсетілген уәкілетті органның нормативтік құқықтық актісінде белгіленеді.
17. 1, 4, 6, 8, 9, 11, 12, 14, 15 және 16-тармақтарды қоспағанда, осы баптың талаптары мемлекеттік исламдық арнайы қаржы компаниясының қызметіне қолданылмайды.


9-тарау. КАПИТАЛ НАРЫҒЫ ОБЪЕКТІЛЕРІНЕ ҚҰҚЫҚТАР МЕН АУЫРТПАЛЫҚТАРДЫ ТІРКЕУ ЖӘНЕ ЕСЕПКЕ АЛУ, ОЛАРДЫҢ АЙНАЛЫСЫН ТОҚТАТА ТҰРУ, ТӘРКІЛЕУ 

54-бап. Эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеу жөніндегі жалпы ережелер

1. Орталық депозитарийді есепке алу жүйесінде және (немесе) номиналды ұстауды есепке алу жүйесінде (цифрлық қаржы активтерін қоспағанда) құқықтары есепке алынатын эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтардың туындауын, өзгеруін және (немесе) тоқтатылуын тіркеу қаржы құралдарын ұстаушылар тізілімінде, ал мұндай эмиссиялық бағалы қағаздар және (немесе) өзге де қаржы құралдары номиналды ұстауда болған жағдайда номиналды ұстауды есепке алу жүйесінде есепке алынады.
Осы тармақтың бірінші бөлігінде көзделген тіркеу тәртібі мен мерзімдері:
1) орталық депозитарийдің есепке алу жүйесінде және номиналды ұстауды есепке алу жүйесінде тіркеуге қатысты уәкілетті органның нормативтік құқықтық актілерінде;
2) номиналды ұстаушылардың дербес шоттары және олардың клиенттерінің қосалқы шоттары бойынша тіркеуді қоса алғанда, орталық депозитарийдің есепке алу жүйесінде тіркеуге қатысты орталық депозитарийдің қағидалар жинағында;
3) осы номиналды ұстаушыны есепке алу жүйесінде тіркеуге қатысты номиналды ұстаушының ішкі құжаттарында айқындалады.
2. Цифрлық қаржы активтеріне құқықтар мен ауыртпалықтардың туындауын, өзгеруін және (немесе) тоқтатылуын тіркеу осы Заңның 
56-бабының 2-тармағында айқындалған тәртіппен жүзеге асырылады.
3. Орталық депозитарий мен номиналды ұстаушы Қазақстан Республикасының заңнамасында белгіленген негіздер болмаған кезде құқықтары орталық депозитарийді есепке алу жүйесінде және (немесе) номиналды ұстауды есепке алу жүйесінде есепке алынатын эмиссиялық бағалы қағаздар және өзге де қаржы құралдары бойынша құқықтар мен ауыртпалықтардың туындауын, өзгеруін және (немесе) тоқтатылуын тіркеуге құқылы емес.
4. Шығарылуы «Астана» халықаралық қаржы орталығының қолданыстағы құқығына не шет мемлекеттің заңнамасына сәйкес жүзеге асырылған эмиссиялық бағалы қағаздар мен өзге де қаржы құралдарына, сондай-ақ құқықтары орталық депозитарийдің есепке алу жүйесінде және (немесе) номиналды ұстаудың есепке алу жүйесінде есепке алынатын өзге де шетелдік мемлекеттік бағалы қағаздарға, сондай-ақ шетелдік есепке алу ұйымдарының дербес шоттарында есепке алынатын эмиссиялық бағалы қағаздар мен өзге де қаржы құралдарына құқықтар мен ауыртпалықтарды есепке алу және растау ерекшеліктері осы Заңда және уәкілетті органның нормативтік құқықтық актілерінде белгіленеді.
5. Мемлекеттік эмиссиялық бағалы қағаздарға құқықтар мен ауыртпалықтарды есепке алу және растау ерекшеліктері олардың құзыреті шегінде Қазақстан Республикасының Бюджет кодексінде, «Қазақстан Республикасының Ұлттық Банкі туралы» Қазақстан Республикасының Заңында, сондай-ақ Қазақстан Республикасы Үкіметінің және Қазақстан Республикасы Ұлттық Банкінің нормативтік құқықтық актілерінде белгіленуі мүмкін.

55-бап. Эмиссиялық бағалы қағаздардың және (немесе) өзге де қаржы құралдарының кепілі және (немесе) өзге де ауыртпалықтар 

1. Құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде есепке алынатын эмиссиялық бағалы қағаздарға және (немесе) өзге де қаржы құралдарына кепілдің туындауын, өзгеруін және (немесе) тоқтатылуын тіркеуді, осы баптың 3, 6 және 7-тармақтарында белгіленген жағдайларды, сондай-ақ Қазақстан Республикасының заңнамасында белгіленген өзге де жағдайларды қоспағанда, кепіл берушінің және кепіл ұстаушының бұйрықтары негізінде орталық депозитарий және (немесе) номиналды ұстаушы жүзеге асырады.
Құқықтары орталық депозитарийдің есепке алу жүйесінде және (немесе) номиналды ұстауды, оның ішінде тыйым салуды есепке алу жүйесінде есепке алынатын эмиссиялық бағалы қағаздарға және (немесе) өзге де қаржы құралдарына кепілдерден, ауыртпалықтардан басқа өзге де тіркеу Қазақстан Республикасының заңдарында белгіленген тәртіппен және негіздермен жүзеге асырылады.
2. Кепіл берушінің және кепіл ұстаушының құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде есепке алынатын эмиссиялық бағалы қағаздар және (немесе) өзге де қаржы құралдары кепілінің туындауына, өзгеруіне және (немесе) тоқтатылуына қатысты бұйрықтарын жылжымалы мүлік кепілінің бірыңғай тізілімі арқылы беруге жол беріледі.
Көрсетілген бұйрықтарды беру және орындау тәртібі «Жылжымалы мүлік кепілін тіркеу туралы» Қазақстан Республикасының Заңында және орталық депозитарийдің қағидалар жинағында айқындалады.
3. «Қазақстан Республикасындағы банктер және банк қызметі туралы» Қазақстан Республикасы Заңының 68, 98, 99-баптарында және 132-бабы 
1-тармағының 11) тармақшасында көзделген операцияны жүзеге асыру кезінде нысанасы эмиссиялық бағалы қағаздар және (немесе) құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде есепке алынатын өзге де қаржы құралдары болып табылатын кепіл және (немесе) өзге де қамтамасыз ету кепіл берушінің және (немесе) өзге қамтамасыз етуді ұсынған тұлғаның келісімінсіз сатып алушы тұлғаға өтеді. 
4. Номиналды ұстаушы тиісті лицензияланатын қызметті жүзеге асыруды, оның ішінде лицензиядан айыру не оны ерікті түрде қайтару салдарынан тоқтатқан жағдайда, сондай-ақ номиналды ұстаушының клиентіне тиесілі және кепілмен және (немесе) өзге де ауыртпалықпен ауыртпалық салынған эмиссиялық бағалы қағаздарды және (немесе) өзге де қаржы құралдарын ауыстырудың өзге де жағдайларында осы клиенттің қаржы құралдарын ұстаушылар тізіліміндегі дербес шотына не басқа номиналды ұстаушыны есепке алу жүйесіне мұндай аударымды орталық депозитарий және (немесе) номиналды ұстаушы оның шарттарын сақтай отырып, кепілді және (немесе) өзге ауыртпалықты алмай жүзеге асырады.
5. Банктер қосылу нысанында қайта ұйымдастырылған кезде акционердің қосылатын банктің кепіл (өзге қамтамасыз ету) нысанасы болып табылатын акцияларына құқықтары Қазақстан Республикасының банк заңнамасына сәйкес қосылу жүзеге асырылатын банктің осы акцияларды сатып алуына байланысты тоқтатылады.
Қосылу жүзеге асырылатын банктің акцияларын осындай акционерге орналастыру кезінде (бұдан әрі осы тармақта – орналастырылатын акциялар) Қазақстан Республикасының банк заңнамасына сәйкес бекітілген акцияларды айырбастау коэффициентіне айқындалатын мөлшерде орналастырылатын акциялар сол міндеттемелердің орындалуын қамтамасыз ету үшін және қосылатын банктің акциялары кепілге (өзге қамтамасыз етуге) ұсынылған шарттармен кепіл (өзге де қамтамасыз ету) нысанасы болып табылатын қосылатын банк акцияларының орнына кепіл (өзге де қамтамасыз ету) нысанасы деп танылады, ал кепіл ұстаушының қосылатын банктің акцияларына қатысты құқықтары осындай орналастырылатын акцияларға қолданылады.
Осы тармақтың екінші бөлігінде көзделген кепіл нысанасын (өзге қамтамасыз етуді) ауыстыру және қайта ұйымдастыру процесінде қосылатын банктің акцияларымен және орналастырылатын акциялармен жасалатын әрекеттер кепіл ұстаушының келісімін талап етпейді, ал орталық депозитарийдің (номиналды ұстаушының) оларды қосылатын банктің акцияларына ауыртпалықты тоқтату туралы және орналастырылатын акцияларға ауыртпалық салу туралы жазбаларды енгізуді қоса алғанда, тіркеуі құжаттардың негізінде және орталық депозитарийдің қағидалар жинағында және (немесе) номиналды ұстаушының ішкі құжаттарында айқындалған тәртіппен кепіл берушінің және кепіл ұстаушының бұйрықтарынсыз және өзге де құжаттарынсыз жүзеге асырылады. 
Осы тармақтың мақсаттары үшін кепіл беруші мен кепіл ұстаушы деп тиісінше өзге де қамтамасыз етуді ұсынған тұлға және пайдасына өзге де қамтамасыз ету ұсынылған тұлға да танылады.
6.    Депонент пен оның клиенті арасындағы есеп айырысуларды жүзеге асыру кезінде депонентке кепілге немесе өзге де ауыртпалыққа берілген және маржиналдық мәміле бойынша қамтамасыз ету болып табылатын эмиссиялық бағалы қағаздарға және (немесе) өзге де қаржы құралдарына кепілді немесе өзге де ауыртпалықты тіркеу және осы эмиссиялық бағалы қағаздарға және (немесе) өзге де қаржы құралдарына өндіріп алуды (құқықтардың ауысуын) қолдану кепіл ұстаушының немесе пайдасына өзге қамтамасыз ету берілген тұлғаның бұйрығы және маржиналдық мәмілелер жасасу талаптарын қамтитын брокерлік қызметтер көрсету туралы шарт негізінде, осы Заңның 67-бабы 4-тармағының ережелерін ескере отырып жүзеге асырылады.
7. Орталық депозитарийдің есепке алу жүйесінде және (немесе) номиналды ұстауды есепке алу жүйесінде, оның ішінде бас қаржылық келісім шеңберінде жасалған құқықтары ескерілетін эмиссиялық бағалы қағаздардың және (немесе) өзге де қаржы құралдарының кепіл шартында кепілмен қамтамасыз етілген міндеттеме орындалмаған не тиісінше орындалмаған кезде кепілге салынған эмиссиялық бағалы қағаздар және (немесе) өзге қаржы құралдарының:
1) кепіл ұстаушының меншігіне олардың нарықтық құнын қамтамасыз етілген міндеттемелерге қарсы есептей отырып түсетіні; және (немесе)
2) кепіл ұстаушы ұйымдастырылған капитал нарығында нарықтық баға бойынша не осындай шартта көзделген өзге де тәсілмен сату арқылы соттан тыс тәртіппен өткізетіні көзделген.
Кепілге салынған эмиссиялық бағалы қағаздардың және (немесе) өзге де қаржы құралдарының нарықтық құны (бағасы) олардың кепіл ұстаушының меншігіне түскен не кепіл туралы шартта, бас қаржылық келісімде не сауда-саттықты ұйымдастырушының және (немесе) клирингтік ұйымның ішкі құжаттарында көзделген тәртіппен өткізілген күніне айқындалады. Қамтамасыз етілген міндеттемелер мөлшерінен (құнынан) асатын ақша сомасы кепіл берушіге төленуге (қайтарылуға) жатады.
Осы тармақта көзделген жағдайларда кепілге салынған эмиссиялық бағалы қағаздарға және (немесе) өзге де қаржы құралдарына құқықтардың ауысуын тіркеуді орталық депозитарий және (немесе) номиналды ұстаушы кепіл ұстаушының бұйрығы негізінде жүзеге асырады.
Егер осы Заңның 72-бабында және Қазақстан Республикасының өзге де заңдарында өзгеше көзделмесе, осы тармақтың ережелері кепіл берушіге қатысты оңалту, банкроттық рәсімі, реттеу режимі, консервациялау, мәжбүрлеп немесе ерікті тарату не Қазақстан Республикасының немесе шет мемлекеттің заңнамасында көзделген өзге де ұқсас рәсімдер қозғалған және қолданылған күннен бастап қолданылмайды. 
8. Осы баптың ережелері цифрлық қаржы активтеріне қолданылмайды.
Цифрлық қаржы активтеріне кепілді және (немесе) өзге де ауыртпалықтарды тіркеу осы Заңның 56-бабының 2-тармағында айқындалған тәртіппен жүзеге асырылады.

56-бап. Цифрлық қаржы активтері 

1. Цифрлық қаржы активтерін шығаруды эмитент «Қазақстан Республикасындағы цифрлық активтер туралы» Қазақстан Республикасының Заңында белгіленген тәртіппен цифрлық қаржы активтері платформасы операторының цифрлық платформасында жүзеге асырады.
2. Цифрлық қаржы активтеріне құқықтар мен ауыртпалықтардың туындауын, өзгеруін және (немесе) тоқтатылуын тіркеуді:
цифрлық қаржы активтері платформасының операторы осындай оператордың цифрлық платформасында шығарылған цифрлық қаржы активтеріне қатысты цифрлық қаржы активтерін ұстаушыларды есепке алу жүйесінде цифрлық қаржы активтері платформасы операторының қағидаларында белгіленген тәртіппен және мерзімдерде;
орталық депозитарий осы баптың 5-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында белгіленген тәртіппен және мерзімдерде құқықтар мен ауыртпалықтарды қайта тіркеусіз бақылау мақсатында орталық депозитарийдің цифрлық қаржы активтерін ұстаушылар тізілімінде цифрлық қаржы активтері платформасының операторы ұсынған мәліметтерді көрсету жолымен жүзеге асырады.
Цифрлық қаржы активтеріне құқықтар мен ауыртпалықтар цифрлық қаржы активтері платформасы операторының (құқық белгілейтін жазба) цифрлық қаржы активтерін ұстаушыларды есепке алу жүйесіне тиісті жазба енгізілген сәттен бастап туындайды, өзгертіледі және тоқтатылады.
3. Цифрлық қаржы активтеріне құқықтар мен ауыртпалықтарды есепке алу цифрлық қаржы активтері платформасы операторының цифрлық қаржы активтерін ұстаушыларды есепке алу жүйесінде және (немесе) орталық депозитарийдің есепке алу жүйесінде жүзеге асырылады.
Цифрлық қаржы активтері бойынша құқықтарды растау: мыналардан үзінді көшірме беру арқылы жүзеге асырылады: 
цифрлық қаржы активтері платформасы операторының цифрлық қаржы активтерін ұстаушыларды есепке алу жүйелерінен;
орталық депозитарийдің есепке алу жүйелерінен үзінді көшірмені ұсыну жолымен жүзеге асырылады.
Орталық депозитарийдің цифрлық қаржы активтерін ұстаушылар тізілімінен үзінді көшірме онда көрсетілген мәліметтердің жай-күйін растайды және цифрлық қаржы активтері платформасы операторының цифрлық қаржы активтерін ұстаушыларды есепке алу жүйесінде құқық белгілейтін жазба алдында басымдыққа ие болмайды. Көрсетілген мәліметтер сәйкес келмеген жағдайда цифрлық қаржы активтері платформасының операторы сәйкессіздік жойылғанға дейін тиісті цифрлық қаржы активтерімен мәмілелерді (операцияларды) тоқтата тұрады және бұл туралы орталық депозитарийге және уәкілетті органға дереу хабарлайды. Орталық депозитарийдің цифрлық қаржы активтерін ұстаушылар тізілімі мен цифрлық қаржы активтері платформасы операторының цифрлық қаржы активтерін ұстаушыларды есепке алу жүйесі арасындағы мәліметтерді салыстырып тексеру, жазбаларды қалпына келтіру және мәліметтердің алшақтығы туралы хабарламаларды жіберу тәртібі осы баптың 5-тармағында көрсетілген уәкілетті органның нормативтік құқықтық актісінде белгіленеді.
4. Орталық депозитарийдің цифрлық қаржы активтерін ұстаушылар тізіліміндегі құқықтар мен ауыртпалықтарды тіркеу және есепке алу туралы осы баптың 2 және 3-тармақтарының ережелері «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтеріне қолданылады.
Базалық активі ақша (стейблкоиндер) болып табылатын цифрлық қаржы активтеріне құқықтар мен ауыртпалықтарды тіркеуді және есепке алуды цифрлық қаржы активтерін ұстаушыларды есепке алу жүйесінде және (немесе) Қазақстан Республикасының Қазақстан Республикасындағы цифрлық активтер туралы заңнамасында көзделген өзге тәртіппен цифрлық қаржы активтері платформасының операторы жүзеге асырады.
5.  Цифрлық қаржы активтерін ұстаушыларды есепке алу жүйесінде цифрлық қаржы активтеріне құқықтар мен ауыртпалықтарды тіркеу және есепке алу тәртібі уәкілетті органның нормативтік құқықтық актісінде айқындалады және мыналарды:
1) цифрлық қаржы активтерін ұстаушыларды есепке алу жүйесінде цифрлық қаржы активтеріне құқықтар мен ауыртпалықтарды, оның ішінде орталық депозитарийдің есепке алу жүйесінде осы құқықтар мен ауыртпалықтарды көрсете отырып, тіркеу, есепке алу тәртібін;
2) орталық депозитарийдің есепке алу жүйесінде цифрлық қаржы активтеріне құқықтар мен ауыртпалықтарды көрсету тәртібін;
3) цифрлық қаржы активтеріне құқықтар мен ауыртпалықтарды есепке алу және растау ерекшеліктерін;
4) мәліметтерді салыстырып тексеру, жазбаларды қалпына келтіру және орталық депозитарийдің цифрлық қаржы активтерін ұстаушылар тізілімі мен цифрлық қаржы активтері платформасы операторының цифрлық қаржы активтерін ұстаушыларды есепке алу жүйесі арасындағы мәліметтердің сәйкес келмеуі туралы хабарламаларды жіберу тәртібін қамтиды. 

57-бап. Эмиссиялық бағалы қағаздарға және (немесе) өзге де қаржы құралдарына қатысты құқықтарды растау
1. Орталық депозитарийдің есепке алу жүйесінде және (немесе) номиналды ұстауды есепке алу жүйесінде (цифрлық қаржы активтерін қоспағанда) ескерілетін эмиссиялық бағалы қағаздарға және (немесе) өзге де қаржы құралдарына құқықтар, сондай-ақ мұндай құқықтардың ауыртпалықтары тиісті есепке алу жүйесіндегі жеке шоттар бойынша жазбалармен куәландырылады.
Орталық депозитарийдің есепке алу жүйесінде және (немесе) номиналды ұстауды есепке алу жүйесінде (цифрлық қаржы активтерін қоспағанда) құқықтары ескерілетін эмиссиялық бағалы қағаздарға және (немесе) өзге де қаржы құралдарына құқықтарды растау осы Заңның 54 және 58-баптарында көзделген ерекшеліктерді ескере отырып, орталық депозитарийдің есепке алу жүйесінде және (немесе) номиналды ұстауды есепке алу жүйесінде тіркелген тұлғаның жеке шотынан немесе қосалқы шотынан үзінді көшірме беру жолымен жүзеге асырылады. 
Жеке шоттан немесе қосалқы шоттан үзінді көшірме бағалы қағаз болып табылмайды. Жеке шоттан немесе қосалқы шоттан үзінді көшірмені бір тұлғадан екінші тұлғаға беру онда көрсетілген эмиссиялық бағалы қағаздармен және (немесе) өзге қаржы құралдарымен мәміле (операция) жасауға және (немесе) оларға құқықтардың ауысуына әкеп соқпайды.
Номиналды ұстауды есепке алу жүйесіндегі жеке шоттан үзінді көшірмеде номиналды ұстаушы көрсеткен эмиссиялық бағалы қағаздардың және (немесе) өзге де қаржы құралдарының саны, түрі туралы мәліметтер орталық депозитарийдің есепке алу жүйесіндегі номиналды ұстаушының жеке  шоты (номиналды ұстаушының клиентінің қосалқы шоты) бойынша мәліметтерге сәйкес келмеген жағдайда орталық депозитарийдің есепке алу жүйесінде қамтылған мәліметтер басымдыққа ие болады.
2. Жеке шоттан немесе қосалқы шоттан үзінді көшірмені беру шарттары мен тәртібі осы Заңда, осы Заңның 103-бабының 7-тармағында көрсетілген уәкілетті органның нормативтік құқықтық актісінде, орталық депозитарийдің қағидалар жинағында (орталық депозитарийдің есепке алу жүйесінен үзінді көшірмелерге қатысты) немесе номиналды ұстаушының ішкі құжаттарында (номиналды ұстауды есепке алу жүйесінен үзінді көшірмелерге қатысты) белгіленеді.
3. Цифрлық қаржы активтеріне құқықтар мен ауыртпалықтарды растау осы Заңның 56-бабының 3-тармағында айқындалған тәртіппен жүзеге асырылады.

58-бап. Шетелдік есепке алу ұйымының орталық депозитарийдің есепке алу жүйесінде ашылған жеке шотындағы құқықтар мен ауыртпалықтарды есепке алу және растау ерекшеліктері

1. Эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды есепке алу және растау, сондай-ақ орталық депозитарийдің есепке алу жүйесінде атына жеке шот ашылған шетелдік есепке алу ұйымының есепке алу жүйесінде олармен мәмілелер (операциялар) жасасу шетелдік есепке алу ұйымы резиденті болып табылатын мемлекеттің заңнамасына сәйкес жүзеге асырылады.  
2. Орталық депозитарийдің есепке алу жүйесінде шетелдік есепке алу ұйымының жеке шотын ашу, жүргізу және жабу осы Заңның 103-бабының                      7-тармағында көрсетілген уәкілетті органның нормативтік құқықтық актісіне, орталық депозитарийдің қағидалар жинағына сәйкес, сондай-ақ орталық депозитарий шетелдік есепке алу ұйымымен жасаған шарт негізінде депозитарлық қызмет шеңберінде жүзеге асырылады.
3. Шетелдік есепке алу ұйымы орталық депозитарийдің сұратуы бойынша атына орталық депозитарийдің есепке алу жүйесінде ашылған шетелдік есепке алу ұйымының жеке шотында ескерілетін, эмиссиялық бағалы қағаздарға және (немесе) өзге де қаржы құралдарына құқықтар және (немесе) ауыртпалықтар тіркелген тұлғалар туралы ақпаратты, сондай-ақ орталық депозитарийдің қағидалар жинағында белгіленген  жағдайларда, көлемде және мерзімдерде өзге де ақпаратты береді.
Көрсетілген ақпаратты шетелдік есептік ұйым осындай есептік ұйымның клиенттерінен алынған мәліметтер негізінде ұсынады.
4.  Осы баптың ережелері орталық депозитарийдің есепке алу жүйесінде ашылған «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді жүзеге асыратын ұйымның жеке шотына да қолданылады. Эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды есепке алу және растау,                                сондай-ақ олармен осындай ұйымның есепке алу жүйесінде мәмілелер (операциялар) жасау «Астана» халықаралық қаржы орталығының қолданыстағы құқығына сәйкес жүзеге асырылады.

59-бап. Жекелеген корпоративтік әрекеттердің айналысын және (немесе) жүргізілуін (өңделуін) тоқтата тұру 

1. Уәкілетті орган орталық депозитарийдің есепке алу жүйесінде және 
(немесе) номиналды ұстауды есепке алу жүйесінде құқықтары ескерілетін мемлекеттік емес эмиссиялық бағалы қағаздардың не өзге де қаржы құралдарының айналысын тоқтата тұру туралы (бұдан әрі осы баптың мақсаттары үшін – қаржы құралдары) және (немесе) жекелеген корпоративтік әрекеттердің жүргізілуін (өңделуін) тоқтата тұру туралы осындай қаржы құралдарына қатысты шешім қабылдауға құқылы (осы Заңның 138-бабының                1-тармағында айқындалған мәнде).
Осы тармақтың бірінші бөлігінде көзделген шешім:
1) инвесторлардың қаржы құралдарын сатып алу және (немесе) оларды 
иелену кезіндегі құқықтары мен заңды мүдделерін;
2) қаржы құралдарымен мәмілелер (операциялар) жасау шарттары және 
(немесе) тәртібін белгілейтін осы Заңда және (немесе) Қазақстан Республикасының өзге де нормативтік құқықтық актілерінде көзделген талаптар бұзылған жағдайда қабылданады.
Уәкілетті органның корпоративтік әрекеттерді жүргізуді (өңдеуді) тоқтата тұру туралы шешімінде тоқтатыла тұратын корпоративтік әрекеттердің тізбесі болуға тиіс.
2. Осы баптың 1-тармағында көзделген шешім қабылданған жағдайда 
уәкілетті орган эмитентке және (немесе) анықталған бұзушылықтарға қатысы бар өзге де тұлғаларға осындай бұзушылықтарды жою туралы жазбаша нұсқама жібереді.
Жазбаша нұсқама жіберілген тұлғалар уәкілетті орган белгілеген мерзімде анықталған бұзушылықтарды жоюға және нұсқаманың орындалуы не анықталған бұзушылықтарды жоюдың мүмкін еместігі туралы жазбаша есепті уәкілетті органға ұсынуға міндетті.
3. Осы баптың 1-тармағында көзделген шешімді уәкілетті орган оны қабылдаған күннен кейінгі жұмыс күнінен кешіктірмей эмитентке, орталық депозитарийге, сондай-ақ осындай қаржы құралдарымен мәмілелерге (операцияларға) клирингтік қызмет көрсетуді жүзеге асыратын клирингтік ұйымға, ал мұндай қаржы құралдары ұйымдастырылған капитал нарығында орналастыруға және (немесе) айналысқа жіберілген жағдайда қосымша сауда-саттықты ұйымдастырушыға жібереді.
Орталық депозитарий көрсетілген шешімді алған күннен кейінгі жұмыс күнінен кешіктірмей ол туралы хабарламаны есепке алу жүйесінде тиісті қаржы құралдары ескерілетін номиналды ұстаушыға жібереді. Номиналды ұстаушы осындай хабарламаны алған сәттен бастап жиырма төрт сағат ішінде жеке  шоттарында осындай қаржы құралдары ескерілетін клиенттерді қабылданған шешім туралы хабардар етеді.
Қабылданған шешім туралы ақпарат орналастыруды тоқтата тұру туралы ақпарат үшін осы Заңның 22-бабының 2-тармағында көзделген тәртіппен және мерзімдерде уәкілетті органның, орталық депозитарийдің және сауда-саттықты ұйымдастырушының интернет-ресурстарында орналастырылады.
4. Уәкілетті органның қаржы құралдарының айналысын тоқтата тұру туралы шешімін алған сәттен бастап:
1) орталық депозитарий және номиналды ұстаушы қаржы құралдарын бұғаттауды жүзеге асырады және осындай қаржы құралдарымен мәмілелер (операциялар) бойынша туындайтын құқықтар мен ауыртпалықтарды тіркеуді тоқтата тұрады;
2) сауда-саттықты ұйымдастырушы осындай қаржы құралдарымен 
сауда-саттықты өткізуді тоқтата тұрады;
3) клирингтік ұйым осындай қаржы құралдарымен мәмілелерді (операцияларды) клирингтік қызмет көрсетуге қабылдауды тоқтата тұрады.
Қаржы құралдарының айналысын тоқтата тұру мыналарға:
1) орталық депозитарий уәкілетті органның шешімін алған сәтке дейін есеп айырысу жүйесіне енгізілген бұйрықтарды (нұсқаулықтарды) орындау және олар бойынша неттинг пен есеп айырысуды аяқтауға кедергі болмайды.
Бұйрықты (нұсқаулықты) есеп айырысу жүйесіне енгізу сәті осы Заңның 70-бабының 7-тармағына сәйкес айқындалады;
2) заңды күшіне енген сот актісі негізінде заңды тұлғаны қайта ұйымдастыру кезінде мұрагерлік, әмбебап құқықтық мирасқорлық тәртібімен осындай қаржы құралдарына құқықтардың ауысуын тіркеу, сондай-ақ соттың, сот орындаушысының не Қазақстан Республикасының заңдарымен уәкілеттік берілген өзге де тұлғаның талап етуі бойынша осындай қаржы құралдарына ауыртпалықтарды тіркеу, өзгерту және тоқтатуға кедергі болмайды.
5. Уәкілетті органның корпоративтік әрекеттерді жүргізуді (өңдеуді) тоқтата тұру туралы шешімін (осындай шешім қабылдау туралы хабарламасын) алған сәттен бастап орталық депозитарий онда көрсетілген корпоративтік әрекеттерді орталық депозитарийдің есепке алу жүйесінде, номиналды ұстаушы – номиналды ұстауды есепке алу жүйесінде жүргізуді (өңдеуді), ал эмитент – оларды жүргізуге бағытталған іс-әрекеттер жасауды тоқтата тұрады.
Мұндай корпоративтік әрекеттерді тоқтата тұру осындай қаржы құралдарын ұстаушылардың құқықтары мен заңды мүдделерін қорғау мақсатында уәкілетті органның шешімімен тікелей көзделген жағдайларды қоспағанда, қаржы құралдарын өтеу және олар бойынша кірісті төлеу тоқтатыла тұруға жатпайды.
6. Осы баптың 1-тармағында көзделген шешім қабылдауға негіз болған бұзушылықтар жойылған жағдайда, осы баптың 4 және 5-тармақтарына сәйкес тоқтатыла тұрған әрекеттер уәкілетті органның қайта бастау туралы жазбаша шешімі негізінде қайта басталады.
Уәкілетті органның қайта бастау туралы шешімі, сондай-ақ осындай шешімнің қабылданғаны туралы хабарламалар жіберіледі, ал мұндай шешім туралы ақпарат осы баптың 3-тармағында көзделген тәртіппен және мерзімдерде жарияланады.

60-бап. Тәркілеу

1. Капитал нарығының объектілері болып табылатын эмиссиялық бағалы қағаздарды, өзге де қаржы құралдарын және (немесе) өзге де активтерді тәркілеу заңды күшіне енген сот актісінің негізінде ғана жүргізілуі мүмкін.
2. Тәркіленген эмиссиялық бағалы қағаздарға, өзге де қаржы құралдарына және (немесе) құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін өзге де активтерге құқықтардың ауысуын тіркеу орталық депозитарийдің қағидалар жинағында және (немесе) номиналды ұстаушының ішкі құжаттарында айқындалған тәртіппен заңды күшіне енген сот актісінің және (немесе) сот орындаушысы қаулысының негізінде жүзеге асырылады.  

10-тарау. КАПИТАЛ НАРЫҒЫНЫҢ ОБЪЕКТІЛЕРІМЕН МӘМІЛЕЛЕР (ОПЕРАЦИЯЛАР)

61-бап. Капитал нарығында мәмілелер (операциялар) жасасу. Бас қаржылық келісім
1. Эмиссиялық бағалы қағаздармен, өзге қаржы құралдарымен және (немесе) капитал нарығының объектілері болып табылатын өзге де активтермен мәмілелерді (операцияларды), оның ішінде туынды қаржы құралдарымен мәмілелерді (операцияларды) және эмиссиялық бағалы қағаздармен және (немесе) өзге де қаржы құралдарымен қаржыландыру жөніндегі мәмілелерді (операцияларды), егер осы Заңда және (немесе) Қазақстан Республикасының өзге де заңдарында өзгеше белгіленбесе, капитал нарығының кез келген субъектілері дербес және (немесе) кәсіби қатысушылардың және (немесе) инфрақұрылымдық ұйымдардың ұйымдастырылған және (немесе) ұйымдастырылмаған капитал нарығындағы, оның ішінде Қазақстан Республикасының резиденттері арасындағы, сондай-ақ  Қазақстан Республикасының резиденттері мен Қазақстан Республикасының бейрезиденттері арасындағы қызметтерін пайдалана отырып жасай алады.
Мұндай адамның өз атынан, өз есебінен және өз мүддесі үшін осындай мәмілелер (операциялар) жасасуы капитал нарығындағы кәсіби қызмет болып табылмайды және мұндай адамның маркет-мейкер функциясын жүзеге асыруы, клиенттердің тапсырмаларын орындауы не оларға осы Заңға сәйкес капитал нарығындағы кәсіби қызметті құрайтын өзге де қызметтер көрсету жағдайларын қоспағанда, капитал нарығында кәсіби қызметті жүзеге асыруға лицензия алуды талап етпейді. 
Эмиссиялық бағалы қағаздармен, өзге қаржы құралдарымен және (немесе) капитал нарығының объектілері болып табылатын өзге де активтермен мәмілелер (операциялар) жасау тәртібі мен шарттары:
1) ұйымдастырылған капитал нарығында – сауда-саттықты ұйымдастырушының және (немесе) клирингтік ұйымның ішкі құжаттарында; 
2) ұйымдастырылмаған капитал нарығында – осындай мәмілелердің тараптары арасында жасалған шартта, ал мәміле (операция) клирингтік қызмет көрсетуге қабылданған жағдайда – клирингтік қызметтер көрсету бөлігінде клирингтік ұйымның ішкі құжаттарында белгіленеді.
2. Осы баптың 1-тармағының үшінші бөлігінің 2) тармақшасында көрсетілген шарт бас қаржылық келісім шарттарында жасалуы мүмкін.
Қазақстан Республикасының резиденттері арасындағы бас қаржылық келісім кәсіби қауымдастық әзірлеген үлгілік шарттар негізінде жасалады. Егер бас қаржылық келісім тараптарының бірі Қазақстан Республикасының бейрезиденті болып табылса, ол шетелдік кәсіби қауымдастық әзірлеген үлгілік шарттар негізінде жасалуы мүмкін.
Қазақстан Республикасының резиденттері арасындағы Бас қаржылық келісім осы Заңның 116-бабында көрсетілген кәсіптік қауымдастық немесе қор биржасының реттеуші комитеті әзірлеген үлгілік шарттар негізінде жасалады. Егер Бас қаржылық келісім тараптарының бірі Қазақстан Республикасының бейрезиденті болып табылса, ол шетелдік кәсіптік қауымдастық әзірлеген үлгілік шарттар негізінде жасалуы мүмкін.
Бас қаржылық келісім, басқалармен қатар, тарату неттингін қолдану тәртібі мен шарттарын, сондай-ақ қамтамасыз етуді ұсыну қажеттілігін және оны басқару тәртібін не қамтамасыз етуді ұсыну қажеттілігінің болмауын  айқындайды.
Тараптар үлгілік шарттардан (үлгілік шарттардың өзгерістерімен және толықтыруларымен), оның ішінде тарату неттингін қолдану тәртібіне және (немесе) шарттарына қатысты ерекшеленетін шарттарда бас қаржылық келісім жасауға құқылы.
3. Егер тиісті мәмілелер жасалатын шартта (бас қаржылық келісімде) не 
сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында өзгеше көзделмесе, осы Заңның мақсаттары үшін:
1)   баламалы эмиссиялық бағалы қағаздар және (немесе) өзге де қаржы құралдары (бұдан әрі – баламалы бағалы қағаздар) деп сол эмитенттің, сол шығарылымның, санаттың (түрдің), номиналды құнның (егер қолданылса) және оларға қатысты баламалылығы айқындалатын эмиссиялық бағалы қағаздардың  және (немесе) өзге де қаржы құралдарының бірдей санында эмиссиялық бағалы қағаздар және (немесе)  өзге де қаржы құралдары түсініледі;
2) эмиссиялық бағалы қағаздарды және (немесе) өзге де қаржы құралдарын айналдыру (айырбастау), бөлшектеу, шоғырландыру не эмитент қайта ұйымдастырылған не эмиссиялық бағалы қағаздар және (немесе) өзге қаржы құралдары бойынша құқықтардың (талаптардың) өзгеруіне әкеп соғатын өзге де корпоративтік әрекет жағдайында баламалық көрсетілген корпоративтік әрекет нәтижесінде бастапқы эмиссиялық бағалы қағаздарды және (немесе) өзге де қаржы құралдарын ұстаушылар алған не алуға жататын ақша, эмиссиялық бағалы қағаздар, өзге де қаржы құралдары, өзге мүлік және (немесе) ақша құқықтары (талаптары) ескере отырылып айқындалады.
Осы тармақшаның ережелері берілуі осы Заңның 64-бабы 2-тармағының 2) тармақшасында көзделген тәртіппен жүзеге асырылатын эмиссиялық бағалы қағаздар және (немесе) өзге қаржы құралдары бойынша кірісті төлеуге (бөлуге) қолданылмайды.

62-бап. Капитал нарығындағы мәмілелер (операциялар) бойынша қамтамасыз ету
1. Тараптардың эмиссиялық бағалы қағаздармен, өзге қаржы құралдарымен және (немесе) капитал нарығының объектілері болып табылатын өзге де активтермен (бұдан әрі – капитал нарығындағы мәмілелер) мәмілелер (операциялар) бойынша міндеттемелерінің орындалуын қамтамасыз ету осындай мәмілелер жасалатын шарттың (бас қаржылық келісімнің) талаптарына және (немесе) сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарына сәйкес ұсынылады.
2. Капитал нарығында мәміле бойынша міндеттемелердің орындалуын қамтамасыз ету ретінде Қазақстан Республикасының заңдарында тыйым салынбаған қамтамасыз етудің кез келген түрлері мен мүлкі пайдаланылуы мүмкін, оның ішінде:
1) ақша;
2) эмиссиялық бағалы қағаздар;
3) өзге де қаржы құралдары;
4) банктік кепілдіктер, кепілгерліктер және (немесе) аккредитивтер;
5) өзге де мүлік.
3. Капитал нарығындағы мәмілелер бойынша қамтамасыз ету Қазақстан Республикасының заңдарында тыйым салынбаған кез келген тәсілмен, оның ішінде:
1) қамтамасыз етілетін міндеттемелер тоқтатылған кезде баламалы бағалы қағаздарды және (немесе) өзге де баламалы мүлікті қайтару міндеттемесімен қамтамасыз ету нысанасына меншік құқығын, оның ішінде қамтамасыз ету ақысы түрінде (меншік құқығын бере отырып, қамтамасыз ету туралы келісім) беру;
2) кепіл құқығының не өзге де ауыртпалықтың меншік құқығының қамтамасыз ету мәніне ауысуынсыз қамтамасыз ету тұрғысынан туындауы (кепіл не өзге де ауыртпалық нысанындағы қамтамасыз ету туралы келісім) арқылы берілуі мүмкін.
4. Нарықтық құны бойынша капитал нарығындағы мәміле бойынша міндеттемелерді және қамтамасыз ету тұрғысынан қайта бағалау және жабудың жеткілікті деңгейін, оның ішінде вариациялық маржаны беру не қайтару арқылы ұстап тұру осындай мәмілелер жасалатын шартта (бас қаржылық келісімде) көзделген жағдайларда және тәртіппен, ал ұйымдастырылған капитал нарығында және (немесе) клирингтік қызмет көрсетуге қабылданған мәмілелер бойынша, сондай-ақ сауда-саттықты ұйымдастырушының және (немесе) клирингтік ұйымның ішкі құжаттарына сәйкес жүзеге асырылады. 
5.  Осы Заңның мақсаттары үшін мыналар:
капитал нарығындағы мәміле бойынша қамтамасыз ету тұрғысынан нарықтық құнының осындай мәміле (операция) бойынша қамтамасыз етілетін міндеттемелердің нарықтық құнына қатынасы «жабу» деп танылады;
осындай мәміле жасалатын шартта (бас қаржылық келісімде) және (немесе)  осындай мәміле бойынша міндеттемелердің нарықтық құны және (немесе) қамтамасыз ету мәні өзгерген жағдайда сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе)  клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында көзделген деңгейге дейін жабуды қалпына келтіру мақсатында мәміленің бір тарабы екінші тарапқа беретін ақша, эмиссиялық бағалы қағаздар, өзге де қаржы құралдары және (немесе) өзге де активтер «вариациялық маржа» деп танылады;
алушының қамтамасыз етуді өз атынан және өз есебінен не басқа тұлғаның есебінен эмиссиялық бағалы қағаздарды, өзге де қаржы құралдарын және (немесе) оларды иеліктен шығаруды, беруді, қайта кепілге беруді немесе өзге де ауыртпалықты не оларға өзге де билік етуді қоса алғанда, қамтамасыз ету ретінде алынған өзге де активтерді пайдалануы «қамтамасыз етуді қайта пайдалану» деп танылады.
Қамтамасыз етуді ұсынған тарап дефолтқа ұшыраған жағдайда қамтамасыз ету мәнін іске асыру (одан өндіріп алу) қамтамасыз етуді қайта пайдалану болып табылмайды.
6. Кепіл немесе өзге де ауыртпалық нысанында берілген қамтамасыз етуді қайта пайдалануға қамтамасыз етуді берген тарапты қамтамасыз етуді алушы қайта пайдаланудың тәуекелдері мен құқықтық салдарлары туралы хабардар еткен және оған алдын ала келісім берген жағдайда жол беріледі. Меншік құқығын беру арқылы берілген қамтамасыз ету нысанасын қайта пайдалануды қамтамасыз етуді алушы өзіне тиесілі меншік құқығы шегінде жүзеге асырады және жеке келісімді талап етпейді.
7. Уәкілетті органның нормативтік құқықтық актісінде кәсіби қатысушыға және (немесе) өзге қаржы ұйымына олардың капитал нарығында мәмілелер (операциялар) жасасуына байланысты тәуекелдерді басқару мақсатында мынадай талаптар: 
орталық контрагенттің қатысуынсыз жасалатын мәмілелер бойынша жабудың ең төмен деңгейлері және дисконттардың ең аз мөлшері;
қамтамасыз етуді қайта пайдалануға байланысты шектеулер белгіленуі мүмкін.
8. Осы баптың 6 және 7-тармақтарының талаптары маржалық қамтамасыз етуге, клирингтік ұйымның кепілдік қорына жарналарға және клирингтік ұйымның алдындағы оның міндеттемелерінің орындалуын қамтамасыз ету ретінде клирингтік қатысушы ұсынатын өзге де қамтамасыз етуге, сондай-ақ қалыптастыру, пайдалану және қайтару тәртібі клирингтік ұйымның ішкі құжаттарында айқындалатын клирингтік ұйымның кепілдік және (немесе) резервтік қорларына қолданылмайды.

63-бап. Туынды қаржы құралдары

1. Туынды қаржы құралы бағасы немесе құны базалық активтің құнына (баға белгілеу серпініне) және (немесе) мәніне байланысты болатын және шарттары ақшалай есеп айырысу және (немесе) базалық активті жеткізу (беру) нысанында болашақта міндеттемелерді орындауды көздейтін шарт болып табылатын қаржы құралы болып табылады.
Туынды қаржы құралдары туынды бағалы қағаздар және биржалық ноттар болып табылмайды.
2. Туынды қаржы құралының базалық активі мыналар болуы мүмкін:
1) мүлік, оның ішінде валюта, эмиссиялық бағалы қағаздар, өзге де қаржы құралдары, тауарлар;
2) мүлік болып табылмайтын көрсеткіштер, оның ішінде пайыздық мөлшерлемелер, индекстер, инфляция көрсеткіштері, ресми статистикалық ақпарат, қоршаған орта жай-күйінің физикалық, биологиялық және (немесе) химиялық көрсеткіштері;
3) келешектегі оқиғалар және (немесе) олардың орын алуы немесе орын алмауы белгісіз мән-жайлар;
4) осы тармақта көрсетілген бір немесе бірнеше базалық активтің жиынтығы негізінде есептелетін мәндер.
3. Туынды қаржы құралы мыналарды қамтуы мүмкін:
тараптың немесе тараптардың біржолғы немесе мерзімді ақшалай есеп айырысуды жүзеге асыру міндеті;
егер базалық активтің мәніне қайшы келмесе, тараптың немесе тараптардың базалық активті сатып алу, сату, жеткізу (беру) немесе қабылдау міндеті;
туынды қаржы құралының мәніне сәйкес келетін және Қазақстан Республикасының заңнамасына қайшы келмейтін өзге де міндеттер.
4. Туынды қаржы құралдарына оның ішінде форвард, фьючерс, опцион, сондай-ақ осы баптың 1-тармағында көзделген белгілерге сәйкес келетін өзге де қаржы құралдары жатады.
5. Туынды қаржы құралы, егер Қазақстан Республикасының заңнамасында өзгеше белгіленбесе, ұйымдастырылған және ұйымдастырылмаған капитал нарығында да жасалады.
Ұйымдастырылмаған капитал нарығында туынды қаржы құралы, оның ішінде бас қаржылық келісім шарттарында жасалуы мүмкін.
6. Туынды қаржы құралдары бойынша қамтамасыз етуді ұсыну және оны басқару осы Заңның 62-бабына сәйкес, ал неттингті, оның ішінде осындай құралдар бойынша тарату неттингін қолдану – осы Заңның 72-бабына сәйкес жүзеге асырылады.
Туынды қаржы құралдары бойынша міндеттемелерді жасасудың, есепке алудың, айналыстың, клирингтің, орындаудың және (немесе) тоқтатудың, сондай-ақ туынды қаржы құралдары бойынша қамтамасыз ету ақысын және (немесе) өзге де қамтамасыз етуді берудің (енгізудің) ерекшеліктері уәкілетті органның нормативтік құқықтық актілерінде, сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында, сондай-ақ шарттың (бас қаржылық келісімнің) талаптарымен белгіленуі мүмкін.
7. Туынды қаржы құралдарымен жасалатын мәмілелер (операциялар) туралы мәліметтер осы Заңның 140-бабына сәйкес орталық депозитарийге ұсынылады.

64-бап. Эмиссиялық бағалы қағаздармен және (немесе) өзге қаржы құралдарымен қаржыландыру жөніндегі мәмілелер (операциялар)

1.  Эмиссиялық бағалы қағаздармен және (немесе) өзге қаржы құралдарымен қаржыландыру жөніндегі мәмілелерге (операцияларға) (бұдан әрі – бағалы қағаздармен қаржыландыру мәмілелері) :
1) репо операциялары;
2) эмиссиялық бағалы қағаздардың және (немесе) өзге де қаржы құралдарының қарыз шарттары; 
3) брокердің маржиналдық мәмілелердің бірінші санатын қаржыландыруы жатады.
2. Егер тиісті мәмілелер жасалатын шартта (бас қаржылық келісімде) не сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында өзгеше көзделмесе:
1) бағалы қағаздармен қаржыландыру мәмілесі бойынша меншік құқығы өткен, оның ішінде дауыс беру құқығын қоса алғанда, меншік құқығын бере отырып, қамтамасыз ету ретінде берілген эмиссиялық бағалы қағаздар және (немесе) өзге де қаржы құралдары бойынша құқықтарды осындай эмиссиялық бағалы қағаздарды және (немесе) өзге де қаржы құралдарын алған тарап жүзеге асырады;
2) бағалы қағаздармен қаржыландыру мәмілесі бойынша эмиссиялық бағалы қағаздарды және (немесе) өзге де қаржы құралдарын алған тарап екінші тарапқа осындай мәміле жасалатын шартта (бас қаржылық келісімде) не сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында көзделген тәртіппен және мерзімдерде алынған не мәміленің қолданылу кезеңінде алынуға жататын осындай эмиссиялық бағалы қағаздар және (немесе) өзге де қаржы құралдары бойынша кірісті (дивидендтерді, сыйақыны) және өзге де төлемдерді береді.
Репо операциялары бойынша репоны жабу бағасын айқындау кезінде осындай кірістің және өзге де төлемдердің сомасын есепке алу көзделуі мүмкін.
3. Бағалы қағаздармен қаржыландыру мәмілелері бойынша қамтамасыз етуді ұсыну және оны басқару осы Заңның 62-бабына сәйкес, ал неттингті, оның ішінде тарату неттингін қолдану, осындай мәмілелер бойынша – осы Заңның 72-бабына сәйкес жүзеге асырылады.
4. Бағалы қағаздармен қаржыландыру мәмілелері клирингтік ұйымның қызметтерін пайдалана отырып, осы Заңның 88-бабының 16-тармағында көрсетілген уәкілетті органның нормативтік құқықтық актісінде белгіленген талаптарды ескере отырып және клирингтік ұйымның ішкі құжаттарында, ал ұйымдастырылған сауда-саттықта осындай мәмілелерді жасасу кезінде – сауда-саттықты ұйымдастырушының ішкі құжаттарында айқындалған тәртіппен жасалуы мүмкін.
Клирингтік ұйымның қызметтерін пайдалана отырып, бағалы қағаздармен қаржыландыру мәмілелерін жасасу үшін қолжетімді эмиссиялық бағалы қағаздардың және (немесе) өзге де қаржы құралдарының тізбесін айқындау, жүргізу және ашу тәртібі осы Заңның 88-бабының 16-тармағында көрсетілген уәкілетті органның нормативтік құқықтық актісінде белгіленеді.
5. Орталық депозитарийге бағалы қағаздармен қаржыландыру мәмілелері туралы мәліметтерді ұсыну тәртібі осы Заңның 140-бабында айқындалады.

65-бап. Репо операциялары

1. Репо операциясы – екі бөліктен тұратын шарт, оған сәйкес:
1)   бір тарап (репо сатушы) шартта белгіленген мерзімде екінші тараптың (репо сатып алушының) меншігіне эмиссиялық бағалы қағаздарды және (немесе) өзге қаржы құралдарын беруге міндеттенеді, ал репо сатып алушы осындай эмиссиялық бағалы қағаздарды және (немесе) өзге қаржы құралдарын қабылдауға және олар үшін белгілі бір ақшалай соманы (репо ашу) төлеуге міндеттенеді;
2) репо сатып алушы шартта белгіленген мерзімде репо сатушының меншігіне эмиссиялық бағалы қағаздарды және (немесе) өзге де қаржы құралдарын беруге міндеттенеді, ал репо сатушы осындай эмиссиялық бағалы қағаздарды және (немесе) өзге де қаржы құралдарын қабылдауға және олар үшін белгілі бір ақшалай соманы (репоны жабу) төлеуге міндеттенеді.
2. Репо операцияларына Қазақстан Республикасы азаматтық заңнамасының сатып алу-сату және мәмілелер жасау туралы жалпы ережелері, егер бұл осы Заңға және репо операцияларының мәніне қайшы келмеген жағдайда қолданылады.

66-бап. Эмиссиялық бағалы қағаздардың және (немесе) өзге де қаржы құралдарының қарыз шарты

1. Эмиссиялық бағалы қағаздардың және (немесе) өзге де қаржы құралдарының қарыз шарты бойынша бір тарап (қарыз беруші) береді, ал шартта көзделген жағдайларда эмиссиялық бағалы қағаздарды және (немесе) өзге де қаржы құралдарын екінші тарапқа (қарыз алушыға) беруге міндеттенеді, ал қарыз алушы шартта көзделген мерзімде қарыз берушіге баламалы бағалы қағаздарды не қарыз берушінің талабы бойынша қайтаруға міндеттенеді.
2. Қарыз шарты бойынша эмиссиялық бағалы қағаздарды және (немесе) өзге де қаржы құралдарын беру осындай эмиссиялық бағалы қағаздарға және (немесе) өзге де қаржы құралдарына меншік құқығының қарыз берушіден қарыз алушыға ауысуына алып келеді.
3. Эмиссиялық бағалы қағаздардың және (немесе) өзге де қаржы құралдарының қарыз шарты бойынша сыйақы мөлшерлемесі не оны айқындау тәртібі осындай шарт бойынша тараптардың келісімімен және (немесе) клирингтік ұйымның ішкі құжаттарымен белгіленеді.
4.  Эмиссиялық бағалы қағаздардың және (немесе) өзге де қаржы құралдарының қарыз шарттарына, егер бұл осы Заңға және эмиссиялық бағалы қағаздардың және (немесе) өзге де қаржы құралдарының қарыз шартынан туындайтын міндеттемелердің мәніне қайшы келмесе, Қазақстан Республикасының азаматтық заңнамасының қарыз туралы, сондай-ақ мәмілелер жасасу туралы жалпы ережелері қолданылады. 

67-бап. Маржиналдық мәміле және маржиналдық қарыз шарты

1. Маржиналдық мәміле бірінші санаттағы брокер өз клиентінің тапсырмасы негізінде жасайтын, маржиналдық қарыз шарты бойынша осындай брокер өз клиентіне ұсынған ақшаны, эмиссиялық бағалы қағаздарды және (немесе) өзге де қаржы құралдарын пайдалана отырып есеп айырысу жүргізілетін эмиссиялық бағалы қағаздарды және (немесе) өзге де қаржы құралдарын сатып алу-сату мәмілесі деп танылады. 
2. Маржиналдық қарыз шарты бойынша бірінші санаттағы брокер клиент осындай шарт бойынша міндеттемелердің орындалуын қамтамасыз етуді ұсынған кезде клиент эмиссиялық бағалы қағаздарды және (немесе) өзге де қаржы құралдарын сатып алу-сату мәмілелерін жасасу үшін клиентке қарызға ақша, эмиссиялық бағалы қағаздар және (немесе) өзге де қаржы құралдарын береді.
Маржиналдық қарыз шарты бойынша эмиссиялық бағалы қағаздарды және (немесе) өзге де қаржы құралдарын клиентке беру оларға меншік құқығының клиентке ауысуына алып келеді. Клиент бірінші санаттағы брокерге брокерлік қызмет көрсету туралы шартта көзделген тәртіппен және мерзімдерде баламалы бағалы қағаздарды қайтаруға міндетті. 
Маржиналдық қарыз шартына байланысты қатынастарға, егер бұл осы Заңға және маржиналдық қарыз шартынан туындайтын міндеттемелердің мәніне қайшы келмесе, Қазақстан Республикасының азаматтық заңнамасының қарыз туралы жалпы ережелері қолданылады.
3. Маржиналдық қарыз шартының талаптары, оның ішінде берілетін қаржыландыру мөлшері не оны айқындау тәртібі, бірінші санаттағы брокердің сыйақы мөлшерлемесі не оны айқындау тәртібі, қамтамасыз етуді ұсыну және қолдау, берілген ақшаны, эмиссиялық бағалы қағаздарды және (немесе) өзге де қаржы құралдарын қайтару жөніндегі міндеттемелерді орындау тәртібі, тараптардың жауапкершілігі, сондай-ақ маржиналдық мәмілелер жасасу шарттары осындай шартқа осы Заңның 88-бабының 16-тармағында көрсетілген уәкілетті органның нормативтік құқықтық актісімен белгіленген талаптарға сәйкес брокерлік қызмет көрсету туралы шартта айқындалады.
Осы Заңның 61, 62 және 64-баптарының мақсаттары үшін маржиналдық мәмілелер жасалатын және маржиналдық қарыз шарты жасалатын шарт брокерлік қызметтер көрсету туралы шарт деп танылады.
4.     Маржиналдық қарыз шарты бойынша қамтамасыз ету құны брокерлік қызметтер көрсету туралы шартта және (немесе) уәкілетті органның нормативтік құқықтық актісінде белгіленген деңгейден төмен төмендеген не маржиналдық қарыз шарты бойынша клиенттің міндеттемелерді орындауын кешіктірген жағдайда бірінші санаттағы брокер клиент брокерлік қызметтер көрсету туралы шартта алдын ала берген тапсырма негізінде және клиенттің қосымша келісімінсіз қамтамасыз ету нысанасын өткізуге және (немесе) клиент есебінен клиенттің міндеттемелерін орындауға және (немесе) тоқтатуға бағытталған мәмілелерді (операцияларды) брокерлік қызметтер көрсету туралы шартта және (немесе) уәкілетті органның нормативтік құқықтық актісінде көзделген тәртіппен қамтамасыз етудің талап етілетін деңгейін қалпына келтіру не осындай міндеттемелерді орындау және (немесе) тоқтатуға қажетті көлемде жасауға құқылы.
5. Маржиналдық қарыз шарты бойынша клиенттің міндеттемелерін орындауды қамтамасыз етуге ұсынылған ақша, эмиссиялық бағалы қағаздар және (немесе) өзге де қаржы құралдары бірінші санаттағы брокердің жеке есепке алуына жатады.
Бірінші санаттағы брокердің клиент маржиналдық қарыз шарты бойынша қамтамасыз ету ретінде берген мүлігін өз мүдделерінде немесе үшінші тұлғалардың мүдделерінде пайдалануына осы Заңның 62-бабының 6-тармағына сәйкес қамтамасыз етуді қайта пайдалану тәртібімен ғана жол беріледі.
6. Клиент бірінші санаттағы брокерден берешектің мөлшері, қамтамасыз ету мөлшері, есептелген сыйақы туралы ақпаратты және осы Заңның                              88-бабының 16-тармағында көрсетілген уәкілетті органның нормативтік құқықтық актісінде белгіленген тәртіппен маржиналдық қарыз шартына байланысты өзге де мәліметтерді алуға құқылы.
         7. Осы баптың ережелері осы Заңның 88-бабының 16-тармағында көрсетілген уәкілетті органның нормативтік құқықтық актісінде айқындалған жағдайларда және тәртіппен клиентке осындай мәмілелерді жасау үшін қарызға бірінші санаттағы брокер берген қолма-қол ақшасыз ұлттық және (немесе) шетел валютасын пайдалана отырып есеп айырысу жүргізілетін қолма-қол ақшасыз шетел валютасын сатып алу-сату мәмілелеріне қолданылуы мүмкін.

68-бап. Эмиссиялық бағалы қағаздарды және (немесе) өзге де қаржы құралдарын қысқа сату

1. Қысқа сату эмиссиялық бағалы қағаздарды және (немесе) тиісті сатып алу-сату шартын жасасу сәтінде сатушыға тиесілі емес өзге де қаржы құралдарын сату болып табылады.
Баламалы бағалы қағаздарды қайтару міндеттемесін көздейтін бағалы қағаздармен қаржыландыру мәмілесі бойынша сатушы алған эмиссиялық бағалы қағаздар және (немесе) өзге де қаржы құралдары осы баптың мақсаттары үшін сатушыға тиесілі болып саналмайды.
Бұрын жасалған мәмілелер бойынша (баламалы бағалы қағаздарды қайтару міндеттемесін көздейтін бағалы қағаздармен қаржыландыру мәмілелерін қоспағанда) сатушыға оларды жеткізу (беру) жөніндегі сатушының міндеттемелерін орындау мерзімінен кешіктірілмейтін мерзімде беруге жататын эмиссиялық бағалы қағаздар және (немесе) өзге де қаржы құралдары осы баптың мақсаттары үшін сатушыға тиесілі болып саналады.
Мыналар:
1) репо операциясын ашу не жабу шеңберінде эмиссиялық бағалы қағаздарды және (немесе) өзге де қаржы құралдарын беру;
2) баламалы бағалы қағаздарды қайтаруды қоса алғанда, эмиссиялық бағалы қағаздардың және (немесе) өзге де қаржы құралдарының қарыз шарты бойынша эмиссиялық бағалы қағаздарды және (немесе) өзге де қаржы құралдарын беру;
3) болашақта эмиссиялық бағалы қағаздарды және (немесе) өзге де қаржы құралдарын жеткізуді (беруді) көздейтін туынды қаржы құралының қорытындысы қысқа сату болып табылмайды.
2. Қысқа сатуды капитал нарығының кез келген субъектілері жасай алады.
Біліктілігі жоқ инвесторлар қысқа сатуларды тек бірінші санаттағы брокер арқылы мұндай брокер көрсетілген инвесторға осы Заңның 88-бабының 16-тармағында көрсетілген уәкілетті органның нормативтік құқықтық актісінде айқындалған тәртіппен қысқа сатулар жасауға байланысты тәуекелдер мен ықтимал залалдарды алдын ала ашқан жағдайда жасайды.   
3. Базалық бағалы қағаздары ұйымдастырылған капитал нарығында орналастыруға және (немесе) айналысқа жіберілген акциялар, сондай-ақ мемлекеттік эмиссиялық бағалы қағаздар болып табылатын акцияларды және туынды бағалы қағаздарды  қысқа сатуға сатушының тиісті эмиссиялық бағалы қағаздарды оларды жеткізу (беру) жөніндегі міндеттемелерді орындау мерзіміне дейін алу мүмкіндігі осы баптың 4-тармағында көзделген тәсілдердің бірімен қысқа сату (қамтамасыз етілген қысқа сату) жасалған сәтте расталған жағдайда жол беріледі.
Ұйымдастырылған капитал нарығында орналастыруға және (немесе) айналысқа жіберілген акциялар базалық бағалы қағаздары болып табылатын акциялармен және туынды бағалы қағаздармен, сондай-ақ осы тармақтың бірінші бөлігінің талаптарына жауап бермейтін (қамтамасыз етілмеген қысқа сату) мемлекеттік эмиссиялық бағалы қағаздармен қысқа сату жасауға тыйым салынады.
4. Сатушының қысқа сату бойынша міндеттемелерді орындау мерзіміне дейін тиісті эмиссиялық бағалы қағаздарды алу мүмкіндігі мынадай тәсілдердің бірімен:
1) қысқа сату бойынша міндеттемелерді орындау мерзіміне дейін тиісті эмиссиялық бағалы қағаздарды алуды көздейтін эмиссиялық бағалы қағаздардың және (немесе) өзге де қаржы құралдарының қарыз шартын не маржиналдық қарыз шартын жасасу арқылы;
2) қысқа сату бойынша міндеттемелерді орындау мерзіміне дейін тиісті эмиссиялық бағалы қағаздарды алуды көздейтін репо операциясын жасау не өзге шарт жасасу арқылы;
3) бірінші санаттағы брокерден, орталық депозитарийден, шетелдік есепке алу ұйымынан не өзге де кәсіби қатысушыдан қысқа сату бойынша міндеттемелерді орындау мерзіміне дейін сатушыға беру үшін тиісті эмиссиялық бағалы қағаздардың қолжетімділігі туралы растауды алу;
4) егер мәмілені (операцияны) осындай клирингтік ұйым клирингтік қызмет көрсетуге қабылдайтын болса, клирингтік ұйым жариялайтын қысқа сатулар жасау үшін қолжетімді бағалы қағаздар тізбесіне тиісті эмиссиялық бағалы қағаздарды қосу арқылы  расталады.
5.  Қамтамасыз ету құны осы Заңның 88-бабының 16-тармағында көрсетілген уәкілетті органның нормативтік құқықтық актісінде не шартта (бас қаржылық келісімде) белгіленген деңгейден төмен төмендеген жағдайда, кәсіби қатысушы қосымша қамтамасыз етуді ұсынуды талап етуге, клиенттің жаңа қысқа сатулар жасауын шектеуге, қысқа сатулармен байланысты міндеттемелерді тоқтатуды талап етуге, сондай-ақ шартта (бас қаржылық келісімде) және (немесе) уәкілетті органның нормативтік құқықтық актісінде көзделген тәртіппен қамтамасыз етуді өткізуді жүзеге асыруға құқылы.
6. Қысқа сатуларды сәйкестендіруді оларды жасауға бұйрық беретін немесе орындайтын кәсіби қатысушы жүзеге асырады.
Қысқа сатуларды сәйкестендіру және есепке алу, сондай-ақ осындай сатулар туралы есептілікті ұсыну тәртібі осы Заңның 88-бабының                                      16-тармағында көрсетілген уәкілетті органның нормативтік құқықтық актісінде белгіленеді.
Қысқа сатулар жасайтын тұлға осы Заңның 88-бабының 16-тармағында көрсетілген уәкілетті органды көрсетілген нормативтік құқықтық актіде айқындалған тәртіппен уәкілетті органның нормативтік құқықтық актісінде белгіленген шекті мәндерге қысқа позициямен қол жеткізгені туралы хабардар етеді. Мұндай хабарламаны аталған тұлғаның атынан бірінші санаттағы қызмет көрсетуші брокер бере алады. 
Қысқа позициялар туралы жинақталған ақпарат, сондай-ақ базалық бағалы қағаздары көлемі уәкілетті органның нормативтік құқықтық актісінде белгіленген шекті мәндерден асатын акциялар болып табылатын акциялар және туынды бағалы қағаздар бойынша қысқа позициялар туралы ақпарат уәкілетті органның нормативтік құқықтық актісінде айқындалған тәртіппен және мерзімдерде жария ашылуға жатады.
	 Осы баптың мақсаттары үшін қысқа позиция қысқа сатудан алынған міндеттемелерді, базалық активі осындай бағалы қағаздар болып табылатын, туынды қаржы құралдары бойынша позицияларды, сондай-ақ уәкілетті органның нормативтік құқықтық актілерде белгіленген тәртіппен осындай бағалы қағаздарды алуға тұлғаның құқықтарын (талаптарын) ескере отырып айқындалатын, осы баптың 3-тармағының бірінші бөлігінде көрсетілген эмиссиялық бағалы қағаздар бойынша тұлғаның теріс нетто-позициясы деп танылады. 
7. Уәкілетті орган капитал нарығының қаржылық орнықтылығын бұзуды, капитал нарығына айла-шарғы жасауды, шамадан тыс құбылмалылықты және (немесе) капитал нарығындағы мәмілелер (операциялар) бойынша міндеттемелерді орындамауды болғызбау мақсатында қысқа сатулар жасауға қатысты тыйым салуды не арнайы шарттарды уақытша белгілеуге құқылы.
Көрсетілген шаралар тиісті қатерлерді және (немесе) бұзушылықтарды жою үшін қажетті көлемде және мерзімге ғана қолданылады және қудаланатын мақсаттарға мөлшерлес емес шектеулер туғызбауға тиіс.
Уәкілетті органның көрсетілген шараларды белгілеу туралы шешімі, егер көрсетілген шаралар сауда-саттықты ұйымдастырушының сауда жүйесінде жасалатын және (немесе) клирингтік қызмет көрсетуге қабылданатын мәмілелерді (операцияларды) қозғайтын болса, уәкілетті органның, орталық депозитарийдің, сондай-ақ сауда-саттықты ұйымдастырушының және (немесе) клирингтік ұйымның интернет-ресурстарында олардың қолданысының басталу күні мен мерзімі көрсете отырылып жариялануға тиіс. Шешім көрсетілген шаралардың қолданысы басталғанға дейін, ал оларды дереу енгізу қажет болған жағдайда – олардың қолданысының басталуымен бір мезгілде жарияланады.
8. Қысқа сатуды жасаған тұлға эмиссиялық бағалы қағаздарды және (немесе) өзге де қаржы құралдарын жеткізу (беру) жөніндегі міндеттемелерді белгіленген мерзімде орындамаған жағдайда, мұндай тұлғаға қызмет көрсететін кәсіби қатысушы шартта осындай тұлға алдын ала берген тапсырма негізінде және қосымша келісім алмай, осындай тұлғаның есебінен тиісті эмиссиялық бағалы қағаздарды және (немесе) өзге де қаржы құралдарын қысқа сату бойынша міндеттемелерді орындау үшін қажетті көлемде сатып алуға,                   сондай-ақ осы баптың 5-тармағына сәйкес қамтамасыз етуді іске асыруды жүзеге асыруға құқылы. 
9.  Осы баптың 3 және 4-тармақтарының талаптары мыналарға:
уәкілетті органның нормативтік құқықтық актісінде айқындалған тәртіппен бірінші санаттағы брокер маркет-мейкер функциясын жүзеге асырған кезде жасайтын мәмілелерге (операцияларға);
осы Заңның 143-бабы 7-тармағының 2) тармақшасында көзделген тұрақтандыру мәмілелеріне (операцияларына) қолданылмайды.
Осы тармақтың бірінші бөлігінде көзделген ереже, егер уәкілетті органның осындай шараларды белгілеу туралы шешімінде өзгеше көзделмесе, осы баптың 7-тармағына сәйкес уәкілетті орган белгілеген шараларға қолданылмайды. 

69-бап. Мәмілелерді (операцияларды) тоқтата тұру

1.   Эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен мәмілелер (операциялар) жасасуды тоқтата тұру сот актілерінің, сот орындаушылары, қылмыстық қудалау органдары қаулыларының не өзге мемлекеттік органдардың немесе Қазақстан Республикасының заңдарына сәйкес осындай шешімдер қабылдауға уәкілетті өзге де тұлғалардың шешімдерінің негізінде, оның ішінде  тыйым салу кезінде жүргізіледі.
2. Орталық депозитарийді есепке алу жүйесінде және (немесе) номиналды ұстауды есепке алу жүйесінде құқықтары ескерілетін эмиссиялық бағалы қағаздармен, өзге де қаржы құралдарымен және (немесе) өзге де активтермен мәмілелер (операциялар) жасауды тоқтата тұру тиісті эмиссиялық бағалы қағаздарды, өзге де қаржы құралдарын және (немесе) жеке шоттардағы өзге де активтерді бұғаттау жолымен жүзеге асырылады.
«Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерімен мәмілелер (операциялар) жасасуды тоқтата тұру цифрлық қаржы активтері платформасы операторының цифрлық қаржы активтерін ұстаушыларды есепке алу жүйесінде және орталық депозитарийдің цифрлық қаржы активтерін ұстаушылар тізілімінде осындай цифрлық қаржы активтерін бұғаттау арқылы осы Заңның 88-бабының 16-тармағында көрсетілген уәкілетті органның нормативтік құқықтық актісінде және орталық депозитарий қағидаларының жиынтығында көзделген тәртіппен жүзеге асырылады. 
Бұғаттауды жүзеге асырған орталық депозитарий және (немесе) номиналды ұстаушы, егер оның негізінде жүзеге асырылған шешімде (актіде) не Қазақстан Республикасының заңдарында өзгеше көзделмесе, бұғатталған кезден бастап жиырма төрт сағат ішінде жеке шотында бұғаттау жүзеге асырылған тұлғаны хабардар етеді.
3.  Осы бапта көзделген мәмілелерді (операцияларды) жасауды тоқтата тұру осы Заңның 70-бабының 7-тармағына сәйкес айқындалған сәтке дейін есеп айырысу жүйесіне енгізілген бұйрықтарды (нұсқаулықтарды) орындауға және олар бойынша неттинг пен есеп айырысуларды аяқтауға қолданылмайды. Бұғаттау осындай есеп айырысулар аяқталғаннан кейін жеке шоттағы қалдыққа қолданылады.
4. Орталық депозитарийдің есепке алу жүйесінде және (немесе) номиналды ұстауды есепке алу жүйесінде құқықтары ескерілетін мемлекеттік емес эмиссиялық бағалы қағаздардың не өзге де қаржы құралдарының айналысын тоқтата тұру және (немесе) уәкілетті органның шешімі бойынша корпоративтік әрекеттерді жүргізу (өңдеу) осы Заңның 59-бабына сәйкес жүзеге асырылады.
 
11-тарау. КАПИТАЛ НАРЫҒЫНДАҒЫ МӘМІЛЕЛЕР (ОПЕРАЦИЯЛАР) БОЙЫНША ЕСЕП АЙЫРЫСУ, ЕСЕП АЙЫРЫСУ ТӘРТІБІ ЖӘНЕ НЕТТИНГ
 
70-бап. Эмиссиялық бағалы қағаздармен, өзге де қаржы құралдарымен және капитал нарығының объектілері болып табылатын өзге де активтермен мәмілелер (операциялар) бойынша есеп айырысу
1.   Эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен мәмілелер (операциялар) бойынша есеп айырысу (бұдан әрі осы баптың мақсаттары үшін – активтер) активтерге құқықтардың ауысуын тіркеуді және (немесе) оларға ауыртпалықтардың туындауын тіркеуді, ал мәміле (операция) шарттарында көзделген жағдайларда, – ақша аударуды қамтиды.
2.   Активтермен жасалатын мәмілелер (операциялар) бойынша есеп айырысу күні мәміле (операция) шарттарына сәйкес айқындалатын, активтерді жеткізу (беру) және (немесе) ақша аудару бойынша, сауда-саттықты ұйымдастырушының және (немесе) клирингтік ұйымның ішкі құжаттарына сәйкес ұйымдастырылған капитал нарығында жасалатын және (немесе) клирингтік қызмет көрсетуге қабылданған мәмілелер (операциялар) бойынша тараптардың міндеттемелерін орындау күні болып табылады.
3. Егер Қазақстан Республикасының заңдарында өзгеше мерзім белгіленбесе, ашық сауда-саттық әдісімен ұйымдастырылған капитал нарығында  жасалатын активтермен мәмілелер (операциялар) бойынша есеп айырысу күні мәміле (операция) жасалған күннен кейінгі екінші жұмыс күнінен кешіктірілмейді. 
Осы тармақтың бірінші бөлігінің ережелері сауда-саттықты ұйымдастырушының және (немесе) клирингтік ұйымның ішкі құжаттарында көзделген жағдайларда және тәртіппен сауда-саттықты не есеп айырысуларды тоқтата тұру, техникалық іркіліс, тиісті активтер бойынша корпоративтік әрекет кезінде, сондай-ақ дефолтты реттеу рәсімдерін қолдану кезінде есеп айырысу күнін ауыстыруға кедергі келтірмейді.
4. Осы баптың мақсаттары үшін есеп айырысу жүйесі активтерге құқықтардың ауысуы және (немесе) активтермен мәмілелер (операциялар) бойынша ақша аударымдары жүзеге асырылатын жүйе деп танылады.
Активтерге құқықтардың ауысуы жүзеге асырылатын есеп айырысу жүйесінің операторы орталық депозитарий не Қазақстан Республикасының заңдарына сәйкес активтерге құқықтар мен ауыртпалықтарды тіркеуді жүзеге асыруға құқылы өзге ұйым болып табылады.
Ақшалай есеп айырысулар жүзеге асырылатын есеп айырысу жүйесінің операторы Қазақстан Республикасының Ұлттық Банкі, орталық депозитарий және (немесе) Қазақстан Республикасының заңдарында көзделген жағдайларда аударым операцияларына арналған лицензиясы бар не аударым операцияларын лицензиясыз жүзеге асыратын өзге ұйым болып табылады.
Есеп айырысу жүйесі операторының ішкі құжаттарына (қағидаларына) сәйкес есеп айырысу жүйесіне қатысуға жіберілген және есеп айырысу жүйесі операторының алдында бұйрықтардың (нұсқаулықтардың) орындалуына тікелей жауапты тұлға есеп айырысуға қатысушы болып табылады.
Есеп айырысу жүйесінің операторы өзінің ішкі құжаттарына және есеп айырысуға қатысушылармен және (немесе) клирингтік ұйыммен жасалған шарттарға сәйкес есеп айырысуды жүзеге асыруды қамтамасыз етеді.
5. Клирингтік қызмет көрсетуге қабылданған мәмілелер (операциялар) бойынша есеп айырысулар клирингтік ұйымнан алынған ақпарат негізінде жүзеге асырылады. Көрсетілген ақпарат осы Заңның мақсаттары үшін бұйрыққа (нұсқаулыққа) теңестіріледі.
Өзге мәмілелер (операциялар) бойынша есеп айырысулар есеп айырысуға қатысушылардың қарсы бұйрықтары (нұсқаулықтары) негізінде не осы Заңда, Қазақстан Республикасының өзге де заңдарында және (немесе) орталық депозитарийдің қағидалар жинағында көзделген өзге де негізде жүзеге асырылады.
6. Егер қарсы бұйрықтар негізінде жүзеге асырылатын мәміле (операциялар) бойынша есеп айырысулар ақша аударымын да, активтерге құқықтардың ауысуын да көздейтін болса, есеп айырысу жүйесі оларды төлемге қарсы жеткізу негізінде жүргізуді қамтамасыз етеді, бұл ретте құқықтардың ауысуы Қазақстан Республикасының заңдарында және есеп айырысу жүйесі операторының ішкі құжаттарында  (қағидаларында) жол берілетін төлемсіз аударымдарды қоспағанда, тиісті ақша аударымы және керісінше болған жағдайда ғана жүзеге асырылады.
Егер ақша аудару және активтерге құқықтардың ауысуы әртүрлі есеп айырысу жүйелерінде жүзеге асырылса, төлемге қарсы жеткізу олардың операторларының ішкі құжаттарында (қағидаларында) және (немесе) олардың операторлары арасындағы шарттарда көзделген тәртіппен осындай есеп айырысу жүйелерінің өзара іс-қимылы арқылы қамтамасыз етіледі.
7. Бұйрықты (нұсқаулықты) есеп айырысу жүйесіне енгізу уақыты, ол басталғаннан кейін оны есеп айырысуға қатысушы не үшінші тұлға кері қайтарып ала алмайтын немесе өзгерте алмайтын уақыт және есеп айырысулардың аяқталу (аяқталу) уақыты тиісті есеп айырысу жүйесінің ішкі құжаттарымен (қағидаларымен) айқындалады. Екі және одан да көп есеп айырысу жүйелерінің өзара іс-қимылы кезінде олардың ішкі құжаттары (қағидалары) көрсетілген тармақтардың дәйектілігін қамтамасыз етуге тиіс.
Клирингтік қызмет көрсетуге қабылданған мәмілелер (операциялар) бойынша клирингтік қызмет көрсетуге қабылданған міндеттемелерді клирингтік қатысушы кері қайтарып алуға немесе өзгертуге болмайтын уақыт  және неттинг нәтижелерінің түпкілікті уақыты клирингтік ұйымның ішкі құжаттарымен айқындалады және осы тармақтың бірінші бөлігінде көрсетілген уақытпен келісілуге тиіс.
Төлемдер және (немесе) ақша аударымдары бөлігінде төлемнің және (немесе) ақша аударымының аяқталған уақыты Төлемдер және төлем жүйелері туралы Қазақстан Республикасының заңнамасына және тиісті төлем жүйесінің қағидаларына сәйкес айқындалады. Есеп айырысу жүйесінің ішкі құжаттары (қағидалары) көрсетілген уақыттың осы тармақтың бірінші бөлігінде көрсетілген өзге де уақытпен келісілуін қамтамасыз етуге тиіс. Есеп айырысулар аяқталған уақыттан бастап бұйрық (нұсқаулық), сондай-ақ оның негізінде жүзеге асырылған активтерге құқықтардың ауысуы, ақша аудару және (немесе) неттинг есеп айырысуға қатысушылар мен үшінші тұлғалар үшін түпкілікті, қайтарып алынбайтын және міндетті болып табылады.
8.  Есеп айырысуға қатысушыға қатысты оңалту, банкроттық, реттеу, консервациялау, мәжбүрлеп немесе ерікті тарату рәсімдері не Қазақстан Республикасының немесе шет мемлекеттің заңнамасында көзделген өзге де осыған ұқсас рәсімдер қозғалған уақытқа дейін есеп айырысу жүйесіне енгізілген бұйрықтар (нұсқаулықтар) заңды күші бар, үшінші тұлғалар үшін міндетті болып табылады және орындалуға жатады, ал олар бойынша неттинг пен есеп айырысу есеп айырысу жүйесінің ішкі құжаттарына (қағидаларына), клирингтік ұйымның ішкі құжаттарына және (немесе) шартқа (бас қаржылық келісімге) сәйкес аяқталады. Мұндай рәсімді қозғаудың көрсетілген бұйрықтардан (нұсқаулықтардан) немесе оларға байланысты туындаған құқықтар мен міндеттерге қатысты кері күші болмайды және неттингті және аяқталған есеп айырысуларды жою немесе кері жүргізу үшін негіз болып табылмайды.
Осындай рәсім қозғалған сәттен кейін енгізілген және сол операциялық күн ішінде орындалған бұйрықтар (нұсқаулықтар), егер есеп айырысу жүйесінің операторы немесе клирингтік ұйым олардың орындалуы қайтарып алынбаған уақытта олар мұндай рәсімнің басталғаны туралы білмегенін және білмеуі тиіс екенін дәлелдесе, бірдей күшке ие болады.
Сот немесе өзге де құзыретті мемлекеттік орган тиісті шешім қабылдаған уақыт, ал мемлекеттік органның шешімін талап етпейтін ерікті тарату кезінде – ерікті түрде тарату туралы шешім қабылдаған уақыт рәсімді қозғау уақыты деп танылады.
9.   Қазақстан Республикасының заңнамасында белгіленген мәмілелердің жарамсыздығының негіздері мәмілені (операцияны) жарамсыз деп тану есеп айырысулардың аяқталуын қозғамайтынын және бұйрықтардың (нұсқаулардың), неттинг және аяқталған есеп айырысулардың күшін жоюға, кері қайтарып алуға немесе кері өткізуге алып келмейтінін ескере отырып, жалпы тәртіппен бұйрықтар (нұсқаулықтар) есеп айырысу жүйесіне енгізілген мәмілеге (операцияға) қолданылады. Реституция және Қазақстан Республикасының Азаматтық кодексінде көзделген мәміленің (операцияның) жарамсыздығының өзге де салдары жаңа бұйрықтар (нұсқаулықтар), ақшалай төлемдер енгізу және (немесе) аяқталған есеп айырысулар мен неттингті жоймай немесе кері жүргізбей өзге де дербес міндеттемелерді орындау арқылы іске асырылады.
Осы тармақтың ережелері қадағалап ден қою шараларын қолдануға, кінәлі адамнан мүлікті немесе кірісті алып қоюға (тәркілеуге) және Қазақстан Республикасының заңдарында көзделген өзге де салдарларды қолдануға кедергі келтірмейді.

71-бап. Есеп айырысу жөніндегі міндеттемелердің орындалмау жағдайларын болғызбау және реттеу шаралары

1. Сауда-саттықты ұйымдастырушы сауда-саттыққа қатысушыларға оның сауда жүйесінде жасалатын мәмілелердің өлшемдерін олар жасалған күні салыстырып тексеру мүмкіндігін қамтамасыз етеді.
2. Өз клиенттерінің атынан және (немесе) тапсырмасы бойынша әрекет ететін сауда-саттыққа қатысушылар мұндай клиенттерге сауда-саттықты ұйымдастырушының сауда жүйесінде жасалатын мәмілелердің (операциялардың) өлшемдерін олар жасалған күні салыстырып тексеру мүмкіндігін қамтамасыз етеді.
3. Сауда-саттықты ұйымдастырушы, клирингтік ұйым және орталық депозитарий өздері жүзеге асыратын функциялар шегінде өзінің ішкі құжаттарында қызмет көрсетілетін мәмілелердің (операциялардың) сипаты мен тәуекелдеріне мөлшерлес есеп айырысу бойынша міндеттемелерді орындамау немесе уақтылы орындамау жағдайларын болғызбау және реттеу жөніндегі шараларды көздеуге міндетті, оның ішінде:
1) мәмілелердің (операциялардың) өлшемдерін (шарттарын), эмиссиялық бағалы қағаздардың, өзге де қаржы құралдарының, өзге де активтердің, ақшаның және (немесе) есеп айырысуды аяқтау үшін қолжетімді қаржыландыру тетіктерінің болуын уақтылы растауға және салыстырып тексеруге қойылатын талаптар;
2) айыппұл және (немесе) уақтылы орындалуын ынталандыруға бағытталған және тиісті санаттағы барлық қатысушыларға тең шарттарда қолданылатын ақшалай өндіріп алу, ішінара орындау, жекелеген мәмілелерге (операцияларға) қол жеткізуді тоқтата тұру, орнын ауыстыруды сатып алу, ақшалай өтемақыға бағытталған сараланған тарифтер және орындамау тәуекелін басқарудың өзге де шаралары.  
Осы тармақтың бірінші бөлігінің 2) тармақшасында көзделген ақшалай өндіріп алу себебі міндеттемені орындамаған тараптың әрекеттерімен (әрекетсіздігімен) байланысты емес есеп айырысулар бойынша міндеттемелерді орындамау немесе уақтылы орындамау жағдайларына қолданылмайды және оларды қолданатын ұйымның кіріс көзі болып табылмауға тиіс.
4. Орталық депозитарий орталық депозитарийдің есепке алу жүйесіндегі есеп айырысу бойынша міндеттемелерді орындамау немесе уақтылы орындамау жағдайларына мониторингті жүзеге асырады және уәкілетті органға осындай жағдайлар туралы мәліметтерді (есептілікті) ұсынады. Орталық депозитарий жыл сайын өзінің интернет-ресурсында есеп айырысу бойынша міндеттемелерді орындамау немесе уақтылы орындамау жағдайлары туралы жинақталған (жиынтықталған) және иесіздендірілген мәліметтерді жариялайды.
Клирингтік ұйым клирингтік қатысушылардың міндеттемелерді орындамау немесе уақтылы орындамау жағдайларына мониторингті жүзеге асырады және орталық депозитарийге және уәкілетті органға орталық депозитарийдің есептілігіне енгізілмеген бөліктегі мәліметтерді ұсынады.
Орталық депозитарий мен клирингтік ұйымның есептілікті ұсыну нысандары, кезеңділігі мен тәртібі осы Заңның 103-бабының 7-тармағында көрсетілген уәкілетті органның нормативтік құқықтық актісінде белгіленеді.
5. Жеткізу (беру) жүзеге асырылуға тиіс тарапқа беру үшін оларды жеткізу (беру) жөніндегі міндеттемені орындамаған тараптың, эмиссиялық бағалы қағаздардың, өзге де қаржы құралдарының және (немесе) жеткізілмегенге (берілмегенге) баламалы өзге де активтердің есебінен сатып алу міндетті орнын ауыстыруды сатып алу деп танылады.
Міндетті орнын ауыстыруды сатып алуды оның пайдасына жеткізу (беру) дербес не кәсіби қатысушының, инфрақұрылымдық ұйымның қызметтерін пайдалана отырып жүзеге асырылуы тиіс тарап жүзеге асырады.
Мәміле (операция) бағасы мен орнын ауыстыруды сатып алу бағасы арасындағы айырманы қоса алғанда, міндетті орнын ауыстыруды сатып алуға тікелей байланысты шығыстарды екінші тараптың бағаның өзгеруінен алған пайдасын ескере отырып, міндеттемені орындамаған тарап өтейді.
6.    Уәкілетті орган, егер есеп айырысу тәртібінің өзге де шаралары есеп айырысулар бойынша міндеттемелерді орындамау жағдайларын орнықты төмендетуді қамтамасыз етпесе, ал осындай жағдайлар қаржылық тұрақтылыққа теріс әсер етсе немесе әсер етуі мүмкін болса және міндетті орнын ауыстыруды сатып алу тиісті нарықтың өтімділігін, орындалмаған жағдайлардың санын, көлемін және ұзақтығын ескере отырып, қажетті, орынды және мөлшерлес болып табылса, сондай-ақ орнын ауыстыруды сатып алудың  шарттық тетіктері болса (болмаса), эмиссиялық бағалы қағаздарды, өзге де қаржы құралдарын  және (немесе) капитал нарығының объектілері болып табылатын өзге де активтерді және (немесе) өздеріне қатысты міндетті орнын ауыстыруды сатып алу қолданылуы мүмкін мәмілелер (операциялар) санаттарын айқындауы мүмкін. Мұндай шешім мерзімді қайта қарауға жатады.
Осы тармақтың бірінші бөлігінде көрсетілген міндетті орнын ауыстыруды сатып алуды жүзеге асыру мүмкін болмаған жағдайда, міндеттемені орындамаған тарап осы Заңның 103-бабының 7-тармағында көрсетілген уәкілетті органның нормативтік құқықтық актісінің талаптарын ескере отырып, орталық депозитарий қағидаларының жиынтығына сәйкес айқындалатын ақшалай өтемақы төлейді.
Осы тармақтың бірінші бөлігінде көрсетілген міндетті орнын ауыстыруды сатып алу тәртібі, оның ішінде мерзімдер, бағалар мен шығыстарды айқындау тәртібі, ақшалай өтемақы алу құқығы және сатып алу мүмкін болмайтын жағдайлар, сол бір эмиссиялық бағалы қағаздар, өзге де қаржы құралдары бойынша, оның ішінде құқықтар тізбегі бойынша беру жолымен байланысты (жүйелі) орындамау жағдайларын реттеу тетігі және немесе осындай бірнеше жағдайды реттеу үшін бір орнын ауыстыруды сатып алуды жүзеге асыру жөніндегі міндеттерді, сондай-ақ орнын ауыстыруды сатып алуды әкімшілендіру жөніндегі орталық депозитарийдің функциялары уәкілетті органның нормативтік құқықтық актісінің талаптарын ескере отырып, орталық депозитарийдің қағидалар жинағымен белгіленеді.
Осы тармақтың ережелері тараптардың шартта (бас қаржылық келісімде), кәсіби қатысушының, инфрақұрылымдық ұйымның ішкі құжаттарында шарттық негізде жүзеге асырылатын, оның ішінде уәкілетті органның осы тармақтың бірінші бөлігінде көзделген шешім қабылдауына қарамастан, орнын ауыстыруды сатып алуды көздеу құқығын шектемейді.
7.  Осы баптың 6-тармағының ережелеріне сәйкес міндетті орнын сатып алу мыналарға:
1) бағалы қағаздармен қаржыландыру мәмілелері шеңберінде 
эмиссиялық бағалы қағаздарды және (немесе) өзге де қаржы құралдарын қайтару жөніндегі міндеттемелерге, оның ішінде репоны жабу және баламалы бағалы қағаздарды қайтару жөніндегі міндеттемелерге;
2) себебі міндеттемені орындамаған тараптың әрекеттерімен 
(әрекетсіздігімен) байланысты емес жеткізу (беру) жөніндегі міндеттемені орындамау жағдайларына;
3) егер мұндай міндеттемелердің орындалмауын реттеу клирингтік ұйымның ішкі құжаттарына сәйкес жүзеге асырылса, клирингтік қызмет көрсетуге қабылданған мәмілелер бойынша міндеттемелерге (дефолттарға) қолданылмайды.
Уәкілетті орган міндетті орнын сатып алу қолданылмайтын, мөлшерлес  емес не қаржылық тұрақтылыққа немесе капитал нарығының реттелген жұмыс істеуіне қауіп төндіруі мүмкін өзге де жағдайларды белгілеуі мүмкін.
 
72-бап. Капитал нарығындағы мәмілелер (операциялар) бойынша неттинг және тарату неттингі

1.  Неттингі, оның ішінде тарату неттингін: 
1) бас қаржылық келісім шарттарында айқындалған тәртіппен және шарттарда осындай келісімнің тарабы (тараптары) осы келісімде жасалған мәмілелер (операциялар) бойынша;
2) клирингтік ұйымның ішкі құжаттарында айқындалған тәртіппен және шарттарда клирингтік ұйым клирингтік қызмет көрсетуге қабылданған мәмілелер (операциялар) бойынша қолданады.
Неттинг екі тарап арасында (екі жақты неттинг) не үш немесе одан да көп тарап арасында (көп жақты неттинг) жүзеге асырылуы мүмкін. 
Тарату неттингі екі тарап арасындағы, оның ішінде орталық контрагент функциясын жүзеге асыратын клирингтік ұйым мен клирингтік қатысушы арасындағы қатынастарда қолданылады.
2.   Тоқтатылатын міндеттемелердің құнын айқындау және оны бірыңғай валютаға қайта есептеу тәртібін қоса алғанда, нетто-міндеттемелердің және (немесе) нетто-талаптардың мөлшерін айқындау тәртібі тиісінше бас қаржылық келісімде не клирингтік ұйымның ішкі құжаттарында белгіленеді.
Тарату неттингі қолданылған кезде, егер бас қаржылық келісімде не клирингтік ұйымның ішкі құжаттарында өзгеше көзделмесе, тарату неттингі қолданылатын мәмілелер (операциялар) бойынша берілген қамтамасыз етуге байланысты міндеттемелер және (немесе) талаптар нетто-міндеттемелер (нетто-талаптар) есебіне енгізіледі.
3.  Тарату неттингі қолданылады және оның нәтижелері:
1) осы баптың 1-тармағының бірінші бөлігінде көрсетілген мәмілелерді (операцияларды) кез келген тарапқа қатысты оңалту, банкроттық рәсімдерін, реттеу, консервациялау, мәжбүрлеп немесе ерікті тарату режимін не Қазақстан Республикасының немесе шет мемлекеттің заңнамасында көзделген өзге де ұқсас рәсімдерді қозғауға және (немесе) қолдануға;  
2) уақытша әкімшінің, уақытша әкімшіліктің, оңалтуды басқарушының, банкроттықты басқарушының, тарату комиссиясының немесе уәкілетті органның тарату неттингі қолданылатын жекелеген мәмілелерді (операцияларды) орындаудан бас тарту құқығына қарамастан танылады. Мұндай бас тартуға тарату неттингін қолдану нәтижесінде айқындалған, бірақ тарату неттингі қолданылған жекелеген мәмілелерге (операцияларға) емес, нетто-міндеттемелерге не нетто-талаптарға қатысты Қазақстан Республикасының заңдарында белгіленген негіздер бойынша ғана жол беріледі. 
4.  Бас қаржылық келісім шарттарында не клирингтік ұйымның ішкі құжаттарына сәйкес жасалған жекелеген мәміле (операция) жарамсыз деп танылған жағдайда, егер олар бойынша неттинг аяқталмаса, мұндай мәміле (операция) неттинг қамтитын мәмілелерден (операциялардан) шығарылады. Егер неттинг аяқталса (аяқталу уақыты осы Заңның 70-бабының 7-тармағына сәйкес айқындалады) және нетто-міндеттеме (нетто-талап) есептелсе, неттинг нәтижелері және олардың негізінде аяқталған есептеулер қайта есептелуге жатпайды, ал мұндай мәміленің (операцияның) жарамсыздығының салдары осы Заңның 70-бабының 9-тармағына сәйкес іске асырылады. 
Жекелеген мәміленің (операцияның) жарамсыздығы, егер бас қаржылық келісімге не клирингтік ұйымның ішкі құжаттарына, сондай-ақ оларды жарамсыз деп тану үшін  дербес негіздер болмаса өзге де мәмілелерге қатысты 
бас қаржылық келісім талаптарында не клирингтік ұйымның ішкі құжаттарына сәйкес жасалған бас қаржылық келісімінің не клирингтік ұйымның ішкі құжаттарының, өзге де мәмілелердің (операциялардың) жарамсыздығына алып келмейді.
5. Тарату неттингін қолдану Қазақстан Республикасының заңнамасында белгіленген кредиторлардың талаптарын қанағаттандыру кезектілігін өзгертпейді. Тарату неттингін қолдану нәтижесінде туындаған нетто-талап жалпы тәртіппен тиісті рәсім шеңберінде мәлімделеді және қанағаттандырылады.

3-БӨЛІМ. КӘСІБИ ҚАТЫСУШЫЛАР ЖӘНЕ ИНФРАҚҰРЫЛЫМДЫҚ ҰЙЫМДАР

12-тарау. КӘСІБИ ҚАТЫСУШЫЛАР МЕН ИНФРАҚҰРЫЛЫМДЫҚ ҰЙЫМДАР ТУРАЛЫ ЖАЛПЫ ЕРЕЖЕЛЕР

73-бап. Капитал нарығындағы кәсіби қызмет түрлері
1. Капитал нарығындағы кәсіби қызметті осы Заңда көзделген жағдайларды қоспағанда, уәкілетті органның лицензиясы негізінде кәсіби қатысушылар мен инфрақұрылымдық ұйымдар жүзеге асырады.
Капитал нарығындағы кәсіби қызмет түрлері:
1) бірінші санаттағы брокерлік қызмет;
2) екінші санаттағы брокерлік қызмет;
3) дилерлік қызмет;
4) инвестициялық портфельді басқару жөніндегі қызмет;
5) кастодиандық қызмет;
6) трансфер-агенттік қызмет;
7) инвестициялық консультация беру;
8) осы Заңның 103-бабының 1-тармағында көзделген орталық депозитарийдің қызметі;
9) қор биржасы ретінде қызметті жүзеге асыру құқығымен эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен сауданы ұйымдастыру жөніндегі қызмет;
10) қор биржасы ретінде қызметті жүзеге асыру құқығынсыз эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен сауданы ұйымдастыру жөніндегі қызмет;
11) клирингтік қызмет.
2. Осы баптың 1-тармағының екінші бөлігінде көзделген кәсіби қызмет 
түрлерін ескере отырып, капитал нарығында мынадай кәсіби қатысушылар әрекет етеді: 
бірінші санаттағы брокер; 
екінші санатты брокер; 
дилер; 
инвестициялық портфельді басқарушы; 
кастодиан; 
трансфер-агент;
инвестициялық консультант; 
мемлекеттік мүлікті есепке алу саласындағы бірыңғай оператор (осы баптың 4-тармағында белгіленген шектерде).
3.    Осы баптың 1-тармағының екінші бөлігінде көзделген кәсіби қызмет түрлерін ескере отырып, капитал нарығында мынадай инфрақұрылымдық ұйымдар жұмыс істейді:
1) орталық депозитарий;
2) қор биржасы ретінде қызметті жүзеге асыру құқығымен сауда-саттықты ұйымдастырушы;
3) қор биржасы ретінде қызметті жүзеге асыру құқығынсыз сауда-саттықты ұйымдастырушы; 
4) клирингтік ұйым.
Сауда репозитарийінің қызметі инфрақұрылымдық ұйымның дербес түрін құрмайды және оны осы Заңның 103-бабының 1 және 2-тармақтарына сәйкес тек орталық депозитарий жүзеге асырады.
4. Мемлекеттік мүлікті есепке алу саласындағы бірыңғай оператор уәкілетті органның лицензиясынсыз мемлекетке немесе квазимемлекеттік сектор субъектілеріне тиесілі және (немесе) оларға қатысты мемлекет немесе квазимемлекеттік сектор субъектілерінің мүліктік құқықтары бар капитал нарығының объектілері болып табылатын эмиссиялық бағалы қағаздарды және өзге де қаржы құралдарын номиналды ұстауды жүзеге асырады. 
Осы тармақтың бірінші бөлігінде көрсетілген қызметті жүзеге асыру кезінде мемлекеттік мүлікті есепке алу саласындағы бірыңғай оператор осы Заңның 74, 83 және 148-баптарының талаптарын сақтайды. 
Осы Заңның 82-бабының талаптары осы Заңның 80-бабының                                      6-тармағында белгіленген ерекшеліктерімен мемлекеттік мүлікті есепке алу саласындағы бірыңғай оператордың басшы қызметкерлеріне қолданылады.
5. Қазақстан Республикасының Ұлттық Банкі Қазақстан Республикасы Ұлттық Банкінің алтын-валюта активтерін, Қазақстан Республикасы Ұлттық қорының активтерін, бірыңғай жинақтаушы зейнетақы қорының зейнетақы активтерін және (немесе) Ұлттық стратегиялық крипторезервті (бұдан әрі осы тармақта – активтер) басқаруға берген, Қазақстан Республикасы Ұлттық Банкінің еншілес ұйымы дилерлік және (немесе) брокерлік қызметті, сондай-ақ инвестициялық портфельді басқару жөніндегі қызметті уәкілетті органның лицензиясынсыз  активтерге қатысты жүзеге асыруға құқылы. 
Осы Заңның және уәкілетті органның нормативтік құқықтық актілерінің дилерлік және (немесе) брокерлік қызметті, сондай-ақ инвестициялық портфельді басқару жөніндегі қызметті жүзеге асыру тәртібі мен шарттарын белгілейтін талаптары активтерге қатысты капитал нарығындағы кәсіби қызметтің көрсетілген түрлерін жүзеге асырған кезде Қазақстан Республикасы Ұлттық Банкінің еншілес ұйымына қолданылмайды.
Активтерге қатысты дилерлік және (немесе) брокерлік қызметті,                          сондай-ақ инвестициялық портфельді басқару жөніндегі қызметті Қазақстан Республикасы Ұлттық Банкінің еншілес ұйымы өзінің ішкі құжаттарына және  инвестициялық декларацияларға сәйкес жүзеге асырады.
Қазақстан Республикасы Ұлттық Банкінің еншілес ұйымының   дилерлік және (немесе) брокерлік қызметті,                          сондай-ақ өзге де активтерге қатысты инвестициялық портфельді басқару жөніндегі қызметті, оның ішінде  Қазақстан Республикасының Ұлттық Банкі, Қазақстан Республикасының Үкіметі және (немесе) бірыңғай жинақтаушы зейнетақы қоры болып табылмайтын клиентпен жасалған брокерлік қызметтерді көрсету туралы және (немесе) инвестициялық портфельді басқару жөніндегі шарттардың негізінде жүзеге асыруына  уәкілетті органның лицензиясы болған кезде рұқсат етіледі  және осы Заңның және осындай қызмет түрлері үшін белгіленген уәкілетті органның нормативтік құқықтық актілерінің талаптарына сәйкес жүзеге асырады.
6. Капитал нарығында кәсіби қызметті жүзеге асырудың, оның ішінде капитал нарығында кәсіби қызмет түрлерін қоса атқарудың тәртібі мен шарттары осы Заңда, Қазақстан Республикасының өзге де заңдарында және уәкілетті органның нормативтік құқықтық актілерінде белгіленеді.
7.  Инфрақұрылымдық ұйым валютамен және (немесе) бағалы қағаздар болып табылмайтын өзге де валюталық құндылықтармен мәмілелер (операциялар) жасасуға, сондай-ақ мұндай мәмілелер (операциялар) мен қызметтер оның капитал нарығында кәсіптік қызметін жүзеге асырумен тікелей байланысты болған жағдайда, оның ішінде осы Заңның 110-бабының                                      3-тармағында және 118-бабының 5-тармағында көзделген жағдайларда және Қазақстан Республикасының Валюталық реттеу және валюталық бақылау туралы заңнамасына сәйкес осындай мәмілелер (операциялар) жасасуға байланысты қызметтер көрсетуге құқылы.
Инфрақұрылымдық ұйымдардың қызметтерін пайдалана отырып, валютамен және бағалы қағаздар болып табылмайтын өзге де валюталық құндылықтармен қызметтер көрсету және (немесе) мәмілелер (операциялар) жасасу ерекшеліктері өз құзыреті шегінде уәкілетті органның және Қазақстан Республикасы Ұлттық Банкінің нормативтік құқықтық актілерінде, сондай-ақ өз функциялары шегінде сауда-саттықты ұйымдастырушының (ұйымдастырылған капитал нарығында жасалатын мәмілелер үшін) және (немесе) клирингтік ұйымның (клирингтік қызмет көрсетуге қабылданған мәмілелер үшін) ішкі құжаттарында белгіленеді.
8. Клиенттің кәсіби қатысушының, инфрақұрылымдық ұйымның қызметтері үшін сыйақы (тарифтер) төлеу шарттары мен тәртібі кәсіби қатысушының, инфрақұрылымдық ұйымның ішкі құжаттарында және (немесе) клиентпен жасалған шартта белгіленеді. [ескі Заңның 45-бабының 6-тармағы]
Кәсіби қатысушы, инфрақұрылымдық ұйым өз қызметтері үшін алынатын сыйақының (тарифтердің) түрлері мен мөлшері туралы ақпаратты өзінің интернет-ресурстарында орналастырады.

74-бап. Кәсіби қатысушының, инфрақұрылымдық ұйымның ішкі құжаттары 

1. Кәсіби қатысушы, инфрақұрылымдық ұйым өз қызметін өзінің ішкі құжаттарына сәйкес жүзеге асырады.
Кәсіби қатысушының, инфрақұрылымдық ұйымның ішкі құжаттарын олардың клиенттері және олардың қызметтерін пайдаланатын өзге де тұлғалар, сондай-ақ осы Заңда көзделген жағдайларда өзге де тұлғалар сақтауға міндетті.
Кәсіби қатысушының, инфрақұрылымдық ұйымның ішкі құжаттары осы Заңға, Қазақстан Республикасының өзге де заңдарына және уәкілетті органның нормативтік құқықтық актілеріне қайшы келмеуге тиіс.
Ішкі құжаттардың тізбесі, сондай-ақ кәсіби қатысушылардың, инфрақұрылымдық ұйымдардың жекелеген түрлері үшін олардың мазмұнына қойылатын талаптар уәкілетті органның нормативтік құқықтық актілерінде белгіленеді.
2. Егер осы Заңда өзгеше көзделмесе, кәсіби қатысушының, инфрақұрылымдық ұйымның ішкі құжаттарын олардың атқарушы органы әзірлейді және оларды кәсіби қатысушының, инфрақұрылымдық ұйымның басқару органы (директорлар кеңесі, қадағалау кеңесі) бекітеді, ал жауапкершілігі шектеулі серіктестіктің ұйымдық-құқықтық нысанында құрылған және қадағалаушы кеңесі жоқ кәсіби қатысушыда – қатысушылардың жалпы жиналысында бекітіледі. 
	Осы Заңның 116-бабының 1-тармағында көрсетілген, осы Заңның 116-бабы 2-тармағының 2) тармақшасында көзделген қор биржасының ішкі құжаттарын осындай қор биржасының реттеушілік комитеті бекітеді және оларды қор биржасының директорлар кеңесі бекітпей қолданады.
Жүйелік маңызы бар инфрақұрылымдық ұйымның қатысушыларға және клиенттерге қызмет көрсету шарттары мен тәртібін реттейтін ішкі құжаттарын қор биржасының реттеушілік комитеті бекітеді және осы Заңның 116-бабының 5-тармағында көзделген тәртіппен осындай ұйымның директорлар кеңесі бекітеді.
3. Инфрақұрылымдық ұйым уәкілетті органды өзінің ішкі құжаттарының бекітілгені туралы, сондай-ақ тиісті құжаттарды қоса бере отырып, оларға өзгерістер мен (немесе) толықтырулардың бекітілгені туралы олар бекітілген күннен кейін он жұмыс күнінен кешіктірмей хабардар етеді.
Инфрақұрылымдық ұйым өзінің ішкі құжаттарын, сондай-ақ оларға енгізілген өзгерістерді және (немесе) толықтыруларды олар қолданысқа енгізілген күнге дейін он жұмыс күнінен кешіктірмей өзінің интернет-ресурсында жариялайды. 

75-бап. Кәсіби қатысушының, инфрақұрылымдық ұйымның ақшасы, эмиссиялық бағалы қағаздары, өзге де қаржы құралдары және клиенттерінің өзге де активтері [New]

Кәсіби қатысушы, инфрақұрылымдық ұйым клиенттерінің, оның ішінде клирингтік қатысушылардың және сауда-саттықты ұйымдастырушы мүшелерінің, сондай-ақ активтерін кәсіби қатысушы, инфрақұрылымдық ұйым осы Заңға және олардың ішкі құжаттарына сәйкес ескеретін өзге де тұлғалардың (номиналды ұстаушылардың клиенттерін және талап етілмеген активтер тиесілі тұлғаларды қоса алғанда) ақшасы, эмиссиялық бағалы қағаздары, өзге де қаржы құралдарын және өзге де активтерін кәсіби қатысушы, инфрақұрылымдық ұйым өз активтерінен бөлек ескереді. 
Осы баптың бірінші бөлігінде көрсетілген активтер қайта құрылымдау, оңалту, банкроттық және (немесе) тарату жағдайында кәсіби қатысушының, инфрақұрылымдық ұйымның мүліктік массасына енгізілмейді және кәсіби қатысушының, инфрақұрылымдық ұйымның міндеттемелері бойынша өндіріп алу нысанасы бола алмайды. [ескі Заңның 45-бабының 5-тармағы]
Жүйелік маңызы бар инфрақұрылымдық ұйымға осы Заңның                                     29-тарауында көзделген режимдер мен шараларды қолдану кезінде осы тармақтың бірінші бөлігінде көрсетілген активтер осындай ұйымның активтері ретінде қаралмайды және осы Заңның 169-бабының 23-тарауында және                                       1-тармағының 4) тармақшасында көзделген жағдайларда және шектерде клирингтік қатысушыларды және олардың клирингтік ұйымның кепілдік қорына жарналарын қамтамасыз етуді пайдалануды қоспағанда, оның залалдарын өтеу  не өзге кредиторлар алдындағы міндеттемелерін орындау үшін пайдаланылмайды. 

76-бап. Кәсіби қатысушының, инфрақұрылымдық ұйымның қызметін шектеу
1. Мынадай жағдайларды: 
1) өз мұқтаждығы үшін сатып алынған мүлікті мүліктік жалға беруді (жалға беруді) қоса алғанда, өз мүлкін иеленуді, пайдалануды және оған билік етуді;
2) осы Заңның 19-тарауында белгіленген ерекшеліктерді ескере отырып, капитал нарығындағы қызметпен байланысты мәселелер бойынша консультациялық және ақпараттық көрсетілетін қызметтерді ұсынуды;
3) капитал нарығындағы қызмет мәселелері жөніндегі арнайы әдебиеттерді ақпарат жеткізгіштердің кез келген түрлерінде өткізуді; [ескі Заңның 53-бабының 1-тармағы 3-тт.)]
4) капитал нарығындағы қызмет саласында оқытуды ұйымдастыруды, сондай-ақ капитал нарығындағы қызмет мәселелері бойынша конференцияларды, семинарларды және өзге де іс-шараларды ұйымдастыруды және өткізуді ; 
5) Қазақстан Республикасының заңдарында белгіленген өзге де жағдайларды қоспағанда, кәсіби қатысушы, инфрақұрылымдық ұйым қаржы нарығындағы қызметке жатпайтын кәсіпкерлік қызметті жүзеге асыруға құқылы емес.
2. Кәсіби қатысушылардың, инфрақұрылымдық ұйымдардың жекелеген түрлерінің қызметіне қатысты қосымша шектеулер мен тыйымдар осы Заңда және Қазақстан Республикасының өзге де заңдарында белгіленеді.
3. Кәсіби қатысушы, инфрақұрылымдық ұйым өзінің                                     интернет-ресурстарында кәсіби қатысушы, инфрақұрылымдық ұйым және олардың клиенттері көрсететін қызметтер туралы жарнаманы, сондай-ақ осы Заңның 25-тарауында және 149-бабында белгіленген шектеулерді ескере отырып, олардың ішкі құжаттарында айқындалған өзге де ақпаратты жариялауға құқылы.
4. Банктердің, Қазақстан Республикасының бейрезидент банктері филиалдарының және банк операцияларының жекелеген түрлерін жүзеге асыратын ұйымдардың, сақтандыру (қайта сақтандыру) ұйымдарының капитал нарығындағы қызметі осы ұйымдардың қызметін реттейтін Қазақстан Республикасы заңдарының талаптары ескеріле отырып жүзеге асырылады.
5. Осы баптың 1-тармағының күші трансфер-агенттің қызметіне қолданылмайды.
6. Осы баптың 1-тармағының қолданысы мемлекеттік мүлік туралы Қазақстан Республикасының заңнамасында көзделген қызметті жүзеге асыру кезінде мемлекеттік мүлікті есепке алу саласындағы бірыңғай операторға қолданылмайды.

13-тарау. КӘСІБИ ҚАТЫСУШЫНЫ, ИНФРАҚҰРЫЛЫМДЫҚ ҰЙЫМДЫ ҚҰРУ ЖӘНЕ ЛИЦЕНЗИЯЛАУ

77-бап. Кәсіби қатысушының, инфрақұрылымдық ұйымның ұйымдық-құқықтық нысаны мен жарғылық капиталы [

1.   Кәсіби қатысушы, инфрақұрылымдық ұйым (бұдан әрі осы тараудың мәтіні бойынша – лицензиат) трансфер-агентті, екінші санаттағы брокерді және акционерлік қоғамның не жауапкершілігі шектеулі серіктестіктің ұйымдық-құқықтық нысанында құрылуы және өз қызметін жүзеге асыруы мүмкін инвестициялық консультантты қоспағанда, акционерлік қоғамның ұйымдық-құқықтық нысанында құрылады және өз қызметін жүзеге асырады.
3. Кәсіби қатысушының, инфрақұрылымдық ұйымның жарғылық 
капиталының ең аз мөлшері осы Заңның 151-бабының 2-тармағында көрсетілген уәкілетті органның нормативтік құқықтық актісінде белгіленеді.
3. Лицензиаттың акциялары оларды орналастыру кезінде не жауапкершілігі шектеулі серіктестіктің ұйымдық-құқықтық нысанында құрылған лицензиаттың жарғылық капиталы мынадай:
1) осындай инфрақұрылымдық ұйымға реттеу режимін қолдану шеңберінде жүйелік маңызы бар инфрақұрылымдық ұйымның міндеттемелерін оның жай акцияларына айналдыру;
2) лицензиаттың акцияларына айналдырылатын эмиссиялық бағалы қағаздар шығарылымының шарттары негізінде бағалы қағаздарды лицензиаттың акцияларына айналдыру;
3) лицензиаттың орналастырылған акцияларының бір түрін осы лицензиаттың акцияларының басқа түріне лицензиаттың жарғысы мен акциялар шығарылымының шарттары негізінде айырбастау; 
4) «Акционерлік қоғамдар туралы» Қазақстан Республикасының Заңында белгіленген тәртіппен жүзеге асырылатын қайта ұйымдастыру кезінде лицензиаттың акцияларына ақы төлеу жағдайларын қоспағанда, тек ақшамен төленуге тиіс.
Осы тармақтың бірінші бөлігінде белгіленген жағдайларда акцияларға ақы төлеу үшін пайдаланылатын мүлікке бағалау жүргізу талап етілмейді.
Заңды тұлға басқа заңды тұлғалардың акциялары және (немесе) жарғылық капиталындағы қатысу үлесі үшін ақы төлеу ретінде енгізілген активтер сомасын шегергенде, меншікті капитал шегінде лицензиаттың акцияларына ақы төлеуге құқылы.
4. Лицензиат осындай мәмілелер (операциялар) нәтижесінде уәкілетті 
органның нормативтік құқықтық актілерінде белгіленген пруденциялық нормативтер мен лимиттер және (немесе) осы Заңның 151-бабының 2-тармағында көрсетілген уәкілетті органның нормативтік құқықтық актісінде белгіленген қаржылық орнықтылықтың өзге де өлшемшарттары (нормативтері), сондай-ақ осы Заңда және (немесе) «Акционерлік қоғамдар туралы» Қазақстан Республикасының Заңында белгіленген өзге де талаптар бұзылмаған жағдайда  акционерлерден өз акцияларын сатып алу бойынша мәмілелер (операциялар) жасасуға құқылы.
5. Осы баптың ережелері Қазақстан Республикасының бейрезидент банкі филиалына, Қазақстан Республикасының бейрезидент сақтандыру (қайта сақтандыру) ұйымының филиалына қолданылмайды.




78-бап. Лицензиаттың құрылтайшылары мен акционерлері (қатысушылары)

1.   Лицензиаттың құрылтайшылары мен акционерлері (қатысушылары) осы Заңда және Қазақстан Республикасының өзге де заңдарында белгіленген шектеулерді ескере отырып, Қазақстан Республикасының жеке және заңды тұлғалары – резиденттері және бейрезиденттері, сондай-ақ мемлекеттік мүлік жөніндегі уәкілетті орган атынан мемлекет және Қазақстан Республикасының Ұлттық Банкі бола алады.
2. Тізбесін уәкілетті орган белгілейтін офшорлық аймақтарда тіркелген заңды тұлғалар лицензиаттың тікелей немесе жанама ірі қатысушылары (ірі акционерлері) бола алмайды.
Осы баптың мақсаттары үшін ірі қатысушы жауапкершілігі шектеулі серіктестіктің ұйымдық-құқықтық нысанында құрылған кәсіби қатысушының жарғылық капиталына қатысу үлесінің он және одан да көп пайызы тікелей немесе жанама тиесілі тұлға деп түсініледі.
Осы тармақтың бірінші бөлігінде белгіленген шектеу рейтингтік агенттіктердің бірінің ең төмен кредиттік рейтингі бар және ол резиденті болып табылатын мемлекетте лицензиат жүзеге асыратын (жүзеге асыруға ниетті) қызмет түріне ұқсас қызмет түрін жүзеге асыратын Қазақстан Республикасының бейрезидент қаржы ұйымының еншілес ұйымы болып табылатын лицензиатқа қолданылмайды.
Ең төмен кредиттік рейтинг және рейтингтік агенттіктердің тізбесі уәкілетті органның нормативтік құқықтық актісінде белгіленеді.
3.  Қаржы ұйымының және (немесе) банк және (немесе) сақтандыру холдингінің басшы қызметкері лауазымын атқару және қаржы ұйымының ірі қатысушысы (ірі акционер) болу құқығынан өмір бойына айыру түрінде қылмыстық жаза қолдану туралы өзіне қатысты заңды күшіне енген сот шешімі  бар жеке тұлға лицензиаттың дауыс беретін акцияларының он және одан да көп пайызына, оның ішінде базалық бағалы қағаздары лицензиаттың дауыс беретін акциялары болып табылатын, Қазақстан Республикасының немесе шет мемлекеттің заңнамасына сәйкес шығарылған туынды бағалы қағаздар арқылы тікелей немесе жанама иелік етуге және (немесе) пайдалануға және (немесе) билік етуге құқылы емес.
4.   Кәсіби қатысушылардың жекелеген түрлерінің құрылтайшылары мен акционерлері (қатысушылары), инфрақұрылымдық ұйымдар құрамының ерекшеліктері, сондай-ақ оларға қойылатын қосымша талаптар осы Заңның                    79-бабында, 104-бабының 1-тармағында, 109-бабының 2 және 3-тармақтарында және 118-бабының 2-тармағында белгіленеді.
5. Осы баптың ережелері мыналарға:
мемлекеттік мүлікті есепке алу саласындағы бірыңғай операторға;
банк, Қазақстан Республикасының бейрезидент банкінің филиалы, сақтандыру (қайта сақтандыру) ұйымы, Қазақстан Республикасының бейрезидент сақтандыру (қайта сақтандыру) ұйымының филиалы болып табылатын лицензиатқа қолданылмайды.
Осы тармақтың бірінші бөлігінің үшінші абзацында көрсетілген ұйымдардың құрылтайшыларына, акционерлеріне, ірі қатысушыларына, сондай-ақ банк және сақтандыру холдингтеріне қойылатын талаптар «Қазақстан Республикасындағы банктер және банк қызметі туралы» және «Сақтандыру нарығы туралы» Қазақстан Республикасының заңдарында белгіленеді.

79-бап. Инвестициялық портфельді басқарушының немесе клирингтік ұйымның ірі қатысушысы

1. Уәкілетті органның алдын ала жазбаша келісімін алмастан, бірде-бір тұлға өз бетінше немесе басқа тұлғамен (басқа тұлғалармен) бірлесіп:
жиынтығында инвестициялық портфельді басқарушының немесе клирингтік ұйымның (бұдан әрі осы бапта – ұйым) дауыс беретін акцияларының он немесе одан да көп пайызын, оның ішінде Қазақстан Республикасының немесе шет мемлекеттің заңнамасына сәйкес шығарылған, базалық бағалы қағаздары ұйымның дауыс беретін акциялары болып табылатын (бұдан әрі осы бапта – туынды бағалы қағаздар) туынды бағалы қағаздар арқылы тікелей және (немесе) жанама иеленуге және (немесе) пайдалануға және (немесе) оларға билік етуге; 
ұйымға бақылауды жүзеге асыруға;
ұйым қабылдайтын шешімдерге ұйымның дауыс беретін акцияларының он немесе одан да көп пайызымен тікелей және (немесе) жанама ықпал етуге (дауыс беруге) құқылы емес. 
Осы тармақтың бірінші бөлігінде белгіленген талап «Қаржы нарығы мен  қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-5-бабының 19-тармағында көрсетілген тұлғаларға қолданылмайды.
2. Осы баптың 1-тармағының бірінші бөлігінде көрсетілген тұлғаларға  қойылатын талаптар, сондай-ақ мұндай тұлғалардың ірі қатысушы мәртебесін алуға келісім алу тәртібі «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының                    9-5-бабында белгіленеді.
3. Жиынтығында ұйымның дауыс беретін акцияларының он немесе одан да көп пайызын, оның ішінде туынды бағалы қағаздар арқылы тікелей және (немесе) жанама иеленетін және (немесе) пайдаланатын және (немесе) оларға  билік ететін тұлғалар, мынадай шарттардың  кез келгені болған: 
1) аталған тұлғалар өздерінің арасында жасалған шартқа (растайтын құжаттарға) байланысты ұйымның шешімдеріне бірлесіп әсер еткен;
2) аталған тұлғалар жеке алғанда немесе өзара бір-бірінің ірі қатысушылары болып табылған;
3) брокерлік қызметтерді, инвестициялық портфельді басқару жөніндегі қызметтерді және (немесе) бағалы қағаздарды номиналды ұстау жөніндегі қызметтерді көрсетуге байланысты жағдайларды қоспағанда, аталған тұлғалардың бірі басқа аталған тұлғаға өздерінің арасында жасалған шартқа сәйкес ұйымның дауыс беретін акцияларын, оның ішінде туынды бағалы қағаздар арқылы сатып алуға уәкілеттік берген (міндеттеген);
4) аталған тұлғалардың бірі басқа аталған тұлғаға ұйымның дауыс беретін акцияларын және (немесе) туынды бағалы қағаздарды сатып алу үшін ақшаны және (немесе) өзге мүлікті өтеусіз берген; 
5) аталған тұлғалардың бірі басқа аталған тұлғаның лауазымды тұлғасы болып табылған;
6)   аталған тұлғалардың бірі, өкіл өкілдік берген тұлғаның нұсқауларына қатаң сәйкестікте әрекет ететін және өкілдік берген тұлғаның атынан өзінің жеке қалауы бойынша әрекет жасауға құқылы емес жағдайларды қоспағанда, басқа аталған тұлғаның өкілі болған;
7) аталған тұлғалар жақын туыстар немесе жұбайы (зайыбы) болып табылған;
8) аталған тұлғалар осы баптың 9-тармағында көрсетілген уәкілетті органның нормативтік құқықтық актісімен  белгіленген жағдайларда өзгеше түрде ұйымның шешіміне бірлесіп ықпал еткен кезде бірлесіп ірі қатысушы болып табылатын тұлғалар деп танылады.
4. Жиынтығында ұйымның дауыс беретін акцияларының он немесе одан да көп пайызын, оның ішінде туынды бағалы қағаздар арқылы тікелей және (немесе) жанама иеленетін және (немесе) пайдаланатын және (немесе) оларға билік ететін тұлғалар, тек қана мынадай: 
1) ұйым акционерлерінің кезектен тыс жалпы жиналысын шақыру;
2) ұйымның директорлар кеңесі акционерлердің жалпы жиналысын шақырудан бас тартқан жағдайда, оны шақыру туралы талап-арызбен сотқа жүгіну;
3) ұйым акционерлерінің жалпы жиналысының күн тәртібіне қосымша мәселелерді енгізу;
4) ұйымның директорлар кеңесінің отырысын шақыру;
5) аудиторлық ұйымның өз есебінен ұйымға аудит жүргізу мәселелері бойынша бірлескен шешімдер қабылдауын көздейтін өздерінің арасында жасалған шарт негізінде әрекет ететін тұлғалар ұйымның бірлесіп ірі қатысушы болып табылатын тұлғалар деп танылмайды.  
5. Тұлға уәкілетті органның жазбаша келісімінсіз ұйымның ірі қатысушысы белгілеріне сәйкес келген жағдайда, мұндай тұлға «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-5-бабына сәйкес уәкілетті органның жазбаша келісімін алғанға дейін ұйым қабылдайтын шешімдерге ықпал етуге бағытталған ешқандай әрекет жасауға және (немесе) ұйымның акцияларымен, оның ішінде туынды бағалы қағаздар арқылы дауыс беруге құқылы емес.
 Уәкілетті орган ұйымның ірі қатысушысының белгілеріне уәкілетті органның жазбаша келісімінсіз сәйкес келетін тұлғаға осы Заңда көзделген қадағалап ден қою шараларын қолдануға, оның ішінде аталған тұлғадан ұйымның дауыс беретін акцияларын және (немесе) туынды бағалы қағаздарды алты айдан аспайтын мерзімде өткізуді талап етуге құқылы.
6. Уәкілетті орган тұлғаның уәкілетті органның жазбаша келісімінсіз ұйымның ірі қатысушысының белгілеріне сәйкес келетіні туралы мәліметтерді растайтын немесе теріске шығаратын ақпаратты талап етуге құқылы.
Көрсетілген ақпаратты уәкілетті орган оған ие кез келген тұлғадан, сондай-ақ осындай тұлғаның бақылауындағы кез келген ұйымнан талап ете алады.
7. Ұйым жиынтығында ұйымның дауыс беретін акцияларының, оның ішінде табылатын туынды бағалы қағаздар арқылы он және одан көп пайызын иеленетін және (немесе) пайдаланатын, және (немесе) оған билік ететін тұлғалар құрамының өзгергені туралы уәкілетті органды осы факт анықталған күннен бастап күнтізбелік он бес күн ішінде хабардар етуге міндетті.
8. Жеке тұлғалар – ұйымның ірі қатысушылары болып табылатын Қазақстан Республикасының резиденттері, сондай-ақ олардың жұбайлары жыл сайын Қазақстан Республикасының салық заңнамасында белгіленген тәртіппен және мерзімдерде кірістері мен мүлкі туралы декларация тапсыруға міндетті.
9. Ұйымның ірі қатысушысының бақылау белгілерін, белгілерін белгілеу тәртібі уәкілетті органның нормативтік құқықтық актісінде айқындалады және оған мыналар:
1) бақылау белгілерін, ұйымның ірі қатысушысының белгілерін белгілеу тәртібі; 
2) жеке немесе заңды тұлғаның ұйымның ірі қатысушысының белгілерін белгілеу мақсатында ұйымның дауыс беретін акцияларының он немесе одан да көп пайызымен ұйым қабылдайтын шешімдерге (дауыс беруге) тікелей және (немесе) жанама ықпал ету жағдайларын белгілеу;
3) ұйымның шешімдеріне тікелей және (немесе) жанама иеленетін және (немесе) пайдаланатын және (немесе) жиынтығында ұйымның дауыс беретін акцияларының он немесе одан да көп пайызына, оның ішінде туынды бағалы қағаздар арқылы билік ететін тұлғалардың оларды ұйымның ірі қатысушысы болып табылатын тұлғалар бірлесіп тану мақсаттары үшін өзге түрде бірлесіп ықпал ету жағдайларын айқындау;
4) бір тұлғаның дербес не бір немесе бірнеше тұлғамен бірлесіп бақылау белгілерін белгілеу мақсаттары үшін заңды тұлғаның шешімдерін өзгеше түрде айқындау мүмкіндігі болған жағдайларды белгілеу кіреді.

 80-бап. Капитал нарығындағы кәсіби қызметті лицензиялау, инвестициялық консультантты есептік тіркеу

1. Капитал нарығындағы кәсіби қызметті жүзеге асыруға  арналған лицензияны уәкілетті орган береді.
Капитал нарығында кәсіби қызметті лицензиялау және инвестициялық консультанттарды есептік тіркеу тәртібі уәкілетті органның нормативтік құқықтық актісінде айқындалады және мыналарды қамтиды:
1) капитал нарығында кәсіби қызметті жүзеге асыруға лицензиялар беру тәртібі;
2) инвестициялық консультантты есептік тіркеу тәртібі мен мерзімдері, инвестициялық консультантқа қойылатын талаптар, инвестициялық консультантты есептік тіркеу үшін қажетті құжаттар тізбесі, сондай-ақ инвестициялық консультанттардың тізілімін жүргізу тәртібі.
2. Осы баптың 3 және 4-тармақтарында көзделген жағдайларды қоспағанда, өтініш беруші капитал нарығындағы кәсіби қызметті жүзеге асыруға арналған лицензияны алғаш рет алу үшін ұсынатын құжаттардың тізбесі: 
1) өтініш беруші, оның ішінде өтініш берушіге осы Заңда және уәкілетті органның нормативтік құқықтық актілерінде қойылатын талаптарға өзінің сәйкестігін растайтын және капитал нарығындағы кәсіби қызметті жүзеге асыру басталғанға дейін осы баптың 5-тармағында көзделген ұйымдастыру-техникалық іс-шараларды орындауға міндеттеме алатын өтініш;
2) өтініш беруші жарғысының нотариат куәландырған көшірмесі;
3) өтініш берушінің жарғылық капиталын төлегенін растайтын құжаттардың көшірмелері;
4) құрылтайшыларды (акционерлерді, қатысушыларды) қоспағанда, уәкілетті органның нормативтік құқықтық актісінде айқындалған тізбе бойынша өтініш берушінің құрылтайшылары (акционерлері, қатысушылары) туралы мәліметтер, осы тармақтың 5) тармақшасына сәйкес ұсынылатын құжаттар мен мәліметтер; 
5) «Қаржы нарығын және қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-5-бабы 8-тармағының 1) тармақшасында, 10-тармағы 1) тармақшасында және 14-тарманды көзделген құжаттар мен мәліметтерді қоспағанда, өтініш берушінің құрылтайшысы (акционері) ірі қатысушы мәртебесін алу қажет болған жағдайда, «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-5-бабында айқындалған тәртіппен құжаттар мен мәліметтер;
[bookmark: _Hlk239240459]6) егер басшы қызметкерлер лауазымына ұсынылатын адамдард бұрын келісілмеген жағдайда, осы Заңның 82-бабында және «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленген талаптарға сәйкес бұл аталған адамдарды келісу үшін көзделген құжаттар;
7) көрсетілген алымды «электрондық үкіметтің» төлем шлюзі арқылы төлеу жағдайларын қоспағанда, жекелеген қызмет түрлерімен айналысу құқығына лицензиялық алымның бюджетке төленгенін растайтын құжат;
8) уәкілетті органның тәуекелдерді басқару және ішкі бақылау жүйесіне қойылатын талаптарына сәйкес келетін өтініш берушінің таяудағы үш жылға арналған даму стратегиясы жобасының көшірмесі;
9) адамның өтініш беруге өкілеттігін растайтын құжаттардың және оған қоса берілетін құжаттар мен мәліметтердің көшірмелері;
10) қызметтің үздіксіздігін қамтамасыз ету жоспары және клирингтік қызметті жүзеге асыруға лицензия алуға өтініш білдірген өтініш беруші үшін қаржылық орнықтылықты қалпына келтіру жоспары. 
3. Банк, Қазақстан Республикасының бейрезидент банкінің филиалы, ислам банкі, Қазақстан Республикасының бейрезидент ислам банкінің филиалы капитал нарығындағы кәсіби қызметті жүзеге асыруға алғаш рет лицензия алу үшін осы баптың 2-тармағының 1), 7), 8) және 9) тармақшаларында көрсетілген құжаттарды ұсынады. 
4. «Өмірді сақтандыру» саласында қызметті жүзеге асыратын сақтандыру ұйымы капитал нарығында инвестициялық портфельді басқару жөніндегі қызметті жүзеге асыруға арналған  лицензияны алғаш рет алу үшін:
1) осы баптың 2-тармағының 1), 7), 8) және 9) тармақшаларында көрсетілген құжаттар; 
2) капитал нарығындағы қызметті жүзеге асыру функциялары жүктелетін құрылымдық бөлімшелер туралы ережелер;
3) уәкілетті органның нормативтік құқықтық актісінің талаптарына сәйкес капитал нарығындағы қызметті жүзеге асыру үшін қажетті бағдарламалық-техникалық құралдардың және өзге де жабдықтардың болуын растайтын құжат.
5. Капитал нарығындағы кәсіби қызметті жүзеге асыруға арналған лицензия алған өтініш беруші капитал нарығындағы кәсіби қызметті тікелей жүзеге асыру басталғанға дейін осы Заңда және уәкілетті органның нормативтік құқықтық актілерінде көзделген, капитал нарығындағы кәсіби қызметтің тиісті түрін жүзеге асыру үшін қажетті ұйымдастыру-техникалық іс-шараларды орындауға міндетті, оның ішінде: 
1) уәкілетті органның және Қазақстан Республикасы Ұлттық Банкінің нормативтік құқықтық актілерінің талаптарына сәйкес келетін бухгалтерлік есепті және Бас бухгалтерлік кітапты жүргізуді автоматтандыру жөніндегі үй-жайды, жабдықты және бағдарламалық қамтамасыз етуді, сондай-ақ капитал нарығындағы кәсіби қызметтің тиісті түрін жүзеге асыру үшін қажетті бағдарламалық-техникалық құралдар мен өзге де жабдықтарды дайындау;
2) штат кестесін қалыптастыру;
3) капитал нарығындағы кәсіби қызметті жүзеге асырудың жалпы шарттары туралы қағидалар бекітілсін;
4) уәкілетті органның тәуекелдерді басқару және ішкі бақылау жүйесіне қойылатын талаптарына сәйкес келетін өтініш берушінің таяудағы үш жылға арналған даму стратегиясы бекітілсін;
5) уәкілетті органның нормативтік құқықтық актілерінде белгіленген талаптарға сәйкес капитал нарығындағы кәсіби қызметті жүзеге асыруға байланысты, оның ішінде тәуекелдерді басқару және ішкі бақылау жүйесін қалыптастыру үшін қажетті өзге де ішкі құжаттар бекітілсін. 
6. Капитал нарығындағы кәсіби қызметті жүзеге асыруға арналған қолданыстағы лицензиясы бар өтініш беруші капитал нарығындағы кәсіби қызметтің қосымша түрін жүзеге асыруға арналған лицензия алуға өтініш бергенге дейін:
1) егер осындай нормативтер мен лимиттерді орындау өтініш беруші үшін осы Заңға және уәкілетті органның нормативтік құқықтық актілеріне сәйкес міндетті болған жағдайда, капитал нарығындағы кәсіби қызметтің қосымша түрін жүзеге асыруға арналған лицензия алуға өтініш берудің алдындағы қатарынан үш ай ішінде уәкілетті орган белгілеген пруденциялық нормативтер мен лимиттерді орындауды қамтамасыз етуге;
2) капитал нарығындағы кәсіби қызметтің қосымша түрін жүзеге асыруды жоспарланатын бастауға байланысты барлық ұйымдастыру-техникалық іс-шараларды орындау, оның ішінде уәкілетті органның нормативтік құқықтық актілерінде белгіленген талаптарға сәйкес тәуекелдерді басқару және ішкі бақылау жүйесін қалыптастыру үшін қажетті құжаттарды қоса алғанда, қажетті ішкі құжаттарды бекітуге міндетті.
7. Капитал нарығындағы кәсіби қызметті жүзеге асыруға арналған қолданыстағы лицензиясы бар өтініш беруші капитал нарығындағы кәсіби қызметтің қосымша түрін жүзеге асыруға арналған лицензия алу үшін ұсынатын құжаттардың тізбесі:
1) өтініш беруші, оның ішінде осы баптың 6-тармағында көзделген талаптардың орындалуын растайтын өтініш;
2) осы баптың 2-тармағының 7) және 9) тармақшаларында көрсетілген құжаттар.
8. Капитал нарығындағы кәсіби қызметті жүзеге асыруға арналған лицензияны қайта ресімдеу үшін өтініш беруші ұсынатын құжаттардың тізбесі:
1) өтініш;
2) көрсетілген алымды «электрондық үкіметтің» төлем шлюзі арқылы төлеу жағдайларын қоспағанда, жекелеген қызмет түрлерімен айналысу құқығына арналған лицензиялық алымның бюджетке төленгенін растайтын құжат;
3) мемлекеттік цифрлық жүйелерде қамтылған құжаттарды қоспағанда, лицензияны қайта ресімдеу үшін негіз болатын өзгерістер туралы ақпаратты қамтитын құжаттардың көшірмелері.
9. Уәкілетті орган капитал нарығындағы кәсіби қызметті жүзеге асыруға лицензия беру туралы өтінішті өтініш беруші осы Заңның, Қазақстан Республикасының өзге де заңдарының және уәкілетті органның нормативтік құқықтық актілерінің талаптарына сәйкес келетін құжаттар мен мәліметтерді ұсынған күннен бастап отыз жұмыс күні ішінде қарайды. 
Уәкілетті орган «Рұқсаттар және хабарламалар туралы» Қазақстан Республикасы Заңының 34-бабында көзделген жағдайларды қоспағанда, өтініш беруші осы Заңның, Қазақстан Республикасының өзге де заңдарының және уәкілетті органның нормативтік құқықтық актілерінің талаптарына сәйкес келетін құжаттар мен мәліметтерді ұсынған күннен бастап он бес жұмыс күні ішінде капитал нарығындағы кәсіби қызметті жүзеге асыруға арналған лицензияны қайта ресімдеу туралы өтінішті қарайды.
10. Уәкілетті орган мынадай кез келген:
ұсынылған құжаттарда және (немесе) мәліметтерде қамтылған өтініш беруші және (немесе) оның құрылтайшылары (акционерлері, қатысушылары) туралы анық емес деректер анықталған;
ұсынылған құжаттардың және (немесе) мәліметтердің мазмұны осы Заңның, Қазақстан Республикасының өзге де заңдарының, уәкілетті органның нормативтік құқықтық актілерінің талаптарына сәйкес келмеген;
ұсынылған құжаттар мен мәліметтердегі деректердің дұрыс болуын тексеруді жүзеге асыру қажеттілігі жағдайларда осы баптың 9-тармағында көзделген өтінішті қарау мерзімін тоқтата тұруға құқылы.
Өтініш берушінің ұсынылған құжаттарға және (немесе) мәліметтерге уәкілетті органның ескертулерін жою мерзімі он жұмыс күнінен аспайды.
Өтінішті қарау мерзімі өтініш беруші ұсынылған құжаттарға және (немесе) мәліметтерге уәкілетті органның ескертулерін жойғаннан кейін және уәкілетті орган көрсетілген құжаттардағы және (немесе) мәліметтердегі деректердің анық болуын тексеруді аяқтағаннан кейін немесе өтініш беруші осы тармақтың екінші бөлігінде белгіленген мерзім ішінде түзетілген (нақтыланған) құжаттарды және (немесе) мәліметтерді ұсынбаған жағдайда қайта басталады.
11. Уәкілетті орган лицензияны беру немесе қайта ресімдеу кезінде Қазақстан Республикасының заңнамасына сәйкес капитал нарығындағы кәсіби қызметтің рұқсат етілген түрлерінің атауларын нақтылауға құқылы. 
12. Капитал нарығындағы кәсіби қызметті жүзеге асыруға арналған лицензия беру үшін алым алынады, оның мөлшері мен төлеу тәртібі Қазақстан Республикасының салық заңнамасында айқындалады. 
13. Капитал нарығындағы кәсіби қызметті жүзеге асыруға арналған лицензия шектеусіз мерзімге беріледі.
Капитал нарығындағы кәсіби қызметті жүзеге асыруға арналған лицензия үшінші тұлғаларға берілмейді.
Осы Заңға және (немесе) Қазақстан Республикасының өзге де заңдарына сәйкес тиісті қызмет лицензиясыз жүзеге асырылатын жағдайларды қоспағанда, капитал нарығындағы кәсіби қызметтің барлық түрлері оларды жүзеге асыру құқығына арналған лицензияда тікелей нұсқау болған кезде ғана жүзеге асырылуы мүмкін.
14. Капитал нарығындағы кәсіби қызметті жүзеге асыруға арналған лицензияның көшірмесі кәсіби қатысушының, инфрақұрылымдық ұйымның клиенттеріне, сондай-ақ олардың интернет-ресурстарына көруге болатын жерде орналастырылуға тиіс.
15. Инвестициялық консультант уәкілетті орган жүзеге асыратын есепке алуды тіркеу негізінде лицензиясыз инвестициялық консультацияны жүзеге асырады. 
Инвестициялық консультанттарды есепке алуды тіркеу тәртібі мен мерзімдері, инвестициялық консультанттарға қойылатын талаптар, есепке алуды тіркеу үшін қажетті құжаттардың тізбесі, сондай-ақ инвестициялық консультанттардың тізілімін жүргізу тәртібі уәкілетті органның осы баптың 1-тармағының екінші бөлігінде көрсетілген нормативтік құқықтық актісінде айқындалады. Инвестициялық консультантты есепке алуды тіркеуден бас тарту осы Заңның 81-бабының 3-тармағында көзделген негіздер бойынша жүргізіледі.

81-бап. Капитал нарығында кәсіби қызметті жүзеге асыруға арналған лицензияны беруден (қайта ресімдеуден) және инвестициялық консультантты есептік тіркеуден бас тарту

1. Капитал нарығында кәсіби қызметті жүзеге асыруға лицензия беруден (қайта ресімдеуден) бас тарту мынадай кез келген негіз:
1) өтініш берушінің осы Заңның 77, 78 және 79-баптарында белгіленген талаптардың кез келгенін сақтамауы;
2) капитал нарығында кәсіби қызметтің қосымша түрін жүзеге асыруға арналған лицензия алуға өтініш берудің алдындағы қатарынан үш ай ішінде пруденциялық нормативтер мен лимиттерді сақтамау (егер осындай нормативтер мен лимиттерді орындау өтініш беруші үшін осы Заңға және уәкілетті органның нормативтік құқықтық актілеріне сәйкес міндетті болған жағдайда);
3) өтініш берушінің жарғылық капиталының уәкілетті органның нормативтік құқықтық актісінде белгіленген жарғылық капиталдың ең төмен мөлшеріне қойылатын талаптарға сәйкес келмеуі; 
4) өтініш берушінің даму стратегиясы жобасының және (немесе) өзге де ұсынылған құжаттардың уәкілетті органның тәуекелдерді басқару және ішкі бақылау жүйесіне қойылатын талаптарына сәйкес келмеуі; 
5) тағайындауға (сайлауға) ұсынылатын кандидаттар арасынан өтініш берушінің басшы қызметкерін келіспеу (капитал нарығында кәсіби қызметті жүзеге асыруға алғаш рет лицензия алуға өтініш білдірген өтініш беруші үшін);
6) өтініш беруші ұсынған құжаттардың және (немесе) мәліметтердің Қазақстан Республикасы заңнамасының талаптарына сәйкес келмеуі; 
7) капитал нарығында кәсіби қызметті жүзеге асыруға лицензия алу үшін ұсынылған құжаттардағы және (немесе) мәліметтердегі деректердің (мәліметтердің) анық болмауы; 
8) «Рұқсаттар және хабарламалар туралы» Қазақстан Республикасының Заңында көзделген өзге де негіздер бойынша жүргізіледі. 
2. Капитал нарығында кәсіби қызметті жүзеге асыруға арналған лицензия беруден (қайта ресімдеуден) бас тартылған жағдайда, өтініш беруші олардың негізінде бас тарту алынған сәйкессіздіктерді жоюға және түзетілген (нақтыланған) құжаттарды және (немесе) мәліметтерді ұсына отырып, капитал нарығында кәсіби қызметті жүзеге асыруға арналған лицензия алуға өтінішпен уәкілетті органға қайта жүгінуге құқылы.
Осы баптың 1-тармағының 5) тармақшасында көзделген негіз бойынша капитал нарығында кәсіби қызметті жүзеге асыруға арналған лицензия беруден бас тартылған жағдайда, өтініш беруші сәйкессіздіктерді жоюға және уәкілетті органға осы Заңның 82-бабының және «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабының талаптарына сәйкес өтініш берушіге келісуден бас тартылған адамның орнына өтініш берушінің басшы қызметкері лауазымына өтініш беруші ұсынатын жаңа тұлғаға қатысты құжаттар мен мәліметтерді ұсына отырып, капитал нарығында кәсіби қызметті жүзеге асыруға лицензия алуға өтінішпен қайта жүгінуге. 
3. Инвестициялық консультантты есепке алуды тіркеуден бас тарту мынадай кез келген негіз:
1) инвестициялық консультанттың осы Заңда және уәкілетті органның нормативтік құқықтық актісінде белгіленген талаптарға сәйкес келмеуі;
2) ұсынылған құжаттардың және (немесе) мәліметтердің Қазақстан Республикасы заңнамасының талаптарына сәйкес келмеуі;
3) есепке алуды тіркеу үшін ұсынылған құжаттардағы және (немесе) мәліметтердегі деректердің (мәліметтердің) анық болмауы;
4) «Рұқсаттар және хабарламалар туралы» Қазақстан Республикасының Заңында көзделген өзге де негіздер бойынша жүргізіледі. 
4. Есепке алуды тіркеуден бас тартылған жағдайда инвестициялық консультант олардың негізінде бас тарту алынған сәйкессіздіктерді жоюға және түзетілген (нақтыланған) құжаттарды және (немесе) мәліметтерді ұсына отырып, есепке алуды тіркеу туралы өтінішпен уәкілетті органға қайта жүгінуге құқылы.


14-тарау. КӘСІБИ ҚАТЫСУШЫНЫ, ИНФРАҚҰРЫЛЫМДЫҚ ҰЙЫМДЫ КОРПОРАТИВТІК БАСҚАРУ ЕРЕКШЕЛІКТЕРІ

82-бап. Кәсіби қатысушының, инфрақұрылымдық ұйымның басшы қызметкерлері

1. Кәсіби қатысушының, инфрақұрылымдық ұйымның басшы қызметкерлері:
1) басқру органының басшысы және мүшелері; 
2) басшы (жауапкершілігі шектеулі серіктестігі нысанында құрылған кәсіби қатысушы үшін атқарушы органның функцияларын жеке-дара жүзеге асыратын тұлға) және атқарушы органның мүшелері; 
3) бас бухгалтер, бас бухгалтердің орынбасары; 
4) өтініш берушінің даму стратегиясы жобасының және (немесе) өзге де ұсынылған құжаттардың уәкілетті органның тәуекелдерді басқару және ішкі бақылау жүйесіне қойылатын талаптарына сәйкес келмеуі:
5) құрылымдық бөлімшелердің қызметін үйлестіруді және (немесе) бақылауды жүзеге асыратын және клиенттермен жасалатын шарттарға, клиенттермен жасалған шарттарда және уәкілетті органның нормативтік құқықтық актілерінде көзделген есептіліктің әртүрлі нысандарын қоса алғанда, клиенттерге ұсынылатын және (немесе) уәкілетті органға ұсынылатын ақпаратқа, сондай-ақ олардың клиенттерінің шоттарындағы активтердің қозғалысы мен қалдығын салыстырып тексеруді растайтын құжаттарға қол қою құқығына ие өзге де басшылар; 
6) уәкілетті органның уәжді пайымдауын пайдалана отырып, басшы қызметкерлер деп танылған өзге де адамдар. 
Мыналар:
бас бухгалтер, трансфер-агент бас бухгалтерінің орынбасары, инвестициялық консультант;
кәсіби қатысушының оқшауланған бөлімшелерінің, инфрақұрылымдық ұйымның бірінші басшылары және олардың бас бухгалтерлері мен бас бухгалтерлердің орынбасарлары;
осы тармақтың бірінші бөлігінің 4) тармақшасында көрсетілген құжаттарға қол қою құқығына ие және тек бір құрылымдық бөлімшенің қызметін үйлестіруді және (немесе) бақылауды жүзеге асыратын тұлғалар басшы қызметкерлер болмайды.
2. Адамды уәкілетті органның уәжді пайымдауын пайдалана отырып, кәсіби қатысушының, инфрақұрылымдық ұйымның басшы қызметкері деп таныған және осы Заңның 158-бабы 1-тармағының 10) тармақшасында көзделген қадағалап ден қою шарасын кәсіби қатысушыға, инфрақұрылымдық ұйымға қолданған жағдайда, кәсіби қатысушы, инфрақұрылымдық ұйым уәкілетті орган белгілеген мерзімде «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленген талаптарға уәкілетті органның уәжді пікірін пайымдауын пайдалана отырып, басшы қызметкер деп танылған адамның сәйкестігін растайтын басшы қызметкерді тағайындауға (сайлауға) келісім алу үшін құжаттарды ұсынуға міндетті. 
Кәсіби қатысушы, инфрақұрылымдық ұйым құжаттарды уәкілетті орган белгілеген мерзімде ұсынбаған кезде уәкілетті органның уәжді пайымдауын пайдалана отырып, кәсіби қатысушының, инфрақұрылымдық ұйымның басшы қызметкері деп танылған адаммен еңбек шартын бұзуға және (немесе) осы адамның өкілеттігін тоқтату бойынша өзге де шаралар қолдануға міндетті.
3. Кәсіби қатысушының, инфрақұрылымдық ұйымның басшы қызметкерлеріне қойылатын талаптар, сондай-ақ оларды келісу тәртібі «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленеді.
4. Кәсіби қатысушының, инфрақұрылымдық ұйымның басшы қызметкерлеріне басқару органы басшына және мүшелері бойынша қойылатын талаптар жауапкершілігі шектеулі серіктестіктің ұйымдық-құқықтық нысанында құрылған екінші санаттағы брокердің және инвестициялық консультанттың байқау кеңесінің басшысына және мүшелеріне қолданылады.
5. Лауазымдық міндеттеріне дилерлік, брокерлік және (немесе) трансферттік-агенттік қызметті жүзеге асыруға байланысты мәселелерге жетекшілік ету кіретін Ұлттық почта операторының атқарушы органының мүшелері Ұлттық почта операторының басшы қызметкерлері деп танылады. 
Осы тармақтың бірінші бөлігінде көрсетілген адамдар «Қаржы нарығы  мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленген талаптарға сәйкес келуге тиіс. Атқарушы органның мүшелері көрсетілген талаптарға сәйкес келген жағдайда уәкілетті органның келісімінсіз лауазымдарға тағайындалады (сайланады).
Ұлттық почта операторы уәкілетті органның талабы бойынша атқарушы орган мүшесін «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленген талаптарға сәйкес келмеген жағдайда, осындай адаммен еңбек шартын бұзу және (немесе) оның өкілеттігін тоқтату бойынша өзге де шаралар қабылдау арқылы шеттетеді.
6. Мемлекеттік мүлікті есепке алу саласындағы бірыңғай оператордың басшы қызметкерлері лауазымдық міндеттеріне осы Заңның 73-бабының 4-тармағында көзделген қызметті жүзеге асыруға байланысты мәселелерге жетекшілік ету кіретін атқарушы органның мүшелері болып танылады.
Осы тармақтың бірінші бөлігінде көрсетілген адамдар «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабында белгіленген талаптарға сәйкес келуге тиіс. Көрсетілген талаптарға сәйкес келген жағдайда олар уәкілетті органның келісімінсіз лауазымдарға тағайындалады (сайланады).
Мемлекеттік мүлікті есепке алу саласындағы бірыңғай оператор уәкілетті органның талабы бойынша осы тармақтың бірінші бөлігінде көрсетілген тұлға аталған талаптарға сәйкес келмеген жағдайда, осындай адаммен еңбек шартын бұзу және (немесе) оның өкілеттігін тоқтату бойынша өзге де шаралар қабылдау арқылы шеттетеді.

83-бап. Кәсіби қатысушының, инфрақұрылымдық ұйымның ұйымдық құрылымына қойылатын талаптар

1. Кәсіби қатысушы (трансфер-агентті, инвестициялық консультантты қоспағанда), инфрақұрылымдық ұйым міндетті түрде ішкі аудит қызметін құрады және мынадай алқалы органдарды: 
1) басқару органын;
2) атқарушы органды қалыптастырады.
Жауапкершілігі шектеулі серіктестік ұйымдық-құқықтық нысанында құрылған кәсіби қатысушы үшін атқарушы органның функцияларын жеке-дара жүзеге асыруға жол беріледі.
Жауапкершілігі шектеулі серіктестік ұйымдық-құқықтық нысанында құрылған екінші санатты брокер және инвестициялық консультант байқау кеңесін қалыптастырады. 
2. Капитал нарығында кәсіби қызметтің екі және одан да көп түрін жүзеге асыратын кәсіби қатысушының, инфрақұрылымдық ұйымның ұйымдық құрылымы кәсіби қызметтің әрбір түрі бойынша жекелеген бөлімшелерден тұруы тиіс. 
3. Кәсіби қатысушы, инфрақұрылымдық ұйым бөлімшелердің бірінің қызметкерлеріне басқа бөлімше қызметкерлерінің функциялары мен міндеттерін орындауды жүктеуге құқылы емес.
4. Осы баптың 1 және 2-тармақтарының талаптарын кәсіби қатысушылардың, инфрақұрылымдық ұйымдардың жекелеген түрлеріне қолдану ерекшеліктері уәкілетті органның нормативтік құқықтық актілерінде белгіленеді.


84-бап. Кәсіби қатысушының, инфрақұрылымдық ұйымның инвестициялық комитетінің қызметі. Осындай инвестициялық комитеттің мүшелеріне қойылатын талаптар

1. Қазақстан Республикасының заңдарында және уәкілетті органның нормативтік құқықтық актілерінде белгіленген жағдайларды қоспағанда, кәсіби қатысушының, инфрақұрылымдық ұйымның меншікті активтеріне, кәсіби қатысушы (инвестициялық портфельді басқарушы) инвестициялық басқаруға қабылдаған активтерге, сондай-ақ инвестициялауды кәсіби қатысушы, инфрақұрылымдық ұйым осы Заңға сәйкес жүзеге асыратын өзге де активтерге қатысты инвестициялық шешімдер қабылдауды құрамында кемінде үш адам болуы тиіс инвестициялық комитет жүзеге асырады.
Инвестициялық комитет мүшелерінің кемінде жартысы осындай кәсіби қатысушының, осындай инфрақұрылымдық ұйымның басшы қызметкерлері болып тағайындалуға (сайлануға) уәкілетті органның келісімін алған кәсіби қатысушының, инфрақұрылымдық ұйымның басшы қызметкерлері болуға тиіс.
Осы тармақтың талаптары капитал нарығында кастодиандық және (немесе) дилерлік және (немесе) брокерлік қызметті жүзеге асыруға лицензиясы бар Ұлттық почта операторына, трансфер-агентке, инвестициялық консультантқа, сондай-ақ банкке және Қазақстан Республикасының бейрезидент банкінің  филиалына қолданылмайды.
2. Инвестициялық комитет мүшелерін сайлауды кәсіби қатысушының, инфрақұрылымдық ұйымның атқарушы органы жүзеге асырады.
3. Инвестициялық портфельді басқарушының инвестициялық комитетінің құрамына осы инвестициялық портфельді басқарушының қызметкерлері болмайтын тұлғалар кірмеуге тиіс.
Уәкілетті органның нормативтік құқықтық актісінде зейнетақы активтерін сенімгерлік басқаруды жүзеге асыратын инвестициялық портфельді басқарушының, сондай-ақ Қазақстан Республикасының Ұлттық Банкімен жасалған шартқа сәйкес зейнетақы активтерін басқаруды жүзеге асыратын инвестициялық портфельді басқарушының инвестициялық комитетінің құрамына қосымша талаптар белгіленеді.
4. Инвестициялық комитеттің отырысы оған инвестициялық комитеттің сайланған мүшелерінің жалпы санының кемінде жартысы, бірақ инвестициялық комитеттің кемінде үш мүшесі қатысқан жағдайда өткізіледі.
Инвестициялық комитеттің шешімдері отырысқа қатысушы мүшелердің көпшілік даусымен қабылданады және жазбаша түрде ресімделеді.
5. Инвестициялық комитет мүшесінің өзіне жүктелген функциялардың орындалуын инвестициялық шешімдер қабылдау бойынша өзге тұлғаларға беруге құқығы жоқ.
6. Инвестициялық комитеттің мүшелері кәсіби қатысушының, инфрақұрылымдық ұйымның атқарушы органының назарына инвестициялық комитеттің осы мүшесінің мүдделері мен кәсіби қатысушының, инфрақұрылымдық ұйымның және (немесе) активтері оған инвестициялық басқаруға берілген клиенттердің мүдделері бір-біріне сәйкес келмейтін мүдделер қақтығысының және (немесе) өзге де мән-жайлардың болуы туралы ақпаратты жеткізуге міндетті.
Осы тармақтың бірінші бөлігінде көрсетілген мән-жайлар туындаған кезде инвестициялық комитеттің мүшесі инвестициялық комитеттің отырысына қатысуға және инвестициялық комитет қабылдайтын шешімдерге қандай да бір түрде ықпал етуге құқылы емес. 
7. Инвестициялық комитет отырыстарының қорытындылары бойынша хаттама жасалады, оған инвестициялық комитеттің төрағасы және инвестициялық комитеттің отырысына қатысып отырған барлық мүшелері қол қояды және ол инвестициялық комитеттің әрбір мүшесінің пікірін және қабылданған шешімнің негіздемесін қамтиды.
8. Инвестициялық комитет осы активтерді мақсатсыз пайдалануды, осы Заңның, Қазақстан Республикасының өзге де заңдарының және уәкілетті органның нормативтік құқықтық актілерінің, инвестициялық декларацияның талаптарын бұзуды көздейтін, осы баптың 1-тармағында көрсетілген активтер есебінен мәмілелер (операциялар) жасау туралы шешімдерді жүйелі түрде (соңғы он екі ай ішінде үш және одан да көп рет), инвестициялық декларация қабылдаған кезде, уәкілетті орган мұндай шешімдерді қабылдауға дауыс берген адамды не адамдарды инвестициялық комитет мүшелерінің міндеттерін орындаудан шеттетуге құқылы.
Адамды не адамдарды инвестициялық комитет мүшелерінің міндеттерін орындаудан шеттету туралы уәкілетті органның хабарламасы кәсіби қатысушының, инфрақұрылымдық ұйымның атқарушы органына жеткізіледі, ол уәкілетті органның хабарламасын алған күннен кейінгі күннен кешіктірмей оны инвестициялық комитет мүшелерінің міндеттерін орындаудан уәкілетті орган шеттеткен адамдарға жеткізуге міндетті.
9. Инвестициялық комитет мүшесіне осы баптың 8-тармағында көрсетілген уәкілетті органның хабарламасын жеткізген сәттен бастап осы тұлға инвестициялық комитеттің жұмысына қатысуға құқылы емес және уәкілетті орган инвестициялық комитет мүшесінің міндеттерін орындаудан оны шеттету туралы шешім қабылдағаннан кейін үш жыл ішінде осы баптың 1-тармағында көрсетілген ұйымдардың инвестициялық комитетінің құрамына сайлана алмайды.

 85-бап. Кәсіби қатысушының, инфрақұрылымдық ұйымның тәуекелдерді басқару және ішкі бақылау жүйесі

1. Кәсіби қатысушы, инфрақұрылымдық ұйым тәуекелдерді басқару және ішкі бақылау жүйесін қалыптастырады, онда мыналар болуы керек:
1) кәсіби қатысушы органдарының, инфрақұрылымдық ұйымның, кәсіби қатысушының құрылымдық бөлімшелерінің, инфрақұрылымдық ұйымның тәуекелдерді басқару және ішкі бақылау бойынша өкілеттіктері мен функционалдық міндеттері, олардың жауаптылығы;
2) тәуекелдерді басқару және ішкі бақылау бойынша ішкі саясаттар мен рәсімдер;
3) жасалатын операциялар түрлері бойынша тәуекелдердің рұқсат етілген мөлшеріне жеке лимиттер;
4) кәсіби қатысушының, инфрақұрылымдық ұйымның органдарына тәуекелдерді басқару және ішкі бақылау бойынша есептілікті ұсынудың ішкі рәсімдері;
5) тәуекелдерді басқару жүйесінің тиімділігін бағалаудың ішкі өлшемшарттары.
Клирингтік ұйым, сондай-ақ жүйелік маңызы бар инфрақұрылымдық ұйым тәуекелдерді басқару және ішкі бақылау жүйесінде қызметтің үздіксіздігін қамтамасыз ету жоспарының және осы Заңның 164-бабына сәйкес әзірленетін қаржылық орнықтылықты қалпына келтіру жоспарының, сондай-ақ оларды әске қосу өлшемшарттарының болуын қосымша қамтамасыз етуге міндетті. 
2. Кәсіби қатысушы, инфрақұрылымдық ұйым қызметкерлерді тәуекелдерді басқаруды жүзеге асыратын бөлімше басшысы, ішкі аудит қызметінің басшысы (ішкі аудит функцияларын жеке-дара жүзеге асыратын аудитор), бас комплаенс-бақылаушы лауазымына тағайындаған кезде оларды тәуекелдерді басқару және ішкі бақылау жүйесін қалыптастыру тәртібін айқындайтын уәкілетті органның нормативтік құқықтық актісінде белгіленген талаптарға сәйкестігін дербес тексереді.
3. Кәсіби қатысушы мен инфрақұрылымдық ұйымның тәуекелдерді басқару және ішкі бақылау жүйесін қалыптастыру тәртібі уәкілетті органның нормативтік құқықтық актісінде айқындалады және оған мыналар кіреді: 
1) кәсіби қатысушының тәуекелдерді басқару, ішкі бақылау және ішкі аудит жүйесін қалыптастыру тәртібі;
2) инфрақұрылымдық ұйымның тәуекелдерді басқару, ішкі бақылау және ішкі аудит жүйесін қалыптастыру тәртібі;
3) инфрақұрылымдық ұйымдардың операциялық аудитін жүргізу тәртібі. 
Кәсіби қатысушының, инфрақұрылымдық ұйымның директорлар кеңесі кәсіби қатысушыда, инфрақұрылымдық ұйымда корпоративтік басқару жүйесін енгізу мен жұмыс істеуінің тиімділігін бақылайды және қамтамасыз етеді. 
4. Кәсіби қатысушының, инфрақұрылымдық ұйымның директорлар кеңесі кәсіби қатысушыда, инфрақұрылымдық ұйымда корпоративтік басқару жүйесін енгізу мен оның жұмыс істеуінің тиімділігін бақылайды және қамтамасыз етеді.
5. Инфрақұрылымдық ұйымдар осы баптың 3-тармағында көрсетілген уәкілетті органның нормативтік құқықтық актісінде айқындалған тәртіппен кемінде үш жылда бір рет операциялық аудит жүргізуге тиіс.
6. Уәкілетті орган кәсіби қатысушының, инфрақұрылымдық ұйымның тәуекелдерді басқару және ішкі бақылау жүйесіне қойылатын талаптарды, сондай-ақ «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 2-1-тарауында айқындалған тәртіппен осындай жүйенің тиімділігін сақтауын бағалауды жүзеге асырады. 
7. Осы баптың талаптары трансфер-агенттерге, екінші санаттағы брокерлерге және инвестициялық консультанттарға қолданылмайды.

86-бап. Инфрақұрылымдық ұйымның, инвестициялық портфельді басқарушының, бірінші санаттағы брокердің тәуелсіз директорлары  

1. Инвестициялық портфельді басқаратын инфрақұрылымдық ұйымның, бірінші санаттағы брокердің директорлар кеңесінің мүшесі – тәуелсіз директоры болып табылатын немесе болуға ниет білдірген адам тәуелсіз директор үшін «Акционерлік қоғамдар туралы» Қазақстан Республикасының Заңында белгіленген талаптарға, сондай-ақ аталған тұлғаның инфрақұрылымдық ұйымнан, инвестициялық портфельді басқарушыдан, брокерден тәуелсіздігін куәландыратын мынадай қосымша талаптарға(бұдан әрі – тәуелсіздікке қойылатын талаптар) сәйкес келуге тиіс бірінші санаттағы: 
1) көрсетілген тұлға инвестициялық портфельді басқарушы инфрақұрылымдық ұйымнан, бірінші санаттағы брокерден, оның ішінде инвестициялық портфельді басқарушы инфрақұрылымдық ұйымның, бірінші санаттағы брокердің акциялары (инвестициялық портфельді басқарушы инфрақұрылымдық ұйымның, бірінші санаттағы брокердің акциялары базалық бағалы қағаздары болып табылатын туынды бағалы қағаздардың) және (немесе) инвестициялық портфельді басқарушы инфрақұрылымдық ұйымның, бірінші санаттағы брокердің орналастырылған акцияларының жалпы санының бір пайызынан астамы көлеміндегі акцияларын алуға құқық түрінде  лауазымдық міндеттер орындағаны үшін сыйақы немесе жалақы  алмайды және соңғы үш жыл ішінде мұндай сыйақы немесе жалақы алған жоқ. 
Осы тармақшаның бірінші бөлігінде белгіленген талап аталған адамның инфрақұрылымдық ұйымның тәуелсіз директоры, инвестициялық портфельді басқарушы, бірінші санаттағы брокер ретіндегі лауазымдық міндеттерін орындағаны үшін алатын сыйақысына қолданылмайды; 
2) аталған тұлға инфрақұрылымдық ұйымның тәуелсіз директоры, инвестициялық портфельді басқарушы, бірінші санаттағы брокер болып тағайындалғанға дейінгі бір жыл ішінде: 
инфрақұрылымдық ұйыммен, инвестициялық портфельді басқарушымен, бірінші санаттағы брокермен елеулі іскерлік қатынастар болған жоқ; 
акциялардың, қатысу үлестерінің, пайлардың не үлестік қатысудың басқа да нысандарының бір пайыздан астам мөлшерінде иелік етпеді, сондай-ақ инфрақұрылымдық ұйыммен, инвестициялық портфельді басқарушымен, бірінші санаттағы брокермен елеулі іскерлік қатынастары бар ұйымның лауазымды тұлғасы болмайды; 
Осы тармақшадағы елеулі іскерлік қатынастар деп уәкілетті органның нормативтік құқықтық актісінде белгіленген мөлшерден асатын сомаға мәмілелер жасау түсініледі;
3) аталған тұлға инфрақұрылымдық ұйымның тәуелсіз директоры, инвестициялық портфельді басқарушы, бірінші санаттағы брокер, инфрақұрылымдық ұйымның сыртқы аудитін жүзеге асырған аудиторлық ұйымның, инвестициялық портфельді басқарушының, бірінші санаттағы брокердің, олардың ірі акционерінің (ірі қатысушысының), осындай ірі акционерді (ірі қатысушыны) бақылауды жүзеге асырған ұйымның және (немесе) инфрақұрылымдық ұйымның, инвестициялық портфельді басқарушының, бірінші санаттағы брокердің еншілес ұйымының қызметкері болып тағайындалғанға дейінгі соңғы үш жыл ішінде болған жоқ;
4) аталған тұлға инвестициялық портфельді басқаратын инфрақұрылымдық ұйымның, бірінші санаттағы брокердің бірінші тағайындалған күнінен бастап қатарынан тоғыз жылдан астам тәуелсіз директоры болмайды және болмаған;
5) аталған тұлға сенімхатқа, заңнамаға, сот шешіміне не әкімшілік актіге негізделген өкілеттіктерді, инфрақұрылымдық ұйымның ірі акционерінің (ірі қатысушысының), инвестициялық портфельді басқарушының, бірінші санаттағы брокердің және (немесе) аталған ұйымдардың үлестес тұлғасының мүдделерін күшіне бермейді және мұндай өкілдікті соңғы үш жыл ішінде жүзеге асырмаған;
6) аталған тұлға инвестициялық портфельді басқаратын инфрақұрылымдық ұйымның, бірінші санаттағы брокердің акцияларына тікелей және (немесе) жанама түрде бір пайыздан астам мөлшерде иелік етпейді; 
7) аталған адамның өз лауазымдық міндеттерін дербес және объективті орындауына кедергі келтіретін және (немесе) аталған адамның және (немесе) оның басқа тұлғалардың (инвестициялық портфельді басқаратын инфрақұрылымдық ұйымның лауазымды адамдарын немесе акционерлерін, бірінші санаттағы брокерді қоса алғанда) тарапынан тиісінше ықпал етпейтін өзге де мүдделер қақтығысы болмайды оның жақын туыстары бұрын қандай да бір лауазымдарды атқарған немесе қазіргі уақытта атқарған және (немесе) инвестициялық портфельді басқаратын инфрақұрылымдық ұйымның директорлар кеңесінің және (немесе) атқарушы органының, бірінші санаттағы брокердің басқа мүшелерімен жеке, кәсіби немесе коммерциялық қатынастары бар.
Осы тармақтың мақсаттары үшін мүдделер қақтығысы аталған адамның жеке мүдделілігі мен оның өзінің лауазымдық міндеттерін тиісінше орындауы және (немесе) инвестициялық портфельді басқаратын инфрақұрылымдық ұйымның, бірінші санаттағы брокердің және (немесе) оның жұмыскерлерінің және (немесе) клиенттерінің мүліктік және өзге де мүдделері арасында қайшылық туындайтын жағдайды білдіреді, ол инвестициялық портфельді басқаратын инфрақұрылымдық ұйым, бірінші санаттағы брокер және (немесе) оның (оның) клиенттері үшін жағымсыз салдарға әкеп соғады (әкеп соғуы мүмкін).
2. Тәуелсіздікке қойылатын талаптардың сақталуын қамтамасыз ету мақсатында тәуелсіз директор: 
1) тәуелсіз директордың тәуелсіздікке қойылатын талаптарға сәйкес келмеуіне әкеп соғуы мүмкін кез келген мән-жайлардың туындауы туралы директорлар кеңесіне хабарлайды;
2) жыл сайын қаржы жылы аяқталғаннан кейін күнтізбелік алпыс күн ішінде директорлар кеңесінің кадрлар және сыйақы мәселелері жөніндегі комитетіне уәкілетті органның нормативтік құқықтық актісімен бекітілген нысан бойынша тәуелсіздікке қойылатын талаптарға сәйкестігіне қатысты декларацияны ұсынады.
3. Инвестициялық портфельді басқарушы инфрақұрылымдық ұйымның директорлар кеңесінің, бірінші санаттағы брокердің кадрлар және сыйақы мәселелері жөніндегі комитеті тәуелсіз директор ұсынған ақпаратты ескере отырып, тәуелсіз директордың тәуелсіздікке қойылатын талаптарға сәйкестігіне бағалау жүргізеді және тәуелсіз директордың тәуелсіздігі туралы қорытынды береді, сондай-ақ тәуелсіз директордың тәуелсіздікке қойылатын талаптарға сәйкес келмеуі туралы куәландыратын мән-жайларды анықтау туралы ақпаратты директорлар кеңесіне дереу ашуды қамтамасыз етеді. Тәуелсіз директор осы тәуелсіз директор тәуелсіздікке қойылатын талаптарға сәйкестігін бағалау объектісі болып табылатын жағдайларда директорлар кеңесінің кадрлар және сыйақы мәселелері жөніндегі комитетінің жұмысына қатыспайды.
4. Тәуелсіз директордың тәуелсіздікке қойылатын талаптарға сәйкес келмеуі және инфрақұрылымдық ұйымға, инвестициялық портфельді басқарушыға, бірінші санаттағы брокерге, инфрақұрылымдық ұйымның Директорлар кеңесіне, инвестициялық портфельді басқарушыға, бірінші санаттағы брокерге нұқсан келтірмей мұндай сәйкессіздікті жою мүмкін болмаған жағдайда, инвестициялық портфельді басқарушы  инфрақұрылымдық ұйым акционерлерінің, бірінші санаттағы брокердің жалпы жиналысының қарауына осы тәуелсіз директордың өкілеттігін тоқтату туралы мәселені дереу шығарады.
5. Инвестициялық портфельді басқарушы инфрақұрылымдық ұйымның, бірінші санаттағы брокердің директорлар кеңесі инфрақұрылымдық ұйым акционерлерінің, инвестициялық портфельді басқарушының, бірінші санаттағы брокердің жылдық жалпы жиналысына тәуелсіз директорлардың тәуелсіздікке қойылатын талаптарға сәйкестігі туралы есепті ұсынады.  
6. Инвестициялық портфельді басқарушы инфрақұрылымдық ұйым, бірінші санаттағы брокер жыл сайын уәкілетті органға тәуелсіз директорлардың тәуелсіздікке қойылатын талаптарға сәйкестігі туралы есепті уәкілетті органның нормативтік құқықтық актісінде белгіленген нысан бойынша және мерзімдерде ұсынады.

87-бап. Кәсіби қатысушы, инфрақұрылымдық ұйым акционерлерінің жалпы жиналасын (қатысушылардың жалпы жиналысын) өткізу ерекшеліктері   

1. Кәсіби қатысушының, инфрақұрылымдық ұйымның акционерлерінің жалпы жиналысы (қатысушылардың жалпы жиналысы) осы Заңда белгіленген ерекшеліктер ескеріле отырып, «Акционерлік қоғамдар туралы» Қазақстан Республикасының Заңында белгіленген талаптарға сәйкес өткізіледі.
Осы баптың мақсаттары үшін ірі қатысушы деп осы Заңның 78-бабы 2-тармағының екінші бөлігінде көрсетілген адам түсініледі.
2. Акционерлердің жалпы жиналысына (қатысушылардың жалпы жиналысына) қатысатын кәсіби қатысушының, инфрақұрылымдық ұйымның ірі акционері (ірі қатысушысы) егер кәсіби қатысушыда, инфрақұрылымдық ұйымда оның тіркелген елі (азаматтығы) туралы ақпарат болмаған жағдайда, осы Заңның 78-бабы 2-тармағының талаптарының орындалғанын растайтын өтінішті кәсіби қатысушыға, инфрақұрылымдық ұйымға ұсынады. 
3. Осы баптың 2-тармағында көрсетілген өтінішті ұсынбаған кәсіби қатысушының, инфрақұрылымдық ұйымның ірі акционері (ірі қатысушысы):
1) акционерлердің жалпы жиналысының (қатысушылардың жалпы жиналысының) кворумын айқындау кезінде ескерілмейді;
2) акционерлердің жалпы жиналысында (қатысушылардың жалпы жиналысында) қаралатын мәселелерді дауыс беруге және (немесе) талқылауға қатысуға құқығы жоқ.
4. Кәсіби қатысушының, инфрақұрылымдық ұйымның акционерлерінің жалпы жиналысы (қатысушылардың жалпы жиналысы) шешім қабылдағаннан кейін анықталған, осы баптың 2-тармағында көзделген ірі акционердің (ірі қатысушының) өтінішінде көрсетілген ақпарат анық болмаған кезде:
1) егер мұндай шешімге анық емес ақпарат берген ірі акционердің (ірі қатысушының) дауыс беретін акцияларын (қатысу үлестерін) есепке алмай, дауыс беретін акцияларының (қатысу үлестерінің) көпшілігін иеленетін акционерлер (қатысушылар) дауыс берген жағдайда, акционерлердің жалпы жиналысының (қатысушылардың жалпы жиналысының) шешімі көрсетілген акционердің (қатысушының) дауыстары ескерілмей қабылданған болып есептеледі;
2) егер дұрыс емес ақпарат берген ірі акционердің (ірі қатысушының) дауысы шешуші болған жағдайда, осы мән-жай уәкілетті органның, кәсіби қатысушының, инфрақұрылымдық ұйымның және (немесе) өзге де мүдделі тұлғаның талабы бойынша акционерлердің жалпы жиналысының (қатысушылардың жалпы жиналысының) тиісті шешімін Қазақстан Республикасының заңнамасында айқындалған тәртіппен жарамсыз деп тану үшін негіз болады.
5. Осы баптың 2, 3 және 4-тармақтарының ережелері базалық бағалы қағаздары кәсіби қатысушының, инфрақұрылымдық ұйымның дауыс беруші акциялары болатын туынды бағалы қағаздарды ұстаушыларға қатысты қолданылады.
	

15-тарау. ДИЛЕРЛІК ЖӘНЕ (НЕМЕСЕ) БРОКЕРЛІК ҚЫЗМЕТ 

88-бап. Дилерлік және (немесе) брокерлік қызмет туралы жалпы ережелер

1. Капитал нарығында дилерлік және (немесе) брокерлік қызмет уәкілетті органның тиісті лицензиялары негізінде жүзеге асырылады.
2. Бірінші санаттағы брокерлік қызмет номиналды ұстаушы ретінде клиенттердің жеке шоттарын жүргізу құқығымен (бірінші санаттағы брокер), екінші санаттағы брокерлік қызмет – номиналды ұстаушы ретінде клиенттердің жеке шоттарын жүргізу құқығынсыз (екінші санаттағы брокер) жүзеге асырылады. 
3. Бірінші санаттағы брокер қолма-қол шетел валютасымен айырбастау операцияларына уәкілетті органның жеке лицензиясы болған кезде, қолма-қол шетел валютасымен айырбастау операцияларын қоспағанда, шетел валютасымен айырбастау операцияларын жүзеге асыруға құқылы.
Брокердің шетел валютасымен айырбастау операцияларының бірінші санатын жүзеге асыру тәртібі уәкілетті органның осы баптың 16-тармағында көрсетілген нормативтік құқықтық актілерінде айқындалады.
4. Дилер мен брокер осы Заңда, Қазақстан Республикасының өзге де заңдарында және уәкілетті органның нормативтік құқықтық актілерінде белгіленген эмиссиялық бағалы қағаздармен және капитал нарығының объектілері болатын өзге де қаржы құралдарымен мәмілелер (операциялар) жасау тәртібі мен шарттарына қойылатын талаптарды сақтауға міндетті.
Осы тармақтың бірінші бөлігінде белгіленген талаптарды бұзғаны үшін дилер мен брокер Қазақстан Республикасының заңдарында көзделген жауаптылықта болады.
5. Осы Заңның 83-бабында белгіленген талаптарға қосымша бірінші санаттағы брокердің ұйымдық құрылымы мынадай құрылымдық бөлімшелерді қамтуға тиіс:
1) эмиссиялық бағалы қағаздармен және капитал нарығының объектілері болып табылатын өзге де қаржы құралдарымен мәмілелер (операциялар) жасайтын (жасасатын) сауда бөлімшесі; 
2) эмиссиялық бағалы қағаздармен және капитал нарығының объектілері болып табылатын өзге де қаржы құралдарымен мәмілелерді (операцияларды) орындайтын, сондай-ақ ақша мен осындай бағалы қағаздардың және осы брокер мен оның клиенттерінің өзге де қаржы құралдарын есепке алуды жүргізетін есеп айырысу бөлімшесі;
3) уәкілетті органның және Қазақстан Республикасы Ұлттық Банкінің нормативтік құқықтық актілеріне олардың құзыреті шегінде және бірінші санаттағы брокердің ішкі құжаттарына сәйкес өзге де құрылымдық бөлімшелер.
6. Бірінші санаттағы брокердің сауда бөлімшесінің басшы қызметкерлері осы брокердің есеп айырысу бөлімшесінің басшы қызметкерлерінің міндеттерін орындауға құқылы емес және керісінше. 
7. Брокер мен оның клиенттері арасындағы қатынастар Қазақстан Республикасы азаматтық заңнамасының тапсырма шарты немесе комиссия шарты туралы жалпы ережелері қолданылатын брокерлік қызметтер көрсету туралы шарт негізінде туындайды. 
Тапсырма шартының нормалары номиналды ұстау қызметтерін ұсыну бөлігінде, ал комиссия шартының нормалары – ұйымдастырылған капитал нарығында брокерлік қызметтер көрсету бөлігінде қолданылады. 
Брокердің ұйымдастырылмаған капитал нарығындағы қызметтері тапсырма шарты немесе комиссия шарты негізінде ұсынылады. 
8. Бірінші санаттағы брокер өз клиенттеріне уәкілетті органның осы баптың 16-тармағында көрсетілген нормативтік құқықтық актісінде айқындалған тәртіппен және шарттарда, оның ішінде жеке шот ашу бойынша, эмиссиялық бағалы қағаздармен және капитал нарығының объектілері болып табылатын өзге де қаржы құралдарымен мәмілелер (операциялар) жасау бойынша, сондай-ақ клиенттерге жеке шоттан немесе қосалқы шоттан үзінді көшірмелер, жасалған мәмілелер (операциялар) туралы есептер жіберу бойынша электрондық немесе цифрлық нысанда қызметтер көрсетуге құқылы. 
9. Брокер осы Заңда белгіленген талаптар мен шектеулерді ескере отырып, өздерінің клиенттеріне мәмілелер (операциялар) жасау мәселелері бойынша консультациялық және ақпараттық қызметтер, сондай-ақ валютамен, эмиссиялық бағалы қағаздармен:
 шетелдік ұйымдастырылған және (немесе) ұйымдастырылмаған капитал нарығы;
Қазақстан Республикасының ұйымдастырылған және ұйымдастырылмаған капитал нарықтары объектілері болып табылатын өзге де қаржы құралдарымен және (немесе) өзге де активтермен осындай клиенттердің есебінен және олардың мүдделерінде мәмілелер (операциялар) жасау бойынша қызметтер көрсетуге құқылы. 
Қазақстан Республикасының аумағында осы тармақтың бірінші бөлігінде көрсетілген қызметтерді бөлшек инвесторларға тек брокерлер ғана көрсетуге құқылы.
10. Бірінші санаттағы дилер және (немесе) брокер эмитентке, оферентке немесе рұқсат беру бастамашысына мынадай қызметтер: 
1) андеррайтердің қызметтері; 
2) қор биржасының ішкі құжаттарына сәйкес баға белгілеулерді жариялау және қолдау жөніндегі қызметтер (маркет-мейкер қызметтері) көрсетуге құқылы;
11. Бірінші санаттағы дилер және (немесе) брокер эмитентке осы баптың 10-тармағының 1) тармақшасында көрсетілген қызметтерді көрсеткен кезде эмитентке осы эмитент шығарған облигацияларға қатысты облигацияларды ұстаушылар өкілінің қызметтерін көрсетуге құқылы емес. 
12. Эмиссиялық консорциумға қатысушылардың эмиссиялық бағалы қағаздарды және (немесе) капитал нарығының объектілері болып табылатын өзге де қаржы құралдарын шығаруға және (немесе) орналастыруға байланысты қызметтер көрсету бойынша қызметті жүзеге асыру шарттары мен тәртібі эмиссиялық консорциумға қатысушылар арасындағы шартта айқындалады, онда мынадай мәліметтер:
1) эмиссиялық консорциумға қатысушылардың функциялары;
2) эмиссиялық консорциумға қатысушылар арасында құқықтарды, міндеттерді және жауаптылықты бөлу;
3) шарттың қолданылу мерзімі болуға тиіс.
13. Эмитент (оферент) мен андеррайтер (эмиссиялық консорциум) арасындағы қатынастар Қазақстан Республикасының азаматтық заңнамасының өтеулі қызметтер көрсету туралы жалпы ережелері қолданылатын жазбаша нысанда жасалатын андеррайтинг қызметтерін көрсету туралы шартпен, ал андеррайтердің орналастырылатын эмиссиялық бағалы қағаздарды және (немесе) өзге де қаржы құралдарын өз есебінен сатып алу міндеттемесі бөлігінде сатып алу-сату шарты туралы ережелерде реттеледі.  
14. Андеррайтер (эмиссиялық консорциум) эмиссиялық бағалы қағаздарды және (немесе) капитал нарығының объектілері болып табылатын өзге де қаржы құралдарын орналастыруды мынадай тәсілдермен:
1) андеррайтер (эмиссиялық консорциум) эмитенттен кейіннен басқа инвесторларға сату мақсатында орналастырылатын эмиссиялық бағалы қағаздарды және (немесе) өзге де қаржы құралдарын толық немесе ішінара сатып алатын «тұрақты міндеттемелер» тәсілімен;
2) андеррайтер (эмиссиялық консорциум) инвесторларға оларды ұсыну арқылы эмиссиялық бағалы қағаздарды және (немесе) өзге де қаржы құралдарын орналастыру бойынша барлық мүмкін болатын күш-жігерді жұмсауға міндеттенетін «ең озық күш-жігер» тәсілімен; 
3) эмитент пен андеррайтер (эмиссиялық консорциум) арасында жасалған шарттың талаптарына сәйкес эмиссиялық бағалы қағаздарды және (немесе) өзге де қаржы құралдарын орналастырудың өзге тәсілдерімен жүзеге асыруға құқылы. 
15. Дилер, бірінші санаттағы, екінші санаттағы брокер осы Заңның 17-бабында көзделген жағдайда және тәртіппен қаржы консультантының қызметтерін көрсетуге құқылы.
16. Капитал нарығында брокерлік және (немесе) дилерлік қызметті жүзеге асыру тәртібі уәкілетті органның нормативтік құқықтық актісінде белгіленеді және оған мыналар кіреді:
1) капитал нарығында брокерлік және (немесе) дилерлік қызметті жүзеге асыру тәртібі;
2) бірінші санаттағы брокердің шетел валютасымен айырбастау операцияларын жүзеге асыру тәртібі;
3) брокердің бірінші санаттағы қызметті электрондық немесе цифрлық нысанда ұсыну тәртібі мен талаптары;
4) клиенттер бұйрықтарының түрлері, олардың мазмұны және ресімделуі;
5) клиенттердің қабылданған және орындалған бұйрықтары туралы және оларды орындау талаптары туралы мәліметтерді құжаттау, есепке алу және сақтау мерзімдері; 
6) брокердің клиенттердің бұйрықтарын ең жақсы орындау өлшемшарттары, бұйрықтарды орындау саясатының мазмұнына, оны клиенттерге ашу, мониторинг пен қайта қарау тәртібіне, клиенттердің бұйрықтарын орындау кезінде мүдделер қайшылығын басқаруға, сондай-ақ клиенттердің бұйрықтарын орындауға байланысты мәліметтерді құжаттауға, сақтауға және брокердің ұсынуына қойылатын талаптар;
7) брокердің клиенттің бұйрығын қабылдаудан немесе орындаудан бас тартуының не белгілі бір мерзім өткенге дейін клиенттің бұйрығын орындамаудың жағдайлары мен тәртібі;
8) мемлекеттік емес эмиссиялық бағалы қағаздармен мәмілелер (операциялар) жасау шарттары мен қағидалары;
9) клирингтік ұйымның қызметтерін пайдалана отырып, бағалы қағаздармен қаржыландыру мәмілесін жасасуға қойылатын талаптар;
10) клирингтік ұйымның қызметтерін пайдалана отырып, бағалы қағаздармен қаржыландыру мәмілелерін жасасу үшін қолжетімді эмиссиялық бағалы қағаздардың және (немесе) өзге де қаржы құралдарының тізбесін айқындау, жүргізу және ашу тәртібі;
11) маржалық қарыз шартына қойылатын талаптар, сондай-ақ бірінші санаттағы брокердің берешек мөлшері, қамтамасыз ету мөлшері, есептелген сыйақы туралы ақпаратты және маржалық қарыз шартына байланысты өзге де мәліметтерді ұсыну тәртібі;
12) есеп айырысу қолма-қол ақшасыз ұлттық және (немесе) шетел валютасын пайдалана отырып жүргізілетін қолма-қол ақшасыз шетел валютасын сатып алу-сату мәмілелерін жасасу үшін бірінші санаттағы брокердің клиенттерге қарыз беру тәртібі мен жағдайлары;
13) қысқа сатуларды сәйкестендіру және есепке алу, оның ішінде осындай сатулар туралы есептілікті ұсыну тәртібі, сондай-ақ қысқа сатумен байланысты міндеттемелерді өтеу есебіне қамтамасыз ету құнының деңгейіне қойылатын талаптар және қамтамасыз етуді іске асыру тәртібі;
14) қысқа позицияның шекті мәндері;
15) уәкілетті органның қысқа сатуды жасайтын тұлғаның оның қысқа позициясының шекті мәндерге жеткені туралы хабардар ету тәртібі;
16) цифрлық қаржы активтерімен мәмілелер (операциялар) жасауды тоқтата тұру тәртібі.
 
89-бап. Брокердің мәмілелер (операциялар) жасасуы 

1. Брокер эмиссиялық бағалы қағаздармен және (немесе) капитал нарығының объектілері болып табылатын өзге де қаржы құралдарымен клиенттің бұйрығына сәйкес және (немесе) клиент бұрын жасаған маржалық мәмілелер шеңберінде көзделген шарттар негізінде мәмілелер (операциялар) жасайды. 
Клиенттер бұйрықтарының түрлері, олардың мазмұны мен ресімделуі уәкілетті органның осы Заңның 88-бабының 16-тармағында көрсетілген нормативтік құқықтық актісінде және брокердің ішкі құжаттарында айқындалады. 
2. Клиенттің бұйрығын орындауды брокер осы бұйрықта көрсетілген мәміле (операция) жасау шарттарын сақтай отырып жүзеге асырады. 
Егер мәміле (операция) жасалған кезде мәміле (операция) шарттарын өзгерту қажеттілігі туындаса, брокер өз әрекеттерін клиентпен келісуге міндетті. 
Мүдделер қақтығысы туындаған жағдайда брокер клиенттің мүдделерінің өз мүдделерінен басымдығын негізге ала отырып, мәміле (операция) жасауға міндетті.
Уәкілетті органның осы Заңның 88-бабының 16-тармағында көрсетілген нормативтік құқықтық актісінде көзделген жағдайларда және тәртіппен біліктілігі жоқ инвесторларды қорғау мақсатында брокер клиенттің бұйрығын қабылдаудан немесе орындаудан бас тартады не белгілі бір мерзім өткенге дейін клиенттің бұйрығын орындамайды. Клиенттің бұйрығынан мұндай бас тарту немесе орындамау брокердің клиент алдындағы міндеттемелерін бұзу болып табылмайды.
3. Клиенттердің бұйрықтарын орындау кезінде брокер эмиссиялық бағалы қағаздың не өзге де қаржы құралының бағасын, бұйрықты орындауға байланысты шығыстарды, бұйрықты орындау жылдамдығын, ықтималдығын және жасалған (жасалған) мәміле (операция), нарықтың өтімділігі, мөлшері мен бұйрықтың сипаты бойынша есептеулерді жүзеге асыруды ескере отырып, клиент үшін неғұрлым қолайлы жағдайларда бұйрықты орындау үшін барлық жеткілікті шараларды қабылдауға міндетті, сондай- ақ бұйрықты орындау үшін өзге де маңызды мән-жайлар (бұдан әрі – ең жақсы орындау). 
Егер клиенттің бұйрығында оның орындалу шарттары (оның ішінде орындалу орны, бағасы, орындалу уақыты немесе контрагент) туралы нақты нұсқаулар болса, брокер бұйрықты осындай нұсқауларға сәйкес орындайды. Бұйрықты клиенттің нақты нұсқауларына сәйкес орындау осындай нұсқаулармен айқындалған шарттар бөлігінде, ал клиенттің нұсқауларымен қамтылмаған бөлігінде – осы тармақтың бірінші және екінші бөліктерінің талаптары қолданылады деп танылады. 
4. Брокер өз клиенттерінің бұйрықтарын орындау тәртібін және олардың барынша жақсы орындалуын қамтамасыз ету бойынша шараларды (бұдан әрі – бұйрықтарды орындау саясаты) айқындайтын ішкі құжатты әзірлейді және бекітеді. 
Бұйрықтарды орындау саясаты оның ішінде эмиссиялық бағалы қағаздардың және (немесе) өзге де қаржы құралдарының әрбір түрі бойынша ұйымдастырылған және (немесе) ұйымдастырылмаған капитал нарығында бұйрықтардың орындалатын орындарын, орындалатын орынды таңдау өлшемшарттарын, сондай-ақ ұйымдастырылмаған капитал нарығында бұйрықтардың орындалу тәртібін айқындайды. 
Брокер клиенттердің бұйрықтарын орындау кезінде бұйрықтарды орындау саясатын сақтауға міндетті.
Брокер клиентке брокерлік қызмет көрсету басталғанға дейін бұйрықтарды орындау саясаты туралы ақпарат береді және клиенттің осы саясатпен келісімін алады. Ұйымдастырылмаған капитал нарығында клиенттің бұйрықтарын орындауға клиенттің алдын ала келісімі болған кезде жол беріледі.
Брокер бұйрықтарды орындау саясатының тиімділігіне тұрақты негізде мониторингтеуді жүргізеді және брокердің клиенттер үшін тұрақты негізде барынша жақсы орындауға қол жеткізу қабілетіне әсер ететін елеулі өзгерістер болған жағдайда оны қайта қарайды. Бұйрықтарды орындау саясатындағы елеулі өзгерістер туралы брокер өз клиенттеріне хабарлайды.
5. Брокер уәкілетті органның осы Заңның 154-бабының 2-тармағында көрсетілген нормативтік құқықтық актісінде белгіленген мерзімдер ішінде клиенттердің қабылданған және орындалған бұйрықтары туралы және оларды орындау шарттары туралы мәліметтерді құжаттауды, есепке алуды және сақтауды осы баптың 3 және 4-тармақтары талаптарының сақталуын растау үшін жеткілікті көлемде қамтамасыз етуге міндетті.
Клиенттің талабы бойынша брокер оған бұйрықтарды орындау саясатына сәйкес бұйрығының орындалғанын растайтын құжатты ұсынуға міндетті. 
Уәкілетті органның талабы бойынша брокер осы баптың 3 және 4 тармақтарының талаптарының сақталуына дәлелдемелер беруге міндетті.
6. Брокердің клиенттердің бұйрықтарын барынша жақсы орындау өлшемшарттары, бұйрықтарды орындау саясатының мазмұнына, оны клиенттерге ашу тәртібіне, мониторинг пен қайта қарауға, клиенттердің бұйрықтарын орындау кезінде мүдделер қақтығысын басқаруға, сондай-ақ клиенттердің бұйрықтарын орындауға байланысты мәліметтерді құжаттандыруға, сақтауға және брокердің ұсынуына қойылатын талаптар уәкілетті органның осы Заңның 88-бабының 16-тармағында көрсетілген нормативтік құқықтық актісінде белгіленеді.
7. Осы Заңда және (немесе) уәкілетті органның осы Заңның 88-бабының 16-тармағында көрсетілген нормативтік құқықтық актісінде белгіленген жағдайларды қоспағанда, брокердің капитал нарығындағы брокерлік қызмет шеңберінде брокердің шоттарындағы өз клиенттерінің ақшасын, эмиссиялық бағалы қағаздарын және (немесе) өзге де қаржы құралдарын өз мүдделерінде және (немесе) үшінші тұлғалардың мүдделерінде пайдалануға құқығы жоқ. 
8. Брокер Қазақстан Республикасының Салық кодексінде белгіленген талаптарды сақтау мақсатында тапсырма бойынша, жеке тұлғаның есебінен және оның мүддесі үшін мәмілелер (операциялар) жасалған жағдайда, эмиссиялық бағалы қағаздарды, капитал нарығының объектілері болып табылатын өзге де қаржы құралдарын және (немесе) ұйымдастырылған капитал нарығында өзге де активтерді өткізу кезінде жеке тұлғалардың құн өсімінен түсетін кірісін есепке алуды және есептеуді қамтамасыз етуге міндетті. 
9. Брокер тапсырысы бойынша және оның мүддесі үшін мәмілелер (операциялар) жасалған жеке тұлғаға күнтізбелік жыл аяқталғаннан кейін күнтізбелік он бес күннен кешіктірмей эмиссиялық бағалы қағаздарды, ұйымдастырылған капитал нарығында капитал нарығының объектілері болып табылатын өзге де қаржы құралдарын және (немесе) өзге де активтерді өткізу кезінде құн өсімінен түсетін кіріс бойынша мәліметтерді әрбір өткізу бойынша оң және теріс айырмашылықтар бойынша толық аша отырып, қоса алғанда  беруге міндетті. 


16-тарау. ИНВЕСТИЦИЯЛЫҚ ПОРТФЕЛЬДІ БАСҚАРУ

90-бап. Инвестициялық портфельді басқару қызметін жүзеге асыру

1. Капитал нарығында инвестициялық портфельді басқару жөніндегі қызмет осы Заңа, Қазақстан Республикасының өзге де заңдарына және уәкілетті органның нормативтік құқықтық актілеріне сәйкес жүзеге асырылады.
«Өмірді сақтандыру» саласында қызметті жүзеге асыратын және капитал нарығында инвестициялық портфельді басқару жөніндегі қызметті жүзеге асыруға арналған лицензиясы бар сақтандыру ұйымдары болып табылатын инвестициялық портфельді басқарушылардың қызметі «Сақтандыру нарығы туралы» Қазақстан Республикасының Заңында белгіленген ерекшеліктер ескеріле отырып жүзеге асырылады.
2. Инвестициялық портфельді басқару жөніндегі қызмет клиенттің мүддесі үшін кіріс алу мақсатында жүзеге асырылады. 
3. Эмиссиялық бағалы қағаздарды және (немесе) капитал нарығының объектілері болып табылатын өзге де қаржы құралдарын инвестициялық портфельді басқарушыға беру туралы мәліметтер уәкілетті органның осы баптың 4-тармағында көрсетілген нормативтік құқықтық актісінде, орталық депозитарийдің қағидалар жинағында және (немесе) номиналды ұстаушының ішкі құжаттарында айқындалған тәртіппен орталық депозитарийді есепке алу жүйесінде және (немесе) номиналды ұстауды есепке алу жүйесінде көрсетіледі. 
4. Инвестициялық портфельді басқару жөніндегі қызметті жүзеге асыру тәртібі уәкілетті органның нормативтік құқықтық актісінде айқындалады және оған мыналар кіреді:
1) инвестициялық портфельді басқару жөніндегі қызметті жүзеге асыру тәртібі;
2) эмиссиялық бағалы қағаздарды және (немесе) өзге де қаржы құралдарын инвестициялық портфельді басқарушыға басқаруға беру туралы мәліметтерді көрсету тәртібі орталық депозитарийді есепке алу жүйесінде және (немесе) номиналды ұстауды есепке алу жүйесінде көрсетіледі;
3) ақшаны эмиссиялық бағалы қағаздарға және (немесе) өзге де қаржы құралдарына инвестициялау туралы шешім қабылдауға қойылатын талаптар;
4) инвестициялық портфельді басқарушының басқаруындағы эмиссиялық бағалы қағаздармен және өзге де қаржы құралдарымен жасалатын мәмілелердің (операциялардың) есебін жүргізу тәртібі.

 91-бап. Инвестициялық портфельді басқарушының функциялары 

1. Инвестициялық портфельді басқарушының функциялары:
1) уәкілетті органның  осы Заңның 90-бабының 4-тармағында көрсетілген нормативтік құқықтық актісінің талаптарына сәйкес ақшаны эмиссиялық бағалы қағаздарға және (немесе) капитал нарығының объектілері болып табылатын өзге де қаржы құралдарына инвестициялау туралы шешімдер қабылдау;
2) қабылданған инвестициялық шешімдерді орындау мақсатында инвестициялық портфельді басқару процесінде капитал нарығы субъектілерімен өзара іс-қимыл жасау; 
3) уәкілетті органның нормативтік құқықтық актісінде және оның ішкі құжаттарында айқындалған тәртіппен эмиссиялық бағалы қағаздармен және оның басқаруындағы өзге де қаржы құралдарымен жасалатын мәмілелердің (операциялардың) есепке алуды жүргізу; 
4) инвестициялық портфельді басқару жөніндегі шартта, осы Заңда және Қазақстан Республикасының өзге де заңдарында көзделген өзге де функцияларды жүзеге асыру. 
2. Зейнетақы активтері сенімгерлікпен басқаруға берілуі мүмкін инвестициялық портфельді басқарушы осы баптың 1-тармағында көзделген функциялардан басқа, Қазақстан Республикасының Әлеуметтік кодексінде және уәкілетті органның нормативтік құқықтық актілерінде көзделген функцияларды жүзеге асырады.
«Өмірді сақтандыру» саласындағы қызметті және инвестициялық портфельді басқару жөніндегі қызметті жүзеге асыратын сақтандыру ұйымы осы баптың 1-тармағында көзделген функциялардан басқа, «Сақтандыру нарығы туралы» Қазақстан Республикасының Заңында көзделген функцияларды жүзеге асырады. 
3. Егер Қазақстан Республикасының заңнамасында және (немесе) шартта өзгеше көзделмесе, инвестициялық портфельді басқарушы, эмиссиялық бағалы қағаздарды және (немесе) оның басқаруындағы өзге де қаржы құралдарын иелену, пайдалану және оларға билік ету құқықтарын жүзеге асыруға (іске асыруға) құқылы. 

17-тарау. КАСТОДИАНДЫҚ ҚЫЗМЕТ

92-бап. Кастодиандық қызметті жүзеге асыру тәртібі 

1. Капитал нарығында кастодиандық қызметті:
1) уәкілетті органның кастодиандық қызметке арналған лицензиясы бар, банктік лицензиясы сейфтік операцияларды көздейтін банктер және Қазақстан Республикасының бейрезидент банктерінің филиалдары;
2) уәкілетті органның кастодиандық қызметке арналған лицензиясы болған кезде орталық депозитарий;
3) «Қазақстан Республикасының Ұлттық Банкі туралы» Қазақстан Республикасының Заңы негізінде лицензиясыз әрекет ететін Қазақстан Республикасының Ұлттық Банкі жүзеге асыруға құқылы. 
2. Кастодиандық қызмет көрсету жөніндегі шартқа сәйкес клиент кастодианға берген ақша, эмиссиялық бағалы қағаздар, капитал нарығының объектілері болып табылатын өзге де қаржы құралдары және (немесе) өзге де активтер кастодиандық қызмет объектілері болып табылады. 
3. Кастодиан өз қызметін осы Заңға, Қазақстан Республикасының өзге де заңдарына, уәкілетті органның нормативтік құқықтық актілеріне, өзінің ішкі құжаттарына және клиентпен жасалған кастодиандық қызмет көрсету шартына сәйкес жүзеге асырады. 
4. Орталық депозитарий немесе Қазақстан Республикасының Ұлттық Банкі болып табылмайтын кастодианның онымен үлестес инвестициялық портфельді басқарушымен:
1) зейнетақы активтеріне;
2) ашық және (немесе) аралық инвестициялық пай қорының активтеріне;
3) сақтанушының инвестицияларға қатысу шартын көздейтін сақтандыру шарттары бойынша инвестициялау мақсаттары үшін сақтанушылардан алынған сақтандыру сыйлықақыларының бір бөлігі есебінен қалыптастырылған активтерді және оларды инвестициялаудан алынған кірістерді (залалдарды) қатысты кастодиандық қызмет көрсету жөніндегі шарт жасасуға құқығы жоқ. 
	5. Капитал нарығында кастодиандық қызметті жүзеге асыру тәртібі уәкілетті органның нормативтік құқықтық актісінде белгіленеді.

93-бап. Кастодианның функциялары мен міндеттері

1. Кастодиан мына функцияларды орындайды:
1) клиентке эмиссиялық бағалы қағаздарды, кастодиандық қызмет көрсетуге берілген капитал нарығының объектілері болып табылатын өзге де қаржы құралдарын және (немесе) өзге де активтерді есепке алу үшін ақша мен жеке шоттарды есепке алу үшін банк шоттарын ашу; 
2) кастодиандық қызмет көрсетуге берілген ақшаны, эмиссиялық бағалы қағаздарды, өзге де қаржы құралдарын және (немесе) капитал нарығының объектілері болып табылатын өзге де активтерді есепке алуды қамтамасыз ету; 
3) номиналды ұстауды жүзеге асыру; 
4) кастодиандық қызмет көрсетуге берілген эмиссиялық бағалы қағаздармен және (немесе) құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін өзге де қаржы құралдарымен мәмілелер (операциялар) бойынша төлем агентінің функцияларын орындау;
5) эмиссиялық бағалы қағаздарға, өзге де қаржы құралдарына және (немесе) оның клиенттерінің өзге де активтеріне құқықтар мен ауыртпалықтарды тіркеу және растау, оның ішінде осы Заңның 11-тарауының ережелеріне сәйкес есептеулерді жүзеге асырады;
6) кастодиандық қызмет көрсетуге берілген эмиссиялық бағалы қағаздар және (немесе) өзге де қаржы құралдары бойынша кіріс алу және оны клиенттің банктік немесе жеке шотына есепке жатқызу; 
7) маңызды оқиғалар туралы ақпаратты қоса алғанда, эмитент берген ақпаратты, оның ішінде орталық депозитарий арқылы клиенттің эмиссиялық бағалы қағаздарына және (немесе) өзге де қаржы құралдарына қатысты клиентке жеткізу; 
8) құжаттамалық нысанда шығарылған құжаттамалық бағалы қағаздарды және (немесе) өзге де қаржы құралдарын сақтау; 
9) клиентке осы Заңда, Қазақстан Республикасының өзге де заңдарында және (немесе) кастодиандық қызмет көрсету шартында көзделген өзге де қызметтерді ұсыну. 
2. Кастодиан:
1) кастодиандық қызмет көрсету шартының талаптарын, сондай-ақ клиенттің бұйрықтарын олардың мазмұнына сәйкес орындауға; 
2) меншікті активтерге қатысты өзіне кастодиандық қызмет көрсетуге берілген эмиссиялық бағалы қағаздарды, капитал нарығының объектілері болып табылатын өзге де қаржы құралдарын және (немесе) өзге де активтерді оқшау сақтауды және есепке алуды қамтамасыз етуге; 
3) осы Заңда және (немесе) уәкілетті органның нормативтік құқықтық актісінде белгіленген жағдайларды қоспағанда, өзіне кастодиандық қызмет көрсетуге берілген ақшаны, эмиссиялық бағалы қағаздарды, өзге де қаржы құралдарын және (немесе) клиенттердің өзге де активтерін өз мүддесі немесе үшінші тұлғалардың мүддесі үшін пайдаланбауға; 
4) Қазақстан Республикасының заңдарында, уәкілетті органның және Қазақстан Республикасы Ұлттық Банкінің нормативтік құқықтық актілерінде белгіленген клиенттердің банктік және жеке шоттарын жүргізу тәртібін сақтауға; 
5) кастодианның номиналды ұстауын есепке алу жүйесінде құқықтары ескерілетін клиентке, сондай-ақ эмиссиялық бағалы қағаздарды және (немесе) өзге де қаржы құралдарын ұстаушыға оның банктік және (немесе) жеке шоттарының жай-күйі туралы есептілікті тұрақты негізде немесе оның талабы бойынша беруге; 
6) осы Заңда және Қазақстан Республикасының өзге де заңдарында көзделген жағдайларды қоспағанда, коммерциялық немесе заңмен қорғалатын өзге де құпияны құрайтын мәліметтерді жария етпеуге; 
7) осы Заңда, Қазақстан Республикасының өзге де заңдарында, уәкілетті органның нормативтік құқықтық актілерінде және (немесе) кастодиандық қызмет көрсету шартында көзделген өзге де міндеттерді орындауға міндетті.

94-бап. Кастодиандық қызмет көрсету шарты  

1. Кастодиан мен оның клиенті арасындағы қатынастар Қазақстан Республикасының азаматтық заңнамасының шарт туралы жалпы ережелері қолданылатын кастодиандық қызмет көрсету шарты негізінде туындайды.  
2. Кастодиан кастодиандық қызмет көрсету бойынша шарт жасау кезінде клиентті өзінің ішкі құжаттарымен таныстыруға міндетті. 
3. Кастодиандық қызмет көрсету бойынша шарт мыналарды қамтуы тиіс:
1) клиентке кастодиандық қызмет көрсету бойынша қызметтер көрсету тәртібі;
2) кастодиан мен оның клиентінің құқықтары мен міндеттері; 
3) кастодиан қызметтеріне ақы төлеу тәртібі;
4) кастодианның кастодиандық қызмет көрсетуге берілген эмиссиялық бағалы қағаздар және (немесе) өзге де қаржы құралдары бойынша кіріс алуының және оны клиенттің шотына аударудың шарттары мен тәртібі; 
5) кастодиандық қызмет көрсету шартын бұзу тәртібі; 
6) тараптардың жауаптылығы; 
7) Қазақстан Республикасының заңдарына, уәкілетті органның нормативтік құқықтық актілеріне және (немесе) тараптардың келісіміне сәйкес өзге де шарттар. 


18-тарау. ТРАНСФЕР-АГЕНТТІК ҚЫЗМЕТ

 95-бап. Трансфер-агенттік қызметті жүзеге асыру шарттары мен тәртібі 

1. Капитал нарығындағы трансфер-агенттік қызмет трансфер-агент клиенттерінің құжаттарын, ақпаратын және (немесе) бұйрықтарын (өкімдерін) қабылдау, өңдеу және беру, сондай-ақ трансфер-агент клиенттерінің инфрақұрылымдық ұйымдармен және (немесе) капитал нарығының өзге де субъектілерімен өзара іс-қимылын қамтамасыз ету мақсатында жүзеге асырылады. 
2. Капитал нарығында трансфер-агенттік қызметті жүзеге асыру шарттары мен тәртібі уәкілетті органның нормативтік құқықтық актісінде және трансфер-агенттің ішкі құжаттарында белгіленеді. 

96-бап. Трансфер-агенттің функциясы

1. Трансфер-агент мынадай функцияларды жүзеге асырады:
1) беру үшін алған құжаттарды, ақпаратты және (немесе) бұйрықтарды (өкімдерді) тіркеу және есепке алу;
2) клиенттерге және (немесе) олар жіберілген өзге де тұлғаларға берілген құжаттарды, ақпаратты және (немесе) бұйрықтарды (өкімдерді) тіркеу және есепке алу; 
3) трансфер-агенттік қызметті жүзеге асыру кезінде пайдаланылатын электрондық дерекқорының сақталуын қамтамасыз ету; 
4) трансфер-агенттік қызметті жүзеге асыру кезінде пайдаланылатын ақпараттық жүйелердің жұмыс қабілеттілігін қолдау; 
5) осы Заңда, Қазақстан Республикасының өзге де заңдарында, уәкілетті органның нормативтік құқықтық актілерінде және (немесе) трансфер-агенттік қызмет көрсету шартында көзделген өзге де функциялар. 
2. Трансфер-агент пен оның клиенттері арасындағы қатынастар Қазақстан Республикасының тапсырма шарты туралы азаматтық заңнамасының жалпы ережелері қолданылатын трансфер-агенттік қызмет көрсету шарты негізінде туындайды.

19-тарау. ИНВЕСТИЦИЯЛЫҚ КОНСУЛЬТАЦИЯ БЕРУ 

97-бап. Инвестициялық консультация беру 

1. Жеке инвестициялық ұсынымдар (бұдан әрі – инвестициялық ұсыным) беру арқылы эмиссиялық бағалы қағаздармен, капитал нарығының объектілері болып табылатын өзге де қаржы құралдарымен және (немесе) өзге де активтермен мәмілелер (операциялар) жасауға қатысты консультациялық қызметтер көрсету инвестициялық консультация беру деп танылады.
Брокер, дилер және инвестициялық портфельді басқарушы осы тараудың талаптарын сақтай отырып, осы Заңның 80-бабының 15-тармағында көзделген есепке алу тіркеуінсіз капитал нарығында кәсіби қызметтің тиісті түрлерін  жүзеге асыруға арналған лицензиялардың оларда бар болуы негізінде инвестициялық консультацияны жүзеге асыруға құқылы.
Осы тараудың инвестициялық консультантқа қатысты белгіленген ережелері олар инвестициялық консультация беруді жүзеге асырған кезде брокерге, дилерге және инвестициялық портфельді басқарушыға қолданылады.
2. Кәсіби қатысушының, инфрақұрылымдық ұйымның, банктің, Қазақстан Республикасының бейрезидент банкінің филиалының, сақтандыру (қайта сақтандыру) ұйымының, Қазақстан Республикасының бейрезидент сақтандыру (қайта сақтандыру) ұйымының филиалының, бірыңғай жинақтаушы зейнетақы қорының:
1) берілетін ақпаратта инвестициялық ұсыным болмаған жағдайда, өз қызметтері және (немесе) олар шығарған эмиссиялық бағалы қағаздар және (немесе) капитал нарығының объектілері болып табылатын өзге де қаржы құралдары туралы ақпарат;
2) эмиссиялық бағалы қағаздармен, капитал нарығының объектілері болып табылатын өзге де қаржы құралдарымен және (немесе) өзге де активтермен байланысты, ол берілетін тұлғаның инвестициялық бейінін есепке алмағанда ұсынылатын ақпаратта оның инвестициялық ұсыным болып табылмайтындығы тікелей көрсетілген жағдайда берілетін ақпарат; 
3) тізбесі уәкілетті органның осы баптың 6-тармағында көрсетілген нормативтік құқықтық актісінде белгіленетін өзге де ақпаратты беруі инвестициялық кеңес беру болып табылмайды.
Осы тармақтың ережелері, егер берілетін ақпарат өзінің мазмұны бойынша инвестициялық ұсыным болып табылса, атап айтқанда, белгілі бір адамның эмиссиялық бағалы қағаздармен, капитал нарығының объектілері болып табылатын өзге де қаржы құралдарымен және (немесе) өзге де активтермен осындай тұлғаның жеке мән-жайларына негізделген не капитал нарығының объектілері үшін қолайлы деп ұсынылған нақты мәміле (операция) жасауы туралы ұсынымды қамтыса, ақпарат инвестициялық ұсыным болып табылмайтындығы туралы нұсқаудың болуына қарамастан қолданылмайды . 
Ақпаратты инвестициялық ұсынымға жатқызу белгілері уәкілетті органның осы баптың 6-тармағында көрсетілген нормативтік құқықтық актісінде айқындалады.
3. Инвестициялық консультация беру клиент пен инвестициялық консультант арасында жасалған шарт (инвестициялық консультация беру туралы шарт) негізінде жүзеге асырылады, оған Қазақстан Республикасының өтеулі қызметтер көрсету туралы азаматтық заңнамасының жалпы ережелері қолданылады. 
4. Инвестициялық консультант инвестициялық консультация беру бойынша қызметтер көрсету кезінде туындайтын мүдделер қақтығысын анықтау, сондай-ақ оның алдын алу және реттеу бойынша шаралар қабылдауға міндетті.
Мүдделер қақтығысы туындаған кезде инвестициялық консультант клиенттің мүдделерінің өз мүдделерінен басымдығы негізінде әрекет етуге міндетті.
5. Инвестициялық консультант Қазақстан Республикасының заңдарына және инвестициялық консультация беру туралы шартқа сәйкес инвестициялық консультация беру жөніндегі қызметтерді көрсету кезінде өз міндеттерін орындамағаны және (немесе) тиісінше орындамағаны үшін, оның ішінде клиентке: 
1) инвестициялық консультация беру бойынша қызметтер көрсетуге қойылатын талаптардың бұзылуы; 
2) жаңылыстыратын ақпарат немесе көрінеу жалған ақпарат беру; 
3) клиентке хабарланбаған мүдделер қақтығысы болған кезде инвестициялық ұсыным беру салдарынан келтірілгензиян үшін жауапты болады.
6. Инвестициялық консультацияны жүзеге асыру және инвестициялық ұсынымдар беру тәртібі мен шарттары уәкілетті органның нормативтік құқықтық актісінде айқындалады және оған мыналар кіреді:
1) инвестициялық консультацияны жүзеге асыру тәртібі;
2) инвестициялық консультация болып табылмайтын ақпараттың тізбесі;
3) ақпаратты инвестициялық ұсынымға жатқызу белгілері;
4) инвестициялық ұсынымдар беру тәртібі;
5) клиенттің инвестициялық бейінін айқындау үшін қажетті мәліметтер көлемі;
6) инвестициялық ұсынымның мазмұны мен нысанына қойылатын талаптар;
 7) инвестициялық ұсынымның мазмұнын және оны ұсыну негіздерін растайтын құжаттар мен ақпаратты сақтау мерзімдері.

 98-бап. Инвестициялық ұсынымдар беру тәртібі 

1. Инвестициялық консультант инвестициялық консультация беру қызметтерін көрсету кезінде адал, ақылға қонымды және клиенттің дұрыс мүддесі үшін әрекет етуге міндетті.
Инвестициялық ұсынымды уәкілетті органның нормативтік құқықтық актісінде және инвестициялық консультанттың ішкі құжаттарында белгіленген біліктілік талаптарына сәйкес келетін инвестициялық консультанттың қызметкері ұсынады.
2. Инвестициялық ұсыным клиенттің инвестициялық бейініне сәйкес келуге, оның инвестициялық мақсаттарын, тәуекелдің жол берілетін деңгейін, қаржылық жағдайын, инвестициялық тәжірибені және уәкілетті органның осы Заңның 97-бабының 6-тармағында көрсетілген нормативтік құқықтық актісінде көзделген өзге де шарттарды (өлшемдері) ескеруге тиіс.
3. Инвестициялық ұсыным берілгенге дейін инвестициялық консультант уәкілетті органның осы Заңның 97-бабының 6-тармағында көрсетілген нормативтік құқықтық актісінде белгіленген көлемде клиенттің инвестициялық бейінін айқындау үшін қажетті мәліметтерді алуға міндетті.
Инвестициялық консультант клиент ұсынған анық емес ақпаратқа негізделген инвестициялық ұсынымның салдарынан келтірілген залалдар үшін жауап бермейді.
4. Клиент осы баптың 3-тармағында көзделген ақпаратты беруден бас тартқан жағдайда, инвестициялық консультанттың инвестициялық ұсыным беруге құқығы жоқ.
5. Инвестициялық ұсыным эмиссиялық бағалы қағаздың, капитал нарығының объектісі болып табылатын өзге де қаржы құралының және (немесе) өзге де активтің және оларға қатысты осындай ұсыныс берілетін олармен жоспарланатын мәміленің (операцияның) сипаттамасын, осындай мәмілені (операцияны) жасауға байланысты тәуекелдердің сипаттамасын, сондай ақ инвестициялық консультация беру бойынша қызметтер көрсету кезінде инвестициялық консультанттың мүдделер қақтығысының болуын не болмауын нұсқауды қамтуға тиіс.
[bookmark: _Hlk239847608]Инвестициялық ұсынымның мазмұны мен нысанына қойылатын талаптар уәкілетті органның осы Заңның 97-бабының 6-тармағында көрсетілген нормативтік құқықтық актісінде белгіленеді.
6. Инвестициялық консультант уәкілетті органның осы Заңның 97-бабының 6-тармағында көрсетілген нормативтік құқықтық актісінде белгіленген мерзім ішінде инвестициялық ұсынымның мазмұнын және оны ұсыну негіздерін растайтын құжаттар мен ақпараттың сақталуын қамтамасыз етуге міндетті.


20-тарау. НОМИНАЛДЫ ҰСТАУ 


99-бап. Номиналды ұстауды жүзеге асыру тәртібі

1. Эмиссиялық бағалы қағаздарды және (немесе) өзге де қаржы құралдарын номиналды ұстау қызметтерін көрсетуге құқылы:
1) орталық депозитарий; 
2) кастодиан;
3) бірінші санаттағы брокер;
4) мемлекетке немесе квазимемлекеттік сектор субъектілеріне тиесілі және (немесе) оларға қатысты мемлекет немесе квазимемлекеттік сектор субъектілерінің мүліктік құқықтары бар эмиссиялық бағалы қағаздарды және капитал нарығының объектілері болып табылатын өзге де қаржы құралдарын номиналды ұстауды жүзеге асыру бөлігінде мемлекеттік мүлікті есепке алу саласындағы бірыңғай оператор; 
5) орталық контрагент қызметін жүзеге асыратын клирингтік ұйым.  
Орталық контрагенттің функциясын жүзеге асыратын клирингтік ұйым осы Заңның 118-бабының 6-тармағында белгіленген шектеулерді ескере отырып, номиналды ұстау қызметтерін көрсетеді.  
2. Капитал нарығының объектілері болып табылатын эмиссиялық бағалы қағаздарды және өзге де қаржы құралдарын номиналды ұстау қызметтерін осы баптың 1-тармағында көрсетілген ұйымдар осы Заңға, уәкілетті органның нормативтік құқықтық актілеріне, осындай ұйымдардың ішкі құжаттарына, сондай-ақ номиналды ұстау туралы шартқа сәйкес ұсынады.
3. Номиналды ұстау қызметтерін көрсету тәртібі мен шарттары уәкілетті органның нормативтік құқықтық актісінде айқындалады және оған мыналар кіреді:
1) номиналды ұстау қызметтерін көрсету тәртібі мен шарттары;
2) номиналды ұстаушылардың электрондық немесе цифрлық нысанда қызметтер көрсету тәртібі;
3) номиналды ұстауды есепке алу жүйесінен орталық депозитарийдің есепке алу жүйесіне деректерді электрондық немесе цифрлық нысанда беру тәртібі, көлемі мен мерзімдері;
4) орталық депозитарий мен эмитенттің талабы бойынша номиналды ұстаудағы клиенттер, эмиссиялық бағалы қағаздар және (немесе) өзге де қаржы құралдары туралы мәліметтерді беру тәртібі;
5) номиналды ұстаушы шетелдік депозитарийлермен, шетелдік кастодиандармен және өзге де шетелдік есептік ұйымдармен жасасатын шарттардың талаптарына қойылатын талаптар, сондай-ақ мұндай талаптарды енгізу талап етілмейтін жағдайлар;
6) клиенттің бұйрығынсыз (жазбаша нұсқаулығынсыз) эмиссиялық бағалы қағаздармен және (немесе) номиналды ұстауға берілген өзге де қаржы құралдарымен мәміле (операция) жасалған жағдайлар
4. Орталық депозитарийді қоспағанда, осы баптың 1-тармағында көрсетілген ұйымдар клиентпен номиналды ұстау туралы шарт жасалған күннен бастап үш жұмыс күні ішінде клиентке өзінің номиналды ұстауды есепке алу жүйесінде жеке шот ашуға міндетті.
Егер эмиссиялық бағалы қағаздар және (немесе) құқықтары орталық депозитарийдің есепке алу жүйесінде ескерілетін өзге де қаржы құралдары номиналды ұстауға берілсе, осы тармақтың бірінші бөлігінде көрсетілген ұйым осындай бағалы қағаздарды және (немесе) өзге де қаржы құралдарын номиналды ұстауға бергенге дейін орталық депозитарийдің есепке алу жүйесінде клиенттің жеке қосалқы шотын ашуға міндетті немесе, егер мұндай ұйымның клиенттерінің құқықтарын есепке алу омнибус-қосалқы шотта жүзеге асырылса, мұндай омнибус-қосалқы шотты ашу (егер бұрын омнибус-қосалқы шот ашылмаған болса), тәртіппен, уәкілетті органның осы Заңның 103-бабының 7-тармағында көрсетілген нормативтік құқықтық актісінде, орталық депозитарийдің қағидалар жинағында және атаулы ұстау туралы шартта белгіленген. 
5. Номиналды ұстаушының міндеттемелері бойынша эмиссиялық бағалы қағаздар, өзге де қаржы құралдары және (немесе) номиналды ұстаушының клиенттеріне тиесілі өзге де активтер өндіріп алу нысанасы бола алмайды және осы Заңның 75-бабының ережелеріне сәйкес оның мүліктік массасына енгізілмейді. 
6. Номиналды ұстау функцияларына ұқсас функциялар:
1) «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді– «Астана» халықаралық қаржы орталығының қолданыстағы құқығына сәйкес жүзеге асыратын ұйым;
2) шетелдік есепке алу ұйымы - өзі резиденті болып табылатын мемлекеттің заңнамасына сәйкес жүзеге асырады.
Номиналды ұстауды реттейтін осы Заңның ережелері осы тармақтың бірінші бөлігінде көрсетілген ұйымдарға осы Заңда тікелей көзделген жағдайларда ғана қолданылады.
Орталық депозитарийдің есепке алу жүйесінде ашылған осы тармақтың бірінші бөлігінде көрсетілген ұйымдардың жеке шоттарындағы құқықтар мен ауыртпалықтарды есепке алу және растау ерекшеліктері осы Заңның 58-бабында белгіленеді. 
Орталық депозитарийдің есепке алу жүйесінде ашылған осы тармақтың бірінші бөлігінде көрсетілген ұйымдардың дербес шоттарындағы құқықтар мен ауыртпалықтарды есепке алу және растау ерекшеліктері, оларға номиналды ұстау қызметтерін көрсету жағдайлары, сондай-ақ эмиссиялық бағалы қағаздарға және (немесе) оның дербес шотында ескерілетін өзге де қаржы құралдарына қатысты шетелдік есепке алу ұйымының жекелеген құқықтары орталық депозитарийдің есепке алу жүйесінде осы Заңның 58 және 101-баптарында белгіленеді. 
7. Орталық депозитарийдің есепке алу жүйесінде ашылған осындай шетелдік есепке алу ұйымының жеке шотында ескерілетін шетелдік есепке алу ұйымы клиенттерінің эмиссиялық бағалы қағаздары және өзге де қаржы құралдары, сондай-ақ Қазақстан Республикасындағы банктік немесе кастодиандық шотта орналастырылған шетелдік есептік ұйым клиенттерінің ақшасы мен өзге де активтері мұндай шетелдік есептік ұйымының меншігі болып табылмайды, оның мүліктік массасына кірмейді, оның міндеттемелері бойынша, оның ішінде ол қайта ұйымдастырылған, лицензиясынан айырылған не оған қатысты оңалту рәсімі, банкроттық, реттеу, консервациялау, мәжбүрлеп немесе ерікті тарату режимі қозғалған не Қазақстан Республикасының немесе шет мемлекеттің заңнамасында көзделген өзге де ұқсас рәсімдер болған жағдайда тыйым салуға, өндіріп алуды, қамтамасыз ету шаралары мен мәжбүрлеп орындау шараларын қолдануға жатпайды.
Осы тармақтың ережелері сондай-ақ орталық депозитарийдің есепке алу жүйесінде ашылған осындай ұйымның жеке шоттарында ескерілетін, «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді жүзеге асыратын ұйым клиенттерінің эмиссиялық бағалы қағаздарына және өзге де қаржы құралдарына, сондай-ақ Қазақстан Республикасындағы банктік немесе кастодиандық шотта орналастырылған осындай ұйым клиенттерінің ақшасына және өзге де активтеріне, оның ішінде мұндай ұйымға оңалту, банкроттық, реттеу, консервациялау, мәжбүрлеп немесе ерікті түрде тарату рәсімдері не «Астана» халықаралық қаржы орталығының қолданыстағы құқығында көзделген өзге де осыған ұқсас рәсімдер қолданылған жағдайда қолданылады.


100-бап. Номиналды ұстаушының міндеттері 

Номиналды ұстаушы:
1) клиенттің жеке шотында немесе қосалқы шотында қамтылған ақпаратты бұрмалау және қателіктердің алдын алу мақсатында тұрақты бақылауды жүзеге асыру; 
2) номиналды ұстауды есепке алу жүйесінде қамтылған және клиенттің жеке шоты немесе қосалқы шоты бойынша өзгерістер енгізу кезектілігін белгілеуге немесе қалпына келтіруге мүмкіндік беретін ақпаратты сақтау; 
3) клиенттің жеке шоты бойынша өзінің номиналды ұстауды есепке алу жүйесінде – уәкілетті органның нормативтік құқықтық актісінде, номиналды ұстаушының ішкі құжаттарында және номиналды ұстау туралы шартта белгіленген тәртіппен және мерзімдерде, ал клиенттің орталық депозитарийдің есепке алу жүйесіндегі қосалқы шоты бойынша – уәкілетті органның нормативтік құқықтық актісінде және орталық депозитарийдің қағидалар жинағында белгіленген тәртіппен және мерзімдерде өзгерістер енгізу; 
4) номиналды ұстауды есепке алу жүйесінен деректерді уәкілетті органның нормативтік құқықтық актісінде және осы Заңның 99-бабының 3-тармағында және орталық депозитарийдің қағидалар жинағында белгіленген тәртіппен, көлемде және мерзімдерде орталық депозитарийдің есепке алу жүйесіне электрондық немесе цифрлық нысанда беру; 
5) жасалған номиналды ұстау туралы шартқа сәйкес клиентке толық және шынайы ақпарат беру; 
6) орталық депозитарий мен эмитенттің талап етуі бойынша осы Заңның 139-бабында және уәкілетті органның  көрсетілген нормативтік құқықтық актісінде белгіленген осы Заңның 99-бабының 3-тармағында тәртіппен эмиссиялық бағалы қағаздар және (немесе) өзге де қаржы құралдары оның номиналды ұстауында болатын клиенттер туралы мәліметтерді ұсыну; 
7) уәкілетті орган белгілеген жағдайларды қоспағанда, шетелдік депозитарийлермен, шетелдік кастодиандармен және өзге де шетелдік есепке алу ұйымдармен шарттарға осы Заңның 161-бабы 8-тармағының ережелерін іске асыру үшін талаптардың енгізілуін қамтамасыз ету.
Номиналды ұстаушы шетелдік депозитарийлермен, шетелдік кастодиандармен және өзге де шетелдік есептік ұйымдармен жасалатын шарттардың талаптарына қойылатын талаптар, сондай-ақ мұндай талаптарды енгізу талап етілмейтін осы Заңның 99-бабының 3-тармағында көрсетілген  жағдайлар уәкілетті органның нормативтік құқықтық актісінде белгіленеді; 
8) осы Заңда, Қазақстан Республикасының өзге де заңдарында, уәкілетті органның нормативтік құқықтық актілерінде және (немесе) номиналды ұстау туралы шартта көзделген өзге де міндеттерді орындауға міндетті.

101-бап. Номиналды ұстаушының функциялары. Номиналды ұстаушының функцияларын жүзеге асыруға байланысты тыйым салулар

1. Номиналды ұстаушының функциялары: 
1) номиналды ұстауды есепке алу жүйесіндегі есепке алу және клиенттің эмиссиялық бағалы қағаздарға және номиналды ұстауға берілген өзге де қаржы құралдарына құқықтарын растау; 
2) клиенттің эмиссиялық бағалы қағаздарына және номиналды ұстауға берілген өзге де қаржы құралдарына құқықтар мен ауыртпалықтарды тіркеу, оның ішінде осы Заңның 11-тарауының ережелеріне сәйкес есеп айырысуларды жүзеге асыру; 
3) эмиссиялық бағалы қағаздармен және (немесе) номиналды ұстауға берілген өзге де қаржы құралдарымен мәмілелер (операциялар) жасау және олар бойынша құқықтарды жүзеге асыру кезінде орталық депозитариймен, эмитентпен және өзге де тұлғалармен қатынастарда клиенттің бұйрықтары (жазбаша нұсқаулықтары) негізінде клиенттің мүдделерін білдіру; 
4) осындай клиенттен алынған (алынған) бұйрыққа (жазбаша нұсқаулыққа) сәйкес, оның ішінде ақпараттық-коммуникациялық технологияларды пайдалана отырып, номиналды ұстауға берілген, клиентке тиесілі акцияларға қатысты сенімхатсыз клиент атынан акционерлердің жалпы жиналыстарында дауыс беру; 
5) эмиссиялық бағалы қағаздарға және номиналды ұстауға берілген өзге де қаржы құралдарына қатысты ақпаратты клиенттің назарына жеткізу; 
6) номиналды ұстау туралы шартқа сәйкес Қазақстан Республикасының заңнамасына қайшы келмейтін өзге де функциялар. 
2. Номиналды ұстаушыға:
1) Қазақстан Республикасының заңнамасының талаптарын бұза отырып, эмиссиялық бағалы қағаздарға және (немесе) номиналды ұстауға берілген өзге де қаржы құралдарына құқықтарды және (немесе) ауыртпалықтарды тіркеуді жүзеге асыруға; 
2) Қазақстан Республикасының капитал нарығы туралы заңнамасының талаптарын бұза отырып, клиенттің жеке шоты (қосалқы шоты) бойынша өзгерістер енгізуге; 
3) Қазақстан Республикасының заңнамасында белгіленген жағдайларды қоспағанда, клиенттің бұйрығынсыз (жазбаша нұсқаулығынсыз) эмиссиялық бағалы қағаздармен және (немесе) номиналды ұстауға берілген өзге де қаржы құралдарымен мәмілелер (операциялар) жасауға; 
4) Қазақстан Республикасының заңдарында белгіленген жағдайларды қоспағанда, клиенттің ақшасын және (немесе) эмиссиялық бағалы қағаздарын және (немесе) өзге де қаржы құралдарын осындай пайдалану шарттарын айқындайтын клиенттің алдын ала жазбаша келісімінсіз өз мүддесі үшін немесе үшінші тұлғалардың мүддесі үшін пайдалануға тыйым салынады. 
3. Мыналар:
1) орталық депозитарийді;
2) кастодиан оларға эмиссиялық бағалы қағаздарға және шет мемлекеттің заңнамасына сәйкес шығарылған өзге де қаржы құралдарына қатысты номиналды ұстау қызметтерін көрсеткен кезде немесе оларға шетелдік есепке алу ұйымдарының пайдасына қызметтер көрсеткен кездегіні; 
3) «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді жүзеге асыратын ұйымдарды; 
4) бірінші санаттағы брокерге шетелдік есепке алу ұйымын номиналды ұстау қызметтерін көрсету кезіндегіні;
5) орталық контрагент қызметін жүзеге асыратын клирингтік ұйым өзінің клирингтік қатысушыларына номиналды ұстау қызметтерін көрсеткен кездегіні қоспағанда, Қазақстан Республикасының аумағында номиналды ұстаушы басқа номиналды ұстаушыға эмиссиялық бағалы қағаздарға және оған номиналды ұстауға берілген өзге де қаржы құралдарына қатысты номиналды ұстау қызметтерін көрсетуге құқылы емес.
4. Шетелдік есепке алу ұйымы эмиссиялық бағалы қағаздар және (немесе) орталық депозитарийдің есепке алу жүйесінде ашылған оның жеке шотындағы өзге де қаржы құралдары бойынша құқықтарды жүзеге асыруға байланысты әрекеттерді осындай бағалы қағаздарға және (немесе) өзге де қаржы құралдарына құқығы бар адамдардан алынған жазбаша нұсқаулықтарға сәйкес сенімхатсыз жасауға құқылы құралдар.
Орталық депозитарийдің есепке алу жүйесінде ашылған шетелдік есепке алу ұйымының жеке шотындағы эмиссиялық бағалы қағаздар және өзге де қаржы құралдары бойынша кірісті төлеу осындай бағалы қағаздарды және (немесе) өзге де қаржы құралдарын ұстаушыға шетелдік есепке алу ұйымы арқылы жүзеге асырылады. 

 102-бап. Номиналды ұстау туралы шарт 

1. Номиналды ұстаушы мен оның клиенті арасындағы құқықтық қатынастар олардың арасында жасалған номиналды ұстау шартымен реттеледі. 
Номиналды ұстау туралы шартқа Қазақстан Республикасы азаматтық заңнамасының тапсырма шарты туралы жалпы ережелері қолданылады. 
Орталық контрагент қызметін жүзеге асыратын клирингтік ұйым үшін номиналды ұстау туралы шарттың талаптары клирингтік қызмет көрсету туралы шартқа енгізілуі мүмкін
2. Номиналды ұстау туралы шарт жасар алдында номиналды ұстаушы клиентті номиналды ұстаушы ретінде оның қызметін орындау шарттарымен таныстыруға міндетті. 
3. Номиналды ұстау туралы шарт:
1) шарттың мәнін;
2) номиналды ұстаушының клиенттің жеке шоты туралы коммерциялық құпияны сақтау жөніндегі міндеттемелерін қоса алғанда, тараптардың құқықтары мен міндеттерін; 
3) клиентке номиналды ұстауды есепке алу жүйесінде жеке шотты, қосалқы шотты не орталық депозитарийді есепке алу жүйесінде омнибус-қосалқы шотты ашу шарттары (ал егер номиналды ұстаушы орталық депозитарий болып табылған жағдайда – орталық депозитарийді есепке алу жүйесіндегі жеке шотты), сондай-ақ орталық депозитарийді есепке алу жүйесінде клиент туралы ақпаратты ашу шарттарын; 
4) номиналды ұстауға берілген эмиссиялық бағалы қағаздар және өзге де қаржы құралдары бойынша клиенттің құқықтарын растау тәртібін;
5) номиналды ұстаушының қызметтеріне ақы төлеу мөлшері мен тәртібін; 
6) номиналды ұстаушының клиент алдындағы есептілігінің нысаны мен кезеңділігін;
7) тараптардың шарт талаптарын бұзғаны үшін жауаптылығын; 
8) эмиссиялық бағалы қағаздар және (немесе) номиналды ұстауға берілген өзге де қаржы құралдары бойынша кіріс алу және оны клиентке беру шарттары мен тәртібін қамтуы тиіс. 
Жоғарыда аталған ережелерден басқа, шартта Қазақстан Республикасының заңнамасына қайшы келмейтін өзге де талаптар болуы мүмкін.


21-тарау. ОРТАЛЫҚ ДЕПОЗИТАРИЙДІҢ ҚЫЗМЕТІ

103-бап. Орталық депозитарийдің қызметі туралы жалпы ережелер 

1. Орталық депозитарий капитал нарығында лицензиясыз мынадай қызмет түрлерін жүзеге асырады: 
1) құқықтары орталық депозитарийдің есепке алу жүйесінде ескерілетін мемлекеттік емес эмиссиялық бағалы қағаздар мен өзге де қаржы құралдарының шығарылымдарын тіркеу және қаржы құралдары шығарылымдарының тізілімін жүргізу қызметі; 
2) депозитарлық қызмет;
3) қаржы құралдарын ұстаушылардың тізілімін жүргізу қызметі;
4) цифрлық қаржы активтерін ұстаушылардың тізілімін жүргізу қызметі;
5) сауда репозитарийінің қызметі. 
Орталық депозитарий цифрлық активтер нарығында лицензиясыз не есепке алу тіркеуінсіз Ұлттық стратегиялық крипторезервтің құрамына кіретін цифрлық активтерді есепке алу және сақтау қызметін жүзеге асырады. 
2. Орталық депозитарий Қазақстан Республикасының аумағында осы баптың 1-тармағында көрсетілген қызмет түрлерін жүзеге асыратын жалғыз ұйым болып табылады.
Осы тармақтың бірінші бөлігінің ережелері цифрлық қаржы активтерін шығаруды қамтамасыз ету жөніндегі қызметті қозғамайды 
Осы тармақтың бірінші бөлігінің ережелері «Қазақстан Республикасындағы цифрлық активтер туралы» Қазақстан Республикасының Заңына сәйкес цифрлық қаржы активтері платформасының операторы жүзеге асыратын цифрлық қаржы активтерін шығаруды, сондай-ақ оларға құқықтар мен ауыртпалықтарды «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтеріне құқықтар мен ауыртпалықтарды кейіннен орталық депозитарий жүргізуді жүзеге асыратын цифрлық қаржы активтерін ұстаушылар тізілімінде көрсете отырып, тіркеу мен есепке алуды қамтамасыз ету жөніндегі қызметті қозғамайды. 
Осы тармақтың бірінші бөлігінің ережелері «Астана» халықаралық қаржы орталығының аумағында «Астана» халықаралық қаржы орталығының қолданыстағы құқығына сәйкес эмиссиялық бағалы қағаздар шығарылымын қамтамасыз ету және (немесе) өзге де қаржы құралдарына құқықтар мен ауыртпалықтарды тіркеу жөніндегі қызметті жүзеге асыратын ұйымдардың қызметін де қозғамайды. 
3. Орталық депозитарий уәкілетті органның тиісті лицензиясы болған кезде кастодиандық қызметті, сондай-ақ банктік операциялардың жекелеген түрлерін жүзеге асыруға құқылы. 
4. Орталық депозитарийдің клиенттері: 
1) дилерлер;
2) брокерлер; 
3) шетелдік есепке алу ұйымдары; 
4) клирингтік ұйымдар; 
5) шетелдік дилерлер және (немесе) қор биржасының мүшелері және (немесе) клирингтік ұйымның клирингтік қатысушылары болып табылатын өзге де тұлғалар; 
6) «Астана» халықаралық қаржы орталығының аумағында эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді жүзеге асыратын ұйым; 
7) эмиссиялық бағалы қағаздардың, өзге де қаржы құралдарының, цифрлық қаржы активтерінің эмитенттері; 
8) цифрлық қаржы активтері платыормасының операторы; 
9) цифрлық активтердің сауда платформасының операторлары; 
10) номиналды ұстау туралы шарттың талаптарына және орталық депозитарийдің қағидалар жинағына сәйкес осы тұлғалардың жекелеген деректемелерін ашпай депоненттер ұсынған мәліметтер негізінде орталық депозитарийдің есепке алу жүйесінде қосалқы шоттар ашылған тұлғаларды қоспағанда, депоненттердің клиенттері; 
11) шетелдік қаржы ұйымдары;
12) капитал нарығының субъектілері болып табылатын және іскерлік қатынастарды орнату рәсімінен өткен Қазақстан Республикасының резиденттері және бейрезиденттері – өзге де адамдар. 
5. Эмитент (цифрлық қаржы активтерінің эмитентін қоспағанда) орталық депозитариймен орталық депозитарийдің есепке алу жүйесінде құқықтары ескерілетін эмиссиялық бағалы қағаздарды және (немесе) өзге де қаржы құралдарын ұстаушылардың тізілімін жүргізуге шарт жасауға міндетті. 
«Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерінің эмитенті, сондай-ақ цифрлық қаржы активтері платформасының операторы және цифрлық активтердің сауда платформасының операторы (осындай цифрлық қаржы активтеріне қатысты) орталық депозитариймен цифрлық қаржы активтерін ұстаушылардың тізілімін жүргізуге шарт жасауға міндетті. Орталық депозитарий цифрлық қаржы активтері платформасының операторы ретінде әрекет ететін жағдайларды қоспағанда. 
Орталық депозитарий өтініш білдірген тұлға уәкілетті органның нормативтік құқықтық актісінде және орталық депозитарийдің қағидалар жинағында белгіленген талаптарға сәйкес келген кезде осы тармақта көрсетілген шартты жасаудан бас тартуға құқылы емес. 
6. Орталық депозитарий өз қызметін осы Заңға, «Қазақстан Республикасындағы цифрлық активтер туралы» Қазақстан Республикасының Заңына, уәкілетті органның және Қазақстан Республикасының Ұлттық Банкінің нормативтік құқықтық актілеріне, сондай-ақ орталық депозитарий қағидаларының жинағына сәйкес капитал нарығында және цифрлық активтер нарығында жүзеге асырады.  
7. Орталық депозитарийдің қызметін жүзеге асыру тәртібі уәкілетті органның нормативтік құқықтық актісінде айқындалады және мыналарды:  
1) депозитарлық қызметті жүзеге асыру тәртібін;
2) қаржы құралдарын ұстаушылар тізілімін және цифрлық қаржы активтерін ұстаушылар тізілімін қалыптастыру, жүргізу және сақтау тәртібін;
3) сауда репозитарийінің қызметін жүзеге асыру тәртібін, оның ішінде уәкілетті органға және Қазақстан Республикасының Ұлттық Банкіне сауда репозитарийінің қызметін жүзеге асыру шеңберінде алынған мәліметтерге қолжетімділік ұсыну тәртібін;
4) Ұлттық стратегиялық крипторезервтің құрамына кіретін цифрлық активтерді есепке алу және сақтау тәртібін;
5) талап етілмейтін ақшаны және талап етілмейтін активтерді есепке алуға арналған шоттарда есепке алынатын басқа активтерді есепке алу, осы активтерге қатысты инвестициялық қызметті жүзеге асыру және осындай қызметті жүзеге асырудан түскен инвестициялық кірісті бөлу тәртібін; 
6)  ақшалай өтемақы мөлшерін айқындау тәртібі, сондай-ақ алмастырушы сатып алуды әкімшілендіру жөніндегі орталық депозитарийдің функцияларын қамтиды. 

104-бап. Орталық депозитарийді құру және оны басқару 

1. Орталық депозитарий акционерлік қоғамның ұйымдық-құқықтық нысанында құрылатын коммерциялық емес ұйым болады.
Орталық депозитарийдің құрылтайшылары мен акционерлері тек қана мыналар:
Қазақстан Республикасының Ұлттық Банкі;
кәсіби қатысушылар және инфрақұрылымдық ұйымдар;
тізбесі уәкілетті органның нормативтік құқықтық актісінде айқындалатын халықаралық қаржы ұйымдары бола алады. 
Қазақстан Республикасы Ұлттық Банкінің орталық депозитарийдің акцияларына тікелей және (немесе) жанама иелік ету үлесі орталық депозитарийдің дауыс беретін акцияларының жалпы санының елу пайызынан астам. 
Әрбір кәсіби қатысушының, әрбір инфрақұрылымдық ұйымның (дауыс беретін акцияларының кемінде жиырма бес пайызы Қазақстан Республикасының Ұлттық Банкіне тиесілі қор биржасын қоспағанда) және әрбір халықаралық қаржы ұйымының орталық депозитарийінің акцияларына иелік ету үлесі орталық депозитарийдің орналастырылған акцияларының жалпы санының бес пайызынан аспауға тиіс.
2. Орталық депозитарийдің органдары, олардың функциялары мен өкілеттіктері, олардың шешімдерді қалыптастыру және қабылдау тәртібі осы Заңда, «Акционерлік қоғамдар туралы» Қазақстан Республикасының Заңында, осы Заңның 85-бабының 3-тармағында көрсетілген уәкілетті органның нормативтік құқықтық актісінде, орталық депозитарийдің жарғысында және қағидалар жинағында айқындалады.

105-бап. Орталық депозитарийдің функциялары 

1. Орталық депозитарий мемлекеттік емес эмиссиялық бағалы қағаздар мен оларға деген құқықтар орталық депозитарийдің есепке алу жүйесінде ескерілетін өзге де қаржы құралдарының шығарылымдарын тіркеуді, осындай бағалы қағаздар мен өзге де қаржы құралдарын шығару шарттарына өзгерістерді және (немесе) толықтыруларды тіркеуді, облигациялық бағдарлама шегінде мемлекеттік емес облигациялар шығарудың түпкілікті шарттары туралы мәліметтерді қаржы құралдары шығарылымдарының тізіліміне енгізуді жүзеге асырады, сондай-ақ осы Заңға және орталық депозитарий қағидаларының жинағына сәйкес қаржы құралдары шығарылымдарының тізілімін жүргізеді. 
Орталық депозитарий Қазақстан Республикасының заңнамасына сәйкес шығарылған эмиссиялық бағалы қағаздарға, сондай-ақ орталық депозитарий қағидаларының жинағында белгіленген жағдайларда, оларға деген құқықтар орталық депозитарийдің есепке алу жүйесінде ескерілетін өзге де қаржы құралдарына ISIN кодтарын береді.
2. Орталық депозитарий депозитарлық қызметті жүзеге асыру процесінде: 
1) депоненттерге эмиссиялық бағалы қағаздарды және оларға деген құқықтар орталық депозитарийдің есепке алу жүйесінде ескерілетін өзге де қаржы құралдарын номиналды ұстау қызметтерін көрсетеді;
2) ұйымдастырылған капитал нарығында жасалатын эмиссиялық бағалы қағаздармен және (немесе) өзге де қаржы құралдарымен мәмілелер (операциялар) бойынша, сондай-ақ орталық депозитарийдің депоненттерінің және (немесе) өзге де клиенттерінің қатысуымен ұйымдастырылмаған капитал нарығында жасалатын мәмілелер (операциялар) бойынша, оның ішінде осы Заңның 11-тарауының ережелеріне сәйкес есеп айырысуларды жүзеге асырады;
3) шарт негізінде шетелдік депозитарийлер, кастодиандар және (немесе) қаржы құралдарының номиналды ұстаушылары болатын қаржы ұйымдарына және (немесе) депоненттерге қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл мақсаттары үшін олардың клиенттерін тиісінше тексеру жөнінде қызмет көрсетеді;
4) Қазақстан Республикасының заңнамасына және Орталық депозитарий қағидаларының жинағына сәйкес мемлекеттік эмиссиялық бағалы қағаздарға депозитарлық қызмет көрсетуді жүзеге асырады;
5) капитал нарығында кәсіптік қызметтің барлық немесе жекелеген түрлерін жүзеге асыруға лицензиясынан айырылған және өз клиентіне активтерді қайтару жөніндегі міндеттемелерді орындамаған номиналды ұстаудағы активтерді номиналды ұстаушының клиентіне қайтарады, сондай-ақ осындай клиенттің активтеріне қатысты орталық депозитарийге рұқсат етілген басқа да операцияларды жүзеге асырады;
6) осы Заңға, Қазақстан Республикасының өзге де заңдарына, уәкілетті органның нормативтік құқықтық актілеріне және орталық депозитарий қағидаларының жинағына сәйкес қызметтердің өзге де түрлерін көрсетеді.
3. Орталық депозитарий қаржы құралдарын ұстаушылардың тізілімін жүргізу жөніндегі қызметті жүзеге асыру процесінде мыналарды:
1) қаржы құралдарын ұстаушылар тізілімін қалыптастыруды, жүргізуді және сақтауды;
2) қаржы құралдарын ұстаушылар тізілімінде тіркелген тұлғаға дербес шот ашуды;
3) тіркелген тұлғаның жеке шоты бойынша эмиссиялық бағалы қағаздарға және (немесе) өзге де қаржы құралдарына құқықтар мен ауыртпалықтарды тіркеуді;
4) тіркелген тұлғаның эмиссиялық бағалы қағаздарға және (немесе) өзге де қаржы құралдарына құқықтары мен ауыртпалықтарын растауды;
5) қаржы құралдарын ұстаушылар тізілімін жаңа күйде ұстауды;
6) капиталдың қайталама нарығында айналыстағы эмиссиялық бағалы қағаздардың және оларға деген құқықтар орталық депозитарийдің есепке алу жүйесінде ескерілетін өзге де қаржы құралдар санының орталық депозитарийдің есепке алу жүйесінде тіркелген санға сәйкестігін бақылауды;  
7) эмиссиялық бағалы қағаздарды және (немесе) өзге де қаржы құралдарын ұстаушыларға олардың мүдделерін қозғайтын эмитенттің әрекеттері (оқиғалары) туралы, сондай-ақ уәкілетті органның нормативтік құқықтық актісінде және орталық депозитарий қағидаларының жинағында айқындалған тізбеге сәйкес өзге де мәселелер туралы хабарлауды;
8) эмитентке оның сұрау салуы негізінде эмиссиялық бағалы қағаздарды және (немесе) оларға деген құқықтар орталық депозитарийдің есепке алу жүйесінде ескерілетін және осындай эмитент шығарған өзге де қаржы құралдарын ұстаушыларға қатысты қаржы құралдарын ұстаушылар тізілімінен ақпарат беруді;
9) қаржы құралдарын ұстаушылар тізілімінен осы Заңның 139-бабына сәйкес осындай адамдардың сұрау салулары негізінде немесе Қазақстан Республикасы заңнамасының талаптарына сәйкес оны алуға құқығы бар адамдарға ақпарат беруді;
10) осы Заңға, Қазақстан Республикасының өзге де заңдарына, уәкілетті органның нормативтік құқықтық актілеріне және орталық депозитарий қағидаларының жинағына сәйкес өзге де функцияларды жүзеге асырады.  
4. Орталық депозитарий цифрлық қаржы активтерін ұстаушылардың тізілімін жүргізу жөніндегі қызметті жүзеге асыру процесінде мыналарды:
1) цифрлық қаржы активтерін ұстаушылар тізілімін қалыптастыруды, жүргізуді және сақтауды;
2) Қазақстан Республикасының заңнамасында белгіленген жағдайларда цифрлық қаржы активтерін ұстаушылар тізілімінде цифрлық қаржы активтеріне құқықтар мен ауыртпалықтарды көрсетуді;
3) цифрлық қаржы активтерін ұстаушылар тізілімін жаңа күйде ұстауды;
4) цифрлық қаржы активтерінің эмитентіне оның сұрау салуы негізінде цифрлық қаржы активтерін ұстаушылар тізілімінен осындай эмитент шығарған цифрлық қаржы активтеріне қатысты ақпарат беруді;
5) осы Заңның 139-бабына сәйкес оны алуға құқығы бар тұлғаларға цифрлық қаржы активтерін ұстаушылар тізілімінен осындай адамдардың сұрау салулары негізінде немесе Қазақстан Республикасы заңнамасының талаптарына сәйкес ақпарат беруді;
6) осы Заңға, «Қазақстан Республикасындағы цифрлық активтер туралы» Қазақстан Республикасының Заңына, Қазақстан Республикасының өзге де заңдарына, уәкілетті органның нормативтік құқықтық актілеріне және орталық депозитарий қағидаларының жинағына сәйкес өзге де функцияларды жүзеге асырады.
Қаржы құралдарын ұстаушылар тізілімін және цифрлық қаржы активтерін ұстаушылар тізілімін қалыптастыру, жүргізу және сақтау жөніндегі қызметті жүзеге асыру тәртібі уәкілетті органның нормативтік құқықтық актілерінде және орталық депозитарий қағидаларының жинағында айқындалады. [
5. Орталық депозитарий сауда репозитарийінің қызметін осы Заңның 103-бабының 7-тармағында және орталық депозитарий қағидаларының жинағында көрсетілген уәкілетті органның нормативтік құқықтық актісінде айқындалған тәртіппен жүзеге асырады, оның ішінде осы Заңның 140-бабына сәйкес ұсынылатын мәліметтерді қабылдайды және өңдейді.
6. Орталық депозитарий «Қазақстан Республикасындағы банктер және банк қызметі туралы» Қазақстан Республикасының Заңына және орталық депозитарий қағидаларының жинағына сәйкес банк операцияларының жекелеген түрлерін жүзеге асырады.
Орталық депозитарийде уәкілетті органның аударым операцияларын жүзеге асыруға лицензиясы болған кезде орталық депозитарий эмиссиялық бағалы қағаздарды және (немесе) өзге де қаржы құралдарын өтеу және (немесе) олар бойынша кірісті төлеу кезінде төлем агентінің функцияларын жүзеге асыруға құқылы.
7. Орталық депозитарий өз қызметін жүзеге асыру үшін пайдаланылатын меншікті бағдарламалық өнімдерді әзірлеуді және одан әрі жетілдіруді жүзеге асыруға құқылы.
8. Орталық депозитарий өз функцияларын жүзеге асыру кезінде туындайтын жауаптылық тәуекелін сақтандыруға құқылы.
9. Орталық депозитарий осы Заңның 139-бабының талаптарын сақтай отырып, осы Заңда, уәкілетті органның нормативтік құқықтық актілерінде және орталық депозитарий қағидаларының жинағында белгіленген тәртіппен және шарттарда инвесторлар үшін эмитент және оның эмиссиялық бағалы қағаздары және (немесе) оларға деген құқықтар орталық депозитарийдің есепке алу жүйесінде ескерілетін өзге де қаржы құралдары туралы хабарлауды жүзеге асырады.

106-бап. Орталық депозитарий қағидаларының жинағы 

1. Орталық депозитарий қағидаларының жинағы мыналарды: 
1) орталық депозитарийдің осы Заңның 103-бабының 1-тармағында көрсетілген қызмет түрлерін жүзеге асыру тәртібі мен шарттарын;  
2) кастодиандық қызметті, банк операцияларының жекелеген түрлерін және төлем агенті функцияларын жүзеге асыру тәртібі мен шарттарын (тиісті лицензиялар болған жағдайда);
3) есеп айырысуларды жүзеге асыру тәртібі мен шарттары, оның ішінде мәміле (операция) жасауға не эмиссиялық бағалы қағаздарға және (немесе) оларға деген құқықтар орталық депозитарийдің есепке алу жүйесінде және (немесе) номиналды ұстау жүйесінде ескерілетін өзге де қаржы құралдарына құқықты және (немесе) ауыртпалықты белгілеуге (өзгертуге, тоқтатуға) берілген бұйрықтың кері қайтарылмайтын уақытын (бұйрықтың кері қайтарылмау уақыты) және осы Заңның 70-бабының ережелерін ескере отырып, есеп айырысулардың түпкілікті уақытын; 
4) шетелдік депозитарийлер, кастодиандар және (немесе) қаржы құралдарын номиналды ұстаушылар болатын қаржы ұйымдарына және (немесе) депоненттерге қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл мақсаттары үшін олардың клиенттерін тиісінше тексеру жөнінде қызметтер көрсетудің тәртібі мен шарттарын;
5) есеп айырысуларды, оның ішінде клиринг нәтижесінде айқындалған міндеттемелер бойынша, оның ішінде дефолтты реттеу және клирингтік қатысушылардың позицияларын беру, сондай-ақ клирингтік ұйымның бұйрықтары негізінде төлем жүйесін қамтамасыз етуді аударуды тіркеу кезінде ақшалай есеп айырысуларды жүзеге асыру тәртібі мен шарттарын;  
6) осы Заңның 71-бабының талаптарын ескере отырып, туындайтын залалдар мен өтімділік тәуекелдерін уақтылы шектеуді және орталық депозитарийдің өз міндеттемелерін орындауының үздіксіздігін қамтамасыз ететін шараларды қоса алғанда бір немесе бірнеше клиенттер эмиссиялық бағалы қағаздарды және (немесе) өзге де қаржы құралдарын жеткізуді орындамаған немесе кідірткен жағдайларда есеп айырысуларды басқаруды; 
7) номиналды ұстауды есепке алу жүйесінен орталық депозитарийдің есепке алу жүйесіне электрондық деректерді ұсынуды, сондай-ақ орталық депозитарийдің аталған деректерді қабылдауын, өңдеуін және сақтауын;
8) халықаралық сәйкестендіру нөмірлерін (ISIN кодтарын) және сәйкестендіргіштерді тағайындауды; 
9) қазақстандық депозитарлық қолхаттарды шығаруды, орналастыруды, айналысқа жіберуді және өтеуді;
10) орталық депозитарийдің осы Заңда, Қазақстан Республикасының өзге де заңдарында көзделген қызмет түрлерін жүзеге асыруы үшін қажетті және Қазақстан Республикасының заңнамасына қайшы келмейтін өзге де ережелерді қамтиды.
2. Орталық депозитарий қағидаларының жинағы, сондай-ақ оған өзгерістер және (немесе) толықтырулар орталық депозитарийдің Директорлар кеңесінің қарауына оларды осы Заңның 106-бабында көзделген консультативтік кеңес алдын ала қараған жағдайда ғана шығарылуы мүмкін.
Орталық депозитарий жүйелік маңызы бар инфрақұрылымдық ұйым ретінде танылған жағдайда, сыйақы (тарифтер) туралы ережелерді қоспағанда, орталық депозитарийдің қағидалар жинағын, сондай-ақ оған өзгерістерді және (немесе) толықтыруларды осы Заңның 116-бабында көрсетілген қор биржасының реттеушілік комитеті бекітеді және Орталық депозитарийдің директорлар кеңесі осы Заңның 116-бабының 5-тармағында көзделген тәртіппен бекітеді.

[bookmark: _Toc238456610]107-бап. Талап етілмейтін активтерді есепке алу және басқару тәртібі

1. Талап етілмейтін активтер деп оларды көрсетілген тұлғаға берудің (төлеудің) мүмкін еместігіне немесе көрсетілген тұлғаның оларды алу үшін жолданым бермеуіне байланысты осы Заңда және (немесе) Қазақстан Республикасының өзге де заңдарында көзделген жағдайларда белгілі бір тұлғаға берілуге (төленуге) тиіс және берілген не орталық депозитарийге есепке жатқызылған активтер танылады.
Талап етілмейтін активтерді есепке алу үшін орталық депозитарийде талап етілмейтін активтерді есепке алу үшін шоттар ашылады.
Талап етілмейтін активтерді есепке алу үшін шоттарды ашу және жүргізу тәртібі осы Заңның 103-бабының 7-тармағында көрсетілген уәкілетті органның нормативтік құқықтық актісінде және орталық депозитарийдің қағидалар жинағында айқындалады.
2. Орталық депозитарий осы Заңның 103-бабының 7-тармағында көрсетілген уәкілетті органның нормативтік құқықтық актісінде айқындалатын тәртіппен Қазақстан Республикасының Ұлттық Банкін, брокерді және (немесе) инвестициялық портфельді басқарушыны тарту арқылы Орталық депозитарийдегі талап етілмейтін активтерге қатысты және талап етілмейтін активтерді есепке алуға арналған шоттарда есепке алынатын инвестициялық қызметті жүзеге асырады..]
 3. Орталық депозитарийдегі және талап етілмейтін активтерді есепке алуға арналған шоттарда есепке алынатын активтерге қатысты инвестициялық қызметті жүзеге асырудан түсетін инвестициялық кірісті бөлу тәртібі осы Заңның 103-бабының 7-тармағында көрсетілген уәкілетті органның нормативтік құқықтық актісінде айқындалады.

108-бап. Орталық депозитарий қызметін шектеу

Осы Заңның 76-бабында белгіленген шектеулерден басқа, орталық депозитарийге мыналарға:
1) егер Қазақстан Республикасының заңдарында өзгеше көзделмесе, осы Заңда, Қазақстан Республикасының өзге де заңдарында және орталық депозитарий қағидаларының жинағында көзделген функцияларды орындауды басқа адамдарға табыстауға;
2) осы Заңның 139-бабында және Қазақстан Республикасының өзге де заңдарында белгіленген жағдайларды қоспағанда, капитал нарығында коммерциялық құпияны құрайтын мәліметтерді жария етуге;
3) Осы Заңның 103-бабының 7-тармағында көрсетілген уәкілетті органның нормативтік құқықтық актісінде белгіленген жағдайларды қоспағанда, заңды тұлғаларды құруға және (немесе) олардың қызметіне қатысуға тыйым салынады. 

22-тарау. САУДА-САТТЫҚТЫ ҰЙЫМДАСТЫРУШЫНЫҢ ҚЫЗМЕТІ 

109-бап. Сауда-саттықты ұйымдастырушының акционерлері мен басқару органдары 

1. Сауда-саттықты ұйымдастырушының құрылтайшылары мен акционерлеріне қойылатын талаптар осы бапта көзделген ерекшеліктер ескеріле отырып, осы Заңның 78-бабында белгіленеді.
2. Қор биржасының әрбір акционерінің үлесі оның үлестес тұлғаларымен бірлесіп осындай қор биржасының орналастырылған акцияларының жалпы санының жиырма пайызынан аспауға тиіс.
Осы тармақта белгіленген шектеулер Қазақстан Республикасының Ұлттық Банкіне қолданылмайды.
3. Қазақстан Республикасының Ұлттық Банкі оған дауыс беретін акциялардың кемінде жиырма бес пайызы тиесілі қор биржасының «алтын акциясының» иесі болады және мұндай қор биржасының реттеушілік комитетінің шешімдерін қоспағанда, осындай қор биржасы органдарының шешімдеріне вето қоюға құқығы бар. 
4. Сауда-саттықты ұйымдастырушының ұйымдық құрылымы осы Заңның 110-бабы 1-тармағының 7) тармақшасына сәйкес сауда жүйесін пайдалана отырып жасалған әрекеттерге мониторинг пен талдауды жүзеге асыратын құрылымдық бөлімшені қамтиды.
5. Дауыс беретін акцияларының кемінде жиырма бес пайызы Қазақстан Республикасының Ұлттық Банкіне тиесілі қор биржасының директорлар кеңесінің құрамына Қазақстан Республикасы Ұлттық Банкінің жазбаша хабарламасы негізінде Қазақстан Республикасы Ұлттық Банкінің бір өкілі дауыс беру құқығымен тұрақты негізде кіреді.

110-бап. Сауда-саттықты ұйымдастырушының функциялары

1. Сауда-саттықты ұйымдастырушы мынадай функцияларды жүзеге асырады: 
1) сауда жүйесінің жұмыс істеуін, техникалық сүйемелдеуін, сенімділігін, үздіксіздігін және қауіпсіздігін қамтамасыз ету;
2) эмиссиялық бағалы қағаздармен, өзге қаржы құралдарымен және (немесе) капитал нарығының объектілері болатын өзге де активтермен ұйымдастырылған сауда-саттықты ұйымдастыру және өткізу;
3) эмиссиялық бағалы қағаздарды, капитал нарығының объектілері болатын өзге де қаржы құралдарын және (немесе) өзге де активтерді ұйымдастырылған сауда-саттыққа жіберу, сондай-ақ мұндай рұқсатты тоқтата тұру және тоқтату;
4) сауда-саттықты ұйымдастырушының мүшелеріне сауда жүйесіне қол жеткізуді ұсыну;
5) трейдерлерді ұйымдастырылған сауда-саттыққа қатысуға жіберу, сондай-ақ оларды осы Заңның 112-бабына сәйкес ұйымдастырылған сауда-саттыққа қатысудан шеттету;
6) ұйымдастырылған сауда-саттыққа қатысуға жіберілген және ұйымдастырылған сауда-саттыққа қатысудан шеттетілген трейдерлердің тізілімін жүргізу (шеттету себебін көрсете отырып) және оны сауда-саттықты ұйымдастырушының интернет-ресурсында орналастыру;
7) сауда жүйесін пайдалана отырып жасалған және осы Заңның 142, 143 және 144-баптарында белгіленген талаптар мен шектеулерге сәйкестігі тұрғысынан мониторингтеу мен талдауға жататын капитал нарығы субъектілерінің және өзге де тұлғалардың әрекеттерін мониторингтеу мен талдауды жүзеге асыру, сондай-ақ уәкілетті органға осындай мониторингтеу мен талдау нәтижелері туралы ақпарат беру;
8) Сауда-саттықты ұйымдастырушы мүшелерінің, олардың трейдерлерінің және сауда-саттықты ұйымдастырушының ішкі құжаттары қолданылатын өзге де тұлғалардың осындай ішкі құжаттардың талаптарын сақтауын бақылауды жүзеге асыру, оның ішінде тексерулер мен болжамды бұзушылықтарды тексеру арқылы;
9) сауда-саттықты ұйымдастырушының мүшелеріне, олардың трейдерлеріне және сауда-саттықты ұйымдастырушының ішкі құжаттары қолданылатын өзге де тұлғаларға осындай ішкі құжаттарда көзделген тәртіптік ықпал ету шараларын қолдану;
10) капитал нарығының индекстерін және өзге де индикаторларын әзірлеу, есептеу және сүйемелдеу;
11) уәкілетті органның нормативтік құқықтық актісінде, осы Заңның 139-бабының 2-тармағында және сауда-саттықты ұйымдастырушының ішкі құжаттарында белгіленген тәсілмен, көлемде, тәртіппен және мерзімдерде берілген өтінімдер мен жасалған мәмілелер (операциялар) туралы мәліметтерді қоса алғанда ұйымдастырылған сауда-саттықтың барысы мен қорытындылары туралы ақпаратты ашу;
12) осы Заңда, уәкілетті органның нормативтік құқықтық актілерінде және сауда-саттықты ұйымдастырушының ішкі құжаттарында көзделген өзге де функцияларды жүзеге асыру.
2. Қор биржасы ретінде қызметті жүзеге асыру құқығынсыз сауда-саттықты ұйымдастырушы эмиссиялық бағалы қағаздармен ұйымдастырылған сауда-саттықты тек қана білікті инвесторлар және (немесе) кәсіби қатысушылар арасында ұйымдастыруға және өткізуге құқылы. Мұндай сауда-саттықта біліктілігі жоқ инвесторлар есебінен мәмілелер (операциялар) жасауға жол берілмейді.
3. Сауда-саттықты ұйымдастырушы Қазақстан Республикасының валюталық реттеу және валюталық бақылау туралы заңнамасының талаптарын ескере отырып, бағалы қағаздар болмайтын валютамен және валюталық құндылықтармен ұйымдастырылған сауда-саттықты жүргізуге құқылы.
4. Сауда-саттықты ұйымдастырушы мұндай сауда-саттықты өткізуге Қазақстан Республикасының заңдарында тыйым салынбаған және ол сауда-саттықты ұйымдастырушының капитал нарығында сауданы ұйымдастыру жөніндегі қызметті тиісті түрде жүзеге асыруына кедергі келтірмейтін жағдайда капитал нарығының объектілері болмайтын активтермен ұйымдастырылған сауда-саттық өткізуге құқылы.  
5. Сауда-саттықты ұйымдастырушы өз қызметін осы Заңда және Қазақстан Республикасының өзге де заңдарында көзделген жағдайларда цифрлық қаржы активтері платформасы операторының, цифрлық активтер сауда платформасы операторының қызметімен, сондай-ақ өзге де қызмет түрлерімен үйлестіруге құқылы.
6. Ішкі құжаттарында сауда-саттықты ұйымдастырушының интеграцияланған ақпараттық жүйесінің болуы көзделген сауда-саттықты ұйымдастырушы осындай жүйенің жұмыс істеуін және техникалық сүйемелденуін қамтамасыз етеді.
Сауда-саттықты ұйымдастырушының интеграцияланған ақпараттық жүйесін пайдаланушылар сауда-саттықты ұйымдастырушының мүшелері, сондай-ақ өзге де заңды және жеке тұлғалар бола алады. Пайдаланушыларды сауда-саттықты ұйымдастырушының интеграцияланған ақпараттық жүйесіне жіберу тәртібі және онда айналысқа жіберілетін қаржы құралдарының тізбесі сауда-саттықты ұйымдастырушының ішкі құжаттарында айқындалады.
Қор биржасының ресми тізіміне енгізілген эмиссиялық бағалы қағаздарды және өзге де қаржы құралдарын сауда-саттықты ұйымдастырушының интеграцияланған ақпараттық жүйесінде орналастыруға және айналысқа жіберуге жол берілмейді.
7. Сауданы ұйымдастыру жөніндегі қызметті жүзеге асыру тәртібі және шарттары уәкілетті органның нормативтік құқықтық актісінде айқындалады және оған мыналар кіреді:
1) эмиссиялық бағалы қағаздармен, өзге қаржы құралдарымен және (немесе) өзге де активтермен сауданы ұйымдастыру жөніндегі қызметті жүзеге асыру шарттары мен тәртібі;
2) сауда-саттықты ұйымдастырушының ұйымдық құрылымына және листингтік комиссия құрамына және ұйымдастырылған капитал нарығында жария айналымға жіберілетін эмитенттерге және олардың эмиссиялық бағалы қағаздарына, сондай-ақ қор биржасының ресми тізімінің жекелеген санаттарына қойылатын жалпы талаптар. 

111-бап. Сауда-саттықты ұйымдастырушының ішкі құжаттары

1. Сауда-саттықты ұйымдастырушының ішкі құжаттары ұйымдастырылған сауда-саттықты ұйымдастыру және өткізу тәртібін, сауда-саттықты ұйымдастырушының қызмет көрсету шарттары мен тәртібін, ұйымдастырылған сауда-саттықта мәмілелер (операциялар) жасау кезіндегі сауда-саттықты ұйымдастырушы мүшелерінің қызметін, сондай-ақ сауда-саттықты ұйымдастырушы мен оның мүшелері, олардың трейдерлері мен сауда-саттықты ұйымдастырушының көрсетілетін қызметтерін пайдаланатын өзге де тұлғалар арасындағы қатынастарды реттейді. 
2. Сауда-саттықты ұйымдастырушының ішкі құжаттары мынадай ережелерді айқындайды: 
1) сауда-саттықты ұйымдастырушының мүшелеріне қойылатын талаптар, мүшелік санаттары, сауда-саттықты ұйымдастырушының мүшелігіне қабылдау, мүшелікті тоқтата тұру және тоқтату тәртібі, сондай-ақ сауда-саттықты ұйымдастырушы мүшелерінің құқықтары мен міндеттері;
2) ұйымдастырылған сауда-саттықта сауда-саттықты ұйымдастырушы мүшелерінің атынан қатысатын трейдерлерге қойылатын талаптар, сондай-ақ трейдерлерді ұйымдастырылған сауда-саттыққа қатысуға жіберу және қатысудан шеттету тәртібі; 
3) ұйымдастырылған сауда-саттықты өткізу әдістері;
4) капитал нарығының объектілері болатын эмиссиялық бағалы қағаздарды, өзге де қаржы құралдарын және (немесе) өзге де активтерді ұйымдастырылған сауда-саттыққа жіберудің, мұндай жіберуді тоқтата тұрудың және тоқтатудың, сондай-ақ оның шарттарын өзгертудің талаптары мен тәртібі;
5) ұйымдастырылған сауда-саттықты тоқтата тұру және қайта бастау шарттары;
6) мәмілелер (операциялар) бойынша есеп айырысу тәртібі және (немесе) олар бойынша міндеттемелердің орындалуын қамтамасыз ету тәсілдері;
7) ұйымдастырылған сауда-саттыққа жіберілген эмиссиялық бағалы қағаздарды, өзге де қаржы құралдарын және (немесе) капитал нарығының объектілері болатын өзге де активтерді бағалау әдістемесі;
8) осы Заңның 110-бабы 1-тармағының 7) тармақшасында көзделген мониторингтеу мен талдауды жүзеге асыру тәртібі;
9) ұйымдастырылған сауда-саттықта және сауда-саттықты ұйымдастырушымен өзара қарым-қатынаста мәмілелер (операциялар) жасау кезінде сауда-саттықты ұйымдастырушы мүшелерінің және олардың трейдерлерінің кәсіби іс-қимылы қағидалары;
10) сауда-саттықты ұйымдастырушының ішкі құжаттарының болжамды бұзушылықтарына есептілікті, мәліметтерді, құжаттар мен түсіндірмелерді сұрату және ұсыну, бақылау, тексеру және тергеп-тексеру жүргізу тәртібі;
11) сауда-саттықты ұйымдастырушының мүшелеріне, олардың трейдерлеріне және сауда-саттықты ұйымдастырушының ішкі құжаттары қолданылатын өзге де тұлғаларға сауда-саттықты ұйымдастырушы алатын айыппұлдардың мөлшері мен төлеу тәртібін қоса алғанда, осындай ішкі құжаттарды бұзғаны үшін қолданылатын тәртіптік ықпал ету шаралары, сондай-ақ осындай шараларды қолданудың және оларға шағым берудің негіздері мен тәртібі;
12) сауда-саттықты ұйымдастырушының мүшелерінің, олардың трейдерлерінің және сауда-саттықты ұйымдастырушының ішкі құжаттары қолданыдлатын өзге де тұлғалардың сауда-саттық ұйымдастырушысының, оның органдарының, комиссияларының, лауазымдық  тұлғаларының және қызметкерлерінің әрекеттеріне (әрекетсіздігіне) шағымдарын қарау тәртібі, сондай-ақ сауда-саттықты ұйымдастырушының ішкі құжаттарына сәйкес қабылданған шешімдерге шағым беру тәртібі;  
13) осы Заңда және уәкілеттті оргенның нормативтік құқықтық актісінде көзделген өзге де ережелер мен рәсімдер.  
3. Қор биржасының ішкі құжаттары осы баптың 2-тармағында көзделген ережелерден басқа, мыналарды:  
1) қор биржасының ресми тізімінің құрылымын (санатын), сондай-ақ қор биржасының ұйымдастырылған сауда-саттығына жіберілген эмиссиялық бағалы қағаздар тізімінің құрылымын (секторларын); 
2) осы Заңның 110-бабының 7-тармағында көрсетілген уәкілетті органның нормативтік құқықтық актісінде белгіленген жалпы талаптарды ескере отырып, қор биржасының ресми тізіміне енгізу және онда орналасу үшін эмитенттерге және (немесе) олардың эмиссиялық бағалы қағаздарына қойылатын талаптарды;
3) эмиссиялық бағалы қағаздары қор биржасының ресми тізіміне енгізілген эмитенттердің ақпаратты ашуға қойылатын талаптарды;  
4) қор биржасының листингтік комиссиясы қызметінің тәртібін; 
5) осы Заңның 113-бабы 1-тармағының 1) тармақшасында көзделген бақылауды жүзеге асыру тәртібін;  
6) осы Заңда және уәкілетті органның нормативтік құқықтық актілерінде көзделген өзге де ережелер мен рәсімдерді айқындайды.    
Қор биржасының ішкі құжаттары сондай-ақ эмитенттер, оференттер, жіберу бастамашылары, қаржы консультанттары және олар осы Заңға немесе қор биржасымен жасалған шартқа сәйкес қолданылатын өзге де тұлғалар үшін міндетті.
4. Сауда-саттықты ұйымдастырушының ішкі құжаттары осы тармақтың екінші бөлігінде және Заңның 116-бабында көзделген ерекшеліктерді ескере отырып, осы Заңның 74-бабының 2-тармағында белгіленген тәртіппен әзірленеді және бекітіледі.  
Осы Заңның 116-бабында өзгеше белгіленбесе, осы баптың 2 және 3-тармақтарында көзделмеген ережелерге қатысты сауда-саттықты ұйымдастырушының ішкі құжаттарын сауда-саттықты ұйымдастырушының атқарушы органы әзірлейді және бекітеді.

112-бап. Сауда-саттықты ұйымдастырушының мүшелері және трейдерлер 

1. Сауда-саттықты ұйымдастырушының мүшелері кәсіби қатысушылар, сондай-ақ Қазақстан Республикасының заңнамасына сәйкес эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болатын өзге де активтермен мәмілелер (операциялар) жасауға құқығы бар өзге де заңды тұлғалар болады.
2. Сауда-саттықты ұйымдастырушының ішкі құжаттарында белгіленген талаптарға сәйкес келетін Қазақстан Республикасының резиденттері мен бейрезиденттері сауда-саттықты ұйымдастырушының мүшелері бола алады.
3. Сауда-саттықтарды ұйымдастырушының мүшелері капитал нарығының объектілері болатын, сауда-саттық ұйымдастырушысының ішкі құжаттарында тиісті мүшелер үшін мәмілелер (операциялар) жасауға жол берілетін эмиссиялық бағалы қағаздардың, өзге де қаржы құралдарының және (немесе) өзге де активтердің түрлері бойынша ұйымдастырылған сауда-саттыққа қатысуға құқылы.  
Сауда-саттықты ұйымдастырушы мүшелерінің осы Заңның 110-бабының 4-тармағына сәйкес капитал нарығының объектілері болмайтын активтермен ұйымдастырылған сауда-саттыққа қатысуы Қазақстан Республикасының өзге де заңдарына және сауда-саттықты ұйымдастырушының ішкі құжаттарына сәйкес жүзеге асырылады.
4. Сауда-саттықты ұйымдастырушының мүшесі:
1) Қазақстан Республикасының капитал нарығы туралы заңнамасын және сауда-саттықты ұйымдастырушының ішкі құжаттарын сақтауға;
2) өз трейдерінің сауда-саттықты ұйымдастырушының ішкі құжаттарын сақтауын қамтамасыз етуге;
3) сауда-саттықты ұйымдастырушыға осы Заңның 110-бабы 1-тармағының 7) және 8) тармақшаларында көзделген функцияларды жүзеге асыру үшін қажетті есептілікті, мәліметтерді, құжаттар мен түсіндірмелерді сауда-саттықты ұйымдастырушының ішкі құжаттарында белгіленген тәртіппен және мерзімдерде ұсынуға;
4) Қазақстан Республикасының заңмен қорғалатын құпия туралы заңнамасының талаптарын сақтай отырып, тексерулер мен тергеулер жүргізу үшін қажетті сауда-саттықты ұйымдастырушының ішкі құжаттарында белгіленген тәртіппен және шектерде сауда-саттықты ұйымдастырушыға құжаттар мен ақпараттық жүйелерге қолжетімділікті қамтамасыз етуге;
5) тәртіптік ықпал ету шараларын қолдану туралы шешімдерді қоса алғанда, өз құзыреті шегінде қабылданған сауда-саттықты ұйымдастырушы органдарының шешімдерін орындауға;
6) осы Заңда және сауда-саттықты ұйымдастырушының ішкі құжаттарында көзделген өзге де міндеттерді орындауға міндетті.
5. Трейдер Қазақстан Республикасының капитал нарығы туралы заңнамасының және (немесе) сауда-саттықты ұйымдастырушының ішкі құжаттарының талаптарын бұзған жағдайда, сондай-ақ сауда-саттықты ұйымдастырушының ішкі құжаттарында белгіленген өзге де жағдайларда ұйымдастырылған сауда-саттыққа қатысудан шеттетіледі.

113-бап. Қор биржасы 

1. Қор биржасы осы Заңның 110-бабында көзделген сауда-саттықты ұйымдастырушының функцияларын, сондай-ақ мынадай функцияларды жүзеге асырады:
1) листингті, делистингті, қор биржасының ресми тізімінің санатын ауыстыруды жүзеге асыру, сондай-ақ қор биржасының ресми тізіміне енгізілген эмиссиялық бағалы қағаздардың және олардың эмитенттерінің қор биржасының ішкі құжаттарында белгіленген талаптарға сәйкестігін бақылау;
2) қор биржасының ішкі құжаттарында белгіленген тәртіппен эмиссиялық бағалы қағаздары қор биржасының ресми тізіміне енгізілген эмитенттердің барлық маңызды оқиғалары, қаржылық есептілігі немесе өзге де кезеңдік есептілігі туралы ақпаратты ашу;
3) листингке, қор биржасының ресми тізімін және осы Заңда және қор биржасының ішкі құжаттарында көзделген өзге де тізімдерді (секторларды) жүргізуге байланысты өзге де функцияларды жүзеге асыру.
2. Қор биржасы кез келген мүдделі тұлғаларға өзінің интернет-ресурсында осындай мәліметтерді орналастыру арқылы капитал нарығында коммерциялық құпияны құрайтын ақпаратты қоспағанда қор биржасының ресми тізіміне енгізілген эмиссиялық бағалы қағаздар туралы және олардың эмитенттері туралы қолданыстағы мәліметтерді ашады. 
3. Қор биржасы өз бастамасы бойынша эмитенттің өтініші мен келісімінсіз осыған дейін басқа қор биржасында не өзге реттелетін нарықта ұйымдастырылған сауда-саттыққа жіберілген эмиссиялық бағалы қағаздарды өзінің сауда жүйесінде айналысқа жіберуге құқылы. Қор биржасы эмитентті мұндай нарыққа жіберу туралы оның ішкі құжаттарында белгіленген тәртіппен және мерзімдерде хабардар етеді. Аталған жағдайда эмитент мұндай қор биржасы алдында ақпаратты ашу бойынша міндеттерді атқармайды.

114-бап. Қор биржасының ресми тізімі

1. Ұйымдастырылған капитал нарығында жария айналысқа жіберілетін эмитенттерге және олардың эмиссиялық бағалы қағаздарына, сондай-ақ қор биржасының ресми тізімінің жекелеген санаттарына қойылатын жалпы талаптар осы Заңның 110-бабының 7-тармағында көрсетілген уәкілетті органның нормативтік құқықтық актісінде белгіленеді.
Қор биржасының ресми тізімі шағын және орта кәсіпкерлік субъектілері болатын эмитенттер үшін осы тармақтың бірінші бөлігінің талаптарын ескере отырып қор биржасының ішкі құжаттарында белгіленетін ресми тізімге енгізуге, онда орналасуға және ақпаратты ашуға пропорционалды талаптары бар жеке санатты (сегментті) қамтуы мүмкін.
2. Эмиссиялық бағалы қағаздарды қор биржасының ресми тізіміне енгізу және онда орналасу мақсаттары үшін қаржы консультантын тарту осы Заңның 17-бабында көзделген жағдайларда жүзеге асырылады.
3. Эмиссиялық бағалы қағаздары қор биржасының ресми тізіміне енгізілген эмитент, сондай-ақ қор биржасының ресми тізіміне енгізілген эмиссиялық бағалы қағаздарды нарыққа жіберудің бастамашысы осы Заңда, осы Заңның 137-бабының 3-тармағында көрсетілген уәкілетті органның нормативтік құқықтық актісінде және қор биржасының ішкі құжаттарында белгіленген ақпаратты ашу жөніндегі талаптарды сақтауға міндетті.

115-бап. Қор биржасының листингтік комиссиясы 

1. Листинг, делистинг, қор биржасының ресми тізімінің санатын ауыстыру мәселелері бойынша шешімдерді қор биржасының листингтік комиссиясы қабылдайды.
Осы тармақтың бірінші бөлігінің талабы осы тармақтың үшінші бөлігінде көзделген жағдайларға қолданылмайды.
Оңайлатылған рәсім бойынша листинг, делистинг, қор биржасының ресми тізімінің санатын ауыстыру, сондай-ақ мемлекеттік эмиссиялық бағалы қағаздар мен шетелдік мемлекеттік бағалы қағаздар листингі мен делистингінің жағдайлары мен тәртібі қор биржасының ішкі құжаттарында айқындалады.
2. Қор биржасының листингтік комиссиясының құрамына қойылатын талаптар қор биржасының ішкі құжаттарында белгіленеді.
3. Листинг, делистинг, қор биржасының ресми тізімінің санатын ауыстыру мәселелері бойынша шешімдер қабылдау кезінде қызметкерлер және (немесе) мыналардың:
1) эмиссиялық бағалы қағаздары қор биржасының ресми тізіміне енгізілетін, көрсетілген шешімге сәйкес осы тізімнен алып тасталатын немесе осы тізімнің басқа санатына ауыстырылатын эмитенттің (бұдан әрі осы тармақта – мүдделі эмитент);  
2) мүдделі эмитентті бақылайтын, оның бақылауындағы не мүдделі эмитентпен ортақ бақылаудағы ұйымдардың;  
3) мүдделі эмитентке қызмет көрсететін қаржы кеңесшісінің, маркет-мейкердің, андеррайтердің;
4) осы тармақтың 1) және 3) тармақшаларында көрсетілген тұлғалармен үлестес тұлғалардың өкілдері болатын листингтік комиссия мүшелерінің дауыс беруге құқығы жоқ.  
Осы тармақтың бірінші бөлігінің талаптары листингтік комиссия мүшесіне – уәкілетті органның өкіліне қолданылмайды.

116-бап. Қор биржасының реттеушілік комитеті 

1. Дауыс беретін акцияларының кемінде жиырма бес пайызы Қазақстан Республикасының Ұлттық Банкіне тиесілі қор биржасының құрылымында реттеушілік комитет (бұдан әрі – реттеушілік комитет) құрылады.
Реттеушілік комитет осы бапта белгіленген құзырет шегінде ұйымдастырылған және ұйымдастырылмаған капитал нарығында стандарттар мен талаптарды белгілеуді және қор биржасының және жүйелік маңызы бар инфрақұрылымдық ұйымдардың ішкі құжаттарын бекітуді (бұдан әрі осы бапта – реттеушілік комитеттің актілері), сондай-ақ оларды қор биржасының, жүйелік маңызы бар инфрақұрылымдық ұйымдардың, олардың қызметтерін пайдаланатын тұлғалардың және реттеушілік комитеттің актілері қолданылатын өзге де адамдардың (бұдан әрі осы бапта – реттеушілік комитеттің актілері қолданылатын тұлғалар) сақтауын бақылауды жүзеге асыратын қор биржасының дербес органы болып табылады.  
Реттеушілік комитет қызметінің мақсаттары ұйымдастырылған сауда-саттықты әділ, ашық, тиімді және ретке келтіре отырып өткізуді, ұйымдастырылмаған капитал нарығында мәмілелер (операциялар) жасасуды және орындауды және қор биржасы мен жүйелік маңызы бар инфрақұрылымдық ұйымдардың қызметтерді тиісті түрде көрсетуін қамтамасыз ету, сондай-ақ инвесторлардың және капитал нарығының өзге де субъектілерінің құқықтары мен заңды мүдделерін қорғау болып табылады.
Реттеушілік комитет өз функцияларын қор биржасының органдары мен коммерциялық бөлімшелеріне және жүйелік маңызы бар инфрақұрылымдық ұйымдарға тәуелсіз жүзеге асырады.
Реттеушілік комитеттің осы Заңда белгіленген функциялары мен құзыреті қор биржасының және (немесе) жүйелік маңызы бар инфрақұрылымдық ұйымдардың жарғысымен және (немесе) ішкі құжаттарымен шектелмейді.
2. Реттеушілік комитеттің функцияларына мыналар жатады: 
1) ұйымдастырылған және ұйымдастырылмаған капитал нарығында ұйымдастырылған сауда-саттықты және листингті өткізуге, қор биржасы мен жүйелік маңызы бар инфрақұрылымдық ұйымдардың қызметтер көрсетуіне, оның ішінде мәмілелер (операциялар) бойынша тіркеуге, клирингке және есеп айырысуға, сондай-ақ қор биржасының және жүйелік маңызы бар инфрақұрылымдық ұйымдардың ішкі құжаттарының мазмұнына қойылатын талаптарды қоса алғанда қор биржасы мүшелерінің, олардың трейдерлерінің және жүйелік маңызы бар инфрақұрылымдық ұйымдардың қызметтерін пайдаланатын тұлғалардың іс-қимылына стандаттар мен талаптарды белгілеу;  
2) осы Заңның 111-бабының 2 және 3-тармақтарында көзделген қор биржасының ішкі құжаттарын, сондай-ақ осы Заңның 110-бабының 6-тармағында көзделген қор биржасының интеграцияланған ақпараттық жүйесінің жұмыс істеуін реттейтін қор биржасының ішкі құжаттарын бекіту, осындай құжаттарға өзгерістер және (немесе) толықтырулар енгізу, сондай-ақ қор биржасының қызметтер көрсеткені үшін сыйақыны (тарифтерді) айқындау және бекіту мәселелерін қоспағанда осындай ішкі құжаттарды әзірлеуге, бекітуге, қолдануға және (немесе) түсіндіруге байланысты өзге де мәселелерді қарау және өзге де шешімдер қабылдау;  
3) осы баптың 5-тармағында көзделген тәртіппен жүйелік маңызы бар инфрақұрылымдық ұйымдардың қызмет көрсету шарттары мен тәртібін реттейтін (оның ішінде ұйымдасқан және ұйымдастырылмаған капитал нарығында мәмілелер (операциялар) жасасу және орындау кезінде) олардың ішкі құжаттарын, сондай-ақ осындай ұйымдардың қызметтер көрсеткені үшін сыйақыны (тарифтерді) айқындау және бекіту мәселелерін қоспағанда, осындай құжаттарға өзгерістерді және (немесе) толықтыруларды бекіту; 
4) оларды қолданатын адамдардың реттеушілік комитеттің актілерін сақтауына мониторинг пен тексеруді қоса алғанда бақылауды жүзеге асыру, оның ішінде реттеушілік комитет бекіткен ішкі құжаттарды қор биржасының, жүйелік маңызы бар инфрақұрылымдық ұйымдардың және олардың қызметтерін пайдаланатын адамдардың сақтауын бақылау, сондай-ақ осындай бақылау нәтижелері бойынша материалдарды қарау және оларды қарау нәтижелері бойынша, оның ішінде анықталған бұзушылықтарды жою туралы шешімдер қабылдау;
5) реттеушілік комитеттің актілері қолданылатын адамдарға реттеушілік комитеттің актілерінде көзделген ықпал ету шараларын, оның ішінде жүйелік маңызы бар инфрақұрылымдық ұйымдардың өз қызметтерін пайдаланатын адамдарға осындай ұйымдардың ішкі құжаттарында көзделген шараларды қолдану туралы шешімдерді қабылдау;
6) реттеушілік комитеттің актілері қолданылатын адамдардың биржалық төрелік шешімдерін қоспағанда, қор биржасының және жүйелік маңызы бар инфрақұрылымдық ұйымдардың, олардың органдарының, комиссияларының, лауазымды тұлғалары мен жұмыскерлерінің реттеушілік комитеттің актілеріне сәйкес қабылданған (жасалған) шешімдеріне, әрекеттеріне (әрекетсіздігіне), оның ішінде қор биржасының листингтік комиссиясының шешімдеріне шағымдарын қарау,;
7) осы тармақтың 2), 4), 5) және 6) тармақшаларында көрсетілген мәселелер бойынша құрылымдық бөлімшелердің, сондай-ақ қор биржасының листингтік комиссиясының міндеттерін айқындау және қызметін бақылау;
8) осы баптың 6-тармағына сәйкес реттеушілік комитет актілерінің жекелеген талаптарынан босату туралы шешімдер қабылдау;
9) осы Заңда және (немесе) уәкілетті органның нормативтік құқықтық актілерінде көзделген өзге де функцияларды жүзеге асыру.
3. Өз функцияларын жүзеге асыру кезінде реттеушілік комитет:
1) реттеушілік комитеттің актілері қолданылатын адамдардан оның құзыретіне жатқызылған мәселелерді қарау үшін қажетті есептілікті, мәліметтерді, құжаттарды және түсіндірмелерді сұратуға;
2) мүдделі тұлғалардың қатысуымен отырыстар мен тыңдаулар өткізуге;
3) реттеушілік комитетке осындай тексерулердің нәтижелерін ұсына отырып, реттеушілік комитет бекіткен осындай ұйымдардың ішкі құжаттарын оның қызметтерін пайдаланатын тұлғалардың сақтауы тұрғысынан тексерулер жүргізуді жүйелік маңызы бар инфрақұрылымдық ұйымдарға тапсыруға құқылы.
Реттеушілік комитеттің актілері қолданылатын тұлғалар реттеушілік комитетке сұратылатын есептілікті, мәліметтерді, құжаттар мен түсіндірмелерді беруге, ал жүйелік маңызы бар инфрақұрылымдық ұйымдар  осы тармақтың бірінші бөлігінің 3) тармақшасында көзделген тексерулерді жүргізуге және реттеушілік комитетке олардың нәтижелерін реттеушілік комитеттің актілерінде белгіленген тәртіппен және мерзімдерде ұсынуға міндетті.
4. Реттеушілік комитеттің өз құзыреті шегінде қабылданған шешімдері реттеушілік комитеттің актілері қолданылатын адамдар үшін, оның ішінде қор биржасының органдары, лауазымды адамдары мен қызметкерлері және (осы баптың 5-тармағының ережелерін ескере отырып) жүйелік маңызы бар инфрақұрылымдық ұйымдар үшін міндетті.
Реттеушілік комитет бекіткен қор биржасының ішкі құжаттарын қоса алғанда, көрсетілген шешімдер қор биржасының директорлар кеңесінің бекітуін (қолданысқа енгізілуін) талап етпейді және тікелей қолданылады.
5. Реттеушілік комитет осы баптың 2-тармағының 3) тармақшасында көрсетілген жүйелік маңызы бар инфрақұрылымдық ұйымның ішкі құжаттарын осындай ұйымның ұсынуы бойынша не реттеушілік комитеттің бастамасы бойынша бекітеді және олар реттеушілік комитеттің шешімін алған күннен бастап он бес жұмыс күні ішінде қабылданатын жүйелік маңызы бар инфрақұрылымдық ұйымның директорлар кеңесінің шешімімен қолданысқа енгізіледі.
Көрсетілген мерзімде жүйелік маңызы бар инфрақұрылымдық ұйымның директорлар кеңесі осындай ішкі құжаттарды толығымен немесе ішінара қолданысқа енгізуден бас тарту туралы дәлелді шешім қабылдауға құқылы. Мұндай шешім реттеушілік комитетке және уәкілетті органға ол қабылданған күннен кейінгі жұмыс күнінен кешіктірілмей жіберіледі.
Көрсетілген шешімді алған жағдайда реттеушілік комитет ішкі құжаттарды, оның ішінде директорлар кеңесінің ескертулерін ескере отырып пысықталған құжаттарды жүйелік маңызы бар инфрақұрылымдық ұйымның директорлар кеңесінің қарауына қайта жіберуге құқылы. Бұл жағдайда ішкі құжаттар жүйелік маңызы бар инфрақұрылымдық ұйымның директорлар кеңесінің оларды қолданысқа енгізу туралы шешім қабылдауына қарамастан, реттеушілік комитет айқындаған күннен бастап қолданылады.
Жүйелік маңызы бар инфрақұрылымдық ұйым осы тармақтың төртінші бөлігіне сәйкес қабылданған реттеушілік комитеттің шешімін қайта қарау туралы өтінішпен уәкілетті органға жүгінуге құқылы. Уәкілетті орган мұндай өтінішті осы баптың 14-тармағында көрсетілген уәкілетті органның нормативтік құқықтық актісінде белгіленген мерзімдерде қарайды және осы баптың 12-тармағында көзделген өкілеттіктерді қолдануға құқылы. Егер уәкілетті орган өзгеше белгілемесе, өтініш беру ішкі құжаттардың қолданылуын тоқтата тұрмайды.
Ішкі құжаттарды бекіту және қолданысқа енгізу кезінде реттеушілік комитет пен жүйелік маңызы бар инфрақұрылымдық ұйымдардың өзара іс-қимыл жасау тәртібі осы баптың 14-тармағында көрсетілген уәкілетті органның нормативтік құқықтық актісінде белгіленеді.
6. Реттеушілік комитет реттеушілік комитеттің актілері қолданылатын тұлғаларды осындай актілерде белгіленген жекелеген талаптардан босату туралы шешімдер қабылдауға құқылы. 
Мұндай босату:
1) осы Заңның, Қазақстан Республикасының өзге де заңдарының және уәкілетті органның нормативтік құқықтық актілерінің талаптарына қатысты бола алмайды; 
2) объективті негіздер болған кезде рұқсат етіледі;
3) инвесторлардың құқықтары мен заңды мүдделерін бұзбауға немесе ұйымдастырылған сауда-саттықты әділ және ретке келтіріп өткізуге, ұйымдастырылмаған капитал нарығында мәмілелер (операциялар) жасауға және орындауға және қор биржасы мен жүйелік маңызды инфрақұрылымдық ұйымдардың тиісті қызметтер көрсетуіне кедергі келтірмеуге тиіс;
4) реттеушілік комитеттің дәлелді шешімімен ресімделеді;
5) ол салыстырмалы мән-жайлардағы тұлғаларға жүйелі түрде қолданылады және негізсіз бәсекелестік артықшылықты тудырмайды.
Босату туралы шешім қабылданған жағдайда реттеушілік комитет актілерінің тиісті талаптары шешімде көрсетілген адамдарға қолданылмайды.
Босату туралы дәлелді шешім қор биржасының интернет-ресурсында, ал жүйелік маңызы бар инфрақұрылымдық ұйымның ішкі құжаттарының талаптарынан босатылған кезде осындай ұйымның интернет-ресурсында осы шешімнен капитал нарығындағы коммерциялық құпияны және (немесе) заңмен қорғалатын өзге де құпияны құрайтын ақпаратты алып тастай отырып орналастырылады.
7. Реттеушілік комитеттің мүшелерін қор биржасы акционерлерінің жалпы жиналысы осы баптың 14-тармағында көрсетілген уәкілетті органның нормативтік құқықтық актісінде белгіленген тәртіппен сайлайды. Реттеушілік комитеттің басшысы мен тәуелсіз мүшелерінің өкілеттіктерін мерзімінен бұрын тоқтатуға уәкілетті органның келісімімен жол беріледі.
Дауыс беруге құқығы бар реттеушілік комитет мүшелерінің жалпы санының кемінде жартысын тәуелсіз мүшелер құрайды.
Реттеушілік комитет басшысын және оның тәуелсіз мүшелерін тағайындау «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 9-4-бабына сәйкес уәкілетті органмен келісуге жатады. Уәкілетті орган аталған адамдарды осы Заңның 158-бабы 1-тармағының 10) тармақшасына сәйкес қызметтік міндеттерін орындаудан шеттетуге құқылы.
Реттеушілік комитет мүшелері мен оның басшысының өкілеттік мерзімі бір рет қайта тағайындау мүмкіндігімен үш жылдан аспайды.
Дауыс беру құқығынсыз реттеушілік комитет құрамына қор биржасының, жүйелік маңызы бар инфрақұрылымдық ұйымдардың және уәкілетті органның өкілдері кіреді.
8. Реттеушілік комитеттің мүшелері реттеушілік комитеттің құзыреті шегінде адал, ақылға қонымды және дербес әрекет етуге міндетті және Қазақстан Республикасының заңдарына сәйкес жауаптылықта болады.
Реттеушілік комитеттің мүшесі оған қатысты мүдделер қақтығысы бар мәселе бойынша қарауға және шешім қабылдауға қатысуға құқылы емес.
Реттеушілік комитет өзінің құзыретіне жататын мәселелерді қарау кезінде салыстырмалы мән-жайлардағы адамдарға тең қатынасты қамтамасыз етеді.
Қор биржасы реттеушілік комитеттің ұйымдастырушылық, операциялық, ақпараттық, кадрлық және қаржылық оқшаулануын, сондай-ақ оның өз функцияларын үздіксіз жүзеге асыруы үшін жағдайларды қамтамасыз етеді.
Қор биржасының директорлар кеңесі мен атқарушы органы реттеушілік комитеттің қызметіне араласуға, оның ішінде оның шешімдерін өзгертуге немесе оларды бекітуді талап етуге құқылы емес және өз құзыреті шегінде реттеушілік комитеттің қабылданған шешімдерінің орындалуын қамтамасыз етуге міндетті.
Реттеушілік комитеттің қызметін қамтамасыз етуді оның аппараты, осы Заңның 109-бабының 4-тармағында көзделген құрылымдық бөлімшені қоса алғанда, реттеушілік комитетке бағынатын қор биржасының құрылымдық бөлімшелері жүзеге асырады.
Қор биржасының листингтік комиссиясы реттеушілік комитетке осы Заңда және қор биржасының ішкі құжаттарында көзделген функцияларды жүзеге асыру мәселелері бойынша есеп береді.
Реттеушілік комитет аппаратының басшылары мен қызметкерлерін реттеушілік комитет басшысының ұсынуы бойынша қор биржасының атқарушы органы қызметке тағайындайды және қызметтен босатады және олар қор биржасының коммерциялық қызметіне байланысты функцияларды орындауға құқылы емес. Реттеушілік комитет аппаратына қойылатын талаптар осы баптың 14-тармағында көрсетілген уәкілетті органның нормативтік құқықтық актісінде белгіленеді.
Реттеушілік комитет және оның аппаратының қызметіне арналған шығыстар реттеушілік комитеттің ұсынысы бойынша оның функцияларын жүзеге асыру үшін жеткілікті мөлшерде қор биржасы бюджетінің жекелеген бабында көзделеді.
10. Реттеушілік комитет уәкілетті органды Қазақстан Республикасы заңнамасының талаптарын бұзудың анықталған белгілері туралы хабардар етеді және оған тиісті материалдарды жібереді.
Реттеушілік комитеттің мүшелері және оған бағынысты бөлімшелердің қызметкерлері заңмен қорғалатын құпияны құрайтын ақпаратты қоса алғанда, өз функцияларын жүзеге асыру кезінде алынған мәліметтердің құпиялылығын қамтамасыз етуге міндетті.
11. Реттеушілік комитет уәкілетті органға өз қызметі туралы мерзімді есептілікті ұсынады, сондай-ақ қор биржасының интернет-ресурсында өз қызметі туралы есепті жыл сайын дайындайды және орналастырады.
Есеп берудің мерзімділігі, сондай-ақ есеп берудің және реттеушілік комитеттің жыл сайынғы есебінің мазмұнына қойылатын талаптар осы баптың 14-тармағында көрсетілген уәкілетті органның нормативтік құқықтық актісінде белгіленеді.
12. Уәкілетті орган реттеушілік комитеттің қызметіне бақылауды жүзеге асырады және:
1) қор биржасы мүшелерінің, инвесторлардың және (немесе) капитал нарығының өзге де субъектілерінің құқықтары және (немесе) заңды мүдделері бұзылған немесе ұйымдастырылған сауда-саттықты әділ, ашық және тәртіппен өткізуге, ұйымдастырылмаған капитал нарығында мәмілелер (операциялар) жасау және орындауға және (немесе) қор биржасы және жүйелік маңызы бар инфрақұрылымдық ұйымдардың қызметтерін тиісінше көрсетуіне қауіп төнген кезде реттеушілік комитеттің шешімдеріне вето қоюға; 
2) реттеушілік комитеттің шешімдерін, хаттамаларын, есептілігін, мәліметтері мен құжаттарын сұратуға және алуға, сондай-ақ оның отырыстарына дауыс беру құқығынсыз қатысуға;
3) бұзушылықтарды жоюды және осы заңды, уәкілетті органның нормативтік құқықтық актілерін немесе реттеушілік комитеттің актілерін бұза отырып қабылданған шешімдерді қайта қарауды талап етуге, ал оларды қайта қарағанға дейін мұндай шешімдердің қолданылуын тоқтата тұруға;
4) бұзушылықты жоймаған немесе қор биржасы мүшелерінің, инвесторлардың және (немесе) капитал нарығының өзге де субъектілерінің құқықтарына және (немесе) заңды мүдделеріне не ұйымдастырылған сауда-саттықты әділ, ашық және ретке келтіріп өткізуге және (немесе) ұйымдастырылмаған капитал нарығында мәмілелер (операциялар) жасауға және орындауға және (немесе) қор биржасы мен жүйелік маңызы бар инфрақұрылымдық ұйымдардың тиісті қызметтер көрсетуіне қауіп төнген жағдайда реттеушілік комитеттің жекелеген өкілеттіктерді жүзеге асыруын уақытша шектеуге немесе тоқтата тұруға және оларды қор биржасының өзге органдарының уақытша жүзеге асыру тәртібін айқындауға құқылы. 
Уәкілетті органның осы тармақта көзделген өкілеттіктерді жүзеге асыру тәртібі осы баптың 14-тармағында көрсетілген уәкілетті органның нормативтік құқықтық актісінде айқындалады.
13. Реттеушілік комитеттің шешімдеріне Қазақстан Республикасының заңнамасында белгіленген тәртіппен шағым жасауға болады. Егер уәкілетті орган осы баптың 12-тармағының 3) тармақшасына сәйкес өзгеше белгілемесе, шағым жасау реттеушілік комитеттің шешімдерінің қолданылуын тоқтата тұрмайды.
14. Қор биржасының реттеушілік комитетінің қызметін қалыптастыру және жүзеге асыру тәртібі уәкілетті органның нормативтік құқықтық актісінде айқындалады және мыналарды қамтиды:   
1) реттеушілік комитет мүшелерін сайлау және олардың өкілеттіктерін тоқтату тәртібі, реттеушілік комитет құрамына қойылатын талаптар, осы Заңның 86-бабының талаптарын ескере отырып, реттеушілік комитет мүшелерінің тәуелсіздік өлшемшарттары, сондай-ақ реттеушілік комитет аппаратына қойылатын талаптар;
2) реттеушілік комитеттің қызметін жүзеге асыру тәртібі;
3) реттеушілік комитет аппаратына қойылатын талаптар;
4) есеп беру мерзімділігі, сондай-ақ есеп беру мазмұнына және реттеушілік комитеттің жыл сайынғы есебіне қойылатын талаптар;
5) осы баптың 5 тармағына сәйкес ішкі құжаттарды бекіту және қолданысқа енгізу кезінде реттеушілік комитеттің және жүйелік маңызы бар инфрақұрылымдық ұйымдардың өзара іс қимыл жасау тәртібі;
6) уәкілетті органның осы баптың 12-тармағында көзделген өкілеттіктерді жүзеге асыру тәртібі.

117-бап. Биржалық төрелік 

1. Қор биржасы мен оның мүшелері арасындағы, қор биржасының мүшелері арасындағы даулар, сондай-ақ қор биржасының ұйымдастырылған сауда-саттықтарында мәмілелер (операциялар) жасасуға және (немесе) оларға жіберуге байланысты қор биржасының ішкі құжаттары қолданылатын өзге де тұлғалардың қатысуымен даулар, егер бұл қор биржасының ішкі құжаттарында көзделетін болса, қор биржасы жанындағы биржалық төрелікте (бұдан әрі – биржалық төрелік) шешілуге тиіс.
Осы тармақтың бірінші бөлігінде көрсетілген дауларды биржалық төреліктің қарауына беру туралы төрелік келісім тиісті тұлғаларды төрелік ескертпесі бар қор биржасының ішкі құжаттарына қосу арқылы жазбаша нысанда жасалған болып есептеледі.
Биржалық төрелік тиісті төрелік келісім болған жағдайда капитал нарығының субъектілері арасындағы олардың капитал нарығындағы қызметіне байланысты өзге де дауларды да қарауға құқылы.
Қазақстан Республикасының заңдарына сәйкес төрелікте шешілуге жатпайтын даулар биржалық төреліктің қарауына берілмейді.
2. Биржалық төрелік тұрақты жұмыс істейтін төрелік болады және қор биржасының директорлар кеңесі бекітетін төрелік регламент негізінде әрекет етеді.
Биржалық төрелік өз қызметін қор биржасының құрылымдық бөлімшесі немесе қор биржасының еншілес ұйымы ретінде жүзеге асыра алады. Биржалық төрелік қызметін ұйымдастырудың ұйымдық-құқықтық нысаны мен тәртібін қор биржасының директорлар кеңесі айқындайды.
Биржалық төреліктің шешімі тараптар үшін түпкілікті және міндетті болады, Қазақстан Республикасының заңнамасына сәйкес танылады және орындалады.
Биржалық төрелік шешімінің күшін жоюды сот «Төрелік туралы» Қазақстан Республикасының Заңында көзделген негіздер бойынша, Қазақстан Республикасының Азаматтық процестік кодексінде белгіленген тәртіппен жүзеге асырады.
3. Осы баптың 1-тармағында көрсетілген дауларды тек қана қор биржасының директорлар кеңесі бекітетін биржалық төреліктің төрешілері тізіміне енгізілген төрешілер шеше алады.
Биржалық төреліктің төрешілері «Төрелік туралы» Қазақстан Республикасының Заңында белгіленген талаптарға сәйкес келетін және кәсіби қатысушылардың, инфрақұрылымдық ұйымдардың өкілдерін және тәуелсіз сарапшыларды қоса алғанда, капитал нарығы саласында білімі мен тәжірибесі бар тұлғалар бола алады.
Биржалық төреліктің дауларды осы Заңда белгіленген тәртіппен қарауы мақсатында биржалық төреліктің төрағасы тағайындайтын биржалық төреліктің жалғыз төрешісіне оның регламентінде көзделген жағдайларда экономика немесе қаржы саласында жоғары білімінің және магистрден (ғылым шеберінен) төмен емес дәрежесінің болуы туралы талап қолданылуы мүмкін. Мұндай жағдайда «Төрелік туралы» Қазақстан Республикасының Заңында белгіленген жоғары заң білімінің болуы туралы талап биржалық төреліктің жалғыз төрешісіне қолданылмайды.
4. Биржалық төреліктің қызметі осы Заңда реттеледі. Егер осы Заңда басқасы көзделмесе, «Төрелік туралы» Қазақстан Республикасы Заңының ережелері биржалық төрелікке және олардың дауларды шешуіне қолданылады. 

23-тарау. КЛИРИНГТІК ҚЫЗМЕТ ЖӘНЕ ОРТАЛЫҚ КОНТРАГЕНТТІҢ ФУНКЦИЯСЫН ЖҮЗЕГЕ АСЫРУ 
 
118-бап. Клирингтік қызметке қойылатын жалпы талаптар  

1. Клирингтік қызмет уәкілетті органның лицензиясы негізінде жүзеге асырылатын, эмиссиялық бағалы қағаздармен және (немесе) өзге де қаржы құралдарымен және (немесе) клирингтік қызмет көрсетуге қабылданған капитал нарығының объектілері боалтын өзге де активтермен мәмілелер (операциялар) бойынша клирингті жүзеге асыру жөніндегі капитал нарығындағы кәсіби қызмет болады.  
2. Клирингтік ұйымның құрылтайшыларына, акционерлеріне және ірі қатысушыларына қойылатын талаптар осы Заңның 78 және 79-баптарында белгіленеді. 
Орталық контрагенттің функциясын жүзеге асыратын клирингтік ұйымда кемінде бір ірі қатысушы болуға тиіс. 
3. Клирингтік ұйым, егер мұндай функцияны жүзеге асыру оның жарғысында және ішкі құжаттарында көзделсе, орталық контрагенттің функциясын жүзеге асыруға құқылы.
Егер осы Заңда өзгеше белгіленбесе, осы Заңның клирингтік ұйымдарға қатысты белгіленген талаптары орталық контрагенттің функциясын жүзеге асыратын клирингтік ұйымға қолданылады.
4. Клирингтік ұйым уәкілетті органның тиісті лицензиялары негізінде капитал нарығында кәсіптік қызметтің өзге де түрлерін, сондай-ақ банк операцияларының жекелеген түрлерін жүзеге асыруға құқылы.
Клирингтік қызметті өзге қызмет түрлерімен қатар атқаратын клирингтік ұйым осындай қатар атқарумен байланысты туындайтын мүдделер қақтығысын анықтау, болғызбау және реттеу жөнінде шаралар қабылдайды.
5. Клирингтік ұйым Қазақстан Республикасының валюталық реттеу және валюталық бақылау туралы заңнамасының талаптарын ескере отырып, валютамен және бағалы қағаздар болмайтын валюталық құндылықтармен мәмілелер (операциялар) бойынша клирингті жүзеге асыруға құқылы.
Клирингтік ұйым мұндай қызметті жүзеге асыруға Қазақстан Республикасының заңдарында тыйым салынбаған және клирингтік ұйымның капитал нарығында клирингтік қызметті тиісінше жүзеге асыруына кедергі келтірмеген жағдайда, капитал нарығының объектілері болмайтын өзге де активтермен мәмілелер (операциялар) бойынша клирингті жүзеге асыруға құқылы. Егер осындай активтердің айналымын регламенттейтін Қазақстан Республикасының заңдарында олармен мәмілелер (операциялар) бойынша клирингті жүзеге асыруға қойлатын қосымша талаптар, оның ішінде қосымша рұқсаттар мен хабарламалардың болуы туралы талап белгіленсе, клиринг осындай талаптарды сақтай отырып жүзеге асырылады.  
6. Орталық контрагенттің функциясын жүзеге асыратын клирингтік ұйым уәкілетті органның лицензиясынсыз номиналды ұстау қызметтерін осы Заңның 20-тарауына сәйкес өзінің клирингтік қатысушыларына және клирингтік қызмет көрсетуге қабылданған мәмілелер (операциялар) бойынша есеп айырысу функциясын жүзеге асыру мақсатында ғана көрсетуге құқылы.
7. Орталық контрагенттің функциясын жүзеге асыратын клирингтік ұйым клирингтік қатысу сертификаттарын шығаруға құқылы.
8. Клирингтік ұйым өз қызметін осы Заңға, осы баптың 9-тармағында көрсетілген уәкілетті органның нормативтік құқықтық актісіне және клирингтік ұйымның ішкі құжаттарына сәйкес жүзеге асырады.
9. Клирингтік қызметті жүзеге асыру тәртібі және шарттары уәкілетті органның нормативтік құқықтық актісінде айқындалады және мыналарды қамтиды:
1) эмиссиялық бағалы қағаздармен және (немесе) өзге қаржы құралдарымен және (немесе) капитал нарығының объектілері болатын өзге де активтермен мәмілелер (операциялар) бойынша клирингтік қызметті жүзеге асыру шарттары мен тәртібі;
2) клирингтік ұйымның клирингтік қызметті жүзеге асырумен байланысты қызметтерді өзге клирингтік ұйымдарға көрсету тәртібі;
3) капитал нарығының өтімділігі мен ретке келтірілген жұмыс істеуі үшін пропорционалды емес кедергілердің өлшемшарттары;
4) міндетті алмастырушы сатып алу тәртібі, оның ішінде мерзімдер, баға мен шығыстарды айқындау тәртібі, сатып алу мүмкін болмайтын жағдайлар, оның ішінде құқықтар мен міндеттер тізбегі бойынша алмастырушы сатып алу бойынша беру не осындай бірнеше жағдайды реттеу үшін бір алмастырушы сатып алуды жүзеге асыру арқылы бір эмиссиялық бағалы қағаздар, өзге де қаржы құралдары бойынша байланысты (жүйелі) орындамау жағдайларын реттеу тетігі; 
5) клирингтік ұйым жариялайтын ақпаратқа қойылатын талаптар;
6) клирингтік қатысушылардың клиенттерінің позицияларын беру шарттары мен тәртібі;
7) клирингтік ұйымның клирингтік қатысушыларды қамтамасыз ету болатын не клирингтік ұйымның кепілдік қорының немесе резервтік қорының құрамына кіретін ақшаны және (немесе) өзге де активтерді инвестициялау шарттары мен тәртібі;
8) орталық контрагенттің функциясын жүзеге асыратын клирингтік ұйымның дефолтқа жол берген клирингтік қатысушы жасаған мәмілелер (операциялар) бойынша позицияларды оның клиенттерінің атынан, есебінен және (немесе) мүдделері үшін басқа клирингтік қатысушыға беру тәртібі мен жағдайлары; 
9) клирингтік ұйым қызметі туралы ақпараттың көлемі, тәртібі және мерзімдері. 
10. Клирингтік ұйымның ақпараттық жүйелері клирингтік қызметті жүзеге асырудың сенімділігін, үздіксіздігін және қауіпсіздігін қамтамасыз етуге және уәкілетті органның нормативтік құқықтық актісінде айқындалған талаптарға сәйкес келуге тиіс.
11. Клирингтік ұйым осы баптың 9-тармағында көрсетілген уәкілетті органның нормативтік құқықтық актісінде айқындалған тәртіппен өзге де клирингтік ұйымдарға клирингтік қызметті жүзеге асыруға байланысты қызметтер көрсетуге құқылы.
12. Клиринг клирингтік ұйымның ішкі құжаттарына сәйкес клирингтік қызмет көрсетуге қабылданған мәмілелер (операциялар) бойынша жүзеге асырылады.
Клирингтік ұйымның ішкі құжаттары оламен мәмілелер (операциялар) клирингтік қызмет көрсетуге қабылданатын қаржы құралдарын және өзге де активтерді осындай құралдардың немесе активтердің түрлері бойынша және олар бойынша есеп айырысулары бойынша қызмет көрсетілетін нарықтарға (бұдан әрі – қызмет көрсетілетін нарық) бөлуді көздейді.  
Егер қаржы құралы немесе өзге де актив азаматтық құқықтар объектісі ретінде қызмет етуін тоқтатса, клирингтік ұйым осындай қаржы құралымен немесе активпен мәмілелер (операциялар) бойынша клирингті тоқтатады.

119-бап. Клирингтік ұйымның функциялары 

1. Клирингтік ұйымның функциялары мыналар: 
1) клирингтік қызмет көрсетуге қабылданған мәмілелер (операциялар) туралы ақпаратты қабылдау, өңдеу және салыстыру, сондай-ақ оны клирингтік ұйымның ішкі құжаттарына сәйкес түзету;
2) клирингтік қызмет көрсетуге қабылданған мәмілелердің (операциялар) өлшмдерін, сондай-ақ олардың толық немесе ішінара орындалуы немесе орындалмауы туралы ақпаратты есепке алу;
3) клирингтік қызмет көрсетуге қабылданған мәмілелер (операциялар) бойынша клирингтік қатысушылардың позицияларын айқындау;
4) клирингтік қатысушылардың қамтамасыз етуін есепке алу; 
5) клирингтік қатысушылардың қамтамасыз етуінің жеткіліктілігін бақылау; 
6) клирингтік қатысушылардың қамтамасыз етуінің есеп айырысу бағаларын (есеп айырысу құнын) айқындау; 
7) олармен жасалған мәмілелер (операциялар) клирингтік қызмет көрсетуге қабылданатын қаржы құралдары мен өзге де активтердің тәуекел-өлшемдерін айқындау;
8) клирингтік қатысушылардың дефолттарын реттеу;	
9) клирингтік қызмет көрсетуге қабылданған мәмілелер (операциялар) бойынша есеп айырысуды жүзеге асыру үшін негіз болатын бұйрықтарды және (немесе) өзге де ақпаратты дайындау және есеп айырысу ұйымына беру;
10) осы Заңның 139-бабының 1-тармағында көрсетілген уәкілетті органның нормативтік құқықтық актісінде және клирингтік ұйымның ішкі құжаттарында белгіленген көлемде, тәртіппен және мерзімдерде қызмет туралы ақпаратты ашу;
11) осы Заңда, Қазақстан Республикасының өзге де заңдарында және клирингтік ұйымның ішкі құжаттарында көзделген өзге де функциялар.
2. Осы баптың 1-тармағында көзделген функциялардан басқа, орталық контрагенттің функциясын жүзеге асыратын клирингтік ұйым:
1) клирингтік қызмет көрсетуге қабылданған мәмілелер (операциялар) бойынша тарап болады;
2) осы Заңда белгіленген шектеулерді ескере отырып, осындай мәмілелердің (операциялардың) тарапы бола отырып, клирингтік қатысушылардың алдында клирингтік қызмет көрсетуге қабылданған мәмілелер (операциялар) бойынша міндеттемелерді орындайды;
3) клирингтік қатысушылардың қамтамасыз етуін пайдалана отырып клирингтік қатысушылардың дефолттарын реттеуді жүзеге асырады.
3. Клирингтік ұйым мен клирингтік қатысушылар, сондай-ақ оның қызметтерін пайдаланатын өзге де тұлғалар арасындағы қатынастар клирингтік ұйымның ішкі құжаттарында айқындалған тәртіппен оған қосылу жолымен жасалатын клирингтік қызмет көрсету туралы шарт негізінде туындайды.
Клирингтік қызмет көрсету туралы шартқа Қазақстан Республикасының қосылу шарты туралы азаматтық заңнамасының жалпы ережелері қолданылады.

120-бап. Клирингтік ұйымның ішкі құжаттары

1. Клирингтік ұйымның ішкі құжаттары клирингтік ұйымның қызметтерін пайдаланатын субъектілермен өзара қарым-қатынасын, сондай-ақ клирингтік қызметті жүзеге асырудың шарттары мен тәртібін айқындайды және мыналарды айқындайтын ережелерді қамтиды:
1) клирингтік қызметті жүзеге асыру қағидалары;
2) клирингке қатысушыларға клиринг қорытындылары бойынша есептерді ұсыну қағидалары;
3) өтімділікті басқару қағидалары;
4) позицияларды беру тәртібі; 
5) клирингтік қатысушыларға кандидаттарға және клирингтік қатысушыларға қойылатын талаптар, оның ішінде клирингтік қатысушының қаржылық және операциялық орнықтылығын қолдау жөніндегі міндеттер;
6) клирингтік қатысушылардың қаржылық жағдайын мониторингтеу тәртібі және олардың қаржылық мониторинг жүргізу үшін қажетті және жеткілікті ақпаратты ашу жөніндегі міндеттері;
7) клирингтік қатысушы мәртебесін беру (қолданылуын тоқтата тұру, одан айыру) шарттары;
8) клирингтік қатысушыларды жіктеу өлшемшарттары;
9) клирингтік қызмет көрсетуге арналған мәмілелерді (операцияларды) қабылдау өлшемшарттары;
10) клирингтік қатысушылардың қамтамасыз етуі ретінде активтерді қабылдау өлшемшарттары; 
11) осы Заңның және Қазақстан Республикасының өзге де заңдарының талаптарын сақтай отырып, ақпаратқа, оның ішінде заңмен қорғалатын құпияны құрайтын ақпаратқа билік ету және бұл ақпаратты үшінші тұлғаларға беру қағидалары;
12) клирингтік ұйымның кепілдік қорына олардың мөлшері мен клирингтік қатысушылардың жарналарының мөлшерін есептеуді қоса алғанда, клирингтік ұйымның кепілдік қорлары мен резервтік қорларын қалыптастыру және пайдалану қағидалары;
13) клиринг қорытындылары бойынша, оның ішінде осы Заңның 10-бабының 7-тармағын ескере отырып, есеп айырысуды ұйымдастыру қағидалары;
14) өзге де клирингтік ұйымдарға қызмет көрсету қағидалары;
15) байланыс хаттамаларына, сондай-ақ үшінші тұлғалармен өзара іс-қимыл жасау үшін пайдаланылатын құжаттардың мазмұны мен форматтарына қатысты техникалық және өзге де талаптарды жариялау қағидалары мен мерзімдері;
16) клирингтік қызметті жүзеге асыруға қатысты өзге де ережелер.
2. Орталық контрагенттің функциясын жүзеге асыратын клирингтік ұйымның ішкі құжаттары осы баптың 1-тармағында көрсетілген ережелерден басқа мыналарды белгілейтін ережелерді қамтиды:
1) клирингтік қатысушылардың дефолттарын реттеу рәсімдері, оның ішінде дефолттарды реттеу кезінде клирингтік қатысушылардың қамтамасыз етуін пайдалану қағидалары;
2) клирингтік қатысушы өзге клирингтік ұйымның алдындағы міндеттемелер бойынша (өзге клирингтік жүйеде) жол берген дефолт жағдайында қолданылатын қағидалар;
3) орталық контрагенттің функциясын жүзеге асыратын клирингтік ұйымның міндеттемелерін орындау қағидалары және оның жауаптылығын шектеу;
4) клирингтік қатысу сертификаттарын шығару, орналастыру, айналысқа жіберу және өтеу қағидалары.
3. Егер клирингтік ұйым жүйелік маңызы бар инфрақұрылымдық ұйым болып табылса, оның сыйақы (тарифтер) туралы ережелерді қоспағанда, осы баптың 1 және 2-тармақтарында көрсетілген ішкі құжаттарын осы Заңның 116-бабында көрсетілген қор биржасының реттеушілік комитеті бекітеді және осы Заңның 116-бабының 5-тармағында көзделген тәртіппен клирингтік ұйымның директорлар кеңесі бекітеді.

121-бап. Клирингтік ұйымның тәуекелдерді басқару жүйесі 

1. Клирингтік ұйым клирингтік қызмет көрсетуге қабылданған мәмілелер (операциялар) бойынша міндеттемелерді орындамау тәуекелдерін төмендету үшін осы бапта белгіленген ерекшеліктерді ескере отырып, осы заңның 85-бабына сәйкес тәуекелдерді басқару жүйесін құруды және оның жұмыс істеуін қамтамасыз етеді.
Клирингтік ұйымның тәуекелдерді басқару жүйесінің тиімділігін бақылауды оның директорлар кеңесі жүзеге асырады.
2. Орталық контрагенттің функциясын жүзеге асыратын клирингтік ұйымда директорлар кеңесінің жанынан тәуекелдер жөніндегі комитет құрылады. Тәуекелдер жөніндегі комитет клирингтік ұйымның тәуекелдерді басқару мәселелері жөніндегі алқалы консультативтік-кеңесші орган болады.
Тәуекелдер жөніндегі комитеттің құрамына клирингтік қатысушылардың өкілдері, клирингтік ұйымның тәуелсіз директорлары және клирингтік қатысушылардың клиенттерінің өкілдері кіреді. Аталған топтардың ешқайсысы тәуекелдер жөніндегі комитет мүшелерінің басым көпшілігін құрмауға тиіс.
Тәуекелдер жөніндегі комитет мүшелерінің негізгі міндеттері, өкілеттіктерінің мерзімі мен оларды сайлау тәртібі, сондай-ақ олардың өкілеттіктерін мерзімінен бұрын тоқтату, сондай-ақ отырыстарды шақыру, дайындау және өткізу тәртібін қоса алғанда, оның қызметін ұйымдастыру тәртібі клирингтік ұйымның директорлар кеңесі бекітетін тәуекелдер жөніндегі комитет туралы ережеде айқындалады.
Тәуекелдер жөніндегі комитет туралы ереже тәуекелдер жөніндегі комитет мүшелерінің мүдделер қақтығысын анықтау және реттеу тәртібін көздеуге тиіс.
Тәуекелдер жөніндегі комитеттің құзыретіне осы Заңда, осы Заңның 85-бабының 3-тармағында көрсетілген уәкілетті органның нормативтік құқықтық актісінде және тәуекелдер жөніндегі комитет туралы ережеде айқындалған орталық контрагенттің функциясын жүзеге асыратын клирингтік ұйымның тәуекелдерді басқару мәселелерін алдын ала қарауы жатады. 
Тәуекелдер жөніндегі комитеттің шешімдері жазбаша түрде ресімделеді және ұсынымдық сипатта болады. Клирингтік ұйымның директорлар кеңесінің тәуекелдер жөніндегі комитеттің ұсынымынан бас тарта отырып қабылданған шешімі туралы клирингтік ұйым уәкілетті органға дереу хабарлайды.
Тәуекелдер жөніндегі комитет шешімдерінің көшірмелері оның сұрау салуы бойынша уәкілетті органға ұсынылады.
3. Орталық контрагенттің функциясын жүзеге асыратын клирингтік ұйымның тәуекелдерді басқару жүйесі клирингтік қатысушылардың қамтамасыз етуіне қойылатын талаптарды, әрбір қызмет көрсетілетін нарық үшін клирингтік ұйымның кепілдік қорын және резервтік қорын қалыптастыруды, клирингтік ұйымның ішкі құжаттарына сәйкес клирингтік қатысушылардың дефолттарын реттеу тәртібін, сондай-ақ қызметтің үздіксіздігін қамтамасыз ету жоспарын, қаржылық орнықтылықты қалпына келтіру жоспарын қамтиды.
4. Орталық контрагенттің функциясын жүзеге асыратын клирингтік ұйым әрбір клирингтік қатысушыға қатысты кредиттік тәуекелді, сондай-ақ олармен мәмілелер (операциялар) клирингтік қызмет көрсетуге қабылданған қаржы құралдары мен өзге де активтерге қатысты өтімділік тәуекелін тұрақты негізде өлшейді және бағалайды.
Клирингтік ұйымның маржалық қамтамасыз етуінің, кепілдік қорының және резервтік қорының мөлшерін айқындау үшін пайдаланылатын модельдер мен өлшемдер клирингтік ұйымның ішкі құжаттарында айқындалған тәртіппен маржалық қамтамасыз етудің, кепілдік қорының және клирингтік ұйымның резервтік қорының жеткіліктілігін стресс-тестілеуді қоса алғанда, тұрақты қайта қарауға және тестілеуге жатады.
5. Нарықтық тәуекелдерді бағалау үшін клирингтік ұйым олармен мәмілелер (операциялар) клирингтік қызмет көрсетуге қабылданған қаржы құралдарының және өзге де активтердің бағалары (құны) туралы жаңа ақпарат көздеріне қол жеткізуді қамтамасыз етеді.
6. Клирингтік ұйымның тәуекелдерді басқару жүйесіне, клирингтік ұйымдағы тәуекелдерді мониторингтеу, бақылау және басқару шарттары мен тәртібіне қойылатын талаптар осы Заңның 85-бабының 4-тармағында көрсетілген уәкілетті органның нормативтік құқықтық актілерінде және клирингтік ұйымның ішкі құжаттарында белгіленеді.
7. Клирингтік ұйым клирингтік қатысушыларды қамтамасыз ету болатын не клирингтік ұйымның кепілдік қорының немесе резервтік қорының құрамына кіретін ақшаны және (немесе) өзге де активтерді осы Заңның 118-бабы 9-тармағының екінші бөлігінде көрсетілген уәкілетті органның нормативтік құқықтық актісінде және клирингтік ұйымның ішкі құжаттарында белгіленген тәртіппен және шарттарда инвестициялайды.

122-бап. Клирингтік қатысушыларға қойылатын талаптар

1. 	Клирингтік қатысушыларға қойылатын талаптар клирингтік ұйымның ішкі құжаттарында белгіленеді.
Клирингтік қатысушыларға қойылатын талаптар объективті, ашық болуға және клирингтік ұйымның қызметтеріне тең талаптардағы қолжетімділікті қамтамасыз етуге тиіс.
2. Клирингтік қатысушы клирингтік қызметтерді алуға байланысты туындайтын міндеттемелерді орындау үшін жеткілікті қаржылық және операциялық ресурстарға ие болуы тиіс.
3. Өз клиенттерінің атынан, есебінен және (немесе) мүдделері үшін мәмілелер (операциялар) жасасатын клирингтік қатысушылардың осындай мәмілелер (операциялар) бойынша міндеттемелердің, оның ішінде клирингтік ұйымның алдында клиенттердің есебінен орындалатын міндеттемелердің орындалуын қамтамасыз ету үшін жеткілікті қаржылық және өзге де ресурстары болуға тиіс.
4. Клирингтік қатысушы өз клиентінің атынан, оның есебінен және (немесе) мүдделері үшін жасаған және клирингтік қызмет көрсетуге қабылданған мәміленің (операцияның) тарапы клирингтік ұйыммен қатынастарда осындай клирингтік қатысушы деп танылады. Клирингтік қатысушы көрсетілген мәмілелер (операциялар) бойынша міндеттемелердің орындалуына оның клиентінде оларды орындау үшін жеткілікті активтердің болуына қарамастан жауапты болады. Көрсетілген мәмілелерге (операцияларға) клирингтік ұйымның ішкі құжаттары қолданылады.
5. Клирингтік ұйым заңмен қорғалатын құпияны құрайтын ақпаратты және клирингтік қатысушының өз клиенттеріне қоятын талаптары туралы ақпаратты қоса алғанда, клирингтік қатысушының қаржылық және өзге де ресурстарын бағалау үшін қажетті және жеткілікті ақпаратты сұратуға, ал клирингтік қатысушы осындай ақпаратты ұсынуға міндетті.
6. Клирингтік қатысушы өз клиенттеріне ескепке алудың көрсетілген тәсілдерінің әрқайсысының құны мен тәуекелдері туралы ақпаратты аша отырып, қаржы құралдарын, өзге де активтерді, ақшаны, позицияларды, талаптар мен міндеттемелерді бөлек есепке алу тәсілі (әрбір жеке клиент бойынша) мен есепке алудың жиынтық тәсілі (жиынтық түрде бірнеше клиент бойынша) арасында таңдау ұсынуға міндетті.
Бөлек есепке алу тәсілін таңдаған клиент үшін клирингтік қатысушы осы клиенттің активтері мен ақшасын өз міндеттемелерін немесе басқа клиенттің міндеттемелерін орындау үшін пайдалануға жол бермей, өзінің есепке алу жүйесінде және клирингтік ұйымның есепке алу жүйесінде осындай клиенттің қаржы құралдарын, өзге де активтерін, ақшасын, позицияларын, талаптары мен міндеттемелерін бөлек есепке алуды қамтамасыз етеді.
7. Бөлек есепке алу тәсілін таңдаған клиент үшін клиентпен жасалған шартқа сәйкес клирингтік қатысушы мыналарды қамтамасыз етеді:
1) клирингтік қатысушының клиентінің активтерін, ақшасын, позицияларын, талаптары мен міндеттемелерін жеке есепке алу; 
2) клирингтік қатысушы клиентінің мәмілелері (операциялары), активтері мен ақшасы бойынша жеке клиринг;
3) кез келген басқа позиция бойынша шығындарды жабу үшін клирингтік қатысушының клиентінің позициясы бойынша қамтамасыз ету болатын активтерді пайдаланудың мүмкін болмауы. 
8. Клирингтік қатысушылар есепке алудың тиісті әдісін таңдаудың негізгі құқықтық салдарын сипаттауды қоса алғанда есепке алудың тиісті тәсілін таңдаудың негізгі құқықтық салдарларының сипаттамасын, оның ішінде клирингтік қатысушыға және (немесе) клирингтік ұйымға қатысты оңалту, банкроттық рәсімдері, реттеу режимі, консервациялау, мәжбүрлеп немесе ерікті тарату режимі немесе Қазақстан Республикасының немесе шет мемлекеттің заңнамасында көзделген осыған ұқсас өзге де рәсімдер қозғалған жағдайда туындайтын салдарлар туралы мәліметтерді осы баптың 6-тармағында көзделген есепке алу тәсілдерінің әрқайсысымен байланысты қорғау деңгейлері және шығыстар туралы ақпаратты өздерінің интернет-ресурстарында жариялайды.  

123-бап. Клирингтік қызметті есепке алу, сондай-ақ клирингтік ұйымның клиенттік және меншікті активтерінің мәртебесі 

1. Клирингтік ұйым әрбір клирингтік қатысушы бойынша мыналар: 
1) клирингтік қызмет көрсетуге қабылданған қаржы құралдары мен өзге де активтер;
2) клирингтік қызмет көрсетуге қабылданған мәмілелер (операциялар) бойынша есеп айырысуды жүзеге асыруға арналған ақша;
3) маржалық және (немесе) толық қамтамасыз ету;
4) клирингтік ұйымның кепілдік қорына жарналар;
5) клирингтік қатысушылардың позициялары;
6) клирингтік қатысушылардың өзге де қамтамасыз етуі;
7) клирингтік қызмет көрсетуге қабылданған клирингтік қатысушының мәмілелері (операциялары) туралы ақпаратты қамтитын бөлек есепке алуды қамтамасыз етеді.  
2. Осы баптың 1-тармағында көрсетілген ақпаратты есепке алуды нақтылау мәмілелердің (операциялардың) сипатын, қаржы құралдарының және өзге де активтердің түрлерін, сондай-ақ клирингтік қатысушылар өз клиенттерінің атынан, есебінен және (немесе) мүдделері үшін жасайтын мәмілелерді (операцияларды) клирингтік қызмет көрсетуге қабылдау мүмкіндігін ескере отырып, клирингтік ұйымның ішкі құжаттарында айқындалады.
3. Осы баптың 1-тармағында көрсетілген ақпаратты есепке алу мынадай:
1) есеп айырысу ұйымының; 
2) сауда-саттықты ұйымдастырушының;
3) клирингтік қызмет процесінде клирингтік ұйым қалыптастырған;
4) клирингтік ұйымның ішкі құжаттарына сәйкес өзге де көздерден алынған мәліметтер (деректер) негізінде жүзеге асырылады.
4. Әрбір клирингтік қатысушы үшін клирингтік ұйым мыналарды қамтамасыз етеді:
1) өзінің меншікті қаржы құралдарын, активтерін, ақшасын, позицияларын, талаптары мен міндеттемелерін оның клиенттерінің қаржы құралдарынан, активтерінен, ақшасынан, позицияларынан, талаптары мен міндеттемелерінен бөлек есепке алу;
2) осы Заңның 122-бабының 6-тармағына сәйкес осы тармақтың 1) тармақшасында көрсетілген мәліметтерді бөлек және біріктірілген есепке алу тәсілдерінің арасында таңдау мүмкіндігі.
5. Клирингтік ұйым клирингтік қатысушылардың клиенттерін сәйкестендіру үшін қажетті мәліметтерді біріктірілген немесе бөлек есепке алу тәсіліне қарамастан тіркейді.
6. Клирингтік ұйым позицияларды беру мүмкіндігін қамтамасыз етеді.
Позицияларды беру шарттары мен тәртібі осы заңның 118-бабы 9-тармағының екінші бөлігінде көрсетілген уәкілетті органның нормативтік құқықтық актісінде және клирингтік ұйымның ішкі құжаттарында айқындалады.
7. Клирингтік қатысушылардың қамтамасыз етуі, клирингтік ұйымның кепілдік қорына клирингтік қатысушылардың жарналары, клирингтік ұйымның резервтік қорының активтері, төлем жүйесін қамтамасыз ету, сондай-ақ осы Заңның 123-бабының 7-тармағында көзделген инвестициялау нәтижесінде алынған активтер клирингтік ұйымның клирингтік қызметті жүзеге асыруға арналған шоттарында орталық депозитарийдің есепке алу жүйесіндегі клирингтік қатысушылардың дербес шоттарында маржалық қамтамасыз ету, төлем жүйесін толық қамтамасыз ету немесе қамтамасыз ету ретінде бұғатталған клирингтік ұйымның активтерін қоспағанда клирингтік ұйымның басқа да активтерінен оқшау есепке алынады.  
Осы тармақтың бірінші бөлігінде көрсетілген активтерден басқа активтерді клирингтік қызметті жүзеге асыруға арналған шоттарда есепке алуға (сақтауға) жол берілмейді.
8. Осы баптың 7-тармағында көрсетілген және клирингтік ұйымның меншікті активтері болмайтын активтер оны қайта құрылымдау, оңалту, банкроттық және (немесе) тарату жағдайында клирингтік ұйымның мүліктік массасына енгізілмейді және осы Заңның 75-бабына сәйкес оның міндеттемелері бойынша өндіріп алу нысанасы бола алмайды.
Клирингтік ұйымның резервтік қорының активтері ол банкрот болған жағдайда клирингтік ұйымның мүліктік массасына және (немесе) клирингтік ұйымның клирингтік қызмет көрсетуге қабылданған мәмілелер (операциялар) бойынша клирингтік қатысушылар алдындағы барлық міндеттемелерін орындағаннан кейін қалған бөлігінде таратылған жағдайда оның мүлкінің құрамына енгізіледі.
9. Клирингтік ұйымның және (немесе) есеп айырысу ұйымының борыштары бойынша клирингтік қызметті жүзеге асыруға арналған шоттарда есепке алынатын, оның ішінде клирингтік қатысушылардың қамтамасыз етуі, клирингтік ұйымның кепілдік қорына жарналар немесе клирингтік ұйымның резервтік қорының активтері болатын ақшаға және өзге де активтерге тыйым салуға, осындай ақшаға және өзге де активтерге өндіріп алуды қолдануға, сондай-ақ көрсетілген шоттар бойынша шығыс операцияларын тоқтата тұруға жол берілмейді.  
Клирингтік ұйымның қамтамасыз етуі немесе оның кепілдік қорына жарналары болатын ақшаға және өзге де активтерге клирингтік қатысушының борыштары бойынша тыйым салуға және (немесе) өндіріп алуға клирингтік қызмет көрсетуге қабылданған мәмілелер (операциялар) бойынша осындай клирингтік қатысушының барлық міндеттемелерін орындағаннан кейін қалған бөлігінде ғана жол беріледі және ол көрсетілген мән-жайларды орындау (тоқтату) үшін қажетті операциялардың орындалуына кедергі болмайды.  

124-бап. Клирингтік қатысушының дефолтын реттеу 

1. Клирингтік қатысушылардың дефолттарын реттеу тәртібі орталық контрагенттің функциясын жүзеге асыратын клирингтік ұйымның ішкі құжаттарында айқындалады.
2. Орталық контрагенттің функциясын жүзеге асыратын клирингтік ұйым дефолтты реттеу кезінде өз тәуекелдері дефолтқа жол бермеген клирингтік қатысушылардың тәуекелдерін барынша азайту үшін шаралар қабылдайды.
3. Орталық контрагенттің функциясын жүзеге асыратын клирингтік ұйым дефолтқа жол берген клирингтік қатысушының міндеттемелерін орындау мерзімдерін ауыстыруға, оның позицияларын жоюды жүзеге асыруға немесе клирингтік ұйымның ішкі құжаттарында көзделген дефолтты реттеуге бағытталған өзге де әрекеттер жасауға құқылы.
4. Орталық контрагенттің функциясын жүзеге асыратын клирингтік ұйым осы заңның 118-бабы 9-тармағының екінші бөлігінде көрсетілген уәкілетті органның нормативтік құқықтық актісінде айқындалған жағдайларда және тәртіппен дефолтқа жол берген клирингтік қатысушы өз клиенттерінің атынан, есебінен және (немесе) мүдделері үшін жасаған мәмілелер (операциялар) бойынша позицияларды басқа клирингтік қатысушыға беруге бастамашылық жасауға міндетті. 
Осы тармақтың бірінші бөлігінде көрсетілген позицияларды беру дефолтқа жол берген клирингтік қатысушының келісімінсіз және егер мұндай беру көрсетілген клирингтік қатысушының клиенті мен тиісті позициялар мен қамтамасыз ету берілетін клирингтік қатысушының арасында жасалған шартта көзделген жағдайда ғана жүзеге асырылады.
5. Егер осы баптың 4-тармағында көрсетілген позицияларды беру клирингтік ұйымның ішкі құжаттарында айқындалған мерзімдерде жүзеге асырылмаса немесе жүзеге асырыла алмаса, орталық контрагенттің функциясын жүзеге асыратын клирингтік ұйым дефолтқа жол берген клирингтік қатысушының позицияларын жоюға құқылы.
6. Дефолтқа жол берген клирингтік қатысушы клиентінің позициялары және тиісті қамтамасыз етуі берілген клирингтік қатысушы оларды берген сәттен бастап орталық контрагенттің функциясын жүзеге асыратын клирингтік ұйымның алдында берілген позициялар бойынша міндеттемелердің орындалуына жауаптылықта болады.
7. Орталық контрагенттің функциясын жүзеге асыратын клирингтік ұйым уәкілетті органға клирингтік қатысушының дефолтының басталғаны туралы және оны реттеу бойынша қабылданатын шаралар туралы дереу хабарлайды. 
8. Орталық контрагенттің функциясын жүзеге асыратын клирингтік ұйым дефолтты оның ішкі құжаттарына сәйкес реттеу үшін қабылдаған әрекеттер тек қана сот шешімі бойынша жарамсыз деп танылуы мүмкін.
Көрсетілген әрекеттерге сотта шағымдану олардың орындалуын тоқтатпайды.

125-бап. Клирингтік қатысушының дефолтын реттеу үшін пайдаланылатын активтер 

1. Дефолтты реттеу кезінде орталық контрагенттің функциясын жүзеге асыратын клирингтік ұйымның шығыстары (залалдары) деп мыналар танылады:
1) дефолтты реттеу процесінде қаржы құралдары мен өзге де активтерді сату және (немесе) сатып алу бағалары мен дефолтқа жол берген клирингтік қатысушының міндеттемелері қалыптастырылған бағалар (құн) арасындағы айырма;
2) дефолтқа жол берген клирингтік қатысушының міндеттемелерін орындау мерзімдерін ауыстыру немесе оның позицияларын жою кезінде және (немесе) клирингтік ұйымының ішкі құжаттарына сәйкес дефолтты реттеуге бағытталған өзге де әрекеттер жасау кезінде алынған комиссиялар, алымдар, төлемдер және өзге де тікелей шығыстар.
2. Орталық контрагенттің функциясын жүзеге асыратын клирингтік ұйым осы баптың 1-тармағында көрсетілген шығыстарды (залалдарды) жабу (өтеу) үшін дефолтты реттеу кезінде активтерді мынадай кезектілікте пайдаланады:
1) дефолтқа жол берген клирингтік қатысушынының маржалық және (немесе) толық қамтамасыз етуі;
2) егер дефолтқа жол берген клирингтік қатысушының маржалық және (немесе) толық қамтамасыз етуі дефолтты реттеу үшін жеткіліксіз болса – клирингтік қатысушының клирингтік ұйымның кепілдік қорына жарналары;
3) егер дефолтқа жол берген клирингтік қатысушынының маржалық және (немесе) толық қамтамасыз етуі, сондай-ақ клирингтік ұйымның кепілдік қорына жарналары жеткіліксіз болса – клирингтік ұйымның резервтік қорының активтері;
4) егер дефолтқа жол берген клирингтік қатысушынының маржалық және (немесе) толық қамтамасыз етуі, клирингтік ұйымның кепілдік қорына жарналары және клирингтік ұйымның резервтік қорының активтері жеткіліксіз болса - клирингтік ұйымның кепілдік қорына басқа клирингтік қатысушылардың жарналары. 
3. Бір клирингтік қатысушы берген маржалық және (немесе) толық қамтамасыз етуді басқа клирингтік қатысушының дефолтын реттеу үшін пайдалануға жол берілмейді.
Клирингтік қатысушы оның клиенттерінің атынан, есебінен және (немесе) олардың мүддесінде жасалған мәмілелер бойынша ұсынған маржалық және (немесе) толық қамтамасыз етуді клирингтік қатысушының өзінің атынан, есебінен және (немесе) оның мүддесінде жасалған мәмілелер (операциялар) бойынша дефолтты реттеу үшін үшін жол берілмейді.  
Осындай мәмілелерді (операцияларды) бөлек есепке алу тәсілі кезінде қандай да бір клиенттің атынан, есебінен және (немесе) оның мүддесінде жасалған мәмілелер (операциялар) бойынша клирингтік қатысушы ұсынған маржалық және (немесе) толық қамтамасыз етуді пайдалануға клирингтік қатысушы осы клиенттің атынан, есебінен және (немесе) оның мүддесінде жасалған мәмілелер (операциялар) бойынша позицияларына қатысты дефолтты реттеу үшін ғана пайдалануға жол беріледі.  
Клиенттердің атынан, есебінен және (немесе) олардың мүдделері үшін жасалған мәмілелер (операциялар) бойынша клирингтік қатысушы ұсынған маржалық және (немесе) толық қамтамасыз ету, оларға қатысты біріктірілген есепке алу тәсілі қолданылатын болса, осындай клиенттердің кез келгенінің атынан, есебінен және (немесе) олардың мүдделері үшін жасалған мәмілелер (операциялар) бойынша позицияларға қатысты дефолтты реттеу үшін ғана қолданылуы мүмкін. 
Клирингтік ұйымның ішкі құжаттарында тікелей көзделген жағдайларды қоспағанда, орталық контрагенттің функциясын жүзеге асыратын клирингтік ұйымның маржалық және (немесе) толық қамтамасыз етуді пайдалануына өзге де шектеулер белгілеуге жол берілмейді.
4. Орталық контрагенттің функциясын жүзеге асыратын клирингтік ұйым қызмет көрсетілетін нарықтардың кез келгенінде дефолтты реттеу кезінде клирингтік ұйымның кепілдік қорына жарналарды және осы қызмет көрсетілетін нарық үшін қалыптастырылған клирингтік ұйымның резервтік қорының активтерін пайдаланады.
Егер клирингтік қатысушының мәмілелері (операциялары) нақты қызмет көрсетілетін нарыққа жатқызылмаса не тиісті қызмет көрсетілетін нарық үшін клирингтік ұйымның кепілдік қоры немесе резервтік қоры қалыптастырылмаса, дефолтты реттеу үшін осы баптың 3-тармағында белгіленген шектеулерді ескере отырып, тек қана дефолтқа жол берген клирингтік қатысушы ұсынған маржалық және (немесе) толық қамтамасыз ету пайдаланылады.
5. Бірнеше дефолттарды бір мезгілде реттеу кезінде орталық контрагенттің функциясын жүзеге асыратын клирингтік ұйым кепілдік және (немесе) резервтік қорлардың активтерін әрбір дефолт жағдайы бойынша орындалмаған міндеттемелер мөлшеріне пропорционал пайдаланады. 
6. Осы баптың 2-тармағына сәйкес активтерді пайдаланған жағдайда орталық контрагенттің функциясын жүзеге асыратын клирингтік ұйым дефолтқа жол берген клирингтік қатысушыдан пайдаланылған активтердің құнын өтеуді, сондай-ақ клирингтік ұйымның ішкі құжаттарында белгіленген тұрақсыздық айыбын төлеуді талап етуге құқылы.

126-бап. Орталық контрагенттің функциясын жүзеге асырмайтын клирингтік ұйымның жауаптылығын шектеу 

Орталық контрагенттің функциясын жүзеге асырмайтын клирингтік ұйым клирингтік қатысушылардың және (немесе) өзге тұлғалардың алдында клирингтік қызмет көрсетуге қабылданған мәмілелер (операциялар) тараптарының міндеттемелері бойынша, оның ішінде клиринг нәтижесінде айқындалған міндеттемелер бойынша жауап бермейді.

127-бап. Орталық контрагенттің функциясын жүзеге асыратын клирингтік ұйымның жауаптылығын шектеу 

1. Орталық контрагенттің функциясын жүзеге асыратын клирингтік ұйым клирингтік қызмет көрсетуге қабылданған, өзі тарапы болатын мәмілелер (операциялар) бойынша міндеттемелер бойынша клирингтік қатысушылардың алдында тиісті қызмет көрсетілетін нарық үшін қалыптастырылған маржалық қамтамасыз етудің, толық қамтамасыз етудің, кепілдік қорының және клирингтік ұйымның резервтік қорының құны шегінде жауап береді.
2. Осы баптың 1-тармағында көрсетілген ресурстар жеткіліксіз болған жағдайда орталық контрагенттің функциясын жүзеге асыратын клирингтік ұйымның клирингтік қатысушылар алдындағы міндеттемелері кейіннен орындалатын міндеттемелер деп танылады. Мұндай міндеттемелерді орындау дефолтқа жол берген клирингтік қатысушыдан берешекті өндіріп алу шамасына қарай жүзеге асырылады.
3. Орталық контрагенттің функциясын жүзеге асыратын клирингтік ұйым клирингтік қатысушылардың өз клиенттері және клирингтік қатысушылар болмайтын өзге де үшінші тұлғалар алдындағы міндеттемелері бойынша жауап бермейді.
4. Дефолтты реттеу кезінде орталық контрагенттің функциясын жүзеге асыратын клирингтік ұйым өз қаражатын дефолтқа жол берілген қызмет көрсетілетін нарық үшін қалыптастырылған клирингтік ұйымның резервтік қоры шегінде ғана пайдаланады.
Клирингтік ұйымның ішкі құжаттарында көзделген жағдайларды қоспағанда, басқа қызмет көрсетілетін нарықтардың резервтік қорларын, сондай-ақ клирингтік ұйымның өзге де меншікті қаражатын пайдалануға жол берілмейді.
Клирингтік ұйымның ішкі құжаттары резервтік қорды толық немесе ішінара пайдаланған жағдайда оны қалпына келтіру тәртібі мен мерзімдерін белгілейді.

24-тарау. КАПИТАЛ НАРЫҒЫНДАҒЫ КӘСІБИ ҚАУЫМДАСТЫҚТАР

128-бап. Кәсіби қауымдастықтың құқықтық жағдайы, міндеттері мен функциялары

1. Кәсіби қауымдастық қауымдастықтың (одақтың) ұйымдық-құқықтық нысанында коммерциялық емес ұйым түрінде құрылады. 
Кәсіби қауымдастықтың атауы осы қауымдастық мүшелерінің негізгі қызмет түрін көрсетуге, сондай-ақ «қауымдастық», «одақ» немесе «бірлестік» деген сөздерді қамтуға тиіс. 
2. Кәсіби қауымдастықтың негізгі міндеттері Қазақстан Республикасының капитал нарығындағы қызметтің бірыңғай қағидалары мен стандарттарын белгілеу, сондай-ақ кәсіби қауымдастық мүшелерінің құқықтары мен заңды мүдделерін қорғау болады.
3. Кәсіби қауымдастық өзінің жарғысына және ішкі құжаттарына сәйкес мынадай функцияларды жүзеге асыруға құқылы:
1) уәкілетті органға капитал нарығында кәсіби қызметті жүзеге асыру тәртібін айқындайтын нормативтік құқықтық актілерді әзірлеу бойынша және осындай нормативтік құқықтық актілердің жобалары бойынша ұсыныстар беру;
2) мемлекеттік, қоғамдық, шетелдік және халықаралық ұйымдарда кәсіби қауымдастық мүшелерінің мүдделерін білдіру;
3) капитал нарығында кәсіби қауымдастық мүшелері арасында туындайтын дауларды және мүшелер мен олардың клиенттері арасындағы дауларды қарау; 
4) капитал нарығындағы қызметті жүзеге асыруға ниетті тұлғаларды оқыту және оқыту бағдарламаларын әзірлеу;
5) кәсіби қауымдастық мүшелерінің кәсіби қызметінің бірыңғай қағидалары мен стандарттарын белгілеу, сондай-ақ кәсіби қауымдастық мүшелерінің оларды сақтауын қамтамасыз ету;
6) кәсіби қауымдастық мүшелерінің рейтингтерін құру және жариялау;
7) кәсіби қауымдастық мүшелерінің қызметіне тексеру жүргізу;
8) уәкілетті органға кәсіби қауымдастық мүшесі лицензиясының қолданылуын тоқтата тұру немесе одан айыру туралы өтінішхат жіберуге;
9) капитал нарығындағы өз мүшелерінің қызметіне бақылауды жүзеге асыру және оның ішкі құжаттарында белгіленген ықпал ету шараларын Қазақстан Республикасының заңнамасын және (немесе) кәсіби қауымдастықтың ішкі құжаттарын бұзуға жол берген кәсіби қауымдастық мүшелеріне қолдану. 
4. Кәсіби қауымдастық коммерциялық немесе заңмен қорғалатын өзге де құпияны құрайтын ақпаратты қоспағанда, өз мүшелерінен капитал нарығындағы қызметі туралы ақпарат беруді талап етуге құқылы.
5. Кәсіби қауымдастық өз мүшелеріне олардың қызметі мәселелері бойынша уәкілетті орган ұсынатын ақпаратты жіберуге міндетті. 

129-бап. Кәсіби қауымдастықтың ішкі құжаттары

1. Кәсіби қауымдастықтың ішкі құжаттары – оның мүшелерінің жалпы жиналысы қабылдайтын және оның мүшелерінің қызметінің қағидалары мен стандарттарын, мүшелік тәртібін, мүшелердің қызметін бақылауды және олардың арасындағы дауларды шешуді айқындайтын құжаттар.
2. Кәсіби қауымдастықтың ішкі құжаттары мыналарды белгілеуге тиіс:
1) кәсіби қауымдастық мүшелері қызметінің қағидалары мен стандарттары;
2) кәсіби қауымдастықтың өз мүшелерінің қызметіне қатысты бақылау іс-шараларын өткізу қағидалары;
3) кәсіби қауымдастық мүшелері арасындағы дауларды шешу қағидалары;
4) кәсіби қауымдастыққа мүшелікке қабылдау, мүшелікті тоқтата тұру және кәсіби қауымдастық мүшелерінен шығару қағидалары;
5) кәсіби қауымдастық мүшелерінің кәсіби этика қағидалары;
6) кәсіби қауымдастық бөлімшелерінің, комитеттерінің, филиалдары мен өкілдіктерінің қызмет тәртібі. 
3. Кәсіби қауымдастықтың ішкі құжаттары оның мүшелерінің жалпы жиналысы белгілеген күннен бастап оның мүшелері үшін міндетті болады.

130-бап. Кәсіби қауымдастықтың уәкілетті органмен өзара қарым-қатынасы 

1. Осы Заңда және Қазақстан Республикасының өзге де заңдарында көзделген жағдайларды қоспағанда, уәкілетті орган кәсіптік қауымдастықтың қызметіне араласуға құқылы емес. 
2. Кәсіби қауымдастық уәкілетті органға оның мүшесінің Қазақстан Республикасының заңнамасын және (немесе) кәсіби қауымдастықтың ішкі құжаттарын бұзғаны туралы, сондай-ақ кәсіби қауымдастық мүшелеріне қатысты қолданылған ықпал ету шаралары туралы ақпаратты жіберуге міндетті.
Осы тармақтың бірінші бөлігінің талаптары жарғысында және ішкі құжаттарында осы Заңның 128-бабы 3-тармағының 3), 5), 6), 7), 8) және 9) тармақшаларында көрсетілген функцияларды жүзеге асыру көзделген кәсіби қауымдастыққа қолданылады 
3. Уәкілетті орган кәсіби қауымдастық мүшелерінің және олардың клиенттерінің мүдделерін қозғайтын нормативтік құқықтық актіні әзірлеу кезінде кәсіби қауымдастық мамандарын тартады немесе оның сараптамалық қорытындысын сұратады.

131-бап. Кәсіби қауымдастық мүшелігіне қабылдау тәртібі   

1. Кәсіби қауымдастық мүшелігіне қабылдау тәртібі оның ішкі құжаттарымен белгіленеді. 
2. Кәсіби қауымдастық мүшелігіне қабылдау туралы өтініш кәсіби қауымдастыққа келіп түскен күннен бастап күнтізбелік отыз күн ішінде қаралады. 
Кәсіби қауымдастықтың ішкі құжаттарымен айқындалатын құжаттардың тізбесі өтінішке қоса беріледі. 
Кәсіби қауымдастық мүшелігіне қабылдау туралы шешімді оның жарғысында айқындалған кәсіби қауымдастықтың органы қабылдайды. 
3. Кәсіби қауымдастық мүшелігіне қабылдаудан бас тарту туралы шешімге Қазақстан Республикасының заңнамасында белгіленген тәртіппен сотқа шағым жасалуы мүмкін. 

132-бап. Кәсіби қауымдастықтағы мүшелікті тоқтату

1. Мүшені кәсіби қауымдастықтан шығару кәсіби қауымдастықтың ішкі құжаттарында айқындалған тәртіппен мынадай жағдайларда жүзеге асырылады: 
1) кәсіби қауымдастық мүшесінің одан шығу туралы өтініш беруі; 
2) кәсіби қауымдастық мүшесін капитал нарығында кәсіби қызметті жүзеге асыруға берілген лицензиядан айыру немесе оның қолданылуын тоқтату; 
3) кәсіби қауымдастық мүшесінің Қазақстан Республикасының заңнамасын және (немесе) кәсіби қауымдастықтың ішкі құжаттарын бұзуы. 
2. Кәсіби қауымдастық мүшелігінен шығаруға Қазақстан Республикасының заңнамасында белгіленген тәртіппен сотқа шағым жасалуы мүмкін. 

133-бап. Кәсіби қауымдастыққа мүше клиенттердің құқықтары мен мүдделерін қорғау

1. Кәсіби қауымдастық өз мүшелері клиенттерінің жолданымдарын қарау арқылы олардың құқықтары мен мүдделерін қорғауды жүзеге асырады. 
Клиенттердің жолданымдарын қарау қорытындылары бойынша және негіздер болған кезде кәсіби қауымдастық кәсіби қауымдастықтың мүшесіне қатысты оның ішкі құжаттарында белгіленген ықпал ету шараларын қолданады. 
Осы тармақтың бірінші және екінші бөліктерінің талаптары жарғысында және ішкі құжаттарында осы Заңның 128-бабы 3-тармағының 3), 7), 8) және 9) тармақшаларында көрсетілген функцияларды жүзеге асыру көзделген кәсіби қауымдастықтарға қолданылады. 
2. Кәсіби қауымдастықтың өтінішті қараудан заңсыз бас тартуына кәсіби қауымдастыққа мүше клиент Қазақстан Республикасының заңнамасында белгіленген тәртіппен сотқа шағымдана алады. 


4-БӨЛІМ. КАПИТАЛ НАРЫҒЫНДА АҚПАРАТТЫ ҚОРҒАУ ЖӘНЕ АШУ, ІС-ҚИМЫЛ ҚАҒИДАЛАРЫ ЖӘНЕ ИНВЕСТОРЛАРДЫҢ ҚҰҚЫҚТАРЫН ҚОРҒАУ

25-тарау. КАПИТАЛ НАРЫҒЫНДА АҚПАРАТТЫ ҚОРҒАУ ЖӘНЕ АШУ, ІС-ҚИМЫЛ ҚАҒИДАЛАРЫ

134-бап. Капитал нарығында ақпаратты ашу туралы жалпы ережелер

1. Капитал нарығында ақпаратты ашу деп Қазақстан Республикасының заңнамалық актілеріне сәйкес осы ақпаратты алу мақсаттарына қарамастан, оған мүдделі барлық тұлғалардың қол жеткізуін қамтамасыз ету түсініледі. 
2. Осы Заңның капитал нарығында ақпаратты ашуға қойылатын талаптары капитал нарығында коммерциялық құпияны құрайтын мәліметтерге, инсайдерлік ақпаратты қорғауға және ашуға қойылатын талаптарға және осы Заңның 137, 142, 143 және 144-баптарында көзделген жосықсыз іс-қимылға тыйым салуға қатысты 135-бапта белгіленген шектеулер, сондай-ақ Қазақстан Республикасының заңдарымен қорғалатын өзге құпияны қорғауға қойылатын талаптар сақтала отырып қолданылады. 
Мемлекеттік емес эмиссиялық бағалы қағаздарды шығару, орналастыру және олардың айналысы кезінде ақпаратты ашуға және жариялауға, оның ішінде бағалы қағаздар проспектісін мақұлдауға және жариялауға қойылатын талаптар осы Заңның 18, 19 және 21-баптарында, мемлекеттік емес облигацияларды жеке орналастыру кезінде осы Заңның 30-бабында, эмиссиялық бағалы қағаздардың жекелеген түрлеріне қатысты осы Заңның 36, 43, 44 және 53-баптарында белгіленеді.
Эмитенттің ақпаратты, оның ішінде елеулі оқиғалар туралы ақпаратты ашуға, эмитенттің корпоративтік әрекеттер туралы ақпаратты орталық депозитарийге ұсынуына және облигацияларды ұстаушылардың жалпы жиналысы туралы ақпаратты жариялауға қойылатын талаптар осы Заңның 137, 138 және 145-баптарында белгіленеді.
Кәсіби қатысушылар мен инфрақұрылымдық ұйымдардың ақпаратты ашуына (ұсынуына) қойылатын талаптар осы Заңның 198-бабында, сондай-ақ эмиссиялық бағалы қағаздардың және (немесе) бағалы қағаздармен жасалатын қаржыландыру мәмілелерін жасауға қолжетімді өзге қаржы құралдарының тізбесіне қатысты – осы Заңның 64-бабында, біліктілігі жоқ инвесторларға қысқа сатылымдардың тәуекелдерін ашуға қатысты – осы Заңның 68-бабында, инфрақұрылымдық ұйымның ішкі құжаттарын жариялауға қатысты – осы Заңның 74-бабының 3-тармағында, клиенттердің бұйрықтарын орындау саясатына қатысты – осы Заңның 89-бабының 6-тармағында, қор биржасының және эмиссиялық бағалы қағаздары қор биржасының ресми тізіміне енгізілген тұлғалардың ақпаратты ашуына қатысты – осы Заңның 113 және 114-баптарында белгіленеді.
Туынды қаржы құралдарымен жасалған мәмілелер (операциялар) және бағалы қағаздармен жасалатын қаржыландыру мәмілелері туралы мәліметтер осы Заңның 140-бабына сәйкес сауда репозиторийінің қызметін жүзеге асыратын орталық депозитарийге ұсынылады.
Инвестор мен тіркелген тұлғаның ақпаратты ашуы осы Заңның 141-бабына сәйкес жүзеге асырылады.
3. Капитал нарығында ақпаратты ашуға (ұсынуға, жариялауға) қойылатын өзге талаптар осы Заңда, Қазақстан Республикасының өзге заңдарында және уәкілетті органның нормативтік құқықтық актілерінде белгіленуі мүмкін.

135-бап. Капитал нарығындағы коммерциялық құпия 

1. Капитал нарығындағы коммерциялық құпияны мыналар құрайды: 
1) орталық депозитарийдің есепке алу жүйесінде және (немесе) номиналды ұстауды есепке алу жүйесінде жеке шоттың (қосалқы шоттың) болуы туралы, сондай-ақ цифрлық қаржы активтерін ұстаушылар тізілімінде жазбаның болуы туралы мәліметтер; 
2) орталық депозитарийдің есепке алу жүйесінде және (немесе) номиналды ұстауды есепке алу жүйесінде эмиссиялық бағалы қағаздардың, капитал нарығының объектілері болып табылатын өзге қаржы құралдарының және (немесе) активтердің болуы, қалдықтары, қозғалысы туралы мәліметтер; 
3) орталық депозитарийдің есепке алу жүйесінде және (немесе) номиналды ұстауды есепке алу жүйесінде эмиссиялық бағалы қағаздарға, өзге қаржы құралдарына және (немесе) капитал нарығының объектілері болып табылатын өзге активтерге құқықтар және (немесе) ауыртпалықтар тіркелген тұлғалар туралы мәліметтер; 
4) осы Заңға және уәкілетті органның нормативтік құқықтық актісіне сәйкес жариялануға тиіс мәліметтерді қоспағанда, сауда репозитарийінің қызметін жүзеге асыру шеңберінде орталық депозитарийге ұсынылған мәмілелер (операциялар) туралы мәліметтер; 
5) клирингтік қатысушылардың позициялары, нетто-талаптары және нетто-міндеттемелері, қамтамасыз ету мөлшері туралы мәліметтер.
2. Капитал нарығындағы коммерциялық құпияға мыналар: 
1) эмитенттің ірі акционерлері және осы эмитенттің оларға тиесілі акцияларының саны туралы мәліметтер;
2) эмитент және эмитенттің шығарылған және сатып алынған немесе өтелген эмиссиялық бағалы қағаздарды және (немесе) құқықтары орталық депозитарийдің есепке алу жүйесінде және (немесе) номиналды ұстауды есепке алу жүйесінде ескерілетін өзге қаржы құралдарын есепке алуға арналған жеке шоттарындағы эмиссиялық бағалы қағаздардың және (немесе) өзге қаржы құралдарының қалдықтары туралы мәліметтер;
3) орталық депозитарийдің есепке алу жүйесінде орталық депозитарийдің депонентіне ашылған жеке шоттың (қосалқы шоттың) болуы туралы мәліметтер жатпайды. 
3. Орталық депозитарий, клирингтік ұйым, номиналды ұстаушы және номиналды ұстау функцияларына ұқсас функцияларды жүзеге асыратын ұйым капитал нарығында коммерциялық құпияны құрайтын мәліметтердің құпиялылығына кепілдік береді. 
4. Инфрақұрылымдық ұйымдардың, кәсіби қатысушылардың лауазымды тұлғалары мен қызметкерлері, сондай-ақ өздерінің қызметтік (кәсіби) міндеттерін жүзеге асыруына байланысты капитал нарығындағы коммерциялық құпияны құрайтын мәліметтерге қол жеткізген өзге тұлғалар, осы бапта көзделген жағдайларды қоспағанда, оларды жария еткені үшін Қазақстан Республикасының заңдарына сәйкес жауапты болады.
Капитал нарығында коммерциялық құпияны құрайтын мәліметтердің құпиялылығын қамтамасыз ету жөніндегі міндет көрсетілген тұлғалардың өздерінің қызметтік (кәсіби) міндеттері тоқтатылғаннан кейін де сақталады. 
5. Капитал нарығындағы коммерциялық құпия: 
1) эмиссиялық бағалы қағазды, өзге қаржы құралын және (немесе) цифрлық қаржы активін ұстаушыға: оның жеке шотына (цифрлық қаржы активтерін ұстаушылардың тізіліміндегі жазбаға), сондай-ақ оған тиесілі эмиссиялық бағалы қағаздарға және (немесе) өзге қаржы құралдарына қатысты оның құқықтары мен ауыртпалықтарына қатысты; 
2) ұстаушының орталық депозитарийге, номиналды ұстаушыға немесе номиналды ұстауға ұқсас функцияларды жүзеге асыратын ұйымға жазбаша нысанда немесе орталық депозитарийдің есепке алу жүйесінде және (немесе) номиналды ұстаудың есепке алу жүйесінде оған ашылған жеке шоты бойынша ұстаушының сәйкестендіру құралын пайдалана отырып берген келісімі негізінде кез келген үшінші тұлғаға: осы тармақтың 1) тармақшасында көрсетілген мәліметтерге қатысты; 
3) осы бапта және Қазақстан Республикасының өзге заңдарында көзделген негіздер бойынша және шектерде өзге тұлғаларға ашылуы мүмкін.
6. Капитал нарығында мыналар: 
1) Қазақстан Республикасының Ұлттық Банкі, уәкілетті орган және «Астана» халықаралық қаржы орталығының Қаржылық қызметтерді реттеу комитеті арасында ақпаратпен, оның ішінде капитал нарығындағы коммерциялық құпияны құрайтын мәліметтермен алмасуды жүзеге асыру; 
2) мемлекеттік органның лауазымды тұлғасының немесе ұйымдағы басқарушылық функцияларды жүзеге асыратын тұлғаның қылмыстық қудалау органына қылмыстық құқық бұзушылық туралы хабарлама жіберу кезінде капитал нарығындағы коммерциялық құпияны құрайтын құжаттар мен мәліметтерді растайтын құжаттар мен материалдар ретінде ұсынуы коммерциялық құпияны жария ету болып табылмайды.
7. Капитал нарығындағы коммерциялық құпияны құрайтын мәліметтер: 
1) анықтау және алдын ала тергеу органдарына: олардың іс жүргізуіндегі қылмыстық істер бойынша прокурордың санкциясымен; 
2) барлау және (немесе) түбегейлі өзгертетін акцияларының алдын алу, ашу және жолын кесу үшін қажетті ақпаратты ұсыну туралы олардың талап етуі бойынша прокурордың санкциясымен Қазақстан Республикасының ұлттық қауіпсіздік органдары мен Мемлекеттік күзет қызметіне; 
3) соттарға: олардың іс жүргізуіндегі істер бойынша ұйғарым, қаулы негізінде; 
4) «Заңсыз иемделінген активтерді мемлекетке қайтару туралы» Қазақстан Республикасының Заңына сәйкес қалыптастырылған тізілімнен үзінді көшірмені қоса бере отырып, бірінші басшы не оның міндетін атқарушы тұлға қол қойған жазбаша сұрау салу бойынша активтерді қайтару жөніндегі уәкілетті органға; 
5) прокуратура органдарына: өз құзыреті шегінде олардың қарауындағы материал бойынша тексеру жүргізу туралы қаулының негізінде; 
6) қаржы мониторингі жөніндегі уәкілетті органға: «Қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы» Қазақстан Республикасының Заңында көзделген мақсаттар мен тәртіппен; 
7) мемлекеттік және жеке сот орындаушыларына: әділет органының мөрімен немесе жеке сот орындаушысының мөрімен куәландырылған, прокурор санкциялаған сот орындаушысының қаулысы негізінде олардың іс жүргізуіндегі атқарушылық іс жүргізу істері бойынша; 
8) мемлекеттік кіріс органдарына салықтық әкімшілендіру мақсатында ғана:
тексерілетін тұлғаға салық салуға байланысты мәселелер бойынша;
республикалық бюджет туралы заңда белгіленген және тиісті қаржы жылының 1 қаңтарында қолданыста болған, туындаған күннен бастап төрт ай ішінде өтелмеген 150 еселенген айлық есептік көрсеткіш мөлшерінде салық берешегі бар тұлғаға қатысты;
банкрот деп тану туралы заңды күшіне енген сот шешімі бар борышкерге қатысты; 
9) уәкілетті органға және Қазақстан Республикасының Ұлттық Банкіне олардың сұрау салуы бойынша; 
10) нотариустарға: олардың іс жүргізуіндегі мұрагерлік істер бойынша; 
11) шетелдік консулдық мекемелерге: олардың іс жүргізуіндегі мұрагерлік істер бойынша; 
12) эмитентке: ол шығарған эмиссиялық бағалы қағаздарға және (немесе) өзге қаржы құралдарына қатысты; 
13) инвестициялық портфельді басқарушының ірі қатысушысына, клиринг ұйымының ірі қатысушысына: Қазақстан Республикасының заңнамасында көзделген жағдайларда пруденциялық нормативтерді есептеу, тәуекелдерді басқару және ішкі бақылау жүйелерін қалыптастыру мақсаттары үшін; 
14) қор биржасына, клиринг ұйымына, орталық депозитарийге: осы Заңда көзделген функцияларды жүзеге асыру үшін қажетті көлемде және уәкілетті органның нормативтік құқықтық актісінде белгіленген тәртіппен; 
15) екінші деңгейдегі банктердің кредиттік портфельдерінің сапасын жақсартуға маманданатын ұйымның өзінің жарғылық қызметін жүзеге асыруы үшін қажетті көлемде; 
16) эмиссиялық бағалы қағаздарға немесе өзге де қаржы құралдарына ауыртпалық, оның ішінде кепіл тіркелген тұлғаға: осындай ауыртпалыққа және эмиссиялық бағалы қағаздарға немесе ол белгіленген өзге де қаржы құралдарына қатысты; 
17) Қазақстан Республикасының азаматына қатысты төлем қабілеттілігін қалпына келтіру немесе сот арқылы банкроттық рәсімін қолдану туралы іс қозғалған жағдайда, қаржы басқарушысына рәсімді қолдану туралы істі қозғау жөніндегі сот ұйғарымының негізінде және прокурордың санкциясымен берілген сұрау салу бойынша; 
18) Қазақстан Республикасы азаматтарының төлем қабілеттілігін қалпына келтіру және банкроттығы саласындағы мемлекеттік басқаруды жүзеге асыратын уәкілетті органға – «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңында көзделген рәсімдерді қолдану туралы өтініш берген азаматқа қатысты сұрау салу негізінде, осындай сұрау салу берілгенге дейінгі үш жыл кезеңі үшін; 
19) осы Заңның 154-бабы 9-тармағының алтыншы бөлігіне сәйкес уәкілетті орган аудиторлық ұйымды; 
20) облигацияларды ұстаушылардың өкіліне: ол өкіл болып тағайындалған облигациялар шығарылымын ұстаушылардың тізіміне қатысты, осы Заңның 146-бабында көзделген функцияларды жүзеге асыру үшін қажетті көлемде ұсынылады.
Осы тармақта көрсетілген тұлғаларға капитал нарығындағы коммерциялық құпияны құрайтын мәліметтерді ұсыну тәртібі осы Заңмен, Қазақстан Республикасының өзге де заңнамалық актілерімен және уәкілетті органның нормативтік құқықтық актілерімен белгіленеді.
8. Ұстаушы қайтыс болған жағдайда, орталық депозитарийдің есепке алу жүйесінде және (немесе) номиналды ұстаудың есепке алу жүйесінде жеке тұлға ұстаушының жеке шотының болуы туралы, ондағы эмиссиялық бағалы қағаздардың, өзге де қаржы құралдарының және (немесе) капитал нарығының объектілері болып табылатын өзге де активтердің қалдықтары мен олар бойынша қозғалысы туралы мәліметтер ұсынылады: 
1) өсиетте немесе өсиет өкімінде ұстаушы көрсеткен тұлғаларға; 
2) соттың ұйғарымы, қаулысы немесе нотариустың сұрау салуы негізінде өздерінің іс жүргізуіндегі мұрагерлік істер бойынша соттар мен нотариустарға; 
3) өздерінің іс жүргізуіндегі мұрагерлік істер бойынша шетелдік консулдық мекемелерге;
4) мұрагерлерге. 
9. Капитал нарығындағы коммерциялық құпияны құрайтын мәліметтерді қаржы омбудсманына капитал нарығында қызметтер көрсету кезінде туындайтын келіспеушіліктерді реттеуге байланысты оның қарауындағы жеке тұлғалардың және (немесе) шағын кәсіпкерлік субъектілерінің өтініштері бойынша ашуға болады.
10. Капитал нарығындағы коммерциялық құпияны құрайтын мәліметтер бюджетке салықтар мен басқа да міндетті төлемдердің түсімдерін қамтамасыз ету саласында басшылықты жүзеге асыратын уәкілетті мемлекеттік органға қатысты:
1) Қазақстан Республикасының бейрезидент жеке және заңды тұлғаларына, сондай-ақ бенефициарлық меншік иелері Қазақстан Республикасының бейрезидент заңды тұлғаларына қатысты; 
2) Қазақстан Республикасы ратификациялаған халықаралық шартқа сәйкес жіберілген шет мемлекеттің уәкілетті органының сұрау салуында көрсетілген жеке және заңды тұлғаларға қатысты ұсынылады. 
Осы тармақта көрсетілген мәліметтерді беру тәртібін, мерзімдерін және нысанын уәкілетті органмен келісу бойынша бюджетке салықтар мен басқа да міндетті төлемдердің түсуін қамтамасыз ету саласында басшылықты жүзеге асыратын уәкілетті мемлекеттік орган белгілейді.
11. Капитал нарығындағы коммерциялық құпияны құрайтын мәліметтер қамтылған құжаттарды немесе олардың көшірмелерін алып қою және (немесе) талап ету Қазақстан Республикасының Қылмыстық-процестік кодексінің нормаларына сәйкес сот санкциялаған алып қоюды жүргізу туралы қаулылардың негізінде не Қазақстан Республикасының Азаматтық процестік кодексінде айқындалған тәртіппен сот ұйғарымының негізінде жүргізіледі.
12. Капитал нарығындағы коммерциялық құпияны құрайтын мәліметтерді алған тұлғалар олардың құпиялылығын қамтамасыз етуге міндетті (оларды жария етуге құқылы емес) және Қазақстан Республикасының заңдарында өзгеше көзделмесе, мұндай мәліметтерді тек олар сұратылған немесе ұсынылған мақсаттар үшін ғана пайдалануға құқылы.


136-бап. Кәсіби қатысушының, инфрақұрылымдық ұйымның капитал нарығындағы коммерциялық құпияны және инсайдерлік ақпаратты қорғауы

1. Кәсіби қатысушы, инфрақұрылымдық ұйым капитал нарығындағы коммерциялық құпияны құрайтын мәліметтерді және инсайдерлік ақпаратты өз мүдделеріне, өз қызметкерлерінің және (немесе) үшінші тұлғалардың мүдделеріне пайдалануға құқылы емес.
2. Кәсіби қатысушының, инфрақұрылымдық ұйымның ішкі құжаттарында капитал нарығындағы коммерциялық құпияны құрайтын мәліметтердің және инсайдерлік ақпараттың сақталуын қамтамасыз ету жөніндегі шаралар көзделуге тиіс. Бұл шаралар аталған ақпараттың кәсіби қатысушының, инфрақұрылымдық ұйымның, олардың қызметкерлерінің немесе үшінші тұлғалардың өз мүдделеріне пайдалануын болдырмауға тиіс.

137-бап. Эмитенттің ақпаратты ашуы

1. Осы Заңда көзделген жағдайларды қоспағанда, құқықтары орталық депозитарийдің есепке алу жүйесінде ескерілетін эмиссиялық бағалы қағаздарды және (немесе) өзге де қаржы құралдарын шығару шарттарындағы ақпарат осыған мүдделі барлық тұлғаларға қолжетімді болады.
2. Эмитент эмиссиялық бағалы қағаздардың және (немесе) орталық депозитарийдің есепке алу жүйесінде құқықтары ескерілетін өзге де қаржы құралдарының айналысы кезеңінде осы Заңның 24-бабының 3-тармағына сәйкес айқындалатын елеулі оқиғалар туралы ақпаратты өзінің интернет-ресурсында (ол бар болса) орналастыру арқылы, сондай-ақ оның орталық депозитарийдің интернет-ресурсында жариялануын қамтамасыз ету арқылы ашуға міндетті.
Осы Заңның мақсаттары үшін елеулі оқиғалар деп эмитенттің қызметіне байланысты, эмитенттің қаржылық жағдайына және (немесе) қызметінің нәтижелеріне, ол шығарған эмиссиялық бағалы қағаздардың және (немесе) капитал нарығының объектілері болатын өзге де қаржы құралдарының құнына және (немесе) баға белгілеуге елеулі әсер етуі мүмкін фактілер мен мән-жайлар, сондай-ақ ақылға қонымды және адал әрекет ететін инвестор осындай бағалы қағаздарға және (немесе) өзге де қаржы құралдарына қатысты инвестициялық шешімдер қабылдау кезінде ескеруі мүмкін фактілер мен мән-жайлар түсініледі.
Елеулі оқиғалардың тізбесі, олар туралы ақпараттың құрамы, оны ашудың тәртібі мен мерзімдері уәкілетті органның нормативтік құқықтық актісінде белгіленеді.
3. Эмитенттің ақпаратты ашу тәртібі мен шарттары уәкілетті органның нормативтік құқықтық актісінде айқындалады және мыналарды:
1) эмитенттің ақпаратты ашу тәртібін, сондай-ақ осындай ақпараттың тізбесін;
2) елеулі оқиғалардың тізбесін, олар туралы ақпараттың құрамын, оларды ашу тәртібі мен мерзімдерін;
3) инсайдерлік ақпаратты жария ашуды кейінге қалдыру тәртібі мен шарттарын;
4) орталық депозитарийдің қор биржасына ақпарат беру тәртібі мен мерзімдерін;
5) «Қазақстан Республикасындағы цифрлық активтер туралы» Қазақстан Республикасының Заңы 5-бабының 2) және 3) тармақшаларында көзделген цифрлық қаржы активтері эмитенттерінің ақпаратты ашу құрамы, тәртібі, тәсілдері мен кезеңділігін;
6) танылған халықаралық қаржы ұйымдарының эмиссиялық бағалы қағаздары туралы ақпаратты ашу құрамы, тәртібі мен мерзімдерін;
7) исламдық бағалы қағаздардың ерекшеліктері туралы мәліметтер тізбесі мен оларды ашу тәртібін;
8) корпоративтік әрекеттердің тізбесін және олар туралы ақпараттың құрамы мен ұсынылуына қойылатын талаптарды қамтиды.
4. Эмитент елеулі оқиға туралы инсайдерлік ақпаратты жария ашуды бір мезгілде мынадай шарттарды сақтай отырып, өз жауаптылығымен кейінге қалдыруға құқылы: 
дереу ашу эмитенттің заңды мүдделеріне залал  келтіруі мүмкін; 
ашуды кейінге қалдыру инвесторларды жаңылыстырмайды және жаңылыстыра алмайды; 
эмитент осындай ақпараттың құпиялылығын қамтамасыз етуге қабілетті. 
Осы тармақтың бірінші бөлігінде белгіленген шарттар сақталған кезде жария түрде ашуды кейінге қалдыруға белгілі бір мән-жайдың немесе оқиғаның туындауына бағытталған не олардың туындауына алып келетін бірнеше дәйекті кезеңнен тұратын жалғасып жатқан процеске қатысты инсайдерлік ақпаратқа, оның ішінде осындай процестің жекелеген кезеңдері туралы инсайдерлік ақпаратқа қатысты да жол беріледі.
Егер жария түрде ашылуы кейінге қалдырылған инсайдерлік ақпараттың құпиялылығы бұдан әрі қамтамасыз етілмесе, эмитент мұндай ақпаратты дереу жария етуге міндетті.
Эмитент уәкілетті органға, ал оның эмиссиялық бағалы қағаздары және (немесе) өзге де қаржы құралдары қор биржасының ресми тізіміне енгізілген жағдайда, қор биржасына да тиісті ақпаратты жария түрде ашқаннан кейін дереу жария түрде ашуды кейінге қалдыру туралы хабарлауға және осы тармақта көзделген шарттардың сақталғанын растайтын негіздемені қоса беруге міндетті.
Осы тармақта көзделген инсайдерлік ақпаратты жария түрде ашу осы баптың 2, 6 және 9-тармақтарында белгіленген тәртіппен жүзеге асырылады және қосымша түрде эмитенттің интернет-ресурсында (ол бар болса) жүзеге асырылады.
Инсайдерлік ақпаратты жария ашуды кейінге қалдыру тәртібі мен шарттары уәкілетті органның осы баптың 3-тармағында көрсетілген нормативтік құқықтық актісінде белгіленеді. 
5. Осы баптың 2-тармағына сәйкес елеулі оқиғалар туралы ақпаратты жария ашудан басқа, эмитент өзінің интернет-ресурсында (бар болса) ашуды жүзеге асыруға, сондай-ақ орталық депозитарийдің интернет-ресурсында мыналарды: 
1) жыл қорытындысы бойынша акционерлік қоғамның атқарушы органы мүшелеріне сыйақының жиынтық мөлшері туралы ақпаратты; 
2) акционерлік қоғамның үлестес тұлғалары туралы мәліметтерді; 
3) дауыс беретін акциялардың, қатысу үлестерінің, пайларының он және одан да көп пайызын не эмитенттегі үлестік қатысудың басқа да нысандарын иеленетін қатысушылар құрамының; 
4) эмитент дауыс беретін акциялардың, қатысу үлестерінің, пайларының он және одан да көп пайызын иеленетін не осындай әрбір ұйымдағы үлестік қатысудың басқа да нысандарының тізімін; 
5) эмитенттің жылдық қаржылық есептілігі және эмитенттің аудиторлық есептерін (аудиторлық есептерді ашуды «Аудиторлық қызмет туралы» Қазақстан Республикасының Заңына сәйкес міндетті аудитке жататын эмитенттер жүзеге асырады); 
6) ұйымдастырылмаған нарықта акционерлік қоғам акцияларды сатып алған кезде олардың құнын айқындау әдістемесін ашуды қамтамасыз етуге міндетті.
Осы баптың 2-тармағының және осы тармақтың бірінші бөлігі 2) тармақшасының талаптары Қазақстан Республикасы Ұлттық Банкінің алтын-валюта активтерін және (немесе) Қазақстан Республикасы Ұлттық қорының активтерін басқаруға байланысты ақпарат пен мәліметтерге қолданылмайды. 
6. Осы баптың 2 және 5-тармақтарында көрсетілген ақпарат эмиссиялық бағалы қағаздары және (немесе) өзге де қаржы құралдары қор биржасының ресми тізіміне енгізілген эмитентке қатысты қор биржасының интернет-ресурсында да ашылуға жатады. Эмитенттің мұндай ақпаратты ашу жөніндегі міндеті тиісті ақпаратты осы баптың 9-тармағына сәйкес орталық депозитарийге ұсынған кезден бастап орындалды деп есептеледі.
Орталық депозитарий көрсетілген ақпаратты уәкілетті органның осы баптың 3-тармағында көрсетілген нормативтік құқықтық актісінде және орталық депозитарийдің қағидалар жинағында белгіленген тәртіппен және мерзімдерде қор биржасына беруді қамтамасыз етеді, ал қор биржасы оның өзінің интернет-ресурсында орналастырылуын қамтамасыз етеді.
Қор биржасының ішкі құжаттарына сәйкес эмитент ашуға тиіс өзге де ақпарат қор биржасының ішкі құжаттарында белгіленген тәртіппен ашылады.
7. Орталық депозитарий өзінің интернет-ресурсында елеулі оқиғалар туралы ашылған ақпаратқа және осы бапта көрсетілген өзге де ақпаратқа кедергісіз қол жеткізуді, сондай-ақ оны іздеу, қарау және көшіру мүмкіндігін қамтамасыз етеді.
8. Осы бапта көрсетілген елеулі оқиғалар және өзге де ақпарат туралы ақпаратты ашудың тілдеріне қойылатын талаптар, сондай-ақ көрсетілген ақпаратты орталық депозитарийдің интернет-ресурсында сақтау мерзімі орталық депозитарийдің қағидалар жинағында белгіленеді.
9. Осы бапқа сәйкес ашылуға тиіс ақпарат орталық депозитарийге электрондық немесе цифрлық нысанда беріледі.
Орталық депозитариймен электрондық немесе цифрлық өзара іс-қимыл жасау тәртібі орталық депозитарийдің қағидалар жинағында белгіленеді.
10. Осы баптың 2 және 5-тармақтарының талаптары егер Қазақстан Республикасының заңдарында өзгеше көзделмесе, барлық эмиссиялық бағалы қағаздары және (немесе) өзге де қаржы құралдары білікті инвесторлар арасында жеке орналастыру арқылы орналастырылған және қор биржасының ресми тізіміне енгізілмеген эмитенттерге қолданылмайды.
11. Осы баптың 2 және 5-тармақтарының талаптары «Астана» халықаралық қаржы орталығының қолданыстағы құқығына сәйкес капитал нарығының объектілері болатын эмиссиялық бағалы қағаздарды және (немесе) өзге де қаржы құралдарын шығаруды жүзеге асырған Қазақстан Республикасының резидент ұйымдарына қолданылады.
12. Эмитент елеулі оқиғалар туралы ақпараттың және өзге де ақпараттың толықтығы, дұрыстығы және уақтылы ашылуы үшін Қазақстан Республикасының заңдарына сәйкес жауапты болады.
[bookmark: _Hlk239241576]13. Осы баптың талаптары «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерінің эмитенттеріне қолданылады.
«Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтері эмитенттерінің ақпаратты жария етуінің құрамы, тәртібі, тәсілдері мен кезеңділігі уәкілетті органның осы баптың 3-тармағында көрсетілген нормативтік құқықтық актісінде айқындалады.
14. Осы баптың талаптары мыналарға: 
1) осы Заңның 41-бабының 2-тармағында көзделген тізбеге енгізілген, эмиссиялық бағалы қағаздардың және (немесе) шығарылымы «Астана» халықаралық қаржы орталығының қолданыстағы құқығына не шет мемлекеттің заңнамасына сәйкес жүзеге асырылған және Қазақстан Республикасының ұйымдастырылған капитал нарығында орналастырылуына және (немесе) айналысына жіберілген өзге де қаржы құралдарының эмитенттері болып танылмаған халықаралық қаржы ұйымдарына;
2) осы Заңның 41-бабының 2-тармағында көзделген тізбеге енгізілген халықаралық қаржы ұйымдары болып танылмайтын Қазақстан Республикасының бейрезидент эмитенттеріне, осы баптың 2-тармағының талаптарын қоспағанда, оларды эмиссиялық бағалы қағаздары және (немесе) өзге де қаржы құралдары қор биржасының ресми тізіміне енгізілген жағдайда, уәкілетті органның нормативтік құқықтық актісінде және қор биржасының ішкі құжаттарында белгіленген ерекшеліктер ескеріле отырып, қолданылатын талаптарға қолданылмайды. 

138-бап. Корпоративтік әрекеттер туралы ақпаратты орталық депозитарийге беру

1. Эмиссиялық бағалы қағаздардың және (немесе) құқықтары орталық депозитарийдің есепке алу жүйесінде ескерілетін өзге де қаржы құралдарының эмитенттері осындай бағалы қағаздарды және (немесе) өзге қаржы құралдарын ұстаушылардың құқықтары мен заңды мүдделерін іске асыруды қамтамасыз ету мақсатында корпоративтік әрекеттер туралы ақпаратты орталық депозитарийге беруге міндетті.
Осы Заңның мақсаттары үшін корпоративтік әрекеттер деп эмитенттің немесе өзге тұлғаның (тұлғалардың) шығарылған эмиссиялық бағалы қағаздарға не капитал нарығының объектілері болатын өзге де қаржы құралдарына қатысты, олардың ұстаушыларының құқықтарының туындауына, өзгеруіне және (немесе) тоқтатылуына және (немесе) ақшалай төлемдердің және (немесе) өзге де мүліктің берілуіне, оның ішінде кіріс төлеуге, айналдыруға (айырбастауға), бөлшектеуге, біріктіруге, сатып алуға, өтеуге, осындай бағалы қағаздарды не өзге де қаржы құралдарын қосымша орналастыруға және (немесе) өзге де ұқсас әрекеттерге әкеп соғатын әрекеттері түсініледі.
Корпоративтік әрекеттердің тізбесі және олардың құрамына және олар туралы ақпарат беруге қойылатын талаптар уәкілетті органның осы Заңның 137-бабының 3-тармағында нормативтік құқықтық актісінде, ал оларды орталық депозитарийдің есепке алу жүйесінде жүргізу (өңдеу) тәртібі орталық депозитарийдің қағидалар жинағында айқындалады.
2. Орталық депозитарийдің есепке алу жүйесінде құқықтары ескерілмейтін эмиссиялық бағалы қағаздардың және (немесе) өзге де қаржы құралдарының эмитенттері орталық депозитариймен жасалған шарт негізінде орталық депозитарийге корпоративтік әрекеттер туралы ақпарат беруге құқылы.
3. Осы бапқа сәйкес орталық депозитарийге корпоративтік әрекеттер туралы ақпарат беру осы Заңның 137-бабында көзделген елеулі оқиғалар туралы ақпаратты ашуды алмастырмайды және эмитентті осындай ашу жөніндегі міндеттен босатпайды.
Егер корпоративтік әрекет туралы ақпарат осы Заңға және (немесе) Қазақстан Республикасының өзге заңдарына сәйкес ашылуға жататын болса, осы баптың 1 және 2-тармақтарында көрсетілген эмитенттер оны ашумен бір мезгілде немесе одан кейін дереу орталық депозитарийге береді.
4. Орталық депозитарий өзінің интернет-ресурсы арқылы корпоративтік әрекеттер туралы ақпаратқа қол жеткізуді, сондай-ақ оны алу, көшіру және орталық депозитарийдің қағидалар жинағында белгіленген тәртіппен депоненттерге және өзге де тұлғаларға беру мүмкіндігін қамтамасыз етеді.
5. Осы бапта көзделген ақпарат орталық депозитарийге электрондық немесе цифрлық нысанда беріледі.
Электрондық және цифрлық құжаттардың форматына және берілетін ақпарат тілдеріне қойылатын талаптарды қоса алғанда, орталық депозитариймен электрондық және цифрлық өзара іс-қимыл жасау тәртібі орталық депозитарийдің қағидалар жинағында белгіленеді.
6. Эмитенттердің жекелеген санаттарының корпоративтік әрекеттер туралы ақпарат беру ерекшеліктері Қазақстан Республикасының мемлекеттік бағалы қағаздарының эмитенттеріне, халықаралық қаржы ұйымдарына, Қазақстан Республикасының бейрезидент эмитенттеріне және эмиссиялық бағалы қағаздарды және (немесе) өзге де қаржылық бағалы қағаздарды шығаруды жүзеге асыратын эмитенттерге қолданылатын ерекшеліктерді қоса алғанда, уәкілетті органның нормативтік құқықтық актісінде «Астана» халықаралық қаржы орталығының қолданыстағы құқығына сәйкес капитал нарығының объектілері болатын құралдарына белгіленуі мүмкін.
7. Эмитент Қазақстан Республикасының заңдарына сәйкес орталық депозитарийге корпоративтік әрекеттер туралы берілетін ақпараттың толықтығы, дұрыстығы және уақтылығы үшін жауапты болады.
Орталық депозитарий орталық депозитарийдің қағидалар жинағында белгіленген корпоративтік әрекеттер туралы ақпаратты қабылдау, сақтау және беру тәртібі мен мерзімдерін бұзғаны үшін Қазақстан Республикасының заңдарына сәйкес жауапты болады.

139-бап. Кәсіби қатысушының, инфрақұрылымдық ұйымның ақпаратты ашуы

1. Кәсіби қатысушы, инфрақұрылымдық ұйым осы Заңда және уәкілетті органның нормативтік құқықтық актілерінде көзделген ақпаратты ашуға (беруге) міндетті. 
2. Кәсіби қатысушы мен инфрақұрылымдық ұйымның ақпаратты ашу тәртібі мен шарттары уәкілетті органның нормативтік құқықтық актісінде айқындалады және оған мыналар:
1) ақпараттың құрамы мен көлемі, оның ішінде оны клиенттерге және уәкілетті органға ашу (ұсыну) тәртібі мен мерзімдері;
2) мәміле (операция) туралы, оның ішінде оның көлемі, бағасы, жасалған күні мен уақыты туралы мәліметтерді ұйымдастырылмаған капитал нарығында өз есебінен не клиенттің мүддесі үшін эмиссиялық бағалы қағаздармен, ұйымдастырылған капитал нарығында айналысқа жіберілген өзге қаржы құралдарымен және (немесе) өзге де активтермен мәмілелер жасаған кәсіби қатысушының орталық депозитарийдің интернет-ресурсында  жариялау тәртібі мен мерзімдері, сондай-ақ осындай мәміле (операция) туралы мәліметтерді жариялау жөніндегі міндет жүктелетін кәсіби қатысушыны айқындау тәртібі;
3) мәміле (операция) туралы мәліметтерді кейіннен ашу, мәміле (операция) туралы мәліметтердің шектеулі құрамын ашу, бірнеше мәміле  (операция) туралы мәліметтерді жиынтық түрде ашу, сондай-ақ эмиссиялық бағалы қағаздардың, өзге де қаржы құралдарының және (немесе) өзге де активтердің түрі мен өтімділік деңгейін, мәміленің (операцияның) көлемі мен өзге де шарттарын, сондай-ақ осындай мәліметтерді ашудың осындай бағалы қағаздар, өзге де қаржы құралдары және (немесе) өзге де активтер нарығына ықпалын негізге ала отырып, жекелеген мәміленің (операцияның) көлемі туралы мәліметтерді уақытша жария етпеу жағдайлары мен шарттары;
4) берілген өтінімдер мен жасалған мәмілелер (операциялар) туралы мәліметтерді қоса алғанда, ұйымдастырылған сауда-саттықтың барысы мен қорытындылары туралы ақпаратты ашу тәртібі, көлемі мен мерзімдері;
5) клирингтік ұйымның қызметі туралы ақпаратты ашу көлемі, тәртібі және мерзімдері кіреді.
3. Клиентпен қарым-қатынаста кәсіби қатысушы мыналарды:  
1) жасалған шартқа сәйкес клиент алдында оның құқықтары мен заңды мүдделерін қозғайтын ақпаратты ашуға; 
2) осы клиенттің бұйрығы бойынша мәміле (операция) жасау және (немесе) оған инвестициялық консультация беру жөнінде қызметтер көрсету процесінде мүдделер қақтығысының туындау мүмкіндігі мен фактілері туралы клиентті хабардар етуге; 
3) клиентті жасалуы болжанатын мәмілеге (операцияға) қатысты Қазақстан Республикасының заңнамасында белгіленген шектеулер мен ерекше шарттар туралы хабардар етуге; 
4) клиентке оның бұйрығын орындаудан бас тарту себептерін түсіндіруге; 
5) капитал нарығында кәсіби қызметті жүзеге асыру шеңберінде қызмет көрсеткені үшін клиенттерден алынатын комиссиялық сыйақының және өзге  төлемақының түрлері мен мөлшері туралы ақпаратты өзінің интернет-ресурсында және (немесе) клиенттер үшін қолжетімді орында орналастыру және өзекті жағдайда ұстауға міндетті. 
4. Ұйымдастырылмаған капитал нарығында өз есебінен не клиенттің есебінен және (немесе) мүддесі үшін ұйымдастырылған капитал нарығында айналысқа жіберілген эмиссиялық бағалы қағаздармен, өзге қаржы құралдарымен және (немесе) капитал нарығының объектілері болатын өзге активтермен мәміле (операция) жасасқан кәсіби қатысушы осындай мәміле (операция) туралы мәліметтерді уәкілетті органның осы баптың 2-тармағында көрсетілген нормативтік құқықтық актісінде белгіленген тәртіппен, көлемде және мерзімдерде ашуды қамтамасыз етуге міндетті.
Осындай мәміле (операция) туралы мәліметтерді жариялау жөніндегі міндет жүктелетін кәсіби қатысушыны айқындау тәртібі уәкілетті органның осы баптың 2-тармағында көрсетілген нормативтік құқықтық актісінде белгіленеді. 
Осы тармақтың талаптары бағалы қағаздармен қаржыландыру мәмілелеріне, шетел валютасымен мәмілелерге (операцияларға), сондай-ақ уәкілетті органның осы баптың 2-тармағында көрсетілген нормативтік құқықтық актісінде айқындалған жағдайларда баға белгілеу процесіне әсер етпейтін өзге де мәмілелерге (операцияларға) қолданылмайды. 
5. Уәкілетті органның осы баптың 2-тармағында көрсетілген нормативтік құқықтық актісімен мәміле (операция) туралы мәліметтерді ашуды кейінге қалдыру жағдайлары мен шарттары, мәміле (операция) туралы мәліметтердің шектеулі құрамын ашу, бірнеше мәміле (операция) туралы мәліметтерді жиынтық түрде ашу, сондай-ақ эмиссиялық бағалы қағаздардың, өзге де қаржы құралдарының және (немесе) өзге активтердің түрі мен өтімділік деңгейіне, мәміленің (операцияның) көлемі мен өзге талаптарына, сондай-ақ осындай мәліметтерді ашудың аталған бағалы қағаздар, өзге қаржы құралдары және (немесе) өзге активтер нарығына ықтимал әсеріне қарай жекелеген мәміленің (операцияның) көлемі туралы мәліметтерді уақытша ашпау жағдайлары белгіленуі мүмкін.

140-бап. Туынды қаржы құралдарымен мәмілелер (операциялар) және бағалы қағаздармен қаржыландыру мәмілелері туралы мәліметтерді орталық депозитарийге беру

1. Туынды қаржы құралдарымен мәмілелер (операциялар) және бағалы қағаздармен қаржыландыру мәмілелерін жасау, олардың талаптарының өзгеруі, олар бойынша міндеттемелердің тоқтатылуы туралы, сондай-ақ бұрын ұсынылған мәліметтерді түзетуді қоса алғанда, осындай мәмілелер (операциялар) бойынша өзге оқиғалар туралы мәліметтер орталық депозитарийге олардың сауда репозитарийі қызметін жүзеге асыруы шеңберінде ұсынылуға тиіс.
Мәлiметтердi берудiң құрамы, форматы, мерзiмдерi, кезеңдiлiгi мен тәртiбi, олар туралы мәлiметтер ұсынылуға тиiс оқиғалардың тiзбесi, мәмiлелердi (операцияларды) және олардың тараптарын сәйкестендіруге қойылатын талаптар, сондай-ақ ұсынылған мәлiметтердiң қайталануын болдырмау және алшақтықтарды жою тәртiбi орталық депозитарийдiң қағидалар жинағында белгiленедi.
2. Егер осы баптың 3 және 4-тармақтарында өзгеше белгіленбесе, осы бапта көзделген мәліметтерді ұсыну жөніндегі міндетті Қазақстан Республикасының резиденті болатын мәміленің (операцияның) әрбір тарапы көтереді.
Қазақстан Республикасының бейрезиденті Қазақстан Республикасының аумағында жұмыс iстейтiн өз филиалы арқылы мәмiле (операция) жасаған жағдайда, мәлiметтердi ұсыну жөнiндегi мiндеттi осы филиал орындайды.
3. Егер мәміленің (операцияның) тараптарының бірі қаржы ұйымы, кәсіби қатысушы немесе инфрақұрылымдық ұйым, ал екінші тарапы қаржы ұйымы, кәсіби қатысушы немесе инфрақұрылымдық ұйым болмайтын тұлға болса, екі тарап бойынша да мәліметтерді қаржы ұйымы, кәсіби қатысушы немесе инфрақұрылымдық ұйым ұсынады.
Егер мәміленің (операцияның) тараптарының ешқайсысы қаржы ұйымы, кәсіби қатысушы немесе инфрақұрылымдық ұйым болмаса, екі тарап бойынша да мәліметтерді тараптардың келісімімен айқындалған тарап, ал мұндай келісім болмаған жағдайда, осы баптың 2-тармағына сәйкес мәліметтерді ұсыну міндеті жүктелген әрбір тарап ұсынады.
4. Клирингтік қызмет көрсетуге қабылданған мәміле (операция) бойынша екі тарап үшін де мәліметтерді клирингтік ұйым ұсынады.
Ұйымдастырылған сауда-саттықта жасалған және клирингтік қызмет көрсетуге қабылданбаған мәміле (операция) бойынша екі тарап үшін де мәліметтерді сауда-саттықты ұйымдастырушы ұсынады.
Осы баптың осы тармағына немесе 3-тармағына сәйкес айқындалған тұлғаның мәліметтерді ұсынуы мәміленің (операцияның) екі тарапының да мәліметтерді ұсынуы жөніндегі міндетін орындауы болып табылады.
Сауда-саттықты ұйымдастырушының, клиринг ұйымының, мәміле (операция) тараптарының және орталық депозитарийдің өзара іс-қимыл жасау тәртібі уәкілетті органның осы Заңның 103-бабының 7-тармағында көрсетілген нормативтік құқықтық актісінде және орталық депозитарийдің қағидалар жинағында белгіленеді.
5. Осы бапқа сәйкес сауда-саттықты ұйымдастырушының, клирингтік ұйымның, мәміленің (операцияның) екінші тарапының және (немесе) оларды ұсыну міндеті жүктелген өзге тұлғаның мәліметтерді ұсынуы капитал нарығындағы коммерциялық құпияны, банктік немесе заңмен қорғалатын өзге де құпияны жария ету және ақпаратты ашуға қатысты шарттық шектеулерді бұзу болып табылмайды.
	    Осы тармақтың бірінші бөлігінің ережелері алынған мәліметтерді осы баптың талаптарын орындауға байланысты емес мақсаттарда пайдалануға немесе ашуға қолданылмайды және мәліметтерді толық, дұрыс және уақтылы ұсынуға қойылатын талаптарды бұзғаны үшін жауаптылықтан босатпайды.
6. Орталық депозитарий уәкілетті органға және Қазақстан Республикасының Ұлттық Банкіне сауда репозитарийінің қызметін жүзеге асыру шеңберінде алынған мәліметтерге қол жеткізуді қамтамасыз етеді. 
7. Осы баптың талаптары мыналарға:  
1) Қазақстан Республикасының Ұлттық Банкі тарапы болатын мәмілелерге (операцияларға); 
2) бюджетті атқару жөніндегі орталық уәкілетті орган не оның атынан әрекет ететін тұлға Қазақстан Республикасының мемлекеттік борышын басқару мақсатында тікелей жасайтын мәмілелерге (операцияларға) таратылмайды.

141-бап. Инвестор мен тіркелген тұлғаның ақпаратты ашуы

1. Тіркелген тұлға орталық депозитарийдің есепке алу жүйесінде және (немесе) номиналды ұстаудың есепке алу жүйесінде қамтылған өз деректерінің өзгергені туралы тиісінше орталық депозитарийге және (немесе) номиналды ұстаушыға орталық депозитарийдің қағидалар жинағында және (немесе) номиналды ұстаушының ішкі құжаттарында белгіленген тәртіппен және мерзімдерде хабарлауға міндетті.
2. Орталық депозитарий және номиналды ұстаушы тіркелген тұлғадан орталық депозитарийдің есепке алу жүйесіндегі және (немесе) номиналды ұстауды есепке алу жүйесіндегі деректердің өзгеруі туралы мәліметтерді алмауы немесе уақтылы алмауы салдарынан келтірілген залалдар үшін тіркелген тұлға алдында жауапты болмайды.
3. Қазақстан Республикасының заңдарында инвестордың эмиссиялық бағалы қағаздарға және (немесе) өзге де қаржы құралдарына инвестицияларды жүзеге асыру кезінде өзі және өзінің үлестес тұлғалары туралы ақпаратты мемлекеттік органдар алдында жария ету міндеті белгіленуі мүмкін.

142-бап. Капитал нарығындағы жосықсыз іс-қимылға тыйым салу

1. Капитал нарығында мынадай жосықсыз іс-қимылға тыйым салынады:
1) капитал нарығындағы іс-қимылын өзгерту мақсатында капитал нарығы субъектілеріне кез келген нысанда құқыққа қайшы ықпал ету; 
2) капитал нарығында қалыптасқан жағдайға ықпал ету мақсатында анық емес мәліметтер тарату; 
3) капитал нарығында айла-шарғы жасауды жүзеге асыру; 
4) осы Заңға және Қазақстан Республикасының өзге де заңдарына сәйкес ашылатын жағдайларды қоспағанда, инсайдерлік ақпаратты заңсыз ашу (тарату), сондай-ақ инсайдерлік ақпаратты пайдалана отырып мәмілелер (операциялар) жасау. 
Осы тармақтың бірінші бөлігінің талаптарын бұзған тұлғалар Қазақстан Республикасының заңдарында белгіленген жауаптылықта болады.

143-бап. Капитал нарығында айла-шарғы жасау

1. Капитал нарығында айла-шарғы жасау белгілері бар капитал нарығы субъектілерінің және өзге тұлғалардың әрекеттерін (әрекетсіздігін) айла-шарғы жасау фактілерін анықтау мәніне капитал нарығында мониторинг пен талдауға жатады.
2. Капитал нарығы субъектісінің және (немесе) өзге тұлғалардың әрекеттерін капитал нарығында айла-шарғы жасау мақсатында жасалған деп тану уәкілетті органның капитал нарығы субъектілерінің және (немесе) өзге  тұлғалардың әрекеттерін капитал нарығында айла-шарғы жасау мақсатында жасалған деп тану мәселелерін қарау үшін уәкілетті орган құратын сараптама комитетінің қорытындысын қарау нәтижелері бойынша қабылданған шешімімен жүзеге асырылады (бұдан әрі осы бапта – сараптама комитеті).
3. Сараптама комитетін құру және оның жұмыс істеу тәртібі, сондай-ақ оның сандық құрамы уәкілетті органның нормативтік құқықтық актісінде белгіленеді.
4. Капитал нарығы субъектісінің және (немесе) өзге де тұлғалардың әрекеттерін капитал нарығында айла-шарғы жасау мақсатында жасалған деп тану тәртібі мен шарттары уәкілетті органның нормативтік құқықтық актісінде айқындалады және оған мыналар: 
1) капитал нарығы субъектісінің және (немесе) өзге де тұлғалардың әрекеттерін капитал нарығында айла-шарғы жасау мақсатында жасалған деп тану тәртібі мен шарттары;
2) аталған тұлғалардың әрекеттері айла-шарғыны анықтау тұрғысынан мониторинг пен талдауға жататын жағдайлар;
3) капитал нарығында айла-шарғы жасауды айқындау мақсаттары үшін баға деңгейі ауытқуының маңыздылық өлшемшарттары;
4) сараптама комитетін құру және оның жұмыс тәртібі, сондай-ақ оның сандық құрамы;
5) уәкілетті органды оларға қатысты инсайдерлік ақпаратты пайдалана отырып және (немесе) капитал нарығында айла-шарғы жасау мақсатында жасалған (берілген) деп пайымдауға дәлелді негіздер болатын анықталған мәмілелер (операциялар) және бұйрықтар (өтінімдер) туралы хабардар ету тәртібі;
6) эмиссиялық бағалы қағаздардың не өзге де қаржы құралдарының нарықтық бағасын оларды орналастырғаннан кейін шектеулі кезең ішінде ұстап тұру мақсатында андеррайтер жасайтын тұрақтандыру мәмілелерінің (операцияларының) мерзімдері, көлемдері мен баға бойынша шектеулері;
7) әрекеттерді (әрекетсіздікті) рұқсат етілген нарықтық практика деп тану жағдайлары кіреді.
5. Сауда-саттықты ұйымдастырушы және кәсіби қатысушылар-сондай-ақ цифрлық қаржы активтері платформасының операторы және цифрлық активтер сауда платформасының операторы («Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржы активтерімен мәмілелерге (операцияларға) қатысты) – уәкілетті органның осы баптың 4-тармағында көрсетілген нормативтік құқықтық актісінде белгіленген тәртіппен олар инсайдерлік ақпаратты пайдалана отырып және (немесе) капитал нарығында айла-шарғы жасау мақсатында жасалған (берілген) деп пайымдауға негіз болатын ақылға қонымды негіздері бар мәмілелер (операциялар) және бұйрықтар (өтінімдер) туралы уәкілетті органды хабардар етуге міндетті.
6. Капитал нарығында айла-шарғы жасауға, оның ішінде мемлекеттік емес эмиссиялық бағалы қағаздарды не құқықтары орталық депозитарийдің есепке алу жүйесінде және (немесе) номиналды ұстаудың есепке алу жүйесінде ескерілетін өзге қаржы құралдарын орналастыру және (немесе) олардың айналысы кезеңінде жасалатын, эмитентке осындай бағалы қағаздарды не өзге қаржы құралдарын кері сатып алуды жүзеге асыру құқығын немесе міндетін көздейтін мәмілелер (операциялар), егер мұндай мәмілелердің (операциялардың) мақсаты немесе ықтимал салдары осындай бағалы қағаздардың не өзге қаржы құралдарының бағасын мұндай мәмілелер (операциялар) жасалмаған жағдайда қалыптасатын деңгейден елеулі түрде өзгеше деңгейде белгілеу немесе ұстап тұру болып табылса, жатады.
7. Мыналар капитал нарығында айла-шарғы жасау болып табылмайды: 
1) эмитенттің өзі орналастырған эмиссиялық бағалы қағаздарды не өзге де қаржы құралдарын бекітілген сыйақы (көтермелеу) бағдарламасы шеңберінде эмитенттің қызметкерлеріне және (немесе) лауазымды тұлғаларына кейіннен өтеусіз беру немесе өткізу мақсатында ғана жүзеге асырылатын, мынадай талаптар сақталған кезде кері сатып алуы: 
кері сатып алу көлемі сыйақы (көтермелеу) бағдарламасында және Қазақстан Республикасының заңдарында белгіленген лимиттерден аспайды; 
кері сатып алу бойынша мәмілелер (операциялар) нарықтық баға бойынша жасалады және Қазақстан Республикасының заңнамасында көзделген тәртіппен ашылады; 
сатып алынған бағалы қағаздар не өзге қаржы құралдары сыйақы (көтермелеу) бағдарламасы бойынша міндеттемелерді орындаудан басқа мақсаттарда пайдаланылмайды; 
2) уәкілетті органның осы баптың 4-тармағында көрсетілген нормативтік құқықтық актісінде белгіленген мерзімдер, көлемдер және баға шектеулері шегінде жасалған және олар белгіленген тәртіппен ашылған жағдайда, эмиссиялық бағалы қағаздардың не өзге де қаржы құралдарының нарықтық бағасын оларды орналастырғаннан кейін шектеулі кезең ішінде ұстап тұру мақсатында андеррайтер жасайтын тұрақтандыру мәмілелері (операциялары); 
3) сауда-саттықты ұйымдастырушының ішкі құжаттарына сәйкес маркет-мейкердің баға белгілеуді жариялауы және қолдауы;
4) уәкілетті органның осы баптың 4-тармағында нормативтік құқықтық актісіне сәйкес нарықтық практикада жол берілетін деп танылатын жағдайларда не Қазақстан Республикасының заңдарында белгіленген өзге жағдайларда басқа әрекеттер (әрекетсіздік). 

144-бап. Капитал нарығында инсайдерлік ақпаратқа билік етуге және оны пайдалануға қойылатын шектеулер

1. Эмитенттің ішкі құжаттарында мыналар: 
1) осы Заңға сәйкес инсайдерлік ақпаратқа жататын ақпарат тізбесі; 
2) осы Заңның 137-бабына сәйкес инсайдерлік ақпаратты ашу тәртібі мен мерзімдері; 
3) инсайдерлік ақпаратқа қол жеткізу құқықтарының аражігін ажырату және осындай ақпаратты инсайдерлердің заңсыз пайдалану мүмкіндігіне жол бермеу үшін ішкі бақылау қағидалары; 
4) инсайдерлік ақпаратқа рұқсаты бар тұлғалардың тізімін жүргізу, өзекті жағдайда ұстау, сондай-ақ оларды тізімнен алып тастау тәртібі; 
5) осы баптың 5-тармағының 4) тармақшасында көрсетілген тізімнен адамдарды енгізу (алып тастау) жағдайларында оларды хабардар ету, сондай-ақ осы баптың 5-тармағының 5) тармақшасында белгіленген жағдайда адамдарды хабардар ету тәртібі мен мерзімдері;
6) осы баптың 3-тармағының 2), 3), 4) және 7) тармақшаларында көрсетілген заңды тұлғалардың өздерінің қызмет бабына және еңбек міндеттеріне орай эмитенттің инсайдерлік ақпаратына қол жеткізе алатын қызметкерлері туралы ақпаратты эмитентке беру тәртібі мен мерзімдері; 
7) эмитентке инсайдерлік ақпаратқа билік етуді және оны пайдалануды бақылауды жүзеге асыруға мүмкіндік беретін өзге де ережелер белгіленеді.
Осы тармақта көрсетілген эмитенттің ішкі құжаттарын (бұдан әрі осы бапта - ішкі бақылау қағидалары) эмитенттің басқару органы бекітуге тиіс. 
2. Инсайдерлік ақпаратқа мыналар: 
1) инвестициялық шешімдер қабылдау және (немесе) эмиссиялық бағалы қағаздармен, өзге қаржы құралдарымен және (немесе) өзге активтермен мәмілелер (операциялар) жасау жөніндегі ұсынымдарды немесе ұсыныстарды дайындау мақсатында жалпыға қолжетімді мәліметтер негізінде дайындалған, оның ішінде эмиссиялық бағалы қағаздың, өзге қаржы құралының және (немесе) өзге активтің құнына, эмитенттің мүліктік жағдайына қатысты зерттеулерді, болжамдарды және бағалауды қамтитын ақпарат. 
2) бұқаралық ақпарат құралдарынан алынған ақпарат; 
3) дереккөзі белгісіз, расталмаған және тұлғалардың кең ауқымы арасында таратылатын ақпарат, сондай-ақ эмитенттің ағымдағы немесе жоспарланып отырған қызметіне қатысты болжамдар жатпайды. 
3. Инсайдерлерге мынадай тұлғалар жатады: 
1) өзінің қызмет бабына және еңбек міндеттеріне байланысты инсайдерлік ақпаратқа рұқсаты бар эмитент қызметкерлері; 
2) эмитенттің дауыс беретін акцияларының (жарғылық капиталға қатысу үлестерінің) он немесе одан да көп пайызын иеленуіне, пайдалануына және (немесе) билік етуіне орай тікелей немесе жанама түрде инсайдерлік ақпаратқа рұқсаты бар тұлғалар; 
3) талаптарында инсайдерлік ақпаратты ашу көзделген жасалған шартқа (оның ішінде ауызша) сәйкес эмитентке қызметтер көрсететін аудиторлық ұйым, бағалаушы, кәсіби қатысушылар және басқа да тұлғалар; 
4) ресми тізіміне эмиссиялық бағалы қағаздар және (немесе) эмитент шығарған өзге де қаржы құралдары енгізілген қор биржасы; 
5) сауда жүйесінде эмитенттің эмиссиялық бағалы қағаздарымен және (немесе) өзге қаржы құралдарымен мәмілелер (операциялар) жасалатын қор биржасының директорлар кеңесінің және листинг комиссиясының мүшелері; 
6) уәкілетті органның, Қазақстан Республикасы Ұлттық Банкінің және оның ведомстволарының қызметкерлері, оларға берілген функциялар мен өкілеттіктерге орай инсайдерлік ақпаратқа рұқсаты бар мемлекеттік қызметшілер; 
7) мүшелерi эмитенттер болып табылатын қоғамдық бiрлестiктер мен кәсiби ұйымдар және осы тармақтың 2), 3) және 4) тармақшаларында көрсетiлген, өздерiне берiлген өкiлеттiктерге орай инсайдерлiк ақпаратқа қол жеткiзе алатын ұйымдар; 
8) осы тармақтың 2), 3), 4) және 7) тармақшаларында көрсетілген ұйымдардың өздерінің қызмет бабына және еңбек міндеттеріне байланысты инсайдерлік ақпаратқа рұқсаты бар қызметкерлері; 
9) цифрлық платформасында эмитенттің цифрлық қаржы активтері шығарылған және (немесе) айналысқа жіберілетін цифрлық қаржы активтері платформасының операторы және сауда жүйесінде осындай цифрлық қаржы активтерімен мәмілелер (операциялар) жасалатын цифрлық активтер сауда платформасының операторы;
10) осы тармақтың 1), 9) тармақшаларында көрсетілген тұлғалардан инсайдерлік ақпарат алған тұлғалар. 
4. Мыналарға: 
1) капитал нарығының объектілері болып табылатын эмиссиялық бағалы қағаздармен, өзге қаржы құралдарымен және (немесе) өзге активтермен мәмілелер (операциялар) жасау кезінде, оның ішінде бұйрықтар (өтінімдер) беру, өзгерту немесе жою кезінде инсайдерлік ақпаратты пайдалануға; 
2) осы Заңда және (немесе) Қазақстан Республикасының өзге де заңдарында көзделген жағдайларды қоспағанда, инсайдерлік ақпаратты үшінші тұлғаларға беруге немесе үшінші тұлғалар үшін қолжетімді етуге, сондай-ақ мұндай ақпаратты қызметтік (кәсіби) міндеттерді әдеттегідей жүзеге асыру шеңберінде беруге; 
3) инсайдерлік ақпарат негізінде үшінші тұлғаларға эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге активтермен мәмілелер (операциялар) жасау туралы ұсынымдар беруге не үшінші тұлғаларды осындай мәмілелер (операциялар) жасауға итермелеуге тыйым салынады. 
5. Эмитент және ол шығарған эмиссиялық бағалы қағаздар және (немесе) өзге қаржы құралдары туралы инсайдерлік ақпаратқа эмитент билік етуді және оны пайдалануға бақылауды, оның ішінде мынадай іс-шараларды жүргізу арқылы қамтамасыз етуге міндетті: 
1) егер бұл ақпарат эмитенттің мүліктік және қаржылық жағдайы үшін салдарға байланысты осы эмитент шығарған эмиссиялық бағалы қағаздардың және (немесе) өзге де қаржы құралдарының құнына ықпал етуге қабілетті болса, уәкілетті органның осы Заңның 137-бабының 3-тармағында көрсетілген нормативтік құқықтық актісінде белгіленген тәртіппен және шарттарда оның қызметіне қатысты және жалпыға қолжетімді болып табылмайтын ақпаратты ашу;
2) ішкі бақылау қағидаларын әзірлеу және бекіту, сондай-ақ эмитенттің және оның қызметкерлерінің осы қағидалар талаптарының орындалуын бақылауды жүзеге асыру; 
3) эмитенттің және оның лауазымды тұлғаларының және қызметкерлерінің Қазақстан Республикасының капитал нарығы туралы заңнамасының талаптарын және ішкі бақылау қағидаларын сақтауын бақылауды жүзеге асыру міндетіне кіретін құрылымдық бөлімшені құру не лауазымды тұлғаны тағайындау;
4) осы баптың 3-тармағының 1), 2), 3) және 4) тармақшаларында көрсетілген эмитенттің инсайдерлік ақпаратына қолжетімділігі бар тұлғалардың тізімін жүргізу және өзекті жағдайда ұстау; 
5) осы тармақтың 4) тармақшасында көрсетілген тізімге енгізілген тұлғаларды олардың тізімге (тізімнен) енгізілгені (шығарылғаны) туралы хабардар ету, көрсетілген тұлғаларды осы Заңның және инсайдерлік ақпаратқа билік ету және пайдалану бөлігінде ішкі бақылау қағидаларының талаптары туралы хабардар ету; 
6) осы тармақтың 4) тармақшасында көрсетілген тізімге енгізілген тұлғалардың тізімін уәкілетті органға оның талап етуі бойынша ұсыну; 
7) ішкі бақылау қағидаларында көзделген өзге де іс-шараларды жүзеге асыру. 
6. Осы баптың 3-тармағының 2), 3), 4) және 7) тармақшаларында көрсетілген заңды тұлғалар: 
1) өзінің қызмет бабына және еңбек міндеттеріне орай осы заңды тұлғалар инсайдерлер деп танылған эмитенттердің инсайдерлік ақпаратына қол жеткізе алатын өз қызметкерлерінің тізімін жүргізуге; 
2) инсайдерлік ақпаратты және осы заңды тұлғалар өздеріне қатысты инсайдерлер деп танылған эмитенттердің ішкі бақылау қағидаларын пайдалануға тыйым салу бөлігінде өз қызметкерлерін осы Заңның талаптары туралы хабардар етуге; 
3) осы заңды тұлғалар өздеріне қатысты инсайдерлер деп танылған эмитенттерді ішкі бақылау қағидаларында белгіленген тәртіппен және мерзімдерде өзінің қызмет бабына және еңбек міндеттеріне орай эмитенттердің инсайдерлік ақпаратына қол жеткізе алатын өз қызметкерлері туралы хабардар етуге міндетті. 


26-тарау. КАПИТАЛ НАРЫҒЫНДАҒЫ ИНВЕСТОРЛАРДЫҢ ҚҰҚЫҚТАРЫ МЕН ЗАҢДЫ МҮДДЕЛЕРІН ҚОРҒАУ

145-бап. Облигациялар ұстаушылардың жалпы жиналысы

1. Облигацияларды ұстаушылардың жалпы жиналысы: 
1) облигациялар шығарылымының шарттарына эмитенттің мынадай мәселелерге қатысты өзгерістер және (немесе) толықтырулар енгізуін мақұлдау туралы шешім қабылдау мақсатында: 
облигациялар, оларды өтеу және (немесе) олар бойынша кіріс алу тәсілдері туралы мәліметтер; 
облигацияларды орналастырудың, олардың айналысының және (немесе) оларды сатып алудың тәртібі мен шарттары; 
облигацияларды орналастырудан алынған ақшаны пайдаланудың нысаналы мақсаты; 
облигациялар бойынша эмитенттің міндеттемелерін орындауды қамтамасыз ету шарттары. 
2) облигациялар шығару талаптарында көзделген өзге жағдайларда өткізіледі. 
2. Орталық депозитарий облигацияларды ұстаушылардың жалпы жиналысына қатысуға және дауыс беруге құқығы бар облигацияларды ұстаушылардың тізімін облигацияларды ұстаушылардың жалпы жиналысы өткізілетін күнге дейін үш жұмыс күні қалғанда қаржы құралдарын ұстаушылардың тізіліміне енгізілген мәліметтер негізінде жасайды. 
Облигацияларды ұстаушылардың жалпы жиналысына қатысу және онда дауыс беру құқығы көрсетiлген тiзiм негiзiнде айқындалады. Тізім жасалған күннен кейін облигациялар иеліктен шығарылған жағдайда, тізімге енгізілген тұлға облигацияларды сатып алушыға жалпы жиналысқа қатысуға және дауыс беруге сенімхат беруге не, егер бұл облигацияларды иеліктен шығару туралы шартта көзделсе, алушының нұсқауларына сәйкес дауыс беруге міндетті. 
3. Эмитент облигацияларды ұстаушылардың жалпы жиналысын өткізу туралы ақпаратты облигацияларды ұстаушылардың жалпы жиналысын өткізу күніне дейін кемінде он жұмыс күні бұрын орталық депозитарийдің интернет-ресурсында жариялауды қамтамасыз етеді. 
Мемлекеттік емес облигацияларға ұйымдастырылған капитал нарығында орналастыруға және (немесе) айналысқа жіберілген жағдайда орталық депозитарий өзінің интернет-ресурсында жарияланған облигацияларды ұстаушылардың жалпы жиналысын өткізу туралы ақпаратты қор биржасының интернет-ресурсында қосымша жариялау үшін қор биржасына беруді қамтамасыз етеді. 
4. Облигацияларды ұстаушылардың жалпы жиналысын өткізу тәртібі эмитенттің ішкі құжаттарында және (немесе) облигацияларды шығару шарттарында белгіленеді. 
Облигацияларды ұстаушылардың жалпы жиналысында дауыс беру «бір облигация - бір дауыс» қағидаты бойынша жүзеге асырылады. 
Облигацияларды ұстаушылардың жалпы жиналысының осы баптың 1-тармағының 1) тармақшасында көрсетілген мәселелер бойынша шешімі мынадай шарттар бір мезгілде сақталған кезде қабылданған болып есептеледі:
1) тиісті шешімге айналыстағы облигациялардың жалпы санының кемінде сексен бес пайызын иеленетін облигацияларды ұстаушылар дауыс берді;
2) егер облигацияларды ұстаушылардың арасында әрқайсысы айналыстағы облигациялардың жалпы санының он пайызынан астамын дербес иеленетін екі және одан да көп тұлға болған жағдайда, осындай облигацияларды ұстаушылардың жалпы санының кемінде жетпіс бес пайызы тиісті шешімге дауыс берді. 
Осы баптың 1-тармағының 2) тармақшасында көрсетілген мәселелер бойынша облигацияларды ұстаушылардың жалпы жиналысының шешімі, егер облигацияларды шығару талаптарында кворумға қойылатын неғұрлым жоғары талап белгіленбесе, мұндай жиналысқа айналыстағы облигациялардың жалпы санының кемінде елу пайызы жиынтығында иелік ететін облигацияларды ұстаушылар қатысқан жағдайда, облигацияларды ұстаушылардың жалпы жиналысына қатысатын облигацияларды ұстаушылардың жалпы дауыс санының қарапайым көпшілік даусымен қабылданады.
Осы тармақтың талаптары қаржы ұйымдары мен бас ұйым ретінде банк конгломератына кіретін және қаржы ұйымдары болмайтын ұйымдарға олар Қазақстан Республикасының заңдарында көзделген жағдайларда қайта құрылымдауды жүргізген кезде қолданылмайды. 
5. Егер барлық орналастырылған облигациялар бір ұстаушыға тиесілі болса, облигацияларды ұстаушылардың жалпы жиналысы өткізілмейді. 
Осы Заңмен облигацияларды ұстаушылардың жалпы жиналысының құзыретіне жатқызылған мәселелер бойынша шешімді осындай ұстаушы жеке-дара қабылдайды және ол жазбаша түрде ресімделуге тиіс. 
6. Эмитент облигацияларды ұстаушылардың (жалғыз ұстаушының) жалпы жиналысының шешімін ол қабылданғаннан кейін дереу, бірақ ол қабылданған күннен кейін үш жұмыс күнінен кешіктірмей орталық депозитарийдің интернет-ресурсында жариялауды қамтамасыз етеді.  
Мемлекеттік емес облигацияларға ұйымдастырылған капитал нарығында орналастыруға және (немесе) айналысқа жіберілген жағдайда орталық депозитарий өзінің интернет-ресурсында жарияланған облигацияларды ұстаушылардың жалпы жиналысының (жалғыз ұстаушының) шешімі туралы ақпаратты қор биржасының интернет-ресурсында қосымша жариялау үшін қор биржасына беруді қамтамасыз етеді. 
7. Осы баптың 1-тармағының 1) тармақшасында көрсетілген мәселелер бойынша облигацияларды ұстаушылардың (облигацияларды жалғыз ұстаушының) жалпы жиналысының шешімі қабылданған күннен бастап және орталық депозитарий мемлекеттік емес облигацияларды шығару шарттарына тиісті өзгерістерді және (немесе) толықтыруларды тіркеген күннен кейінгі күнге дейінгі кезеңде мемлекеттік емес облигацияларды орналастыру және олардың айналысы тоқтатыла тұрады. 
Осы баптың 1-тармағының 2) тармақшасында көрсетілген мәселелер бойынша облигацияларды ұстаушылардың (облигацияларды жалғыз ұстаушының) жалпы жиналысының шешімі қабылданған күннен бастап және көрсетілген шешім орталық депозитарийдің интернет-ресурсында жарияланған күнге дейінгі кезеңде мемлекеттік емес облигацияларды орналастыру және олардың айналысы тоқтатыла тұрады.
Эмитент облигацияларды ұстаушылардың жалпы жиналысының (облигацияларды жалғыз ұстаушының) тиісті шешімі қабылданған күннен кейінгі үш жұмыс күнінен кешіктірмей орталық депозитарийдің интернет-ресурсында мемлекеттік емес облигацияларды орналастыру мен айналысын тоқтата тұру туралы ақпараттың жариялануын қамтамасыз етеді.
Мемлекеттік емес облигацияларға ұйымдастырылған капитал нарығында орналастыруға және (немесе) айналысқа жіберілген жағдайда орталық депозитарий өзінің интернет-ресурсында жарияланған мемлекеттік емес облигацияларды орналастыру және айналысқа жіберуді тоқтата тұру туралы ақпаратты қор биржасының интернет-ресурсында қосымша жариялау үшін қор биржасына беруді қамтамасыз етеді.

146-бап. Облигациялар ұстаушылардың өкілі 

1. Облигациялар ұстаушылардың өкілі мемлекеттік емес облигациялардың мынадай түрлерін ұстаушылардың құқықтары мен заңды мүдделерін білдіру және қорғау мақсаттары үшін тағайындалады: 
қамтамасыз етілген облигациялар;
инфрақұрылымдық облигациялар; 
ипотекалық облигациялар;
секьюритилендіру мәмілесі шеңберінде шығарылған облигациялар;
жария ұсыныс арқылы орналастырылатын облигациялар;
бөлшек инвесторларға орналастырылатын облигациялар. 
Эмитент облигацияларды ұстаушылардың өкілін таңдауды дилерлік, брокерлік және (немесе) кастодиандық қызметті жүзеге асыратын кәсіби қатысушылар қатарынан дербес жүзеге асырады.
Облигацияларды ұстаушылардың өкілі эмитенттің, эмитенттің облигациялар бойынша міндеттемелерін орындауды қамтамасыз етуді ұсынған тұлғаның, сондай-ақ осы мемлекеттік емес облигацияларды орналастыруға қатысқан андеррайтердің (эмиссиялық консорциум қатысушысының) үлестес тұлғасы болмауға тиіс.
2. Облигациялар ұстаушылар өкілінің өз функциялары мен міндеттерін орындау тәртібі уәкілетті органның нормативтік құқықтық актісімен айқындалады және мыналарды:
1) облигациялар ұстаушылар өкілінің функциялар мен міндеттерді орындау тәртібін, оның ішінде оларды орындау мерзімдерін;
2) эмитент пен облигациялар ұстаушылардың өкілі арасында жасалатын облигациялар ұстаушылардың мүдделерін білдіру туралы шарттың мазмұнына қойылатын талаптарды; 
3) облигациялар ұстаушылар өкілін тағайындау, ауыстыру және өкілеттіктерін мерзімінен бұрын тоқтату туралы облигациялар ұстаушыларды хабардар ету тәртібін; 
4) облигациялар ұстаушылар өкілінің өкілеттігін мерзімінен бұрын тоқтату тәртібі мен жағдайларын; 
5) облигацияларды ұстаушылардың тізімі туралы ақпарат алу тәртібін;
6) исламдық бағалы қағаздарды ұстаушылар өкілінің функциялары мен міндеттерін орындау тәртібін, сондай-ақ оның өкілеттігін мерзімінен бұрын тоқтату тәртібі мен жағдайларын қамтиды. 
3. Облигациялар ұстаушылардың өкілін тағайындау жеке меморандумда көзделген жағдайды қоспағанда, осы баптың 1 және 2-тармақтарының талаптары осы Заңның 30-бабына сәйкес жеке орналастыруға жататын облигацияларды шығаруға, орналастыруға, айналысқа жіберуге және өтеуге қолданылмайды. 
4. Облигациялар ұстаушылардың өкілі мынадай функцияларды жүзеге асырады:
1) эмитенттің облигациялар ұстаушылар алдындағы облигацияларды шығару талаптарында белгіленген міндеттемелерді орындауын бақылайды; 
2) эмитенттің облигацияларды орналастырудан алынған ақшаны мақсатты пайдалануын бақылайды; 
3) эмитенттің облигациялар ұстаушылар алдындағы міндеттемелерінің орындалуын қамтамасыз ету болып табылатын мүліктің жай-күйін бақылайды; 
4) өз атынан және облигациялар ұстаушылардың мүддесі үшін кепіл ұстаушы немесе қамтамасыз етудің өзге түрі берілген тұлға ретінде әрекет ете отырып, кепіл берушімен және (немесе) эмитенттің облигациялар ұстаушылар алдындағы міндеттемелерін орындауды қамтамасыз етудің өзге түрін беретін тұлғамен осындай қамтамасыз ету болып табылатын мүлікке қатысты кепіл шартын жасасады, бөлінген активтер құрамына кіретін мүлікті қоспағанда, сондай-ақ тиісті кепілді немесе өзге ауыртпалықты осындай мүлікке құқықтар мен ауыртпалықтар тіркелетін есепке алу жүйесінде немесе тізілімде тіркеуге өтініш беретін тұлға ретінде әрекет етеді;  
5) эмитенттің қаржылық жай-күйінің мониторингін және оның елеулі оқиғаларын талдауды жүзеге асырады; 
6) облигациялар ұстаушылардың құқықтары мен заңды мүдделерін қорғауға бағытталған, оның ішінде айналыстағы тиісті шығарылымдағы облигациялардың жалпы санының елу және одан да көп пайызы иелігінде болатын облигациялар ұстаушылардың атынан осындай облигацияларды шығару шарттарында белгіленген міндеттемелерді эмитенттің орындамау мәселелері бойынша сотқа талап арыз беру арқылы шаралар қабылдайды; 
7) «Жобалық қаржыландыру және секьюритилендіру туралы» Қазақстан Республикасының Заңында белгіленген жағдайларда арнайы қаржы компаниясының бөлінген активтерін басқаруды (бөлінген активтерді өткізу және кепілге салынған мүлікті өндіріп алу және бөлінген активтердің құрамына кіретін өзге қамтамасыз ету құқығымен) жүзеге асырады; 
8) кемінде тоқсанына бір рет облигацияларды ұстаушыларды және уәкілетті органды осы тармақтың 1), 2), 3), 4), 5) және 6) тармақшаларына сәйкес өзінің әрекеттері туралы және осындай әрекеттердің нәтижелері туралы хабардар етеді. 
5. Инфрақұрылымдық облигацияларды ұстаушылардың өкілі осы баптың 4-тармағында айқындалған функциялармен қатар жобаны іске асырудың уақтылылығы мен сапасына, сондай-ақ оның инфрақұрылымдық облигацияларды шығару шарттарына сәйкестігіне мониторинг жүргізеді. 
6. Облигацияларды ұстаушылардың құқықтары мен заңды мүдделерін қорғау мақсатында өкіл мыналарды: 
1) облигацияларды ұстаушылардың құқықтары мен мүдделерін бұзуға алып келуі мүмкін мән-жайларды анықтауға және оларға көрсетілген мән-жайлар туралы күнтізбелік үш күн ішінде хабарлауға; 
2) облигацияларды ұстаушылар алдындағы эмитенттің міндеттемелерін орындауды қамтамасыз ету болып табылатын мүлікке кепіл құқығын ресімдеуге және тіркеуге байланысты құқықтық қатынастарда облигацияларды ұстаушылардың мүдделерін білдіруге; 
3) Қазақстан Республикасының заңнамалық актілерінде белгіленген тәртіппен эмитенттің облигацияларды ұстаушылар алдындағы міндеттемелерінің орындалуын қамтамасыз ету болып табылатын мүліктің жай-күйін бақылауды жүзеге асыруға; 
4) облигациялар бойынша сыйақының уақтылы төленуін бақылауды жүзеге асыруға; 
5) уәкілетті органды және облигацияларды ұстаушыларды эмитенттің облигацияларды ұстаушылар алдындағы міндеттемелерінің орындалуын қамтамасыз ету болып табылатын мүліктің жай-күйі туралы хабардар етуге; 
6) уәкілетті органға және облигацияларды ұстаушыларға оның өкіл ретіндегі өкілеттігінің тоқтатылғаны туралы эмитентпен шарт бұзылған күннен бастап үш күн ішінде хабарлауға; 
7) уәкілетті органға және облигацияларды ұстаушыларға олардың сұрауы салуы бойынша облигацияларды ұстаушылардың өкілі ретінде оның қызметіне қатысты ақпарат пен құжаттарды беруге; 
8) коммерциялық және заңмен қорғалатын өзге құпияны құрайтын мәліметтерді жария етпеуге; 
9) эмитент облигацияларды ұстаушылар алдындағы өз міндеттемелерін орындамаған жағдайда Қазақстан Республикасының заңнамасына сәйкес кепілге салынған мүлікті өткізуге міндетті. 
7. Облигацияларды ұстаушылардың өкілі облигацияларды ұстаушылардың құқықтары мен мүдделерін қорғау мақсатында: 
1) облигацияларды ұстаушылар алдындағы облигацияларды шығару шарттарында белгіленген міндеттемелерін орындау туралы талаппен эмитентке; 
2) Қазақстан Республикасының уәкілетті органына және өзге де мемлекеттік органдарына; 
3) сотқа жүгінуге құқылы. 
8. Осы баптың 4-тармағында көрсетілген функцияларды іске асыру мақсатында өкіл орталық депозитарийден уәкілетті органның осы баптың 2-тармағында көрсетілген нормативтік құқықтық актісінде және орталық депозитарийдің қағидалар жинағында белгіленген тәртіппен облигацияларды ұстаушылардың тізімі туралы ақпаратты сұратуға және алуға құқылы. 
Эмитент уәкілетті органның осы баптың 2-тармағында көрсетілген нормативтік құқықтық актісінде және өкілмен жасалған шартта көзделген тәртіппен және шарттарда облигацияларды ұстаушылардың өкіліне осы баптың 4-тармағында көрсетілген функцияларды іске асыру үшін ол сұратқан ақпаратты беруге міндетті.
9. Облигацияларды ұстаушылардың өкілі өзінің интернет-ресурсында осы баптың 4-тармағының 1), 2), 3), 4), 5) және 6) тармақшаларына сәйкес өз әрекеттерінің нәтижелері туралы ақпаратты, сондай-ақ эмитент пен облигацияларды ұстаушылардың өкілі арасында жасалған шартқа сәйкес эмитент ұсынатын ақпаратты орналастыруға міндетті.

147-бап. Өтініш берушілердің жолданымдарын қарау

1. Кәсіби қатысушы, инфрақұрылымдық ұйым өз клиенттерінің капитал нарығында кәсіби қызметті жүзеге асыруға байланысты жолданымдарын уәкілетті органның нормативтік құқықтық актісінде белгіленген тәртіпке сәйкес қарайды. 
2. Кәсіби қатысушының, инфрақұрылымдық ұйымның жолданымдарды қарау мерзімі олардың кәсіби қатысушыға, инфрақұрылымдық ұйымға келіп түскен күнінен бастап он бес жұмыс күнінен аспауға тиіс. 
Жолданымды дұрыс қарау үшін маңызы бар нақты мән-жайларды анықтау қажет болған кезде қарау мерзімі он бес жұмыс күніне ұзартылуы мүмкін, бұл туралы кәсіби қатысушы, инфрақұрылымдық ұйым өтініш берушіге мерзімді ұзарту туралы шешім қабылданған күннен бастап үш жұмыс күні ішінде хабарлайды. 
3. Жолданымды қарау нәтижелері бойынша кәсіби қатысушы, инфрақұрылымдық ұйым өтініш берушіге оның жолданымының мәні бойынша жауап (шешім) жіберуге міндетті. 
4. Өтініш берушінің жолданымдарын кәсіби қатысушы, инфрақұрылымдық ұйым мынадай жағдайларда қараусыз қалдыруға тиіс:
1) жолданымда жауап жіберілуі тиіс мекенжай көрсетілмеген; 
2) жолданымда тегі, аты, әкесінің аты (егер ол жеке басын куәландыратын құжатта көрсетілсе) және оның жеке сәйкестендіру нөмірі немесе өтініш берушінің толық атауы және оның бизнес-сәйкестендіру нөмірі көрсетілмеген; 
3) жолданымда кәсіби қатысушының, инфрақұрылымдық ұйымның мүлкіне, олардың қызметкерінің және (немесе) оның отбасы мүшелерінің өміріне, денсаулығына және (немесе) мүлкіне қатер төндіретін балағат сөздер не қорлайтын сөздер бар; 
4) жолданымның мәтіні оқылмайды; 
5) жолданымды уәкілетті емес тұлға берген. 
Осы тармақтың бірінші бөлігінің 2), 3), 4) және 5) тармақшаларында көзделген жағдайларда кәсіби қатысушы, инфрақұрылымдық ұйым өтініш берушінің жолданымын алған сәттен бастап бес жұмыс күні ішінде өтініш берушіге жолданымды қараусыз қалдыру себептерін көрсете отырып жауап жібереді.
5. Жеке тұлға болып табылатын, оның ішінде дара кәсіпкер ретінде тіркеу есебінде тұрған және шағын кәсіпкерлік субъектісіне жататын өтініш беруші кәсіби қатысушыға, инфрақұрылымдық ұйымға жүгінгеннен кейін «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасының Заңына сәйкес дауды сотқа дейін реттеу тәртібі шеңберінде, егер кәсіби қатысушы, инфрақұрылымдық ұйым өтініш берушінің мүліктік талабын қанағаттандырудан бас тартқан немесе өтініш беруші осы баптың 2-тармағында көзделген мерзімде жауап алмаған жағдайда, қаржы омбудсманына жүгінуге құқылы.
    6. Кәсіби қатысушы, инфрақұрылымдық ұйым өз клиенттерінен келіп түскен жолданымдар бойынша уәкілетті органға есептілікті ұсынады, оның тізбесі, нысандары, мерзімдері және ұсыну тәртібі уәкілетті органның нормативтік құқықтық актісімен белгіленеді.
7. Осы бапта белгіленген талаптар мыналарға: 
1) кәсіби қатысушының, инфрақұрылымдық ұйымның қызметтер көрсету туралы шарт жасасу (кәсіби қатысушының, инфрақұрылымдық ұйымның ішкі құжаттарына қосылу) туралы өтініштерді қарауына; 
2) осы Заңның 116-бабының 1-тармағында көрсетілген дауларды қарауына қолданылмайды. 

148-бап. Қаржы омбудсманы 

1. Қаржы омбудсманы дауды сотқа дейінгі реттеу тәртібі шеңберінде осы Заңның 147-бабының 5-тармағында көзделген жағдайларда өтініш берушінің жолданымдарын қарайды.
2.  Өтініш берушінің жолданымын қарау нәтижелері бойынша қаржы омбудсманы өтініш берушінің осындай шешімімен жазбаша келіскен жағдайда, кәсіби қатысушы, инфрақұрылымдық ұйым үшін міндетті болып табылатын шешім қабылдайды немесе «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 15-33-бабының 12-тармағында көзделген жағдайларда жолданымды қарауды тоқтату туралы шешім қабылдайды.
Қаржы омбудсманының шешімімен келіспеген жағдайда, қаржы омбудсманы қараған дау (жолданым) тараптары Қазақстан Республикасының заңнамасына сәйкес қаржы омбудсманының шешімін алған күннен кейін үш ай ішінде сотқа жүгінуге құқылы.
Қаржы омбудсманының өтініш берушілердің жолданымдарын қарау тәртібі мен мерзімдері, сондай-ақ қаржы омбудсманының осындай жолданымдар бойынша шешімдер шығаруының салдары «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 15-33-бабымен және уәкілетті органның нормативтік құқықтық актісімен айқындалады.

149-бап. Капитал нарығындағы жарнама

1. Капитал нарығында, эмиссиялық бағалы қағаздарда, қаржы құралдарында және (немесе) капитал нарығының объектілері болып табылатын өзге де активтерде көрсетілетін қызметтерді, сондай-ақ қаржы өнімдерін жарнамалау дұрыс, анық және жаңылысуға әкелмейтін болуға тиіс. Көрсетілген жарнама жарнама ретінде анық танылуы тиіс.
Жарнамадағы мәліметтер осы Заңға сәйкес ашылатын және (немесе) берілетін, оның ішінде проспектіде қамтылатын ақпаратқа сәйкес келуге тиіс.
Осы Заңда проспектіні жасауды көздейтін эмиссиялық бағалы қағаздарға немесе өзге де қаржы құралдарына қатысты жария ұсынысқа және (немесе) оларды ұйымдастырылған капитал нарығында айналысқа жіберуге байланысты жарнамада проспектінің немесе оған енгізілген өзгерістердің жарияланғаны (жарияланатыны), сондай-ақ инвесторлардың проспектімен таныса алатын тәсіл көрсетілуге тиіс.
2. Кәсіби қатысушыға, инфрақұрылымдық ұйымға Қазақстан Республикасының жарнама туралы заңнамасына сәйкес айқындалатын талапқа сай емес жарнамаға тыйым салынады. 
Кәсіби қатысушыға уәкілетті орган белгілеген қаржылық өнімдерді басқаруға қойылатын талаптарда айқындалған қаржылық өнімге тән тәуекелдер туралы ақпаратты қамтымайтын жарнаманы таратуға да тыйым салынады.
Қаржылық өнімдерді басқаруға қойылатын талаптар, іс-қимылды қадағалау субъектісі уәкілетті органға бекітілгені, өзгертілгені және ұсынылуы тоқтатылғаны туралы хабарлайтын қаржылық өнімдердің тізбесі (мөлшерлемелер мен тарифтерді көрсете отырып), осындай хабарламаны ұсыну тәртібі, сондай-ақ хабарламаға қоса берілетін құжаттар мен мәліметтердің тізбесі уәкілетті органның нормативтік құқықтық актісімен бекітіледі.
3. Капитал нарығының объектілері болып табылатын эмиссиялық бағалы қағаздардың, өзге де қаржы құралдарының және (немесе) өзге активтердің, капитал нарығында көрсетілетін қаржылық өнімнің немесе қызметтердің кірістілігі туралы мәліметтер жарнамада дұрыс әрі салыстырмалы түрде есептеліп көрсетілуге тиіс.
Өткен кезеңдердегі кірістілік туралы мәліметтерге мұндай кірістілік болашақтағы кірістіліктің кепілі болып табылмайтыны туралы нұсқау қоса беріледі. Жарнамада кепілдендірілген кірістілікті көрсетуге тиісті эмиссиялық бағалы қағаздарды, өзге қаржы құралдарын және (немесе) капитал нарығының объектілері болып табылатын өзге де активтерді шығару талаптарында не қаржылық өнімді немесе көрсетілетін қызметтерді ұсыну шарттарында тиісті кірісті алу тікелей көзделген жағдайда ғана жол беріледі.
4. Уәкілетті орган кәсіби қатысушыдан, инфрақұрылымдық ұйымнан шындыққа сай келмейтін жарнамаға өзгерістер енгізуді, оның таратылуын тоқтатуды немесе оған теріске шығару жариялауды талап етуге құқылы.
Көрсетілген талап уәкілетті орган белгілеген мерзімде орындалмаған жағдайда, уәкілетті орган жарнамада қамтылған мәліметтердің шындыққа сәйкес келмейтіні туралы ақпаратты жариялауға не осындай жарнаманы жариялаған кәсіби қатысушының, инфрақұрылымдық ұйымның қаражаты есебінен аталған мәліметтерді нақтылауға құқылы.
5. Мынадай тұлғаларға капитал нарығында ұсынылатын қызметтерді жарнамалаушы ретінде болуға тыйым салынады:
осы Заңға сәйкес капитал нарығында кәсіби қызметті жүзеге асыруға құқығы жоқ тұлғаларға;
кәсіби қатысушының, инфрақұрылымдық ұйымның және (немесе) кәсіби қатысушы уәкілеттік бермеген инфрақұрылымдық ұйымның қызметкерлері болып табылмайтын жеке тұлғаларға. 


5-БӨЛІМ. КАПИТАЛ НАРЫҒЫНДАҒЫ ҚЫЗМЕТТІ РЕТТЕУ, БАҚЫЛАУ ЖӘНЕ ҚАДАҒАЛАУ 

27-тарау. ҚАРЖЫЛЫҚ ОРНЫҚТЫЛЫҚТЫ ҚАМТАМАСЫЗ ЕТУ 

150-бап. Уәкілетті органның құзыреті

Уәкілетті орган осы Заңның 3-бабының 1 және 2-тармақтарында және Қазақстан Республикасының заңнамасында белгіленген мақсаттар мен міндеттерге сәйкес капитал нарығы субъектілерін мемлекеттік реттеу, бақылау және қадағалау саласындағы нормативтік құқықтық актілерді әзірлейді және бекітеді.
Нормативтік құқықтық актілердің тізбесі Қазақстан Республикасы Президентінің Жарлығымен бекітілген уәкілетті орган туралы ережемен айқындалады.

151-бап. Пруденциялық нормативтер мен лимиттер 

1. Уәкілетті орган дилерге, брокерге, инвестициялық портфельді басқарушыға, сауда-саттықты ұйымдастырушыға және клиринг ұйымына олардың қаржылық орнықтылығын қамтамасыз ету және олардың клиенттерінің құқықтары мен заңды мүдделерін қорғау мақсатында белгілейтін экономикалық шектеулер пруденциялық нормативтер мен лимиттер болып табылады. 
Осы тармақтың бірінші бөлігінде көрсетілген тұлғалардың міндетті түрде сақтауы үшін уәкілетті орган белгілейтін пруденциялық нормативтердің құрамына мыналар кіреді: 
1) жарғылық және меншікті капиталдың ең аз мөлшері; 
2) меншікті капитал жеткіліктілігінің коэффициенттері;
3) өтімділік коэффициенттері. 
Пруденциялық нормативтер мен лимиттер, олардың шекті мәндері мен есептеу әдістемелері уәкілетті органның нормативтік құқықтық актісінде белгіленеді. 
2. Уәкілетті орган осы баптың 1-тармағының бірінші бөлігінде көрсетілген, капитал нарығын реттеудің халықаралық практикасында пайдаланылатын және (немесе) осындай тұлғалар қызметінің тәуекелдерін барынша азайтуға және қаржы жүйесінің тұрақтылығын қамтамасыз етуге бағытталған тұлғалардың сақтауы үшін міндетті қосымша пруденциялық нормативтер мен лимиттерді белгілеуге құқылы.
3. Дилер, брокер, инвестициялық портфельді басқарушы, сауда-саттықты ұйымдастырушы және клирингтік ұйым Қазақстан Республикасы Ұлттық Банкінің нормативтік құқықтық актілеріне сәйкес Қазақстан Республикасының Ұлттық Банкіне пруденциялық нормативтер мен лимиттердің орындалуы туралы есептілікті ұсынады. 
4. Инвестициялық портфельді басқарушының ірі қатысушысы, инвестициялық портфельді басқарушының ірі қатысушысының белгілеріне ие тұлғалар, клирингтік ұйымның ірі қатысушысы, клирингтік ұйымның ірі қатысушысының белгілеріне ие тұлғалар инвестициялық портфельді басқарушының, клирингтік ұйымның меншікті капитал жеткіліктілігінің коэффициенттерін және (немесе) өтімділік коэффициенттерін қолдау жөнінде уәкілетті органның нормативтік құқықтық актілерінде көзделген шараларды қабылдауға міндетті.
Инвестициялық портфельді басқарушының, клирингтік ұйымның қаржылық жағдайы нашарлаған жағдайда, инвестициялық портфельді басқарушының ірі қатысушысы, инвестициялық портфельді басқарушының ірі қатысушысының белгілеріне ие тұлғалар, клирингтік ұйымның ірі қатысушысы, клирингтік ұйымның ірі қатысушысының белгілеріне ие тұлғалар уәкілетті органның талабы бойынша инвестициялық портфельді басқарушының, клирингтік ұйымның қаржылық жағдайын жақсарту жөнінде, оның ішінде инвестициялық портфельді басқарушының, клирингтік ұйымның қаржылық орнықтылығын қамтамасыз ету үшін жеткілікті мөлшерде олардың меншікті капиталын ұлғайту жөнінде шаралар қабылдауға міндетті.
Осы тармақта көзделген талаптар орындалмаған жағдайда, уәкілетті орган инвестициялық портфельді басқарушының ірі қатысушысына, инвестициялық портфельді басқарушының ірі қатысушысының белгілеріне ие тұлғаларға, клирингтік ұйымның ірі қатысушысына, клирингтік ұйымның ірі қатысушысының белгілеріне ие тұлғаларға осы Заңның 158-бабының 2-тармағында көзделген қадағалап ден қоюдың мәжбүрлеу шараларын қолдануға құқылы.

152-бап. Капитал нарығындағы есепке алу және есептілік 

1. Кәсіби қатысушы, инфрақұрылымдық ұйым операциялар мен оқиғаларды есепке алуды «Бухгалтерлік есеп пен қаржылық есептілік туралы» Қазақстан Республикасының Заңына, халықаралық қаржылық есептілік стандарттарына және Қазақстан Республикасы Ұлттық Банкінің нормативтік құқықтық актілеріне сәйкес жүзеге асырады.
2. Кәсіби қатысушы, инфрақұрылымдық ұйым шоғырландырылған негізде қаржылық және өзге де есептілікті қоса алғанда, қаржылық және өзге де есептілікті Қазақстан Республикасының Ұлттық Банкіне ұсынады.  
Осындай есептіліктің тізбесі, нысандары, кезеңділігі, оны табыс ету мерзімдері мен тәртібі уәкілетті органмен келісім бойынша Қазақстан Республикасы Ұлттық Банкінің нормативтік құқықтық актілерінде белгіленеді. 

153-бап. Инвестициялық портфельді басқарушының ірі қатысушысының, клирингтік ұйымның ірі қатысушысының есептілігі 

1. Инвестициялық портфельді басқарушының ірі қатысушысы, клирингтік ұйымның ірі қатысушысы Қазақстан Республикасының Ұлттық Банкіне қаржылық және өзге де есептілікті ұсынады. 
2. Инвестициялық портфельді басқарушының ірі қатысушысы, Қазақстан Республикасының салық заңнамасына сәйкес Қазақстан Республикасының резидент жеке тұлғалары болып табылатын клиринг ұйымының ірі қатысушысы, осы баптың 1-тармағында көзделген есептіліктен басқа, салық органына кірістер мен мүлік туралы декларация табыс етілген күннен кейін бес жұмыс күні ішінде уәкілетті органға декларацияның салық органына табыс етілгенін растай отырып, оның көшірмесін табыс етуге тиіс.

154-бап. Кәсіби қатысушының, инфрақұрылымдық ұйымның, инвестициялық портфельді басқарушының ірі қатысушысының, клирингтік ұйымның ірі қатысушысының аудиті

1. Акционерлік қоғамның ұйымдық-құқықтық нысанында құрылған кәсіби қатысушының, инфрақұрылымдық ұйымның, инвестициялық портфельді басқарушының ірі қатысушысының, клирингтік ұйымның заңды тұлғалар болып табылатын ірі қатысушысының аудитін Қазақстан Республикасының аудиторлық қызмет туралы заңнамасына сәйкес аудит жүргізуге құқылы аудиторлық ұйым жүргізеді. 
2. Қаржы жылының қорытындылары бойынша аудит жүргізу кәсіби қатысушы, акционерлік қоғамның ұйымдық-құқықтық нысанында құрылған инфрақұрылымдық ұйым, инвестициялық портфельді басқарушының ірі қатысушысы, заңды тұлғалар болып табылатын клиринг ұйымының ірі қатысушысы үшін міндетті. 
Заңды тұлғалар болып табылатын кәсіби қатысушының, инфрақұрылымдық ұйымның, инвестициялық портфельді басқарушының ірі қатысушысының, клиринг ұйымының ірі қатысушысының жеке және шоғырландырылған (еншілес ұйымдары болған жағдайда) жылдық қаржылық есептілігін тиісті аудит жүргізуге құқылы аудиторлық ұйым куәландыруға тиіс.
Инвестициялық портфельді басқарушының және Қазақстан Республикасының резиденті заңды тұлға болып табылатын инвестициялық портфельді басқарушының ірі қатысушысының аудитін, сондай-ақ клиринг ұйымының және Қазақстан Республикасының резиденті заңды тұлға болып табылатын клиринг ұйымының ірі қатысушысының аудитін сол бір аудиторлық ұйым жүзеге асырады.
3. Инвестициялық портфельді басқарушының ірі қатысушысы, Қазақстан Республикасының бейрезидент заңды тұлғалары болып табылатын клирингтік ұйымның ірі қатысушысы Қазақстан Республикасының Ұлттық Банкіне аудиторлық есептің көшірмесін және аудиторлық ұйымның ұсынымдарын ұсынады.
4. Акционерлік қоғамның ұйымдық-құқықтық нысанында құрылған кәсіби қатысушының, инфрақұрылымдық ұйымның аудиті, оның ішінде мыналарды белгілеу мақсатында жүргізіледі: 
есепке алу мен есептілікте капитал нарығында жүзеге асырылған кәсіби қызметтің уақтылығы, толықтығы және дәл көрсетілуі; 
капитал нарығында жүзеге асырылған кәсіби қызметтің осы Заңның және Қазақстан Республикасының өзге заңнамасының талаптарына сәйкестігі; 
капитал нарығында жүзеге асырылған кәсіби қызметтің кәсіби қатысушының, инфрақұрылымдық ұйымның оны жүзеге асырудың шарттары мен тәртібін айқындайтын ішкі құжаттарына сәйкестігі. 
5. Аудиторлық ұйым аудит нәтижелері мен өз қорытындыларын заңды тұлғалар болып табылатын акционерлік қоғамның ұйымдық-құқықтық нысанында құрылған кәсіби қатысушының, инфрақұрылымдық ұйымның, инвестициялық портфельді басқарушының ірі қатысушысының, клирингтік ұйымның ірі қатысушысының басқару органына және атқарушы органына ұсынылатын есепте баяндайды.
Көрсетілген тұлғалардың қаржылық есептілігінің аудиторлық есебі коммерциялық құпия болып табылмайды.
6. Кәсіби қатысушы, акционерлік қоғамның ұйымдық-құқықтық нысанында құрылған инфрақұрылымдық ұйым, инвестициялық портфельді басқарушының ірі қатысушысы, заңды тұлғалар болып табылатын клирингтік ұйымның ірі қатысушысы олардың қаржылық жағдайына әсер ететін, уәкілетті орган белгілеген мерзім ішінде аудиторлық есепте және (немесе) аудиторлық ұйымның ұсынымдарында көрсетілген кемшіліктерді жоймаған жағдайда, уәкілетті орган кемшіліктер жойылғанға дейін мыналарға қатысты: 
кәсіби қатысушының, инфрақұрылымдық ұйымның – осы Заңның 158-бабында көзделген қаржылық жай-күйін жақсарту және (немесе) тәуекелдерді азайту жөніндегі шаралар; 
инвестициялық портфельді басқарушының ірі қатысушысын, клиринг ұйымының ірі қатысушысын – осы Заңның 159-бабының 2-тармағында көзделген қадағалап ден қоюдың мәжбүрлеу шараларын қолдануға құқылы.
 7. Акционерлік қоғамның ұйымдық-құқықтық нысанында құрылған кәсіби қатысушының, инфрақұрылымдық ұйымның, инвестициялық портфельді басқарушының ірі қатысушысының, заңды тұлғалар болып табылатын клирингтік ұйымның ірі қатысушысының активтерін және (немесе) міндеттемелерін тану бөлігінде қаржылық есептілік және (немесе) қаржылық есептілікке байланысты өзге де ақпарат туралы пікірлер мен тұжырымдардың ауытқуы анықталған жағдайда, уәкілетті орган жүргізген тексеру нәтижелерінен аудиторлық есепте баяндалған, уәкілетті орган аудиторлық ұйымнан мұндай ауытқудың себептерін түсіндіруді талап етуге құқылы
8. Уәкілетті орган кәсіби қатысушының, инфрақұрылымдық ұйымның әрекетінде тәуекелдер мен кемшіліктер анықталған жағдайда, олардан тәуекелдерді басқару жүйесі мен ішкі бақылау жүйесін бағалауға, оның ішінде стратегия мен бизнес-модельді, корпоративтік басқару жүйесін, цифрлық (ақпараттық) технологиялар тәуекелдерін басқару жүйесін, қаржы саласындағы ақпараттық қауіпсіздік жүйесінің, оның ішінде киберқауіпсіздіктің тиімділігін, сондай-ақ қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл саласындағы ішкі бақылау жүйесінің тиімділігін бағалауға қатысты өзге ақпаратқа аудит жүргізуді (бұдан әрі – өзге ақпараттың аудиті), тексеруге жататын мәселелердің тізбесін, аудит жүргізілетін кезеңді және аудиторлық ұйымның өзге ақпараттың аудиті бойынша аудиторлық қорытындыны уәкілетті органға ұсыну мерзімін көрсете отырып талап етуге құқылы.
Кәсіби қатысушы, инфрақұрылымдық ұйым үшін уәкілетті органның талабы бойынша өзге ақпаратқа аудит жүргізуге міндетті. 
Кәсіби қатысушы, инфрақұрылымдық ұйым өзге ақпараттың аудитін жылына бір реттен асырмай жүргізеді. Осы баптың 10-тармағында көзделген жағдайды қоспағанда, бір мәселе бойынша өзге ақпараттың аудиті үш жылда бір реттен жиі емес жүргізіледі.
Өзге ақпараттың аудиті шеңберінде тексерілуге жататын мәселелердің тізбесі, аудиторлық ұйымның өзге ақпараттың аудиті бойынша аудиторлық қорытындысының мазмұнына және оны ұсыну мерзімдеріне қойылатын талаптар, сондай-ақ өзге ақпараттың аудитіне тартылатын аудиторлық ұйым құрамындағы аудиторларға қойылатын талаптар аудиторлық қызмет саласында реттеуді және аудиторлық қызмет пен кәсіби аудиторлық ұйымдардың қызметі саласында мемлекеттік бақылауды жүзеге асыратын уәкілетті мемлекеттік органмен келісу бойынша уәкілетті органның нормативтік құқықтық актілерімен белгіленеді.
Аудит бойынша өзге ақпараттың болжамды бағыттары, көлемі, аудит жүргізу сипаты, аудит жүргізу кезінде пайдаланылатын әдістер мен стандарттардың ерекшеліктері сипатталған тексеру жоспарын аудиторлық ұйым уәкілетті органмен алдын ала келісуге тиіс.
Өзге ақпарат аудиті бойынша аудиторлық қорытындыны уәкілетті органға аудиторлық ұйым ұсынады және жариялануға жатпайды.
Қадағалап ден қою шараларын қолдану кезінде уәкілетті орган өзге ақпарат аудитінің нәтижелерін ескеруі мүмкін.
9. Аудит немесе өзге ақпараттың аудитін жүргізу үшін кәсіби қатысушы, инфрақұрылымдық ұйым, сондай-ақ заңды тұлғалар болып табылатын инвестициялық портфельді басқарушының ірі қатысушысы, клирингтік ұйымның ірі қатысушысы аудиторлық қызмет саласында мемлекеттік реттеуді және аудиторлық қызмет пен кәсіби аудиторлық ұйымдардың қызметі саласында мемлекеттік бақылауды жүзеге асыратын уәкілетті мемлекеттік орган әзірлеген қаржы ұйымдарына міндетті аудит жүргізетін аудиторлық ұйымдарға қойылатын ең төменгі талаптарға сәйкес келетін аудиторлық ұйымды тартады.
Кәсіби қатысушы, инфрақұрылымдық ұйым, инвестициялық портфельді басқарушының ірі қатысушысы, клирингтік ұйымның ірі қатысушысы аудит немесе өзге де ақпарат аудитін жүргізуге шарт жасасқаннан кейін он жұмыс күнінен кешіктірмей аудиторлық ұйымды таңдау туралы уәкілетті органды хабардар етеді.
Өзге ақпаратқа аудит жүргізілген жағдайда кәсіби қатысушы, инфрақұрылымдық ұйым аудиттен өзге тәсілмен аудиторлық емес ұйымның өзге ақпаратқа тексеру жүргізуі туралы уәкілетті органға өтініш жасауға құқылы. Кәсіби қатысушының, инфрақұрылымдық ұйымның өтінішхатын уәкілетті орган бес жұмыс күні ішінде қарайды.
Осы бапта белгіленген өзге ақпаратқа аудит жүргізу тәртібіне қойылатын талаптар аудиттен өзге тәсілмен ақпаратқа тексеру жүргізу тәртібіне қолданылады.
Уәкілетті орган аудиторлық ұйым аудиторлық есепті және (немесе) өзге де ақпараттың аудиті бойынша аудиторлық қорытындыны ұсынғанға дейін құпиялылық талаптарын ескере отырып, осы баптың 2-тармағының бірінші бөлігінде көрсетілген тұлғаларды тексеру нәтижелері бойынша ақпарат пен түсініктемелерді, сондай-ақ кәсіби қатысушының, инфрақұрылымдық ұйымның қызметіне байланысты өзге ақпаратты, оның ішінде уәкілетті органның уәжді пайымдауына негізделген ақпаратты, капитал нарығындағы коммерциялық құпияны және (немесе) заңмен қорғалатын өзге құпияны құрайтын ақпаратты қоса алғанда, осы баптың 2-тармағының бірінші бөлігінде көрсетілген тұлғалардың келісімінсіз аудиторлық ұйымға ұсынуға құқылы.
Аудиторлық ұйым осы тармақтың алтыншы бөлігіне сәйкес уәкілетті орган жіберген ақпаратқа міндетті түрде бағалау және талдау жүргізеді. Жүргізілген бағалау мен талдау нәтижелерін аудиторлық ұйым аудиторлық есепте немесе өзге ақпараттың аудиті бойынша аудиторлық қорытындыда қамтылатын пікір мен қорытындыларды білдіру кезінде пайдаланады.
10. Сот өзге ақпараттың аудиті бойынша аудиторлық есепті және (немесе) аудиторлық қорытындыны жарамсыз деп таныған жағдайда кәсіби қатысушы, инфрақұрылымдық ұйым, инвестициялық портфельді басқарушының ірі қатысушысы, заңды тұлғалар болып табылатын клирингтік ұйымның ірі қатысушысы өзге ақпараттың аудитін және (немесе) аудитін қайта жүргізуге міндетті.
11. Уәкілетті орган аудитті және (немесе) кәсіби қатысушының өзге ақпаратының аудитін жүргізген аудиторлық ұйымнан, инфрақұрылымдық ұйымнан капитал нарығында коммерциялық құпияны құрайтын мәліметтерді қоса алғанда, ақпаратты, оның ішінде клиенттердің тізбесі бойынша ұсынуды талап етуге құқылы.
Клиенттер бойынша мәліметтер аудиторлық ұйым клиенттерінің келісімімен беріледі.
12. Осы баптың талаптары Ұлттық пошта операторына, Қазақстан Республикасының бейрезидент банктері мен филиалдарына қолданылмайды. Көрсетілген тұлғалардың өзге ақпаратының аудиті және аудиті «Қазақстан Республикасындағы банктер және банк қызметі туралы» Қазақстан Республикасының Заңына сәйкес жүзеге асырылады.
13. Осы баптың 8, 9, 10 және 11-тармақтарының талаптары трансфер-агентке, бірыңғай операторға және инвестициялық консультантқа қолданылмайды.

155-бап. Құжаттарды сақтау

1. Кәсіби қатысушы, инфрақұрылымдық ұйым есептілікті жасасу кезінде бухгалтерлік есепте пайдаланылатын құжаттардың есебін және сақталуын қамтамасыз етуге міндетті.
2. Сақталуға тиіс негізгі құжаттар тізбесін және олардың сақталу мерзімдерін уәкілетті орган нормативтік құқықтық актісімен белгілейді. 


28-тарау. КАПИТАЛ НАРЫҒЫНДАҒЫ БАҚЫЛАУ ЖӘНЕ ҚАДАҒАЛАУ

156-бап. Қадағалап ден қою шаралары

1. Инвесторлардың, кәсіби қатысушының, инфрақұрылымдық ұйымның клиенттерінің құқықтары мен заңды мүдделерін қорғау, кәсіби қатысушының, инфрақұрылымдық ұйымның қаржылық орнықтылығын қамтамасыз ету, олардың қаржылық жай-күйінің нашарлауына және капитал нарығындағы кәсіби қызметпен байланысты тәуекелдердің ұлғаюына жол бермеу мақсатында уәкілетті орган кәсіби қатысушыға, инфрақұрылымдық ұйымға, олардың басшы қызметкерлеріне, инвестициялық портфельді басқарушының ірі қатысушысына, инвестициялық портфельді басқарушының ірі қатысушысы белгілері бар тұлғаға, клирингтік ұйымның ірі қатысушысына, клирингтік ұйымның ірі қатысушысы белгілері бар тұлғаға, мемлекеттік емес эмиссиялық бағалы қағаздардың және (немесе) Қазақстан Республикасының заңнамасына сәйкес шығарылған өзге де қаржы құралдарының эмитентіне (бұдан әрі осы тарауда – эмитент), сондай-ақ қор биржасының осы Заңның 116-бабында көрсетілген реттеуші комитетінің басшысы мен тәуелсіз мүшелеріне қадағалап ден қою шараларын қолданады.
2. Қадағалап ден қою шараларын қолдануға мыналар негіз болып табылады:
1) уәкілетті органның құзыретіне кіретін мәселелер бойынша Қазақстан Республикасының заңнамасын бұзу;
2) эмитенттің Қазақстан Республикасының капитал нарығы және акционерлік қоғамдар туралы заңнамасын бұзуы;
3) инфрақұрылымдық ұйымның ішкі құжаттарын бұзу;
4) уәкілетті орган бақылау және қадағалау жөніндегі функцияларды жүзеге асыру шеңберінде, соның ішінде уәжді пайымдауды пайдалана отырып анықтаған, кәсіби қатысушының, инфрақұрылымдық ұйымның тұрақты жұмыс істеуіне және (немесе) кәсіби қатысушының, инфрақұрылымдық ұйым клиенттерінің және (немесе) инвесторлардың мүдделеріне қауіп төндіретін жағдайдың туындауына алып келуі мүмкін капитал нарығындағы кәсіби қызметтегі кемшіліктер және (немесе) тәуекелдер;
5) мыналардың:
 кәсіби қатысушының, инфрақұрылымдық ұйымның тұрақты жұмыс істеуіне және (немесе) кәсіби қатысушының, инфрақұрылымдық ұйым клиенттерінің және (немесе) инвесторлардың және (немесе) эмитенттердің мүдделеріне қауіп төндіруі мүмкін кәсіби қатысушы, инфрақұрылымдық ұйым басшы қызметкерлерінің;
эмитент лауазымды тұлғаларының құқыққа қайшы әрекеттерін немесе әрекетсіздігін анықтау;
6) басшы қызметкердің (басшы қызметкерлердің) әрекеттерін (әрекетсіздігін) уәкілетті органның құзыретіне кіретін мәселелер бойынша Қазақстан Республикасы заңнамасының талаптарына сәйкес келмейді деп тану және (немесе) кәсіби қатысушыға, инфрақұрылымдық ұйымға және (немесе) олардың клиенттеріне, және (немесе) инвесторларға және (немесе) эмитенттерге нұқсан келтірілгенін айғақтайды деп тану үшін жеткілікті мәліметтердің болуы;
7) инвестициялық портфельді басқарушының ірі қатысушысының, инвестициялық портфельді басқарушының ірі қатысушысы белгілері бар тұлғаның, клирингтік ұйымның ірі қатысушысының, клирингтік ұйымның ірі қатысушысы белгілері бар тұлғаның әрекеттер (әрекетсіздік) жасауы, соның нәтижесінде инвестициялық портфельді басқарушыға, клирингтік ұйымға нұқсан келтірілді немесе келтірілуі мүмкін;
8) инвестициялық портфельді басқарушы ірі қатысушысының, инвестициялық портфельді басқарушының ірі қатысушысы белгілері бар тұлғалардың, клирингтік ұйым ірі қатысушысының және (немесе) клирингтік ұйымның ірі қатысушысы белгілері бар тұлғалардың қаржылық жай-күйінің орнықсыздығы;
9) осы Заңға сәйкес қолданылған қадағалап ден қою шараларын орындамау;
10) уәкілетті органға немесе Қазақстан Республикасының Ұлттық Банкіне есептілікті не мәліметтерді, сондай-ақ уәкілетті орган немесе Қазақстан Республикасының Ұлттық Банкі сұрататын өзге де ақпаратты ұсынбау не анық емес есептілікті не мәліметтерді ұсыну; 
11) кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, клирингтік ұйым ірі қатысушысының тексеру жүргізуге кедергі жасауы, бұл оны белгіленген мерзімдерде жүргізудің мүмкін еместігіне алып келді; 
12) кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, клирингтік ұйым ірі қатысушысының аудиторлық ұйымның есебі мен ұсынымдарында көрсетілген, кәсіби қатысушының, инфрақұрылымдық ұйымның қаржылық жай-күйіне әсер ететін кемшіліктерді осы Заңның 154-бабының 6-тармағында көзделген мерзімдерде жоймауы;
13) кәсіби қатысушының, инфрақұрылымдық ұйымның қаржылық омбудсман қызметіне міндетті жарналарды және (немесе) өзге да төлемдерді төлеу жөніндегі міндеттемелерді орындамауы немесе тиісінше орындамауы;
14) кәсіби қатысушының, инфрақұрылымдық ұйымның қаржылық омбудсманның шешімін осы шешімде белгіленген мерзімде орындамауы;
15) осы Заңның 159-бабының 1-тармағында көзделген жағдайлар және (немесе) осы Заңның 162-бабының 1-тармағында көзделген қаржылық орнықтылықтың нашарлау белгілерінің болуы.
3. Қадағалап ден қою шараларын қолданудың мақсатқа сәйкестігін айқындау және қадағалап ден қою шарасын таңдау кезінде мыналар ескеріледі:
1) тәуекел деңгейі, бұзушылықтардың және (немесе) кемшіліктердің сипаты мен олардың салдары;
2) жол берілген бұзушылықтардың және (немесе) кемшіліктердің және олардың салдарының ауқымы мен маңыздылығы;
3) бұзушылықтардың және (немесе) кемшіліктердің жүйелілігі мен ұзақтығы;
4) жол берілген бұзушылықтардың және (немесе) кемшіліктердің қаржылық жай-күйге әсері;
5) таңдалған қадағалап ден қою шарасын қолдану нәтижесінде жағдайды түзету қабілеті;
6) бұрын қолданылған қадағалап ден қою шараларының болуы және тиімділігі (нәтижелілігі);
7) қолданылатын қадағалап ден қою шарасының оны қолдану негіздеріне барабарлығы;
8) анықталған бұзушылықтардың және (немесе) кемшіліктердің және (немесе) тәуекелдердің туындауына себеп болған негіздер;
9) кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, клирингтік ұйым ірі қатысушысының, эмитенттің өз қызметінде анықталған бұзушылықтар мен (немесе) кемшіліктерді жоюға бағытталған дербес шаралар қабылдауы, осыған байланысты қабылданған шараларды іске асыру жөніндегі нақты шараларды жүзеге асырудың (жүзеге асырмаудың) тиімділігі және (немесе) осындай шараларды қабылдауға дайындығы.
Осы тармақтың бірінші бөлігінің 4) тармақшасының талабы эмитенттерге қолданылмайды.
4. Уәкілетті орган мынадай қадағалап ден қою шараларын қолданады:
1) осы Заңның 157-бабына сәйкес қадағалап ден қоюдың ұсынымдық шаралары;
2) осы Заңның 158-бабына сәйкес қаржылық жай-күйді жақсарту және (немесе) тәуекелдерді барынша азайту жөніндегі шаралар; 
3) осы Заңның 159-бабына сәйкес қадағалап ден қоюдың мәжбүрлі шаралары.
5. Уәкілетті орган кәсіби қатысушыға, инфрақұрылымдық ұйымға, инвестициялық портфельді басқарушының ірі қатысушысына, инвестициялық портфельді басқарушының ірі қатысушысы белгілері бар тұлғаларға, клирингтік ұйымның ірі қатысушысына және (немесе) клирингтік ұйымның ірі қатысушысы белгілері бар тұлғаларға оларға бұрын қолданылған қадағалап ден қою шараларына қарамастан, осы баптың 4-тармағында айқындалған қадағалап ден қою шараларының кез келгенін қолдануға құқылы.
6. Эмитентке осы Заңның 157-бабында көзделген қадағалап ден қоюдың ұсынымдық шаралары ғана қолданылады. Эмитентке қадағалап ден қоюдың ұсынымдық шараларын қолдану не қолданбау уәкілетті органның осы Заңның 22-бабына сәйкес мемлекеттік емес эмиссиялық бағалы қағаздарды орналастыруды тоқтату жөніндегі, осы Заңның 59-бабына сәйкес мемлекеттік емес эмиссиялық бағалы қағаздардың айналысын және (немесе) осындай бағалы қағаздарға қатысты корпоративтік іс-қимылдарды жүргізуді (өңдеуді) тоқтату жөніндегі өкілеттіктерін, сондай-ақ уәкілетті органның осы Заңда және (немесе) Қазақстан Республикасының өзге де заңдарында көзделген эмитентке қатысты өзге де өкілеттіктерін шектемейді. 

[bookmark: _Hlk239237579]157-бап. Қадағалап ден қоюдың ұсынымдық шаралары

1. Уәкілетті орган кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, клирингтік ұйым ірі қатысушысының, эмитенттің қызметінде, соның ішінде уәжді пайымдауды пайдалана отырып анықталған кемшіліктер, тәуекелдер немесе бұзушылықтар олардың қаржылық орнықтылығына елеулі әсер етпейтін, сондай-ақ олардың клиенттерінің және (немесе) инвесторлардың қаржылық жай-күйіне және (немесе) заңды мүдделеріне қауіп төндірмейтін жағдайларда қадағалап ден қоюдың ұсынымдық шараларын қолданады. 
2. Қадағалап ден қоюдың ұсынымдық шаралары мыналар:
1) (уәкілетті орган айқындайтын қажеттілік болған кезде) осы ақпаратты кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, клирингтік ұйым ірі қатысушысының және (немесе) эмитенттің жекелеген органдарының назарына жеткізе отырып, анықталған кемшіліктер, тәуекелдер немесе бұзушылықтар туралы хабардар ету;
2) уәкілетті органның анықталған кемшіліктерді, тәуекелдерді және (немесе) бұзушылықтарды жою жөніндегі ұсынымдарын беру; 
3) уәкілетті орган кемшіліктерді, тәуекелдерді немесе бұзушылықтарды қайта анықтаған, сондай-ақ қадағалап ден қоюдың ұсынымдық шараларын орындамаған жағдайда, өзге де қадағалап ден қою шараларының қолданылу мүмкіндігі туралы ескерту кіреді.
3. Қадағалап ден қоюдың ұсынымдық шарасы уәкілетті органның хатымен ресімделеді.

158-бап. Қаржылық жай-күйді жақсарту және (немесе) тәуекелдерді барынша азайту шаралары

1. Уәкілетті орган кемшіліктерді, тәуекелдерді немесе бұзушылықтарды, соның ішінде уәжді пайымдауды пайдалана отырып анықталғандарды жою мақсатында мыналар бойынша талаптар қою арқылы кәсіби қатысушының, инфрақұрылымдық ұйымның, инвестициялық портфельді басқарушы ірі қатысушысының, инвестициялық портфельді басқарушының ірі қатысушысы белгілері бар тұлғалардың, клирингтік ұйым ірі қатысушысының, клирингтік ұйымның ірі қатысушысы белгілері бар тұлғалардың қаржылық жай-күйін жақсарту және (немесе) тәуекелдерін барынша азайту шаралары: 
1) олардың қызметінің Қазақстан Республикасының заңнамасына сәйкестігін қамтамасыз ету; 
2) меншікті капиталдың жеткіліктілік коэффициентін және (немесе) өтімділік коэффициентін уәкілетті орган белгілеген ең төмен мәндерден жоғары ұстау (тиісті тұлға меншікті капиталдың жеткіліктілік коэффициентін және (немесе) өтімділік коэффициентін сақтау жөніндегі талаптарды орындауға міндетті болған жағдайларда);
3) капитал нарығындағы кәсіби қызметтің жекелеген түрлерін жүзеге асыруды, мәмілелердің (операциялардың) жекелеген түрлерін жасауды шектеу не оларды жүзеге асырудың ерекше тәртібін белгілеу;
4) соның ішінде мыналар арқылы:
қызметкерлерді қосымша жалдауды тоқтату немесе шектеу;
жекелеген филиалдарды, өкілдіктерді, еншілес ұйымдарды жабу;
басшы қызметкерлердің ақшалай сыйақыларын және материалдық көтермелеудің басқа да түрлерін шектеу арқылы шығыстарды азайту;
5) активтердің белгілі бір түрлеріне инвестицияларды тоқтату және (немесе) шектеу не оларды жүзеге асырудың ерекше тәртібін белгілеу;
6) қаржылық есептіліктің халықаралық стандарттары бойынша провизияларды (резервтерді) қалыптастыру (қосымша қалыптастыру);
7) үлестес тұлғалармен мәмілелерді (операцияларды) шектеу;
8) жай және (немесе) артықшылықты акциялар бойынша дивидендтер есептеуді және (немесе) төлеуді тоқтату; 
9) ішкі құжаттарды, жол берілетін тәуекел мөлшеріне қойылатын лимиттерді, тәуекелдерді басқару және ішкі бақылау жүйесінің тиімділігін бағалау рәсімін қайта қарау;
10) осы Заңның 82-бабында және (немесе) уәкілетті органның тәуекелдерді басқару және ішкі бақылау жүйесін қалыптастыру тәртібін белгілейтін нормативтік құқықтық актісінде көрсетілген тұлғаларды қызметтік міндеттерін орындаудан шеттетуге, соның ішінде кәсіби қатысушының, инфрақұрылымдық ұйымның осы Заңның 82-бабында көрсетілген тұлғаларды уәкілетті орган осы қадағалап ден қою шарасын қолданғанға дейін қызметтік міндеттерін орындаудан шеттетуі жағдайында да шеттетуге, бұл ретте басшы қызметкерге осы қадағалап ден қою шарасы қолданылған кезде уәкілетті орган оны басшы қызметкер лауазымына тағайындауға (сайлауға) берілген келісімді кері қайтарып алады.
Кәсіби қатысушы, инфрақұрылымдық ұйым уәкілетті органның осы Заңның 80-бабында көрсетілген тұлғаларды шеттету туралы қадағалап ден қою шарасын қолдануы туралы жазбаша хабарламасын алған күннен кейінгі күннен бастап шеттетілген тұлғаның қатысуымен қабылданған алқалы органның барлық кейінгі шешімдері жарамсыз деп танылады;
11) кәсіби қатысушының, инфрақұрылымдық ұйымның инвестициялық комитетінің мүшелерін инвестициялық комитет құрамындағы міндеттерін атқарудан шеттетуге не инвестициялық комитеттің құрамын өзгертуге;
12) дилердің, брокердің (банктерді, Қазақстан Республикасы бейрезидент банктерінің филиалдарын қоспағанда) өз есебінен және өз клиенттерінің есебінен жасалған мәмілелер (операциялар) бойынша міндеттемелерді орындауына;
13) кәсіби қатысушы, инфрақұрылымдық ұйым клиенттерінің және (немесе) инвесторлардың құқықтары мен заңды мүдделерінің бұзылуына ықпал еткен себептерді және (немесе) жағдайларды жоюға;
14) аудиторлық есепте және (немесе) аудиторлық ұйымның ұсынымдарында көрсетілген, кәсіби қатысушының, инфрақұрылымдық ұйымның қаржылық жай-күйіне әсер ететін кемшіліктерді жоюға бағытталған талаптар қою арқылы қолданылады.
2. Осы баптың 1-тармағында көзделген шаралар жазбаша нұсқама немесе жазбаша келісім нысанында қолданылады.
3. Жазбаша нұсқама кәсіби қатысушыға, инфрақұрылымдық ұйымға, инвестициялық портфельді басқарушы ірі қатысушысына, инвестициялық портфельді басқарушының ірі қатысушысы белгілері бар тұлғаларға, клирингтік ұйым ірі қатысушысына, клирингтік ұйымның ірі қатысушысы белгілері бар тұлғаларға осы баптың 1-тармағында белгіленген, орындалуы міндетті шараларды қабылдау туралы нұсқау болып табылады.
Жазбаша нұсқамада уәкілетті орган белгілеген мерзімде уәкілетті органның осы баптың 1-тармағында белгіленген талаптарын орындау жөніндегі іс-шаралар жоспарын (бұдан әрі – іс-шаралар жоспары) ұсыну туралы талап қамтылуы мүмкін.
Іс-шаралар жоспарында кемшіліктердің, тәуекелдердің немесе бұзушылықтардың, олардың туындауына алып келген себептердің сипаттамасы, жоспарланған іс-шаралардың тізбесі, оларды жүзеге асыру мерзімдері, сондай-ақ жауапты басшы қызметкерлер көрсетіледі.
Уәкілетті орган іс-шаралар жоспарын ол уәкілетті органға келіп түскен күннен бастап он жұмыс күнінен аспайтын мерзімде қарайды.
Ұсынылған іс-шаралар жоспары бойынша уәкілетті органның ескертулері болған және (немесе) егер жоспарланатын іс-шаралардың көлемі жиырма іс-шарадан асатын жағдайда, іс-шаралар жоспарын қарау мерзімін уәкілетті орган он жұмыс күнінен аспайтын мерзімге тек бір рет қана ұзартуы мүмкін.
Іс-шаралар жоспарына ескертулер болған жағдайда уәкілетті орган ол бойынша жазбаша ескертулер жолдайды және (немесе) іс-шаралар жоспарын пысықтау мақсатында осы баптың бірінші бөлігінде көрсетілген тұлғалармен бірлескен талқылаулар жүргізеді.
Осы баптың бірінші бөлігінде көрсетілген тұлғалар уәкілетті органның хатында көрсетілген мерзімде уәкілетті органға пысықталған іс-шаралар жоспарын немесе мұндай ескертулермен келіспеген жағдайда өз негіздемелерін ұсынады.
Уәкілетті орган іс-шаралар жоспарын жазбаша нысанда мақұлдайды немесе мақұлдамайды.
Уәкілетті орган ұсынылған іс-шаралар жоспарын мақұлдаған жағдайда, осы баптың бірінші бөлігінде көрсетілген тұлғалар оны іске асыруға кіріседі.
Іс-шаралар жоспары мақұлданбаған жағдайда уәкілетті орган осы баптың 1-тармағында белгіленген шараларды көрсете отырып, осы баптың бірінші бөлігінде көрсетілген тұлғаларға қаржылық жай-күйді жақсарту және (немесе) тәуекелдерді барынша азайту жөніндегі шараларды қолданады.
4. Жазбаша келісім — уәкілетті орган мен кәсіби қатысушы, инфрақұрылымдық ұйым, инвестициялық портфельді басқарушы ірі қатысушысы, инвестициялық портфельді басқарушының ірі қатысушысы белгілері бар тұлғалар, клирингтік ұйым ірі қатысушысы және (немесе) клирингтік ұйымның ірі қатысушысы белгілері бар тұлғалар арасында жасалған, анықталған кемшіліктерді, тәуекелдерді немесе бұзушылықтарды жою мерзімдері және (немесе) анықталған кемшіліктер, тәуекелдер және (немесе) бұзушылықтар жойылғанға дейін аталған тұлғалар өздеріне қабылдайтын шектеулердің тізбесі көрсетіле отырып, осы баптың 1-тармағында белгіленген шараларды орындау туралы келісім болып табылады.
Жазбаша келісімді осы баптың бірінші бөлігінде көрсетілген тұлғалар тарапынан міндетті түрде қол қоюға жатады.
5. Кәсіби қатысушы, инфрақұрылымдық ұйым, инвестициялық портфельді басқарушы ірі қатысушысы, инвестициялық портфельді басқарушының ірі қатысушысы белгілері бар тұлғалар, клирингтік ұйым ірі қатысушысы және (немесе) клирингтік ұйымның ірі қатысушысы белгілері бар тұлғалар осы құжаттарда көзделген мерзімдерде жазбаша нұсқамада, іс-шаралар жоспарында және (немесе) жазбаша келісімде көрсетілген шаралардың орындалғаны туралы уәкілетті органды хабардар етуге міндетті.
6. Кәсіби қатысушыға, инфрақұрылымдық ұйымға, инвестициялық портфельді басқарушы ірі қатысушысына, инвестициялық портфельді басқарушының ірі қатысушысы белгілері бар тұлғаларға, клирингтік ұйым ірі қатысушысына және (немесе) клирингтік ұйымның ірі қатысушысы белгілері бар тұлғаларға байланысты емес себептер бойынша жазбаша нұсқамада, іс-шаралар жоспарында және (немесе) жазбаша келісімде белгіленген мерзімдерде бұзушылықты жою мүмкіндігі болмаған жағдайда, жазбаша нұсқаманы, іс-шаралар жоспарын және (немесе) жазбаша келісімді орындау мерзімі уәкілетті орган белгілеген күнге дейін ұзартылуы мүмкін.

159-бап. Қадағалап ден қоюдың мәжбүрлі шаралары

1. Уәкілетті орган мынадай жағдайларда:
1) осы Заңның 79-бабының 3-тармағында, 151-бабының 4-тармағында, 154-бабының 6-тармағында көзделген;
2) егер өзге де қадағалап ден қою шараларын қолдану инвесторлардың және (немесе) инвестициялық портфельді басқарушының, клирингтік ұйым клиенттерінің құқықтары мен заңды мүдделерін қорғауды, инвестициялық портфельді басқарушының, клирингтік ұйымның қаржылық орнықтылығын, инвестициялық портфельді басқару жөніндегі қызметпен, клирингтік қызметпен байланысты тәуекелдерді барынша азайтуды қамтамасыз ете алмаған;
3) егер инвестициялық портфельді басқарушы ірі қатысушысының, инвестициялық портфельді басқарушының ірі қатысушысы белгілері бар тұлғалардың, клирингтік ұйым ірі қатысушысының, клирингтік ұйымның ірі қатысушысы белгілері бар тұлғалардың әрекеттері (әрекетсіздігі) инвестициялық портфельді басқарушының, клирингтік ұйымның қаржылық жай-күйінің одан әрі нашарлауына алып келуі мүмкін болған жағдайларда инвестициялық портфельді басқарушының ірі қатысушысына, инвестициялық портфельді басқарушының ірі қатысушысы белгілері бар тұлғаларға, клирингтік ұйымның ірі қатысушысына, клирингтік ұйымның ірі қатысушысы белгілері бар тұлғаларға қадағалап ден қоюдың мәжбүрлі шараларын қолданады.
2. Осы баптың 1-тармағында көзделген жағдайлар болған кезде уәкілетті орган:
1) инвестициялық портфельді басқарушының ірі қатысушысынан, инвестициялық портфельді басқарушының ірі қатысушысы белгілері бар тұлғалардан, клирингтік ұйымның ірі қатысушысынан, клирингтік ұйымның ірі қатысушысы белгілері бар тұлғалардан өздерінің тікелей немесе жанама иелену үлесін инвестициялық портфельді басқарушының, клирингтік ұйымның дауыс беретін акцияларының он пайызынан төмен деңгейге дейін азайтуды талап етуге;
2) инвестициялық портфельді басқарушыдан, клирингтік ұйымнан өздерінің ірі қатысушыларымен және (немесе) ірі қатысушы белгілері бар тұлғалармен тікелей немесе жанама түрде жасалатын, инвестициялық портфельді басқарушыны, клирингтік ұйымды тәуекелге ұшырататын мәмілелерді (операцияларды) жүзеге асыруды тоқтату талап етуге;
3) инвестициялық портфельді басқарушының, клирингтік ұйымның қаржылық орнықтылығын қамтамасыз ету үшін жеткілікті мөлшерде олардың меншікті капиталын ұлғайту мақсатында инвестициялық портфельді басқарушының ірі қатысушысынан, клирингтік ұйымның ірі қатысушысынан инвестициялық портфельді басқарушыны, клирингтік ұйымды қосымша капиталдандыру жөнінде шаралар қабылдауды талап етуге құқылы.
3. Осы баптың 1-тармағында көрсетілген тұлғалар қадағалап ден қоюдың мәжбүрлі шарасында белгіленген мерзімде уәкілетті органға жоспарланған іс-шаралардың тізбесі, оларды жүзеге асыру мерзімдері, сондай-ақ уәкілетті органның талаптарын орындау жөніндегі іс-шаралар жоспарының әрбір тармағының орындалуына жауапты қызметкерлер көрсетілген уәкілетті органның талаптарын орындау жөніндегі іс-шаралар жоспарын ұсынады.
4. Уәкілетті орган уәкілетті органның талаптарын орындау жөніндегі іс-шаралар жоспарын ол уәкілетті органға келіп түскен күннен бастап он жұмыс күнінен аспайтын мерзімде қарайды.
Осы баптың 1-тармағында көрсетілген тұлғалар ұсынған уәкілетті органның талаптарын орындау жөніндегі іс-шаралар жоспарына уәкілетті органның ескертулері болған жағдайда, уәкілетті орган ол бойынша жазбаша ескертулер жолдайды және (немесе) іс-шаралар жоспарын пысықтау мақсатында бірлескен талқылаулар жүргізеді. Бұл ретте осы баптың 1-тармағында көрсетілген тұлғалар уәкілетті органның ескертулері ескеріле отырып пысықталған, уәкілетті органның талаптарын орындау жөніндегі іс-шаралар жоспарын уәкілетті органның хатында көрсетілген мерзімде ұсынады, немесе мұндай ескертулермен келіспеген жағдайда өз негіздемелерін ұсынады. 
Уәкілетті орган осы баптың 1-тармағында көрсетілген тұлғалар ұсынған уәкілетті органның талаптарын орындау жөніндегі іс-шаралар жоспарын жазбаша нысанда мақұлдайды не ол бойынша жоспарланған іс-шараларды және (немесе) оларды орындау мерзімдерін түзету қажеттілігі туралы нұсқауды қамтитын өз қорытындысын жолдайды. 

160-бап. Капитал нарығында кәсіби қызметті жүзеге асыруға арналған лицензияның қолданылуын тоқтату, лицензиядан айыру, инвестициялық консультанттар тізілімінен алып тастау

1. Уәкілетті орган кәсіби қатысушыға, инфрақұрылымдық ұйымға оларға бұрын қолданылған қадағалап ден қою шараларына қарамастан, мынадай негіздердің кез келгені бойынша капитал нарығында кәсіби қызметті жүзеге асыруға арналған лицензияның қолданылуын тоқтату немесе лицензиядан айыру туралы шешім қабылдауға құқылы:
1) соның негізінде капитал нарығында кәсіби қызметті жүзеге асыруға арналған лицензия берілген деректердің (мәліметтердің) анық еместігін белгілеу;
2) осы Заңның 80-бабының 5 және (немесе) 13-тармақтарының талаптарын сақтамау;
3) уәкілетті органның құзыретіне кіретін мәселелер бойынша Қазақстан Республикасының заңнамасын жүйелі түрде (бірінен кейін бірі келетін күнтізбелік он екі ай ішінде үш және одан да көп рет) бұзу не уәкілетті орган қолданған қадағалап ден қою шараларын жүйелі түрде (бірінен кейін бірі келетін күнтізбелік он екі ай ішінде үш және одан да көп рет) орындамау;
4) тәуекелдерді басқару және ішкі бақылау жүйесінің уәкілетті органның талаптарына сәйкес келмеуі;
5) капитал нарығында осы Заңда, кәсіби қатысушының, инфрақұрылымдық ұйымның жарнамасында (жарғысында) және (немесе) кәсіби қатысушы болып табылатын Қазақстан Республикасы бейрезидент банкінің филиалы туралы ережеде белгіленген құқық қабілеттілігінің шегінен және (немесе) капитал нарығында кәсіби қызметті жүзеге асыруға арналған лицензиядан тыс шығатын кәсіби қызметті жүзеге асыру; 
6) тиісті кәсіби қатысушы, инфрақұрылымдық ұйым үшін осы Заңда немесе Қазақстан Республикасының өзге де заңдарында рұқсат етілмеген кәсіпкерлік қызметті жүзеге асыру;
7) бірінен кейін бірі келетін күнтізбелік алты ай ішінде капитал нарығында кәсіби қызметті жүзеге асыруға арналған лицензияға сәйкес қызметті жүзеге асырмау;
8) соттың кәсіби қатысушының, инфрақұрылымдық ұйымның қызметін тоқтату туралы шешім қабылдауы;
9) инвестициялық портфельді басқарушының ірі қатысушысының, клирингтік ұйымның ірі қатысушысының уәкілетті органның инвестициялық портфельді басқарушының, клирингтік ұйымның меншікті капиталын ұлғайту жөніндегі талаптарын, сондай-ақ осы Заңның 159-бабының 2-тармағына сәйкес қойылатын талаптарды орындамауы;
10) Қазақстан Республикасы бейрезидент банкі резиденті болып табылатын мемлекеттің қаржылық қадағалау органының немесе сотының Қазақстан Республикасы бейрезидент банкінің банктік операциялардың барлық түрлерін жүзеге асыруға арналған лицензиясының (рұқсатының) не Қазақстан Республикасы бейрезидент банкінің Қазақстан Республикасы бейрезидент банкінің филиалы Қазақстан Республикасының аумағында жүзеге асыратын капитал нарығындағы кәсіби қызмет түрлеріне мәні бойынша ұқсас қызметтің жекелеген түрлерін жүзеге асыруға арналған лицензиясының (рұқсатының) қолданылуын тоқтату немесе одан айыруы (Қазақстан Республикасы бейрезидент банкінің филиалына берілген лицензияға қатысты).
Капитал нарығында брокерлік қызметті, эмиссиялық бағалы қағаздармен, өзге де қаржы құралдарымен және (немесе) капитал нарығының объектілері болып табылатын өзге де активтермен сауда-саттықты ұйымдастыру жөніндегі қызметті, орталық қарсы агент функциясын жүзеге асыратын клирингтік қызметті жүзеге асыруға арналған лицензияның қолданылуын тоқтату немесе одан айыру, капитал нарығындағы кәсіби қызмет түрлерін қоса атқару кезінде кәсіби қатысушыға, инфрақұрылымдық ұйымға лицензиясының қолданылуы сақталатын капитал нарығындағы кәсіби қызмет түрін жүзеге асыру үшін банктік операциялардың жекелеген түрлерін жүзеге асыруға арналған лицензия қажет болатын жағдайды қоспағанда, кәсіби қатысушының, инфрақұрылымдық ұйымның банктік операциялардың жекелеген түрлерін жүзеге асыруға арналған лицензиясының қолданылуын «Қазақстан Республикасындағы банктер және банк қызметі туралы» Қазақстан Республикасының Заңында көзделген тәртіппен тоқтату немесе одан айыру үшін негіз болып табылады.
2. Қор биржасы мүшесінің қор биржасының ішкі құжаттарын орындамауы немесе тиісінше орындамауы себебінен қор биржасындағы мүшелігі тоқтатыла тұрған немесе одан айырылған жағдайда, уәкілетті орган қор биржасы мүшесінің капитал нарығында дилерлік және (немесе) брокерлік қызметті жүзеге асыруға арналған лицензиясының қолданылуын алты айға дейінгі мерзімге тоқтату немесе лицензиядан айыру туралы шешім қабылдауға құқылы.
3. Капитал нарығында кәсіби қызметті жүзеге асыруға арналған лицензияның қолданылуын тоқтату немесе одан айырудың мақсатқа сәйкестігін айқындау кезінде мыналар:
1) тәуекел деңгейі, бұзушылықтардың және (немесе) кемшіліктердің сипаты мен олардың салдары;
2) жол берілген бұзушылықтардың және (немесе) кемшіліктердің және олардың салдарының ауқымы мен маңыздылығы;
3) бұзушылықтардың және (немесе) кемшіліктердің жүйелілігі мен ұзақтығы;
4) жол берілген бұзушылықтардың және (немесе) кемшіліктердің қаржылық жай-күйге әсері;
5) анықталған бұзушылықтардың және (немесе) кемшіліктердің туындауына себеп болған негіздер;
6) кәсіби қатысушының, инфрақұрылымдық ұйымның өз қызметінде анықталған кемшіліктерді, тәуекелдерді немесе бұзушылықтарды жоюға бағытталған дербес шаралар қабылдауы;
7) жүйелік маңызы бар инфрақұрылымдық ұйымға қатысты осы Заңның 169-бабында көзделген реттеу құралдарын қолдану мүмкіндігі ескеріледі.
4. Капитал нарығында кәсіби қызметтің барлық немесе жекелеген түрлерін жүзеге асыруға арналған лицензияның қолданылуын тоқтату немесе одан айыру туралы шешім уәкілетті орган оны қабылдаған күннен бастап күшіне енеді.
Капитал нарығында кәсіби қызметтің барлық немесе жекелеген түрлерін жүзеге асыруға арналған лицензияның қолданылуы осындай шешім кәсіби қатысушының, инфрақұрылымдық ұйымның назарына жеткізілген күннен бастап тоқтатыла тұрған болып есептеледі.
5. Капитал нарығында кәсіби қызметтің барлық немесе жекелеген түрлерін жүзеге асыруға арналған лицензияның қолданылуын тоқтату немесе кәсіби қатысушыны, инфрақұрылымдық ұйымды одан айыру туралы қабылданған шешім туралы ақпарат уәкілетті органның интернет-ресурсында қазақ және орыс тілдерінде орналастырылады.
6. Уәкілетті органның кәсіби қатысушыны, инфрақұрылымдық ұйымды капитал нарығында кәсіби қызметтің барлық түрлерін жүзеге асыруға арналған лицензиядан айыру туралы шешіміне Қазақстан Республикасының заңнамасында белгіленген тәртіппен шағым жасалуы мүмкін. 
Капитал нарығында кәсіби қызметтің барлық түрлерін жүзеге асыруға арналған лицензиясынан айырылған кәсіби қатысушы, инфрақұрылымдық ұйым осы Заңның 161-бабында көзделген іс-қимылдарды қоспағанда, капитал нарығында кәсіби қызметті және (немесе) өзге де кәсіпкерлік қызметті жүзеге асыруға құқылы емес.
Капитал нарығында кәсіби қызметтің барлық түрлерін жүзеге асыруға арналған лицензиясынан айырылған заңды тұлға осы Заңның 161-бабында көзделген іс-шаралар аяқталған күннен бастап, ал егер мұндай іс-шаралар жүргізілмейтін болса – лицензиядан айырылған күннен бастап алты ай ішінде өзін ерікті түрде тарату немесе қайта ұйымдастыру туралы не Қазақстан Республикасының заңдарында белгіленген тәртіппен кейіннен мемлекеттік қайта тіркеле отырып, өзінің атауын капитал нарығында кәсіби қызметті жүзеге асыруды нұсқауды болғызбайтын (атауынан алып тастайтын) өзгерту туралы шешім қабылдауға міндетті.
Осы тармақтың үшінші бөлігінде көзделген талап орындалмаған жағдайда, уәкілетті орган сотқа осындай заңды тұлғаны мәжбүрлеп тарату (қызметін тоқтату) туралы арызбен жүгінеді.
7. Капитал нарығында кәсіби қызметтің барлық түрлерін жүзеге асыруға арналған лицензияның қолданылуын тоқтату «Рұқсаттар және хабарламалар туралы» Қазақстан Республикасының Заңында көзделген негіздер бойынша, сондай-ақ банкке ерікті түрде таратылуға рұқсат, Қазақстан Республикасы бейрезидент банкінің филиалына қызметін ерікті түрде тоқтатуға рұқсат берілген кезде жүзеге асырылады.
8. Уәкілетті орган инвестициялық консультантты мынадай:
1) есептік тіркеу үшін ұсынылған мәліметтердің және (немесе) құжаттардың анық еместігін белгілеу;
2) инвестициялық консультантының осы Заңда және (немесе) уәкілетті органның нормативтік құқықтық актілерінде белгіленген талаптарға сәйкес келмеуі;
3) инвестициялық консультантының уәкілетті органның құзыретіне кіретін мәселелер бойынша Қазақстан Республикасының заңнамасын жүйелі түрде (бірінен кейін бірі келетін күнтізбелік он екі ай ішінде үш және одан да көп рет) бұзуы не уәкілетті орган қолданған қадағалап ден қою шараларын жүйелі түрде (бірінен кейін бірі келетін күнтізбелік он екі ай ішінде үш және одан да көп рет) орындамауы;
4) инвестициялық консультантының инвестициялық консультация беру жөніндегі қызметті жүзеге асыруына тыйым салу немесе оның қызметін тоқтату туралы сот актісінің заңды күшіне енуі;
5) инвестициялық консультация беру туралы шарттар тоқтатылған және клиенттер алдындағы міндеттемелер орындалған жағдайда, инвестициялық консультантының оны инвестициялық консультанттар тізілімінен ерікті түрде шығару туралы арызының келіп түсуі негіздерінің кез келгені бойынша инвестициялық консультанттар тізілімінен шығару туралы шешім қабылдайды.
Осы тармақтың бірінші бөлігінің 5) тармақшасында көзделген жағдайда, арызға инвестициялық консультация беру туралы шарттардың тоқтатылғанын және клиенттер алдындағы міндеттемелердің орындалғанын растайтын құжаттар қоса беріледі.
9. Инвестициялық консультантты осы баптың 8-тармағының бірінші бөлігінің 2) және 3) тармақшаларында көзделген негіздер бойынша инвестициялық консультанттар тізілімінен шығарудың мақсатқа сәйкестігін айқындау кезінде осы баптың 3-тармағында көзделген өлшемшарттар ескеріледі. Уәкілетті органның инвестициялық консультантты инвестициялық консультанттар тізілімінен шығару туралы шешімі ол қабылданған күннен бастап күшіне енеді. Қабылданған шешім туралы ақпарат уәкілетті органның интернет-ресурсында орналастырылады.
Инвестициялық консультант инвестициялық консультанттар тізілімінен шығарылған күннен бастап инвестициялық консультация беру жөніндегі қызметті жүзеге асыруға құқылы емес және инвестициялық консультация беру туралы шартта көзделген тәсілмен өз клиенттеріне тізілімнен шығарылғаны туралы хабардар етуге міндетті.

161-бап. Капитал нарығында кәсіби қызметті жүзеге асыруға арналған лицензиядан айырудың немесе лицензияның қолданылуын тоқтатудың салдары


1. Егер капитал нарығындағы кәсіби қызметтің тиісті түрі клиенттік активтердің есебін, сақталуын және (немесе) номиналды ұсталуын көздеген болса, осы баптың ережелері кәсіби қатысушыны, инфрақұрылымдық ұйымды капитал нарығында кәсіби қызметтің барлық немесе жекелеген түрлерін жүзеге асыруға арналған лицензиядан айырған кезде, сондай-ақ лицензиаттың арызы бойынша не Қазақстан Республикасының заңдарында көзделген өзге де негіздер бойынша осындай лицензияның қолданылуы тоқтатылған кезде қолданылады (бұдан әрі осы бапта осы тармақта көрсетілген кәсіби қатысушы, инфрақұрылымдық ұйым – бұрынғы лицензиат).
2. Осы баптың мақсаттары үшін клиенттік активтер деп бұрынғы лицензиаттың клиенттеріне тиесілі және бұрынғы лицензиат номиналды ұстаушы, кастодиан немесе инвестициялық портфельді басқарушы ретінде есепке алатын ақша, эмиссиялық бағалы қағаздар, өзге де қаржы құралдары және (немесе) өзге де активтер, соның ішінде есебі шетелдік депозитарийлердің, шетелдік кастодиандардың және өзге де шетелдік есепке алу ұйымдарының есепке алу жүйелерінде жүзеге асырылатын активтер түсініледі.
Клиенттік активтер бұрынғы лицензиаттың меншігі болып табылмайды, ол қайта құрылымдалған, оңалтылған, банкрот болған және (немесе) таратылған жағдайда оның мүліктік массасына қосылмайды және осы Заңның 75-бабына сәйкес бұрынғы лицензиаттың міндеттемелері бойынша өндіріп алу нысанасы болуы мүмкін емес.
3. Уәкілетті орган лицензиядан айыру туралы шешім қабылдаған күннен бастап не лицензияның қолданылуын ерікті түрде тоқтату туралы арыз берілген күннен бастап, ал өзге де негіздер бойынша лицензияның қолданылуы тоқтатылған кезде – оның қолданылуы тоқтатылған күннен бастап бұрынғы лицензиат:
1) бұрын жасалған мәмілелер (операциялар) бойынша түсімдерді, клиенттік активтер бойынша кірістерді және клиенттердің бұрын туындаған құқықтарынан туындаған өзге де түсімдерді қоспағанда, клиенттермен жаңа шарттар жасасуға, жаңа клиенттерді тартуға, клиенттік активтерді қабылдауға құқылы емес;
2) орталық депозитарийге, сауда-саттықты ұйымдастырушыға, клирингтік ұйымға, шетелдік есепке алу ұйымдарына бұйрықтар мен нұсқаулықтар жолдауды қоса алғанда, клиенттік активтермен бұрын жасалған мәмілелерді (операцияларды) аяқтау, осындай активтердің сақталуын, есебін, берілуін және қайтарылуын қамтамасыз ету үшін, сондай-ақ негізінде клиенттік активтер есепке алынатын шарттарды бұзу және (немесе) беру үшін қажетті іс-қимылдарды жасауға құқылы және міндетті (бұдан әрі – лицензиат қызметін аяқтау режимі).
Лицензиядан айырылған жағдайда, осы тармақтың бірінші бөлігінің 2) тармақшасында көзделген іс-қимылдарды осы баптың 4-тармағына сәйкес тағайындалған және бұрынғы лицензиаттың атынан әрекет ететін уақытша әкімшілік не уақытша әкімшіліктің келісімімен бұрынғы лицензиаттың органдары мен қызметкерлері жасайды.
Клирингке қатысушы болып табылатын бұрынғы лицензиаттың клирингтік қызмет көрсетуге қабылданған мәмілелер (операциялар) бойынша міндеттемелерін орталық қарсы агент функциясын жүзеге асыратын клирингтік ұйымды қоса алғанда, клирингтік ұйым маржалық жарналарды, клирингтік ұйымның кепілдік қорларына жарналарды және өзге де қамтамасыз етуді пайдалана отырып, осы Заңның 124 және 125-баптарында, уәкілетті органның нормативтік құқықтық актісінде және клирингтік ұйымның ішкі құжаттарында көзделген тәртіппен орындайды (тоқтатады). 
4. Лицензиядан айырған жағдайда уәкілетті орган лицензиядан айыру туралы шешім қабылданған күннен бастап бұрынғы лицензиатта тек қана осы бапқа сәйкес клиенттік активтердің сақталуын және берілуін қамтамасыз ету мақсаттары үшін клиенттік активтерді беру жөніндегі уақытша әкімшілікті (бұдан әрі – уақытша әкімшілік) тағайындайды.
Лицензияның қолданылуы ерікті түрде тоқтатылған не оның қолданылуы өзге де негіздер бойынша тоқтатылған жағдайда, бұрынғы лицензиат клиенттік активтерді беруді дербес қамтамасыз етеді. Мұндай жағдайда уақытша әкімшілікті уәкілетті орган бұрынғы лицензиат белгіленген мерзімде клиенттік активтерді беруді аяқтамаған не олардың сақталуын және (немесе) берілуін қамтамасыз ету қабілетінен айырылған жағдайда ғана тағайындайды.
Уақытша әкімшілік уәкілетті органның қызметкерлері және (немесе) «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасының Заңының 9-4-бабында белгіленген талаптарға сәйкес келетін өзге де тұлғалар қатарынан тағайындалады.
Уақытша әкімшілік бұрынғы лицензиаттың атынан әрекет етеді.
Уақытша әкімшілік тағайындалған күннен бастап бұрынғы лицензиаттың органдары мен қызметкерлерінің уақытша әкімшіліктің келісімінсіз клиенттік активтерге билік етуіне жол берілмейді. Бұрынғы лицензиат органдарының клиенттік активтермен байланысты емес өзге де өкілеттіктері сақталады.
Уақытша әкімшіліктің қызметімен байланысты шығыстар бұрынғы лицензиаттың есебінен жабылады.
5. Бұрынғы лицензиат уәкілетті орган лицензиядан айыру туралы шешім қабылдаған күннен бастап не ол лицензияның қолданылуын ерікті түрде тоқтату туралы арыз берген күннен бастап, не өзге де негіздер бойынша лицензияның қолданылуы тоқтатылған күннен бастап бес жұмыс күні ішінде:
1) өзінің интернет-ресурсында және орталық депозитарийдің интернет-ресурсында қызметтің тоқтатылғаны, клиенттік активтерді берудің тәртібі мен мерзімдері туралы хабарландыру жариялауға;
2) клиенттерге осы тармақтың 1) тармақшасында көзделген хабарландыру жарияланған күннен бастап отыз күнтізбелік күннен кем емес және алпыс күнтізбелік күннен аспайтын мерзімде (бұдан әрі – бұйрық беру мерзімі) бұрынғы лицензиатқа клиенттік активтерді клиент таңдаған номиналды ұстаушыға аудару туралы бұйрық беруді ұсынуға міндетті.
6. Бұйрық беру мерзімі өткеннен кейін бұрынғы лицензиат оларға қатысты клиенттің бұйрығы алынбаған клиенттік активтерді мұндай бұйрықсыз беруді қамтамасыз етеді.
Орталық депозитарийдің есепке алу жүйесінде есепке алынатын клиенттік активтер осы баптың 7-тармағында көрсетілген талап етілмеген активтерді қоспағанда, орталық депозитарийде ашылатын тиісті клиенттердің жеке шоттарына не уәкілетті органмен келісу бойынша айқындалатын номиналды ұстаушыға (бұдан әрі – қабылдаушы номиналды ұстаушы) беріледі.
Шетелдік есепке алу ұйымдарының есепке алу жүйелерінде есепке алынатын клиенттік активтер осы баптың 8-тармағында көзделген тәртіппен беріледі.
7. Орналасқан жері белгісіз және (немесе) олармен байланыс үзілген клиенттерге тиесілі клиенттік активтер талап етілмеген активтер деп танылады және осы Заңның 107-бабына сәйкес талап етілмеген активтерді есепке алуға арналған шоттарға есепке жатқызумен орталық депозитарийге беріледі.
Орталық депозитарий мұндай активтердің есебін, олар бойынша мүліктік құқықтардың іске асырылуын, сондай-ақ аталған тұлғалардың жүгінуі бойынша активтердің клиентке немесе оның құқықтық мұрагеріне берілуін осы баптың 12-тармағында көрсетілген уәкілетті органның нормативтік құқықтық актісіне және орталық депозитарийдің қағидалар жинағына сәйкес қамтамасыз етеді.
8. Шетелдік есепке алу ұйымдарының есепке алу жүйелерінде ескерілетін клиенттік активтерге қатысты бұрынғы лицензиат лицензиаттың қызметін тоқтату режимі қолданылатын кезеңде:
1) шетелдік есепке алу ұйымының тиісті шетелдік есепке алу ұйымымен корреспонденттік қатынастары болған кезде активтерді қабылдаушы атаулы ұстаушының шотына не орталық депозитарийдің шотына аудару туралы нұсқауларды шетелдік есепке алу ұйымына жібереді; 
2) егер бұған қолданылатын құқықпен және мұндай шарттың талаптарымен жол берілсе, шетелдік есепке алу ұйымымен жасалған шарт бойынша құқықтар мен міндеттерді қабылдаушы атаулы ұстаушыға береді (жол береді).
Клиенттік активтерді осы тармақтың бірінші бөлігінде көзделген тәсілдермен беру объективті түрде мүмкін болмаған жағдайда, бұрынғы лицензиаттың мұндай активтерге қатысты шетелдік есепке алу ұйымына қоятын құқықтары (талаптары) уәкілетті органмен келісу бойынша тиісті клиенттердің мүдделері үшін олар талап етілгенге дейін есепке алу үшін орталық депозитарийге не қабылдаушы атаулы ұстаушыға беріледі.
9. Клиенттік активтерді осы баптың 6, 7 және 8-тармақтарына сәйкес беру:
1) осы бапта тікелей көзделген жағдайларды қоспағанда, клиенттердің және өзге де тұлғалардың келісімін талап етпейді;
2) клиенттердің есебінен жасалған мәмілелер (операциялар) бойынша міндеттемелерді мерзімінен бұрын орындау немесе тоқтату үшін, сондай-ақ мұндай мәмілелер (операциялар) бойынша міндеттемелерді орындамау (дефолт) жағдайының немесе соған ұқсас жағдайдың туындауы үшін негіз болып табылмайды;
3) осы бапта белгіленген тәртіп сақталған кезде клиенттің бұйрығының болмауы себебі бойынша даулануы мүмкін емес;
4) осы бапта және уәкілетті органның нормативтік құқықтық актісінде белгіленген тәртіп сақталуы шартымен клиентпен жасалған шарт талаптарын бұзу болып табылмайды және бұрынғы лицензиат пен клиенттік активтерді қабылдаған тұлғаның жауаптылығына алып келмейді.
5) осы Заңның 55-бабының 4-тармағына сәйкес клиенттік активтерге тіркелген кепілдер мен (немесе) өзге де ауыртпалықтар сақтала отырып жүзеге асырылады
10. Клиент өзінің активтері осы бапқа сәйкес берілгеннен кейін кез келген уақытта мұндай активтерді өзге атаулы ұстаушыға аудару туралы бұйрық беруге құқылы.
11. Лицензияның қолданылуын ерікті түрде тоқтату рәсімі аяқталды деп есептеледі, ал лицензиядан айырған жағдайда бұрынғы лицензиаттың (уақытша әкімшіліктің) есебі осы бапқа сәйкес барлық клиенттік активтердің берілгені және (немесе) қайтарылғаны расталғаннан кейін ғана уәкілетті органмен қабылданады.
12. Клиенттік активтерді, оның ішінде шетелдік есепке алу ұйымдарының есепке алу жүйелерінде ескерілетін активтерді беру тәртібі мен мерзімдері, бұрынғы лицензиаттың есепке алу жүйесінде клиенттердің шоттары мен қосалқы шоттарын жабу тәртібі, клиенттерді хабардар етуге қойылатын талаптар, уақытша әкімшілікті тағайындау және оның қызметінің тәртібі, өкілеттіктері, сондай-ақ бұрынғы лицензиаттың (уақытша әкімшіліктің) есептілікті ұсыну нысандары мен мерзімдері уәкілетті органның нормативтік құқықтық актісімен айқындалады.


29-тарау. ЖҮЙЕЛІК МАҢЫЗЫ БАР 
ИНФРАҚҰРЫЛЫМДЫҚ ҰЙЫМДЫ КҮШЕЙТІЛГЕН ҚАДАҒАЛАУ, ОНЫҢ ҚАРЖЫЛЫҚ ЖӘНЕ (НЕМЕСЕ) ОПЕРАЦИЯЛЫҚ ОРНЫҚТЫЛЫҒЫН ҚАЛПЫНА КЕЛТІРУ, ОНЫ РЕТТЕУ, ОНЫ ҚАЙТА ҰЙЫМДАСТЫРУ ЖӘНЕ ТАРАТУ ЕРЕКШЕЛІКТЕРІ

162-бап. Жүйелік маңызы бар инфрақұрылымдық ұйымның қаржылық және (немесе) операциялық орнықтылығының нашарлау белгілері 

1. Жүйелік маңызы бар инфрақұрылымдық ұйымның (бұдан әрі осы тарауда – ұйым) қаржылық орнықтылығының нашарлау белгілері мыналар:
1) пруденциялық нормативтердің және (немесе) қаржылық орнықтылықтың өзге де көрсеткіштерінің мәндері уәкілетті органның нормативтік құқықтық актілерінде белгіленген ең төменгі деңгейден төмендеуі;
2) пруденциялық нормативтердің және (немесе) қаржылық орнықтылықтың өзге де көрсеткіштерінің бұзылуына алып келген немесе алып келуі мүмкін шығындардың туындауы (егер қолданылса);
3) ұйымның қатысушылары және (немесе) клиенттері алдындағы міндеттемелерді белгіленген мерзімде орындау үшін меншікті капиталдың, қаржылық ресурстардың немесе өтімді активтердің жеткіліксіздігі;
4) уәкілетті органның ұйымның аса маңызды функцияларының үздіксіздігіне қатер төндіретін тәуекелдерді басқару, ішкі бақылау немесе корпоративтік басқару жүйесіндегі елеулі кемшіліктерді анықтауы;
5) егер мұндай орындамау қаржылық тұрақтылыққа қатер төндіретін болса, ұйымның пруденциялық реттеу саласындағы нормативтік құқықтық актілердің талаптарын, уәкілетті органның нұсқамаларын орындамауы немесе тиісінше орындамауы; 
6) бір немесе бірнеше негізгі қатысушының дефолтын, аса маңызды ақпараттық жүйенің операциялық іркілісін немесе өтімділіктің айтарлықтай жылыстауын қоса алғанда, ұйымның қаржылық құралдар бойынша есеп айырысулардың, клирингтің немесе есепке алудың үздіксіздігін қамтамасыз ету қабілетіне қатер төндіретін оқиғалардың немесе мән-жайлардың туындауы болып табылады.
2. Уәкілетті орган осы Заңның 170-бабының 3-тармағында көрсетілген нормативтік құқықтық актімен ұйымның қаржылық орнықтылығының нашарлауының қосымша белгілерін белгілеуге құқылы.
3. Осы тараудың мақсаттары үшін:
1) ұйым жүзеге асыратын, оларды жүзеге асырудың тоқтатылуы немесе үздіксіздігінің бұзылуы қаржы жүйесінің тұрақтылығына қатер төндіруге не капитал нарығының жұмыс істеуінің елеулі бұзылуына алып келуге қабілетті функциялар ұйымның аса маңызды функциялары деп танылады.
Ұйымның функцияларын аса маңызды функцияларға жатқызу өлшемшарттары осы Заңның 170-бабының 3-тармағында көрсетілген нормативтік құқықтық актімен белгіленеді;
2) ұйым олармен жасалған шарттар негізінде аса маңызды функцияларды жүзеге асыру шеңберінде қызметтер көрсететін тұлғалар, оның ішінде клирингтік қатысушылар ұйымның қатысушылары деп танылады;
3) реттеу режимі шеңберінде ұйымның аса маңызды функциялары, активтері мен міндеттемелері берілетін үшінші тұлға (коммерциялық сатып алушы) сатып алушы тұлға деп танылады;
4) реттеу режимі шеңберінде ұйымның аса маңызды функцияларын, активтері мен міндеттемелерін оған беру үшін Қазақстан Республикасының Ұлттық Банкі немесе уәкілетті орган арнайы құрған заңды тұлға тұрақтандыру ұйымы деп танылады;
5) осы Заңның 169-бабының 4-тармағына сәйкес көзделген Қазақстан Республикасы Ұлттық Банкінің соңғы сатыдағы қарызын қоспағанда, республикалық бюджеттің қаражаты және (немесе) өзге де мемлекеттік қаражат мемлекеттік қаражат деп танылады.

163-бап. Жүйелік маңызы бар инфрақұрылымдық ұйымды күшейтілген қадағалау режимі

1. Осы Заңның 162-бабында көзделген бір немесе бірнеше белгі болған кезде уәкілетті орган ұйымға қатысты күшейтілген қадағалау режимін қолдану туралы шешім қабылдауға құқылы.
2. Күшейтілген қадағалау режимі уәкілетті органның шешімімен енгізіледі және мынадай шараларды:
1) орындау мерзімдерін белгілей отырып, анықталған бұзушылықтарды және (немесе) кемшіліктерді жою туралы нұсқама жіберуін;
2) ұйымның уәкілетті орган айқындаған кезеңділікпен уәкілетті органға қаржылық жай-күйі, тәуекелдерді басқару, өтімділік және операциялық қызмет туралы кеңейтілген есептілікті міндетті түрде ұсынуын;
3) дауыс беру құқығынсыз, ұйымның құжаттары мен ақпаратына қол жеткізу құқығымен ұйымның басқару органдарының отырыстарына қатысу үшін уәкілетті органның кураторды (өкілді) тағайындауын;
4) ұйымның осы Заңның 170-бабының 3-тармағында көрсетілген нормативтік құқықтық актімен белгіленген операциялардың жекелеген түрлерін жүзеге асыруын шектеу немесе оған тыйым салуын;
5) уәкілетті орган белгілеген мерзімде қызметтің үздіксіздігін қамтамасыз етудің және қаржылық орнықтылықты қалпына келтірудің өзектендірілген жоспарларын ұсыну туралы талабын;
6) ұйымның акционерлерінің пайдасына дивидендтер төлеуді және өзге де бөліністерді шектеуін;
7) Қазақстан Республикасының заңдарында және (немесе) осы Заңның 170-бабының 3-тармағында көрсетілген нормативтік құқықтық актіде көзделген өзге де шараларын көздеуі мүмкін.
3. Күшейтілген қадағалау режимін енгізу туралы шешім қабылданған күнінен бастап күшіне енеді және мұндай шешім қабылданған күннен кейінгі жұмыс күнінен кешіктірілмей ұйымға жіберіледі.
4. Күшейтілген қадағалау режимі алты айға дейінгі мерзімге енгізіледі және егер режимнің мақсаттарына қол жеткізілмесе, уәкілетті орган оны ұқсас мерзімге бір рет ұзарта алады.
5. Күшейтілген қадағалау режимін енгізу ұйымның аса маңызды функцияларды жүзеге асыруын тоқтата тұрмайды және қатысушылардың ұйымдағы мүшелігін тоқтату немесе олармен шарттарды бұзу үшін негіз болып табылмайды.
6. Уәкілетті орган ұйымға қатысты күшейтілген қадағалау режимінің енгізілгені туралы Қазақстан Республикасының Ұлттық Банкін хабардар етеді.
7. Күшейтілген қадағалау режимі мынадай:
1) ұйым анықталған бұзушылықтар мен кемшіліктерді толық көлемде жойған, өз қызметін уәкілетті органның нормативтік құқықтық актілерінің талаптарына сәйкес келтірген және қаржылық орнықтылық көрсеткіштерін уәкілетті органның талаптарына сәйкес келетін деңгейлерге дейін қалпына келтірген жағдайда;
2) уәкілетті орган ұйымға қатысты қаржылық орнықтылықты қалпына келтіру режимін немесе реттеу режимін қолдану туралы шешім қабылдаған жағдайлардың бірінде уәкілетті органның шешімімен тоқтатылады: 
Күшейтілген қадағалау режимінің тоқтатылғаны туралы уәкілетті орган ұйымды және Қазақстан Республикасының Ұлттық Банкін хабардар етеді.

164-бап. Қызметтің үздіксіздігін қамтамасыз ету жоспары және қаржылық және (немесе) операциялық орнықтылығын қалпына келтіру жоспары

1. Ұйым жүйелік маңызы бар инфрақұрылымдық ұйымның қызметінің үздіксіздігін қамтамасыз ету жоспарын (бұдан әрі – қызметтің үздіксіздігі жоспары) және жүйелік маңызы бар инфрақұрылымдық ұйымның қаржылық және (немесе) операциялық орнықтылығын қалпына келтіру жоспарын (бұдан әрі – қалпына келтіру жоспары) (бұдан әрі бірлесіп – қызметтің үздіксіздігі және қалпына келтіру жоспарлары) әзірлеуге, директорлар кеңесімен бекітуге және жүйелі түрде өзектендіріп отыруға міндетті.
2. Орталық қарсы агент функциясын жүзеге асыратын жүйелік маңызы бар клирингтік ұйымның қалпына келтіру жоспарында, атап айтқанда, шығындарды жабу құралдары, соның ішінде клирингке қатысушылардың дефолтымен байланысты емес шығындарды жабу құралдары, өтімділік тапшылығын жабу құралдары, ұйымның қаржылық ресурстарын олар пайдаланылғаннан кейін қалпына келтіру (толықтыру) тәртібі, сондай-ақ аталған құралдар қолданылатын жағдайлар мен көрсеткіштер (өлшемшарттар) көзделуге тиіс. Мұндай құралдар жүйелік маңызы бар клирингтік ұйымның ішкі құжаттарында бекітіледі және оның клирингке қатысушылары үшін орындалуы міндетті болып табылады.
3. Уәкілетті орган қызметтің үздіксіздігі және қалпына келтіру жоспарларын осы Заңның 169-бабының 3-тармағында көрсетілген нормативтік құқықтық актіде белгіленген тәртіппен және мерзімдерде қарайды және оларды пысықтауды талап етуге құқылы.
4. Егер қызметтің үздіксіздігі және қалпына келтіру жоспарларын қарау немесе ұйымның қызметін қадағалау барысында оларды іске асыруға кедергілер анықталса, уәкілетті орган ұйымнан аталған жоспарларға өзгерістер енгізуді немесе мұндай кедергілерді жою бойынша шаралар қабылдауды талап етуге құқылы.

165-бап. Жүйелік маңызы бар инфрақұрылымдық ұйымның қаржылық және (немесе) операциялық орнықтылығын қалпына келтіру режимі

1. Осы Заңның 162-бабында көзделген белгілер болған кезде не күшейтілген қадағалау режимінде қабылданған шаралар анықталған белгілерді жоюға алып келмеген жағдайда, уәкілетті орган ұйымға қатысты қаржылық және (немесе) операциялық орнықтылықты қалпына келтіру режимін (бұдан әрі – қалпына келтіру режимі) қолдану туралы шешім қабылдауға құқылы.
Ұйым қалпына келтіру жоспарында айқындалған өзінің органының шешімі бойынша мұндай шешім қабылданған күннен кейінгі жұмыс күнінен кешіктірілмей уәкілетті органды хабардар ете отырып, қалпына келтіру жоспарын іске асыруға кірісуге құқылы. Ұйымның қалпына келтіру жоспарын дербес іске асыруы қалпына келтіру режимін енгізуді талап етпейді және осы тармақтың бірінші бөлігінде көзделген негіздер болған кезде оны енгізуге кедергі болмайды.
2. Қалпына келтіру режимі уәкілетті органның шешімімен енгізіледі. Шешім Қазақстан Республикасы Ұлттық Банкінің ұсынымдары мен қорытындысы ескеріле отырып қабылданады және қабылданған күнінен бастап күшіне енеді.
3. Қалпына келтіру режимін енгізу:
1) ұйымның қалпына келтіру жоспарын толық көлемде не уәкілетті орган айқындаған бөлігінде іске асыруына;
2) егер олар бұрын қолданылмаған болса, уәкілетті органның осы Заңның 163-бабының 2-тармағында көзделген шараларды қолдануына;
3) егер уәкілетті органмен өзгеше келісілмесе, ұйымның аса маңызды функцияларды орындаумен байланысты емес мәмілелер мен операцияларды жасауына тыйым салуға;
4) уәкілетті органның алдын ала келісімінсіз акционерлердің пайдасына дивидендтер төлеуге және өзге де бөліністерге тыйым салуға алып келеді.
4. Қалпына келтіру режимі кезеңінде уәкілетті орган ұйымның қаржылық жай-күйіне және қалпына келтіру жоспарының іске асырылу барысына үздіксіз мониторингті жүзеге асырады.
Ұйым уәкілетті органға жоспардың іске асырылу барысы туралы есептерді уәкілетті орган белгілеген мерзімдерде және нысанда ұсынуға міндетті.
5. Қаржылық орнықтылықты қалпына келтіру режимі уәкілетті орган оны енгізу негіздерінің жойылғанын және ұйымның Қазақстан Республикасының капитал нарығы туралы заңнамасында белгіленген пруденциялық нормативтер мен өзге де талаптарға сәйкестігін қалпына келтіргенін растайтын шешім қабылдағанға дейін не уәкілетті орган ұйымға қатысты реттеу режимін қолдану туралы шешім қабылдағанға дейін сақталады.
6. Қалпына келтіру режимін енгізу қатысушылардың ұйымдағы мүшелігін автоматты түрде тоқтату немесе мұндай қатысушылармен шарттарды бұзу үшін негіз болып табылмайды.

166-бап. Жүйелік маңызы бар инфрақұрылымдық ұйымды реттеу жоспары

1. Уәкілетті орган Қазақстан Республикасының Ұлттық Банкімен бірлесіп, жүйелік маңызы бар инфрақұрылымдық ұйымды реттеу жоспарын (бұдан әрі – реттеу жоспары) әзірлейді және қажеттілігіне қарай өзектендіреді.
2. Реттеу жоспарын әзірлеу кезінде уәкілетті орган ұйыммен өзара іс-қимыл жасайды, ол уәкілетті органға реттеу жоспарын әзірлеу және өзектендіру үшін қажетті ақпаратты беруге міндетті.
3. Реттеу жоспарында мыналар:
1) ұйымның аса маңызды функцияларының үздіксіздігін қамтамасыз етуді көздейтін реттеу стратегиясы;
2) ұйым қалпына келтіру жоспарын іске асырмаған не оны іске асыру ұйымның қызмет қабілетін қалпына келтіруге алып келмеген жағдайдағы сценарийлер;
3) осы Заңның 169-бабының 1-тармағында көзделген реттеу құралдары және оларды қолдану шарттары;
4) мемлекеттік қаражатты пайдалануды көздемейтін реттеуді қаржыландыру көздері;
5) ұйымның аса маңызды функцияларын, активтері мен міндеттемелерін сатып алушы тұлғаға немесе тұрақтандыру ұйымына беруге арналған құқықтық және операциялық кедергілерді бағалау, сондай-ақ оларды жою бойынша ықтимал шаралар;
6) ұйымды реттеуге бағытталған өзге де ережелер қамтылуға тиіс.
	4. Реттеу жоспарын әзірлеу (өзектендіру) нәтижелері бойынша уәкілетті орган ұйымнан реттеу үшін анықталған кедергілерді жою жөнінде шаралар қабылдауды, соның ішінде осы Заңның 170-бабының 3-тармағында көрсетілген нормативтік құқықтық актіде белгіленген тәртіппен және мерзімдерде ұйымның ішкі құжаттарына, қатысушылармен және қызметтерді берушілермен шарттарға, ұйымның ұйымдық құрылымына және ақпараттық жүйелеріне өзгерістер енгізуді талап етуге құқылы.

167-бап. Жүйелік маңызы бар инфрақұрылымдық ұйымның қызмет қабілеттілігін бағалау

1. Ұйымның қызмет қабілеттілігін бағалау ұйым жүзеге асыратын қызмет түрлерін ескере отырып:
1) ұйымның операциялық және қаржылық жай-күйін, оның ішінде:
маңыздылығы сыни функциялар мен көрсетілетін қызметтерді жүзеге асырудың үздіксіздігін қамтамасыз ету;
қатысушылар, байланысты инфрақұрылымдық ұйымдар және негізгі қызмет көрсетушілер алдындағы міндеттемелерді орнықты негізде орындау қабілетін;
2) ұйымда оларды жүзеге асырудың үздіксіздігін қамтамасыз етуді талап ететін маңыздылығы сыни функциялардың болуын;
3) ұйымға реттеу режимін қолдану үшін негіздердін болуын;
4) ұйымға реттеу жоспарында көзделген реттеу стратегиясын қолдану мүмкіндігі мен мақсатқа сәйкестігін, оның ішінде:
өтімділікті берушілер алдындағы міндеттемелерді жабу үшін қаражаттың қолжетімділігін;
реттеу стратегиясының ұйым қатысушыларына, байланысты инфрақұрылымдық ұйымдарға және жалпы капитал нарығына ықпалын;
мемлекеттік қаражатты тартпай реттеуді жүргізу үшін қаржылық ресурстардың болуы мен жеткіліктілігін;
анықтау мақсатында бағалаушыларды, аудиторлық және (немесе) өзге де мамандандырылған ұйымдарды тарта отырып, уәкілетті орган Қазақстан Республикасының Ұлттық Банкімен бірлесіп жүргізетін кешенді талдауды білдіреді. Уәкілетті органның қызмет қабілеттілігін бағалауды жүргізуге байланысты шығыстары ұйымның қаражаты есебінен төленеді (өтеледі).
2. Ұйымның қызмет қабілеттілігін бағалау мынадай негіздердің кез келгені болған кезде жүргізіледі:
1) уәкілетті органның қадағалау функциялары шеңберінде ұйымның қаржылық орнықтылығына және (немесе) оның қатысушылары мен клиенттерінің құқықтары мен заңды мүдделеріне және (немесе) қаржы жүйесінің тұрақтылығына қатер төндіретін жағдайдың туындауына алып келуі мүмкін белгілерді анықтауы;
2) қалпына келтіру жоспарының орындалмауы немесе оның тиімсіздігі;
3) күшейтілген қадағалау режиміндегі немесе қаржылық орнықтылықты қалпына келтіру режиміндегі ұйымның оның қаржылық орнықтылығының нашарлауына алып келетін мәмілелерді (операцияларды) жасасуы.
Мұндай мәмілелердің (операциялардың) тізбесі осы Заңның 170-бабының 3-тармағында көрсетілген нормативтік құқықтық актімен айқындалады; 
4) ұйымды капитал нарығында кәсіптік қызметтің барлық түрлерін жүзеге асыруға арналған лицензиядан айыру үшін осы Заңда белгіленген негіздердің болуы;
5) осы тармақтың 1), 2), 3) немесе 4) тармақшаларында көзделген негіздердің кез келгені ұйымға қатысты алдағы алты ай ішінде туындайтынын көрсететін мән-жайлардың (мәліметтердің) болуы;
6) осы Заңның 170-бабының 3-тармағында көрсетілген нормативтік құқықтық актіде белгіленген өзге де мән-жайлар.
3. Ұйымның қызмет қабілеттілігін бағалау нәтижелеріне қарай уәкілетті орган ұйымды:
1) ұйым өзектендірілген қалпына келтіру жоспарын орындаған жағдайда, өзінің қаржылық орнықтылығын қалпына келтіруге қабілетті;
2) қызметке қабілетсіз немесе әлеуетті қызметке қабілетсіз деп таниды.
4. Ұйым қызметке қабілетсіз немесе әлеуетті қызметке қабілетсіз деп танылған жағдайда мынадай шешімдердің бірі қабылданады:
1) егер ұйымның қызмет қабілеттілігін бағалау нәтижелері ұйымды капитал нарығында кәсіптік қызметті жүзеге асыруға арналған лицензиядан айырумен салыстырғанда реттеу құралдарын қолдану мүмкіндігі мен мақсатқа сәйкестігін растаса, ұйымға реттеу режимін қолдану туралы;
2) егер ұйымның қызмет қабілеттілігін бағалау нәтижелері ұйымға реттеу құралдарын қолдану мүмкіндігінің және (немесе) мақсатқа сәйкестігінің жоқтығын растаса, уәкілетті органның ұйымды капитал нарығында кәсіптік қызметті жүзеге асыруға арналған лицензиясынан (ол болған жағдайда) айыруы және сотқа ұйымды мәжбүрлеп тарату туралы өтінішпен жүгінуі туралы шешім қабылданады.
Ұйымға реттеу құралдарын қолданудың нысаналылығына сәйкестігі осы Заңның 168-бабының 1-тармағында көзделген реттеу мақсаттарына қол жеткізу мүмкіндігімен расталады.

168-бап. Жүйелік маңызы бар инфрақұрылымдық ұйымды реттеу режимі

1. Егер ұйымның қызмет қабілеттілігін бағалау нәтижелері ұйымды капитал нарығында кәсіптік қызметті жүзеге асыруға арналған лицензиядан (ол болған жағдайда) айырумен және сотқа ұйымды мәжбүрлеп тарату туралы өтінішпен жүгінумен салыстырғанда ұйымға реттеу құралдарын қолдану мүмкіндігі мен мақсатқа сәйкестігін растаса, уәкілетті орган ұйымға қатысты реттеу режимін қолдану туралы шешім қабылдайды.
Ұйымды реттеу режимі деп уәкілетті органның осы Заңның 169-бабында көзделген реттеу құралдарын ұйымға:
1) ұйымның үздіксіз қызмет қағидаты негізінде осындай функцияларды орындау қабілетін қалпына келтіру не өзге тұлғаның оларды орындауын қамтамасыз ету немесе өзге тетік арқылы мемлекеттік қаражатты тартпай, қаржылық тұрақтылықты және ұйымның маңыздылығы сыни функцияларды жүзеге асыруының үздіксіздігін қамтамасыз ету;
2) ұйымның өз клиенттері алдындағы міндеттемелерін уақтылы орындауы, қатысушылардың ұйымның билігіндегі өз активтері мен қамтамасыз ету құралдарына үздіксіз қол жеткізуін қолдау, сондай-ақ ұйым қатысушыларының, клиенттерінің және өзге де кредиторларының құқықтары мен заңды мүдделерін қорғау;
3) реттеу режиміндегі ұйым мен өзге де инфрақұрылымдық ұйымдар арасындағы, қаржылық тұрақтылыққа немесе капитал нарығының жұмыс істеуіне айтарлықтай теріс ықпал етуі мүмкін байланыстардың жұмыс істеуінің бұзылуына жол бермеу;
4) жүйелі тәуекелдерді азайту және капитал нарығына айтарлықтай теріс ықпал етудің алдын алу, оның ішінде реттеу режиміндегі ұйымның қаржылық орнықсыздығының және (немесе) операциялық іркілістерінің өзге де инфрақұрылымдық ұйымдарға және жалпы қаржы нарығына таралуына жол бермеу арқылы;
5) шығындарды жабу үшін мемлекеттік қаражатты пайдаланбай және мұндай қолдау көрсетіледі деген күтуді туғызбай, ұйымның шығындарын оның акционерлері, қатысушылары және қамтамасыз етілмеген кредиторлары арасында мәжбүрлеп тарату кезіндегі талаптарды қанағаттандыру кезектілігіне сәйкес келетін тәртіппен бөлу;
6) реттеу режиміндегі ұйым кредиторлары шығындарының, олар реттеу режимін қолданбай мұндай ұйымды мәжбүрлеп тарату жағдайында ұшырайтын шығындармен салыстырғанда ұлғаюының алдын алу мақсатында қолдануы түсініледі.
2. Ұйымға реттеу режимін қолдану туралы шешімді уәкілетті орган Қазақстан Республикасы Ұлттық Банкінің ұсынымын ескере отырып қабылдайды және ол қабылданған күнінен бастап күшіне енеді.
Ұйымға реттеу режимін қолдану туралы шешімде:
осы баптың 1-тармағында белгіленген реттеу режимінің мақсаттары;
осы Заңның 166-бабының 1-тармағында көрсетілген реттеу жоспарының ережелері (ол болған жағдайда);
осы Заңның 167-бабында көрсетілген қызмет қабілеттілігін бағалау нәтижелері ескеріле отырып, реттеу құралдарын іске асырудың тізбесі, шарттары мен болжамды мерзімдері қамтылуға тиіс.
Уәкілетті орган ұйымға реттеу режимінің қолданылғаны туралы Қазақстан Республикасының Ұлттық Банкіне, ұйымға және қажет болған жағдайда, шет мемлекеттердің қаржылық қадағалау органдарына дереу хабарлайды. Ұйымға реттеу режимін қолдану туралы ақпаратты уәкілетті орган өзінің интернет-ресурсында да орналастырады.
Ұйым өзіне қатысты реттеу режимін қолдану туралы уәкілетті органның хабарламасын алған күннен кейінгі жұмыс күнінен кешіктірмей, көрсетілген хабарламаны өзінің интернет-ресурсында жариялайды.
3. Реттеу режимінің бүкіл кезеңі ішінде уәкілетті орган:
1) ұйымның маңыздылығы сыни функцияларын жүзеге асырудың үздіксіздігін қамтамасыз ету жөніндегі шараларды қабылдайды;
2) Қазақстан Республикасының Ұлттық Банкімен, өзге де мемлекеттік органдармен және қажет болған жағдайда, шет мемлекеттердің қаржылық қадағалау органдарымен үйлестіруді жүзеге асырады;
3) осы Заңның 169-бабына сәйкес реттеу құралдарының қолданылуын қамтамасыз етеді;
4) осы Заңның 170-бабының 3-тармағында көрсетілген нормативтік құқықтық актіде айқындалған жағдайларда және тәртіппен ұйымның уақытша басқарушысын тағайындайды және оның қызметін қадағалауды жүзеге асырады.
Уақытша басқарушы тағайындалған күннен бастап ұйымның басқару органдарының өкілеттіктері тоқтатыла тұрады және оларды уақытша басқарушы уәкілетті органның оны тағайындау туралы шешімінде айқындалған көлемде жүзеге асырады.
4. Егер осы Заңның 169-бабында көзделген реттеу құралдарын қолданудан өзгеше туындамаса, реттеу режимін қолдану ұйым лицензиясының қолданылуын автоматты түрде тоқтату, маңыздылығы сыни функцияларды жүзеге асыруды жалғастыру үшін қажетті рұқсаттарды (авторизацияларды) немесе тануларды кері қайтарып алу, қатысушылардың ұйымдағы мүшелігін автоматты түрде тоқтату немесе олармен шарттарды бұзу, сондай-ақ реттеу режиміндегі ұйымның өзге де инфрақұрылымдық ұйымдардағы мүшелігін тоқтату үшін негіз болып табылмайды.
5. Егер мұндай мораторий есептесулерді, клирингті, неттингті (тарату неттингін), клирингтік қызмет көрсетуге қабылданған мәмілелер (операциялар) бойынша жеткізілімдерді орындауды, ұйымның клиенттер алдындағы ол есепке алатын клиенттер активтеріне қатысты міндеттемелерін орындауды, қатысушылар ұсынған маржалық қамтамасыз етуді, толық қамтамасыз етуді, клирингтік ұйымның кепілдік қорына жарналарды және өзге де қамтамасыз етуді қайтару бойынша міндеттемелерді, Қазақстан Республикасының Ұлттық Банкі, өзге де инфрақұрылымдық ұйымдар мен төлем жүйелерінің операторлары алдындағы міндеттемелерді орындауды немесе өзге де маңыздылығы сыни функцияларды жүзеге асыруды қозғамайтын болса, уәкілетті орган ұйымның талаптары маңыздылығы сыни функцияларды жүзеге асырумен байланысты емес кредиторлары алдындағы міндеттемелерін орындауына мораторий енгізуге құқылы.
6. Орталық контрагент функциясын жүзеге асыратын клирингтік ұйым болып табылатын ұйымның клирингтік қатысушыларының құқықтары, соның ішінде маржалық қамтамасыз етуді, толық қамтамасыз етуді қайтаруға және клирингтік ұйымның кепілдік қорына жарналарға құқықтары реттеу режимі кезеңінде осындай ұйымның ішкі құжаттарында және осы Заңда жол берілгеннен артық дәрежеде шектелуі мүмкін емес.

169-бап. Жүйелік маңызы бар инфрақұрылымдық ұйымды реттеу құралдары

1. Реттеу режиміндегі ұйымға мынадай реттеу құралдарының кез келгені қолданылуы мүмкін:
1) реттеу режиміндегі ұйымның акцияларын жаңа инвесторға мәжбүрлеп сату;
2) ұйымның маңыздылығы сыни функцияларын, активтері мен міндеттемелерін сатып алушы тұлғаға, оның ішінде ұйымның басқару органдарының келісімінсіз, не тұрақтандыру ұйымына беру;
3) Қазақстан Республикасының оңалту және банкроттық туралы заңнамасында көзделген талаптарды қанағаттандыру кезектілігін сақтай отырып, ұйымның оның қатысушылары және (немесе) өзге де кредиторлары алдындағы қамтамасыз етілмеген міндеттемелерін мәжбүрлеп қай құрылымдау: уәкілетті органның осындай міндеттемелердің қолданылуын толық немесе ішінара тоқтатуды және (немесе) олардың шарттарын өзгертуді және (немесе) осындай міндеттемелерді ұйымның жай акцияларына айырбастауды (айналдыруды) жүзеге асыруы арқылы ұйымның шығындарын сіңіру (жабу) жөніндегі шаралар кешені.
Маңыздылығы сыни функцияларды жүзеге асырумен байланысты міндеттемелер, маржалық қамтамасыз етуді, толық қамтамасыз етуді, клирингтік ұйымның кепілдік қорына жарналарды және қатысушылар ұсынған өзге де қамтамасыз етуді қайтару жөніндегі міндеттемелер, сондай-ақ ұйым есепке алатын клиенттердің активтеріне қатысты клиенттер алдындағы міндеттемелер мәжбүрлеп қайта құрылымдауға жатпайды.
Осы тармақшаның екінші бөлігінің ережелері осы тармақтың 4) тармақшасында көзделген құралды қолдануды шектемейді;
4) егер осындай ұйымның меншікті қаражаты және қалпына келтіру жоспарында көзделген шаралар жеткіліксіз болып шықса, орталық контрагент функциясын жүзеге асыратын клирингтік ұйым болып табылатын ұйымның клирингтік қатысушылары арасында шығындарды:
дефолтқа жол бермеген клирингтік қатысушыларға төленуге тиіс ауытқу маржасы сомаларының мөлшерін азайту;
осындай клирингтік қатысушылардың клирингтік ұйымның кепілдік қорына қосқан жарналарының мөлшерінен аспайтын мөлшерде қосымша ақшалай жарналар енгізуі туралы талап ету;
клирингтік қызмет көрсетуге қабылданған мәмілелерді (операцияларды) толық немесе ішінара тоқтату арқылы бөлу.
Осы тармақшада көзделген құралды қолдану тәртібі осы Заңның 170-бабының 3-тармағында көрсетілген нормативтік құқықтық актімен белгіленеді. Орталық контрагент функциясын жүзеге асыратын клирингтік ұйымның ішкі құжаттарында осы тармақшада көзделген құралдардың қолданылуын қамтамасыз ететін ережелер қамтылуға тиіс.
5) осы Заңның 170-бабының 3-тармағында көрсетілген нормативтік құқықтық актіге сәйкес өзге де шараларды қабылдау.
2. Осы баптың 1-тармағының 3) және 4) тармақшаларында көзделген құралдар ұйымның меншікті капиталының шамасы «Бухгалтерлік есеп пен қаржылық есептілік туралы» Қазақстан Республикасының Заңына және халықаралық қаржылық есептілік стандарттарына сәйкес ұйымның бухгалтерлік есебі мен қаржылық есептілігіндегі ұйымның нақты және күтілетін шығындарының мөлшеріне азайтылған жағдайда ғана қолданылады.
Реттеу құралдарын қолдану мақсаттары үшін нақты және күтілетін шығындардың мөлшері, сондай-ақ ұйымның активтері мен міндеттемелерінің құны ұйымнан және уәкілетті органнан тәуелсіз бағалаушы (аудиторлық ұйым) жүргізетін бағалау негізінде, ал оны реттеу құралдарын қолдану үшін қажетті мерзімдерде жүргізу мүмкін болмаған кезде – кейіннен тәуелсіз бағалау жүргізіле отырып, уәкілетті органның алдын ала бағалауы негізінде айқындалады. Бағалау нәтижелері осы баптың 5-тармағында көзделген айырманы айқындау үшін де пайдаланылады. Бағалауға қойылатын талаптар осы Заңның 170-бабының 3-тармағында көрсетілген нормативтік құқықтық актіде белгіленеді.
3. Маңыздылығы сыни функцияларды сатып алушы тұлғаға немесе тұрақтандыру ұйымына берген кезде:
1) сатып алушы тұлғаға немесе тұрақтандыру ұйымына берілетін функцияларды жүзеге асыруды жалғастыру үшін қажетті ұйымның қолданылуындағы лицензиялары, рұқсаттары (авторизациялары) және танулары қолданылады;
2) осы Заңның 70-бабының 7-тармағына сәйкес айқындалған есептесулердің аяқталу (түпкілікті) сәті және есептесу жүйесіне енгізілген бұйрықтардың (нұсқаулықтардың) заңдық күші сақталады және сақталуға;
 3) ұйымның клиенттер алдындағы ол есепке алатын клиенттер активтеріне (соның ішінде номиналды ұстаудағы активтерге) қатысты шарттар бойынша құқықтары мен міндеттері және ұйымның есепке алу жүйесінің тиісті мәліметтері клиенттердің және өзге де тұлғалардың келісімінсіз, мұндай активтерге тіркелген құқықтар мен ауыртпалықтар сақтала отырып, сатып алушы тұлғаға немесе тұрақтандырушы ұйымға ауысады; мұндай активтер осы баптың 1-тармағының 2) тармақшасына сәйкес берілетін ұйым активтерінің құрамына кірмейді және оларды сатып алушы тұлға немесе тұрақтандырушы ұйым осы Заңның 75-бабына сәйкес өздерінің меншікті активтерінен бөлек есепке алуға;
4) бас қаржылық келісімшарт шарттарында жасалған не клирингтік қызмет көрсетуге қабылданған және неттингпен (тарату неттингімен) қамтылатын мәмілелер (операциялар) бойынша құқықтар мен міндеттемелер, сондай-ақ олар бойынша қамтамасыз ету сатып алушы тұлғаға немесе тұрақтандырушы ұйымға тек жиынтықта ғана беріледі; неттингтің тұтастығы бұзылатын не қамтамасыз ету өзімен қамтамасыз етілетін міндеттемелерден бөлінетін ішінара беруге жол берілмеуге тиіс.
Уәкілетті орган құқықтық және техникалық үздіксіздікті, соның ішінде «төлемге қарсы жеткізілім» есептесу жүйелерінің және өзге де инфрақұрылымдық ұйымдармен шарттық байланыстардың үздіксіздігін қамтамасыз ету шараларын қабылдайды.
4. Қазақстан Республикасының Ұлттық Банкі «Қазақстан Республикасының Ұлттық Банкі туралы» Қазақстан Республикасының Заңына сәйкес осындай ұйымға не реттеу режиміндегі ұйымның активтері мен міндеттемелері берілетін тұрақтандыру ұйымына өтімділіктің қысқа мерзімді тапшылығын жабу мақсаттары үшін соңғы сатыдағы қарызды беру арқылы ұйымды реттеу режиміне қатысуға құқылы.
5. Ұйымға реттеу режимін қолданбай оны мәжбүрлеп тарату кезінде ұшырайтын шығындарымен салыстырғанда, реттеу құралдарын қолдану нәтижесінде анағұрлым көп мөлшерде шығынға ұшыраған ұйымның қатысушыларына және өзге де кредиторларына нақты ұшыраған шығындар мен осындай тарату кезінде олар ұшырайтын шығындар арасындағы айырма өтеледі.
Көрсетілген айырманы айқындау және өтеу тәртібі осы Заңның 170-бабының 3-тармағында көрсетілген нормативтік құқықтық актімен белгіленеді.
6. Уақытша басқарушыға арналған шығыстарды, осы тарауда көзделген бағалауларды жүргізуді және тұрақтандырушы ұйымды құруды қоса алғанда, реттеу режимін қолданумен байланысты шығыстар ұйымның қаражаты есебінен, ал оның қаражаты жеткіліксіз болған кезде – ұйымның акцияларын сатудан немесе оның маңыздылығы сыни функцияларын, активтері мен міндеттемелерін беруден түскен түсім есебінен, ал қалған бөлігінде – осы Заңның 170-бабының 3-тармағында көрсетілген нормативтік құқықтық актіде белгіленген тәртіппен өтеледі.

170-бап. Жүйелік маңызы бар инфрақұрылымдық ұйымды реттеу режимін тоқтату. Осы тарауда көзделген режимдерді енгізу, қолдану және тоқтату тәртібі

1. Ұйымды реттеу режимі мынадай жағдайлардың кез келгенінде:
1) реттеу құралдарын іске асыру ұйымның қаржылық орнықтылығын қалпына келтіруді не ұйымның маңыздылығы сыни функцияларын сатып алушы тұлғаға немесе тұрақтандыру ұйымына беруді қамтамасыз еткенде;
2) егер реттеу құралдарын қолдану осы Заңның 168-бабының 1-тармағында белгіленген реттеу мақсаттарына қол жеткізуге мүмкіндік бермесе, ұйымды кейіннен осы Заңның 171-бабына сәйкес тарата отырып, уәкілетті органның ұйымды капитал нарығында кәсіптік қызметті жүзеге асыруға арналған лицензиясынан (ол болған жағдайда) айыру туралы шешім қабылдауы;
3) осы Заңның 168-бабының 1-тармағында белгіленген реттеу режимінің мақсаттарына қол жеткізілген немесе реттеу режимін әрі қарай қолдану мақсатқа сай емес болатын өзге де мән-жайлар туындағанда уәкілетті органның шешімі бойынша тоқтатылады.
2. Реттеу режимінің тоқтатылғаны туралы уәкілетті орган ұйымға, Қазақстан Республикасының Ұлттық Банкіне, сондай-ақ қажет болған жағдайда шет мемлекеттердің қаржылық қадағалау органдарына хабарлайды.
3. Күшейтілген қадағалау, қаржылық орнықтылықты қалпына келтіру және жүзеге маңызы бар инфрақұрылымдық ұйымды реттеу режимдерін енгізу, қолдану және тоқтату тәртібі уәкілетті органның Қазақстан Республикасының Ұлттық Банкімен келісу бойынша қабылданатын нормативтік құқықтық актісімен белгіленеді. Көрсетілген нормативтік құқықтық актіде:
1) жүйелік маңызы бар инфрақұрылымдық ұйымды күшейтілген қадағалау, оның қаржылық орнықтылығын қалпына келтіру және оны реттеу режимдерін енгізу, қолдану және тоқтату тәртібі;
2) осы тарауда көзделген жоспарлардың мазмұнына, оларды ұсыну, келісу және өзектендіру тәртібіне қойылатын талаптар;
3) осы Заңның 166-бабы 2-тармағының 3) тармақшасында көрсетілген мәмілелердің (операциялардың) тізбесін қоса алғанда, ұйымның қызмет қабілеттілігін бағалауды жүргізу тәртібі;
4) реттеу құралдарын қолдану тәртібі мен шарттары және оларды қаржыландыру көздеріне қойылатын талаптар;
5) ұйымның уақытша басқарушысына қойылатын талаптар, сондай-ақ уәкілетті органның Қазақстан Республикасының Ұлттық Банкімен өзара іс-қимыл жасасу тәртібі;
6) осы Заңның 168-бабының 5-тармағында көзделген айырманы айқындау және өтеу тәртібі қамтылады.
Егер осы тарауда тікелей өзгеше белгіленбесе, осы тараумен уәкілетті органның нормативтік құқықтық актілеріне жатқызылған талаптар, тәртіптер мен шарттар осы тармақта көзделген нормативтік құқықтық актімен белгіленеді.

171-бап. Жүйелік маңызы бар инфрақұрылымдық ұйымды қайта ұйымдастыру және тарату ерекшеліктері

1. Ұйымды өзгерту нысанындағы қайта ұйымдастыруды қоспағанда, ұйымды қайта ұйымдастыруға уәкілетті органның келісімімен ғана жол беріледі.
2. Ұйым уәкілетті органның рұқсатынсыз өзін ерікті түрде тарату туралы шешім қабылдауға құқылы емес.
Егер ұйымның қаражаты оның міндеттемелері бойынша есеп айырысулар үшін жеткіліксіз болса не ұйым қызметінің тоқтатылуы маңыздылығы сыни функцияларды жүзеге асырудың үздіксіздігіне немесе қаржы жүйесінің тұрақтылығына қатер төндіретін болса, уәкілетті орган ұйымды ерікті түрде таратуға рұқсат беруден бас тартады.
3. Ұйымды мәжбүрлеп тарату уәкілетті органның өтініші негізінде сот шешімі бойынша жүргізіледі.
Өзге тұлғалардың ұйымды мәжбүрлеп тарату, оған қатысты берешекті қайта құрылымдау рәсімін, оңалту рәсімін немесе банкроттық рәсімін қолдану, сондай-ақ банкроттық рәсімін қозғамай ұйымды тарату туралы өтініштері (талап қоюлары) қаралуға жатпайды.
4. Уәкілетті орган осы Заңның 167-бабы 4-тармағының 2) тармақшасында және 170-бабы 1-тармағының 2) тармақшасында көзделген жағдайларда, сондай-ақ ұйымның өзінің барлық кредиторларының талаптарын қанағаттандыру үшін қаражатының жеткіліксіздігіне байланысты ұйымды ерікті түрде таратуды аяқтау мүмкін болмаған кезде сотқа ұйымды мәжбүрлеп тарату туралы өтінішпен жүгінеді.
5. Ұйым таратылған кезде ұйым есепке алатын клиенттердің активтері, соның ішінде номиналды ұстаудағы активтері осы Заңның 161-бабында көзделген тәртіппен беріледі, оның ережелері ұйымның капитал нарығында кәсіби қызметті жүзеге асыруға лицензиясының болуына қарамастан ұйымға қолданылады. Мұндай беру аяқталғанға дейін тарату комиссиясы клиенттер активтерінің есебін және сақталуын қамтамасыз етеді және оларды ұйым кредиторларының талаптарын қанағаттандыру үшін пайдалануға құқылы емес.

6-БӨЛІМ. АРНАЙЫ, ӨТПЕЛІ ЖӘНЕ ҚОРЫТЫНДЫ ЕРЕЖЕЛЕР

30-тарау. АРНАЙЫ, ӨТПЕЛІ ЖӘНЕ ҚОРЫТЫНДЫ ЕРЕЖЕЛЕР

172-бап. Осы Заңның қолданылу аясы

1. Осы Заңның нормалары Қазақстан Республикасының заңнамасына сәйкес әрекет ететін кәсіптік қатысушыларға, инфрақұрылымдық ұйымдарға, эмитенттерге, инвесторларға және капитал нарығының өзге де субъектілеріне, сондай-ақ кәсіптік қатысушылардың, инфрақұрылымдық ұйымдардың тікелей және жанама акционерлері (қатысушылары) болып табылатын тұлғаларға қолданылады.
Осы Заңның нормалары «Қазақстан Республикасындағы цифрлық активтер туралы» Қазақстан Республикасы Заңының 5-бабының 2) және 3) тармақшаларында көзделген цифрлық қаржылық активтердің эмитенттеріне, цифрлық қаржылық активтер платформасының операторларына және цифрлық активтер сауда платформасының операторларына – олар үшін осы Заңда тікелей көзделген міндеттер шегінде де қолданылады.
2. «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасының Заңына сәйкес енгізілген ерекше реттеу режимі шеңберінде қызметті жүзеге асыратын тұлғаларға осы Заңның және уәкілетті органның, Қазақстан Республикасы Ұлттық Банкінің осы Заңға сәйкес қабылданатын нормативтік құқықтық актілерінің нормалары ерекше реттеу режимінің шарттарында көзделген шектерде қолданылады.
3. Осы Заңның «Астана» халықаралық қаржы орталығының аумағындағы қолданылуы «Астана» халықаралық қаржы орталығы туралы» Қазақстан Республикасының Конституциялық заңы ескеріле отырып айқындалады.
4. Осы Заңның 27 және 28-тарауларының ережелері мемлекеттік эмиссиялық бағалы қағаздардың эмитенттері ретінде мемлекетке, Қазақстан Республикасының әкімшілік-аумақтық бірліктеріне және Қазақстан Республикасының Ұлттық Банкіне қолданылмайды.

173-бап. Өтпелі ережелер
1. Осы Заң қолданысқа енгізілген күнге «Бағалы қағаздар нарығы туралы» 2003 жылғы 2 шілдедегі Қазақстан Республикасының № 461-II Заңына сәйкес жүргізілген Мемлекеттік эмиссиялық бағалы қағаздар тізілімінде қамтылған мәліметтерді уәкілетті орган осы Заң қолданысқа енгізілген күннен бастап алты ай ішінде орталық депозитарийге береді және осындай беру аяқталған күннен бастап осы Заңның 8-бабында көзделген қаржылық құралдар шығарылымдарының тізіліміне енгізілген деп есептеледі. 
Көрсетілген мәліметтерді беру және осындай беру аяқталғанға дейін Мемлекеттік эмиссиялық бағалы қағаздар тізілімін жүргізу тәртібі осы Заңның 11-бабының 6-тармағында көрсетілген уәкілетті органның нормативтік құқықтық актісімен және орталық депозитарийдің қағидалар жинағымен айқындалады.
2. Осы Заң қолданысқа енгізілгенге дейін тіркелген эмиссиялық бағалы қағаздардың және өзге де қаржылық құралдардың шығарылымдары, сондай-ақ осы Заң қолданысқа енгізілгенге дейін тіркелген эмиссиялық бағалы қағаздар шығарылымдарының проспектілері (шығарылым шарттары) өз қолданылуын сақтайды және қайта тіркеуді, қайта ресімдеуді не осы Заңға сәйкес келтіруді талап етпейді. 
Көрсетілген проспектілерге (шығарылым шарттарына) өзгерістер мен (немесе) толықтырулар енгізу, сондай-ақ осы Заң қолданысқа енгізілгеннен кейін көрсетілген шығарылымдарға қатысты жасалатын өзге де іс-қимылдар осы Заңда көзделген тәртіппен жүзеге асырылады.
3. Шығарылымы «Бағалы қағаздар нарығы туралы» 2003 жылғы 2 шілдедегі Қазақстан Республикасының № 461-II Заңы қолданысқа енгізілгенге дейін тіркелген акционерлік қоғамдағы акциялар шығарылымының мемлекеттік тіркелуі жарамсыз деп танылған жағдайда, осы акционерлік қоғам акцияларының барлық эмиссиялары күшін жоюға жатады.
Акционерлік қоғамдағы акциялар шығарылымының мемлекеттік тіркелуі «Бағалы қағаздар нарығы туралы» 2003 жылғы 2 шілдедегі Қазақстан Республикасының № 461-II Заңы қолданысқа енгізілгенге дейін іске аспады деп танылған жағдайда, бұл шығарылым акционерлік қоғам акцияларының шығарылымын іске аспады деп тану туралы шешім негізінде күшін жоюға жатады.
4. Осы Заң қолданысқа енгізілгенге дейін «Бағалы қағаздар нарығы туралы» 2003 жылғы 2 шілдедегі Қазақстан Республикасының № 461-II Заңына сәйкес білікті инвесторлар деп танылған тұлғалар осы Заң қолданысқа енгізілгенге дейін осындай тұлғалар сатып алған және (немесе) олардың қаражаты есебінен сатып алынған, иемденілуіне тек қана білікті инвесторларға және (немесе) олардың қаражаты есебінен жол берілетін эмиссиялық бағалы қағаздарды, өзге де қаржылық құралдарды және (немесе) өзге де активтерді иеленуге және оларға билік етуге, осындай эмиссиялық бағалы қағаздар, өзге де қаржылық құралдар және (немесе) өзге де активтер бойынша құқықтарды жүзеге асыруға және міндеттерді орындауға, сондай-ақ осы Заңның 6-бабына сәйкес білікті инвесторлар деп танылмай-ақ оларды иеліктен шығару және өтеу бойынша мәмілелер (операциялар) жасасуға құқылы. Брокер және (немесе) инвестициялық портфельді басқарушы көрсетілген тұлғаларға көрсетілген іс-қимылдарды жасау үшін қажетті қызметтерді көрсетуге құқылы. Көрсетілген тұлғалардың осы Заң қолданысқа енгізілгеннен кейін иемденілуіне тек қана білікті инвесторларға және (немесе) олардың қаражаты есебінен жол берілетін өзге де эмиссиялық бағалы қағаздарды, өзге де қаржылық құралдарды және (немесе) өзге де активтерді сатып алуы және (немесе) олардың қаражаты есебінен сатып алынуы, сондай-ақ көрсетілген тұлғаларға брокер және (немесе) инвестициялық портфельді басқарушы тек қана білікті инвесторларға көрсететін қызметтердің жекелеген түрлерін көрсету көрсетілген тұлғалардың осы Заңның 6-бабының талаптарына сәйкес келуі шартымен жүзеге асырылады.
5. Егер осындай облигациялар бойынша міндеттемелер орындалмаса не толық көлемде орындалмаса және осы Заң қолданысқа енгізілген күні осындай облигациялардың шығарылымының күші жойылмаған болса, осы Заңның 29-бабы 3-тармағының ережелері айналыс мерзімі осы Заң қолданысқа енгізілгенге дейін өткен мемлекеттік емес облигацияларға қолданылады.
6. Жүйелік маңызы бар деп танылған инфрақұрылымдық ұйымдар осы Заң қолданысқа енгізілген күннен бастап не олар жүйелік маңызы бар деп танылған күннен бастап, көрсетілген күндердің қайсысы кешірек туындайтынына қарай, алты айдан кешіктірмей уәкілетті органның қарауына осы Заңның 164-бабында көзделген қызметтің үздіксіздігін қамтамасыз ету және қаржылық орнықтылықты қалпына келтіру жоспарларын ұсынады.
7. Осы Заң қолданысқа енгізілгенге дейін берілген бағалы қағаздар нарығындағы қызметті жүзеге асыруға арналған лицензиялар өз қолданылуын сақтайды және капитал нарығында кәсіптік қызметтің тиісті түрлерін жүзеге асыруға арналған лицензиялар деп танылады. Бұл ретте:
1) клиенттердің шоттарын номиналды ұстаушы ретінде жүргізу құқығы бар брокерлік және (немесе) дилерлік қызметті жүзеге асыруға арналған лицензия бір мезгілде бірінші санаттағы брокердің брокерлік қызметін жүзеге асыруға арналған лицензия және дилерлік қызметті жүзеге асыруға арналған лицензия деп танылады;
2) клиенттердің шоттарын номиналды ұстаушы ретінде жүргізу құқығысыз брокерлік және (немесе) дилерлік қызметті жүзеге асыруға арналған лицензия бір мезгілде екінші санаттағы брокердің брокерлік қызметін жүзеге асыруға арналған лицензия және дилерлік қызметті жүзеге асыруға арналған лицензия деп танылады;
3) осы Заң қолданысқа енгізілгенге дейін Қазақстан қор биржасына берілген бағалы қағаздармен және өзге де қаржылық құралдармен сауда-саттықты ұйымдастыру жөніндегі қызметті жүзеге асыруға арналған лицензия қор биржасы ретінде қызметті жүзеге асыру құқығымен, эмиссиялық бағалы қағаздармен, өзге де қаржылық құралдармен және (немесе) капитал нарығының объектілері болып табылатын өзге де активтермен сауда-саттықты ұйымдастыру жөніндегі қызметті жүзеге асыруға арналған лицензия деп танылады;
4) бағалы қағаздар нарығындағы қызметті жүзеге асыруға арналған өзге де лицензиялар осы Заңда және Қазақстан Республикасының рұқсаттар және хабарламалар туралы заңнамасында көзделген атауларға сәйкес капитал нарығында кәсіптік қызметтің тиісті түрлерін жүзеге асыруға арналған лицензиялар деп танылады.
Кәсіби қатысушылар, инфрақұрылымдық ұйымдар осы Заң қолданысқа енгізілген күннен бастап алты ай ішінде бұдан бұрын берілген лицензияларды осы Заңда және Қазақстан Республикасының рұқсаттар және хабарламалар туралы заңнамасында көзделген капитал нарығындағы кәсіптік қызмет түрлерінің атауларына сәйкес қайта ресімдеу туралы өтінішпен уәкілетті органға жүгінуге міндетті. Қайта ресімдеу лицензия беру үшін көзделген рұқсат беру рәсімдерінен өтпей-ақ жүзеге асырылады. Қайта ресімдеу аяқталғанға дейін кәсіптік қатысушылар, инфрақұрылымдық ұйымдар қызметті бұдан бұрын берілген лицензиялар негізінде жүзеге асырады.
8. Инвестициялық портфельді басқарушының ірі қатысушысы мәртебесін алуға келісімдер, басшы қызметкерлерді тағайындауға (сайлауға) келісімдер, сондай-ақ уәкілетті орган осы Заң қолданысқа енгізілгенге дейін берген өзге де рұқсаттар, келісімдер мен мақұлдаулар өз қолданылуын сақтайды.
9. Осы Заң қолданысқа енгізілген күні клирингтік ұйымның ірі қатысушысы белгілеріне сәйкес келетін тұлғалар осы Заң қолданысқа енгізілген күннен бастап алты ай ішінде уәкілетті органға осы Заңның 78-бабына және «Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасының Заңына сәйкес клирингтік ұйымның ірі қатысушысы мәртебесін алуға келісім алу үшін құжаттарды ұсынуға міндетті.
Осы Заңның 79-бабы 5-тармағының бірінші бөлігінде көзделген шектеулер көрсетілген тұлғаларға осы тармақтың бірінші бөлігінде белгіленген мерзім өткенге дейін, ал көрсетілген мерзімде құжаттар ұсынылған жағдайда – уәкілетті орган ұсынылған құжаттар бойынша шешім қабылдағанға дейін қолданылмайды.
10. Осы Заң қолданысқа енгізілген күннен бастап, осы Заң қолданысқа енгізілген күні әрекет еткен бағалы қағаздардың ұйымдастырылмаған нарығының интеграцияланған ақпараттық жүйесін пайдалана отырып, жаңа мәмілелер (операциялар) жасасуға жол берілмейді.
Орталық депозитарий осы Заң қолданысқа енгізілген күнге дейін көрсетілген жүйені пайдалана отырып жасасылған мәмілелер (операциялар) бойынша есептесулердің аяқталуын осы Заң қолданысқа енгізілген күннен бастап алты ай ішінде орталық депозитарийдің қағидалар жинағында белгіленген тәртіппен қамтамасыз етеді. Көрсетілген мерзім өткеннен кейін аталған жүйенің жұмыс істеуі тоқтатылады.
11. Кәсіби қатысушылар, инфрақұрылымдық ұйымдар өздерінің ішкі құжаттарын, соның ішінде орталық депозитарийдің қағидалар жинағын және сауда-саттықты ұйымдастырушының ішкі құжаттарын осы Заң қолданысқа енгізілген күннен бастап алты ай ішінде осы Заңға сәйкес келтіруге міндетті. Сәйкес келтірілгенге дейін ішкі құжаттар осы Заңға қайшы келмейтін бөлігінде қолданылады.
12. Осы Заңның 116-бабында көрсетілген қор биржасының реттеуші комитеті осы Заң қолданысқа енгізілген күннен бастап алты ай ішінде қалыптастырылады.
Аталған реттеуші комитет қалыптастырылғанға дейін оның қор биржасының қызметіне қатысты функцияларын осы Заң қолданысқа енгізілгенге дейін қабылданған ішкі құжаттарына сәйкес, осы Заңға қайшы келмейтін бөлігінде қор биржасының органдары мен құрылымдық бөлімшелері жүзеге асырады.
Реттеуші комитет қалыптастырылған күнге дейін қолданыста болған қор биржасының және жүйелік маңызы бар инфрақұрылымдық ұйымдардың ішкі құжаттары осы Заңның 116-бабына сәйкес реттеуші комитет оларды бекіткенге дейін заңды күшін сақтайды, ол реттеуші комитет қалыптастырылған күннен бастап он екі ай ішінде жүзеге асырылады.
13. Осы Заң қолданысқа енгізілгенге дейін бағалы қағаздар нарығында жасасылған шарттар өз қолданылуын сақтайды және қайта ресімдеуді талап етпейді. Осы Заң қолданысқа енгізілгенге дейін туындаған құқықтық қатынастар олар туындаған кезде қолданылуда болған Қазақстан Республикасының заңнамасымен реттеледі. Осы Заң қолданысқа енгізілгеннен кейін, оның ішінде ол қолданысқа енгізілгенге дейін жасасылған шарттардан туындайтын құқықтар мен міндеттерге осы Заң қолданылады.
14. Осы Заң қолданысқа енгізілгенге дейін уәкілетті органға немесе орталық депозитарийге ұсынылған және ол қолданысқа енгізілген күні қаралмаған өтініштер мен құжаттар олар берілген күні қолданылуда болған тәртіппен қаралады.
Уәкілетті орган осы тармаққа сәйкес осы баптың 1-тармағында көзделген беруден кейін тіркеген эмиссиялық бағалы қағаздардың шығарылымдары туралы мәліметтер уәкілетті органның нормативтік құқықтық актісінде белгіленген тәртіппен орталық депозитарийге беріледі.
15. Осы Заң қолданысқа енгізілген күнге дейін жасасылған, олар бойынша міндеттемелер көрсетілген күнге тоқтатылмаған туынды қаржылық құралдармен мәмілелер (операциялар) және бағалы қағаздармен қаржыландыру мәмілелері туралы мәліметтер, егер:
1) көрсетілген күнге мәміле (операция) шарттарында көзделген ол бойынша міндеттемелердің тоқтатылу күніне дейін қалған мерзім жүз сексен күнтізбелік күннен асса;
2) мәміле (операция) шарттарында ол бойынша міндеттемелердің тоқтатылу мерзімі айқындалмаса және осындай мәміле (операция) бойынша міндеттемелер осы Заң қолданысқа енгізілген күннен бастап жүз сексен күнтізбелік күн өткеннен кейін тоқтатылмаса, көрсетілген бапқа сәйкес орталық депозитарийге ұсынылуға жатады.
Осы тармақтың бірінші бөлігінде көрсетілген мәмілелер (операциялар) туралы мәліметтер осы Заң қолданысқа енгізілген күннен бастап жүз тоқсан күнтізбелік күн ішінде орталық депозитарийге ұсынылады.
Осы тармақта көрсетілген мәмілелер (операциялар) туралы мәліметтер алғашқы ұсынылғанға дейін туындаған, олардың шарттарының өзгеруі, міндеттемелердің тоқтатылуы және олар бойынша өзге де оқиғалар туралы мәліметтерді ұсыну ерекшеліктері уәкілетті органның нормативтік құқықтық актісімен белгіленеді.
16. «Бағалы қағаздар нарығы туралы» 2003 жылғы 2 шілдедегі Қазақстан Республикасының № 461-II Заңына сәйкес қабылданған нормативтік құқықтық актілер осы Заңда көзделген тиісті нормативтік құқықтық актілер қабылданғанға дейін осы Заңға қайшы келмейтін бөлігінде қолданылады.

174-бап. Уәкілетті органның шешімдері мен әрекеттеріне (әрекетсіздігіне) шағым жасау

1. Уәкілетті органның капитал нарығындағы реттеу, бақылау және қадағалау саласындағы шешімдері мен әрекеттеріне (әрекетсіздігіне) Қазақстан Республикасының заңдарында белгіленген тәртіппен шағым жасалуы мүмкін.
Уәкілетті органның кәсіби қатысушыға, инфрақұрылымдық ұйымға, олардың ірі қатысушыларына және ірі қатысушы белгілері бар тұлғаларға қадағалап ден қоюдың шараларын (қадағалап ден қоюдың ұсынымдық сипаттағы шараларын қоспағанда) қолдану, капитал нарығында кәсіптік қызметті жүзеге асыруға арналған лицензияның қолданылуын тоқтату немесе одан айыру, инвестициялық консультантты инвестициялық консультанттар тізілімінен алып тастау, күшейтілген қадағалау режимін, қаржылық орнықтылықты сауықтыру режимін, реттеу режимін және реттеу құралдарын қолдану туралы шешімдеріне және (немесе) жазбаша нұсқамаларына шағым жасау шағым жасалатын шешімдердің орындалуын тоқтатпайды.
2. Жүйелік маңызы бар инфрақұрылымдық ұйымға реттеу режимін қолданудың заңдылығы туралы шешімді сот осы Заңның 167-бабына сәйкес жүргізілген жүйелік маңызы бар инфрақұрылымдық ұйымның қызмет қабілеттілігін бағалау нәтижелерін ескере отырып қабылдайды.
3. Сот уәкілетті органның осы Заңның 169-бабында көзделген реттеу құралдарын қолдану шеңберіндегі шешімі немесе осы Заңның 161-бабына сәйкес тағайындалған клиенттік активтерді беру жөніндегі әкімші жасаған мәмілені (операцияны) жарамсыз деп таныған жағдайда, тараптардың осындай мәміле бойынша алынғанның бәрін қайтаруына жол берілмейді.

175-бап. Қазақстан Республикасының капитал нарығы туралы заңнамасын бұзғаны үшін жауаптылық

Қазақстан Республикасының капитал нарығы туралы заңнамасын бұзу Қазақстан Республикасының заңдарында белгіленген жауаптылыққа алып келеді.

176-бап. Осы Заңды қолданысқа енгізу тәртібі
1. Осы Заң оның алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.
2. Осы Заң қолданысқа енгізілген күннен бастап «Бағалы қағаздар рыногы туралы» 2003 жылғы 2 шілдедегі № 461-II Қазақстан Республикасы Заңының күші жойылды деп танылсын.

Қазақстан Республикасының
Президенті 
